
ANDRE A SIMONE  TISSOT 

MEDICI  OPTIMI  EXEMPLO. 


Non  fumum  ex  fulgore , sed  ex  fumo 
dare  lucem. 


Jlj  st  'praeclara  vox  Ciceronis  : homines  nulla 
re  propius  ad  Deos  accedere , quam  salutem  homi- 
nibus dando.  Qua  Tullii  voce  monemur , ut  eo- 
rum praecipue  virorum  custodiamus  memoriam , 

i « 

qui  hanc  professionem  salutarem  non  corpore  tan- 
tum , sed  animo  exercuerunt • Nam  ut  sanguine 
et  corde  hujus  vitae  corporeae  alacritas  maxime 
constati  sie  vitae  psychicae  valetudo  animo  potis- 
simum regitur . Neque  mentis  dotibus  , quemad- 
modum vulgaris  opinio  fert , sed  ani?ni  praesertim 
magnitudine  virorum  excellentium  cernitur  prae- 
stantia. Animo  pulcrum , verum , bonum  amamus , 

/ 

animo  deorum  ad  similitudinem  accedimus  ; animo 
sumus  immortales. 

Quodsi  animi  sensu  integro , puro  , probo  homi- 
nis excellentia  judicetur , inprimis  colenda  est  a 
nobis  ac  celebranda  memoria  Andreae  Simonis  Tis- 
sot,  medici  siquis  alius  hu7nani  et  viri  probi  me- 
ritaque nominis  fama  recentiores  inter  artis  culto- 
res a Boerhaavio  secundi . 

Hunc  igitur  virum  vobis  futuris  medicis  imitan- 
dum proponere  eo  magis  decebat , quo  magis  feli- 
citer in  neurosibus  cum  interpretandis , tum  cu- 
randis versatus  sit : de  quo  genere  valetudinum 
hac  ultima  operis  nostri  parte  sermonem  habebi- 
mus 

Tissotus  juvenis  qualis  vir  futurus  esset , osten- 
dit. Nam  non  ita  diu  postquam  in  illustri  Aca- 
demia Monspeliensi  medicinae  doctor  esset  renun- 
tiatus , in  Helvetia  sua  Lausannae  artem  faciens, 
fortunata  variolarum  confuentium  curatione , anli- 
phlogisiica  illa  et  refrigerante , quo  tempore  op- 

i 

posita  uti  methodo  mos  erat , suorum  civium  sibi 
conciliavit  fidem  ; ac  brevi , suscepta  et  defensa 
strenue  inoculationis  variolarum  caussa , etiam  or- 
bi erudito  sese  de  meliori  nota  commendavit. 

\ 

Trigesimo  secundo  aetatis  anno  edidit  illum  li - 


\ 


brum  populo  ejusquc  valetudini  consecratum  ( ¥ ) 
quem  omnes  Europae  gentes  suum  fecerunt  cujus - 
que  variis  linguis  repetitae  editiones  ad  quadra- 
ginta , inaudito  exemplo , ipso  vivente  auctore , in- 
creverunt huj usque  nominis  famam  ad  omnes  om- 
nino or7ois  cultioris  oras  transtulerunt. 

Verum  numero  editionmn  minus  recte  censetur 
librorum  pretium.  Tissotiano  certe  libro  pretium 
paullo  aliter  statuendum  est.  Nimirum  hoc  opere 
conscripto  medicinam  Hippocraticam  ex  scholae 
umbris  in  mediam  traduxit  hominum  vitam  fecit- 
que  popularem , ut  de  rebus  medicis  praecipiens, 
quid  salubre , quid  insalubre,  quid  morbus,  quid 
sanitas , quid  valetudinis  secundae  signum  , quid 
signum  adversae , quid  crisis , quid  convalescentia , 
quid  vitae  regimen,  quid  ars  medendi,  doceret  ac 
cuivis  eam  per  cunctanti  valetudinis  servandae  mor- 
borumque curandorum  consilia  daret  prudentis - 
sima . 

Nec  solum  medicus  erat  poplicola , sed  inprimis 
wl<xvOp(,mo' , omnibus  pariter  benevolus , et  pauperi - 


( * ) Avis  au  peuplc  sur  sa  sanie. 

bus  et  divitibus  et  incultis  et  eruditis  prodesse  stu- 
duit et  vel  miserrimo  succurrere  aegrotantium  ge- 
neri, damnato:  propriis  extinctum  vivere  crimini* 
bus. 

Solet , neque  immerito  disputari , librorum  de 
medicina  popularium  majorne  usus , an  abusus  sit 
nec  negari  profecto  potest , ad  hypochondria  sin 
creandam  talium  librorum  lectione  nullam  esse 
caussam  efficaciorem  : a qua  cidpa  vacare  Txssoti 
de  manustupratioTie  librum , nequaquam  ego  con- 
tendam. Reliquos  autem  hujus  viri  libros  popula- 
res cum  cogito , tanta  eos  video  doctrinae  perspicui- 
tate et  curationis  simplicitate  commendari , ut  his 
dotibus  abunde  compensetur , quod  ab  iis  aut  intel- 
tellectis  perperam , aut  praepostere  usurpatis  me- 
tuimus malum . 

Praeterea  reputantes , quot  opiniones  praejudi- 
catas t quot  errores  ex  hominum  mentibus  evulse- 
rint, quot  medicorum  vel  falsas  theorias  y vel  pra- 
vas medendi  methodos  expugnaverint  hi  libri , ip- 
sos , eo  praecipue  , quo  prodierunt  tempore , fuisse 
utilissimos  plurimumque  fructuosos , confiteamur , 


neccsse  est. 


Ut  haec  indoctis  , sic  alia  eruditis  scripta  Tis- 
sotus  dicavit , ex  quibus  haec  prae  omnibus  lau- 
danda sunt : Dissertatio  de  febribus  biliosis , seu 
historia  Epidemiae  biliosae  Lausannensis  a.  1755., 
arte  graphica  exarata;  Epistolae  medico  practi- 
cae  , plenum  prudentiae  et  eruditionis  practicac 
opus  ; ac  Tractatus  de  nervis , omnium  ipsius  ope- 
rum perfectissimum , in  quo  quid  magis  miremur , 
nescimus , utrum  naturam  depingendi  artificium  , 
an  ipsius  cum  interpretandae , tum  imitandae  fe- 
licitatem : quibus  nominibus  praecellunt  reliquis  ca- 
pita: de  hemicrania,  de  catalepsi,  de  epilepsia. 
In  his  praesertim  germanum  se  probavit  artis  sa- 
lutaris professorem  doctrinaeque  Ilippocraticae 
alumnum . 

/ 

Et  illis  quidem  operibus  suis  tantam  naclus  est 
nominis  celebritatem , ut  hunc  sibi  Archiatrum  op- 
tarent Poloniae  et  Angliae  Reges  atque  Germaniae 
Imperator  Josephus  II.  P aviae  Universitatem  hoc 

medicinae  professore  ornatam  cuperet  eique  novam 

\ 

decerneret  medicinae  docendae  provinciam . No- 
luit ipse  t patriae  quamvis  amantissimus , Impera- 
toris votis  obsistere  aut  juventuti  Academicae  de- 

esse:  noluit  patriam  linquere  et  dulces  patriae  ci- 
ves. Itaque  accepit  ea  conditione  ac  lege , ut  pau- 
cos post  annos  ipsi  in  Helvetiam  reverti  liceret . 

\ 

Accurrunt  undique  alumni  et  juniores  medici  ad 
Paviae  Universitatem  discendi  caussa.  Munere  suo 
et  officio  religiose  fungitur  noviter  creatus  profes- 
sor. Deinceps , exacto  temporis  statuti  spatio , in 
patriam  redux  , suos  infer  Lausdnnenscs , ut  alter 
Cincinnatus , deposita  toga  , veteris  resumpsit  vitae 
simplicitatem , privati  muneris  modestia  laetus. 

Nescio , quid  aliis  videatur.  Mihi  nusquam  ma - 

j» 

jor  Tissotus,  gwem  Aoe  vitae  suae  tempo- 

re curriculi. 

Ipse  autem  quam  esset  idoneus  medicinae  pro- 
fessor , et  discipulorum  amor  ac  suffragia  et  vero 
ipsa  viri  scripta  testantur  , in  quibus  theoriam 
cum  praxi , eruditionem  cum  experientia  conjun- 
xit. Minime  enim , ut  fit , medicus  practicus  cum 
esset , theoriam  sprevit , verum  hanc  praxeos  ad- 
hibuit administram : eodemque  consilio  tractatum 
de  nervis  ab  anatome  et  physiologia  auspicatus 
est.  Nec  sua  experientia  contentus  in  ea  requieve- 
rat , verum  quod  inprimis  in  medicinae  practicae 

ductore  postulamus , medicorum  principum  scripta 
tractaverat  ad  eorumque  se  composuerat  exemplar  , 
ut  omnium  temporum  et  locorum  experientia  in- 
structus continuo  ad  lectulos  aegrotantium  praecla- 
ram adferret  traditionem  medicam  ipsiusque  oh 
oculos  versarentur  summorum  artis  magistrorum 
praecepta  ac  monita  cognosccretquc  et  errorum  sco- 
pulos, quos  vitare , et  veritatis  portum,  versus  quem 
tendere  medicinae  cultores  debent . 

Est  genus  hominum , qui  laudis  avari , alios  vi- 
tuperando excellunt.  Tissotus  aliorum  ingenii  ani - 
mique  dotes , etiam  eas , quibus  ipse  ab  iis  se  su- 
perari agnoscebat , mirari  et  celebrare  non  desine- 
bat : ac  grato  animo  acceptum  aliis  referebat , 
quodcunque  in  commune  attulerant  reipublicae  me- 
dicae bonum . 

Jam  si  quaeratis , quid  fuerit  in  Tissoto  , quo 
contigit,  ut  ex  medico  Lausannensi  totius  factus  sit 
medicus  Europae , respondeo:  vir  borius  fuit  me- 
dendi peritus.  Profecto  non  doctrina , non  inge- 
nium, non  artis  peritia  erant , quibus  hanc  tan- 
tam nominis  famam  debebat . Nam  piares  tunc  vi- 
vebant ipso  mullum  doctiores  : ingenio  non  deside- 

t 


rabantur , qui  eminerent  medici  suisque  inventis 

' * ...  .e.**-. 

probarent : experientia  superabant  magnarum  ci- 
vitatum Archiatri.  Sed  quibus  doctrina , ingenio , 
peritia  eximiis , Tissoto  par  fuerit  animus , homi- 
num amore  ardens , omnium  aetatum  memoria  uti- 
que numero  fuere  perpauci . 

TVbs  igitur  ad  eximium  hoc  boni  medici  ex  em- 
plar  et  artem  dirigamus  et  vitam , eamque  nobis 
laudem  optemus , rcow  iisdem , quibus  vitae 

spatium , regionibus  circumscribitur. 

Dab.  Lugd.  Bat.  d.  19.  m. 

Octobr.  a.  1840. 

DE  RHEUMATISMO. 


Boerii  a avius  , rem  animadvertente  et  indicante 
illius  discipulo  et  interprete  Swiet^nio  , in  tertia 
demum  aphorismorum  de  cognoscendis  et  curan- 
dis morbis  editione,  quae  prodiit  Lugduni-Batavo- 
rum  a.  1722,  de  rheumatismo  peculiari  capite  ex- 
posuit: qui  morbus  tunc  additus  videtur  ideo,  in- 
quit , quia  vir  celeberrimus  enormes  hujus  mali 
cruciatus  ipse  toleraverat  eodem  anno.  Forte  mi- 
rum videbitur  (sic  idem,  postquam  de  mali  caus- 
sis disputaverat,  pergit)  quod  crudelibus  et  perpe- 
tuis adeo  doloribus  vix  non  enectus  Boerhaavius, 
potuerit  aphorismis  eodem  anno  editis  addere  hi- 
storiam morbi,  quo  jam  laborabat  Augusti  mense; 
verum  tanta  erat  animi  constantia  in  summo  hoc 
viro,  ut  non  dubitem,  quin  saevi  morbi  tempore 
haec  scripserit.  Confirmat  hanc  opinionem  sequens 
Celeb.  Schultensii  testimonium:  aliquot  ante  mor- 
tem annis  retulisse  ipsi,  aliquid  penitius  de  acerbi- 
Lib.  II.  Pars  II.  1 

tate  morbi  istius  requirenti  familiariter,  se  insom- 
nes per  noctes , diebus  continuatas , immanes  do- 
lores non  alio  allevamento  mitigasse  felicius,  quam 
contentissima  cogitatione  percurrendo  et  quasi  re- 
legendo in  memoria  quidquid  unquam  legisset  , 
dumque  equuleo  ipsum  admoveret  dirus  morbus, 
se  literarium  sibimet  ludum  aperuisse  intus,  quo 
carnificinam  tanquam  musarum  cantu  sopiret.” 

Simulae  vero  dolor  parum  remittebat,  incepit 
evolvere  omnes  auctores  , antiquos  et  recentiores : 
nec  tamen  multum  bonae  frugis  invenit,  praeter- 
quam in  solo  Sydenhamo. 

Verum  scire  avetis  omnem  clari  aegrotantis  hi- 
storiam , quae  in  ipso  hujus  operis  nostri  partis 
introitu  locum  inveniet  idoneum  inque  morbum, 
de  quo  nunc  agitur,  animos  vestros  eximio  hocce 
exemplo  proposito  convertet.  Narrantem  igitur 
ipsum  audite  ejusve  discipulum  verba  praeceptoris 
optimi  referentem.  » Circa  medium  Augustum,  dum 
hora  quarta  matutina  observationibus  in  horto  Bo- 
tanico faciendis  occupabatur,  sensit  dolorem  qua- 
si nephriticum , qui  a renis  sinistri  regione  inci- 
piens (*)  secundum  decursum  ureteris  ad  os  pu- 
bis usque  tanta  cum  vehementia  pergebat,  ut  cre- 
deret , calculum  de  rene  per  ureterem  in  vesicam 
descendere : simul  aderat  propensio  in  vomitum. 


(*)  Saepius  sinister,  quam  dexter  ren  calculosus  est,  no- 
tante Morgagno,  Ep,  40.  art.  13. 

Utebatur  copia  mollissimi  decocti  ex  farina  semi- 
num lini  parati;  oriebatur  ingens  tenesmus,  ita  ut 
calcules  praesens  esse  videretur,  quem  sperabat 
exiturum;  unde  pergebat  animose  in  eodem  reme- 
dio, ut  laxaret  et  lubricaret  viam:  sumsit  eodem 
tempore  aliquot  guttulas  Aroph.  Paracelsi,  extra- 
ctum nempe  croci  ope  alcoholis  purissimi  para- 
tum. — ' Paulo  post  aberat  omnis  dolor;  sed  se- 
quenti die  immanis  aderat  in  lumbis,  qui  duravit 
per  tres  menses  eadem  vehementia.  Postquam  pa- 
rum remittere  incipiebat  illud  tormentum  , evolvit 
auctores  et  vidit  Sydenhamum  notasse  illa , quae 
passus  fuerat  ; reliquos  vix  quicquam  bonae  frugis 
dixisse.  Dum  enim  agit  de  rheumatismo,  habet 
sequentia:  est  et  alia  hujus  morbi  species,  licet 
non  hujus  prosapiae  vulgo  credatur,  quae  lum- 
bago rheumatica  aptissime  dicetur:  immanis  dolor 
scilicet  idemque  fixus  circa  lumborum  regionem 
ipsumque  aliquando  ad  os  sacrum  se  demittens  > 
paroxysmum  nephriticum  mentitur,  nisi  quod  ae- 
ger non  vomituriat;  nam  praeter  dolorem  atrocis- 
simum  et  vix  ferendum  circa  ipsos  renes  aliquando 
et  ureteres  per  omnem  eorum  ductum  ad  vesicam 
usque,  eodem,  licet  mitiori,  tentantur.  Qui  et 
mihi  olim  imposuit,  tanquam  a materia  aliqua  sa- 
bulosa in  iis  partibus  haerente  penderet , cum  re- 
vera materiae  rheumatismi  peccanti  et  inflamma- 
tae ortum  suum  debeat;  quae  quidem  partes  illas 
jam  solas  urit,  intacto  reliquo  corpore.” 


l* 

Hoc  loco  quoniam  Sydenhamum  laudat  Boerhaa- 
vius , non  possum,  quin  traditam  ab  hoc  auctore 
morbi  historiam  vobiscum  communicem. 

» Hac  ut  plurimum  occasione  nascitur:  aeger  sci- 
licet sive  exercitio  aliquo  vehementiore , sive  alio 
modo  excalefactus  mox  repentinum  frigus  admisit. 
A rigore  atque  horrore  orditur  tragoediam,  quos 
statim  excipiunt  calor,  inquietudo,  sitis  et  reliqua 
illa  infelix  symptomatum  caterva  , quibus  stipan- 
tur febres. 

Elapso  dic  uno  alterove  (est  et  ubi  citius)  ae- 
ger atroci  dolore,  nunc  in  hoc  nunc  in  illo  artu, 
infestatur,  in  carpis,  humeris,  genubus  praesertim: 
qui  locum  subinde  mutans,  vieissim  illos  occupat, 
rubore  quodam  et  tumore  in  parte , quam  postre- 
mum affecit , adhuc  residuis.  Primis  aliquot  die- 
bus febris  et  symptomata  jam  memorata  quando- 
que coincidunt.  Febris  autem  sensim  evanescit, 
manente  dolore  quin  et  nonnunquam  immanius 
saeviente;  materia  scilicet  in  artus  translata;  quod 
satis  arguit  febris  ipsa  saepius  recrudescens  ob  ma- 
teriem morbificam  ab  intempestivo  externorum  usu 
repercussam. 

Morbus  hic  quoties  a febre  sejungitur  , arthri- 
tis saepe  audit;  quamvis  essentialiter  ab  illa  distin- 
guatur, prout  cuivis  facile  constabit,  cui  uterque 
morbus  intimius  fuerit  perspectus:  unde  forsan  pe- 
tenda est  ratio , cur  tam  sicco  illum  pede  transi- 
verint scriptores  medici:  nisi  forte  arbitremur. 

hanc  morbi  speciem  ad  reliquam  malorum  Iliada 
de  novo  accessisse.  Utut  se  res  habeat,  jam  plus 
satis  grassatur  hic  morbus  et  licet  rarissime  homi- 
nem e medio  tollat , febre  semel  depulsa , tamen 
et  vehementia  doloris  et  diuturnitas  eum  prorsus 
contemni  non  sinunt.  Etenim  si  minus  perite  tra- 
ctetur, non  ad  menses  tantum,  sed  ad  annos  etiam 
aliquot,  imnio  per  omnem  adeo  vitam  miserum 
haud  infrequenter  discruciat ; quamvis  in  hoc  casu 
non  eodem  semper  vigore,  sed  paroxysmis  quibus- 
dam periodice  repetitis  adinstar  arthritidis  subinde 
lacessit:  irarno  vero  potest  fieri,  ut  ubi  diu  mul- 
tumque vexaverint  dicti  dolores , tandem  sponte 
desistant  atque  interiin  aeger  omni  membrorum 
motu  ad  mortem  usque  privetur,  digitorum  arti- 
culis quasi  inversis  et  protuberantibus,  ut  in  ar- 
thritide, nodosis  in  interna  magis,  quam  externa 
digitorum  parte  se  prodentibus ; stomacho  nihil- 
ominus valeat  et  caetera  sanus  vitam  toleret.” 

Hactenus  Svdenhamus,  qui  paullo  infra  cum  scor- 
buto  confundi  rheumatismum  scribit  hocque  nomi- 
ne vocari  vel  morborum  flentium , nondum  vero  fa- 
ctorum effecta , qui  nullum  adhuc  certum  indu- 
erunt typum,  vel  etiam  infelices  reliquias  morbi 
alicujus  nondum  penitus  devicti,  a quibus  sanguis 
caeterique  humores  contaminantur;  quemadmodum 
de  hydrope  etiam  incipiente  docet,  de  quo  morbo 
licet  vulgo  jactetur:  ubi  desinit  scorbutus,  ibi  in- 
cipit hydrops,  quod  ita  accipiendum  est,  ut  ubi 

primum  hydrops  manifestis  se  prodit  indiciis,  prae- 
concepta  de  scorbuto  opinio  statim  collabescat  ; 
esse  tamen  rheumatismum  scoibuticum  fatetur,  in 
quo  dolor  alias  aliasque  partes  obsidet  sine  tumore 
ac  febre,  neque  fixus  ille,  sed  vagus,  incertus  cum 
anomalis  inconditisque  symptomatibus,  vel  artus 
discrucians,  vel  internas  solum  partes,  quae  aegri- 
tudo redeunte  externarum  partium  dolore  iterum 
se  proripit,  ita  aegrum  alternatim  divexans  sese- 
que  protrahens  adinstar  morborum,  qui  vel  maxime 
chronici  habentur , feminas  praesertim  adoriens 
aut  viros  imbecilliores,  aut  eos,  qui  diu  cortice  Pe- 
ruviano  usi  sunt.  Notabilis  ille  locus  Sydenhamianus 
tam  diagnosin  rheumatismi,  quam  affinium  morbo- 
rum sive  nascentium,  sive  natorum  attinet:  de  qua 
dignotione  morborum  fientium  (quae  saepenumero 
neuroses  mentiuntur)  monere  vos  oportet,  eam 
usum  habere  practicum  summum  et  crebro  a me- 
dicis ignorari , quorum  pauci  sunt , qui  non  ali- 
quam prae  reliquis  valetudinem  perpetuo  cogitent : 
rheumaticam , scorbuticam  , syphiliticam , vermi- 
nosam, nervosam,  aliam;  hanc  vero  cuivis  fere  mi- 
nus manifestae  aegritudini  subesse  opinantur.  Non- 
nulla, quae  hanc  morborum  fientium  diagnosin  tan- 
gunt, notarunt  Georg.  Baglivi  et  Maxim.  Stoll 
praeclari  diagnostici:  sed  perdigna  res  esset,  in 
qua  elaboranda  medici  practici  industriam  exerce- 
rent et  observandi  sagacitatem,  ut  tandem  hunc 
locum  peculiari  scriptione  haberemus  explicatum. 

Gul.  Ballonius  duo  maxime  corporum  generat 
occupari  ab  ea  affectione  docet:  unum  sanorum, 
aut  in  latitudine  sanitatis  comprehensorum;  ple- 
thorica,  sanguinea  sunt,  in  synochos  febres  procli- 
via, erasi  sanguinis  inflammatoria:  alterum  jam  ae- 
grotantium reapse  idque  ex  morbo  longo,  sed  qui 
jam  est  desiturus,  aut  falsa  et  praecipite  crisi  vi- 
detur solvi,  quum  tamen  supersit,  nec  extingua- 
tur:  in  hunc  autem  modum  nasci.  Totum  corpus 
dolet,  facies  nonnullis  rubet,  cis  cum  articulos  ma- 
xime saevit  dolor , ut  ne  minimum  quidem  vel 
pes,  vel  manus,  vel  digitus  sine  dolore  et  clamore 
moveri  possit.  Quum  partibus  adprimitur  manus, 
sensus  est  et  perceptio  cujusdam  caloris  acris.  Si 
pulsum  consulis,  febris  aut  nulla,  aut  exigua  esse 
videtur  et  tamen  febris  est  revera,  sed  non  valde 
magna:  quod  si  major  fieret,  esset  revera  febris 
continens  putris  (inflammatoria)  nec  enim  febrire 
videntur,  saltem  febre,  quae  sub  sensum  cadit, 
tamen  calor  percipitur  acer  et  morbus  purgatione 
irritatur,  more  eorum  morborum,  qui  consistunt 
in  inflammatione.  Dolores  quidem  noctu  exacer- 
bantur , nec  dormire  queunt  aegri , partini  quia 
moveri  loco  nequeunt,  et  quo  statu  fere  primo  ja- 
cent ac  decumbunt,  in  eo  manent  et  sine  cruciatu 
ac  vehementi  dolore  vix  moventur,  aut  attingun- 
tur; tensio  est  et  aculeorum  quidam  sensus;  est 
enim  et  plenitudo  et  cacoehymia:  unde  iis,  qui 
eo  laborant  affectu,  licet  multum  et  saepe  sanguis 

demitur,  is  plane  corruptus  est  et  in  serum  quod- 
dam putre  resolutus.  Denique  omne  musculosum 
et  nervosum  genus  sero  ac  sanguine  putri  prolui- 
tur, qui  in  partibus  istis  xi  parit:  unde 

dolendi  occasio  nascitur. 

Ex  omni  hac  disputatione  adparet,  Ballonio  ha- 
beri morbum  inflammatorium : adparet  etiam  ex 
curatione,  quam  commendat,  antiphlogistica.  Eo- 
dem praecipiente,  haemorrhagia  confert  ac  sub  fi- 
nem sudores:  tandem  urina  crassa  multa.  Inflam- 
matoriam vero  naturam  et  haemorrhagiae  sponta- 
neae, criticae  salubritatem  sequens  probabit  exem- 
plum , ab  eodem  auctore  prolatum.  Andegaven- 
sis  comes  eo  affectu  per  sex  integras  hebdomades 
laboravit,  decies  missus  sanguis  , expertus  est  su-* 
dorifera,  deterius  habuit:  hic  haemorrhagiis  co- 
piosis olim  erat  obnoxius : tandem  quum  nullis 
morbus  cessisset  remediis  et  desperatus  bene  foret, 
ecce  tam  copiosa  haemorrhagia  et  quae  credentis 
opinione  major  esset,  supervenit,  ut  de  funere  co- 
gitaretur ; convaluit  evacuato  supra  modum  san- 
guine. 

Quaeritur,  utrum  ab  inflammatione  nihil  differat 
rheumatismus.  Stollio  auctore  differt  a vera  in- 
flammatione dolore  magis  diffuso , parte  affecta 
plerumque  magis  tumente  (*),  acrius  dolente,  mi- 
nus tamen  rubente:  rariori  et  leviori  transitu  in 


( * ) Articulorum  rheumatismum  proculdubio  cogitavit. 

veram  inflammationem.  Sanguine  magis  crustoso , 
crusta  diffusa,  minus  dura,  raro  contracta,  sub- 
flava  (*).  Dolore  magis  volatili,  tumoreque  sae- 
pe ambulatorio  — scapulas,  carpos,  genua,  nu- 
cham, lumbos,  femora  saepissime  prehendit;  nulla 
neque  interna,  neque  externa  pars  est  ab  eo  libera; 
sic  oculos,  nares,  gingivas,  auris  meatus  dolentis- 
sime saepe  afficit.  — Vidimus  hac  hyeme,  inquit, 
juvenculam  moribundam  ad  nos  allatam,  cui  dolor 
antea  alicujus  artus  retrocessit  ad  caput  : periit 
paulo  post.  Ea  retrocessio  frequens  est  et  saepius 
omnium  primo  partem  internam  afficit.  Hinc  an- 
ginae rheumaticae,  pleuritides  rheumaticae,  maxi- 
me vere  primo  dolentissimae.  Hae  sunt  illae  pleu- 
ritides, ubi  vesicantium  adplicatio  tantopere  com- 
mendatur; quae  vero  confundi  non  debent  cum 
vera  pleuritide  et  peripneumonia.  Idem  de  angi- 
na rheumatica,  ubi  vesicans  ad  totum  collum,  seu 
guttur  adplicatum  eximie  prodest.  Enteritides  rheu- 
maticae, cystitides,  ubi  post  venaesectiones,  emol- 
lientia conducunt.  Saepe  febris  rheumatica  est 
epidemica  , qualem  verno  tempore  aliquoties  ob- 
servabamus, postquam  sudanti  corpori  aura  frigi- 
dior est  admissa.  Quovis  tamen  fere  anno  major 
minor  ve  epidemia  observatur,  febris  rheumatica 


( * ) Alio  loco  Hat . Med . I.  pag.  84.  in  rheumatismo  fe- 
brili crusta  summe  phlogislica  eaque  tam  crassa  dicitur , ut 
vix  aliquid  cruoris  aut  rubiae  partis  appareret. 

intestinalis,  seu  dysenterica,  quae  sub  finem  Julii 
ingreditur,  per  Augustum  mensem  saevit,  deiu 
mitior  evadit  et  circa  finem  Septembris  raro  am- 
plius comparet.  Oritur  tempore  febris  rheumati- 
cae, rheumate  ad  intestina  deposito,  ad  eam  nem- 
pe partem,  quae  per  illam  tempestatem  est  debi- 
lior. In  omnibus  enim  morbis  materies  morbosa 
ibi  figitur,  ubi  pars  quaedam  antea  aut  aegrota- 
verit,  aut  debilior  fuerit.  — Ex  hac  observatione 
explicari  praecipue  potest,  quare  temporibus  rheu- 
maticis , quibusdam  olim  contusa  vulnerataque  de 
novo  doleant  et  de  atmosphaerae  mutatione  prae- 
moneantur certo  quodam  partis  olim  male  affectae 
dolore  et  ut  ajunt  perpetuum  hi  homines  barome- 
trum  habeant.  Sic  et  ad  gingivas  et  viciniam  den- 
tis cariosi  facilis  est  decubitus  materiae  rheuma- 
ticae ; item  ad  olim  luxata,  vulnerata,  contusa 
caet. 

Constitutionis  hujus  rheumaticae  vim  potesta- 
temque melius  ostendit  nemo , quam  Jo.  Pringle 
Anglus,  militibus  in  Belgio  nostro  medicinam  fa- 
ciens. Is  in  libro  classico  de  morbis  castrensibus, 
qui  medicis  nostratibus  eo  inprimis  nomine  com- 
mendari meretur  , quod  a medico  conscriptus  est 
observatore  eodemque  peregrino  circa  nostri  cli- 
matis morbos,  una  cum  antiphlogistica  curatione 
antirheumaticam  proposuit , ita  ut  post  sanguinis 
evacuationes  legitimas  morbos  etiam  acutos  in- 
flammatorios vesicantibus  aggressus  sit , eo  qui- 

dem  fortunato  eventa , ut  minori  longe  sanguinis 
jactura  de  iis  laetam  reportaverit  victoriam.  Eo 
quidem  modo  in  febre  inflammatoria  dolorem  ca- 
pitis , quem  venaesectio  et  alvi  evacuatio  non  amo- 
verat, levavit  vesicante  intra  scapulas  adposito  et 
ad  locum  dolentem  in  dolore  pleuritico  atque  uni- 
verse ad  omnes  partes  trunci  corporis  internae  in- 
flammationi proximis:  praeterea  diaphoretica  ute- 
batur medicina  et  regimine , in  qua  duntaxat  re- 
darguendus videtur  nimis  liberalis  usus  salis  am- 
moniaci,  aut  spiritus  c.  c.  Vesicantibus  autem  con- 
tinuo post  venam  apertam , vel  etiam  paullo  ante 
admotis  promptius  impetravit  et  certius  pleuriti- 
dis  levamen  : nec  dissimilibus  armis  viscerum  ab- 
dominalium : hepatis , ventriculi  et  intestinorum 
phlogoses  oppugnavit.  Erraret  tamen , qui  crede- 
ret , ipsum  reprobasse  in  rheumatismo  curando 
methodum  antiphlogisticam:  immo  doluit,  medicos 
recentiores  omnes  articulorum  dolores  non  plane 

arthriticos  habuisse  effectus  rheumatis  aut  catar- 
« 

rlii  ex  eaque  theoria  id  mali  evenisse  , ut  cum 
omnes  affectus  catarrhales  haberentur  naturae  non 
phlogisticae,  vetarent  sanguinem  mittere;  cui  praxi 
sese  primum  opposuisse  Botallum,  qui  discernens 
speciem  inflammatoriam  catarrhi , quae  nobis  rheu- 
matismus dicitur,  ab  aliis,  repetitas  venaesectiones 
necessarias  habuit  ad  eum  curandum  haneque  cu- 
randi rationem  duobus  exemplis  salutarem  proba- 
vit. Post  hunc  Ballomum  et  graphice  morbum  de- 

pinxisse  et  eandem  methodum  commendasse  cum- 
que secutos  esse  medicos  practicos  principes:  110- 
minatim  Riverium  et  Sydenhamdm.  Se  praeter  ge- 
nerales etiam  topicas  adhibuisse  depletiones  per 
hirudines , quarum  ante  eum  Ballonius  mentio- 
nem fecerat. 

Interesse  igitur  inter  morbos  simpliciter  inflam- 
matorios et  rheumaticos  multum  videtur:  quando- 
quidem in  his  praeter  adparatum  antiphlogisticum 
et  stimulus  cantharidum  et  usus  diaphoreticorum 
requiritur  ad  promptam  perfectamque  sanationem. 

Nuper  hoc  discrimen  quidam  medicorum  negle- 
xisse videntur,  qui  rheumatismos  sede  dumtaxat 
ab  aliis  quibuscunque  inflammationibus  distare 
contenderunt , neque  aliter  iis  medendum  esse , 
quam  reliquis  cunctis.  Nata  est  haec  opinio  ex 
nova  Broussaissii  schola  et  defensa  ab  hujus  scho- 
lae alumnis.  Ex  quo  esse  numero  novimus  cele- 
berrimum Lutetiae  Parisiorum  medicinae  clinicae 
Professorem  Bquillaudium,  cujus  nunc  praxin  ex- 
planabo. 

Is  in  libro  nuper  edito  de  rheumatismo  articu- 
lari contendit , hunc  constanter  comitari  inflam- 
mationem involucri  cordis  seroso-fibrosi  tam  exter- 
ni quam  interni,  sive  pericarditidem  et  endocardi- 
tidem,  ad  quam  tollendam  et  praecavendas  laesio- 
nes cordis  organicas , tristes  utriusque  reliquias , 
opus  esse  largis  sanguinis  emissionibus  prompte  ite- 
randis, quibus  triumphavit  de  morbo  ad  alias  san- 

quinis  detrahendi  rationes  rebelli,  aliis  licet  me- 
dicis repugnantibus,  rem  non  expertis : quam  etiam 
repugnantiam  et  praejudicatas  seculi  opiniones  si- 
bi adversarias  senserunt  Botallus  et  Sydenhamus, 
quorum  hic  subinde  solito  successu  se  destitutum 
fuisse  scribit , prae  adstantium  protervia , qui 
praejudiciis  inanibus  occupati  debitam  sanguinis 
quantitatem  auferri  non  patiebantur;  ille  sic  me- 
ticulosam culpavit  sui  temporis  medicinam : ” at  in 
tanta  timiditate  et  parca  detractione  sanguinis,  qui 
fieri  potest,  ut  quis  recte  possit  judicare,  quan- 
tum ea  in  pestilenti  morbo  prodesse  valeat , aut 
obesse  ? Non  enim  morbus,  pro  cujus  curatione 
requirebatur  detractio  librarum  quatuor  sanguinis , 
in  quo  una  tantum  detrahitur , si  hominem  inter- 
ficiat, ideo  interficit,  quia  sanguis  est  missus,  sed 
quia  non  justo  modo  missus  est , nec  forte  etiam 
opportune.  Verum  nebulones  nequissimi  et  igna- 
vissimi in  id  semper  culpam  convertere  satagunt , 
non  quod  nocuit,  sed  quod  per  fas  et  nefas  a cunc- 
tis vituperari  exoptant.”  Ex  quibus  Botalli  ver- 
bis manifestum  esse  animadvertit  Bouillaud  , eum 
usum  esse  quodammodo  sermonis  Latini  privilegio 
offendendi  sibique  gratulari  se  Gallico  idiomate  po- 
litissimo scribere.  Haec  mittens  , nolo  vos  igno- 
rare, utrumque  locum  citatum  non  rheumatismum 
spectare,  sed  pestem,  quam  Tho.  Sydenham  sub 
constitutione  epidemica  inflammatoria  Londini  gras- 
santem  vidit:  Leokh.  Botau.um  vero  magis  indis- 

criminatim  hoc  auxilii  genus  adhibuisse ; ad  pestis 
quoque  curationem  spectare  Botalli  verba  ad  ti- 
tulum libri  Bouillaudiani  loco  symboli  adscripta  , 
ut  haec  auctoritatum  testimonia  minime  suo  sint 
loco  adposita.  Verum  haec  hactenus.  Nos  ad  ipsas 
auctoris  observationes  redeamus. 

Complicationem  eam  rheumatismi  articularis  acuti 
cum  acuto  cordis  morbo  minime  raram,  sed  vel 
maxime  vulgarem  esse,  testatur  remque  ut  proba- 
ret, aliquot  protulit  observationes  (viginti  sunt 
numero)  de  quibus  nunc  exponam. 

Harum  observationum  tres  fecit  categorias : pri- 
ma est  earum,  quae  attinent  ad  rheumatismum  ar- 
ticulorum acutum  universalem  cum  febre  graviori : 
altera  comprehendit  exempla  vitii  cordis  organici 
post  rheumatismum  articuloium  acutum  protractura 
saepiusque  recidivum:  tertia  exempla  habet  rheu- 
matismi articulorum  levis  apyretici;  quem  ordinem 
disciplinae  gratia  sic  immutatum  cuperemus , ut  a 
tertia  categoria  factum  fuisset  initium:  sequeretur 
altero  loco  prima : tertio  denique  altera.  Tertia 
categoria  sive  series  observationum , quatuor  con- 
tinens, nullas  habet,  quae  hujus  sunt  loci  easque 
leviter  perquam  attigit  auctor.  Prior  (nobis  al- 
tera) observationes  complectitur  numero  novem. 
Prima  est  viri  juvenis  acute  febricitantis , cujus 
omnes  ferme  articulos  prehenderat  morbus.  Illi 
audiebantur  soni,  qui  endopericarditidem  cum  to- 
tius cordis  eurysmate  videbantur  indicare : aeger 

quarta  demum  hebdomade  in  Nosocomium  rece- 
ptus sanari  non  potuit.  Altera  rhedarii  35  annos 
nati  obtulit  auri  ad  praecordia  admotae  tinnitum 
metallicum  sive  argenteum  et  sonum  obscurum  pe- 
ctoris percussi  : alios,  quos  ipse  morbo  huic  tanquam 
proprios  adsignaverat,  notatos  non  reperio  : post  ve- 
naesectiones  sexies  repetitas  et  jacturam  sanguinis 
libr.  septem  factam  duoque  vesicantia  pectori  ad- 
mota sanatus  est  aeger  , die  morbi  vigesimo  quinto. 
Tertia  historia  mulieris  est,  perquam  obesae,  ex 
rheumatismo  acuto  anticulorum  gravissimo  decum- 
bentis , in  qua  propter  ingentem  c.  habitum  per- 
cussio fieri  nequit.  Haec  postquam  intra  quatri- 
duum septem  sanguinis  librarum  jacturam  fecerat, 
convaluisse  dicitur  die  curationis  decimo  quarto : 
quamvis  opiata  et  balnea  usque  ad  diem  vigesi- 
mum octavum  continuata  legantur  et  post  alios  de- 
cem dies  exactos  demum  ex  Nosocomio  egrediens 
sibi  dolere  nonnihil  scapulas  monuerit.  Observa- 
tio quarta  ipsi  auctori  dubia  habetur.  Quintus 
aeger  intra  15  dies  sine  recidiva  simili  modo  sana- 
tus est.  Sexta  mulier  signa  habuit  cordis  aegri 
dubia  adeo,  ut  endocarditidem  valvularem  primo 
gradu  duntaxat  suspicatus  sit  auctor.  Septima, 
propterea,  quia  morbum  patiebatur  diu  et  macro 
et  inanito  erat  corpore  mulier , methodo  minus 
sanguinaria  curata  est  et  praedicente  licet  cura- 
tionis diuturnitatem  medico,  tamen  si  bene  com- 
puto , sanatio  non  tardior  fuit , quam  in  reliquis 

eaque  tam  perfecta,  ut  spes  esset  nulli  germinis 
superstitis  vitii  cordis  organici.  Verum  quod  pro- 
be notandum , praecordiis  adpositum  fuit  largum 
vesicans.  Observatio  octava  mendicae  parem  in- 
dicavit ejusdem  remedii  salubritatem.  Scilicet  al- 
tero mane  post  admotum  vesicans  pulsus  retarda- 
tus est  et  febris  declinavit  primum  , tum  cessavit , 
ut  egredi  cuperet  aegra:  medici  tamen  consilio  ad 
convalescentiam  firmandam  maneret.  Observatio- 
ni nonae  et  alia  desunt  et  ratio  medendi.  Secun- 
dae categoriae  observationes  docent,  post  rheuma- 
tismum acutum  articulorum  secuta  esse  cordis  vi- 
tia organica : quin  tamen  satis  manifesto  nexum 
ostendant  inter  utrumque  morbum.  Atque  haec 
inductio  et  argumentatio  num  adeo  perfecta  sit, 
ut  ad  evidentiam  nihil  desit,  vos  ipsi,  qua  estis 
judicii  integritate,  videbitis.  Ego  cum  ad  adsen- 
tiendum  paulo  sim  tardior,  majorem  requiro  nu- 
merum observationum,  priusquam  constantem  esse 
hanc  malorum  societatem  credam,  aut  necessariam 
tantam  sanguinis  jacturam : praesertim  cum  vesi- 
cantium  cogito  in  morbis  rheumaticis  curandis  ef- 
ficacitatem, hic  novis  exemplis  probatam.  Itaque 
observationum  complementum  quaerens,  ecce  in- 
cido in  clinicam  medicam  ejusdem  auctoris  ( T.  II. 
cap.  XII.)  videoque  integrum  caput  centum  fere 
paginarum  huic  rei  demonstrandae  consecratum. 
Gaudio  exsultat  animus  spe  veritatis  inveniendae. 
Verum  expeclationi  nequaquam  respondit  eventus. 

Nam  priores  decem  paginae  ad  repetenda , quae 
in  altero  libro  scripta  legeram  absumptae,  decem 
aliae  ad  refutanda  placita  adversariorum  ; sequun- 
tur casus  viginti  septem , quorum  duodecim  prio- 
ris categoriae  morbi  sunt  gravis  huj usque  tantum 
loci.  Horum  casuum  primo  analysis  traditur  de-» 
que  iis  disputatur:  cui  disputationi  dicatae  pariter 
sunt  paginae  decem,  quas  transeo,  quia  cupio  an- 
te observationes  cognoscere , quam  de  iis , mihi 
hactenus  ignotis,  legere  disputationes. 

Primae  observationi  nonnilnl  endocarditidis  ad- 

scribitur  ad  eamque  tollendam  opus  fuit  intra 

* 

quinque  dies  jacturam  facere  sanguinis  unciarum 
quinquaginta  septem , pallente  facie  inductaque 
chlorosi  temporaria.  Levis  pariter  cordis  affectio 
fuisse  dicitur  in  obs.  altera:  suppar  medendi  ra- 
tio parem  habuit  eventum  ; verum  morbus  rediit 
et  praeterea  tam  vesicantibus,  quam  opiatis  pugna- 
tum est.  In  tertia  observatione  utrum  endocardi- 
tis fuerit,  signo  interrogandi  adjecto,  dubitare  se, 
monet  auctor.  In  quarta  legitima  methodus  non 
fuit  adhibita.  Quintus  aeger  cum  exiret,  non  per- 
fecte sanatus  fuisse  videtur.  In  sexta  rediit  mor- 
bus ac  praeter  sanguinis  detractiones  adhibita  bal- 
nea calida,  saepius  et  opiata.  In  septima  omnium 
articulorum  fuit  rheumatismus  et  tamen  levissima 
tantum  endocarditis.  Levis  etiam  fuit  in  octava. 
In  nona  dubia,  aegrotante  anaemico : a vesicante 
adposito  levamen.  In  observatione  decima  cor  pa- 

rumper  solummodo  affectum  luisse  scribitur  atque 
curatio  per  depletiones  intermissa , deinde  \ero 
repetita,  nec  tamen  stricta:  unde  morbi  decursus 
lentior.  In  undecima  nulla  fuit  sive  endocarditis, 
sive  pericarditis  socia  : nec  brevis  sanatio.  In  duo- 
decima, et  sequentibus  duabus  cor  dicitur  hyper- 
trophicum ex  veteri  morbo  praegresso.  Atque  hae 

V 

sunt  observationes , quibus  effici  deberet  et  arti- 
culorum cum  cordis^  morbo  copula  et  venaesectio- 
num  largissimarum  ac  promptarum  usus:  quod  iis 
erat  demonstrandum.  Vobis  an  utrumque  satis 
demonstratum  sit , nescio  : mihi  adhuc  scrupulum 
superesse  fateor:  nequaquam  negans  tamen,  subin- 
de et  articulos  et  cor  rheumatismum  invasisse  at- 
(que  hoc  facto  juvasse  promptam  ac  repetitam  san- 
guinis evacuationem  ac  vasorum  generis  depletio- 
nem. De  casibus  tamen  singularibus  deque  exce- 
ptionibus hoc  loco  non  agebatur,  verum  de  regula 
ac  lege.  Quaprojjter  ex  observationibus  Bouillaudia- 
nis  concludo,  comitari  subinde  rheumatismum  arti- 
culorum acutum  membranarum  cordis  inflammatio- 
nem, quae  nisi  prompte  tollatur  stricta  curatione 
antiphlogistica , vitia  cordis  organica  creare  poterit: 
profuisse  largas  sanguinis  detractiones  tunc  inpri- 
mis,  quum  reliqua  curatio  antirheumatica  eaque  po- 
tissimum, quae  per  epispastica  fit,  non  negligeretur. 

Atque  sic  sponte  in  eam  ducor , quae  est  de 
morbi  natura,  disputationem:  hanc  alii  simplicem 
inflammatoriam  esse  perhibent , alii  inflammato- 

riam  quidem  , sed  simul  compositam  , impuram  : 
quae  cum  ad  scientiam  magis , quam  artem  spe- 
ctet, nos  autem  in  hoc  libro  de  arte  scribamus: 
liceat  practicis  argumentis  ac  rationibus  eam  quae- 
stionem explanare. 

Pringlium  vidimus  praeter  venaesectiones  et 
depletiones  topicas  crebro  et  utiliter  tum  dia- 
phoreticorum , tum  vesicantium  usum  fuisse  vir- 
tute antirheumatica,  in  curandis  iis,  quas  in  no- 
stris regionibus  inter  milites  suos  tractabat,  in- 
flammationibus atque  declarasse  se  per  hoc  re- 
medium ej usque  beneficio  sanguini  largius  aliter 
demendo  pepercisse.  Hanc  praxin  Pringlianam 
optimi  quique  et  laudarunt  et  exercuerunt  medici 
nosque  praecipue  in  nostris  aegris  regnante  humi- 
do  frigido  et  rheumatica  constitutione  experimur 
saluberrimam.  Accedit  observatio  sanationis  spon- 
taneae , ut  ipsa  naturae  artificis  tanquam  voce 
commendari  ea  praxis  videatur.  Notavit  scilicet 
Celeb.  Tissot  rheumata  terminari  depositione  ma- 
teriae acris  ad  crura  mox  vesiculas  creantis  , qui- 
bus sponte  ruptis,  nasci  ulcera  non  cito  nimis  clau- 
denda, quod  ni  curetur,  dolores  reverti:  quod  et 
egomet  in  aegro  rheumatico  et  insemet  ipse  vidit 
Trallesifs  (Us.  Op.  Salut . et  Nox . It.  pag.  312.) 
qui  quum  laboraret  gravi  rheumatismo  humeri  et 
scapulae  sinistrae  ardorem  percipiens  internum  et 
dolorem  pleuriticum  sinapismo  acri  imposito  rubo- 
rem crysipelaceum  et  dolorem  in  exterioribus  mo- 

v it,  quo  internus  rheumatismus  feliciter  abactus 
est.  Verum  ipsum  audiamus  Trallesiitm  narran- 
tem et  morbi  et  sanationis  historiam:”  Labora- 
bam ipse  ego  a.  1756  initio  horribili  rheumatis- 
mo humerum  et  seapulam  sinistri  lateris  occupan- 
te , a suppressa  saepius  inter  visitationes  aegro- 
rum perspiratione , dum  corpus  toties  modo  con- 
clavibus calefactis,  modo  frigori,  nebulis,  ven- 
tis , periculosa  sanitati  vicissitudine  , exponere  co- 
gebar. Aberat  in  totum  febris , ardebat  interim 
cum  humero  scapula,  ac  si  carbonibus  adureretur, 
erysipelaceumque  ruborem  ex  sensu  adesse  conji- 
ciebam, cujus  nullum  vestigium  aderat.  Extende- 
batur molestissimus  dolor  ad  musculos  pectoris  et 
pleuritidem  spuriam  simul  inducebat.  Secabatur  ve- 
na  et  largiter  extrahebatur  sanguis , nullam  cru- 
stam exhibens,  sine  ullo  levamine.  Sumebam  rob 
sambuci  cum  sale  de  Seignette  dosibus  repetitis, 
aperiebatur  alvus  sine  fructu.  Ablui  faciebam 
partes  aqua  tepida  cum  lacte  tandem  et  tepidae 
salem  ammoniacuin  addebam.  Sed  laterem' lava- 
bam. Ingerebam  lac  cum  aqua  cocta,  serum  ejus, 
emulsiones  oleasas , dolore  pertinaciter  nihilomi- 
nus per  quatuor  dies  urgente.  Nil  sperans  ab  opio, 
impetrare  a me  nequibam,  ut  ad  illud  refugerem. 
Sed  confici  additione  cerae  et  terebinthinae  facie- 
bam emplastrum  ex  contuso  semine  sinapi  in  aceto 
fortissimo  macerato  eoque  imposito  brevi  erysipe- 
laceus  rubor  et  dolor,  ia  exterioribus,  quem  antea 


I)  E RHEUMATISMO. 


21 


adesse  falso  existimaveram  , vere  movebatur  atque 
in  his  saeviens  rheumatismus  feliciter  abigebat ur.” 
Quocirca  necessariam  et  utilem  habemus  eam  in- 
flammationum divisionem  practicam  secundum  quam 
alias  ponimus  inflammationes  simplici  tractandas 
inereque  antiphlogistica  medicina : alias  composita 
ex  hacce  et  antirheumatica  i.  e.  partim  antispas- 
tica,  partim  diaphoretica:  quam  distinctionem  pra- 
cticam, etiamsi  neget  theoria  Bouillaudii  , ejus  ta- 
men praxis  firmare  nobis  et  adprobare  videtur. 

Hactenus  variorum  auctorum  testimonia  collegi- 
mus, ut  vobis  rheumatum  familiam  redderemus  co- 
gnitam: quae  ratione  sedis,  quam  occupant,  in  rheu- 
ma musculorum , rheuma  articulorum  et  rheuma 
viscerum  nonnulli  discriminaverunt  et  a qua  alii 
arthritidem  segregarunt,  alii  contra  utrumque  mor- 
bum communi  et  nomine  et  genere  comprehende- 
runt : de  qua  controversia  opinionum  sententia- 
rumve  dicturi  non  sumus,  antequam  arthritidis 
quoque  absolverimus  historiam.  Tnterim  iter  per 
hunc  labyrinthum  practicum  persequamur  aliosque 
reliquos  viae  socios  interrogemus  videamusque , quo 
nos  modo  ex  hisce  ambagibus  expediamus.  Oc- 
currit nobis  Chomellius  Bouillaudii  adversarius , 
cujus  agite  consulamus  de  hoc  morborum  genere 
eadem  in  urbe  conquisitam  experientiam. 

Chomellius  igitur  rheumatismos  naturale  facere 
genus  morborum  perhibet  eique  qua  luor  adsignat 
characteres:  sedem  peculiarem  in  organis  fibrosis, 

mobilitatem , intermissionem , varietatem  forma- 
rum. Ipsius  tres  distinguit  species : rheumatismum 
muscularem,  articularem  , visceralem  eique  subes- 
se  contendit  diathesin  propriam  rheumaticam;  dif- 
ferre vero  ab  inflammatione  symptomatibus  et 
eventu;  siquidem  calor,  tumor,  febris  crebro  ab- 
sunt quique  praesto  est,  dolor  crebro  migrat:  at- 
que nec  suppuratione , nec  gangraena  termina- 
ri solet ; nec  in  cadavere  superesse  musculorum 
laesio  anatomica.  Formarum  quod  attinet  va- 
rietatem, describit  species  singulas:  rheumatis- 
mum epicranii , oculi , linguae  et  pharyngis , col- 
li , laterum  thoracis , abdominis  , lumborum  , ar- 
tuum quarum  complures  observationibus  illustrat. 
Ex  hisce  notabilis  est  obs.  ait.  rheumatismi  mus- 
culorum oculi  pag.  46  sqq.  et  citatus  ibi  casus 
rheumatismi  linguae  ex  Morgagno  Ep.  55.  art  3. 
et  pleurodynes  ex  Amato  Lusitano  et  parietum 
abdominalium  Obs.  4:  qui  musculorum  abdomi- 
nalium rheumatismus  ut  puerperas  etiam  inva- 
dit , ita  posset  cum  peritonitide  confundi  et  ex 
curatione  prava,  propter  nimiam  sanguinis  detra- 
ctionem , lethalis  fleri : quemadmodum  rei  testimo- 
nio probat,  nullo  post  mortem  delecto  peritonaei 
aegrotantis  signo:  cujus  rheumatismi , praeter  ab- 
sentiam symptomatum  peritonitidis  , symptoma 
praecipuum  est  dolor  musculorum  motu  maxime 
exacerbatus.  De  rheumatismo  artuum  praecipit, 
cavendum  esse,  ne  in  diagnosi  fallamur  citatque 

Stollitjm,  more  magnorum  virorum,  ipsum  erro- 
rem suum  his  verbis  confitentem.  » Puellae  cui' 
dam  longo,  rebelli  nocturnoque  rheumatismo  co- 
que vago  laboranti  tumor  in  inguine  dextro  dolens 
pedetentim  nascitur  itemque  sensim  disparet.  Mer- 
curium dedi , luem  veneream  suspicatus ; non 
profuit:  sero  intellexi,  rheuma  esse  hujus  consti- 
tutionis , quod  subinde  alicubi  tumorem  excitat. 
Decepit  me  et  locus  tumoris  et  dolorum  pertina- 
cium noctuina  intensio.  Jiat.  Med.  Epii.  1779. 
mens.  Oct. 

Sequuntur  rheumatismi  articulorum , qui  cum 
aithritide  et  podagra  ejusdem  prorsus  generis  esse 
dicuntur : quamvis  neque  omisit  discrimina  me- 
morare , quibus  ab  altero  alter  distat.  Nos  hanc 
quaestionem  hoc  loco  mittentes  pergimus  in  rela- 
tione operis  Chomelliani.  Caussarum  in  numero 
plurimi  facit  hereditatem  ac  docet , neque  pueros  , 
nec  mulieres , neque  eunuchos , quae  Hippocra- 
tis sententia  erat,  a morbo  immunes  esse.  Ac 
de  mulieribus  non  possum,  quin  citem  locum  Se- 
necae ( citatum  etiam  ab  auctore ) hunc  in  modum 
Coi  sententiam  defendentem  : ” maximus  ille  medi- 
corum et  hujus  scientiae  conditor  feminis  nec  ca- 
pillos debuere  dixit,  nec  pedes  laborare.  Atque 
hae  jam  et  capillis  destituuntur  et  pedibus  aegrae 
sunt.  Non  mutata  feminarum  natura,  sed  vita  est. 
Nam  quum  virorum  licentiam  aequaverint,  corpo- 
rum quoque  virilium  vitia  aequaverunt.  Non  mi- 

nus  pervigilant,  non  minus  potant  et  oleo  et  mero 
viros  provocant:  aeque  invitis  ingesta  visceribus 
per  os  reddunt  et  vinum  omne  vomitu  remetiun- 
tur : aeque  nivem  rodunt , solatium  stomachi  ae- 
stuantis. Libidine  vero  nec  maribus  quidem  ce- 
dunt , pati  natae.  Dii  illas  deaeque  male  per- 
dant : adeo  perversum  commentae  genus  impu- 
dicitiae: viros  ineunt.  Quid  ergo  mirandum  est, 
maximum  medicorum  ac  naturae  peritissimum  in 
mendacio  prehendi , quum  tot  feminae  podagricae 
calvaeque  sint?  Beneficium  sexus  sui  vitiis  perdi- 
derunt et  quia  feminam  exuerunt,  damnatae  sunt 
morbis  virilibus.”  Senec.  Epist.  95. 

Verum  ad  alia  transeamus  et  quidem  ad  eam , 
de  qua  Bouillaudius  , membranarum  cordis  inflam- 
mationem rheumatismi  articularis  acuti  sociam  : 
quam  ut  longe  ante  hunc  observatam  (*),  ita  ne- 
quaquam tamen  vulgarem  esse  aut  communem , an- 
nales clinici  testantur:  nec  solam  hanc  esse,  sed 
aliarum  quoque  serosarum  phlogoses  , quae  rheu- 
matismum hunc  comitantur  interdum ; quae  socie- 
tas morborum  non  unius  nituntur  auctoritate  me- 
dici, sed  traditionis  ac  temporis,  quae  singulorum 
auctoritatem  longe  superat.  Neque  signa  a Bouil- 
Eaudio  proposita  fida  esse  Obs.  12.  monstrat,  dum 


( * ) Testimoniis  ab  auctore  prolatis  alia  addere  oportet , 
quae  protulit  Carolus  Scudamore  in  opere  nuper  de  hoc 
morborum  genere  edito  pag,  122  sqq. 

contra  Obs.  15.  indicat,  quam  parum  ingens  jactu- 
la  sanguinis  librarum  octo  intra  quinque  dies  mor- 
bum jugulare , aut  cordis  laesiones  praevertere  po- 
tuerit. Caeterum  variam  esse  morbi  durationem 
etiam  post  variam  medicationem,  docet  observatio 
medicorum , neque  ullam  etiam  in  rheumatismo 
articulorum  superesse  constantem  laesionem  ana- 
tomicam. In  curatione  praesertim  exactum  vitae 
regimen  laudatur.  Rheumatismis  viscerum  : dia- 
phragmatis, cordis,  tracheae,  bronchiorum,  intes- 
tinorum, vesicae,  uteri:  ad  quos  anginam  pectoris 
etiam  refert,  expositis,  quaeritur  de  rheumatismo 
nervorum  quo  neuralgias , praesertim  ischiadem  ner- 
vosam crebro  attinere  creditur.  Ultimo  loco  natu- 
ram rheumatismi , qui  idem  cum  arthritide  habe- 
tur , non  esse  mere  inflammatoriam  sed  peculiarem 
esse  suique  generis  morbum , adfirmatur. 

En  monographiae , Chomellii  sub  auspiciis  edi- 
tae , epitomen , quam  ut  aliorum  medicorum  Fran- 
corum scriptiones,  sic  summo  cum  fructu  et  uti- 
liter legere  poteritis,  si  Anglorum,  Germanorum 
non  negligatis  observationes , interpretationes  et 
commentaria ; nam  non  unius  hominis  esse  aut 
gentis  aut  aetatis  veritatem  existimate,  sed  com- 
munem esse  orbis  medici  possessionem  atque  lon- 
gaevae experientiae  traditionem. 

Tractatus  de  podagra,  quem  viro  amico  et  me- 
dico Tho.  Short  inscripsit  Tho.  Sydenham,  talem 
tradere  morbi  historiam  ab  aequis  pentisque  judi- 
cibus censetur , qualem  ab  artis  magistro  expecta- 
veris,  eum,  quem  ipse  passus  erat,  morbum  ipsis 
naturae  coloribus  depingente.  Hunc  tractatum  ami- 
cis suis  probari  cupiebat , alios  non  magnopere  cu- 
rans , qui , quemadmodum  monet  vir  candidus , 
nulla  alia  de  caussa  ei  infensissimi  erant , nisi 
quod  aliter  tam  de  ipsis  morbis , quam  de  eorum 
curatione  sentiret,  atque  illi,  non  tam  quaerens 
aliorum  assensum,  quam  veritatem  atque  rumores 
et  vulgi  plausum  parvi  faciens.  Cur  enim  gloriam 
expeteret,  aut  famae  consuleret,  qui  cum  senex 
jam  esset,  brevi  perinde  erit  ac  si  non-enti  con- 
suluisset. Quid  enim  sibi  post  obitum  prodesset, 
ut  octo  elementa  alphabetica  in  istum  ordinem  re- 
dacta ut  nomen  suum  componant,  eorum  linguis 
jactentur , qui  non  magis  aliquam  ipsius  ideam 
animo  poterunt  effingere  , quam  ipse  jam  posset 
concipere  quales  tandem  illi  futuri  sunt,  qui  om- 
nes et  mortuos  prioris  seculi  ignorabunt  et  aliis 
tum  dialectis  tum  moribus  utentur,  pro  rerum  hu- 
manarum omnium  inconstantia  ac  vicissitudine. 

Ex  quibus  viri  optimi  verbis  eum  ab  obtrecta- 

tione  et  invidia  suorum  non  fuisse  tutum  intelli- 
grtis;  ipse  vero  rectum  et  verum  duntaxat  secutus 
quam  negligere  videbatur  nominis  famam  aequo 
posteritatis  judicio  nactus  est,  ut  quod  de  IIemster- 
husto  suo  Rchkkenius  , nos  de  Sydeinhamo  possimus 
praedicare  : gloriam  quo  minus  venabatur  , eo  ma- 
gis sponte  ad  eum  veniebat. 

Et  profecto  ita  est  AA  ! non  obsequio,  sed  ve- 
ritate et  scientiis  consulimus  et  nominis  nostri  fa- 

/ 

mae. 

Vobis  autem  cupientibus  Sydenhamianam  poda- 
grae historiam  cognoscere , lubet  eam  tradere  in- 
tegram eique  tanquam  typo  cuidam  addere  recen- 
tiorum  observata. 

» Quoties  regularis  est  podagra  hoc  fere  modo 
aegrum  adgreditur.  Januario  'exeunte  aut  inci- 
piente Februario  derepente  et  nulla  fere  praesen- 
sione antecedente  ingruit,  nisi  quod  ventriculi  cru- 
ditate atque  apepsia  ad  septimanas  aliquot  aeger 
laboraverit;  corporis  insuper  intumescentia  quasi 
ventosa  et  gravitate  , quae  indies  augetur  , donec 
tandem  detonet  paroxysmus  ; quem  paucis  diebus 
praeit  torpor  et  quasi  flatuum  descensus  per  femo- 
rum carnes,  cum  adfectione  spasmodica  , tum  etiam 
pridie  adpetitus  voracior , non  tamen  naturalis. 
Sanus  lecto  somnoque  committitur;  hora  vero  se- 
cunda post  mediam  noctem  excitatur  a dolore  pol- 
licem pedis  utplurimum  occupante,  quandoque  ve- 
ro calcaneum,  suram,  aut  talum.  Hic  dolor  euin 

refert,  qui  ossium  dictorum  dislocationem  comi- 
tatur, cum  sensu  quasi  aquae  tantum  non  frigidae 
partis  adfectae  membranis  affusae.  Mox  sequitur 
horror  cum  rigore  et  febricitatione  aliquali : dolor 
autem  hic  primo  remissior,  gradatim  intenditur 
(et  pari  passu  rigor  atque  horror  recedunt)  idque 
in  singulas  horas , donec  tandem  sub  noctem  ad 
apicem  pervenerit  , se  ad  varietatem  ossiculorum 
tarsi  et  metatarsi  perbelle  adcommodans  : nunc 
tensionem  violentam,  vel  ligamentorum  istorum  di- 
lacerationem, nunc  morsum  canis  rodentis,  quan- 

\ 

doque  pressuram  et  coarctationem  exprimens:  ad 
haec  ita  vivum  exquisitumque  habet  sensum  pars 
adfecta,  ut  nec  linteorum  superincumbentium  pon- 
dus, nec  cubiculi  a fortiori  ambulatione  concus- 
sionem ferre  valeat.  Atque  hinc  fit , ut  nox  non 
tantum  in  cruciatu  transigatur,  sed  etiam  cum  ir- 
requieta partis  adfectae  hac  illae  rotatione  et  mu- 
tatione situs  quasi  perpetua.  Neque  minor  est  to- 
tius corporis  jactatio  incessans,  quae  semper  pa- 
roxysmum , maxime  vero  accedentem  comitatur , 
quam  torti  membri  agitatio  et  dolor.  Hinc  etiam 
mille  conamina  situs  tum  ipsius  corporis , tum 
membri  adfecti  mutatione  adsidua,  doloris  seda- 
tionem incassum  ambiunt : quae  tamen  non  con- 
tingit ante  horam  secundam  tertiamve  matutinam 
(decurso  scii,  nychthemeri  spatio  a primo  adpulsu 
paroxysmi)  quo  tempore  aeger  post  materiae  pec- 
cantis modicam  digestionem  et  difflationem  aliqua- 

iem,  subito  a dolore  respirat;  licet  hanc  ille  libe- 
rationem isti  membri  adfecti  positurae,  qua  post- 
remo usus  erat,  immerito  acceptam  referat.  Jam 
leni  madore  perfusus  somno  concedit,  a quo  evi- 
gilans, dolore  multum  imminuto  , partem  adfe- 
ctam  tumore  recenter  occupatam  cernit;  cum  so- 
lum ante  hac  ( quod  in  omnibus  podagricorum  pa- 
roxysmis solenne  est)  insignior  intumescentia  ve- 
narum membro  vexato  intertextarum  se  in  con- 
spectum dederat.  Sequente  die , forte  etiam  ad 
biduum  triduumve,  si  materia  podagrae  generan- 
dae apta  fuerit  copiosior,  dolet  nonnihil  pars  af- 
fecta idque  vehementius  die  jam  advesperascente , 
levatur  autem  sub  galli  cantu.  Intra  paucos  dies 
alter  pes  eodem  dolore  torquetur , quo  is , qui 
prior  doluit ; vel  si  prior  ille  jam  dolere  desierit, 
debilitas  qui  eum  infirmaverat , mox  evanescit , 
tam  viribus,  quam  integra  sanitate  isti  pedi  statim 
restitutis , perinde  ac  numquam  laboraverat , si 
modo  dolor  pedem  nuper  tentatum  ferocius  lanci- 
net. Nihilominus  easdem  hic  excitat  tragoedias, 
quas  prius  in  altero  pede , tam  quoad  doloris  ve- 
hementiam , quam  durationem.  Quandoque  etiam 
primis  morbi  diebus  cum  materia  peccans  adeo 
exuberat , ut  ei  capiendae  pes  unus  impar  sit , 
utrosque  simul  pari  vehementia  fatigat:  sed  ut- 
plurimum  pedes  successive,  uti  diximus,  adgre- 
ditur.  Postquam  utrumque  pedem  exercuerit,  qui 
sequuntur  paroxysmi  abnormes  sunt,  tum  quoad 

tempus  invasionis,  tum  etiam  quoad  durationem  * 
hoc  tamen  ubique  servant,  quod  dolor  noctu  re- 
crudescat, mane  vero  remittatur.  Atque  ex  serie 
horum  paroxysmulorniu  (sit  verbo  venia)  constat 
paroxysmus  qui  dicitur  podagrae,  diuturnior  bre- 
viorve  pro  aegri  aetate.  Neque  enim  censendum 
est,  quoties  quis  cum  hoc  morbo  ad  menses  duos 
vel  tres  fuerit  conflictatus,  unum  illum  paroxys- 
mum fuisse,  sed  seriem  potius  et  catenam  paro- 
xysmulorum , quorum  posterior  quilibet  priore  et 
mitior  fuit  et  contractior,  donec  tandem  materia 
peccante  prorsus  absumpta,  aeger  pristinam  obti- 
nuerit sanitatem:  quod  in  vegetioribus  et  iis,  quos 
podagra  rarius  invisit,  diebus  saepe  quatuordecim 
fit  5 in  senioribus  atque  iis,  quos  saepius  addixit, 
duobus  mensibus;  iis  vero  qui  vel  annis,  vel  diu- 
turniore morbi  mora  fiactiores  jam  sunt,  non  prius 
valedicit , quam  aestas  jam  adultior  eam  fugave- 
rit. Ad  quatuordecim  primos  dies  urina  coloratior 
est,  quae  post  separationem  sedimentum  rubrum 
et  quasi  arenulis  refertum  deponit;  nec  aeger  ut- 
plurimum  nisi  tertiam  potulentorum,  quae  adsu- 
mit  partem  per  vesicam  reddit ; alvus  item  ad  di- 
ctos primos  fere  dies  constipata  est.  Appetitus 
prostratio,  rigor  totius  corporis  sub  vesperam,  par- 
tium etiam  non  adfectaruin  gravitas  et  molesta 
sensatio  integrum  paroxysmum  comitantur.  Rece- 
dentem paroxysmum  excipit  pedis  adfecti  pruritus 
vix  ferendus , maxime  inter  digitos , unde  deci- 

dunt  furfures  et  pedes  ipsi  quasi  ab  epoto  veneno 
desquamantur.  Morbo  jam  discusso  , aegri  tum 
eve^ia,  tum  adpetitus  redeunt,  pro  rata  doloris  quo 
saeviebat  paroxysmus  nuper  elapsus  et  in  eadem 
proportione  servata  vel  acceleratur,  vel  differtur 
sequens  paroxysmus.  Nam  si  hic  ultimus  aegrum 
pessime  mulctaverit,  sequens  paroxysmus  nonnisi 
anno  ad  idem  punctum  revertente , denuo  acce- 
det.” 

Cum  hac  Sydenhami  medici  descriptione  pulchre 
consentit  Luciani  descriptio  poetae,  rem  recte  anim- 
advertente Swietejnio;  nec  mirum,  naturam  enim 
uterque  expressit:  quae  semper  sibi  aequabilis  et 
constans:  quam  convenientiam  agite  uno  alterove 
exemplo  probemus. 

Lucianus,  sive  alius  quicunque  Dramatis  auctor 
Ocypum  facit  Podalirii  et  Astasiae  filium  pulchri- 
tudine et  viribus  praestantem,  quos  videret  ex  po- 
dagra aegros  deridentem  dicentemque  plane  nihil 
esse  illum  morbum.  Indignatur  ergo  Dea  Podagra 
et  per  pedes  irruit.  Illa  vero  fortiter  ferente  ac 
negante,  supinum  omnino  Deus  abjicit.  Noctu  sci- 
licet bene  pastus  vinoque  plenus  cum  domum  ve- 
nerat in  lectula  jacens  somno  excussus  exclamat 
subito  prae  dolore,  qui  pedem  prehenderat.  Dolor 
autem  dirus,  quem  ei  inmisit  Dea,  ut  solebat  pe- 
dis articulum  feriebat  parvumque  tenebat  locum 
soleamque  terebrabat  imam  punctionibus.  Haec 
poeta.  A quo  et  Sydenhamo  in  multis  deflectit  re- 


32 


DE  ARTHRITIDE  ET  PODAGRA. 


centissimus  de  podagra  auclor  Carolus  Scudamore* 
quem  tanquam  Sydenhami  commentatorem  adhibe- 
mus perpetuum , ita  tamen  ut  alterum  scriptorem 
emendemus  altero. 

Is  igitur,  non  semel  aegros  vidisse  se  refert,  qui 
post  somnum  profundum  mane  evigilantes  poda- 
gram prehendisse  pedem,  rem  mirati  animadverte- 
runt, aliumque  qui  hyeme  diurno  tempore  primam 
morbi  invasionem  passus  est.  Et  quoad  partem 
primo  adfectam  ex  516  casibus  341  fuisse,  in  qui- 
bus in  pedis  pollice  primo  morbus  adparuit , in  aliis 
alias  sive  inferiorum  sive  superiorum  artuum  partes , 
aut  simul  cum  pedis  pollice  aut  eo  intacto  adfecisse: 
saepe  primo  vere  ultimoque  autumno  , subinde  ip- 
sa aestate  evenisse.  Gradu  inflammationis  cordis 
sympatheiam  motumque  febrilem  definiri : in  ejus 
vero  proximitate  venas  a sanguine  utplurimum  tur- 
gere admodum ; calorem  a Sydenhamo  male  cum 
sensu  aquae  tantum  non  frigidae  partis  adfectae 
membranis  affusae  comparari,  quum  contra  sensum 
aquae  fervidae  bullientisque  aegrotantis  menti  re- 
praesentet: quo  loco  monemus,  Sydenhamum  procul- 
dubio  recte  expressisse , quem  ipsemet  perceperat 
sensum , hunc  autem  variare  debere  in  singulis , 
neque  facile  omnes  eas  varietates  una  posse  de- 
scriptione comprehendi:  quarum  nonnullas  tradi- 
dit Scudamore. 

Universe  tenendum,  variam  esse  et  mutabilem 
morbi  speciem,  sive  sedem  cogites  primo  aut  prae- 

cipue  adfectam,  seu  sensationes,  seu  decursum: 
eaque  discrimina  maxima  esse , quae  hominis  aegri 
symptomata  spectant,  cujus  rei  pathologiam  habe- 
bitis interpretem;  crebris  spasmis  stipari , nonnum- 
quam erysipelate,  saepe  haemorrhoidibus : neque 
paroxysmum  severum  majorem  securitatem  promit- 
tere atque  paroxysmorum  gravitatem  vulgo  incre- 
scere scmper , eodemque  monente  auctore,  prae- 
maturam secum  ferre  senectutem. 

De  sequelis  autem  morbi  priusquam  videamus, 
ejusdem  progredientis  diuturnique  et  anomali  facti 
historiam  Sydenhamo  duce  persequamur. 

» Atque  hoc  se  habet  modo  (sic  priorem  descri- 
ptionis partem  absolvit  ille)  podagra  regularis,  phae- 
nomenis genuinis  propriisque  se  ostendens.  Cum 
vero  vel  ab  indebita  medicatione  turbatur,  vel  ob 

. . i * 

diuturniorem  morbi  pertinaciam  corporis  substan- 
tia quasi  in  morbi  fomitem  pervertitur,  neque  par 
est  natura,  eidem  methodo  consueta  eliminando, 
phaenomena  multum  sunt  diversa  a jam  descri- 
ptis. Nam  cum  hactenus  dolor  pedibus  tantum 
fuerit  infestus,  jam  itaque  manus,  carpos,  cubi- 
tos, genua  aliasque  regiones  occupat,  ea  jam, 
sicut  pedes  olim  solebat,  discrucians.  Quandoque 
enim  unum  pluresve  digitos  distorquens  fasciculo 
radicum  pastinacae  similes  eos  reddit,  motu  pau- 
la tim  privans  tandemque  concretiones  circa  articu- 
lorum cuticulam  ipsamque  cutem  destruentes,  nu- 
dos tophos  cretam  vel  oculos  cancrorum  aemulan- 

tes,  acieula  eruendos  exhibent  conspectui.  Non- 
numquam materia  morbum  committens  cubitis  im- 
pacta tumorem  subalbum  excitat,  fere  ad  ovi  ma- 
gnitudinem, qui  sensim  inflammatur  cum  rubore. 
Est  ubi  femur  occupans  sensum  exhibet  quasi  in- 
gentis ponderis  appensi , sine  dolore  tamen  nota- 
bili 5 at  genu  exinde  petens  id  acrius  urget,  mo- 
tum omnem  inhibens , ut  quasi  clavo  transacto 
lectulo  affixum  ne  latum  pilum  a loco,  in  quo  est, 
se  queat  dimovere.  Et  quando  vel  propter  totius 
corporis  inquietudinem , huic  morbo  ita  familia- 
rem , vel  urgente  necessario  aliquo  vitae  officio , 
aeger  aliorum  opera  est  movendus , omni  cautela 
opus  est,  ne  forte  vel  minima  motus  contrarietas 
dolorem  accersat,  qui  eo  tantum  nomine  potest  to- 
lerari , quod  confestim  evanescat.  Quae  quidem 
corporis  latio  ita  caute  et  delicate  peragenda,  haud 
exigua  pars  est  aerumnarum  , quibus  podagra  one- 
ratur. Dolor  enim  veliementior  non  per  omnem 
paroxysmum  extenditur , si  modo  pars  affecta  omni- 
no quiescat. 

Cum  podagra  ante  hac  non  nisi  exeunte  hyeme 
soleret  invadere,  post  duos  tresve  menses  pro  mo* 
re  recessura , jam  per  annum  integrum  vexat  ae- 
grum, demtis  duobus  vel  tribus  mensibus  calidiori- 
bus atque  aestivis.  Et  quod  insuper  est  observan- 
dum, quemadmodum  paroxysmus  major  sive  genera- 
lis jam  protractior , quam  oiim  fuerat,  inveniatur, 
ita  etiam  paroxysmi  isti  particulares,  ex  quibus 

generalior  componitur,  singuli  diutius  saeviunt:  cum 
enim  ante  hac  particulares  isti  non  ultra  unum  al- 
terumve  diem  excruciarent,  jam  ubicumque  sedem 
figant,  maxime  si  pedes  vel  genua  occupaverint, 
non  ante  diem  decimum  quartum  castra  movent : 
primo  ad  haec  aut  secundo  post  adpulsum  die  ae- 
ger praeter  dolorem,  aliqualem  etiam  aegritudinem 
patitur  atque  simul  omnimodam  appetitus  prostra- 
tionem. Postremo , cum  antequam  malum  usque 
adeo  incruduerat , aeger  non  solum  longioribus 
frueretur  paroxysmorum  intervallis,  sed  etiam  du- 
rante ista  intermissione  recte  valeret,  tam  artubus, 
quam  reliquo  corpore , facultatibus  singulis  natu- 
ralibus officio  suo  debite  fungentibus,  jam  artus 
habet  fere  undiquaque  contractos  et  impeditos,  ita 
ut  quamlibet  stare  possit , forte  etiam  aliquantis- 
per procedere , gressu  tamen  ita  claudicante  ac 
permolesto  prorepit,  ut  etiam  cum  ambulet,  quie- 
scere videatur  et  si  ultra  vires  ambulare  perstite- 
rit, quo  pedibus  rectius  valeat,  quanto  magis  ipsos 
ambulando  confirmat  et  dolori  excipiendo  minus 
obnoxios  reddit , tanto  morbi  fomes  numquam  per 
hoc  omne  intervallum  perfecte  dissipatus,  visceri- 
bus periculosius  imminet,  cum  in  pedes  ita  libere 
nequeat  effundi : qui  hoc  morbi  tempore  vix  um- 
quam  doloris  sunt  expertes,  sed  sensatione  aliqua 
plus  minusve  molesta  perpetuo  tentantur.  Quin- 
etiam  multis  aliis  symptomatis  infestatur  aeger,  ut 

venarum  haemorrhoidalium  dolore,  ructu  nidoroso 

cibi  jam  manducati  et  in  ventriculo  putrescentis 
gustum  referente,  quoties  vel  aliquid  e dyspeptis 
adsumserit,  vel  eam  tantum  cibi  quantitatem,  quae 
sano  competit.  Appetitus  languet,  uti  et  totum  cor- 
pus prae  inopia  spirituum.  Denique  ideo  tantum 
vivit , ut  calamitosus  sit  et  miser , non  ut  vitae 
dulcedine  vel  minimum  fruatur.  Urina  quam  prius 
coloratiorem  , maxime  in  paroxysmis  et  in  pauca 
quantitate  solebat  reddere,  jam  illam  tam  colore 
imitatur,  quam  copia,  quae  in  diabete  excernitur. 
Dorsum  aliaeque  partes  moleste  pruriunt,  maxime 
sub  horam  somni. 

Id  etiam  in  lioc  morbo  quoties  jam  confirmatior 
est,  incommodi  accedit,  quod  ab  oscitatione,  in- 
primis  vero  matutina,  ligamenta  ossium  metatarsi 
vehementer  convelluntur  cum  sensu  quasi  coarcta- 
tionis vel  compressionis  fortissimae  a manu  valida. 
Quandoque  etiam  nulla  oscitatione  praecedente  , 
aeger  jam  se  somno  committens,  ictum  quasi  cla- 
vae metatarsum  confringentis  derepente  persenti- 
scit, unde  cum  ejulatu  cxpergiscitur.  Tendines 
musculorum,  quae  tibias  suffulciunt,  subinde  spasmo 
corripiuntur  ita  acri  et  violento,  ut  dolor  quem 
excitat,  si  vel  tantisper  duraret,  omnem  humanam 
patientiam  dejiceret  vinceretque.  Post  multos  di- 
rosque  cruciatus  carnificinam  diuturniorem , ceu 
pignus  missionis,  quam  mors  jam  in  propinquo 
stans  mox  est  datura,  paroxysmi  subsequentes  ae- 
er  r uni  quoad  dolorem  clementius  tractant  ( natura 

partim  ab  onere  materiae  peccantis  oppressa,  par- 
tim  ob  senium  , eandem  in  corporis  extremitates 
jugiter  ac  strenue  relegare  non  amplius  valente  ) 
at  loco  doloris  consueti  aegritudo  quaedam  cum 
dolore  ventris , lassitudo  spontanea , quandoque 
etiam  propensio  ad  diarrhoeam  superveniunt.  Haec 
symptomata  dum  vigent,  artuum  dolorem  leniunt, 
quae  pariter  evanescunt,  quoties  articulos  dolor  fa- 
tigat: ita  nunc  dolore,  nunc  aegritudine  quasi  a!- 
ternatim  lacescente , paroxysmus  longas  moras  ne- 
ctit. Animadvertendum  est  enim,  quod  ubi  quis 
ad  multos  annos  podagra  laboraverit,  dolor  singu- 
lis paroxysmis  gradatim  minuitur  tandemque  ae- 
gritudine potius  conficitur , quam  dolore.  Quem 
enim  in  his  patitur  dolor , quamlibet  sint  produ- 
ctiores, vix  ad  decimam  partem  ejus  adsurgit  do- 
loris, quem  pati  solebat,  cum  viribus  esset  magis 
integris.  Nihilominus  haec  ipsa  morbi  inclemen- 
tia pensabatur  utplurimum  longiore  intercapedine  , 
quae  paroxysmos  intercedebat,  tum  sanitate,  qua 
interea  satis  commoda  utebatur.  Namque  hoc  in 
morbo  dolor  amarissimum  est  naturae  pharmacum  , 
qui  quo  vehementior  est , eo  citius  praeterlabitur 
paroxysmus:  atque  insuper  et  longior  erit  inter- 
missio et  magis  perfecta  et  vice  versa. 

Neque  tamen  dolor,  claudicatio  atque  impeditus 
partium  adfectarum  motus,  aegritudo  aliaque  sym- 
ptomata jam  descripta  hujusce  morbi  tragoediam  ab- 
solvunt» Calculum  insuper  renum  in  quam  plurimis 

parit  hic  adfectus:  tum  ex  eo  quod  aeger  diu  supi- 
nus recumbat,  turn  etiam  quod  ferientur  organa  se- 
cretoria a debitis  sibi  functionibus ; sive  etiam  quod 
calculus  ejusdem  materiae  morbificae  in  genere 
portio  quaedam  sit,  quam  ego  litem  non  dijudico. 
Quaecumque  vero  sit  hujus  mali  origo,  nonnum- 
quam aegri  animum  moestissima  interpellit  contem- 
platio , calculusne  an  podagra  immitior  sit.  Quan- 
doque etiam  calculus  lotii  per  meatus  urinarios  in 
vesicam  transitum  impediens  aegrum  de  medio 
tollit,  lentas  podagrae  moras  haud  amplius  expe- 
ctantem. 

Nec  satis  est  aegrum  ita  miseris  modis  dilaniari, 
ut  nec  sui  jam  fuerit  compos,  alienae  opis  prorsus 
indigens;  sed  et  hic  accedit  miseriarum  cumulus, 
quod  durante  paroxysmo  , animus  etiam  ceu  con- 
tagio adflatus  eousque  corpori  compatitur,  ut  haud 
facile  sit  dictu  utro  horum  aeger  calamitosius  do- 
leat.  Non  enim  rectius  podagrae  quam  iracundiae 
paroxysmus  omnis  dici  potest : cum  mens  et  ratio 
usque  adeo  ab  infirmato  corpore  enerventur , ut 
vel  levissimo  adfectuum  motu  impellantur  et  va- 
cillent: unde  non  magis  ipse  sibi  quam  aliis  gravis 
est.  Quid  quod  et  caeteris  quoque  passionibus 
est  obnoxius,  timori  videlicet  sollicitudinique  at- 
que aliis  id  genus.  A quibus  pariter  torquetur, 
donec  morbo  evanescente  animus  quoque  pristina 
tranquillitate  recepta,  una  convalescet. 

Tandem  aeger  (ut  funestissimi  hujus  morbi  ca- 

tastrophen  semel  expediam)  visceribus  a materiae 
peccantis  incubatu  complexuque  ita  laesis,  ut  se- 
cretionis organa  non  amplius  suo  munere  fungi 
queant,  tandem  vitam  adflectissimam  et  jam  diu 
non  vitalem  cum  morte,  aerumnarum  requie , fe- 
liciter commutat.,, 

Haec  est  jure  celebrata  illa  Sydenhamiana  de- 
scriptio, quae  morbi  communem  maxime  legitimam- 
que  formam  tradit,  quam  in  aliis  perficiet,  in  aliis 
commentabitur  historia  sequelarum  a peritissirao 
S cudam  ore  exarata. 

Hae  potissimum  hepar  spectant  et  ventriculum 
et  intestina  in  hoc  morbo  aegrotantia  et  renes : 
calculus  vesicae  ex  hujus  auctoris  experientia  ra- 
rum est  arthriticorum  malum : siquidem  ex  quin- 
gentis , quinque  tantum  ex  eo  laborarint  ; minus 
longe  rara  renum  affectio  calculosa,  quemadmodum 
post  Sydenhamujvi  animadverterat  Morgagnus.  Quae 
in  ipsis  partibus  aegris  notentur  laesiones  ac  vitia , 
indicat  Scudamore  operis  pag.  45  sqq.  icone  illu- 
stravit Cruveilhier  , libro  saepius  laudato ; circa 
quas  laesiones  observat  ille  rarius  ossa  laedi  tum- 
que  dumtaxat,  quum  concretio  urica  deponitur  in 
vicinia  articulorum.  Ex  sectionibus  artuum  arthri- 
ticorum unam  proferam  . quam  cum  amico  suo  Scu- 
damore communicavit  Vir.  Doct.  Brodie,  ab  illo 
consignatam.  Ancylosis  et  distorsio  digitorum.  Di- 
gitus medius  dextrae  brevior  reliquis  et  a cute  nu- 
da. Os  alterum  phalangis  paene  absorbtum,  ut 

vix  ejus  superessent  reliquiae  ejusque  locum  occu- 
paret quiddam  substantiae  mollis.  Dexter  hume- 
rus et  ulna  nec  non  articuli  digitorum  pedis  ancy- 
losi concreverant.  Genuum  mobilitas  impedita.  In 
variis  corporis  locis  orificia  in  cute,  quae  cum  cy- 
stidibus  membranaceis  in  tela  adiposa  collocatis 
cohaerebant  atque  emittebant  humorem  calcareum 
cremoris  adinstar.  Adhaerebant  pleurae  et  in  ab- 
domine ventriculus,  lien,  hepar  ejusque  vesicula 
secum  et  cum  contiguis  partibus.  Cystis  fellea 
duos  magnos  habebat  calculos. 

Cartilaginum  genu  sinistri  superstes  nihil.  Quae 
respondebant  patella  et  condyli  femoris  asperi,  ru- 
gosi, manifesto  ab  adtritu.  Tenue  stratum  materiae 
albae  calcariae  in  ossa  depositum  ibique  pluribus 
locis  deletae  cartilagines.  Ad  margines  articulo- 
rum exostoses  parvae  complures.  Ligamenta  et 
membrana  synovialis  integra,  nisi  hujus  pars  car- 
tilagines obvestiens,  quae  cum  hisce  evanuerat.  In 
brachio  dextro  prima  phalanx  ossium  carpi  ancylosi 
longa  et  secum  invicem  et  cum  radio  coaluerat. 

His  breviter  relatis , accedimus  ad  caussas  tanto- 
rum malorum  indagandas,  ut  quid  expectare,  quid 
facere  oporteat  medicum , perspiciamus.  Hoc  autem 
agentes  ecce  confestim  in  controversias  incidimus 
graves  principum  in  arte  virorum  circa  haereditatem 
arthritidis  nuper  etiam  agitatas,  quae  cum  antea 
caussarum  praecipua  judicaretur,  nunc  fere  puta« 
tui  nulla : 

Sic  Iliacos  intra  muros  peccatur  et  extra. 

» Podagra,  ita  Stdenham,  eos  plerumque  senes  in- 
vadit , qui  postquam  meliores  vitae  dies  mollius 
ac  delicatius  transegerint,  epulis  lautioribus,  vino 
aliisque  spirituosis  liberalius  indulgentes,  tandem 
ob  pigritiam  aetatis  ingravescentis  semper  comi- 
tem, ea  corporis  exercitia  penitus  omisere,  quibus 
juvenes  adsueverant.  Ad  haec  isti,  qui  huic  mor- 
bo sunt  obnoxii,  crania  habent  grandiuscula,  ha- 
bitu corporis  utplurimum  sunt  pleniori , humido  et 
laxo  et  constitutionem  habent  omnes  luxuriantem 
virosamque  , ditissima  atque  optima  vitae  stamina. 
Non  quod  podagra  eos  solum  adoriatur,  qui  crasso 
et  corpulento  habitu  donantur , cum  aliquando 
etiam,  etsi  rarius,  graciles  ac  macilentos  invadat; 
neque  quod  hic  morbus  in  omnibus  senium  prae- 
stoletur: quandoque  enim  etiam  aetate  florentes 
corripit , quoties  scilicet  infelicia  morbi  semina  a 
parentibus  quasi  ex  traduce  acceperint;  vel  si  hoc 
non  fuerit,  immodicae  Veneri  praematurius  indul- 
serint,  aut  exercitiis  omnibus  valedixerint,  quibus 
prius  etiam  vehementioribus  utebantur;  edaciores 
insuper  fuerint  et  liquores  spirituosos  immode- 
ratius hauserint,  postea  derepente  ad  liquores  te- 
nues et  refrigerantes  se  contulerint.”  Et  paullo  in- 
fra sic  de  caussis  hisce  ratiocinando  pergit.  » Om- 
nes animi  nervos  variis  hujus  morbi  phaenomenis 
contemplandis  acriter  intendens  illum  labefactatae 
tam  in  partibus  quam  succis  corporis  universis 

concoctioni  ortum  debere  existimo.  In  istis  enim, 
qui  huic  morbo  sunt  obnoxii,  cum  jam  vel  aetate 
fuerint  confecti,  vel  efTraenata  morum  licentia  se- 
nectutem praematurius  accersiverint,  spiritus  ani- 
males per  totum  corpus  deficiunt,  immodico  fun- 
ctionum  in  juventutis  calore  vegetissimarum  exer- 
citio consumpti:  v.  gr.  praepropero  nimioque  Ve- 
neris usu , insanis  improbissimisque  laboribus  , qui- 
bus ardenter  atque  indefesse  voluptatibus  inser- 
viunt et  his  similibus.  Accessit  etiam  sive  ab  an- 
nis, sive  ab  inertia  exercitiorum  corporis,  quibus 
olim  adsueverunt,  intermissio  vel  cessatio  repenti- 
na , unde  jam  corpus  flaccescit  et  concoctiones 
non  amplius  recte  promoventur;  e contra  vero  suc- 
corum corporis  recrementa,  quae  talium  exercitio- 
rum ope  prius  excernebantur , dehinc  in  vasis , 
ceu  morbi  seminium,  reconduntur.  Nonnumquam 
et  studium  seu  meditatio  de  re  quapiam  seria  ac 
diuturna  malum  auxit , quo  scilicet  spiritus  a conco- 
ctionum penso,  quod  debuerant  absolvere,  nimium 
avocantur.  Adde  quod  huic  morbo  obnoxii  non 
solum  ciborum  in  genere  fere  sunt  adpetentiores, 
sed  et  eorum  maxime  , qui  difficillime  ventriculo 
cedunt  : quos  cum  haud  parcius  devorent,  quam 
tum  solerent,  cum  exercitiis  uterentur,  non  jam 
iis  digerendis  pares  sunt.  Neque  tamen  dicta  vo- 
racitas et  liberalior  ciborum  ingestio  ita  frequenter 
podagrae  viam  stravit  ac  vesana  et  immoderatior 
vini  compotatio:  unde  fermenta  coctionibus  variis 

dicata  penitus  prosternuntur,  praecipitantur  ipsae 
coctiones  et  spiritus  naturales  ab  halituum  adven- 
titiorum  copia  subjugantur  dispergunturque.  Jam 
vero  cum  uno  eodemque  tempore  et  spirituum  (qui 
coctionis  instrumenta  sunt)  vigor  imminuatur  at- 
que insuper  ingens  humorum  colluvies  sangui- 
nem opprimat , omnino  necesse  est , ut  singulae 
concoctiones  haud  rite  • paragantur , dum  ita  ob- 
ruuntur singula  viscera;  unde  spiritus  jam  diu 
fatiscentes  nunc  etiam  suffocantur.  Nam  si  a sola 
spirituum  debilitate  penderet  hic  morbus  , infan- 
tes, feminas  atque  eos,  quos  aegritudo  diuturnior 
maceravit,  pariter  invaderet;  cum  fere  virosissi- 
mos quosque  adoriatur  et  robustissimis  naturae 
principiis  praeditos  : quos  tamen  non  adgreditur , 
donec  caloris  et  spirituum  naturalium  defectum  si- 
ve declinationem  humorum  quoque  congestio  ex- 
cipiat, a quibus  simul  junctis  concoctiones  vitiatae 
pervertuntur. 

Porro  ut  caussarum , quas  enumeravimus  singulae 
indigestionem  promoverant,  ita  earum  pleraeque 
laxitati  habitus  et  musculorum  corporis  procuran- 
dae nonnihil  contulerant,  unde  porta  crudis  indi- 
gestisque  humoribus  intromittendis  panditur,  quo- 
ties isti  ad  exteriora  protruduntur.  Quoties  enim 
in  sanguine  diutius  stabulantes  tam  mole,  quam 
prava  diathesi  macti  fuerint , tandem  calorem  pu- 
trescentem adquirunt;  et  cum  non  amplius  a na- 
tura regi  possint,  prorumpunt  in  speciem  et  in  ar- 

ticulos  depluunt  , calore  atque  acredine  dolores 
exquisitissimos  in  ligamentis  membranisque  ossa 
contegentibus  excitantes  ; quo  vel  a senio , vel 
luxu  atque  intemperantia  labefactata  laxataque  fa- 
cile humoribus  impetum  facientibus  locum  conce- 
dunt.” En  Sydeniiami  aetiologiam  podagrae,  quae 
me  quidem  minus  offendit , quam  eruditissimum 
Scudamore  : quoniam  mutatis  verbis  dictionibus- 
que, quas  quaecunque  aetas  profert  novas  et  alias, 
facile  nostris  theoriis,  quae  minus  pariter  place- 
bunt posteris , adeommodari  poterit : id  rem  ex- 
periri quicunque  velit,  spirituum  loco,  nervorum  et 
virtutis  rierveae,  fermentorum  vero,  humorum  in- 
quilinorum: succi  gastrici,  pancreatici,  bilis  san- 
guinisque crudi,  impuri  denique,  constitutionis  ve- 
nosae nomina  substituat  atque  idoneum  habebit 
verborum  adparatum,  quo  seculi  genium  ac  nu- 
men placare  poterit. 

Nos  autem  de  verbis  minus , quam  de  rebus  sol- 
liciti, videamus  de  caussis  quid  sit  sentiendum  et 
primo  quidem  de  haereditate : de  qua  cum  ab  aliis 
aliter  statuatur , numerorum  doctrina  hanc  quae- 
stionem solvere  tentavit  Scudamore.  Itaque  ex  ar- 
thriticorum 522  catalogo,  190  fuisse  novos  homi- 
nes, id  est,  qui  nullo  jure  patricio  podagram  ade- 
pti erant:  258  vero,  quorum  parentes  ab  ea  im- 
munes  vixerant , ita  ut  in  alteram  fere  partem  po- 
dagricorum non  cadat  haec  caussae  explicatio. 
Quoclsi  vera  est  Gulielmi  Cadogan  sententia:  se- 

minium  morbi  paternum  inefficax  fore,  nisi  poten- 
tia nocente  excitetur,  videtis,  quam  parum  spei 
supersit  podagricis,  fore  ut  in  parentes  pravae  va- 
letudinis culpam  conjiciant:  ipsi  vero  culpa  va- 
cent: ac  quam  magna  veri  specie  dicatur  podagri- 
cum neminem,  nisi  qui  velit,  fieri.  At  haud  su- 
pervacaneum est,  hisce  caussis  explicandis  paulu- 
lum immorari  quaeque  cum  alii , tum  ille  , quem 
laudabam , Cadogan  disputaverunt , vobis  propo- 
nere. Ilie  tres  esse  maxime  arthritidis  caussas:  ig- 
naviam , intemperantiam  animique  aegritudinem 
contendit  ab  iisque  omnes  chronicos  fieri.  Arthri- 
tidem vero  neque  haereditariam,  nec  periodicam , 
neque  insanabilem  esse.  Si  haereditaria  foret,  ne- 
cessario debere  traduci  a patre  ad  filium:  id  autem 
neutiquam  accidere , nisi  caussa  procatarctica  acce- 
dat; porro  neque  puerorum,  nec  feminarum  hunc 
morbum  esse,  verum  ab  indigestione  provenire, 
quam  nemo  haereditariam  dixerit,  neque  alio  modo 
periodicam  esse , quam  quo  est  coctionis  vitium 
corporisque  imbecillitas.  Denique  sanari  posse  non 
quidem  per  medicinas,  sed  per  diaetam.  Homines 
autem  providentiae  divinae  consilio  ad  laborem 
esse  natos,  Pendere  enim  valetudinem  ex  vasculis 
minimis  capillaribus , per  quae  sanguinis  pars  te- 
nuissima et  transit  et  elaboratur:  ad  quam  circu- 
lationem capillarem  accelerandam  unita  musculo- 
rum totius  corporis  potestate  opus  est,  quorum  mo- 
tus' beneficia  nullo  medicamento  compensari  pos- 

sunt.  Temperantiam  vero  quod  attinet,  Anglis  vir- 
tutem esse  tam  parum  cognitam,  ut  plures  arthri- 
ticos esse  in  ea  regione  censeat  auctor,  quam  in 
omni  reliqua  Europa:  idque  cum  victui  animali, 
tum  vino  eique  summe  austero  calidoque  tribuat. 
Aegritudine  denique  infirmari  vim  ventriculi  co- 
ctricem  ac  perturbari  digestionem  , ex  quo  fonte 
arthritis  aliaque  multa  chronica  scaturiunt. 

Huic  ratiocinationi  adsentitur  ita  Scudamore,  ut 
in  arthriticos  et  podagricos  ipsos  morbi  sui  culpam 
conjiciat:  quamvis  ab  utroque  parente  arthritico 
arthriticam  creari  prolem  sese  vidisse  semper  teste- 
tur , neque  multam  vim  adsignare  posse  vitio  hae- 
reditario  neget. 

Circa  aetatem  et  sexum  duos  Aphorismos  Hip- 
pocratis 29  et  30.  Sect.  VI.  Mulier  non  laborat 
podagra,  nisi  menses  ipsi  defecerint  et:  Puer  non 
laborat  podagra  ante  Veneris  usum;  sic  commenta- 
tur, ut  ex  515  unum  aegrum  octavo,  alterum  duo- 
decimo aetatis  anno  podagricum  factum  fuisse:  sibi 
autem  vix  ullum  occurrisse  exemplum  podagrae 
ante  vigesimum  aetatis  annum  invadentis : longe 
plurimos  vero  aegros  corpore  habitiori,  crasso,  venis 
largis,  laxis  solidis:  mulieres  raro  ex  podagra  la- 
borare,  nisi  ex  seminio  haere Jitario  manifesto  eas- 
que  obesas  quum  catamenia  fluere  desierint.  Re- 
spectu vitae  generis  adsentitur  Sydenhamo  dicen- 
ti: » at  vero  (quod  mihi  aliisque  licet  tam  fortu- 
nae, quam  ingenii  dotibus  mediocriter  instructis. 

hoc  morbo  laborantibus  solatio  esse  possit,  ita  vi- 
xerunt atque  ita  tandem  mortem  obierunt  magni 
reges,  dynastae,  exercituum  classiumque  duces, 
philosophi  aliique  his  similes  haud  pauci.  Verbo 
dicam,  articularis  hicce  morbus  (quod  vix  de  quo- 
vis alio  adfirmaveris ) divites  plures  interemit, 
quam  pauperes , plures  sapientes , quam  fatuos ; 
natura  quasi  digito  monstrante,  quam  parum  ini- 
qua sit  omnium  parens  et  arbitra , quam  partibus 
non  studeat;  cum  eos  quibus  alicubi  defuit,  alio 
aliquo  bonorum  genere  cumulatius  ditare  soleat ; 
profusiorem  vero  erga  alios  munificentiam  aequa 
malorum  parte  admixta  diluat  et  contemperet. 
Adeo  ut  ubique  gentium  rata  sit  lex  atque  in 
violabilis,  nullum  hominem  vel  ex  omni  parte  bea- 
tum vel  per  omnia  miserum  ac  calamitosum  posse 
inveniri , singulos  utramque  experiri  sortem.  Quae 
boni  atque  mali  contemperatio  fragilitati  nostrae 
et  mortalitati  ita  propria , nobis  fortasse  apprime 
conducit.”  Eodem  loco  adferens  Virgilii  illa: 

» 0 fortunatos  nimium , sua  si  bona  norint 
Agricolas ! ” 

Et  cum  Swietenio  monens  Bacchi  et  Veneris  fi- 
liam salutari  podagram,  hoc  etiam  distichon  la- 
tinum  citat 

Ut  venus  enervat  vires , sic  copia  vini 
Et  tentat  gressus  debilitat  que  pedes, 

Inprimis  et  ante  omnia  vini  potio  podagram  fa- 
cit pluraque  exempla  profert  Scudamore  ejus  con- 

tinuo  vini  abusum  secutae,  nulla  neque  ex  haere- 
ditate  neque  ex  diathesi  corporis  existente  in  mor- 
bum hunc  proclivitate  additque  alia,  quae  osten- 
dunt proclivibus  ex  humido  frigido , ex  laesionibus 
mechanicis,  ex  nimio  motu  eundem  suscitari:  nec 
non  ex  nimia  mentis  exercitatione,  aut  animi  per- 
turbatione. Caussam  denique  proximam  in  pletho- 
ra  abdominali  sanguinisque  in  venam  portarum 
congestione,  verbo  in  congestione  venosa  abdomi- 
nali esse  positam,  ejusdem  viri  docti  conjectura 
est:  urinas  autem  abundare  materie  indigesta  cru- 
daque,  phosphatibus  et  acido  urico:  quae  ipsarum 
sedimentum  indicant : paroxysmum  vero  eapropter 
nocte  media  fieri , quia  tunc  digestione  perfecta 
chylus  libere  sanguinem  intravit  et  piethora  vasorum 
nata  atque  aequabilis  facta  est  circulatio.  Itaque 
arthritis  ei  habetur  ac  dicitur  morbus  ex  piethora 
ad  vasa,  praecipue  ad  venam  portarum , unde  laesa 
hepatis  functio  laesaque  secretio  renum  praeser- 
tim. Primo  igitur  ventriculus  nimium  incitatur, 
ut  in  dyspepsia  , tum  hepar. 

Praesensio  bona  habebitur  ex  absentia  febris  , 
prospera  valetudine  primae  officinae,  urinarum  de- 
ficiente sedimento,  sedatis  nervis,  remittente  cito 
inflammatione. 

Deplendo  vasorum  genus,  promovendo  molimina 
haemorrhoidum , solvendo  alvum,  futurum  paroxys- 
mum aut  praevertere  aut  mitigare  : praesentem 
vero  lenire  tum  haec  ex  therapeutices  universalis 

legibus  praeceptisque  adhibita  , tum  antimonialia  , 
tum  purgantia  diureticis  juncta  saepius  laudatus 
S cudam  ohe  docet,  phlebotomiam,  catharsin  et  dia- 
phoresin  damnat  Sy  deis  hamus  : contra  praedicat  com- 
positas ex  amaris  antiscorbuticis  medicinas  , cx 
simplicibus  vero  Peruviarmm  corticem:  praeterea 
victum  simplicem  et  potum  diaeteticum  ex  decocto 
lignorum  mitiorum:  sarsaparilla , sassalr. , cliina,  ras. 
c.  c.  et  glycyrrth.  loco  liquorum  fermentatorum  ac 
praecipue  corporis  exercitium,  rusticationem,  equi- 
tationem , abstinentiam  a venere  inque  paroxysmo 
abstinentiam  a carnibus  : ad  ventriculi  languorem 
ac  debilitatem  vini  canariensis  haustulum.  Thera- 
peia  radicaiis,  inquit,  et  usquequaque  perfecta, 
qua  quis  etiam  a diathesi  ad  hunc  morbum  foret 
liberatus,  adhuc  in  Democriti  puteo  latet  atque  in 
naturae  sinu  reconditur , nescio  quando  et  a qui- 
bus in  lucem  extrahenda.  Si  saevissimi  isti  crucia- 
tus : impotentia  ad  motum  caeteraque  corporis  ma- 
la, quae  ego  per  maximam  vitae  partem  sum  per- 
pessus (una  cum  damno  rei  familiaris,  quod  susti- 
nui, a medicina  lacienda  toties  adversa  valetudi- 
ne avocatus)  aliis  quietem  et  avaA^/jata > possint  com- 
parare, erit  unde  me  fructum  aliquem  miseriarum 
hujus  generis,  quas  in  hac  vita  toleravi,  in  aliam 
migrans  percepisse  existimabo. 

Cum  Sydenhamo  in  reliquis  facit  Boerhaavius: 
de  sudoriferis  tamen  sperat,  ea  ex  arte  instituta 
profutura  : quae  et  ipse  Sydenhamus  tempore  in- 
termedio laudaverat. 

i 

Cadogan  observans  post  paroxysmum  arthriti- 
cum prospere  valere  aegrotantes  juniores , merito 
ridet  eos , qui  conantur  curare  arthritidem  futu- 
ram medicina  docetque  pulv.  duc.  Portl.  aliaque 
id  generis  concitare  febrim  : qui  eo  usi  sunt  intra 
sexennium  omnes  ad  internecionem  caesi.  Nocere 
pariter  mere,  antim.  cicutam:  neque  amuleto,  aut 
magia  curari  posse  morbos  ex  pravis  moribus , pos- 
se symptomata  palliari:  quod  facient  lenis  purga- 
tio, absorbentia  mitiora,  anodyna,  levis  cibus  et  si 
opus  sit,  parca  depletio.  Vulgarem  praxin  vomendo  , 
purgando  caet.  esse  inefficacem.  Contra  corporis  mo- 
tum, aut  frictionem  medicatam  juvante  leni  deob- 
struente  aliove  remedio  prodesse  et  temperantiam 
et  animi  tranquillitatem  et  somnum  moderatum : 
eoque  pacto  se  ipsum  sanasse.  A medicinis  nullam 
petendam  esse  salutem , neque  sanitatem  venari  nos 
posse  : sed  cura  eam  posse , ut  pulcritudinem  nos 
consequi.  Id  vero  multis  minus  acceptum:  quippe 
obsequium  amicos,  veritas  odium  parit. 

Haec  quidem  caussa  est,  cur  tot  specifica  tum 
a medicis,  tum  ab  agyrtis  circumferantur,  circa 
quae  complures  observationes  notavit  Scudamore  , 
quibus  docemur , in  nonnullis  effecisse  nihil : iri 
plerisque  naturae  processum  ita  turbasse,  ut  pa- 
roxysmi fierent  et  crebriores  et  irregulares  ac  lae- 
deretur praeterea  ventriculus  et  genus  nervorum. 
Cautionis  ergo  nonnulla  de  iis  notabo  ( casus  sunt 
numero  viginti  tres).  In  casu  1,  2,  4,  8,  9,  10, 

12,  18,  19,  22.  paroxysmus  citius  recurrit:  in  casu 
altero  non  ut  solebat,  bis  terve  quotannis,  sed  quo- 
vis mense  fere : in  priori  gravis  dyspepsia , in  altero 
ipsa  haematemesis  remedii  usum  secuta  est:  in  ter- 
tio , viri  plethorici , sanguinei , robusti  caput  male 
affectum  est:  in  quinto  delirium  et  status  nervo- 
sus secutus  est , in  viro  quinquagenario  crasso , ple- 
thorico:  in  sexto  crurum  imbecillitas  et  oedemata: 
in  septimo  cardialgia  gravis : in  octavo  carebaria  , 
horrores,  dyspepsia,  imbecillitas,  crurum:  in  nono 
arthritis  ex  temporaria  perpetua  facta  est : in  un- 
decimo per  corpus  vagatus  et  protractus  morbus ; in 
decimo  tertio  et  quarto,  in  vigesimo  et  vigesimo  pri- 
mo symptomata  nullo  modo , in  decimo  septimo  pa- 
rum ea  mitigavit  remedium , in  eo  qui  sequitur , pe- 
des semper  fere  prehensi  a morbo  et  torpore  para- 
lytico capti:  in  decimo  sexto  nervorum  imbecilli- 
tas, tremores:  in  decimo  octavo  tanquam  a ve- 
neno cholera  ac  mentis  corporisque  languor : in 
decimo  nono  affectus  nervorum,  debilitas  crurum, 
spasmi : in  vigesimo  secundo , fibra  gracili , tempe- 
rie nervosa,  stupor,  convulsio,  crurum  imbecillitas : 
in  vigesimo  tertio  denique  hypochondriasis , hy- 
drops anasarca  , ascites  , symptomata  gravissima  , 
mortem  minantia.  En  arcani  remedii  sequelas , 
magis  ipso  morbo  timendas ! 

Princeps  curationis  pars  diaetetica  est.  Victus 
autem  sub  paroxysmo  sit  leniter  nutriens,  tenuis, 
neque  irritans  atque  aegri  viribus  adaequata:  raro 

tamen  carnes,  rarius  vinum,  praesertim  merum 
tuto  concederetur,  aut  postulabit  virium  conditio: 
neque  exercitium  permittet , nisi  declinans  mul- 
tumque  remittens  paroxysmus  : quod  ut  laudat 
Swietenxus , ita  hoc  exemplo  commendat:  » Vidi 
hominem  artis  saltatoriae  magistrum , qui  bis  in 
anno  podagra  satis  acriter  infestabatur  et  per  vi- 
ginti  ac  ultra  annos  nullam  m articulis  rigidita- 
tem expertus  fuit : numerosae  enim  familiae  ut  vi- 
ctum compararet,  simul  ac  aliquam  saltem  dolo- 
rum remissionem  sentiebat,  mox  lecto  exibat,  et 
quantum  poterat,  incedebat,  dumque  hoc  quotidie 
lentabat,  citius  liberabatur.”  Saeviente  vero  pa- 
roxysmo uti  abstinentia,  sic  quiete  opus  est.  Opti- 
ipe  curari  lana  et  patientia  in  proverbio  est.  No- 
cere tamen  nimium  fotum  et  calorem  parti  imflam- 

matae:  tum  etiam  hanc  relaxari  nimium  moto  su- 

«•> 

dore,  unde  morbum  heri  taediosum  et  intractabi- 
lem, testatur  Scxjdamore,  illos  tantum  excipiens  ca- 
sus , ubi  morbus  ipse  remedium  est.  Quam  hic 
centies  utiliter  adhibuit  fomentationem  ex  alcoh. 
et  mist.  eamphor.  , ipse  vobis  commendare  expe- 
rientiae propriae  testimoniis  nequeo.  Reliqua  cu- 
rationis pars  ex  therapeutices  universalis  princi- 
piis definienda  est : notandum  interimi  ex  diaeteti- 
cis praeter  aerem  purum,  paroxysmorum  intervallo, 
laudari  lac  asininum  ( * ) : in  ipso  autem  paroxys- 


( * ) Testimonia  veterum  vid,  ap.  Chomel. 

ibo  remedia  ab  eo  proponi  partim  purgantia , par- 
tim  diuretica:  revellendi,  ut  arbitror,  line,  tam  per 
alvum,  quam  per  renes:  denique  tonica,  fine  ro- 
borandi sedisque  affectae  lotiones  et  frictiones 
medicatas.  Equidem  lenioribus  uterer,  si  opus  es- 
sent inque  vitae  regimine  summam  sanationis  spem 
ponerem.  In  victu  scii,  et  exercitio  moderato,  memor 
moniti  prudentis  medici  Musgrave  : natura  paucis 
contenta  est  et  temperantia  cum  actione  contra  po- 
dagram prophylaxis.  Ideoque  laudo  sententiam 
Senecae:  » Delinimenta  magis,  quam  remedia  po- 
dagrae meae  compono  , contentus  si  rarius  accedit, 
et  si  minus  verminatur.” 

Est  autem  primus  podagrae  paroxj^smus  tanquam 
naturae  vox,  temperantiam  hortantis,  cui  obse- 
quuti  podagram  vincere  et  optima  frui  valetudine 
poterunt:  nam  in  ipso  aegro,  quod  quaerit,  et  ae- 
gri regimine  specificum  est  positum. 

Arthritis  et  podagra  retrogada,  metastatica,  morbo 
relictis  articulis  in  aliam  sedem  migrante,  expe- 
rientissimo  Scudamore  rara  habetur,  ac  nisi  aegio 
imprudenti , aut  malo  consilio  utenti.  Inprimis  in 
ventriculum,  aut  intestina,  aut  utraque  morbi  vis 
transfertur:  quam  denotant  dolor,  spasmus,  vomi- 
tus, cardialgia,  colica,  aegritudo.  Post  ventricu- 
lum et  intestina  in  caput  ante  alias  partes  ruit: 
nempe  arthritici  in  congestiones  capitis  et  apople- 
xiam proclives:  et  priorem  sedem  quod  attinet,  no- 
tissima est  inter  canalem  cibarium  et  artus  arctis- 

sima , donec  subsistit  inflammatio  arthritica , sym- 
patheia.  Inter  caussas  metastaseos  hujusmodi  r.e- 
ferunt  potissimum  frigus , sive  partis  aegrae  refri* 
gerium  et  peccata  in  victu. 

Curatio  ab  aliis  alia  eaque  contraria  proponitur, 
aut  stimulans  tonica , aut  antiphlogistica  debilitans. 
Priori  Meadius  , Cellenus,  antiquiores  universe, 
posteriori  recentiores  plerique  suffragantur:  utri- 
que ad  experientiae  testimonia  provocant.  Quod 
discrimen  aequo  judicio  ponderantes  , non  eandem 
semper  fuisse  conditionem  comperiemus.  Est  ubi 
neurosis  ac  spasmus,  est  ubi  phlogosis  oppugnanda, 
est  ubi  evacuanda  ventriculi  et  intestinorum  cru- 
da colluvies:  quod  quia  ncgligitur  discrimen,  aliis 
debilitantem , aliis  irritantem  semper  praeferenti- 
bus et  arripientibus  medicinam,  pro  ea,  cui  ad- 
haerent doctrina,  toties  a medicorum  vulgo  pecca- 
tur. Ipsius  peritissimi  Scudamore  theoriam  si  con- 
sulamus , saepius  debilitans , si  exempla  ab  eo  pro- 
lata saepius  stimulans  medicina  conveniret.  In 
diagnosi  utriusque  primo  habitus  aegrotantis , tum 
reliqua  signa  consideranda  sunt:  in  spasmo  muscu- 
lorum abdominalium  contractio,  manifestum  a pres- 
sione partium  levamen,  pulsus  parvus,  debilis,  cu- 
tis frigida  , collapsa : aut  contra  partium  acutissi- 
mus sensus  et  dolor  fixus,  acutus,  nec  leve  stra- 
gulorum pondus  ferens,  febris,  pulsus  plenus,  aut 
oppressus  discrimen  indicabunt.  Ad  priorem  con- 
ditionem referte  celeb.  Meadii  monitum : ubi  sio- 

maelium  corripuit,  vinum  sit  pro  aqua:  et  observa- 
tionem sequentem  a me  factam : Mense  Aprili  a. 
1827.  ad  feminam  vocor  senescentem  ex  India  ad- 
venam , quae  querebatur  de  doloribus  nunc  hanc , 
nunc  illam  partem  abdominis  occupantibus.  Cibos 
non  adpetebat,  lingua  muco  tenaci  obducta,  alvus 
stricta  erat:  multaque  corporis  jactatio  et  pervigi- 
lium: pulsus  justo  frequentior,  debilis,  facies  pal- 
lida, cutis  sicca,  urina  colorata  absque  sedimento. 
Narrabat  medicus  ipsam  quotannis  podagra  labo- 
rasse, cujus  hoc  anno  non  rediit  paroxysmus.  Ano- 
malam  ac  va^am  habens  morbi  accessionem  sina- 
pismum  pedi  eo  loco  admovere  jussi,  quo  antea 
praecipua  fuerat  sedes  mali.  Praescripsi  tinct.  C. 
Peruv.  rubr.  cum  tinct.  aurantior,  deinde  vero 
tinct.  compos.  Whytt.  ad  cochh  § — 1.  quovis  bi- 
horio  ex  vino  Hispanico  : vespere  vero  ad  somnum 
aegrotanti  conciliandum  et  cutim  aperiendam  pulv. 
Bov.  cum  camphorae  pauxillo.  Cum  sinapismi  non 
satis  irritare  viderentur,  vesicatorium  imponendum 
curavi.  Post  paucos  dies  doluit  pes  et  tumuit  et 
gravis,  quem  praedixeram,  emicuit  podagrae  paro- 
xysmus, evanescente  ventris  dolore  brevique  re- 
deunle  ciborum  adpetitu  ac  pristino  partium  vi- 
gore, ita  ut  non  ita  diu  post  rus  abierit  femina. 
Anno  sequente  eadem  anomalia  a chirurgo  phle- 
botomia tractata  est:  quo  facio  hydrothorax  secu- 
tus est  lethalis. 

Quod  au lem  non  semper  neurosis  sit,  docet  iiaec 


56 


DE  ARTHRITIDE  ET  PODAGRA. 


ventriculi  arthritide  affecti  descriptio  ex  Museo 
i unteriano , quam  protulit  Scudamore.  » Specimen 
portionis  oesophagi  et  ventriculi  hominis  subito  ex 
arthritide  ventriculum  adficiente  interempti.  No- 
tabilis erat  inflammatio  atque  nonnullis  in  locis 
sanguinis  ipsius  extra  vasa  tio.”  En  casum  morbi  ab 
indigestione  nati  et  curati  emetico.  Vir  temperiei 
nervosae  sub  ipso  podagrae  paroxysmo  post  copio- 
sam coenam  atque  potum  vini  Madeirensis  cum 
aqua  refrigerio  exponitur.  Inde  artuum  frigus,  ca- 
lor abdominis,  dyspnoea,  palpitatio.  Calidam  bibit, 
vomuit  multam  materiem  acidam,  levatus  est:  re- 
deunto podagra  ad  pedem.  Postea  similiter  affe- 
ctus et  ventriculo  aegro  extemplo  emeticum  sum- 
psit, eodem  subsequente  eventu  pedisque  restituto 
malo. 

Apoplexia  arthritica , aut  si  mavelitis , arthriti- 
ticorum  sub  paroxysmo  contingens,  in  homines  ro- 
bustos, sanguineos,  plethoricos  cadere  solet,  prae- 
cipue a lauto  victu  ne  tum  quidem  abstinentes,  qui 
cum  genio  cupiant  indulgere , sibi  facile  persua- 
dent, sic  crisin  podagricam  promoveri,  aut  saltem 
non  impediri : neque  ita  diu  post  coenam  copiosam 
sequitur:  quemadmodum  accidit  in  casu  altero  re- 
lato a doctissimo  Scudamore,  veterani  podagrici, 
repetita  depletione  alvique  purgatione  et  fomento 
frigido  capitis  feliciter  curati.  In  priori  plethori- 
cus,  sexagenarius,  robustus  sanatus  est  detractione 
sanguinis  ex  largo  vulnere  unciarum  viginti  et  ca- 

tharsi  valida,  nulla  relicta  paralysi  ipsaque  podagra 
mitem  in  modum  aliquamdiu  persistente.  Hic  cre- 
brior , quam  ubi  ventriculus  metastasi  laeditur, 
venaesectionis  etiam  iteratae  usus  est:  quamvis 
subinde  omiltenda  aliaque  medendi  methodus  in- 
eunda sit:  uti  seni  grandaevo  atque  infirmo  accidit, 
cujus  apud  eundem  auctorem  fit  mentio,  quem  ser- 
varunt epispasticum  nuchae  impositum,  artuum  ex- 
citatus calor  et  cardiacae  purgationes:  et  alteri  ha- 
bitus pinguis,  cui  medebantur  emeticum,  vesicans 
et  cardiaca  diaphoretica:  quandoquidem  diarrhoea 
spontanea  medicaminum  aperientium  vetabat  usum. 
Tam  arduum  est,  in  arte  hac  nostra,  generales 
condere  sine  exceptione  regulas. 

Esse- aliorum  morborum  crisin,  ipsius  Morgagni 
testimonio  docemur : qui  postquam  auditus  vitia 
adveniente  podagra  sublata  et  mulierem  a ventri- 
culi et  pectoris  aegritudine  arthritide  erumpente 
extemplo  liberatam  retulerat,  hunc  in  modum  per- 
git :.  » sed  quid  ego  ex  his  aliisque  unde  possem 
scriptoribus  ejus  utilitatis  exempla  quaero,  quam 
in  me  ipso  expertus  sum.  Cum  enim  utriusque 
oculi  inflammatione  et  jam  chemosi  conflictarer, 
caeterisque  incassum  remediis  usus  et  sentirem  ip- 
se et  amici  confirmarent,  non  esse  amplius  diffe- 
rendam sanguinis  missionem,  animum  subiit  expe- 
riri antea,  quam  mihi  vena  secaretur;  neque  enim 
unquam  secta  fuerat , ut  neque  ad  hoc  tempus , 
quo  urideoctogesimum  annum  ago,  secta  est;  ex- 

periri , inquam , an  pediluvium  , cum  lenibus  pe- 
dum frictionibus  junctum,  satis  levaminis  adferret. 
Quae  cum  secunda  fierent  vespera,  ecce  dolor  ad 
ipsam  pollicis  dexteri  cum  metatarso  juncturam 
adventare  podagram  significat,  quae  noctu  leviter 
increscens  oculorum  inflammationem  statim  minuit 
et  diebus  insequentibus  sustulit.  Mitissima  fuit 
illa  arthritis,  ut  in  homine,  qui  numquam  antea, 
ut  neque  parentes  majoresque  caeteri,  morbo  hu- 
jusmodi obnoxius  fuerat;  nec  postea  nisi  quinto 
post  anno,  sed  vel  multo  levius  in  sinistro  genu 
se  prodidit , ut  similis  quidem  pediluvii  effectus 
fuerit  in  podagra  adducenda.” 

Pleuritidis  ex  podagra  retrograda  natae  hanc  pro- 
tulit observationem  Swietenikts  : » Memini  me  cu- 
randum habuisse  olim  veteranum  podagricum,  qui 
solis  aestivis  mensibus  a dolore  liber  erat.  Lacta- 
batur summe,  quod  per  integrum  annum  inducias 

t , 

habuisset : verum  inopinato  incepit  omnia  ingesta 
evomere  et  post  paucas  horas  saeva  pleuritide  cor- 
reptus fuit,  qua  fere  suffocabatur.  Post  binas  san- 
guinis missiones  minuebatur  ingens  discrimen  dum- 
que  simul  pedes  perpetuo  irritarentur  epispasti- 
cis,  inceperunt  dolere;  pectus  magis  magisque  li- 
berabatur et  tandem  evasit.  liegulares  autem  pa- 
roxysmi non  redierunt  et  dum  subinde  manus  pe- 
desque afficerentur,  dolores  lenes  erant  brevique 
evanidi.  Unde  in  tertiam  vicem  usque  talis  pleu™ 
otis  rediit  intra  decem  mensium  spatium  sicque 

omnibus  incassum  tentatis  periit.” 

Et  de  colica  arthritica  idem  : » facile  intelligitur , 
continuo  addit,  quanta  mala  metuenda  sint,  si  in 
ventriculum  aut  intestina  deponatur  eadem  haec 
materia.  Miles  dolentibus  artubus  adplicuerat  sp. 
vin.  camphor.  et  retropulsa  subito  morbi  materia 
invasit  viscera  abdominalia,  unde  miser  convulsus, 
aphonus , cum  sudoribus  frigidis , vix  non  pro  de- 
sperato habebatur.  Dato  laudano  liquido  et  qui- 
dem audaci  dosi,  evomuit  copiam  bilis  viridescen- 
tis et  deinde  sanguinis  missione  ac  vesicatoriis  ad 
crura  adplicatis , ex  ipsis  orci  faucibus  ereptus 
fuit.” 

Ea  colica , animadvertente  Scudamore  , quae  ex 
refrigerio,  ex  fructuum  acidorum  abusu  aliove  er- 
rore  diaetetico  nascitur,  non  inflammatoria  est  , 
sed  semper  fere  spastici  generis  primoque  stimu- 
lantibus mitiganda,  deinde  vero  persananda  alvum 
evacuantibus  remediis:  ea  vero,  quae  ad  pedem 
arthritidem  revocant,  rubefacientia  prorsus  ineflica- 
cia  esse,  nisi  ex  artubus  jamjam  correptis  recesse- 
rit morbus.  Quamobrem  adhortatur  aegros  ejus- 
modi ( intemperiei  nervosae  hoc  proprium  est ) ex- 
actum vitae  regimen  servare , a refrigerio  cavere 
sibique  medicinam  antispasmodicam  procurare  tam- 
quam vade  mecum  (pag.  527.  1.  1.) 

Concrementa  arthritica,  quae  podagricorum  gra- 
viter laborantium  articulos  male  habent,  descripsit 
atque  adumbranda  curavit  Cruveilhier  addita  si- 

mnl  ipsorum  analysi  chemica:  quae  facta  ea  esse 
monstravit  de  urate  sodae  et  phosphate  calcis:  (hoc 
copia  majori)  qua  igitur  interprete  cheirna  patho- 
logica mtelligitur  nexus,  qui  est  inter  morbos  ar- 
thriticos et  calculosos,  quem  indicaverat  diligens 
immortalis  Sydenhami  naturae  observatio  ac  stu- 
dium, ut  hoc  quoque  exemplo  monstretur  arctissi- 
ma theoriae  et  praxeos,  artis  et  scientiae  cognatio. 

De  horum  concrementorum  sive  tophorum  ar- 
thriticorum curatione  topica  per  solutionem  po- 
tassae  alcalinam  Cf.  Scudamore  1.  1.  pag.  48?.  1.  L 
Ed.  4.  Ipsa  interdum  absorberi  et  hic  et  Cru- 
teilhie Piius  testantur. 

Hunc  de  arthritide  et  podagra  locum  mittere  ne- 
queo, nisi  additis  quibusdam  consectariis  optimorum 
de  re  media  scriptorum  testimonio  commendatis 
suis  tamen  justisque  finibus  circumscribendis. 

1.  in  podagra  dolor  est  amarissimum  naturae 
pharmacum,  qui  quo  vehementior  est,  eo 
citius  praeterlabitur  paroxysmus  atque  insu- 
per et  longior  erit  remissio  et  magis  perfecta» 
Sydenham. 

2.  Haec  allectio  pro  morbi  liberatione  magis, 
quam  pro  ipso  morbo  ‘habenda  est.  Mear. 

3.  Tumore  pedis  levatur  dolor,  ut  odontalgiac , 
gena  tumente,  van  Swxeten. 

4.  Non  quod  dolet  quodque  tumet,  vel  ardet, 
podagra  est,  sed  hujus  sunt  producta,  van 
Heuiojnt. 

5.  Non  rectius  podagrae,  quam  iracundiae  pa- 
roxysmus omnis  dici  potest.  Sfdenham. 

6.  At  vero,  quod  solatio  est,  hoc  morbo  labo- 
rarunt magni  reges,  dynastae,  exercituum, 
classium  duces,  philosophi;  ac  divites  plu- 
res  interemit , quam  , pauperes,  piures  sapien- 
tes, quam  fatuos.  Sydenham. 

7.  Duplici  modo  a paroxysmo  liberatur  aeger : 
vel  enim  illud  morborum  circa  articulos  con- 
gestum per  vasa  cutanea  exit , vel  abit  in 
cretam , sive  calcem  podagricam,  van  Swie- 
ten. 

8.  Nocent  repellentia  quaevis  externa.  Syden- 
ham. 

9.  Ubi  stomachum  corripuit,  vinum  sit  pro  aqua. 
Mead. 

10.  A podagra  repulsa  ( Goutte  remontee)  saepe 
mors  subitanea. 

11.  Liberam  perspirationem  maximi  momenti  es- 
se in  podagra,  tota  hujus  morbi  historia  do- 
cet. van  Swieten. 


DE  NEURA  LGIIS. 

Neuralgiarum  nomine  intelligunt  eas  neuroses-, 
quarum  symptoma  praecipuum  est  dolor.  Hae  ut 
a mullis  leferuntur  ad  morbos  rheumaticos,  nobis 

tamen  ab  iis  distinguendae  eam  ob  caussam  viden- 
tur, quod  illae  etiam,  quae  vulgo  rheumaticae  ori» 
ginis  creduntur,  nimirum  prosopalgia  Fothergillii 
et  ischias  nervosa  Cotunnii  alias  aliasque  accusant 
caussas  easque  plurimum  diversas  ac  dispares;  qua- 
propter eas  a rheumatum  familia  separare  ac  pe- 
culiari sub  genere  comprehendere  placuit.  Initium 
igitur  faciemus  a capitis  dolore , morbo  utut  vul- 
gari, tamen  saepius  caussarum  remediorumque  re- 
spectu ignoto. 


DE  CEPHALALGIA. 


Longe  maxima  pars  historiarum  aegrotantium  ex 
dolore  capitis  mortuorum , quarum  in  Sepulchreto 
Bonetiano  fit  mentio  , ex  congestione  aut  inflam- 
matione cerebri  ejusve  meningum  capite  dolue- 
runt : reliqua  sive  ex  syphilide , sive  ex  scrofulosi , 
sive  ex  laesione  mechanica  aegrotarunt,  unus  altcr- 
ve  ex  ventriculo  fuit  aeger  et  quemadmodum  in 
omni  opere,  sic  in  hac  ejus  sectione  et  delectum 
desiderabitis  et  judicium  criticum,  pro  illius,  quo 
scriptus  liber  est,  genio  aetatis.  Scilicet  nondum 
natus  erat  Jo.  Bapt.  Morgagnus  , qui  criticam  operi 
manum  admoveret. 

In  hujus  viri  summi  Epistola  I,  aliquot  notatas 
reperietis  aegrorum  historias,  quae  ad  hunc  io- 

cnrn  illustrandum  faciunt.  Priores  duae  ( cx  Val- 
salva  sunt)  membranarum  cerebri  phlogosin  accu- 
sare videntur  ejusdemque  igitur  originis  sunt , cujus 
longe  plurimae  apud  Bonetum:  tertia  ovis  est  ex 
cerebri  hydatidibus  et  aegri  et  mortui.  Porro  me- 
minit obiter  Morgagnus  juvenis  hemicrania  corre- 
pti acerbissima , quotidie  mane  eadem  hora  rever- 
tente, quam  frustra  adhibitis  omnibus  complures 
jam  dies  auxiliis  caeteris,  non  prius  vicit,  quam 
tenui  lignorum  decocto  sudores  movisset,  id  quod 
Ballonio  quoque  feliciter  cessisse  legerat  intole- 
rabilibus et  quotidie  mane  certa  hora  recurrentibus 
doloribus,  quod  eam  ob  caussam  notetis  obsecro,  ne 
qui  multorum  mos  est,  ejusmodi  periodos  intermit- 
tentis larvae  tribuentes  continuo  febrifugis  pugnetis. 
Sequitur  casus  adolescentulae  ex  arachnitide  mor- 
tuae et  alterius  mulieris,  cui  cum  membranarum 
cerebri  inflammatione  hujus  ipsius  inflammatio 
mortem  attulerat,  postquam  affecta  primum  fue- 
rat lue  venerea:  ultimo  subjecit  duo  exempla, 
quae  non  ad  inflammationem,  sed  ad  congestionem 
sanguinis  in  cerebrum  attinent. 

Burserius,  ut  inltalis  citandis  pergamus,  doloris 
capitis  primo  varietates  variaque  nomina  explicuit, 
quod  post  eum  fecit  nostras  Scjringar  Vir.  Gl.,  quos 
auctores  utiliter  conferetis ; tum  caussas  recensuit 
multiplices : deinde  diagnosin  proposuit ; quo  loco 
historiam  subjecit  notabilem,  quae  quia  ab  inflam- 
matione originem  traxerat , hujus  loci  non  est.  Qua- 

propter  ad  vitia  organica  transeo,  quorsum  ea  ab 
ipso  prolata  exempla  refero , quae  nunc  continuo 
tradam.  » Tumorem  rubentem,  steatomati  similem, 
in  dextro  anteriori  cerebri  loco  sub  cortice  ipso 
locatum  gerebat  senex  quidam  cisiarius,  quem  diu- 
turna febris  crebro  recidiva  cum  capitis  dolore 
Iere  perpetuo  ad  verticem  et  paralysi  lateris  oppo- 
siti et  motibus  convulsivis  ad  quaedam  intervalla 
inordinate  recurrentibus , non  sine  ulcerosa  pul- 
monum labe,  post  quatuor  mensium  lapsum  tan- 
dem exstinxit.  Tumorem  in  calloso  corpore  durum 
ex  albido  rubentem  Jon.  Fantono  exhibuit  sectio 
cadaveris  viri  cujusdam  provectae  aetatis,  qui  plu- 
rium armorum  spatio,  cephalaea,  postremis  men- 
sibus acerbissima,  laboraverat.  Is  cum  de  loco 
affecto  rogaretur,  verticem  capitis  indicabat.  Epi- 
lepsia quoque  corripi  subinde  et  de  maximae  sali- 
vae acritate  atque  importuna  fame  conqueri  sole- 
bat. Quando  vehementius  dolore  isto  angebatur , 
absurda  plerumque  effutiebat.  Tandem  profundo 
somno  obrutus  simulque  convulsus  interiit. 

Neque  in  historia  hujus  aegroti  ulla  de  febre  men- 
tio facta  est.  Quaeritur,  utium  certa  signa  sint  haec 
vitia  organica  denotantia,  Hespondetur  verbis  Bun- 
serii  : abditiora  vitia  malae  conformationis  et  stru- 
cturae a statu  naturali  abludentis  singula tim  prae- 
noscere, humanae  mentis  paene  limites  excedit. 

Hoc  tamen  consectarium  ex  recensione  historia- 
rum, quas  ex  anatomes  piacticae  cultoribus  hacte- 

nus  petivimus,  ducendum  arbitror,  gravi  cepha- 
laeae crebro  subesse  caussam  a sanguine,  a capi- 
tis congestione , inflammatione  , seri  effusione , ab- 
scessu. Cui  ex  observatione  propria  addo,  me  sae- 
pius caecitates,  praesertim  ex  cataracta  vidisse  ce- 
phalaeas secutus:  cujus  observationis  deinceps  for- 
sitan, apoplexiam  interpretaturi,  caussam  intelli- 
gere  poterimus. 

Cavete  tamen,  credatis,  quod  crebro  fit,  sem- 
per  fieri.  Quem  errorem  ut  vitetis,  agite  perqui- 
rendo pergamus.  Et  primo  quidem  citabimus  Vo- 
G elium  , medicum  peritissimum , nec  minus  peri- 
tum Tissotum  : et  illius  quidem  monographiam 
popularem  de  doloribus  capitis , anno  h.  seculi 
10°.  Berolini  editam;  hujus  caput  de  hemicrania 
in  opere  de  morbis  nervorum. 

Vogelius  multas  et  varias  dolorum  capitis  caussas 
enumerans  monet,  minus  arduum  esse  has  cognovisse, 
quam  detexisse  per  sua  signa  singulas  in  singulis  ae- 
gris, quae  tamen  notitia  ad  curationem  pernecessaria 
est.  Plethoram  significare  faciem  rubentem,  calentem, 
praesertim  capite  prono,  aut  sub  nixu  corporis,  ar- 
teriarum capitis  pulsationem,  caloris  intolerantiam, 
artuum  pondus  ac  tarditatem  ad  motus , somnum 
turbatum  somniisque  agitatum , aut  nimis  profun- 
dum gravemque , respirationem  molestam  corpore 
moto,  comparata  cum  caussis.  Plures  praeterea 
esse  morbos,  in  quibus  caput  dolet,  febriles,  alios; 
discernendos  esse  sympathicos  ab  idiopathicis;  sym* 

pathicos  plerosqiie  ex  abdomine  proficisci  et  statu 
gastrico,  iis  symptomatibus  insignes,  quae  prius  , 
ubi  de  febre  gastrica  sermo  erat,  tradidimus,  in 
quibus  detegendis  proderit  , constitutionem  cum 
aegri,  tum  anni  animadvertisse  caussasque  occa- 
sionales  , morbi  etiam  , tempore  digestionis  incre- 
menta periodica , sedem  doloris  in  fronte  atque  af- 
fectiones socias:  qua  in  re  peiquirendum , utrum 
ex  ventre  caput  aegrotet  , an  ex  capite  venter  : 
quoniam  gravior  quicunque  capitis  dolor  tandem 
etiam  officinam  primam  laedit,  debilitat  atque  col- 
luviem creat  gastricam:  biliosam,  acidam,  aliam. 
Idcirco  advertenda  initia , successionem , nexum 
symptomatum  , nec  ignorandum , casum  quo  ex  ca- 
pite praecordia  male  habent,  longe  rariorem  esse. 

Ubi  ex  rheumate  dolor  est,  eodem  auctore,  ab 
attactu  capitisque  motione,  calore  lecti,  humido 
frigido  increscit,  saepe  locum  mutat,  tempestatis 
vices  sequitur  et  urinae  sedimentum  facit  lateri- 
tium. Arthriticum  haereditas  aliarumque  partium 
affectiones  arthriticae  produnt  et  reliqua  id  gene- 
ris symptomata  , arthritidi  et  podagrae  propria. 
Hujus  quoque  census  hemicraniam  esse,  ejusdem 
medici  opinio  est  : nec  tamen  omnem  unius  lateris 
dolorem  capitis  hoc  nomine  vocandum , exemplo  il- 
lius, qui  a dente  caiioso  nascitur,  docet:  esse 
praeterea  caeterum  hemicraniae  simillimum,  nec 
tamen  unius  tantum  lateris;  tam  saevos  autem  in 
hoc  genere  esse  posse  dolores,  ut  convulsiones, 

spasmos,  paralyses,  haemorrhagias , maciem  faci- 
anl : per  longiores  periodos  reverti ; somno  , sudo- 
ribus, sanguinis,  lacrymarum , narium  fluxu,  aut 
vomitu  terminari.  A scrofulis  originem  inorbi 
scrofulosi  signa  denotare:  ab  exanthematibus,  ti- 
nea, sudoribus  aliisve  suppressis  secretionibus  qui 
fiunt , indagare  anamnesin : a syphilide , quae  do- 
loribus osteocopis  proprii  characteies  sunt.  Super- 
sunt dolores  a nervis,  ex  intemperie  nervorum, 
crebro  itu  redituque,  ex  caussis  levioribus:  ani- 
mi commotione , sedatione  : quiete  et  somno , 
symptomatibus  hystericis  insignes  : cujus  generis 
dolorum  est  clavus  hystericus  et  partim  quoque 
hemicrania.  Quae  intermittentis  larva  habetur  et 
dicitur,  ratione  periodica,  urina  lateritia,  epide- 
inia  regnante  dignosci,  Vogelio  teste,  poterit  (*). 
Denique  duas  commemorat  cephalalgiae  caussas; 
dentium  cariem  et  sinuum  frontalium  laesionem  ; 
quarum  alteram  dentium  examen,  alteram  sedes 
dolorum  in  fronte , crebra  sternutatio,  narium  foe- 
tor,  pruritus,  ardor,  siccitas,  aut  profluvium  in- 
dicabunt. Hactenus  Vogelius. 

Sequatur  Tissotus.  Is  laudat  Alexandrum  Tral- 
lianum, qui  in  libro  de  Arte  Medica  tres  distinxerat 
capitis  dolores:  cephalalgiam,  cephalaeam,  et  he- 
micraniam suasque  cuivis  adsignaverat  caussas,  ex 


( * ) lioc  loco  conf.  caput  de  febribus  intermittentibus, 
libr.  II.  Pars  II. 

5 * 


68 


DE  CEPHALALGI  A. 


quibus  ipse  hemicraniae  historiam  ita  interpretatur , 
ut  princeps  de  ea  auctor  dicendus  sit.  Saepe  liaere- 
ditariaest,  atque  a pueritia  aut  adolescentia  usque 
ad  aetatem  senescentem  aegros  vexat,  et  criticam  ha- 
bere indolem  consuevit.  Per  paroxysmos  revertitur 
ac  tam  vehemens  est  dolor,  ut  manus  contactum 
non  ferant.  Sensim  increscit  ac  post  horam  unam 
aut  alteram  aegros  tanta  atrocitate  prehendit,  ut 
decumbere  eos  cogat:  nec  loqui  nec  videre,  nec  au- 
dire aptos:  ac  nervi  quinti  ramos  percurrens,  oculo- 
rum, aurium,  dentium,  mandibularum , temporum, 
frontis,  faciei  dolores,  lacrymarum  sub  fluxu,  sae- 
vos excitat : tandemque  vomitu  desinit , ex  quo 
remittente  malo,  sequitur  somnus  quietus  ac  refi- 
ciens aegrum.  Ex  stomachi  saepius  aegritudine 
tragoedia  orditur  ac  per  plures  horas  subinde  dies 
protrahitur.  Unius  aegrotantis  exemplum  profert 
Tissotus  , quem  per  horas  septuaginta  sex  agitave- 
rat atque  addixerat  carnificina.  Vulgo  tamen  in- 
tra diei  spatium  se  continet  : atque  ter  quovis 
mense,  ubi  cito  redit,  aut  ubi  tarde,  quater  quo- 
vis anno  revertitur. 

Habetis  descriptionis  Tissotianae  epitomen,  quae 
ut  ea,  quae  medicum  principem  decet,  arte  facta 
est , sic  complurium  aegrotantium  historiis  , quam 
exacte  naturae  speciem  referat,  cognoscitur:  quas 
historias  non  tantum  rei  testandae  sed  picturae 
perficiendae  magisque  absolvendae  gratia  addidit 
vir  summus:  quo  facto  simul  et  generalis  ct  parti- 

cularis  historiae  ac  descriptionis  utilitas  elucet  : 
quarum  illa  hodie  perperam  aut  negligitur  prorsus, 
aut  parvi  habetur. 

Primo  refert  historiam  chirurgi  peritissimi,  cu- 
jus paroxysmi  ordiebantur  a plurium  dierum  tristi- 
tia animique  aegritudine  atque  adpetitu  meridie 
laeso  : sub  solis  occasum  ingenti  frigore  incipiebat 
morbus  tam  saevus,  ut  ne  pulvinarium  quidem  at- 
tactum ferret  atque  corpore  tecto  sedere  in  lectulo 
cogeretur.  Omnis  lux , omnis  sonus , ipse  ictus 
horologii  erat  ei  intolerabilis  ac  decrescente  pe- 
de tentim  , post  quinque  aut  sex  horas  paroxysmo, 
aeger  obdormiscens  altero  inane  optime  valebat. 
Morbus  non  haereditarius , a pueritia  in  senectutem 
usque  protractus,  ultimo  vitae  tempore  cessaverat 
nulloque  vomitu  stipabatur  nulloque  levabatur  re- 
medio. In  alio  aegro  , contra  decursum  legitimum , 
tantopere  increbrescebat,  ut  ne  duos  quidem  dies 
continuos  sibi  prosperam  promittere  valetudinem 
auderet.  Decursus  vulgo  perquam  regularis  est. 
Vix  tamen  regularis  adeo,  ac  monachi  illius  Ro- 
mani, qui  per  tres  annos  et  septem  menses,  quovis 
die  lunae,  eadem  hora,  hemicrania  vehementi  ve- 
xabatur, musculum  temporalem  dextrum  invadente, 
quae  demum  post  viginti  octo  aut  triginta  horas  de- 
sinebat: quo  tempore  neque  lucem  tolerabat,  nec 
sonum;  nec  cibum,  aut  potum,  sine  gravi  incom- 
modo capere  poterat. 

$ 

Plerumque  ejusdem  semper  lateris  est,  sub- 

inde  variat , subinde  alternat  : idqne  regularem 
in  modum  in  matrona  fiebat ; in  altera  oppositi 
lateris  dolor  si  fiebat  (fiebat  autem  raro)  semper 
minus  erat  vehemens : saepenumero  autem  mane 
in  pristinam  sedem  redibat.  Haec  numquam , ni- 
si post  vomitum  levabatur  eumque  satis  copio- 
sum. Quinquagesimo  aetatis  anno  cum  finiverat 
fere  malum,  ventriculum  habuit  et  nervos  semper 
infirmos  ac  teneros.  Raro  utrumque  latus  occupat 
dolor ; semper  tunc  alterum  pejus  habet  altero. 
Praesagiebant  dolorem  alii  aegro  ructus  acidi,  alii 
fames  ingens  cum  vomitibus  acidis,  alii  surditas: 
alius,  cui  ventriculi  morsus  futurum  praenota- 
bat, coena  curare  poterat,  aut  praevertere.  Nec 
constans  magis  est  per  vomitum  terminatio  ; inter- 
dum per  somnum;  interdum  sponte:  subinde  som- 
nus aggravat , aut  somnolentia  penitus  discussa , 
demum  declinat.  Est  ubi  sudoribus,  est  ubi  aeta- 
te sola,  est  ubi  epistaxi  judicatur,  quin  immo 
exstat  exemplum  gravidae  , quam  liberavit  arterio- 
tomia  spontanea.  Sudores  crebro  ex  debilitate 
sunt , nec  iis  remittitur  dolor.  Juvit  aliquando 
laerymarum,  aliquando  seri  ex  nare  lateris  affe- 
cti profluvium.  Ut  vulgo  sub  dolore  quiescere 
melius,  sic  nec  hoc  perpetuum  est:  quum  Tisso- 
tus  noverat,  qui  curru  vecti  breviorem  patieban- 
tur paroxysmum,  sive  vomitu  concitato,  sive  abs- 
que vomitu  : et  Wepferits  meminit  juvenis,  qui 
quum  decumberet,  pejus  habebat.  Pulsus  sub  gra- 

vi  dolore  semper  durus  et  creber,  remittente  ipso, 
sedatur : interdum  inirum  in  modum  a vomitu  tar- 
dum fieri , miratus  est  Tissot. 

Hemicrania  omnium  tempestatum  , omnium  tem- 
porum , omnium  horarum,  ex  rerum  externarum 
vicissitudine  non  pendet , quae  alias  capitis  dolores 
provocare  solet:  nisi  aegro  mobili,  gracili,  cui  levi 
de  caussa  movetur:  calore  cubiculi,  pedum  frigo- 
re, vino,  odoribus,  alimentis  quibusdam  ac  prae- 
cipue  acidis. 

Ipsi  dolores  aliis  magis,  aliis  minus  tolerabiles: 
tanti  subinde,  ut  suturas  cranii  removeant,  quem- 
admodum testantur  Stalpaert  van  der  Wiel,  Fa- 
bricius Hildanus  et  auctor  llist.  M orbor.  Uratida - 
viensium  pag.  50.  ac  motus  musculorum  facie  alia- 
rumque  corporis  partium  convulsivos  concitent  ipsas- 
que  faciant  ecchymoses  spasticae  contractiones. 

Quod  genus  nervorum  laesum  haec  symptomata 
accusent,  observationibus  probari  monet  Tissotus 
citatque  primo  loco  Carolum  Pisonem  , sui  ipsius 
morbi  historiam  narrantem , quam  quia  medici  est 
observatoris,  suorum  malorum  interpretis,  hujus 
verbis  referam. 

» Memini , me  nondum  ephebum  Lutetiae  Pa- 
risiorum studiorum  caussa  morantem  , insigni  do- 
lore capitis  desubito  fuisse  correptum  eique  dein- 
ceps toto  illo  cum  Musis  contubernio  annorum  qua- 
tuor  supra  decem,  periodice  circa  omnes  feie  tem- 
porum imitationes  recurrenti  vixisse  obnoxium  et 

mancipatura.  Is  dolor  anticum  caput  frontemque 
graviter  premebat  contundebatque  aliquot  per  ho- 
ras et  nunquam,  nisi  succedentibus  copioso  aquae 
lentae  quidem  , sed  bile  aliquando  effusae  vomitu 
ac  sopore,  languescebat  et  solvebatur.  Etsi  au- 
tem is  postquam  in  Italiam  secessi  et  potissimum 
demenso  per  autumnum  aestuosum , ut  fere  fit  , 
Appenino  et  nativum  redii  solum,  primo  evidenter 
mitescere  coepit,  ita  ut  in  posterum  de  acerbitate 
ejus  nulla  mihi  quaerimoniae  justa  satis  caussa  es- 
set, nihilominus  tamen  vomitus  aquae  biliosae  in- 
clinatioque in  soporem  exhibere  periodice  nego- 
tium non  destiterunt ; sed  quod  longe  acerbius 
fuit , hemicrania  ipsa  cum  convulsivis  saevisque 
admodum  tum  lumborum , tum  totius  abdominis 
cruciatibus  commutavit  iisque  recurrentibus  au- 
tumno et  vere  praesertim,  non  tantum  quoties  a- 
quilo  desubito  saeviret,  sed  etiam  serena  aeris  con- 
stitutio in  humidam  ac  pluviosam  facesceret , imo 
quotieseunque  nimbus  tempestasve  praeceps  de  coe- 
lo rueret.  Tum  vero  (sic  alio  loco  pergit  narran- 
do) induciae  cum  hemicrania,  imo  pax  alta,  quo- 
ties praecipiti  vere  et  aestate  universum  corpus 
quotidianis  et  matutinis  sudoribus  sponte  manan- 
tibus difflueret.  Dum  de  meridie  pro  more  super 
lectulo  jacerem  , sol  per  fenestras  sensim  vertens 
dormientisque  feriens  caput , hemicraniam  dextri 
posterique  lateris  induxit  non  fugacem , sed  plu- 
rium dierum , quae  terminata  est  in  dolorem  colli 

et  homoplatae  ejusdem  lateris  tota  hyeme  perio- 
dice recurrentem.” 

j 

De  caussa  morbi  proxima  ejusque  natura  dissen- 
tiunt medici.  Vogelio  arthritica  habetur;  Tissoto 
nervosa,  ne  antiquiorem  Pisonem  commemorem,  a 
colluvie  serosa  acri  hemicraniam  repetentem.  An- 
tequam nostram  interponamus  sententiam,  singu- 
lorum argumentorum  pondera  examinemus : forsi- 
tan qui  dissentire  prius  videbantur,  eos  consen- 
tientes fere  reperiemus.  Tissoti  theoriam  cum  Vo- 
geliana  comparantes  , illum  non  simplicem  idio- 
pathicam capitis  neurosin , sed  complicatam  ac 
sympathicam  ponere  videbimus.  Ventriculus,  ita 
disputat,  caussa  prima  est  hemicraniae  ab  ejusque 
aegritudine  incipit  eaque  curata  desinit , sive  per 
stomachica,  sive  per  vomitum  aut  catharsin  lenio- 
rem: ut  ideo  maxima  pars  hemicraniarum  sequela 
sit  irritationis  ventriculi  reflectentis  in  nervos  ca- 
pitis, praesertim  in  trigemini,  seu  quinti  paris  ra- 
mum supraorbitalem  ejusque  propagines.  Quodsi 
cogitemus,  arthritidem  pariter  ex  stomacho  et  ab- 
domine  originem  trahere : si  criticam  attendamus 
hemicraniae  et  periodicam  rationem,  non  temere 
turbandam,  si  diaetae  vitaeque  regiminis  vim  ad 
eam  vel  mitigandam  vel  sanandam  reputemus,  non 
est,  cur  miremur,  Vogelium  hanc  adfinitatem  utri- 
usque  morbi  tanti  fecisse,  ut  ejusdem  esse  fami- 
liae contenderet:  praesertim  cum  exempla  complu- 
ra alterius  in  alterum  transitum  monstrent,  quo  et 

alia  attinent  et  illud,  quod  ultimo  loco  memoravit 
1 issotus  , ex  historia  morborum  Uratisiaviensium  , 
viri,  cui  cx  suppressa  podagra  atrox  pullulavit  he- 
micrania. Theoriae  vero  Vpgclianae  obstat,  quod 
nec  pueritiae,  nec  femineo  sexui  parcit,  quae  po- 
dagra laborare  non  solent , quodque  vulgo  sene- 
ctute sanatur.  Quae  cum  ita  sint,  haec  theoretica 
mittentes,  ad  practica  properamus  et  primo  quidem 
loco  nonnulla  de  praesagiis  dolorum  capitis  nota- 
bimus , tum  remedia  quaeremus. 

Be  praesagiis  exposituri  ad  Btirserium  redeamus, 
qui  more  antiquo  ac  laudabili  medicinae  sacrae 
Graecorum  oracula  prognostica  et  repetivit  et  ex- 
plicuit, in  quibus  explicandis  meminisse  oportet, 
fere  revocanda  esse  ad  morbos  acutos  febriles , 
phrenitides  praesertim  et  encephalitides  : hinc  vo- 
mitum reprobari,  hinc  laudari  crises  et  criticas  eva- 
cuationes per  haemorrhagias  , abscessus  , urinas  ; 
hinc  convulsionum , spasmorum  , paralysium  com- 
memorari significationem  ominosam.  Haec  ut  ad 
reliquas  species  pertinent,  sic  capitis  neuralgias  ac 
hemicraniam  potissimum  , de  qua  nunc  maxime 
agitur,  quo  naturae  modo  solvatur,  investigandum 
est.  Haemorrhagias  9 sudores , alias  evacuationes 
luisse  utiles  , testantur  observationes  medicorum : 
nihil  autem  crebrius  profuisse  , quam  vomitum. 
Etiam  aetate  sanari , aut  commutari  in  podagram 
visa  est. 

Remedia  antequam  quaeramus,  illud  investigari* 

dum  est,  an  morbus  tuto  sanari  possit.  Ad  quam 
quaestionem  negative  respondet  Tissotus.  Sit  pri- 
ma lex  curationis,  inquit,  ubi  nec  crebro,  nec 
graviter  prehendit  aegrum  atque  interjecto  mensis 
aut  etiam  longiori  temporis  spatio  prospere  valet, 
ventriculo  recte  suis  muneribus  fungente , ab  omni 
pharmaco  abstinendum  esse  solamque  servandam 
temperantiam  exactamque  diaetam. 

Praecipue  cautum  esse  oportet , sicubi  periodum 
menstruam  sequantur  atque  ex  sympatheia  cum 
utero  nascantur.  Diaetam  levem  , aquae  frigidae 
potum  jam  laudaverant  veteres.  Animi  medicina 
quanti  putanda  sit,  docuit  Vogelius  atque  e diae- 
teticis pediluvia,  alvi  lotiones,  rubefacientia  lau- 
davit atque  tempore  intercalari,  corporis  exerci- 
tium, equitationem,  vestitum,  interdum  nervorum 
genere  irritabili , victum  lenem  e lacte  praesertim 
asinae.  Ex  therapeuticis , plethora  existente,  san- 
guinis depletione  utebatur  subinde  menstrua,  po- 
tissimum ex  capite,  topica  ac  diaeta  tenui.  Si  ex 
ventriculo  dolor,  caute  procedendum  est,  nec  va- 
lida medicina  turbanda  hemicraniae  accessio.  Sta- 
tus gastricus  mucosus  ventriculo  infirmo,  atonico 
corrigendus  vomitorio  coque  iterato.  Ter  prae- 
scripsit Tissotus  feminae  decimo  quoque  die , ac 
tempore  intercalari  decoctum  radie,  cichorei  sylv. 
Corpore  vomitu  lenique  purgatione  evacuato,  ama- 
ra stomachica  solebat  adhibere  diu,  ex  iisque  ante 
omnia  trifolium  fibrinum , quo  ejusdem  feminae 

morbus  plurimum  mitigatus  atque  emendata  simul 
■valetudo  est.  Aliis,  eodem  auctore,  profuit  infus. 
folior.  aurant. , aliis  magnesiae  antacida  virtus , 
aliis  thermae  tum  aliae , tum  Spadanae  ac  balnea 
frigida : alios  nervorum  genere  mobili  juvit  rad. 
valerianae  sylv.  Subinde  peregrinatio  , rusticatio , 
cujus  exemplum  exstat  in  clerico  illo  apud  Tisso- 
tum,  qui  septennium  in  aere  puro  montano  mor- 
bi immunis  vixit.  Linnaeus  hemicraniam  in  se 
ipso  sanavit,  reliquis  remediis  frustraneis,  biben- 
do mane,  ventriculo  vacuo,  libram  aquae  Irigidae 
et  movendo  corpus  ante  prandium. 

Tempore  paroxysmi  corporis  animique  quiete 
opus  est  magnoque  sanguinis  impetu  in  caput  fa- 
cto, sanguinis  detractione.  Opio  vix  utendum.  Bal- 
nea, enemata,  epithemata  inutiliter  aegros  fatigant. 
An  nervi  compressio , aut  sectio  commendanda  ? 
An  magnetismus?  Desunt  numerosa  satis  rerum 
testimonia:  nec  dolorem  vocamus  morbum , uti  ne- 
que in  arthritide , neque  in  aliis  morbus  recte  di- 
ceretur : quapropter  etiam  topica  , dolorem  pellen- 
tia toties  ea  admoventibus  nocuerunt. 

Aliquando  profuit  cort.  Peruvianus,  quemadmo- 
dum exemplo  memorabili  Swietenius  docuit  hoc- 
ce  : » Consultus  fui  nuper  a nobilissimo  viro  de 
hemicrania,  quae  quotidie  eadem  hora  redibat, 
per  octo  horas  altligens  satis  acriter , dein  sensim 
decrescens  tandemque  evanescens  penitus.  Epi- 
themata capiti  applicata,  vesicatoria,  epispastica 

pedibus  adhibita,  purgantia  caet.  profuerunt  nihil 
omnino  : cortice  autem  Peruviano  exhibito  cessa- 
vit illico  molestissimum  illud  malum.  Dum  autem 
inciperet  ille  dolor,  indicabat  illum  locum  primo 
affici,  ubi  ex  foramine  supraorbitali  ramus  quinti 
paris  emergit,  dein  sensim  per  totum,  dimidium 
caput  dispergebatur.  Interim  tamen  nulla  in  pul- 
su mutatio  observabatur  illo  tempore  , dum  dolor 
aderat  et  in  reliquis  omnibus  functionibus  optime 
habebat  ( * ), 

Proculdubio  scire  avebitis,  quo  possit  modo  ta- 
lis neurosis  intermittens , Peruviano  cortice  fugan- 
da, ab  alia  quavis  internosci  hemicrania.  Respon- 
deo : notitia  aegri , anni  temporis , constitutionis 
epidemicae  ac  reliquorum  intermittentibus  pecu- 
liarium symptomatum.  Ipse  typus  in  hoc  aegro 
quotidianus  suspicionem  movere  debuerat.  Neque 
enim  hemicraniae  vulgaris  mos  est  reverti  quotidie. 
Quapropter  vos  si  felices  esse  in  diagnosi  velitis , 
singula  ponderate  et  memoriae  imprimite  medico- 
rum principum  observationes  ac  praeteriti  tempo- 
ris experientia  vestram  augete.  Ita  experiemini, 
quantas  opes  afferat  eruditio. 

Rheumatismo  capitis  antirheumatica  opponenda 
medicina:  per  vesicantia  nuchae  imposita,  aut  tem- 
poribus, per  diaphoretica,  caet. 


( * ) Huic  similis  casus  est,  quem  continuo  subjicit,  prius 
a nobis  commemoratus,  Libr,  I.  P.  II.  p.  260  sq. 

Liquor  Hoffvtanni , cnffeae  infusum,  odor  cas- 
torei, asae  foetidae,  aetheris  acetici,  quorum  me- 
minit Vogelius,  neurosi  simplici,  aut  passioni  hy- 
stericae curandae  magis , quam  reliquis  apta  sunt 
ac  peritum  prudentemque , requirunt  artificem. 

Quocirca  jure  suo  de  hemicraniae  curatione  pro- 
batissimus ille  auctor  monet:  hanc  a solo  rei  gna- 
ro medico  suscipi  bene  posse ; quidquid  enim  in- 
consulti fiat,  aut  naturae  cursum  et  fines  turbet  ac 
nodum  perscindat , saepenumero  eventum  habere 
infortunatum.  ' 


DE  PROSOPALGIA  FOTHERGILLII. 

Est  inter  neuralgias  quaedam,  doloris  atrocitate, 
obscuritate  originis  ac  naturae  indolisque  pertina- 
citate,  famosa:  prosopalgiam  vocant,  quae  etsi  an- 
tiquioribus non  ignota,  Fothergillii  nomine  dici- 
tur: sive  quod  accuratius  ab  hoc  auctore  perscri- 
pta sit,  sive  quod  ab  aliis  consimilibus  doloribus 
melius  distincta  sit.  Quapropter  ab  eo  ducemus 
morbi  historiam. 

t 

Haec  affectio  utut  odontalgiae  , rheumatismo , 
cephalalgiae  quadanterius  suppar,  tamen  ad  harum 
remedia  rebellis  peculiarem,  hoc  judice,  meretur 
descriptionem.  Proprius  ei  habetur  senioribus  prae- 
sertim feminis : id  est  a quadragesimo  inde  anno 

aetatis.  Nec  crebro  visitur,  siquidem  ipse  auctor 
in  numerosa  praxi  quatuordecim  tantum  aegros  ex 
ea  laborantes  curaverit. 

A levi  principio  dolor  aliquis  faciem  aut  latus 
capitis  invadit,  nunc  circa  orbitam , nunc  ad  ossa 
malarum,  aut  temporum.  Subito  adoritur  ac  sae- 
vit , verum  tantummodo  brevissime  quartam  aut 
dimidiam  minuti  primi  horae  partem  tumque  cessat 
reditque  intra  dimidiam  horae,  aut  post  aliquot 
minuta  prima.  Dolorem  alii  aliter  describunt,  tan- 
topere tamen  vexat,  ut  misereatur,  qui  adsit.  Re- 
vertitur tam  diei,  quam  noctis  tempore,  sive  inter 
edendum , sive  inter  loquendum , sive  levi  manus 
aut  chirolhecae  contactu,  dum  rudior  pressio  eum 
non  suscitat.  Ab  odontalgia  differt  haud  uno  nomi- 
ne ipsosque  edentulos  adfligit.  Maxilla  inferior  vix 
eo  afficitur,  nec  exacerbationes  habet  regulares, 
nocturnas,  ac  habet  rheumatismus,  nec  perennat,  ut 
qui  cariem  dentium  comitatur  dolor,  nec  noctu  acer- 
bior est,  verum  diurno  magis  tempore  saevit:  etsi 
quandoque  vel  levi  stragulorum  attactu  vehemen- 
tissimus  excitetur.  Differt  pariter  ab  osteocopo 
syphiliticorum  dolore,  noctu  increscentes,  remit- 
tentes mane  ossaque  tanquam  terebrantes. 

Ex  primis,  quas  observavi  (sic  pergit)  vidua  fuit 
annorum  65 , cui  caeterum  prospera  fuerat  valetu- 
do, securum  transigens  aevum.  Huic  absque  caus- 
sa manifesta  prehendit  dolor  atrox  internum  oculi 
canthum  ac  brevissimus,  licet  laerymos  movit  sen- 

simque  remisit,  sed  brevi  recurrit  vario  tempore 
per  diem,  vitam  reddens  miseriarum  plenissimam» 
Gravis  videbatur  spasmus : at  frustra  antispasmodi- 
cis  tentatus.  A solo  opio  levamen.  Sed  alvum  strin- 
gens et  sitim  faciens  ac  cephalalgiam , molestias 
creavit  aegrotanti  vix  minus  graves,  quam  ipsum, 
cui  opponebatur,  malum.  Tandem  videbatur  decli- 
nare ac  remitti  ex  usu  extracti  cicutae,  verum  ma- 
la sequebatur  valetudo  atque  usque  ad  decessum 
morbi  hujus  miserias  pati  perrexit. 

Unus  ex  ultimis  casibus,  qui  mihi  occurrerunt, 
erat  e maxime  rebellibus,  quos  videram.  Matro- 
na quinquaginta  fere  annos  nata , pleni  habi- 
tus ac  robustioris , laute  vivere  et  corpus  mul- 
tum exercere  solita , erat  affecta  dolore  vehementi 
unum  capitis  et  faciei  latus  obsidente  , a margine 
susperiori  musculi  temporalis  per  omnem  illius  la- 
titudinem: usque  ad  dentes  ejus  lateris.  Ut  vidi, 
ut  sensi,  malum  illius  esse  generis,  quod  descripsi  : 
adeo  vehementes  erant  faciei  totiusque  corporis 
stricturae , non  illae  quidem  spasticae  aut  involun- 
tariae , sed  quales  doloris  vincendi  conamina  effi- 
ciunt. Loquela,  aut  motus,  aut  contactus  levissi- 
mus cutis  lateris  affecti  actutum  dolorem  excita- 
bat, inde  gradatim  post  brevissimum  tempus  re- 
mittentem, gradatim  mox  vero  novo  motu  renova- 
tum. 

Variis  medicorum  excellentium  usa  fuerat  consi- 
liis, qui  nil  fere  intentatum  reliquerunt.  Nulla  fe- 

bris  nullaque  alia  ipsam  molestabat  valetudo. 

Praescriptum  est  cicutae  extractum  copia  sensim 
aucta  ad  plenam  usque  dosin : per  mensem  conti- 
nuatum remedium,  absque  ulla  emendatione  nota- 
bili. Tantillum  tamen  levaminis  attulerat,  ut  bono 
animo  pergendum  censeremus  et  quamquam  subin- 
de ea  , qua  antea  atrocitate  redibat , perreximus 
nihilominus  per  annum,  magno  aegrotantis  commo- 
do, cum  fere  alter  annus  praeterierat,  sine  quo- 
dam mali  sensu. 

Cum  quibus  medebatur  auctor,  pleraeque  essent 
mulieres  eflfoetae,  nec  semel  observasset  tumores 
mammarum  scirrhosos , in  iisdem  conjecit  caussam 
dolorum  faciei  esse  carcinomatosam  , ut  aliis  etiam 
aliarum  partium  doloribus  carcinomate  aegrotantes 
cruciantur,  quos  rheumaticos  credunt,  a quibus 
tamen  plurimum  differunt:  siquidem  noctu  non  in- 
crescunt, neque  a tempestate  suscitantur,  nec  con- 
tinui sunt,  sed  remittentes,  intermittentes,  si- 
mulque  lancinantes,  ut  existimaveris,  ab  acri  can- 
croso,  electrici  fluidi  adinstar,  moveri:  quam  con- 
jecturam firmare  videtur,  quam  utilem  expertus 
est,  curandi  methodus. 

Post  Fothergillium  qui  de  hoc  morbo  egerunt, 
non  eandem  omnes  professi  sunt  de  ejus  natura  et 
remedio  sententiam  , ut  quo  plures  pervolvamus 
auctores,  eo  numerosiora  habeamus  remedia,  nec 
tamen  eo  efficaciora  illa;  ac  cum  nostra  scientia 
decrescat  merbi  vel  levandi,  vel  sanandi  fiducia. 

Lib.  //.  Pars  II.  6 

Lentintjs,  eodem,  quo  Fothergillius  remedio, 
mulierem  sexagenariam  sanavit:  virum  eo  sanare 
non  potuit,  et  quum  ille  quatuordecim  ex  eo  ae- 
gros curandos  se  habuisse  refert,  hic  se  tam  infor- 
tunatum fuisse  scribit,  ut  jam  decimum  nonum, 
gravi  hoc  morbo  laborantem,  tractaverit.  Aliam 
mulierem,  florente  aetate,  sed  haemorrhoidariam 
juvarunt  thermae  salinae  , evacuantia  , emetica  , 
deinde  tonica,  universe  visceralia,  quae  dicuntur: 
videbatur  ex  abdomine  laborare.  Moc  loco  tamen 
monet  prudentissimus  auctor , ne  fallamur  dolo- 
rum intermissione,  quia  crebro  deinde  parique  sae- 
vitia recurrunt : id  quod  in  dijudicandis  remedio- 
rum viribus  profecto  plurimi  faciendum  est:  prae- 
terea , Lentino  auctore , casus  filicium  sanationum 
an  aliorum  fuerint  dolorum,  perpendendum  est : es- 
se scilicet  speciem  morbi  propriam,  ut  bene  vide- 
rat Sellius,  raram  illam,  sed  eo  maxime  charac- 
tere distinctam , quod  a levissimo  contactu  dere- 
pente suscitetur  dolor. 

Mulieris,  cujus  historiam  scripto  consignavit  Cl. 
Sieboldt  (erat  non  effoeta,  sed  florentis  aetatis) 
sanatio  an  tribuenda  sit  cicutae,  an  sudoribus  prae- 
cipue faciei,  an  abscessui  aborto  super  humeri  api- 
cem , an  valerianae  radici , an  frictioni  cum  un- 
guento mercuriali , an  venaesectioni , an  diaphore- 
ticis, an  vesicatoriis  pone  aures,  an  fonticulo  in 
brachio,  definire  nequeo  atque  an  prorsus  sanata 
sit,  ignoro:  nam  rem  ita  narrante  Sieboldto,  suos 

desiderio  videndi  quum  praeter  modum  flagraret, 
e Nosocomio  dimissa  est.  Alia  remedia  sive  narco- 
tica: stramonium,  aconitum,  belladonna,  sive  ner- 
vina: valeriana,  liq.  anod.  min.  Moffm. , aether 
aceticus ; sive  tonica : cort.  Peruvian.  martialia  ; 
seu  revellentia,  derivantia,  vesicatoria,  fonticuli, 
setacea,  cauteria  ut  plurimum  incassum  adhibita  : 
nec  topica,  nec  sectio  nervi  affecti  malum  constan- 
ter abegerunt.  An  igitur  nulla  mali  atrocis  reme- 
dia? Certa  ac  fida  esse  nulla,  credo.  Nec  tamen 
desperandum,  duce  therapeutice  universali.  Duce, 
inquam,  therapeutice  universali,  ne  credatis,  me 
empiricam  nonnullorum  medicorum  probare  medi- 
cinam , qui  postquam,  nullo  adhibito  remediorum 
delectu,  aegrotantes  acrioribus  vexaverint  pharma- 
cis et  reliqui  corporis  pessumdaverint  sanitatem , 
malum  insanabile  proclamant  aegrumque  deserunt, 
pejoris  longe  conditionis  ipsorum  arte  existen- 
tein , quam  prius. 

Itaque  primo  loco  malum  an  topicum*  sit , an 
universale,  perpendendum  est.  Sunt  qui  semper 
topicum  esse  contendunt,  quae  viri  cl.  Langejsbeck 
conjectura  est.  Hanc  veram  esse  quo  minus  cre- 
dam, vetant  historiae  aegrotantium  et  saepius  in- 
cassum adhibita  curatio  topica  tum  per  alia  reme- 
dia, tum  per  sectionem  nervi  aegri.  Tunc  solum- 
modo topicus  haberi  potest  morbus , quum  ex  lae- 
sione mechanica  natus  fuerit.  Nervum  laesum  quod 

attinet,  antea  vel  trigeminum  esse,  vel  facialem, 

6 * 

opinati  sunt : rccentiores  hunc  nervum  motorium 
esse  perhibuerunt:  alii  tamen  sensus  aliquatenus 
participem  esse  et  quidem  ex  ramo , quem  a vago 
accipit,  existimant.  Certe  si  non  omnes,  longe 
plurimas  saltem  prosopalgias  nervum  trigeminum 
tangere  et  quidem  ejus  ramum  supra-orbitalem , in- 
fra-orbitalem,  aut  maxillarem  inferiorem,  verosi- 
jnillimum  est : neque  sectionem  semper  tutam  esse, 
aut  facilem  sectisque  nervis,  paralysin  fuisse  sub- 
inde secutam,  notetis  oportet. 

Praeterea  discernendus  hic  dolor  est  a dentium 
dolore  sive  odontalgia  eapropter,  ne  dentes  evel- 
lantur absque  ullo  emolumento:  quod  non  semel 
factum  esse  , perlectis  observationibus , cognosci- 
tur. Poterit  autem  error  ille  praecaveri  a vobis, 
si  eximiam  Fothergillii  descriptionem  cum  descri- 
ptione odontalgiae  deinceps  tradenda  conferatis. 

Hodie  prosopalgiae  verae , legitimae  distinguunt 
tres  maxime  formas:  rheumaticam,  cachecticam, 
febrilem^:  quae  Ophthalmias  sequitur,  aut  vicina- 
rum partium  laesiones  mechanicas  secundaria,  deu- 
teropathica  prosopalgia  nuncupabitur  rectius.  Rheu- 
maticam speciem  rheumatismi  symptomata  comita- 
ri solent.  Haec  ea  species  est,  cui  methodus  me- 
debatur antirheumatica  : nempe  epispastica,  vesi- 
cantia,  diaphoretica  auxilia  et  quae  crebro  con- 
funditur, subinde  conjungitur  etiam  cum  odontal- 
talgia.  Praeterea  revellentia  profuerunt,  drastica, 
aut  cathartica  validiora , et  acet,  morphii , cu- 

ti  nudae  , epidermide  prius  per  vesicans  ablata , 
impositum.  Fortasse  aconitum  napellus  in  hac 
praecipue  tollenda  efficax  et  salubre  fuit.  Affecto 
simul  nervo  faciali  motus  in  facie  convulsivi  cien- 
tur. Species  cachectica  eos  comprehendit  casus, 
quorum  meminit  Fothergillius,  mulierum  senescen- 
tium ad  scirrhos  et  carcinomata  proclivium  , tum 
virorum  arthriticorum  , podagricorum  quorumque 
constitutio  venosa  est:  porro  scrofulosos,  syphiliti- 
cos , scorbuticos  virginesque  chloroticas ; quibus 
nonnulli  addunt,  qui  ex  cutis  vitiis  mala  arte  sup- 
pressis id  mali  genus  contraxerunt.  Ad  speciem 
febrilem  revocant  febrem , quam  vocant , proso- 
palgicam , cui  subest  neurosis  intermittens,  cor- 
tice fubrifugo  et  chinino  sulphurico  inprimis  op- 
pugnanda. 

Ex  accurata  hac  specierum  notitia  dijudicari  po- 
terunt virtutes  medicaminum  a medicis  adhibito- 
rum et  laudatorum,  quibusque  empiricorum  vulgus, 
magno  aegrotantium  damno,  indiscriminatim  utitur. 

Primae  rheumaticae , ut  vidimus,  antirheumati- 
ca  respondet  curatio  eique  conveniens  regimen.  Se- 
cunda, cachectica  plura  sub  se  comprehendit  ge- 
nera auxiliorum,  de  quibus  hoc  loco  exponendum. 

Cicuta  quando  quoque  successu  Fothergillius 
usus  sit,  antea  diximus. 

In  constitutione  venosa  ea  proderunt,  quae  al- 
vum leniter  solvant  remedia , tum  amaricantia : 
extr.  taraxaci  inprimis  ct  aqua  Laurocerasi;  ther- 

mae  salinae,  forsitan  methodus  quoque  Kaempfia- 
na  per  enemata  visceralia.  Podagricis,  quae  ad 
pristinas  sedes  morbum  revocare  poterunt,  revel- 
lentia, ex  fonte  praesertim  diaetetico  petenda  re- 
media. 

Scrofulosis,  syphiliticis  mederi  poterit  cuivis  ca- 
chexiae propria  medela,  prius  tradita. 

Scorbuticis  antiscorbutica  conveniunt  auxilia  in- 
que  iis  acida  mineralia , quorum  utilitatem  nisi 
ad  sanandam , ad  mitigandam  saltem  cum  hac  ca- 
hexia  junctam  prosopalgiam  haud  semel  expertus 
sum. 

Morbo  cum  chlorosi  composito  praesertim  idonea 
sunt  martialia  et  ante  alia  tot  tantisque  encomiis 
laudatum  subcarbonas  ferri , quo  praemagna  dosi 
Angliae  medici  eventu  felicissimo  usi  esse  feruntur. 

Ad  singularum  compositionum  discrimen  compo- 
nendam esse  et  diaetam  omneque  vitae  regimen  et 
convalescentiae  curationem,  vix  opus  erit,  ut  mo- 
neam cumque  de  hisce  antea  compluribus  locis  vi- 
derimus, ea,  velim,  religite , quae  ad  singulum 
quemque  locum  de  horum  morborum  curandi  ra- 
tione notavimus. 

ita  autem  in  prosopalgiis  complicatis  compositis- 
que  curandis  optime  res  vestras  geretis , si  mor- 
bum ex  composito,  complicato  feceritis  simplicem, 
cachexiae  corporis  medendo  per  medicamina  ido- 
nea, quo  facto,  gaudebitis  saepenumero , non  tan- 
tum emendatum  esse  corporis  habitum,  sed  simul 

sedatam  neuralgiam  ipsam,  cui  suscitandae  alen- 
daeque  habitus  corporis  praebuerat  opportunita- 
tem. 

Vobis  si  jejune  et  tenuiter  de  hoc  malo  gravis- 
simo dixisse  videar,  id  eam  ob  caussam  a me  factum 
esse  scitote,  ut  vos  cum  ad  investigandam  ipsius 
naturam  , tum  ad  invenienda  ipsius  remedia  inci- 
tem. Nam  et  naturam  et  remedia  ejusdem  igno- 
rari a medicis,  fatendum  est. 


DE  ODONTALGIA, 


Medicarum  opprobrium  est  odontalgia,  quae  li- 
cet maxime  vulgaris  sit  atque  in  parte  a sensu  mi- 
nime remota  resideat , propter  frustranea  medico- 
rum ipsam  sanandi  tentamina  empiricorum  temeri- 
tati , agyrtarum  petulantiae , anicularum  denique 
ignorantiae  traditur:  quo  eventu  rogantibus,  ora 
male  dentata  ostendent.  Nec  minus  opprobrium 
chirurgiam  tractantium,  quorum  plurimi  hanc  en- 
cheiresin  tantopere  reformidant , ut  aegrotantes 
imperitis  permittere , quam  ipsi  manum  operi  ad- 
movere malint.  De  rei  caussis  disputare,  nostri 
non  est  instituti.  Laetamur,  hac  aetate  hanc  quo- 
que medicinae  practicae  partem  majori  studio  coli, 
postquam  Angliae  medici  praesertim  ad  eain  ani- 
mum appulerant. 

Horum  e numero  primus  est  Jo.  IIunterus;  se- 
cuti sunt  J os.  Fox.  Tuo.  Bell,  David  Wemyss 
Jolson,  Gvl.  Roeertson  et  nuper  Alex.  Nasmyth. 

Jo.  Hunterus  igitur  primus  luit,  qui  hanc  scien- 
tiae medicinalis  partem  pro  dignitate  tractavit 
eamque  reformasset , si  theoriae  parem  junxisset 
expenentiam.  Eo  autem  nomine  collaudandus  est^ 
quod  signum  primus  sustulerit  remque  non  tantum 
susceperit,  sed  eo,  quo  debet,  modo  ac  ratione 
facere  instituerit.  - 

INos  hoc  loco  solam  odontalgiam  explicaturi,  hu- 
jus caussas  ac  fontes,  ducibus  his  auctoribus,  in- 
dicare conabimur. 

Distinguunt  medici  inter  odontalgiam  inflamma- 
toriam et  nervosam , quibus  nonnulli  tertiam  ad- 
jungunt speciem,  rheumaticam  illam;  inflammato- 
riam discerni  monent  inflammationis  symptomati- 
bus: dolore  pulsante  inprimis:  rheumaticam,  rheu- 
matismi et  catarrhi  signis:  nervosam,  illorum  tam 
symptomatum  , quam  signorum  absentia. 

inflammatoriam  antiphlogistica  rectius  curabitis 
medicina:  depletionibus  etiam  topicis  per  hirudi- 
nes ad  gingivas,  in  vicinia  sedis  dolorum  admotas, 
revellentibus,  derivantibus:  purgantibus,  balneis, 
sinapismis  refrigerantibusque  remediis  ; rheumaticam 
rubefacientibus,  epispasticis,  diaphoreticis \ nervo- 
sam nervinis,  sive  narcoticis:  opio  praecipue,  sive 
aliis : potissimum  Valerianae  rad.  et  camphora  ; in- 
terdum, si  neurosis  intermittens  sub  hac  larva  Ia- 

teat , chinino'  sulphurico. 

Est  autem  omnium  saepissime  dens  vitiosus  cul- 
pandus: cui,  cum  caeteris  remediis  nihil,  ut  fit, 
proficitur,  unicum  opponunt,  dentis  evulsionem 
scilicet.  Hoc  remedium  etiam  tum  si  semper  foret 
et  certum  et  tutum,  tamen  nemo  sane  jucundum 
dixerit,  qui  expertus  sit  atque  insuper  illud  incom- 
modi habet , quod  eo.  privamur  parte  nisi  ad  vi- 
vendum , ad  bene  vivendum  saltem,  necessaria, 
quodque  crebrius  ac  frequenter  adhibitum  praema- 
turam afferat  senectutem.  Quae  cum  ita  sint,  cun- 
ctis eniti  viribus  oportet , ut  partes  illas  tum  ad 
pulcritudinem , tum  ad  sanitatem  tuendam  peru- 
tiles ab  evulsione  et  interitu  servemus.  Atque  an- 
te omnia,  qualis  tandem  sit  illa  caries  dentium, 
quae  dicitur;  quo  nomine  vocanda,  quibus  nasca- 
tur caussis,  quae  dentibus  et  corpori  mala  struat, 
scire  avemus. 

Humerus  cariem  describens,  neque  nomen  mor- 
bo dedit,  neque  explicuit  naturam.  Bellius  quum 
bene  viderat,  discrimen  esse  inter  ossium  dentium- 
que structuram  ac  nomen  ulceris  ossis : id  enim 
est,  quod  cariei  nomine  intelligimus , minus  aptum 
esse,  gangraenam  vocavit.  Mortificationem  nun- 
cupaverat Foxius  (*)  terminationem  nimirum  in- 
flammationis substantiae  osseae  coronae  dentis ; 


(*)  tloc  etiam  nomine  usus  est  Hunterus  , sed,  ut  vide- 
tur, magis  compaiandi  gratia, 

quam  inflammationem  ejusdem  caussam  proximam 
habet , eo  quidem  modo , ut  inflammata  interna 
dentis  membrana,  haec  ab  ossea  ista  substantia 
secedat,  qua  sejuncta,  dens  moritur,  non  aliter 
ac  reliqua  moriuntur  ossa , postquam  per  iosteum 
sejunctum  est  Bellius  igitur  gangraenam  voca- 
vit, docens  Foxium,  falsa  analogia  dentium  cum 
ossibus  deceptum  , illorum  cariem  cum  horum  ne- 
crosi confudisse : eapropter  autem  dentium  inflam- 
mationem in  gangraenam  terminari,  quia  illorum 
vita  minima  est  et  a circulatione  remota:  hanc  au- 
tem gangraenam  a superficie  ad  centrum  procede- 
re, quod  non  fieret,  si  ex  membrana  interna  se- 
parata proveniret:  unde  simul  et  semel  dens  peri- 
ret, nec  ut  solet,  parte  alia  post  aliam.  Propter 
deficientem  renisum  vitalem  dentium  pars  gangrae- 
nosa non  separatur  a parte  viva,  ut  in  ossibus,  sed 
subsistit  partemque  proximam  suo  stimulo  inflam- 
mat et  haec  inflammata,  ut  prior,  moritur. 

Caussarum  remotarum  numero  accenset  praeci- 
pue diathesin  morbosam  haereditariam , sive  scro- 
fulosam , sive  aliam , tum  abusum  mercurii  etiam 
remque  probat  dentium  sapientiae  exemplo , qui 
quo  tempore  prodeunt,  minus  firma  corporis  vale- 
tudo est,  atque  exinde  omnium  facillime  gangrae- 
nescunt. 

Huic  theoriae  Bellii  contraria  est  theoria  Ro- 
bertsoni,  qui  illam  refutans,  nec  sine  caussa  ob- 
jicit , in  simili  cunctorum  dentium  ad  phlogosin 

dispositione  molares  prae  aliis  perire , nec  tantum 
dentes  sapientiae,  verum  alios  etiam  molares,  jam 
pueritia  prima  formatos.  Aliunde  igitur  petenda 
est  rei  interpretatio.  Nimirum  accurato  dentium 
examine  fissurae  reperientur  in  ipsorum  substantia 
vitrea  existentes , propter  inaequabilem  ipsius  ad 
dentium  superficiem  distributionem.  Jnter  haec 
interstitia  subsidentes  ciborum  reliquiae  decompo- 
sitionem  chemicam  subeunt,  quae  decompositae 
corrodunt  ac  destruunt  materiam  terream  et  ani- 
malem , quae  dentes  format : ita  ut  non  inflamma- 
tione , sed  actione  chemica  dentium  caries  fiat : 
cujus  inflammatio  non  caussa  est,  sed  effectus.  Igi- 
tur a substantiae  vitreae  formatione  vel  perfectio- 
re, vel  minus  perfecta  dentium  exoritur  sive  im- 
munitas ah  hoc  vitio , sive  proclivitas  ad  illud. 
Haec  autem  in  dentibus  sapientiae  idcirco  major 
est,  non  tantum  propter  formae  inaequabilitatem; 
verum  etiam  propter  tardam  ex  gingivis  progres- 
sionem, qua  fit,  ut  inter  unam  partem  exstantem 
alteramque  reconditam  recessus  sit,  quo  retinen- 
tur ac  subsistunt  cibi  manducati  particulae  eoque 
loco  hoc  tempore  caries  incipere  soleat. 

Verum  operae  profecto  pretium  est,  de  hoc  ar- 
gumento legere,  quae  in  libro  suo  scripsit  auctor: 
cujus  theoria  mihi  hactenus  prolatis  vero  videtur 
similior. 

Curationis  difficultas  inde  repeti  potissimum  de* 
bct , quod  priusquam  doleant  nervi , medicos  adire 

aegrotantes  non  soleant : hic  autem  dolor  tum  de- 
mum sentiatur , cum  morbus  ad  dentium  pulpam 
progressus  sanari  nequit.  Eapropter  fricandi  quo- 
tid  ie  dentes  sunt  atque  ab  omnibus  purgandi  ali- 
mentorum particulis , quae  cum  coronis  dentium 
inhaereant,  hae  praesertim  mundandae  sunt  sique 
jam  caries  nata  sit,  pars  cariosa  tollenda  cavum- 
que, quod  fecerit,  implendum  sique  longius  pro- 
cesserit malum , dens  evellendus. 

De  reliqua  per  interna  remedia  odontalgiae  cu- 
ratione supra  exposuimus.  Haec  ut  numerosa  sunt, 
ita  parum  efficacia  universe  experiuntur  aegri  eo- 
que  minus , quo  temere  magis  atque  inconsulto 
aut  a medicis , aut  ab  aegris  dolorum  impatientibus 
admoveantur. 

Efficaciora  erunt,  si  prudenti  consilio  atque  ex 
praeceptis  legibusque  therapeutices  universalis  prae- 
' scribantur,  si  aegrotantes  ipsi  medico  fidentes  sint 
animoque  sedatiore : brevi  si  medicus  prudens  ac 
peritus  aegrum  nactus  sit  consiliis  suis  monitisque 
obtemperantem.  Quae  quam  rara  sit  medicorum 
et  aegrotantium  fortuna  in  hoc  potissimum , de 
quo  sermo  est,  genere  mali,  norunt  omnes  mise- 
riarum humanarum  haud  ignari. 

Hactenus  in  neuralgiis  explicandis  earumque 
proferendis  remediis  quam  incerta  spes  sanationis 
sit,  vidistis.  Utrum  in  iis  qui  supersunt,  major 
spes  affulgeat,  agite  jam  videamus. 

Queritur,  nec  sine  caussa,  vir  doct.  Barras,  qui 
inter  recentissimos  est  de  dolore  ventriculi  et  in- 
testinorum auctores,  etsi  nova  in  Gallia  doctrina 
de  medendi  scientia  bene  meruerit , veteres  errores 
delendo,  nocuisse  ab  altera  parte  creando  novos, 
ex  quibus  ille  potissimum  damnandus  est , tot  mor- 
talibus funestus,  quo  neuroses  phlogosium  nomine 
nuncupant  atque  antiphlogisticis  oppugnant.  Sic 
incidit  in  Scyllam  hoc  genus  hominum  cupiens  vi- 
tare Charybdin.  Nos  ut  tuto  navigemus,  eam  con- 
sulamus medicinam , quae  non  ingenii  humani  par- 
tus est,  sed  temporis  filia. 

Atque  hic  primo  incidimus  in  observationes 
Fred.  Hoffmainni  , medici  eruditissimi  simul  et  pru- 
dentissimi.  Is  varias  doloris  cardialgici  origines 
perscrutatur,  neque  semper  a ventriculo,  crebro 
etiam  a calculis  urinariis , biliariis  tanquam  sympto- 
ma obvenire  aliorumque  affectuum  vicariam  esse, 
docet.  Tandem,  ut  solet,  rem  observationibus  il- 
lustrat. Prima  feminam  spectat  effoetam  , quae 
ex  animi  perturbatione  et  luctu  domestico  in  mor- 
bum inciderat,  per  paroxysmos  infestantem.  » Prae- 
cedit (sic  ille)  oscitatio,  sequente  narium,  aurium, 
et  faciei  frigore : stringuntur  deinde  fauces , tum 

genu,  dorsum,  manus  ac  pedes  occupat,  postea, 
scrobiculus  cordis  pressorio , fixo  et  ardente  dolore 
affligitur,  qui  extenditur  ad  ipsum  dorsum,  ubi 
ventriculi  orificium  sinistrum  situm  est,  imperialis 
tantummodo  spatium  implens:  adest  praeterea  sum- 
ma auxietas , inquietudini  juncta;  pulsus  contra- 
ctus, frequens  et  debilis  micat:  in  lecto  consistere 
nequit,  sed  exsurgere  debet  ad  alvum  et  urinam 
reddendam,  neque  minus  ad  vomendum  stimulum 
quidem  persentit,  neutris  tamen  subsequentibus. 
Inter  omnia  autem,  quae  aegram  acriter  infesta- 
runt symptomata,  animadverti  meretur  illud,  quod 
frigus , quo  dorsum  corripitur  adeo  intensum  sit , 
ut  nulla  nec  a calidissimo  admoto  lapide  caloris 
percipiatur  sensatio  , quin  sub  brevi  temporis  de- 
lapsu illud  satis  frigidum  removeatur.  Sed  ad  al- 
vum firmiter  clausam  subducendam  clysteres  emol- 
lientes et  oleosi  injecti  sine  effectu  redierunt:  ne- 
que flatibus  per  inferiora,  neque  ructibus  per  su- 
periora exitus  ullus,  sive  raro  illud  contigerit,  fuit 
concessus.  Tandem  elapsis  aliquot  horis  partes 
superiores  primo , dein  inferiores  sensim  incalesce- 
re ac  modescere  incipiunt : donec  ultimo  largus 
sudor  prolicitur  et  paroxysmus , quatuor  vel  sex 
interdum  horas  perstans,  hoc  ipso  solvitur. 

Sub  decursu  paroxysmi  omnia  fere  remedia , in- 
primis  sub  frigore , aegra  valde  aversatur : concla- 
ve autem  calidum,  tegulas  calidas  et  linteamina 
calefacta  extremis  praesertim  partibus  admota  ferre 

quam  optime  potest.  Calore  corpori  reddito  po- 
cula aliquot  infusi  coffeae  cum  liquore  minerali 
anodyno,  quarta  balsami  vitae,  vel  dimidia  elixirii 
stomachalis  parte  remixto  assumit , quod  unicum 
fere  medicamentum  naturae  aegrotantis  conducibile 
reperi.  Finito  morbi  impetu  virium  remanet  de- 
fectus et  urina , quae  modo  in  paroxysmo  aquae 
instar  limpida  comparebat,  rubicunda,  crassum  de- 
ponens sedimentum , prodit.”  Hactenus  IIoffm annus. 

Neurosin  hanc  ventriculi  fuisse,  omnia  sympto- 
mata loquuntur , consentientibus  caussis. 

Observatio  altera  exemplum  obfert  morbi  ab  in- 
digestione orti:  similiter  tertia;  quarta  ex  haemor- 
rhoidum  fluxu  frigore  suppresso  nati  ac  venaese- 
ctione  in  pede  sanati:  quinta  ex  plethora,  nec  dis- 
par  sexta.  Septimam  rheumaticae,  ut  videtur,  pro- 
sapiae sanarunt  thermae  Carolinenses  et  Toeplicen- 
ses,  quae  aegro  et  uxori  tantopere  profuerunt,  ut 
quum  per  sex  annos  in  sterili  vixerint  conjugio, 
uxor  gravida  reddita  pulchrum  et  bene  valentem 
filium  pepererit.  Ejusdem  originis  fuit  octava. 
Nona  exemplum  praebet  emetici  cardialgico  ex  ira 
iethalis.  Decima  ex  pravo  victu  oriunda,  prava  cu- 
ratione exacerbata,  cardialgia  describitur. 

Quae  ex  recentioribus  de  re  medica  scriptoribus 
circa  hanc  affectionem  retulerunt,  Abercrombie  et 
Schoenlein  , singularum  specierum  discrimina  tan- 
gunt , neque  ad  morbi  cognitionem  multum  pro- 
sunt. Prior  a tempore  doloris  post  pastum  vel  ante 

pastum;  alter  a natura  et  caussa  distinxit.  Illius» 
empirica  prorsus  est  hujus  doloris  explicandi  efc 
curandi  ratio.  Hujus  non  satis  graphica  descriptio 
est : siquidem  vomitus  chronicus  male  tanquam 
symptoma  perpetuum  cardialgiae  simplici  adsigna- 
tur  : nec  majori  jure  cardialgia  rheumatica  femi- 
narum hystericarum  tantum  esse  dicitur. 

Optime  vero  de  hujus  neuroseos  cognitione  me- 
ruit vir  doct.  Barras.  Is  , quod  notetis  velim , 
proprio  malo  didicit,  esse  gastralgiam  sine  phlogosi, 
quae  antiphlogistica  medicina  protrahitur  et  acui- 
tur: et  seculi  serviens  servitutem,  magno  sui  dam- 
no a veritate  aberravit.  Non  possum,  quin  vobis 
in  compendio  tradam  fructuosissimam  morbi  histo- 
riam. » Annum  ago,  ita  ipse  rem  narrat,  quadra- 
gesimum sextum,  nervorum  genere  debili,  taci- 
turnus, hypochondriacus,  crebras  passus  neuro- 
ses.  Aetatis  anno  vicesimo  quarto  hemicrania  pre- 
hensus sum  sine  febre,  quotidie  a decima  matuti- 
na ad  meridiem  molestante,  quae  antiphlogisticis 
exacerbata,  vesicatorio  ad  nucham  protinus  seda- 
ta est.  Ab  anno  vicesimo  nono  quadriennium  ex 
neuralgia  funiculi  spermatici  dolui,  quae  nullis  vin- 
cenda remediis,  tandem  moxa  iterato  adposita  su- 
perata est.  Anno  aetatis  tricesimo  sexto  ex  animi 
aegritudine  exortus  est  morbus  plane  singularis  ner- 
vorum generis : febris  scii,  intermittens  anomala 
ter  quaterve  de  die  recurrens,  sub  persona  dolo- 
ris supraorbitalis  dextri  et  tussis  convulsivae,  cui 

post  quatnordecim  demum  dies  exactos,  symptoma- 
ta febrilia  accessere , copioso  sudore  paroxysmos 
finiente.  Dolorem  vesicans  ad  nucham , reliqua 
symptomata  sustulit  rusticatio , subsistente  tussi- 
cula, cujus  sedandae  gratia  usus  sum  aqua  hordei 
cum  lacte  et  deinceps  uti  ex  more  perrexi.  Inde 
digestio  ciborum  turbari,  symptomata  gastrica  ac- 
cedere , tardari  alvus.  Ultimo  saevus  dolor  epi- 
gastrii his  malis  se  junxit.  Dolor  ille  altera  aut 
tertia  post  coenam  hora  incipiebat  a sensu  strictu- 
rae primum,  deinde  rupturae,  denique  nauseae  et 
summae  aegritudinis : digestione  peracta  nullum 
sentiebam  incommodum , quoties  cibum  caperem 
rediturum.  Doloribus  et  corporis  macie  in  dies 
increscentibus , in  eam  veni  sententiam , me  ex 
gastro-enteritide  chronica  aegrotare.  Alius  medici 
consilio , diaetetica  praesertim  curatione  sanatus 
sum.  Sed  revertente  autumno  reversus  morbus  est 
et  ego  metuens  semper  latentem  phlogosin  perce- 
lebrem consului  medicum  physiologicum , qui  ex 
sua  theoria  hirudinibus,  mucilagineis  , lacticiniis  , 
farinaceis  et  exquisita  termique  diaeta  eam  oppug- 
navit, sed  infortunato  maxime  eventu.  Morbo  vi- 
ribus aucto  novisque  gravibusque  symptomatibus, 
alter  medicus  consulitur  ejusdem  scholae  alumnus. 
Hic  acutam  gastritidem  chronicae  subvenientem 
credens,  suasit  epigastrio  imponere  hirudines  qua- 
draginta. Inde  inanitio , marasmus  et  crebra  de- 
liquia animi.  Tum  victus  mutatus,  sed  nimis  cito. 

Lib.  //.  Pars  //.  1 

Tertius  denique  invocatus  medicus,  Cl.  FotJQUiER  9 
qui : » ex  inflammatione  non  aegrotas  neque  aegro- 
tasti,  inquit,  sed  ex  gastralgia,  cui  simplex  et  cer- 
ta medebitur  curatio.  His  verbis  magnam  spem 
concepi  et  vitae  regimine  nutriente  prudenter  toni- 
co  ac  pedetentim  validiore  facto  animoque  in  filiam 
unicam  converso,  quae  ex  phthisi  laborare  coepit, 
ex  qua  periit , de  mea  valetudine  sollicitus  esse 
desii  et  perfecte  convalui.’' 

Haec  morbi  historia  monstrat,  quanti  sit  ani- 
mum habere  ab  opinionibus  praejudicatis  liberum 
omnemque  veritati  patentem,  ut  rectam  faciamus 
aegrotantibus  medicinam. 

Secunda  observatio  exemplum  est  curationis  an- 
tiphlogisticae , quae  aegrotanti  mortem  intulit.  In 
tertia  aeger , corporis  habitu  robusto  , et  morbuin 
vicit  et  medicinam  physiologicam , quae  centum  et 
viginti  hirudinibus  aliisque  debilitantibus  reme- 
diis corpus  inaniverat.  Convaluit  aeger,  cibo  usus 
valentioris  materiae  et  in  patriam  reversus ; sed 
ab  errore  non  convaluit  medicus , qui  contendere 
sustinuit,  se  sanasse  gastro-enteritidem  chronicam. 
Tam  arduum  est  ei , qui  opinione  ducitur,  verum 
.cernere ! 

Quarta  observatio  feminae  est  juvenculae,  quae 
post  partum  laboriosum  incidit  in  peritonitidem,  in- 
genti sanguinis  jactura  quadringentis  nimirum  hiru- 
dinibus praeter  complures  venaesectiones,  non  sine 
vulnere  victam.  Inde  venti  e semper  duriori  et 

catameniis  turbatis,  sexto  mense  morbus  ventricu- 
li natus,  qui  ex  more  seculi  inflammatorius  repu- 
tabatur: donec  fortunatior  medicus  epidermide  per 
vesicans  orbatae  cuti  acetas  morphii  inspersit,  quo 
remedio  et  victu  nutriente  brevi  emendata  pluri- 
mum valetudo  est.  In  aliis  eadem  methodus,  anti- 
phlogisticam  volo , propter  victum  tenuem , ex  fa- 
me delirium  movit ; in  aliis  anaemiam  fecit ; in 
aliis  vitae  taedium  creavit  Nam  abundat  haec 
monographia  exemplis  malorum  , quibus  nova  do- 
ctrina cumulavit  miseros  ex  hac  neurosi  aegrotan- 
tes. 

Sequuntur  observationes,  quae  methodi  nutrien- 
tis tonicae  salubritatem  testantur : inque  altera 
observationum  serie,  quae  Tomo  II.  habetur,  nu- 
merosa leguntur  peccata  medicorum  philopharma- 
eorum,  qui  in  solis  medicamentis  spem  ponentes 
sanationis,  morbum  victu  curabilem,  pertinacissi- 
mum atque  intractabilem  prorsus  fecerunt , stimu- 
lantibus, nervinis,  stomachicis,  mala  arte  praescri- 
ptis. Hoc  modo  tam  boni,  quam  pravi  hic  liber 
index  est  et  utriusque  exemplis  propositis,  opti- 
mam medeudi  viam  monstrat. 

Eam  autem  qui  cupit  sequi,  certus  sit  oportet, 
esse  a nervis  valetudinem  laesam , neque  subesse 
sive  inflammationem , seu  vitium  organicum. 

Id  vobis  quaerentibus  quomodo  sciri  possit , re- 
spondeo: caussas,  symptomata,  ac  quae  juvant  de- 
nique, aut  nocent,  rem  satis  certo  declarare.  Ete- 

nim  pervolventes  ac  perlegentes  numerosas , quae 
ab  auctore  traduntur,  aegrotantium  historias,  vi- 
debitis, antecessisse  caussas  nervorum  genus  affi- 
cientes: animi  pathcmata,  venerem  nimiam,  ma- 
nustuprationem , neuroses  alias,  intemperiem  ner- 
vorum ; praesto  esse  symptomata  nervosi  generis 
plurimum  varia,  mutabilia,  sympathica,  hysterica, 
hypochondriaca,  de  quibus  plenius  dicendi  erit  lo- 
cus ; abesse  symptomata  ventriculi  inflammati , vi- 
tiati  laesione  organica,  juvasse  victum  nutrientem, 
roborantem,  reliquis  auxiliis  nocentibus.  Dolores, 
vomitus,  nunc  absunt,  nunc  adsunt,  neque  certas 
habent  periodos  aut  modos  nullaque  febre  stipan- 
tur, nec  dolorosus  esse  solet  epigastrii  contactus, 
neque  adpetitus  semper  deletur ; verum  multum 
variat:  alvus  crebrius  adstricta,  quam  laxa,  urinae 
plerumque  limpidae  ; denique  salubritas  victus  nu- 
trientis magisque  roborantis,  diaetae  tenuis  contra 
et  debilitantis  noxae  diagnosin  dubiam  firmabunt. 
Infinitum  foret,  omnes  exponere  morbi  varietates, 
quae  cum  observatione,  tum  historiarum  singula- 
rium commentatione  , inprimis  earum , quae  in 
laudata  prius  monographia  narrantur,  cognosci  opti- 
me a vobis  poterunt;  praesertim  si,  quae  deinceps 
de  passione  hypochondriaca  et  hysterica  comme- 
morabuntur, cum  iis  comparaveritis:  hoc  loco  mo- 
nuisse sufficiat,  varium  illud  et  mutabile  huic  neu- 
rosi  proprium , nec  non  animi  despondentis  habi- 
tum ad  eum  dignoscendum  facere  plurimum  ae 

medico  cespitanti  naturam  mali  latentis  prodere. 
Praeterea  mirum  est , desperantibus  licet  aegris , 
quam  multum  spei  supersit,  etiam  in  morbo  et 
.gravissimo  et  longissimo,  ut  post  toleratas  per  an- 
nos miserias,  post  multos  et  diuturnos  aegrotantium 
dolores  diaeta  legitima  rem  restituerit.  Exempla 
cupientibus  , quam  plurima  dabit  liber  viri  doct. 
Barras. 

Quae  praeter  victum  vitaeque  regimen,  ut  hoc 
fine  potiretur,  adhibuit  ille  remedia,  perpauca  sunt 
eaque  sedantia  magis,  quam  aut  stimulantia,  aut 
tonica:  opii  pauxillum,  aut  acetas  morphii,  praeci- 
pue corio  admotum,  gelida,  glaciata,  magnesia  , 
imprimis  usta  et  ex  tonicis  vinum,  aqua  tempera- 
tum , decoct.  glandum  querci  tostarum , thermae 
denique:  en  quae  ex  fonte  therapeutico  petivit, 
pauca  et  magna  cautione  ac  parsimonia,  ut  suo 
ipse  exemplo  docuerit  auctor,  quam  vera  sint,  quae 
alteri  operis  parti  adscripsit  verba  Tissoti  : posse 
quem  magnum  se  probare  medicum  practicum,  nul- 
lis praescribendis  medicaminibus : optimamque  sae- 
penumero  medicinam  esse,  nullam  adhibere. 

Neuralgia  intestinorum , quam  colicam , dolorem 
colicum,  enteralgiam  vocant,  tam  difficulter  ab 

eorum  phlogosi  distinguitur , ut  non  tantum  tiro- 
nes, sed  veteranos  etiam  medicos  fefellerit.  Ac- 
cedit prompta  unius  in  alteram  transitus , et  cre- 
bra utriusque  conjunctio,  ut  adeo  maximas  res  ha- 
beat cautiones , ne  malam  aegrotanti  medicinam 
faciamus.  Neque  ipsa  neurosis  duntaxat  dignoscen- 
da est,  verum  origines  ejus  caussasque  varias  dis- 
cernere oportet : quandoquidem  exinde  varia  et 
multiplex  repetenda  est  curatio,  quae  absque  dili- 
genti earum  indagatione,  fortunata  esse  non  pote- 
rit. Quae  cum  ita  sint,  a vobis  peto,  ut  ea,  quae 
prius  de  enteritide  a nobis  tradita  sunt,  cum  hisce 
jam  tradendis  conferatis.  Quodsi  jam  abesse  in- 
flammationis intestinorum  symptomata  cognoveri- 
tis, si  nulla  febris,  si  dolorum  intermissio,  si  ven- 
ter manus  contactum  ferat,  si  lingua  pura  et  hu- 
mida,  si  pallidae,  tenues,  aquosae  urinae,  si  sym- 
ptomata nervorum  aegrotantium  non  desint,  nec 
caussae , quae  ipsos  aegrotare  faciunt , cum  aliae , 
tum  psychicae  praesertim,  magna  verisimilitudine 
neurosin  accusabitis.  Cavete  tamen , exspectetis 
haec  cuncta  concurrentia  et  consentientia : nam 
saepe  unum  alteruinve , saepe  plura  desiderabitis ; 
rem  tamen  minus  arduam  reperietis,  si  singularum 
enteritidis  specierum  cogitetis  pathognomoniam. 
Doloris  et  febris  aut  absentia,  aut  remissio,  aut  in- 
termissio cum  phlogosi  occulta  a medicis  animad- 
versae sunt:  verum  illud  quidem  in  enteritide  mu- 
cosa , quam  ut  aliarum  mucosarum  phlegmasias 

mutata  , aucta  muci  seeretio,  id  est  in  hac,  quod 
volumus , morbi  genere  , diarrhoea  comitabitur. 
Postquam  igitur  de  mali  natura  apud  vos  constite- 
rit, origo  et  caussae  quaerendae  sunt,  quae  ente- 
ralgiae  creant  varietates:  hypochondriacam  hyste- 
ricamque,  quam  flatulentam  quoque  adpellaverunt, 
rheumaticam  , Pictaviensem  , saturninam. 

Priorem  tum  poteritis  comprehendere  animo, 
quum  utramque  passionem  habueritis  perspectam ; 
alteram,  volvuli  et  caetera  rheumatismi  symptoma- 
ta satis  cognitam  facient:  quocirca  hoc  loco  po- 
tissimum Pictaviensem  illam  et  saturninam  descri- 
bere, animus  est. 

Et  Pictaviensem  quidem  primus,  quod  novimus, 
descripsit  Franciscus  Citesius  , medicus  Francus, 
qui  floruit  seculo  XVI,  hunc  quidem  in  modum: 
» eorum  quos  attingit  corpora  , veluti  sidere  percus- 
sa , ex  pristino  repente  statu  dejicit,  pallor  vul- 
tum decolorat,  extrema  frigent,  languent  vires, 
animus  inquies , corpus  anxium , vigiliae  assiduae , 
leipothymiae,  seu  potius  cardiogmi  frequentes,  ap- 
petentia prostrata,  nausea  perpetua,  ructus,  vo- 
mitus, isque  porraceae  et  aeruginosae  bilis,  qui 
nisi  succedat , singultus  creberrimus  miserum  ae- 
grum fatigat,  sitis  inexhausta,  stranguria  molesta 
et  quae  calculum  saepius  mentitur  : hypochondria 
aestuant,  interdum  sine  febre,  saepius  cum  febre 
lenta  et  quod  totius  mali  caput  est,  acutissimus 
ventriculi,  intestinorum,  lumborum,  ilium  et  in- 

guinum  dolor  excruciat:  quas  partes  interdum  si- 
mul et  semel,  interdum  alteram  tantum  vehemen- 
tius exercet:  saepe  per  initia  praesertim,  cum  alvi 
frequenti,  sed  non  ita  copioso  fluore,  saepius  cum 
ejusdem  adstrictione.  Mox  humeri,  mammae  to- 
tumque pectus  velut  aculeis  vellicantur , pungun- 
tur , lancinantur.  Modo  vero  crura  et  os  sacrum : 
nec  desunt,  quibus  plantarum  dolores  crudelissimi, 
motu  illaeso  ventris  dolores  sequantur  vicissimque 
acerbius  renovent.  Et  post  tot  aerumnas  mirum 
dictu,  aeger  jam  melius  secum  agi  credens,  ven- 
tris quippe  doloribus  utcunque  remittentibus  , bra- 
chia et  pedes  resolvi  persentiscit  et  illam , quae  to- 
tos infusa  per  artus  molem  agitat,  vim  frangi  per- 
cipit. Cubiti  et  manuum,  tibiarum  et  pedum  mo- 
tus perit,  integro  tamen  sensu  eoque  veluti  pun- 
gentis acus  per  totam  cutem.  Hanc  paralysin  in 
plerisque  praecedunt  epilepticae  aliquot  convulsio- 
nes easque  ingruentes  praemonstrat  plurium  hora- 
rum caecitas,  mente  adhuc  constante;  saepe  etiam 
solitaria  manet  et  per  septem  vel  circiter  dies  per- 
severat, nulla  alia  sensuum  functione,  praeterquam 
visione  intercepta  tuncque  dolores  aut  nulli  sunt, 
aut  leves  sensimque  mitigantur,  si  tempestivis  et 
opportunis  remediis  causa  subducatur.  Alioqui  do- 
lor exacerbatur  et  epilepsia  magno  cum  aegri  di- 
scrimine recurrit.  Qui  vero  a tot  tantisque  malis 
diligenti  curantium  opera  supersunt,  diutius  lecto 
affixi  et  partium  omnium  infra  caput  paralysi  af- 

fecti  vires  paulatim  recuperant  et  post  aliquot 
menses,  sua  artubus  vi  aliquantisper  restituta,  per 
vicos  veluti  larvae,  aut  arte  progredientes  statuae, 
pallidi,  squalidi,  macilenti  identidem  conspiciun- 
tur, manibus  incurvis  et  suo  pondere  pendulis, 
nec  nisi  arte  ad  os  et  caeteras  supernas  partes  sub- 
latis ac  pedibus  non  suis,  sed  crurum  musculis  ad 
ridiculum , ni  miserandum  incessum  compositis , 
voce  clangosa  et  strepera.” 

Graphicae  huic  morbi  descriptioni  mirifice  re- 
spondet descriptio  morbi  colici  Damnoniorum , quam 
seculo  fere  post  exaravit  Buxhamus,  ut  nura  idem 
sit  morbus,  dubitaverit  nemo.  Quod  ut  intelliga- 
tis,  hanc  eidem  apponam. 

» Exorsus  est  morbus  ab  angore  ventriculi  sum- 
mo , cum  dolore  in  epigastrio  vehemente,  pulsu 
debili  et  inaequali,  sudore  frigidiusculo:  lingua  in- 
terim  muco  obducta  subviridi , aut  fusco , halitus 
autem  foetidissimus.  Subsecutus  est  vomitus  enor- 
mis, utplurimum  bilis  viridissimae,  nonnumquam 
atrae,  magna  sernper  pituitae  quam  maxime  aci- 
dae ac  valde  tenacis  comitante  copia:  imo  collu- 
vies rejecta  vomitu  saepe  adeo  acris  erat , ut  gu- 
lam faucesque  excoriando  foret  inde  sanguinolenta 
ac  dolorem  inter  deglutiendum  excitaret.  Hisce 
per  diem  unam  alteramve  persistentibus  accessit 
alvus  adstricta  admodum  nec  catharticis  JjoaaratoTa- 
1 01$,  nec  acerrimis  clysteribus  respondens:  his  quip- 
pe sine  flatu  aut  stercore  rejectis , illis  vomitu. 

Imminuta  tunc  paululum  vomitione  descendebat 
dolor,  at  umbilici  regionem  atrocissime  torquebat, 
lumbos  spinamque  dorsi  crudeliter,  ita  ut  paro- 
xysmo nephritico  aegrum  laborare  crederes  eoque 
magis  cuin  et  jam  etiam  urgeret  urinae  suppressio, 
at  perpetua  mingendi  cupiditas:  imo  vexabat  sae- 
pissime molesti  cujusdam  ponderis  in  perinaeo  sen- 
sus, velut  incumbentis  calculi.  Urina  vero  erat 
lixiviae  instar,  quae  mucosa,  rubra,  non  raro  sub- 
viridia deponebat  permagna  quantitate.  Abdomen 
plerumque  durissimum  et  maxime  tensum  aegrotos , 
ne  rumperetur  scilicet  anxios  sollicitavit:  erant  e 
contra,  quibus  spasmo  maxime  confractus  vix  ul- 
lam sui  formam  reliquisset  venter:  hoc  autem  ra- 
rius. Saepe  dolor  fixus,  vehemens,  urens  in  dex- 
tro hypochondrio  , ubi  etiam  et  tumor  et  durities. 
In  epigastrii  regione  magna  saepe  et  molesta  pul- 
satio. Quandocunque  alvus  vel  proprio  irritata  one- 
re , (quod  raro  admodum)  vel  medicamento  fuit, 
durissima  scybala  ex  viridi  nigra,  globosa,  parva, 
ovium  stercora  referentia  reddidit;  post  duas  dein 
tresve  dejectiones  viridia,  vel  nigra,  nonnumquam 
cruore  mista,  tenesmum  excitantia  permolestum: 
at  alvus  substitit  protinus,  quae  post  horas  aliquot 
arte  iterum  irritata  tales  rursum  globulos  leves, 
durissimos  dejiciebat. 

Haec  fuit  prima  morbi  facies ; at  necdum  desae- 
viit tragoedia , nec  hic  finis  malorum : quamvis 
enim  cessaverint  paululum  dira  ventris  tormina 

relicta  vero  cutis  teneritudine  summa,  tactus  fere 
impatientis,  jam  tum  augebatur  dolor  per  totam  spi- 
nam , summos  humeros  adusque  immaniter  excru- 
cians, inter  omoplatas  potissimum  brevique  inde 
brachia  invadens  juncturis  praecipue  defixus  hae- 
rebat motumque  destruebat  manuum  prorsus.  — 
Nec  femoribus,  nec  cruribus  contigit  sors  multo 
melior , utpote  quae  torqueret  cruciatus  acerri- 
mus, mediis  quasi  ossibus  inhaerens,  lue  velut  ve- 
nerea  affectis:  rarissime  autem  artuum  vel  rubor,’ 
vel  tumor  ullus.  Dum  ab  intestinis  ad  membra 
exitum  sibi  pararet  morbida  materia,  pulsus  vibra- 
bat fortior  atque  febricitabant  leviter  aegroti.  Non- 
nulli etiam  hoc  morbi  statu  delirabant,  cujus  con- 
stans fere  indicium  fuit  urina  aliquanto  limpida ; 
et  (quod  notatu  dignum)  si  per  totum  morbi  de- 
cursum urinam  pallidam  sine  sedimento  reddidis- 
sent, hos  subito  corripuit  vel  distentio  nervorum, 
vel  delirium,  aut  manuum  paralysis,  nunc  cum, 
nunc  sine  dolore.  Cum  jam  morbus  occupaverat 
artus,  sudor  multus  foetidus,  acidum  spirans,  do- 
lorem lenivit  et  si  quis  dolor  ventris  etiam  perman- 
serat , eo  diffluente  evanuit.  — Aliquando  cum 
sudore  benigno  plurimae  eruperunt  pustulae  ru- 
brae, prurientes  ac  saepe  molestissime  urentes  eae- 
que  per  totum  fere  corpus  ; quo  nihil  auspicatius : 
nam  his  erumpentibus  et  dolor  rheumaticus  et  co- 
licus se  mox  subduxere.” 

Quis  vestrum , perlecta  utraque  descriptione , 

non  eundem  esse  morbum  agnoscet,  quem  simul 
indicant  crises  suppares , ab  utroque  auctore  lau- 
datae: nec  dispar  caussa:  a vino  austero,  crudo, 
acido  fructibusque  crudis  pariter  immaturis  repe- 
tenda. 

Huic  forma  persimilis,  origine  dispar,  quam  satur- 
ninam  colicam  vocant , de  qua  jam  monendi  estis. 

De  colica  saturnina  patrum  memoria  scripserunt 
Ant.  de  Haen  , Jo.  Grashuis  , Theod.  Tronchin  , 
Maxim.  Stoll  et  nuper  experientissimi  in  Francia 
medici  Merat  et  Andral. 

Ex  more  nostro  secundum  rationem  temporum 
de  horum  scriptorum  laboribus  exponemus,  ut  si- 
mul quid  singulis  debeatur  cognoscere,  simul  quo 
modo  nobis  creverit  haec  scientia,  ipsi  per  vos  in- 
telligere  possitis. 

Ant.  de  Haen  , tunc  temporis  medicus  Haganus , 
Dissertationem  de  hac  colica  conscripsit  suoque 
quondam  condiscipulo  GeRardo  Sxvietenio  dica- 
vit utriusque  laudans  praeceptorem  Boerhaavium, 
quem  in  lectionibus  suis  de  morbis  nervorum  haec 
de  hoc  doloris  genere  dictantem  audiverat:  » Quan- 
doque homines  sani  nullam  caussam  incusantes  in- 
cidunt in  dolorem  intolerabilem  circa  umbilicum, 
qui  omni  remedio  resistit ; instar  terebrae  haeret 
ad  intestina  tenuia,  subsequitur  color  pallidus,  fla- 
tus, debilitas  quaedam.  Hi  postquam  binos  ter- 
nosve  paroxysmos  passi  sunt,  dolore  colico  se  di* 
eunt  laborare.  Sed  incipiunt  perdere  carnosum  ha- 

bitum  ad  musculos  moventes  humerum,  plus  ad 
brachium  et  ulnam,  sed  maxime  musculorum,  qui 
movent  carpum,  metacarpum,  digitorum  phalan- 
ges : ita  ut  ab  humero  ad  usque  ungues  ossa  tan- 
tum et  tendines  membranasque  videas.  Tandem 
morbus  ille  tendines  alligat  ad  vaginas  et  omnes 
illae  partes  gracilescunt.  Morbus  est  frequentissi- 
mus.  Nihil  sentierunt , nisi  dolorem  ad  umbili- 
cum, ubi  ileon  intestinum.  Clysmata  aliaque  al- 
vum stipatam  nequiverunt  movere.  It  malum  re- 
ditque.  Effectus  semper  est  emaciatio  dictarum 
partium.  Si  diu  duravit,  pedes  et  tibiae  et  femo- 
ra pariter  afficiuntur.  Vocatur  a medicis  colica 
pictonum  , quibus  hominibus  molestissimus  obser- 
vatus est.  — Et  paullo  infra  de  caussis:  quicun- 
que hunc  morbum  bene  observant,  dicunt,  in  opu- 
lentissima urbe  Amstelodami  eum  esse  frequentis- 
simum.  Pictoribus  eum  oriri  iisque,  qui  pigmenta 
de  plumbo  parant,  qui  fundendo  plumbo  operan- 
tur, maxime  qui  vetus  plumbum  purificant  et  uten- 
sile reddunt,  unde  pessimus  fumus  oritur;  hos  om- 
nes eo  morbo  affici.  Frequens  est  et  iis , qui  per 
plumbum  in  fornace  figulinis  vasis  vitio  incrustan- 
dis operam  dant ; iis  quoque  , qui  opulenti  redi- 
munt oleosa,  fortia,  spissa  vina  rhenana,  habentia 
quid  dulcis,  quod  suspicor  esse  a plumbo.” 

Habebantur  igitur  Boerhaavio  et  prior  et  haec 
ejusdem  originis  metallicae.  Dolor  fixus  plerumque 
ferocissimus  prope  umbilicum,  inanis  prorsus  ap- 

plicatio  enematum  , epithematum  , cataplasma- 
tum,  remediorumque  ore  assum  torum  , cum  do- 
lorum augmento,  cum  ventris  introtractione , con- 
tra quam  in  aliis  colicis  observare  contingit,  cum 
podicis  saepe  clausura  firmissima  et  introtractio* 
ne,  vomitus,  febris  major  minorve  hanc  colicam, 
auctore  Haenio,  denotant:  diagnosin  certiorem  fa- 
ciunt accedentes  convulsiones  et  paralysis.  Ven- 
tris introtractionem  a contractis  per  spasmum  in- 
testinis repetit  seque  examinantem  macilentissimi 
hominis  ventrem , intestina  tenuia  dura , tensa , 
repleta,  nec  digiti  minimi  crassitiem  aequantia  de- 
prehendisse , testatur ; quae  in  vita  augetur  va- 
lidissima musculorum  abdominalium  ad  pellendam 
noxiam  materiem  contractione. 

In  Ratione  Medendi  more  suo  pluribus  locis  rem 
retractavit  Haemus;  tum  diagnosin,  tum  thera- 
peiam  praecipue  perfecit , aliorum  etiam  scriptis 
medicorum  et  perlectis  et  commemoratis:  qui  mos 
eerte  Haenii,  ut  a nobis  prius  laudatus,  ita  vobis 

r 

commendandus  est ; quem  si  sequamini  et  vobis 
ipsi  profuturi  estis  et  vero  scientiae  medicae. 

Ut  a diagnosi  ordiamur , eminentiam  notavit  du- 
riusculam, mobilem  tamen  plerumque , sex  septemve 
utplurimum  lineas  latam,  prope  carpum,  in  medio 
metacarpo  eo  praecise  loco,  ubi  radialium  exter- 
norum tendines  capitibus  ossium  metacarpi  inse- 
runtur extensorque  digitorum  communis  annulari 
ligamento  emergit.  Deinceps  addidit,  sibi  videri. 


DE  DOLORE  COLICO,  SIVE  ENTERALGIA.  111 


esse  degenerationem  membranae  extensorem  hunc 
involventis  sique  immobilis  est , motum  turbare ; 
raro,  si  mobilis.  Quibusdam  plane  deesse.  Non- 
nullis cito  disparere;  aliis  per  annos  persistere.  Il- 
lud non  fieri  absque  periculo : quod  exemplo  pro- 
bat:  relapsus  metum  post  se  relinquere.  Dari  etiam 
colicas  pictonum  citra  notabiles  dolores,  quos  ta- 
men amaurosis,  aphonia,  paralysis  insequantur,  id- 
que  bis  a se  observatum  esse.  De  therapeia  quae 
habet,  tum  exponam,  postquam  reliquorum  aucto- 
rum observationes  tradiderim. 

Tronchinus  Amstelodami  artem  faciens  crebram 
nactus  est  occasionem  morbum  observandi  curan- 
dique.  » Si  ineunte  praxi  (ita  in  suam  commen- 
tationem praefatur)  morbus  mihi  fuerit  curatu  dif- 
ficilis, hunc  fuisse  Jubens  fateor  ac  diffiteri  pude- 
ret. Primi  titubantes  gressus , pede  vix  firmiori 
praeeuntes  magistri , artis  medicae  principum  fa- 
tali tyroni  silentium , ipsa  morbi  difficultas  anxium 
me  saepe  fecerunt.  Frequens  erat  morbus , rara 
medicina  Amstelodami.  Invitus  per  mortes  expe- 
rimenta feci , tandem  sensim  nata  methodus  faci- 
lior tutiorque  fuit.” 

Haud  supervacaneum  videbitur , hujus  quoque 
auctoris  descriptionem  adponere  accuratam  multis- 
que locis  aliorum  emendantem.  » Dolorem  fere 
semper  praeit  ad  minimum  per  aliquot  horas,  sae- 
pissime per  aliquot  dies  ponderis  sensus  atque  mo- 
lestiae vel  in  regione  epigastrica , vel  in  umbilica- 

Ii , quandoque,  sed  rarius,  in  hypogastrica;  nec 
hujus?  molesti  ponderis  sensus  immunia  sunt  hypo- 
chondria, eo  inprimis  dextrum  saepe  afficitur,  af- 
ficiuntur et  lumbi  omniaque  viscera  solito  minus 
libera  sentiuntur.  Mens  futuri  mali  quasi  praescia 
tristior  fit,  nec  tam  facilis  respiratio  frangitur  sub- 
inde suspiriis.  Minus  fulgent  oculi , vultus  ipse 
pallescit.  Leves  tunc  oriuntur  dolores  in  initio 
non  continui , nec  a molestiae  sensu  facile  distin- 
guendi. Appetitus  fit  minor , plerumque  major 
sitis.  Uti  post  nimium  pastum  nascitur  et  hic  sen- 
sus repletionis  molestae,  sed  quae  non  est  expers 
doloris.  Alvus  fit  sensim  durior,  urina  parcior, 
fastidium  majus,  increscit  nausea  cum  doloribus, 
qui  mox  continui  fiunt.  Ructibus  praegressis  nau- 
seae supervenit  vomitus , levans  pro  momento  do- 
lorem, sed  qui  mox  recrudescens  cum  pari  anxie- 
tate crudelior  factus  totum  exagitat  corpus  , nec 
somno  refici  sinit.  Abdomen  tunc,  inprimis  vero 
umbilicus , adhaerens  quasi  vertebris , intro  trahi- 
tur. Febricula  ht  cum  pulsu  contracto,  jactatio- 
ne corporis,  anxietate  majori,  singultu,  tenesmo, 
urinae  suppressione,  spasmo  vesicae  et  ani,  qui  in- 
tus etiam  sic  retrahitur,  ut  ne  flatus  quidem  emit- 
tat, clysterem  ve  facile  recipiat.  Corpus  emaciatur 
sensimque  marcescit.  Yox  quae  fit  debilior,  aspe- 
ra, rauca,  in  aphoniam  saepe  perfectam  desinit. 
Praeter  colicos  artuum  urentes  fiunt  dolores,  su- 
periorum prius , inferiorum  denique ; leniores  et 

tunc  sensimque  fiunt  ventris  dolores-  Hoc  leva- 
mine deceptus  aeger  futuram  quum  sibi  promittit 
salutem , voluntati  minus  obsequiosos  persentit  ar- 
tus, qui  intra  breve  tempus  tandem  paralytici  fi- 
unt. Nec  unicus  hic  est  miserandi  morbi  exitus  , 
saepissime  enim  difficiliore  facta  respiratione,  tin- 
nitus aurium,  tenebras  oculis  offundens  nubecula, 
igniculive  ante  eos  volitantes  motus  epilepticos  mi- 
seris inopinantibus  praenuntiant , omnibus  externis 
internisque  sensibus  deletis,  totum  his  convellitur 
corpus.  Nec  tamdiu  durant  in  morbo  comitiali 
vero  convulsivi  motus.  Hos  vidi , dictu  mirum  , 
per  octodecim  horas  post  colicos  furores  uno  teno- 
re durantes  in  viro  patricio  G.  Pisonis  pronepote , 
qui  tunc  tamen  convaluit.  Videram  et  ultra  qua- 
draginta horas  continuas  in  consulari  viro , qui 
obiit.  Hicce  octiduo  ante  obitum  hydrophobus  ja- 
cuit.” 

Jo.  Grashuis  , infelix  morbi  interpres  , quem 
cum  dysenteria  comparavit  et  ex  defectu  muci  ex- 
plicare conatus  est,  non  multum  bonae  frugis  ad 
ipsum  sive  cognoscendum,  sive  curandum  attulit: 
quapropter  Tronchinus  hunc  cum  Haenio  non  ae- 
quo marte  certasse  , recte  judicavit.  Ex  antiquio- 
ribus commemorandus  praecipue  Stollius  est.  Is, 
qui  hac  colica  laborarunt,  ad  unum  omnes  plum- 
bata tractarunt  aliumque  nullum  vidi  hoc  genere 
morbi  vexatum  et  non  dubito,  inquit,  hanc  co- 
licam esse  specificam  et  sui  generis;  etsi  enim  pe- 

culiaies  notas  nullique  alteri  morbo  communes  non 
habeat,  si  eas  singulas  et  seorsim  spectemus,  ea- 
1 undem  tamen  collectio  ac  complexus,  si  moibus 
non  jam  intra  initia  versetur,  sed  adoleverit,  co- 
licam saturninam  ab  omni  alia  evidenter  discrimi- 
nabit. Aegrotaturis  venter  adstringi  incipit,  qui 
antea  liber  fuit  et  facilis , cum  ponderis  in  epigas- 
trio sensu  et  borborygmis.  Dolor  dein  abdomen 
ejusque  diversas  plagas  invadit,  varius,  ardens,  lan- 
cinans, et  ut  phrasi  aegrotantium  utar,  ac  si  evul- 
sa intestina  contorquerentur,  terebrans  gravisque 
omni  modo.  Artus  quoque  dolere  incipiunt,  qua- 
si ab  acutissimo  rheumate:  brachia,  femora,  cru- 
ra. Quibusdam  lumbago  est,  aliis  ischias  ad  us- 
que malleolos  decurrens.  Aliis  articuli  digitorum  , 
manuum  , pedumque  prae  carnibus  dolent  atque 
aliis  hae  prae  illis.  Sunt  quibus  in  exiguo  spatio 

i 

gravis  ardor  est,  quasi  a viva  flamma.  Loca  do- 
lentia manum  ferunt  etiam  rudius  contrectantem  , 
nec  inde  augeri  dolor  solet,  quorundam  tamen 
praecordia  attactum  aversantur.  Subinde  res  in- 
tra solam  artuum  dedolationem,  aut  sensum  re- 
ptantium formicarum  , aut  quandam  virium  mus- 
cularium impotentiam  subsistit.  Ardor  accedit  tho- 
racis et  difficilis  per  vices  spiritus.  Quidam  morbi 
accessum  praesentiunt  ex  moerore  animi  insoli- 
to et  praeter  rationem  sub  ipsa  initia  infirmitatis 
temulenti  fiunt , vertiginosi , stupidi , insomnes. 
Oculorum  per  vices  et  repente  oblusa  acies  et  vi- 

gente  jam  morbo,  amaurosis  temporaria  subito  ces- 
sans subitoque  iterum  recurrens.  Visus  varia  ra- 
tione depravatus.  Aspectus  quasi  maniacorum  at- 
que alieni  quid  habens,  attonitus,  furiosus,  mi- 
nas cogitans  , meditabundus  , moerens.  Animus 
quibusdam  anxius,  aliis  turbulentus,  impetuosus, 
nescius  eodem  diutius  loco  esse,  aliud  atque  aliud 
appetens  et  impatienter.  Linguae  et  faucium  is 
habitus , qui  biliosam  alias  notare  febrim  solet. 
Sensus  rei  per  oesophagum  reptantis,  strangulatio 
et  hystericus  globus.  Singultus,  vomituritio , ru- 
ctus amari,  acidi,  acido  austeri,  putridi,  dulces. 
Vomitus  crebri,  biliosi,  ingestorum  faeculenti,  la- 
boriosissimi, difficillimi  et  subinde  cum  boatu  po- 
tius , quam  hominis  clamore.  Abdomen  saepius 
molle,  subinde  durum,  inaequale:  raro  introtra- 
ctum  umbilicum  vidi , etsi  in  gravissima  alias  in- 
firmitate. Lolorifica  cutis  in  abdomine  corruga- 
tio:  mammae  vel  unius,  vel  utriusque  tumor  et 
induratio  variabilis  et  temporaria.  Stupor  unius 
subinde  lateris:  vocis  abolitio,  aut  vox  vix  perce- 
ptibilis: pavores,  terriculamenta,  noctu  praecipue : 
subito  cum  terrore  evigilatio  et  repentina  ex  lecto 
exsilitio  et  fuga.  Alvus  plerisque  nulla  est  et  plu- 
ribus diebus,  nec  ullo  clysterum  genere  provocanda. 
Subinde  faex  pauca,  dura,  caprilia  prodit.  Anus 
introtracta , intestino  recto  quasi  fune  constricto 
et  clysterem  aut  non  admittens  omnino , aut  ad- 
missum absque  effectu  explodens.  Tenesmi  dolen- 

tissimi,  mucosi,  cruenti.  Quidam  nihilominus  deje- 
cere et  crebrius  solito  et  copiosa  et  inde  aliquid  le- 
vaminis habere  videbantur,  prae  iis,  queis  venter  ex 
toto  et  diutius  compressus  mansit.  Haemorrhoides. 
Urina  crystallina  , copiosissima,  creberrima,  parcis- 
sima; stillicidium,  stranguria,  dysuria,  ischuria:  ar- 
dor ad  pubem,  micturitio  continua,  inanis:  min- 
genti lotium  repente  subsistit  retracto  pene , pe- 
rexiguo facto  ac  ferme  evanescente,  pone  radicem 
quasi  injecta  fascia  constricto.  Corrugatio  et  su- 
bita scroti  relaxatio.  Testiculorum  amborum,  unius 
rotatio  dolorifica , tractio , retractio  ventrem  ver- 
sus: compressio  quasi  manu  facta.  Convulsionum 
omne  ferme  genus  in  hoc  morbo  apparet,  sed  il- 
lud maxime,  quod  gravissimum  est  et  universum 
incursat  corpus,  epilepsia  nempe,  quae  nullo  no n 
tempore  et  non  opinantes  projicit,  decedit,  repe- 
tit. Quosdam  apoplexia  ferit  prius  convulsos:  ea 
plerumque  solvi  solet:  atque  inter  multos  duo  pe- 
riere, ea  non  soluta,  recenter  ad  nos  venientes  et 
nondum  ullo  remedio  usi. 

Mira  pulsuum  durities  est,  qualem  non  in  alio 
morbo  ullo  unquam  observavi.  Arteriae  filum  fer- 
reum valideque  tensum  referunt,  quod  aequabili 
motu  et  tardo  vibranteque  tangentem  digitum  fe- 
rit. Unicum  vidi , qui  hos  arteriarum  valentes 
ictus  non  habebat,  sed  e contrario  molles,  remit- 
tentes, intermittentes  atque  omni  inaequalitatum 
genere  inaequales.  Repetita  etiam  phlebotomia  du- 

ras  arterias  ne  hilum  emollivit.  Eductus  sanguis 
nil  vitii  monstravit,  nisi  morbo  jam  longius  pro- 
vecto , ubi  corium  crassum  exhibuit  idque  ideo 
fortasse , quod  ictibus  arteriarum  is  sanguis  diutius 
fuerat  subjectus.  Iiaec  pulsuum  durities  prae  aliis 
quibuscunque  symptomatibus  diutissime  persistit  et 
eorum  ultimum  plerumque  agmen  claudit.  Cha- 
racterem hujus  morbi  deletum  aegrove  ab  ejus  re- 
crudescentia satis  prospectum  non  arbitrabar , nisi 
et  pulsus  observaram  remissiores  et  quales  esse  in 
sanis  oportet.  Nihilominus  quidam  sanitatem  re- 
cuperaverant constantem , etsi  ea  pulsuum  pecu- 
liaris durities  et  vibratio  indelebilis  perstaret. 

Tubercula  in  multis  iisque  inprimis , qui  hac 
aegritudine  saepius  et  gravius  tentabantur , in  dor- 
so manuum  oriuntur  pone  tendines  digitorum , qui- 
bus etiam  arctius  plerumque  cohaerent.  Haec  fabum, 
aut  dimidiatam  avellanam  nucem  aequant:  dolent 
recenter  nata  et  inter  principia  digito  prementi 
cum  dolore  cedunt,  sed  suo  mox  elatere  restituun- 
tur  citra  vestigium  pressionis.  Tractu  temporis 
nec  loco  moventur  nec  dolent  et  tendinem , cui  as- 
sident, prohibent  moveri.  Subinde  jam  in  morbi 
principio  haec  manuum  tubercula  nascuntur,  quin 
propterea  eorum  ortus  a ventre  tormentum  aver- 
tat, aut  revocet,  ac  solvat.  Quibusdam  signari 
manus  eo  genere  tuberculi  dolentis  coepit , prius- 
quam ullum  exstaret  aliud  imminentis  mali  si- 
gnum , torminibus  serius  secutis.  Fuere , qucis 

manuum  dorsum  dolcntissimo  tumore  intumuit  fer- 
me  totum , uti  ab  rheumate  inflammatorio  con- 
tingit. 

Id  autem  in  omnibus,  quotquot  hic  decubuere, 
constanter  experiebar , omnia  hucusque  enarrata 
symptomata,  dolores  potissimum  rheumaticos  adpe- 
tente  vespera  et  noctu  fuisse  insigniores  graviores- 
que  et  denuo  sub  auroram  delinitos. 

De  paralysi  saturnina  haec  observavi : plerisque 
nonnisi  diutius  protracto  morbo  aboletur  artuum 
Vel  superiorum , vel  inferiorum , vel  omnium  om- 
nino lacultas  motrix,  perstante  tactus  sensu.  Re- 
soluta membra  dolor  plerumque  cruciat  ardens , 
dilacerans,  aut  pungens:  arteriarum  in  iisdem  vi- 
brantes, tardi,  et  validissimi  ictus  sunt,  etsi  diu- 
turna artum  resolutio  teneat  et  carnes  tenuentur 
ac  evanescant.  Plumbeum  pondus  articulos  gra- 
vat , humeros , sed  cubitos  magis  et  carpos  prae 
utrisque,  qui  curati  omnium  ultimo  et  tarde  vigo- 
rem recipiunt,  humeris  primum  emendatis,  dein 
cubitis.  Artuum  superiorum  frequentior  paralysis 
est  et  in  his  manuum , ubi  aut  eae  totae , aut 
unus  alterve  solum  digitus  resolvitur.  Id  mali  in 
utroque  subinde  artu  est,  est  etiam  in  alterutro. 
Rarius  crurum  impotentiam  vidi  eamque  nunquam 
solam  ac  brachiis  sanis.  Ubi  omnium  artuum  vis 
semel  periit,  ea  citius  redit  infernis.  Varia  mali 
intensio  est , cum  subinde  ex  trunco  brachia  pen- 
dearit  ferme  emortua , marcidaque , nonnunquam 

vero  moveri  queant,  si  aeger  intensis  omnibus  ner- 
vis connitatur.  Contingit,  ut  res  intra  motum  so- 
lum subsistat  atque  artus  non  exsolvantur , utut 
ad  motum  ineptiores , graves , dedolati , confracti. 
Nec  eodem  in  omnibus  tempore  accessit  haec  re- 
solutio. Aliis  siderari  digitus,  aut  manus,  aut  bra- 
chium propemodum  repente  atque  intra  paucas 
horas  coepit,  quin  ullum  praesentiretur  ullibi  in- 
commodum , aut  ventris  tormen  : aliis  nonnisi  jant 
exantlato  per  dies  aliquot  intestinorum  cruciatu  , 
vel  etiam  serius  artus  emori , quin  mitius  idcirco 
a doloribus  abdominis  haberentur,  quos  nunquam 
in  tanto  aegrorum  numero  aut  tuberculis  judica- 
ri, aut  artuum  exsolutione  vidi.”  Hactenus  Stol- 
lius  ; cujus  si  descriptionem  cum  praecedentium 
auctorum  conferatis,  videbitis  morbum  adcuratius 
semper  cognitum  , definitum , delineatum  suisque 
characteribus  ab  alio  quovis  affini  distinctum. 

Nunc  ab  antiquioribus  ad  recentiores  veniamus 
de  morbo  auctores  et  primo  quidem  ad  doctae  mo- 
nographiae  auctorem  Merat  , qui  jure  suo  distin- 
guit inter  colicam  vegetabilem  , qualis  ea  fuit , 
quam  Citesius  descripsit,  et  inter  colicam  metalli- 
cam, quae  plerumqu-e  a plumbo  est,  subinde  etiam 
a cupro  aliove  metallo : interque  symptomata  ei 
propria  absentiam  febris,  absentis  pliiogoseos  in- 
dicium numerat  et  calorem  naturalem  et  vix  tur- 
batam circulationem,  si  levem  excipias  pulsuum  ano- 
maliam, nonminquam  animadversam.  More  Gallo- 

rum  certe  laudando  numerosis  observationibus  hu^ 
jus  colicae  historiam  illustravit.  Prima  series  ob 
servationum  (decem  numero  sunt;  tam  ad  acutam 
quam  ad  chronicam  formam  pertinentes)  nonnullas 
tradit  symptomatum  varietates,  dolorum  invasio- 
nem, pulsuum  rationem,  ventrem  spectantes.  Alios 
subito , alios  lente  dolores  aggressi  sunt ; aliis  pul- 
sus vix  mutatus,  pluribus  tardissimus,  venter  du- 
rus, retractus  utplurimum,  alio  alioque  loco  dole- 
bat : ad  umbilicum  , ad  epigastrium , ad  omnem 
abdominis  regionem;  vix  tactum  refugiebat,  immo 
pressus  fortiter  minus  vehementer  dolebat.  Ne- 
glecta vero  aut  male  tractata  sive  in  cachexiam , 
sive  in  paralysin  transibat:  illam  marasmus,  inter- 
dum hydrops  ac  febris  lenta  manifestant : haec 
vulgo  tarde  subrepit  solosque  fere  artus  superiores 
ferit  unumque  motum,  raro  sensum  tollit:  immo 
saepius  rheumatismum , acutis  artuum  doloribus 
concitatis , mentitur. 

Tumores,  sive  tubercula,  quorum  mentionem  fe- 
cerant Haenius  et  Stoluus  , a se  non  observata 
fuisse,  refert:  simul  tamen  fatetur,  morbum  sibi 
videri  saeviorem  esse  Viennae,  quam  Lutetiae  Pa- 
risiorum inque  Stollii  historiam  generalem  ani- 
madvertit, eam  ex  quam  plurimis,  centenis  forsi- 
tan, mutuatam  esse,  ut  fallerentur,  qui  crederent, 
omnia  illa  phaenomena  in  unico  casu  colicae  obser- 
vari: quam  animadversionem  minus  aequam  judi- 
cabitis, si  ad  crebras  Stollii  admonitiones,  suae 

ipsi  historiae  adjectas,  adtendatis.  Altera  series 
observationum  comprehendit  complicationes  cum 
febribus,  inflammationibusque:  prior  est  cum  febre 
nervosa,  altera  cum  febre  intermittente,  tertia  cum 
enteritide  levi  et  (ut  videtur)  impura,  erysipela- 
cea;  nam  plura  huic  observationi  desunt,  scitu 
pernecessaria;  quarta  cum  pleuroperipneumonia , 
forsitan  etiam  pericarditide  rheumatica. 

Haec  de  signis  postquam  notaverat  auctor,  caus- 
sarum interpretationem  aggreditur,  de  quibus  tum 
videbimus , quum  de  Andrallii  quoque  observa- 
tionibus exposuerimus.  Hae  uti  potissimum  ana- 
tomen  pathologicam  spectant,  ita  docent,  nullam 
fuisse  laesionem  intestinorum  repertam,  quae  ve- 
neni potentiae  adscribi  posset : haec  contra  sae- 
pius fuisse  integerrima:  minimeque  perpetuam  aut 
constantem  esse  ipsorum  contractionem , quando- 
que post  mortem  ab  aliis  medicis  visam  idque  ante 
Andrallium  jam  notaverat  Merat.  Caeterum  ille 
symptomata  perstringens,  negat  pressione  abdomi- 
nis dolores  semper  minui:  immo  saepius  increscere 
adfirmat,  neque  ventrem  semper  retractum  esse: 
symptoma  maxime  perpetuum  esse  alvi  constipa- 
tionem (quae  ex  cupri  veneno  laxa  esse  consuevit) 
praeterea  dolores  artuum  praecipue  superiorum  et 
torporem  paralyticum  ex  communibus  maxime  si- 
gnis  esse,  ut  cum  aucto  sensu  langueat  motus:  nec 
tamen  aegris  asphyxia  extinctis  ullum  aut  in  me- 
dulla spinali,  aut  in  nervo  vago  repertum  fuisse 

laesionis  vestigium,  neque  etiam  repertum  fuisse 
post  motus  epilepticos,  ab  eadem  caussa  excitatos. 

Ad  caussarum  interpretationem  accedens  monet 
monographiae  auctor  Meuat  , praedisponentes  illas 
prorsus  esse  incognitas,  neque  intelligi,  cur  alii 
homines  hanc  colicam  patiantur  , alii  ejus  immu* 
nes  sint,  iisdem  licet  potentiis  objecti.  Rem  jam 
miratus  erat  Stollius  : quam  corporis  diathesin 
hoc  venenum  vel  aversetur,  vel  amet  exquirere  se 
nondum  potuisse  scribens;  vidisse  sese  per  octode- 
cim annos  operam  pigmentariis  locasse,  quos  vis 
veneni  intactos  reliquit,  novisse  contra,  qui  intra 
non  multos  annos  vigesies  octies  ex  hoc  morbo  de- 
cubuit; quibus  subjungit  Meuat , (contrariam  sen- 
tentiam professus  erat  Stollius)  non  robustos,  sed 
debiles  ex  fortunatioribus  esse.  An  quia  pruden- 
tiores?  Saltem  munditiei  curam  magni  faciendam 
esse , didici.  An  quia  eorum  ex  numero  erant , 
queis  venter  quotidie  et  saepius  ac  facile  reddit, 
quos  minus  ab  iisdem  pati  notaverat  Stollius  ? Cur 
observante  eodem,  eique  adsentiente  Merat,  et  mi- 
nus omnes  ac  mitius  aestate , quam  hyeme  ? An  pul- 
mones magis,  quam  intestina  veneni  atria,  quae  alio- 
rum doctorum  virorum  sententia  est  ? Quaenam 
caussae  sunt  colicae  recidivae,  quae  saepius  fiunt , 
brevi  post  sanationem?  Num  ob  corporis  infirmita- 
tem, aut  aegrotantium  incuriam?  Ad  lias  quaestiones 
quam  arduum  sit  in  singulis  respondere , is  noverit, 
qui  crebram  fecerit  aegrotantibus  hisce  medicinam» 

Potentias  nocentes  quod  attinet , non  tantum 
pictoribus  et  operariis,  qui  plumbum  tractant, 
verum  iis  etiam,  qui  vel  vino,  vel  aqua  utuntur, 
vel  medicamentis  eo  veneno  praeditis,  haec  mala 
eveniunt.  Hoc  modo  vina  acria , austera  edul- 
corari  magno  ea  bibentibus  damno  experimen- 
tis docuit  Merat;  veneficium  autem  detegi  aqua 
hydrosulphurata.  Nec  minus  infelices,  ita  Tron- 
chinus,  qui  aquam  plumbo  divitem  bibunt.  Plum- 
beis aedes  tectae  laminis,  ubi  pluvialis  sola  bibitur, 
in  cisternis  collecta,  vel  in  plumbeis  servata  vasis, 
quod  pessimum , frequentiorem  multo  facit  morbum 
et  haec  est  ratio,  quare  insolitus  olim  colicus  do- 
lor grassetur  nunc  Amstelodami,  Tegulis  antea 
tectae  hodie  plumbo  teguntur  aedes,  superne  olim 
declives,  nunc  planae,  volitantia  sub  finem  autum- 
ni folia  decidua,  viridarium  enim  credideritis  ur- 
bem, ventis  in  tecta  feruntur,  macerata  ibi  aqua 
stagnante , hanc  inficiunt  acore,  quo  solutum 
plumbum  in  cerussam  abit,  ad  cisternam  dein  ra- 
pitur imbre,  sic  sensim  inficitur  aqua.  Nec  mi- 
rum, si  in  aliis  locis,  ubi  deficit  plumbum  arbo- 
resque desunt,  minus  frequentes  sint  colici  dolo- 
res. Hinc  intelligitur , quare  si  cadentibus  foliis 
tenues  nullae  ve  sint  aurae,  si  caute  ligno  tegatur 
plumbum,  salubrior  aqua  sit.” 

Rem  ex  acido  carbonico , quod  in  aere  est  at- 
mosphaerico  explicare  conatur  Merat  ; fatetur  ta- 
men, illud  ut  fiat,  plumbum  debere  esse  oxyda- 

tum , quod  ex  ipsius  opinione  per  aquam  fit , aut 
aerem  decompositum. 

Ex  medicamentis  etiam  esse  morbum,  exemplis 
ostendit  Tronchinus  , cum  aliis,  tum  hocce.  » Ju- 
venem vidi  gonorrhoea  laborantem,  qui  prae  pudo- 
re adierat  agyrtam  ac  per  XXI.  dies  duos  quotidie 
e saccharo  saturni  sumpserat  pulvisculos;  post  ad- 
strictam  alvum  in  colicos  dolores  incidit  tam  atro- 
ces , ut  convulsus  saepius , tandem  omnibus  mem- 
bi  is  fuerit  resolutus.” 

Caeterum  neque  in  urinis,  neque  in  excrementis 
alvinis  plumbum  detegere  potuit  laudatus  saepius 
Merat. 

Idem  prognosin  satis  faustam  esse  judicat,  nisi 
morbus  sit  compositus,  aut  male  curatus.  Minus 
tamen  fausta  erit  morbi  chronici,  aut  recidivi,  aut 
convulsionibus,  epilepsia,  paralysi  stipati,  aut  ac- 
cedente hydrope,  cachexia,  febricula  lenta  hectica. 

Sponte  sanatum  fuisse , tum  aere  salubriore , 
tum  alvo  biliosa  ferunt:  quae  tamen  sanationes 
spontaneae  vegetabilem  magis , quam  metallicam 
speciem  spectare  videntur.  Quae  artis  praesidio 
fit  curatio,  ab  aliis  aliter  traditur.  Emetica,  pur- 
gantia , sulphureta , ab  aliis  alia  praedicata  sunt. 
Omnium  celeberrima  ea  curatio  est , qua  in  Hospi- 
tio Charitatis  medici  Parisienses  utuntur.  Est  au- 
tem ejusmodi,  ut  alternis  constet  evacuantibus, 
opiatis , sudoriferis.  Primo  die  injicitur  enema 
purgans  ex  sennae  foliis  in  aqua  coctis  c.  sulphat. 


DE  DOLORE  COLICO,  SIVE  ENTERALGIA.  125 


sod.  vin.  emet,  et  propinatur  mixtura  cathartica 
pariter  ex  cassiae  solutione  cum  sal.  Ebsham.  eme- 
tico (stibiato?)  vespere  enema  pictorum  anody- 
num,  ex  oleo  nucum  et  vino  rubro  idque  hora 
quinta  inmittitur;  hora  octava  vero  opiatum  aegris 
praebetur.  Altero  die  potio  emetica  et  post  vomitum 
decoctum  lignorum : vespertina  vero  quinta  et  octa- 
va eadem  quae  pridie  adhibentur.  Tertio  die  pti- 
sana sudorifera  laxans,  additis  scii,  sennae  foliis. 
Quinto  purgans  pictorum  ex  sennae  infus.  sale 
Glaub.  jalapp.  pulv.  Quinto  ptisana  sudorifera  la- 
xans. Sexto  purgans  pictorum  et  reliqua  horum  die- 
rum parte  (excepto  quinto)  ptisana  sudorifera  sim- 
plex: vespertino  vero  tempore  tum  enema  anody- 
num , tum  opiatum  praescribuntur , alternisque  die- 
bus tertio  nimirum  et  quinto  praeter  haec  enema 
purgans  pictorum.  Ubi  vomitoriis  ifris  et  purgan- 
tibus rariori  exemplo  nulla  cietur  evacuatio,  alii 
bolis  utuntur  purgantibus  pictorum  ex  drastico  re- 
mediorum genere , alii  contra  lenioribus , oleosis. 
Cernitis  methodum  esse  valdequam  compositam; 
quam  si  adeurate  perscriptam  cognoscere  aveatis, 
formulas  invenietis  singulas  libr.  III.  c.  II.  laud. 
saepius  monographiae  Meratianae.  Hanc  metho- 
dum polypharmaciae,  empirismi  nomine  culpatam,' 
prodesse  irritando  canalem  cibarium,  et  prodesse 
certo  ac  cito  contendit  Merat  rerumque  testimo- 
niis probat.  Primus  aeger  prima,  secundus  altera, 
tertius  et  quartus  tertia  septimana  sanati  sunt.  Me- 

rato  adsentitur  Andrallius  , parem  expertus  hu- 
jus methodi  compositae  efficacitatem  et  promptam 
illius  beneficio  dolorum  sanationem:  dum  per  me- 
thodum antiphlogisticam  demulcentem  morbum  pro- 
tractum vidit,  aut  saltem  tarde  demum  subactum: 
quem  etiam  sponte  tolli  subjungit,  caussis  ejus  sub- 
latis. 

In  tanta  remediorum  omnis  generis  multitudine 
ac  turba  quid  potissimum  juvet  in  ea , quam  lau- 
dant, Parisienses  medici  curandi  methodo,  difficile 
dictu  est ; nam  omnia  pariter  juvare,  aut  tanta  me- 
dicaminum farragine  opus  esse,  quis  credet.  Qua- 
propter aliorum  etiam  experientiam  audiamus,  ut 
quaenam  his  maxime  profuerint  remedia , cognosca- 
mus. Andrallio  , profuit  ol.  croton.  tiglii ; quod 
ut  drasticum  est  , ita  haec  potissimum  proficua 
* putaretis.  Sed  ne  nimis  cito  concludamus.  Nam 
Haemus  et  Stollius  ab  opio  ante  alia  salutem  im- 
petravere ej usque  usum  praestantem  inque  hac  co- 
lica saepissime  unicum  laudant.  An  igitur  et  dras- 
tica  et  opiata  pari  genere  laudis  cumulanda?  Len- 
te festinemus  o juvenes  optimi!  ipsosque  audia- 
mus Haenium  et  Stollium  suam  exponentes  meden- 
di rationem. 

Et  Haemus  quidem  quae  per  emetica  et  cathar- 
tica  fiunt,  morbi  sanationes  neque  tutas,  neque 
certas  aut  constantes  esse,  contendit. 

' » Cernimus  quidem,  ita  disputat,  venena  vinci 

vitamque  servari  emeticis,  purgantibus,  immutan- 

tibus , diaphoreticis ; at  quotie&ne  vera  nos  non 
lateat  veneni  natura  sedesque?  Ouotiesne  incas- 
sum adhibitis  cunctis  pereat  homo  ? Catholica  in- 
terim  methodus  utendi  aqua  calida,  lacte  multo, 
aqua  mellita  oleoque  copiosissimis,  omni  modo  ad- 
plicatis;  haec,  inquam,  et  noto  et  ignoto  veneno 
ex  aequo  prodest.”  Opium  porro  his  addere  ju- 
bet, tanquam  remedium  princeps  ; » Nervis  gravi- 
ter affectis  oleosa  quidem  et  involventia  prohibent, 
ne  ultra  crispentur  illi  irritenturque ; sed  miram 
allectionem  non  demunt,  quae  jam  altius  secun- 
dum nervum  penetraverit.  Opium  ipsam  nervi 
conditionem  mutat  sensilitafemque  demit.” 

Stollius*  vero : » in  omni  colica  saturnina , in- 
quit , duo  potissimum  respexi : morbum  ipsum  at- 
que ejusdem  peculiaria  effecta.  Quippe  quos  vo- 
mitus vexabat,  facilius  celeriusque  sanari  observa- 
vi: facilius  etiam  eosdem,  queis  venter  fluxit;  dif- 
ficillime vero  qui  nec  alvo,  nec  ore  quidquam  red- 
diderunt , etsi  hi  levius  fortasse  multo  doluerant 
et  illi  gravius. 

Qui  vomuerant  ob  morbi  vim  biliosissima  et  plu- 
rima semper  vomuere , qualia  non  facile  quis- 
quam in  biliosissima  febre  et  biliosissima  tempesta- 
te, emetico  licet  propinato.  Sed  et  iis,  qui  abs- 
que vomitu  ex  colica  saturnina  decubuere , lingua 
et  sapor  assumtorum  supra  modum  biliosa  fuere. 
Biliformi  igitur  saburra  simul  laborare  omnes  illos, 
quos  ex  plumbo  aegrotare  conspexeram,  suhicien- 

ter  constabat.  Hinc  duo  mihi  agenda  rebar , vide* 
licet,  ut  stimulum  enervem,  secretiones  gastricas 
nimiuin  quantum  sollicitantem  utque  quod  erat  huc- 
usque jam  collectum  et  ob  copiam  nimiam  vitio- 
sum, evacuem,  Quodsi  alterutrum  tantum  perfi- 
cerem , parum  me  facere  arbitrabar.  Quid  enim 
emesis  concitata,  aut  potentissimis  pharmacis  sol- 
licitata alvus  prodesset,  cum  rejectis  licet  humori- 
bus copiosis  alienisque , perstet  antiqua  ex  plumbo 
irritatio  et  nova  accedat  ab  ipso  remedio  evacuan- 
te. Haec  methodus  nonnisi  in  levioribus  colicis 
subinde  mihi  satisfecit,  ubi  stimulis  saturninis  po- 
tius sponte  quieverat,  repurgatis  ventriculo  et  in- 
testinis. At  saepissime  nil  effeci.  Symptomata  au- 
gebantur ab  emeticis  et  purgantium  quorumcun- 
que vires  alvus  pertinax  elusit.  Invitus  ab  ea  me- 
thodo , quam  alibi  tam  efficacem  in  ea  colica  lege- 
ram et  nonnisi  multoties  delusus  secessi.  Invitus 
opium  arripui,  utut  ab  Haenio  depraedicatum  (*), 
tum  quod  credideram  pertinacissimam  alvum  opio 
magis  iri  cohibitum,  tum  etiam,  quod  biliosis, 
quales  omnes  saturnini  fuere , id  genus  remedii 
nullatenus  conducere  posse  existimabam. 

Ejulatu  cujusdam  aegri  commotus,  cui  a sep- 


( * ) Scii,  in  Rat.  Med.  in  qua  hunc  de  therapeia  locum  ita 
perfecit,  ut  summam  docuerit  opii  vim  in  morbo  ipso  le- 
vando et  fluidi  electrici  usum  praedicaverit  in  relicta  ab  e© 
paralysi. 

tem  jam  diebus  alvus  nulla  ratione  provocari  po- 
terat,  quive  inter  immania  tormina  per  vices  vo- 
muit, opium  dedi:  unde  mox  sponte  Solvi  venter 
coepit  et  multa  aliena  reddere  doloresque  et  vo- 
mitus silere.  Opio  posthac  liberalius  usus  sum  , 
quod  aut  ex  oleo  bibendum  dedi  aut  ex  infuso  flor, 
chamaem.  Inde  felicissimas  curationes  cel eresque 
feci  et  confirmatas  easque  numerosas.  Nihilomi- 
nus in  quibusdam  ea  symptomata  consequebantur , 
quae  non  a veneno  jam  proficisci,  sed  a saburra 
primarum  viarum  existimabam , quam  mirifice  in- 
crevisse a multo  ingesto  oleo  et  emollientibus  de- 
coctis ac  vetusta  intestinorum  faece  conspexi.  Ex 
eo  tempore  utramque  methodum  conjunxi , eva- 
cuantem videlicet  et  narcoticam.  Ubi  nullam  mor- 
bus ipse  evacuationem  fecerat , nec  ullum  urgen- 
tius symptoma  celerem  opem  poposcerat,  curam  a 
solvente  salino  mannato  remedio  exorsus  sum  al- 
vumque movi,  aut  etiam  emesin,  anni  praecipue 
constitutione  biliosa.  Largam  dcin  opii  dosin  ex 
chamomilla  hauriendam  propinavi,  oleo  neglecto: 
Sic  aut  omni  altero  die  eccoproticum  dedi  atque 
anodynum , aut  utrumque  quotidie , eo  modo , ut 
eodem  die  nunc  opium  sumeretur,  nunc  blandum 
evacuans.  Haec  ratio  fortunatissime  cessit  iisque 
incommodis  omnino  caruit,  quibus  singulae  metho- 
di , si  ea  solae  adhibebantur,  subjacebant. 

Quos  violenta  et  frequens  vomitio  exercuit,  eva- 
cuantibus non  sum  aggressus,  sed  opio:  neque  ii 

Lih.  //.  Pars  //.  9 

hoc  genere  remediorum  habebant  opus,  queis  alvus 
facilis  erat,  vel  etiam  fluebat,  quod  in  paucissi- 
mis observavi. 

Doses  opii  largas  hic  morbus  exegit  et  frequen- 
ter repetitas  et  diu.  Plerumque  intra  24  horas 
sequentem  mixturam  absumebant,  per  plures  ple- 
rumque dies  continuatam.  Aq.  fl.  chamom. 

unc.  vj.  extr.  fl.  chamom.  dr.  i5.  syr.  fl.  chamom. 
unc.  i3.  opii  puri  et  camph.  aa  gr.  x.  Sumat  omni 
quarta  hora  sextam  totius  partem , donec  omnia 
intra  viginti  quatuor  horas  fuerint  absumta.  Qui- 
dam in  violentissimo  vomitu  saturnino  una  nocte 
grana  tredecim  opii  et  camphorae  cum  emolumen- 
to sumsit.  Camphoram  serius  addidi  non  omnino 
necessariam,  quippe  et  solum  opium  perbelle  hunc 
morbum  sanat  et  camphora  nunquam,  etsi  eandem 
mitigare  sit  visa. 

Opium  neutiquam  morbum  palliat,  sed  cum  per- 
severantia sanat.  At  dignas  tanto  malo  oportet 
doses  dare  et  diuturnas.  Mirabar  inultoties , al- 
vum nulla  alia  ratione  reserandam,  praemisso  lar- 
go opio  aut  sponte  respondisse , aut  enemati  aus- 
cultasse, licet  antea  frequenter  et  inutiliter  inje- 
cto ; aut  tandem  miti  purgante  fuisse  provocatam. 

In  his  aegris  opium  videbatur  incommodis  illis 
caruisse,  quae  ejus  usum  alias  atque  aliis  in  mor- 
bis comitantur,  temulentiam,  ajo,  carebariam,  in- 
somnia , pavores,  sudatiunculas  pruriginosas  alia- 
que multa : sensuum  hebetudinem  sustulit , lan- 


DE  DOLORE  COLICO,  SIVE  ENTERALCTA.  I3f 


guorem  artubus  excussit  et  mentem  alacrem  prom- 
ptamque  reddidit  ac  caput  leve.  Opium  non  se- 
posui, etsi  aeger  ab  omni  molestia  plane  vacaret. 
Requirebam  praeter  hanc  a doloribus  immunitatem 
etiam  pulsuum  antea  vibrantium  mollitiem  et  ex- 
perientia edocebar,  nondum  omnem  veneni  hujus 
characterem  deletum  esse,  nisi  pulsus  emollirentur. 
Arteriarum  duritiem  phlebotomia  non  emendavit 
etsi  larga  et  repetita. 

In  gravissima  colica  saturnina  vomitibus  crebris 
stipata  et  imminente  delirio,  quin  jam  praesente 
terna  et  profusa  venaesectio  nihil  profuit : opium 
illico  mentem  restituit.  Quidam  leviorem  ex  plum- 
bo colicam  experiebatur  sine  vomitu  et  alvo  clau- 
sa. Cura  non  praemissa  evacuatione  ab  opio  coepta 
est.  Mox  aeger  soporosus  fieri , leviterque  subin- 
de convelli  et  modice  desipere  per  intervalla.  Da- 
tum emeto-catharticum  temulentiam  excussit  ho- 
minemque sibi  reddidit.  Evacuantibus  omnes  in- 
diguere, quoscunque  tormina  sicca  excruciarunt, 

alvo  vid.  conclusa  et  absque  vomitibus  spontaneis. 

% 

Id  genus  remediorum  saturninos  abdominis  cru- 
ciatus adeo  non  cicuravit , ut  eosdem  plerumque 
intenderit.  Idcirco  cavimus , ne  citra  multam 
necessitatem  evacuantia  resumeremus,  aut  eorun- 
dem usum  protraheremus  diutius.  Id  etiam  nobis 
auspicato  evenerat,  si  post  finitam  actionem  phar- 
maci non  multum  temporis  labi  siveramus,  quin 

v 

justa  mox  opii  dosi  consopiremus  et  novas  hasce 

9» 

ab  ipso  remedio  inductas  turbas  et  veteres  a pium» 
bo,  priusquam  collidi  denuo  humores  gastrici  co- 
piosius, quam  par  est,  possint.  Purgans  aut  eme- 
ticum citra  saburram  et  convalescenti  datum  faci- 
les relapsus  facit.  A.  solo  enemate  eccroprotico  re- 
crudescere morbum  multoties  vidi. 

Difficillimum  erat  dijudicare,  anne  inflammatio 
una  adsit  aut  solus  excruciet  saturnus.  Certe  diris- 
simos dolores  vidi  aegrosque  per  lectulum  prae  eo- 
rum saevitie  volutatos,  etsi  nulla  in  abdomine  in- 
flammatio adfuerit,  quemadmodum  a posteriori,  a 
methodo  vid.  medendi  argutabar,  solis  utpote  nar- 
coticis , spirituosis  et  carminantibus  usus,  Verum- 
tamen  lethalis  in  alio  casu  haec  colica  fuit  gra vis- 
que in  abdomine  disjecti  cadaveris  inflammatio  re- 
perta, etsi  aeger  obtusius  aut  vix  doleret  et  aegri- 
tudinem facile  et  erectus  ferret. 

Infida  salutis  praedictio  dubiaque  fuit;  nonnun- 
quam  enim  non  valdopere  aegrotare  visos  epile- 
psia corripuit , atque  etiam  necuit  in  apoplexiam 
conversa.  Quosdam  etiam  convalescere  incipientes 
foedum  id  malum  repente  sustulit. 

, Quas  in  sanando  hoc  morbo  leges  secutus  sim, 
exponam.  Temporibus  biliosis  curam  adhibui  com- 
positam: antibiliosam  et  narcoticam.  Tempestate 
vero  inflammatoria  cura  antiphlogistica  fuit,  sub- 
juncto serius  narcotico.  Subinde  et  antibiliosa  et 
antiphlogistica  et  narcotica  eodem  in  aegro  in  usu 
.venere,  prout  varia  mali  complicatio  occursabat.’" 

Integrum  Stollii  de  curatione  locum  adposui 
quoniam  is  auctor  est , quem  in  cognoscendo  cu- 
randoque  hoc  morbo  (vidi  autem  curavique  sae- 
pius in  urbe  natali  artem  faciens)  expertus  sum 
veracissimum.  Est  enim  naturae  expressa  imago 
atque  ita  perscripta  medicatio  , ut  artis  medicae 
principem  agnoscas  facile.  Quod  autem  morbum 
viderit  longe  saeviorem,  quam  Parisienses,  mani- 
festum est : neque  ego  semper  tam  levem  vidi  • 
qui  horum  methodo  auscultasse L Ex  quibus  effi- 
citur , remedium  palmarium  in  domando  hoc  malo 
esse  opium  idque  magna  dosi  porrectum,  non  ne- 
glectis tamen , quantum  quidem  opus  fuerit , eva^ 
euantibus  remediis. 

Ad  sanandam  paralysin  ex  hac  colica  superstitem 
eadem,  quae  in  paralysi  universe,  adhibent  reme- 
dia, nec  tamen  meliori  fortuna.  Strychninam  im- 
primis caute  adhibendam  esse , suadent  observa- 
tiones prolatae  ab  Andrallio. 

Quaenam  medendi  methodus  conveniat  colicae 
pictonum,  sive  potius  Fictaviensi , quam  vegetabilem 
vocant,  ut  sciamus,  adeundi  erunt,  qui  eam  obser- 
varunt, scriptores  medici  et  primo  quidem  Citesius. 
Is,  ex  suae  aetatis  more,  tum  bilem,  tum  sanguinem 
evacuando  morbum  aggressus  est ; nec  tamen  ea 
negligenda  putat,  quae  solatium  aegris  adferre  pos- 
sunt: enemata,  fotus,  semicupia  mollientia,  relaxan- 
tia, etiam  ipsius  aquae  fluvialis  balneum.  Quod,  ut 
mox  subjungit,  mirum  fortasse  quibusdam  videbi- 

tur.  Mirabuntur  magis,  ita  pergit,  si  sciant  nos 
etiam  media  hyeme,  tempore  tamen  pluvio,  aegros 
linteis  inclusos  fluvio  immergere  coactos,  pleros- 
que  sanitati  restituisse,  cujus  rei  testes  omnes  ci- 
ves habemus.  In  quem  locum  notandum,  alios 
etiam  in  colica  biliosa  alvo  pertinaciter  stricta  fo- 
mentis frigidis  ventri  impositis  alvum  solvisse,  cu- 
jus medicinae  ipse  salubritatem  cognovi.  Praeter 
haec,  narcoticis  etiam  papaverinis,  opiatis  usus  est 
Citesius.  Denique  sedatis  doloribus  lac  asininum 
aut  caprilium  in  plures  dies  praescripsit,  praecipue 
vero  fontes  medicatos:  exque  iis  Rupipozaeos,  urbi 
suae  proximos.  De  quibus:  o miram  Dei  providen- 
tiam! exclamat,  juxta  venenum  nasci  voluit  alexi- 
pharmacum.  Hactenus  e longinquis  Nivernensis 
agri  fontibus  aut  Pyrenaeis  scaturiginibus  doloris 
nostri  popularis  remedium  petivimus  et  o parum 
cauti ! proximos , non  minus  salubres , praesentia 
mali  nostri  remedia  nescivimus! 

Huxhamus  medendi  methodum  morbi  colici  Dam- 
naniorum  hunc  in  modum  describit:  » quod  ad 
sanguinis  missionem  attinet  utcunque  ea  necessa- 
ria sit  in  alia  colica,  ne  scii,  gravis  inflammatio 
viscerum  accederet,  in  hac  tamen  adeo  nihil  pro- 
dest, ut  etiam  plerumque  noceat.  Quodsi  forte  ve- 
naesectio  propter  sanguinis  nempe  multitudinem 
est  praecipienda,  debet  id  fieri  incipiente  morbo 
et  priusquam  narcotica  administrantur : nam  non 
in  hoc  solum,  sed  et  in  omni  fere  morbo  perpe- 

tuum  est,  quod  aegri  facilius  longe  missionem  san- 
guinis ferunt  ante , quam  post  opii  usum. 

Quamvis  venaesectio  huic  morbo  rarissime  con- 
veniebat, medicina  tamen  vomitoria  fuit  sempei  uti- 
lis, in  principio  utique  pernecessaria.  Imprimis 
itaque  hoc  morbo  laboranti  praescripsimus  : 1^>  Rad. 
ipecac.  3j.  vel  3j3.  sal.  absynth.  3/3.  coq.  ex  aq. 
font  3iv.  ad  sij.  dein  colatui  decoctum,  cui  adde 
aq.  flor  chamom.  comp.  syr.  e spin  Cerv.  aa  3/3. 
in.  f.  potio  emetica.  Vomitus  hoc  modo  provo- 
candus est  alternis  diebus , vel  ad  quartam  normun- 
quam  vicem.  Cum  jam  vomitus  conquieverit,  quod 
exhibitis  paregoricis  cito  efficitur,  danda  sunt  pro- 
tinus medicamenta  per  alvum  purgantia : iisque 
rectissime  addenda  sunt  anodyna,  ut  dolor  nempe 
reddatur  tolerabilis,  ut  intestinorum  relaxatio  dein- 
de sequatur , atque  ut  eorum  motus  peristalticus 
fiat  constans  et  regularis,  nec  interruptus,  nec 
perversus.  At  si  ne  sic  quidem  alvus  respondet , 
totum  abdomen  foveri  jubeo  fomento  emolliente 
idque  potissimum,  ubi  venter  tensus  est  admodum 
et  durus,  vel  spasmo  maxime  contractus.  At  effe- 
ctus longe  feliciores  expectandi  sunt,  si  aeger  in 
semieupium  demittatur  ex  iisdem  paratum.  Etiam 
oleosum  et  emollientem  clysterem  injici  praecipio  , 
quo  et  intestina  reddantur  lubrica  et  stercora  mol- 
liora. Siquis  alius  morbus,  hic  profecto  frequentem 
catharsin  alvumque  diu  solutam  requirit:  medica- 
menta ergo  leniter  purgantia  per  dies  aliquot  coa- 

tinuos  exhibenda  sunt.  Interea  tamen  anodyna 
quaedam  liberali  manu  porrigenda  sunt ; neque 
enim  aliter  saevissimos  compescere  dolores,  neque 
iisdem  occurrere  potes , recursuris  alioquin  prom- 
ptissime, nisi  repetita  dosi  lacrymae  papaveris  tor- 
menta reprimas.  — Quod  tamen  ad  opii  dosin  at* 
tinet,  nihil  certi  statui  potest,  cum  ipsissima  dosis 
alterum  soporet  maxime  , alteri  det  contra  dulce 
furere. 

Longam  hanc  et  frequentem  catharsin , utut  no- 
va videatur,  necessariam  esse  comprobavit  experien- 
tia: alvus  enim  aliter  mox  fieret  adstricta  valde  et 
gravissima  tormina  certo  certius  succederent  ob 
acres  scilicet  humores  in  intestina  perpetuo  in- 
fluentes. 

Non  solum  ad  hunc  morbum  profligandum  pri- 
mas vias  perpurgare  necesse  est,  sed  etiam  diluen- 
tia propinanda  sunt  abunde:  per  quae  cum  sanguis 
dilutus  sit , omni  ope  evocandus  est  sudor.  Nil 
vero  ad  hoc  idoneum  magis  expertus  sum,  quam 
camphoram  ac  divinum  illud  miserorum  solamen, 
laudanum.  Post  sudationem  aqua  quaedam  ferrigi- 
nea  diu  potanda,  nec  interim  omittenda,  quae  et 
imbecillum  stomachum  juvant  et  viscera  confir- 
mant. Porro  ad  crudelissimos  rheumatismi  crucia- 
tus eosque  diu  permanentes  inter  scapulas  praeci- 
pue, nihil  magis  prodest  , quam  vesicatoria  super- 
imposita, quae  ad  paralysin  etiam  praecavendam 
eamque,  si  jam  facta  fuerit,  profligandam  maxi» 

me  faciunt.  Cum  dolores  colici  et  rheumatici  ces- 
saverint paululum  , tum  demum  uti  cibo  pleniore 
oportet.  Porro  ad  crasin  sanguinis  restituendam 
et  confirmanda  viscera,  chalybeata quaedam  stoma- 
chica maxime  idonea  sunt.  Ultimum  in  hoc  mor- 
bo auxilium  equitatio  est : neque  enim  ulla  res  vis- 
cera magis  et  intestina  confirmat,  neque  in  hoc  so- 
lum sed  et  in  omni  fere  morbo  chronico  prodest. 
Profecto  quos  vix  operosa  medicina  servavit , sola 
utique  equitatio  restituit  penitus : cum  igitur  equo 
insidere  valet  aegrotus,  eo  gaudeat  quotidie  vires- 
que acquirat  eundo.” 

Quis  vestrum  hanc  Huxhamianam  curam  cum 
Parisiensium  conferens  cumque  Stolliana,  nega- 
bit, in  tanta  medicaminum  discrepantia  magnam  es- 
se medicationis  universae  atque  consiliorum  meden- 
di in  his  doloribus  colicis  similitudinem  ? Nimi- 
rum eo  nomine  conveniunt  omnes , ut  methodus 
evacuans  cum  sedante  variis  modis  componatur, 
sive  purgantibus  (quorsum  etiam,  quae  supra  pur- 
gant, vomitoria  revoco)  atque  anodynis  alternis 
vicibus  propinando,  sive  utraque  et  opiata  et  ca- 
thartica  copulando:  eo  tamen  nomine  dissentiunt, 
quod  aliorum  in  evacuantem , aliorum  in  sedan- 
tem magis  inclinet  animus:  prouti  aliam  aut  spe- 
ciem morbi,  aut  gradum  alium  curandum  habue- 
rint. Adfert  hercle ! ejusmodi  comparatio  eam  ti- 
ronibus medicis  utilitatem  maximam,  ut  veterano- 

rum  proficiant  experientia : qua  duce  non  multum 
in  arte  a recta  via  aberrabunt. 


DE  ISCHIADE  NERVOSA  COTUNNII. 

Cotunnii  nomine  inscribitur  haec  neuralgia,  quo- 
niam hic  primus  adcurate  a reliquis  coxarum  malis 
secrevit  ejusque  historiam  non  tantum,  sed  inter- 
pretationem etiam  huicque  respondentem  curandi 
methodum  tradidit. 

In  praefatione  ad  Gerardum  SwiETENitfln  (male- 
bant olim  docti  doctis,  quam  indocto  vulgo  inven- 
ta sua  commendare)  dolet  suorum  temporum  con- 
ditionem, qua  medici  modo  totam  anatomen  sper- 
nunt , modo  subtilitatis  vanae  culpa  accusant , un- 
de verendum  est,  ne  adolescentium  animos,  suapte 
natura  laborem  abhorrentes  , ab  ea  alienent  nas- 
centiaque reipublicae  praesidia  damno  perdant  ir- 
reparabili : quapropter  ipsum  ( Swietenium  scii. ) 
memoratum  habeant,  optat,  medicum  sapientissi- 
mum , in  quo  cernant  illustre  exemplar  summae 
artis  peritiae,  profectae  inprimis  ab  eximia  notitia 
corporis  humani.  Et  sane  siquis  alius  morbus,  hic 
est,  qui  doceat,  aoatomes  studium  quantum  adfe- 
rat  illud  sedulo  colentibus  ad  cognoscendos  meden- 
dosque  morbos  utilitatem.  Quod  ut  ipsi  intelliga- 

tis,  lubet  viri  perillustris  commentarium  vobiscum 
perpendere  et  interpretari. 

Sunt,  Cotunnio  interprete,  nervosae  ischiadis 
species  duae.  Altera  fixum  dolorem  habet  in  coxa, 
praecipue  post  majorem  femoris  trochanterem,  qui 
sursum  ad  os  sacrum , deorsum , per  exterius  fe- 
moris latus  ad  poplitem  usque  vim  suam  extendit: 
raro  hic  autem  in  poplite  dolor  desinit,  sed  fere 
semper  a poplite  per  capitis  fibulae  exteriora  decli- 
nans in  priorem  descendit  cruris  partem,  quam  se- 
cundum exterius  latus  spinae  tibiae  anterioris  per- 
currens, ante  malleolum  exteriorem  in  dorsum  pedis 
tandem  desinit.  Altera  vero  species  fixum  dolorem 
in  inguine  ostendit,  qui  per  interiorem  femoris  ac 
surae  partem  propagatur.  Priorem  , quod  posticas 
insideat  coxae  partes  totaque  fundetur  in  ischia- 
dici nervi  affectione  , ischiadem  nervosam  posti- 
cam adpellavit:  alteram,  quod  coxae  priora  possi- 
deat nervique  cruralis  passione  generetur,  nervo- 
sam ischiadem  anticam  nominavit. 

Ischias  nervosa  postica  aut  continuo  occurrit, 
aut  intermittens : aliquando  enim  dies  noctesque 
ischiadicus  dolor  sine  mora  discruciat ; saepissime 
vero  inducias  dat  statisque  temporibus  revertitur 
et  saevit.  Utrique  id  omnino  constans  est,  ut  ves- 
pertinis in  horis  dolor  exacerbetur:  ipsaque  ischias 
intermittens  accessus  suos  eo  tempore  sortiri  solet. 
His  autem  in  accessibus  tanta  partis  affectae  fit 
convulsio,  ut  saepe  crampi  sensu  vexentur  aegro- 

ti,  lectum  fugiant,  cujus  noceat  calor  liberoque 
in  aere  versentur.  Fere  autem  in  initiis  conti- 
nua haec  ischias  semper  est  fitque  sensim,  quasi 
fatiscat , intermittens.  Quae  intermittens  tamen 
ischias  saepe  omnium  saevissima  esse  solet:  ut  ad 
vires  colligendas  inducias  sumere  videatur.  Cum 
autem  a continua  plurimos  viderit  in  ischiadem 
nervosam  intermittentem  transivisse , neminem  con- 
tra vidisse  sese  in  continuam  ischiadem  ab  inter- 
mittente relapsum  , testatur.  Haec  tamen  utcum- 
que procedant,  si  diutine  obtineat,  transit  haec 
ischias  in  partis  affectae  semiparalysin : cui  solet 
individua  comes  accedere  et  macies  non  levis  et 
insuperabilis  claudicatio.  Paralysin  perfectam , in 
tot  exemplis , ab  hac  ischiade  natam  vidit  num-j 
quam. 

His  omnibus  characteribus  diligenter  observatis 
nervosam  ischiadem  posticam  in  ischiadici  nervi 
affectione  consistere,  perhibet  idque , qui  non  agno- 
scat, fabricae  corporis  humani  intelligentem  medi- 
cum fore  neminem.  Neque  positione  tantum  tra- 
ctuque doloris , sed  variis  affectibus  etiam  inde 
pendentibus  idem  demonstrari:  claudicatione,  se- 
miparalysi,  macie.  Nam  in  eo  nervo  dolor  est,  in 
eo  caussa  claudicationis  residet,  ab  ejus  passione 
affectae  partis  semiparalysis  et  tabes. 

Caussam  doloris  positam  esse  opinatur  in  humo- 
re acri , nervum  pungente  et  irritante.  Nascitur 
autem  hicee  humor  ex  vapore,  ut  alias  corporis 

caveas  , ita  vaginas  nervorum  quoque  replente , 
cum  mutato,  tum  redundante:  is  aerior  factus  ner- 
vum irritabit;  uberior  vero  opprimet.  A priori  caus- 
sa dolebit,  a posteriori  torpebit,  ut  dolorem  se- 
quatur torpor  paralyticus,  propter  neurilematis  hy- 
dropem, quo  medulla  oppressa  nervus  tandem  fit 
atrophicus.  Theoriam  probare  videntur  visa  in  ca- 
davere : praesertim  vero  curationes : decubitum 
scii,  uberis  irritantisve  materiae,  factum  in  vagi- 
nas ischiadici  nervi,  ischiadem  posticam  efficere. 
Habet  autem  morbus  veluti  tempora  tria:  habet 
principia  saepe  conjuncta  inflammationi:  habitum 
hydropicum  in  decursu;  transitum  prostremo  in  se- 
ni i paralysin.  Initio  mire  semper  profuit  sanguinis 
missio , quae  levavit  semper  morbum , quandoque 
etiam  extinxit:  maxime  quibus  consueti  fluxus  hae- 
morrhoidum,  uterive  suppressi  fecerant  ischiadem : 
hirudinibus  ano  admotis,  aut  cucurbitilis  femori, 
aut  vel  secta  in  pede  vena.  Vidit  semel  natis  re- 
pentino vagis  in  abdomine  doloribus,  spontaneo 
naturae  molimine  per  diem  unum  et  alterum  aper- 
tas haemorrhoides  earumque  fluxu  per  tres  dies 
procedente , ischiadicum  dolorem  integre  evanuis- 
se : vidit  saepe  haemorrhoidum  uterive  imminente 
fluxu  ischiadicos  nervos  indoluisse , exacto  fluxu 
a dolore  liberatos.  Ex  pede  ubi  ducitur , affecti 
ex  lateris  pede  ducatur.  Remedii  salubritatem 
ostendat  exemplum  hocce.  » Vir  quadragenarius 
pondus  ingens  elevaturus  corripitur  dolore  in  si- 

nistra  sede  ossis  sacri.  Dolor  in  dies  secundum 
ischiadicum  nervum  paulatim  descendens  nervo- 
sam perfecit  ischiadem  posticam.  Crus  aeger  ex- 
tendere non  poterat  et  ab  hora  diei  vicesima  se- 
eunda  multam  in  noctem  miserrime  torquebatur. 
Venit  ad  nos  fere  post  mensem.  Sanguinem  ju- 
bemus emitti  ab  illo  ischiadicae  ramo,  qui  ante 
malleolum  exteriorem  affecti  lateris  excurrebat,  ad 
uncias  paene  duodecim : qua  sanguinis  missione 
peracta,  sensim  dolor  intra  binos  dies  evanuit;  vix 
parvulo  ejus , sed  innoxio  sensu  ad  os  sacrum  re- 
licto.” 

Si  sanguinis  missione,  eliam  si  tentare  libuerit, 
iterata,  morbus  omnino  non  evanuit,  duo  sunt  au- 
xilia efficaciter  usurpanda : alvi  valens  eductio  et 
partis  affectae  frictiones,  subinde  emeticum,  quo 
menstruam  ischiadem  brevi  profligatam  vidit  Co- 
tunnius.  Emetico  si  locus  non  est,  alvus  concitan- 
da est  et  quidem  clystere  diluente  ex  malvae  de- 
cocto et  meile  aut  mannae  pauxillo.  Clysteris  in- 
jectionem antecedere  jubet  exacerbationis  tempus 
horae  spatio : alias  sub  ipsa  accessione  institutam 
iteratamque  utilem  vidit.  At  clysteres  acres , qui 
stimulum  inferendo  convocandoque  ad  intestina  hu- 
mores prosunt,  quoniam  semper  viderat  pulsum 
reddere  frequentiorem  aegrique  calorem  facere  ja- 
ctationemque majorem  , matutinis  in  horis  solebat 
imperare.  Crediderat  enim  vespere  injectos  ischia- 
dem nocturnam  potuisse  exacerbare.  Purgantibus 

non  utebatur,  raro  proficuis,  saepe  contra  incre- 
mento doloris  inservientibus. 

Saepe  tamen  baec  auxilia  minuunt  morbum,  non 
omnino  delent  : idque  maxime  fit , cum  coepit 
ischias  veterascere.  Tum  excitanda  vis  absorben- 
tium vasorum  et  quodammodo  juvanda  est ; quod 
perficiunt  egregie  frictiones  lenes  nuda  ministri 
manu  secundum  doloris  tractum.  Sedem  perfrican- 
dam prius  ubertim  oleo  olivarum  frigido  perfundi 
jubebat.  Mane  singulo  per  horae  quadrantem,  sed 
vicibus  intermissis,  frictio  instituenda,  qua  saepe 
vidit  dolores  sensim  integre  evanuisse.  Quarum 
virtuti  aliquid  fere  simile  praestare  videntur  tria 
auxilia,  quorum  ad  ischiadem  apud  veteres  recen- 

i 

tesque  medicos  celebris  est  memoria:  vectura,  de- 
cantatio, electrisatio.  I)um  haec  ministrantur  au- 
xilia , casus  non  rari  sunt , in  quibus  vehementia  do- 
loris sit  interim  enervanda.  Saepe  enim  noctis 
quies , machinae  necessaria , ab  magnam  doloris 
acerbitatem  aufertur.  Unicum  ad  hunc  finem  at- 
que praestans  auxilium  est  in  opio:  cujus  granu- 
lum sub  vesperam  deglutitum  ischiadicos  saevissi- 
mos dolores  vidit  insigniter  compescuisse.  Quando 
autem  ischiadicus  adsueverit  opio , ejus  ut  vim 
amplius  non  persentiscat , non  tam  augenda  dosis 
ejus  est,  quam  potius  solvendum  opii  pauxillum 
in  lactis  aqua  diluti  selibra  et  postquam  elota  fue- 
rint communibus  clysteribus  intestina  , per  clyste- 
rem injicienda.  Habet  autem  opium  per  ani  vias 

inmissum  constantiorem  utilitatem,  forte  quia  inex- 
perta humorum  intestinalium  miscela  purius  san- 
guinem et  vigorosius  intrat.  Opiata  usum  obtinent 
praecipuum  ea  in  ischiade,  quae  venereis  orta  caus- 
sis , communibus  remediis  parum  obsequens  est. 
Tunc  autem  praestans  semper  in  hydrargyro  fuit 
curationis  fundamentum,  superpoto  decocto  saturo 
ligni  guajaci. 

Quando  accidit,  ut  omnibus  auxiliis  ischias  re- 
nuat, aut  neglecta  veteraverit,  jam  in  eo  stadio 
pervenit,  in  quo  caussam  habet  completum  hydro- 
pa  vaginarum  ischiadici  nervi : quo  facto  vesican- 
tia  utilia  fore  suspicatus  est  , humoris  eliciendi 
consilio,  ad  fibulae  caput,  ad  imam  tibiam,  ad- 
que  dorsum  pedis:  quibus  locis  nervus  musculo- 
rum accubitu  privatur  ac  tegumentis  unice  opertus 
est.  Spem  fecerat,  quae  in  aliarum  partium  hydro- 
pe, abdominis  v.  c.  utiliter  fit,  loci  hydropici  per- 
foratio. 

Nervi  vero  vaginam  perforare  minime  tutum  fo- 
ret, propter  metum  filamenta  nervea  vulnerandi. 
Praeterea  lentus  humor  est,  qui  vaginas  infercit, 
ut  ad  sedem  apertam  vocandus  ultro,  atque  omni- 
no veluti  attrahendus  esset.  Quae  saepius  medi- 
tata ei  in  animum  duxerunt,  vaginarum  apertio- 
nem non  feriente  instrumento  procurare,  sed  caus- 
tico potius  vesicante.  Spem  firmabant  aliorum  me- 
dicorum observationes  ; Sculteti  praesertim  , qui 
quemadmodum  proposuerat  Adrianus  Spigelius  , 

fonticuli  in  hac  sede  excitati  beneficio  non  a prae- 
senti modo  ischiade  curalus  est,  sed  per  longam 
annorum  seriem  ejus  immunis  exstitit.  Nihil  igi- 
tur fuit  reliqui,  cur  ulterius  dubitaret  spem  con» 
ceptam  repetere  experimentis.  Itaque  tentavit  pri- 
mum quid  vesicans  efficeret  adplicatum  capiti  fi- 
bulae , sic  ut  totam  ejus  loci  subcutaneam  nervi 
partem  comprehenderet.  Adplicari  ergo  primum 
in  homine  quadragenario,  quatuor  jam  menses  et 
amplius  ischiade  nervosa  laborante  fibulae  capiti 
yesicans  imperavit  sequenti  ratione.  Pastam  vesi- 
cantis  communi  methodo  paratam  in  formam  pla- 
nam, sex  longam  transversos  digitos,  quatuor  la- 
tam extendi  jussit.  Haec  transversim  capiti  fibu- 
lae adplicata  est,  sic  ut  medium  emplastri  totum 
fibulae  caput  occuparet , susque  deque  superesset , 
sed  maxime  deorsum:  hinc  vero  et  illinc  extrema 
longitudinis  emplastri,  alterum  ad  poplitem  adscen- 
deret , alterum  descenderet  ad  tibiam.  Fascia  ve- 
sicans firmatum  est.  Post  quatuor  fere  horas  ar- 
doris sensus  dolentissimus  coepit  in  vesicantis  sede 

i 

persentiri,  cujus  opera  coxarius  dolor  visus  est 
hebetatus.  Post  horas  quatuordecim  amplissimam 
vesicam  emplastrum  excitaverat  eoque  ablato  , ve- 
sica incisa  est:  effudit  flavissimi  seri  uncias  pene 
quatuor.  Ulcus  recenti  butyro  consueta  methodo 
coepit  mederi:  novem  manavit  dies.  Pulcherri- 
mum fuit,  a primo  jam  die,  quo  excitatae  vesicae 
serum  emissum  est,  potuisse  aegrum  cruci  melius 
Lib.II.  Pars  II,  10 

insistere  noctemque  sequentem  duxisse  commodio- 
rem: cumque  lecto  commissus  curationem  perfice- 
ret, tertium  post  diem  professus  est,  se  dolorem 
non  amplius  ab  ossis  sacri  et  magni  trochanteris 
regione  sentire,  sed  animadvertere,  supernas  se- 
des doloris  originem  reliquisse  et  sensim  versus 
ulcus  vesicantis  descendere.  Septimo  demum  die 
in  vesicantis  ulcere  dolor  constitit , femore  peni- 
tus liberato.  Nono  autem  die  et  qui  a fibula  erat 
ad  dorsum  pedis  dolor  fere  evanuerat,  quo  tem- 
pore per  se  ulcus  solidatum  est.  Ab  eo  tempore 
constanter  immunis  a pristino  ischiadis  dolore  ae- 
ger fuit. 

Non  semper  tamen  unico  vesicante  dolor  abactus 
est:  erant  frequentes  casus,  qui  primi  secundique 
vesicantis  ulcere  solidato,  perseverante  dolore,  vel 
tertium  vesicans  repetito  exegerant.  Cujus  rei 
exemplo  sit  haec  aegrotantis  historia:  vir  annorum 
quatuor  supra  triginta  Februario  mense  dolore  cor- 
ripitur in  coxa  sinistra , sine  caussa  manifesta. 
Tractum  hic  dolor  sequebatur  , qui  est  in  nervosa 
ischiade  postica.  Multis  remediis  inque  iis  univer- 
sali hydrargyrosi  inutiliter  adhibitis  aeger  sub  ini- 
tio Augusti  fertur  ad  Nosocomium  Cotunnioque 
curandus  demandatur.  Hic  primo  die  alvum  solvi 
jussit,  altero  die  vesicans  ad  fibulae  caput  aptare. 
Tertio  vesica  excitata  visa  est  perampla  deditque 
flavissimum  tenue  serum:  dolor  autem  eo  die  mi- 
nor fuit.  Ad  octavum  usque  diem,  quo  vesican- 

tis  ulcus  consanuit,  adeo  sensim  imminutus  dolor 
erat,  ut  interdiu  levissimus  sentiretur,  nocturnis 
tamen  horis  leves  quasdam  exacerbationes  haberet. 
Igitur  vesicans  alterum  in  eadem  sede  est  apposi- 
tum hocque  vesicam  excitavit  amplam,  quae  rupta 
inventa  est  serumque  visum  effudisse  aquae  satu- 
rae ichthyocollac  tenacitate  par:  hujus  opera  do- 
lor ulterius  est  imminutus.  Sed  octavo  etiam  die 
ulcus  alterum  consanuerat,  neque  dolor  penitus 
excesserat.  Tum  tertio  super  eodem  sanato  jam 
loco  vesicans  est  impositum : hoc  vesicam  excita- 
vit tres  pene  uncias  lymphae  mucosissimae  conti- 
nentem: tertio  ab  hoc  vesicante  die  dolor  penitus 
evanuit. 

Interdum  post  curatum  ulcus  ad  fibulae  caput 
vesicante  factum  dolor  a coxa  ad  fibulam  etsi  eva- 
nuisset, supererat  dolor  a libulae  capite  ad  pedem. 
Id  vero  cum  accidit  aut  ad  imum  tibiae  frontem 
ad  quatuor  transversos  digitos  supra  malleolum 
exteriorem  extrorsum  vesicans  et  transverse,  aut 
ad  summum  pedis  dorsum  applicatum  est,  felicis- 
simo eventu.  Cum  autem  nullibi  dolentius  aut 
agit  vesicans  aut  vesicantis  ulcus  apertum  serva- 
tur , quam  ad  dorsum  pedis , non  hunc  sed  prio- 
rem locum,  tibiae  frontem  videlicet,  ulcerare  ma- 
luit. 

Si  dolor  paulatim  evanuit  crurisque  macies  et 
torpor  fuit  reliquus,  unicum  in  frictionibus  invenit 

praesidium.  Profuit  simul  vespere  guajaci  de» 

coctum  propinasse.  Ita  vidit  non  quidem  maciem 
ablatam,  quae  fuit  semper  pertinacissima,  sed  non* 
nihil  virium  cruris  musculos  resumsisse. 

Quae  pertractanda  superest  ischias  nervosa  pos- 
tica, quae  rarior  est  longe  minusque  molesta,  insi- 
det nervum  cruralem,  cujus  ductum  doloris  sen- 
sus manifeste  persequitur.  Vidit  Cotunnius  semper 
hanc  noctu  exacerbatam , vidit  et  intermittentem. 
Evasit  etiam,  ut  postica,  australi  regnante  tem- 
pestate, aut  calidis  admotis,  perennis  et  gravior; 
mitior  interdiuquc  silens  sereno  tempore  vel  aqui- 
lonali. Non  semel  originem  ei  dedit  lapsus  vio- 
lentus in  latus  alterutrum  , qui  lapsus  in  homine 
sexagenario  posticam  simul  anticamque  dextri  la- 
teris intulit  ischiadem  nervosam.  Nunquam  in  ea 
ischiade  curanda  causticis  usus  est:  semper  enim 
cessit  misso  primum  sanguine,  si  videretur,  ex  liae- 
morrhoidibus , vel  pede  subjecto,  tum  alvo  matu- 
tinis in  horis  communibus  clysteribus  exercita. 
Vespere  tamen  semper , si  venereae  luis  affuit 
suspicio,  huic  apta  remedia  dedit:  sin  minus,  ad 
humores  dissipandos  aut  lenem  frictionem , aut  fre- 
quentem vecturam  commendavit.  Hi  autem,  uti 
posticam  nervosam  ischiadem  patientes , si  cubi- 
tum velint  habere  tolerabilem , non  quidem  la- 
neum , sed  stramineum  semper  crinalemve  lectum 
incubent.  Sic  observavit,  uti  caeteris  in  rheuma- 
ticis et  arthriticis,  faciliores  accessisse  somnos  do- 
lore sque  nocturnos  fuisse  mitiores. 

Habetis  observationis  Cotunnianae  summam , 
quam,  praetermissis  explicationibus  theoreticis  per- 
longis minusque  utilibus , eapropter  ipsis  fere  docti 
huj  us  medici  verbis  tradere  malui , ut  perspicere- 
tis, qilantum  in  re  bene  gerenda  medicus  vere  eru- 
ditus et  rationalis  praecellat  indocto  empiricorum 
vulgo. 

Nunc  ad  alias  festinemus  aliorum  medicorum 
circa  hanc  neuralgiam  vulgatas  observationes. 

Et  ut  in  Italorum  scriptis  citandis  maneamus, 
Jos.  Petrini  liber  nobis  commemorandus  est.  Is 
auctor  nervosam  ab  arthritica  discerni  docet , do- 
lore, ubi  corpus  movetur  vel  increscente  sub  motu, 
quod  in  arthritica,  vel  secus  minus  saeviente,  quod 
in  nervosa  specie  animadvertitur:  motus  autem  sit 
oportet  levis  et  moderatus.  Prognosin  vero  quod 
adtinet , illum  nervosae  casum  desperatum  esse , in 
quo  ad  semiparalysin  accedit  articuli  femoris  spon- 
tanea luxatio  crurisque  femorisque  atrophia. 

Therapeuticen  ita  interpretatur,  ut  singula  re- 
censeat auxiliorum  genera  eorumque  vires  perpen- 
dat: nulla  autem,  ne  vesicantia  quidem,  utut  a 
Cotunnio  celebrata,  certa  esse  hujus  mali  remedia 
ostendat:  immo  saepenumero  aegros  hoc  modo  cu- 
ratos dolere  ut  antea.  Neque  demonstratum  esse, 
vesicantibus  vel  humorem  collectum  solvi , vel  tol- 
li venarum  absorbentium  emphraxin ; multis  aegro- 
tantibus irritabilioribus  aut  acriori  sanguine  prae- 
ditis ulcera  ab  iis  excitata  non  tantum  nimis  do- 

lcntia  fieri , verum  etiam  facile  gangraenescere. 
Praeterea  motum  sic  impediri  adeo  salutarem : ma- 
nifesto denique  nocere  iis,  qui  ex  urinarum  vitiis 
aegrotant , propter  syphilidem  aliumve  morbum  ip- 
sarum laedentem  officinam. 

Quae  cum  ita  sint,  alia  quaerenda  medicina  est. 
Ilanc  vero  a se  inventam  esse  arbitratur  Petrini 
Inventae  historiam  scire  aventibus  narrat  ipse,  his 
fere  verbis:  Mercator  ann.  56.  corpore  plethori- 
co , anno  1768.  dolore  prehenditur  coxae  dexterae 
infra  per  externum  femoris  crurisque  latus  ad  pe- 
dem, supra  ad  os  sacrum  extenso.  Numerosis  re- 
mediis frustra  tentatis  a.  1774.  Petrino  curandus 
mittitur.  Hic  vesicans  tanquam  certum  remedium 
proponit.  Adsentiuntur  medici,  lubenter  cedit  ae- 
ger. Adhibetur : sed  spem  fefellit  eventus.  Cupit 
aeger  ultimum  experiri  remedium  monachi  cujus- 
dam,  quod  miraculi  instar  similes  morbos  sanasse 
fertur.  Arcessitur  monachus  elonginquo:  qui  ar- 
canum celare  cupiens  continuo  ad  operationem 
festinat.  At  forte  fortuna  adveniente  monacho 
aderat  ibi  Petrini;  non  medicum  se  esse  sed  ami- 
cum aegri  fatetur.  Jubet  monachus  aegrum  e lecto 
eximi  pedemque  dolentem  mensae  imponere.  Tum 
religiose  quaerit  in  vicinia  duorum  digitorum  pe- 
dis minimorum , potius  loco  inter  utrumque  ten- 
dinem extensorem  medio  tuberculum  caussam  do- 
loris igne  , ipso  dicente , delendum : invento  tuber- 
culo acum  ignitam  manu  prehendit  eainque  sub 

cellulosa  ct  cute  impegit : quo  facto  encheiresin 
peractam  aegrumque  sanatum  esse  dicit  jubetque 
per  cubiculum  ire  et  redire  non  deligato  vulnere 
ex  quo  sanguis  effluebat  ad  uncias  aliquot.  Post 
horae  quadrantem  vulnus  brassicae  folio  et  butyro 
deligat  iterumque  aegrum  vestibus  indutum  per  do- 
mum circumire  jubet,  ut  in  posterum  facturus  esset. 
Aeger  jussa  exsequitur  et  mirantibus  cunctis  sana- 
tum se  sentit.  Inde  omnes  ad  domum  mercatoris 
accurrere  tanquam  ad  Aesculapii  aedes , verum  mo- 
nachus unius  tantum  remedii  artifex  coxarios  so- 
los solari  studuit,  nullis  tamen  profuit  praeter- 
quam duobus,  mercatori  scilicet,  de  quo  dictum 
est,  et  monacho  ejusdem  ac  ille  ordinis.  Erant 
autem  hi  soli  ex  nervosa  ischiade  aegri. 

»Tum,  ita  Petrinus,  ego  salutis  caussam  perqui- 
rere, de  nervo  perscisso  cogitare,  Eustachii  tabulas 
consulere,  rem  exploratam  habere:  eo  scilicet  loco 
ramum  medium  nervi  tibialis  in  utrumque  minimum 
digitum  pedis  abire.  ]Nec  sperata  defuit  occasio 
experimento  hanc  opinionem  probandi.  Primum 
in  canonico  factum  est , eventu  fortunato.  Se- 
quuntur  plures  tum  ab  auctore,  tum  ab  alio  medi- 
co, Furiani  nomine,  feliciter  sanati ; unde  ille  effici 
existimat,  ignem  solum  esse  auxilium  et  certum 
maxime  et  efficax : Siquidem  eo  curatus  est  et  mer- 
cator et  obsoriiator  et  sacerdos  et  coquus  et  faber 
lignarius  et  matrona  et  rustica  inque  iis  etiam,  qui 
a vesicantibus  incassum  sanationem  exspectaverant. 

Nervo  in  poplite  aegro  setaceum,  morbo  composito 
et  hoc  et  cauterium  adhibendum  esse,  ischiadi  ner- 
vosae anticae  denique  fonticulum  ab  aliis  lauda- 
tum minus , quam  ustionem  inter  pollicem  pedis 
eique  proximum  digitum,  quo  loco  nervus  cruralis 
in  parvos  ramulos  desinit,  profuturam  esse,  opina- 
tur: caeterum  hanc  curandi  methodum  reliquis  an- 
teponendam , quibuscunque  artis  peritis  commen- 
datam cupit. 

En  igitur  duo  mali  atrocissimi  remedia  ab  Italis 
medicis  duobus  celeberrimis  inventa , quorum  si 
unum  modo  spem  exspectationemque  expleat,  no- 
stram sane  fortunam  laudabimus;  neque  admodum 
desiderabimus  tertium,  de  quo  tamen,  ne  huic  com- 
mentationi nostrae  quid  desit , dicendum  est. 

Franciscus  Home  , professor  materiae  medicae  in 
universitate  Scotiae  Edinburgensi , consilio  sane 
laudabili,  medicamentorum  multorum  virtutes  ex- 
ploravit observationibus  et  experimentis  prudenter 
factis  in  Nosocomio  clinico : quam  observandi  et 
experiundi  consuetudinem  si  constanter  tenuissent 
medici,  hanc  quoque  scientiae  medicinalis  partem 
et  concinnam  magis  magisque  veracem  haberemus, 
quam  nunc  est  et  haberent  simul  tirones  codicem, 
ad  quem  artem  dirigere,  remediorum  selectum  fa- 
cere et  legitimam  inter  medendum  curandi  viam 
inire  possent.  Inter  experimenta  clinica  ab  hoc 
professore  vulgata  (libi  i Sect.  XIII.)  septem  nu- 
mero suat , quae  vires  medicatas  testantur  olei 

terebinthinae  in  hac , de  qua  verba  fiunt , neural- 
gia sananda.  Remedium  proposuerat  vir  doct.  Cret- 
is e eoque  auctore  Homius  ipso  usus  est  ac  medici- 
nam esse  efficacem  cognovit.  Praescripsit  autem 
hac  formula:  I^>  ol.  tereb.  dr.  ij.  meli.  opt.  unc.  j. 
m.  f.  linet,  cap.  cochl.  parv.  mane  et  vesp.  super- 
bibendo  haust.  potus  communis  tepidi.  In  expe- 
rimento primo , remittente  dolore  multumque  seda- 
tiore etiam  vesicans  admotum  est,  qui  illum  pror- 
sus sustulit  6°.  curationis  die:  tertio  autem  die  a 
remedio  sumpto  sudor. 

In  altero  utrumque  crus  et  brachium  ab  articu- 
lo femoris  et  humeri  vexaverat  dolor.  Crurum  neu- 
ralgiam sustulit  linctus;  brachiorum  non  cessit  nisi 
vesicanti.  Sudavit  aeger  et  ab  unaquaque  reme- 
dii dosi  ardoris  sensum  percepit  in  artu  inferiori 
dextro. 

In  tertio  jam  ad  semiparalysin  res  pervenerat.  Per 
errorem  sumpserat  aegra  integrum  linctum  tribus 
dosibus:  unde  stranguria  vehemens,  nec  tamen  nisi 
parumper  levatus  morbus. 

In  experimento  quarto  diuresin  fecit  sextoque 
die  dolor  ischiadicus  abierat:  supererat  tamen  ali- 
quis in  malleolo. 

Ouintum  exemplum  obfert  sanationis , artu  licet 
jam  extenuato  et  frigente.  Verum  motu  restituto 
et  nervo  ischiadico  a dolore  libero,  dolores  in  ge- 
nu et  malleolo  molestare  perrexere,  ut  iis  auferen- 
dis opus  esset  remediis  externis. 

Sextum  morbi  septennis  cura  quatridui  sanati 
exemplar  est. 

In  septimo  a linctu  ardor  stomachi , mador  cu- 
tis, crurisque  aegri,  urina  uberior;  dolor  femoris 
multum  mitigatus  : graviter  dolente  semper  genu ; 
huic  admotum  vesicans  dieque  quarto  et  decimo 
curae,  omnes  dolores  sublati. 

Haec  experimenta  etiamsi  hujus  medicaminis  tes- 
tentur  efficacitatem , tamen  et  quia  parvo  numero 
sunt , et  quia  non  omnem  in  omnibus  morbum , 
nec  solum  sustulit , ad  inductionem  non  sufficiunt , 
neque  quod  demonstrandum  erat , satis  demon- 
strant : esse  scilicet  hoc  auxilium  tum  certum , tum 
reliquis  cunctis  anteponendum. 

Problematis  solutioni  propius  accessit  vir  doct. 
Martinet  , qui  aegrotantium  historias  protulit  se- 
ptuaginta; nec  tamen  omnes  novas  (sunt  enim  non- 
nullae ex  Homio  repetitae ) quorum  aegrotantium 
quinque  eo  nihil  proficerunt,  decem  nonnisi  tem- 
porarium levamen,  minime  perpetuum  illud,  attu- 
lit, reliqui  quinquaginta  quinque  perfecte  sanati 
sunt.  Verum  adcuratius  de  his  etiam  historiis  ex- 
ponamus, necesse  est. 

Homii  igitur  experimenta  in  Gallia  continuavit 
Martinet  et  quinquennii  experientiam  circa  hujus 
remedii  utilitatem , scripto  consignatam,  edidit.  Pri- 
mo capite  leguntur  historiae  neuralgiae  hoc  ipso 
sanatae  (vulgaris  formula  fuit:  1^>  sp.  tereb.  3ij. 
meli,  rosae,  liv.  tria  cochlearcula  de  die)  quibus 

docemur  tam  acutae , quam  chronicae  mederi  te- 
rebinthinam , brevi  paucorum  dierum  tempore : 
mederi,  vesicantibus  licet  infructuose  admotis  et 
crure  jam  torpente  et  infirmo,  nec  tantum  dolorum 
fulgura  compescere,  sed  et  sensum  et  motum  sa- 
num artubus  misere  tortis  et  cruciatis  reddere : sa- 
nare etiam  alias  aliarum  partium  neuralgias  : ar- 
tuum superiorum  (obs.  XVI.)  maxillae  (obs.  XVII 
sq. ) neque  quas  subinde  creat,  molestias  tanti  pu- 
tandas esse , ut  ipsius  usum  vetarent.  Has  molestias 
secunda  historiarum  series  indicat.  Nimirum  aliis 
turbas  digestionis  creavit  et  imprudenter,  i.  e.  dosi 
nimia  sumptum,  dolores  colicos  alvique  profluvium 
aut  nauseam  ipsumque  vomitum,  aut  pruritum  to- 
tius corporis,  aut  stranguriam,  aut  ardores  intesti- 
norum, phlyctaenas  oris;  quae  tamen  omnes,  in 
quibus  aderant : aderant  autem  in  paucis ; curatio- 
ne peracta  ac  remedio  seposito,  reliquerunt. 

Juvat  autem  remedium  neque  sudoribus,  neque 
alvo  , neque  urinis  motis , quemadmodum  nonnul- 
lis placuit;  immo  absque  hisce  evacuationibus  sa- 
nationes perfecit  et  celeres  et  perfectas  et  constan- 
tes. Eam  thesin  probat  tertia  series  historia- 
rum ( obs.  XXV  — - XXVI. , quo  pertinent  etiam  obs. 
XXVII — XXIX.)  in  quibus  prostant  quoque,  quae 
topicam  medicaminis  efficacitatem  monstrent,  per 
frictiones  scilicet:  quo  tamen  modo  adhibitum  ce- 
phalalgiam, vertigines,  temulentiam  fecisse  legitur, 
propter  odorem  ingratum  nares  ferientem. 

Administrandi  modus  varius  est  et  multiplex; 
Oportet  remedii  acrimoniam  apto  vehiculo  tempe- 
rare: meile,  pulv.  gum.  arab.,  magnes,  calcin. , syru- 
pis  medicatis.  Formulae  remedii  exemplar  dedit 
hocce  auctor:  vit.  ov.  N°.  1.  sp.  terebinth.  3i  i j. 
syr.  menth.  — lior.  aur.  5 i j.  3 dd.  c.  p.  Quandoque 
laudani  additur  3/3  — 3 j.  ad  praevertendos  vomitus. 
Formula  Cheynii  aetheris  therebinthinacei  hunc 
in  finem  nequaquam  prae  caeteris  commendabilis. 

Magis  vero  sequens  electarii:  ol.  tereb.  3ij. 

2 2 

pulv  g.  arab.  si /3.  sacch.  pulv.  3/3.  syr.  flor,  au- 

j** 

rant.  3j.  Saporem  autem  odoremque  ingratum  cor- 
rigit optime  connubium  cum  magnes,  calcin. , quale 
est  in  formula  hacce  ol.  tereb.  3 j.  magnes,  calcin. 
9ii5.  ol.  menth.  gtt.  viij.  Neuralgiae  lumbari  ma- 
gis apta  est  clysteris:  ol.  terebinth.  3/3.  \it.  ov. 
N°.  1.  decoct.  papav.  lb  /3 . In  frictionibus  ubi  ad- 
hibetur, copulatur  cum  axungia,  ol.  aromat.  quodam 
ipsoque  laudano  (ol.  chamom.  oij.  sp.  terebinth. 
sj.  laud.  liq.  Syd.  3j.)  quinetiam  forma  emplastri 
locis  imponitur  dolentibus , ubi  nudior  sub  cute  ner- 
vus. 

Indicatur  haec  medicina  ubicunque  neuralgiae 
neque  vitium  organicum  subest  nec  corporis  cache- 
xia peculiaris : nec  tantum  in  ischiadica  et  cru- 
rali , sed  in  aliis  quoque  neuralgiis  profuisse , ob- 
servatio est. 

Sequuntur  historiae  ischiadis  nervosae  chronicae, 
brevi  tempore  feliciter  curatae : in  quibus  notanda 

est  XL.  quae  ostendit,  ne  in  summo  quidem  mali 
gradu , corpore  propter  dolorum  atrocitatem  in  ma- 
rasmum et  febrim  hecticam  conjecto,  desperandum 
esse : tum  parem  successum  in  acuta  neuralgia 
fuisse  obs.  XLIII.  — LYI1I  et  sqq.  manifestum  est 
Cap.  III.  comprehenduntur  historiae,  in  quibus  suc- 
cessu vel  plene  caruit,  vel  minus  saltem  optato 

% 

oleum  hocce  datum  est. 

Quae  scriptioni  suae  subjecit  consectaria  auctor, 
haec  fere  sunt : ex  methodis  administrandi  hoc 
oleum,  praecellere  reliquis  usum  internum  modera- 
tum ad  scr.  1.  ter  de  die  in  convenienti  vehiculo: 
ita  ingestum  ardorem  concitare  intestinorum  simi- 
lemque  nervi  artusque  aegri.  Majori  dosi  irritare 
canalem  cibarium  urinaeque  vias  atque  dolores  co- 
licos facere,  diarrhoeam,  vomitum,  stranguriam. 
Prodesse  medicamentum  stimulando  nervum  dolen- 
tem (quod  indicatur  ardore  nervi  affecti,  certum 
curationis  fortunatae  signum). 

Jam  cognitum  habetis  morbum  morbique  auxi- 
lium; quod  utrum  reliquis  Italorum  cum  methodis, 
tum  medicinis  prius  propositis  semper  et  ubivis 
praeferri  debeat,  dubito  eoque  magis,  quoniam 
non  semel  Cotunnianae  methodi  expertus  sum  effi- 
cacitatem. Efficax  tamen,  immo  efficacissimum  es- 
se remedium , nullus  dubito : cujus  praeclaras  vir- 
tutes in  rheumatismo  praesertim  chronico  et  ner- 
vorum saepius  miratus  sum.  Quapropter  vobis  ho- 
rum triumvirorum  methodos  commendamus  com- 

probandas : etenim  medicorum  rationalium  et  ob- 
servandi et  experiundi  artis  peritissimorum  aucto- 
ritate nituntur. 


NEURALGIARUM  INTER  SE  COMPARATIO. 

0 

Comparantes  neuralgias : cephalalgiam  , prosopal- 
giam , odontalgiam , cardialgiam  , enteralgiam  , ner- 
vosam ischiadem,  illud  cunctis  commune  esse  cer- 
nimus, difficulter  saepe  dignosci  a morbis  consimili- 
bus , a vasorum  genere , rheumatismo  (*) , aut  affe- 
ctibus sympathicis,  deuteropathicis  originem  repe- 
tentibus, nectam  facilem  rem  esse,  ac  quidem  vul- 
go putatur,  neurosin  discernere  a phlogosi  primas- 
que mali  caussas  propriasque  naturas  detegere.  Nec 


( * ) Rheumatismus  chronicus , praesertim  rheumatismus 
nervorum  diagnosin  habet  plurimum  incertam  ac  dubiam  , nisi 
praecesserit  acutus  aliarumque  partium  : quemadmodum  au- 
ctores probatissimos  conferendo,  ipsi  per  vos  intelligetis : 
quamobrem  ex  juvantibus  et  nocentibus  saepenumero  , ex  vi 
tempestatum  aerisque  vicissitudinum,  ex  remissionum  et  exa- 
cerbationum temporibus  res  demum  effici  a vobis  poterit : 
quam  ubi  effeceritis , scitote  antirheumatica  efficacissima , usu. 
comprobata  esse:  sulphur,  antimonialia , aconitum,  guajacum, 
terebinthinam ; quae  quo  debeant  modo  singulis  casibus  ad- 
commodari , therapeutice  vos  docebit  universalis  et  vero  plu<» 
ribus  a me  locis  indicatum  est. 

minus  arduum  esse,  rectam  legitimamque  singulis 
medicinam  facere , nec  nocere , quibus  prodesse 
oportebat.  Esse  tamen  morbos  nervorum  idiopa- 
thicos didicimus,  suo  curandos  genere  medicinae: 
esse  dolores,  quos  nec  facit  inflammatio,  nec  tollit 
sanguinis  depletio:  nec  minus  errare  eos,  qui  sem- 
per  et  ubique  phlogoses  accusant,  quam  qui  ner- 
vos habere  malorum  omnium  auctores  consueve- 
runt. Cephalgias  esse,  quibus  valerianae  radix,  en- 
teralgias  , quibus  opium  medetur , ut  esse  cepha- 
lalgias,  enteralgias,  quibus  venaesectiones,  hirudi- 
nes medentur,  quo  jure  negaremus,  non  video. 

Nec  meliori  jure  negari  potest,  saepenumero  ex 
peculiari  cachexia  nervos  dolere  posse  eique  adcom- 
modandam  esse  nervorum  dolentium  medicinam  : 
illud  vero  negari  jure  merito  potest,  eam  artem 
salutarem  fore,  quae  therapeutices  universalis  stu- 
dium negligat  illumque  esse  probabilem  medicum , 
qui  uni  duntaxat  adhaereat  doctrinae.  Nolite  igi- 
tur o Amici ! naturae  viam  deserere  inque  rebus 
vestris  gerendis  mementote : amorem  systematis  es- 
se odium  veritatis . 

Memoriae  juvandae  gratia  hisce  consectaria  quae- 
dam subjungam,  ex  neuralgiarum  comparatione  du- 
cenda. 

I.  In  neuralgiis , ut  in  arthritide  , podagra , 
rheumatismo,  carcinomate,  aliis,  dolor  mor- 
bus non  est , sed  nervorum  morbo  afflicto- 
rum querela. 

II.  Multis  critici  quid  subest,  non  temere  tur- 
bandum. 

III.  Rheumatismus , cachexia , neurosis  inter- 
mittens plurium  neuralgiarum  fontes. 

IV.  Ab  affectione  sympathici  nervi,  vagi,  tri- 
gemini reflectionis  lege  afficitur  systema 
spinale  motorium:  unde  convulsiones,  epi- 
lepsiae , semiparalyses , paralyses , inter- 
dum, affecto  cerebro,  deliria,  maniae:  ra- 
ro motus  febriles,  ex  cordis  sympatheia 
mota. 

V.  Huic  potissimum  affectioni  plura  remedia, 
narcotica  praecipue,  mederi  videntur  mor- 
bumque suis  terminis  et  limitibus  coercere. 

VI.  Nec  dispar  forsitan  vesieantium , cauterii  , 
terebinthinae  usus ; nisi  rheumatismi  la- 
tentis haec  auxilia  sint. 

VII.  Vomitoria,  purgantia,  potius  revellentium, 
derivantium , quam  evacuantium  nomine 
prosunt. 

VIII.  Palmaria  in  iis  medicina  est  diaetetica , 

i. 

quae  latiori  sensu , ut  in  podagra  et  chro- 
nicis quam  plurimis,  sola  morbo  vincendo 
par  est. 

Comatum  familia,  id  est  earum  neurosium,  quae 
cum  narcosi  sunt , comprehenduntur : eclampsia  , 
epilepsia,  catalepsis,  apoplexia.  Eclampsia,  eclam- 
psis,  convulsio  adpellatur  acuta , cum  sensuum  in 
paroxysmo  obscuratione , quae  cum  et  mulierum  et 
infantum  inprimis  familiaris  morbus  est,  de  con- 
vulsionibus gravidarum,  parturientium,  puerpera- 
rum primo,  tum  de  convulsionibus  infantum  ser- 
monem habebimus. 

Est  eclampsia  gravidarum,  quae  vulgo  sub  finem 
graviditatis  prehendit  mulieres  irritabiles , praeci- 
pue primiparas,  plethoricas,  robustas,  abdomine, 
cruribus , omnique  corpore  humoribus  turgente , 
ex  victu  pleniore,  motu  corporis  neglecto,  alvi  du- 
ritie, urinarum  retentione,  commotione  animi,  iis 
praeludentibus  signis , quae  congestionum  in  caput 
et  cerebrum  esse  solent  eoque  fere  tempore,  quo 
prius  menstrua  fiebat  depletio. 

Magna  in  graviditate  calamitas  est,  et  matri  sae- 
penumero  et  proli  exitium  adportans,  nec  felicius 
abigenda , quam  adparatu  remediorum  antiphlo- 
gistico  : quo  corphs  depletur,  impetus  a capite  re- 
vellitur , nec  raro  uterus  in  contractiones  cietur 
ad  foetum  excludendum.  Habetis  concinnam  rei 
adumbrationem  ex  observatione  tam  propria,  quam 

aliena  factam.  Nam  si  quae  ipse  vidi  quaeque  de- 
scripta legi,  morbi  calamitosissimi  exempla  recolli- 
gam, talis  mihi  nascitur,  qualem  tradidi,  rei  spe- 
cies. 

Sed  quemadmodum  pictores  primo  delineant  res, 
deinde  elaborant  magisque  perficiunt , ita  his  pri- 
mis lineamentis  ductis  positisque , lucis  et  umbrae 
colorumque  varietatibus  picturam  nostram  absol- 
vere conabimur. 

Itaque  primo  loco  non  tantum  primipararum  hoc 
est , sed  earuni  quoque , quae  crebrius  partum 
enixae  sunt ; neque  ultimo  duntaxat  tempore  gra- 
viditatis, sed  quinto,  aut  sexto  mense,  eo  tamen 
discrimine,  quod  quo  initio  propius,  eo  purior  neu- 
rosis  magisque  hysterica.  Porro  quemadmodum 
gravis  illa  atque  epilepsiae  aut  apoplexiae  similior 
eclampsia  sanguinearum  est  et  robustarum , sic  al- 
tera levior  mobilium,  lymphaticarum,  nervosarum, 
gracilium.  Ac  licet  vulgo  non  alia  ratione  aut  me- 
lius , aut  fortunatius  solvitur , quam  partu  sponta- 
neo ; tamen  a partu  superfuisse  mecurn  alii  plu- 
ries observaverunt,  idque  potissimum  ex  secundi- 
nis sanguinisque  coagulis  uterum  irritantibus,  aut 
ex  sola  animi  perturbatione.  Denique  utut  anti- 
phlogistica  auxilia  eorum  ex  numero  sunt , quae 
maxime  longeque  plurimas  juvarunt,  aliis  obfuisse, 
aut  profuisse  alia  feruntur. 

Vos  si  veram  eclampsiae  gravidarum  imaginem 
cognoscere  cupiatis,  adeatis  excellentem  de  morbis 


i 


DE  ECLAMPSIA. 


163 


mulierum  scriptorem  J o.  CiiRiST.  Gottfr.  Joerr  ; 
si  morbi  varietates,  evolvite  Francorum  monogra- 
phias  triumvirorum  Chaussier,  Miquel  et  Velpeau. 
Ille  quae  ex  adparatu  gastrico  est  , potissimum 
animadvertit:  hi  varietates  has  tres  distrinxerunt: 
hystericam  , epilepticam  , apoplecticam  : quarum 
hae  fere  provectae  tantum  graviditati  propriae 
sunt.  Interdum  convulsiones  sequitur  paralysis , 
subinde  mania : interdum  musculi  vitae  organicae 
prae  musculis  vitae  animalis  convelluntur  oboritur- 
que  vomitus,  singultus,  tussis,  palpitatio:  inter- 
dum tetani  speciem  relert:  subinde  vel  solus  ute- 
rus, vel  abdominis  musculi  convulsionibus  agitan- 
tur (cff.  obs,  18.  Boet.  Miquel  , obs.  1 et  2.  Cl. 
Velpeau).  Eo  magis  metuendae  sunt  hae  convul- 
siones, quo  magis  ad  epilepsiae  aut  apoplexiae  for- 
mam accedunt  gravioresque  , diuturniores  , citius- 
que  redeuntes  accessiones  faciunt  atque  ipso  par- 
tus tempore  fiunt. 

Therapeia  eclampsiae  si  minus  disputationes , 
quam  aegrotantium  historias  consulamus,  ea  maxi- 
me salutaris  fuisse  videbitur  , quae  corpus  deplen- 
do sanguinemque  tam  detrahendo,  quam  revellen- 
do fit  atque  derivando.  Eo  largior  requiretur  san- 
guinis jactura,  quo  corpus  magis  succiplenum  quo- 
que coma  gravius  et  apoplectico  similius.  Nec  tan- 
ta facile  postulabitur,  quantam  fecerunt  nonnulli, 
ad  plures  videlicet  sanguinis  libras,  idque  in  ipsis 

Qtiam  infirmis,  lymphaticis;  quamvis  ne  tunc  qui- 
li* 

dem  successu  caruisse  legatur.  Exemplo  sit  haec 
morbi  historia:  mulier  constitutionis  nervosae  lym- 
phaticae non  ita  diu  post  primum  partum  prehen- 
ditur eclampsia.  Sanguinis  detrahuntur  librae  fer- 
me  quatuor.  Cito  accessiones  decrescebant  et  coma 
24  horarum  spatio  finiebatur.  Inde  tumor  et  dolor 
in  flexura  brachii,  pulsu  duro,  parvo,  crebro,  in- 
que  eo  nascente  erysipelate  oedematoso,  cui  me- 
debantur ligatura  et  liquores  solventes:  ipsa  tan- 
dem perfecte  convaluit  mulier  (Velpeau  pag.  40 
sq. ).  Secta  octogesies  vena,  a convulsione  tetani- 
ca liberata  est  hortulani  uxor  obs.  5.  ap.  Miquel. 
Post  venae  sectionem  et  potionem  catharticam  fe- 
liciter peperit  mulier  obs.  9.  ejusdem:  nec  tamen 
profuit  iterata  venaesectio  feminae  obs.  14.,  con- 
vulsionibus demum  post  partum  per  forcipem  ab- 
solvendum silentibus  ; quae  partu  licet  per  forci- 
pem terminato  , in  obs  13  usque  ad  mortem  per- 
stiterunt. Servavit  contra  venaesectio  larga  aegram 
Ballonii  cons.  73.  et  mulierem  juvenculam  obs.  18. 
et  mulieres  obss.  21  et  22;  nec  non  feminam  obs. 
27.  cl.  Velpeau  constitutionis  debilis,  repetita  ea- 
que  larga.  Femina  obs.  8.  ejusdem,  sanguine  ab- 
unde detracto,  sine  artis  auxilio  partum  enixa  est 
et  a convulsionibus  liberata.  Par  fuit  venaesectio- 
nis  successus  in  obs.  11.  Profuit  etiam  idem  auxi- 
lii genus  feminae  lymphaticae  obs.  19.  post  partum 
convulsae  et  alteri , cui  etsi  nunquam  catamenia 
fluxerant,  jnenstruo  tempore  convulsionibus  tenta- 


DE  ECLAMPSIA. 


1 65 


tae  , nihilominus  gravidae  factae  filium  parere  et 
sub  graviditate  a convulsionibus  liberari  contigit. 
Hae  autem  redierunt  postea , sola  venaeseetione 
aut  sedandae,  aut  praecavendae.  Sustulit,  eas  ae- 
tas climacterica.  Consimilis  fuit  conditio  et  cura- 
tio per  antiphlogistica  alius  puellae,  cui  sanguine 
ad  tres  libras  evacuato,  nullae  deinceps  acciderunt 
convulsiones:  verum  truncus  inferior  corporis  re- 
solutus est:  ipsa  tamen  post  menses  octodecim  ex- 
actos sponte  convaluit. 

Cavete  tamen,  credatis,  semper  profuturam  es- 
se sanguinis  e venis  detractionem  eamque  largam. 
Aliquando  vel  parva  depletio,  vel  topica  spasmos 
solvit:  aliquando  rubefacientia , vesicantia,  subin- 
de nervina  utilia  fuisse  videntur.  In  obs.  7.  cl. 
Yelpeau  post  largum  vesicans  ventri  impositum 
parere  coepit  femina  et  sub  doloribus  mentis  com- 
pos fieri,  nullis  revertentibus  spasmis. 

Vulgaris  opinio  fert,  partum  solvere  eclampsiam 
eumque  nisi  sponte  fiat,  arte  cogendum  esse.  Et 
profecto  saepenumero  ita  evenit:  falleretur  tamen, 
qui  semper  ita  eventurum  crederet,  aut  quovis 
tempore  partum  urgeret : quasi  non  numerosa  ex- 
starent exempla  post  partum  perrexisse  convulsio- 
nes, sub  ipsoque  partu  aut  brevi  postea,  et  ma- 
trem et  prolem  defecisse. 

Certe  consilio  et  prudentia  opus  erit  maximis, 
ut  ab  obstetricatore  et  medico  res  bene  gerantur. 
Crebro  ipsa  rem  gerit  natura,  aut  quid  facto  opus 

sit,  indicat:  ac  fortunatus  ille,  qui  naturae  vocem 
et  intelligat  optime  et  exsequatur  fideliter.  Ex 
puerperii  crisi  turbata  quae  acciderunt  convulsio- 
nes, ea  restituta  sudoribus  spontaneis,  siluerunt, 
in  obs.  18.  Miquellii.  Quas  provocaverat  urina- 
rum retentio,  in  obs.  217.  Cei.  de  la  Motte,  eas 
solvit  urinarum  profluvium,  postquam  collum  ve- 
sicae a capite  foetus  premente  fuerat  liberatum. 

Itaque  caussarum  indagatione  naturaeque  obse- 
quio rem  gerere  oportebit  ac  consilio  definire  par- 
tus an  promovendus,  nec  ne  et  si  promovendus  sit, 
an  forcipe , an  versione , an  alia  quavis  ratione 
promoveri  debeat.  Utrum  methodus,  quam  pro- 
posuit Vir  Cl.  Chaussier,  belladonna  orificium  ute- 
ri solvendi,  aut  aliorum  illud  incisione  dilatandi, 
commendari  mereatur , propter  experimentorum  in- 
opiam effici  nequit.  Hanc  quod  attinet,  citantur 
a viro  doct.  Coutouly  casus  quatuor,  tres  felicis, 
unus  infelicis  per  eam  curationis. 

Quae  post  partum  eveniunt  vel  ex  intemperie 
nervorum,  vel  ex  haemorrhagia  convulsiones,  aliam 
postulare  curandi  rationem,  inteiiigitis.  Has,  ex 
haemorrhagia  natas  et  inanitione  mors  brevi  secu- 
tura est;  nisi  prompte  sistere  haemorrhagiam  eas- 
que  praevertere  medico  contigerit. 

Infantum  eclampsia  praesertim  aut  lacti , aut  ci- 
bo seu  nimio , seu  pravo  debetur , neque  facile 
nisi  diaeta  rite  ordinata  sanabitur:  de  qua  prae 
aliis  consulendus  est  Vir  Clar.  Baumes  , in  ejus  de 

hoc  morbo  edita  commentatione.  Notandus  etiam 
abusus  opii  aut  diacodii  est,  alvique  adstrictio, 
tum  polyaimia  sive  plethora ; et  contra  inanitio, 
aut  cacochylia;  morborum  acutorum  febrilium  prin- 
cipium; morbus  verminosus,  calculus,  venena.  Et 
profecto  nullus  sive  morbus,  sive  morbi  effectus 
est,  in  quem  magis  conveniant  Celsi  verba:  eum 
recte  curaturum  esse , quem  caussae  orig  o non  fe- 
fellerit, De  hac  autem  parte  optime  meritus  est 
monographiae  eximiae  nuper  altera  vice  editae  au- 
ctor. J.  L.  Brachet  , qui  singulas  caussas  obser- 
vationibus peculiaribus  explicuit ; quocirca , hunc 
praesertim  in  hoc  loco  exponendo  ducem  seque- 
mur. 

Is , auctore  Sauvagesio  , eclampsiam  vocans  eam 
convulsionem,  quae  est  cum  sensuum  in  paroxys- 
mo obscuratione,  cum  in  convulsionibus  caeleris 
mentis  facultates  sint  integrae  atque  intactae , di- 
scerni hanc  ab  epilepsia  monet,  defectu  motuum 
istorum  repentinorum  et  automaticorum , quibus 
epileptici  agitantur:  quam  diagnosin  tunc  demum 
mente  complecti  poteritis,  quum  tenueritis  epile- 
psiae historiam  postea  tradendam.  Quapropter  haec 
missa  facientes , continuo  transeamus  ad  observa- 
tiones Brachetianas , in  quibus  simul  de  eclam- 
psia deque  caeteris  infantum  convulsionibus  verba 
fient. 

Ab  iis  factum  est  initium , quae  intemperiem 
nervorum  accusant  sive  haereditariam , seu  aequi? 

sitam  illam.  Prior  matris  nervosae  prolem  tangit , 
quae  tres  jam  infantes  ex  convulsionibus  pereuntes 
luguerat.  Quartam  pulchram  filiolam  convulsioni- 
bus pariter  tentatam  servarunt  pulveres  de  flor, 
zinci  et  hyosc.  nigr.  extr.  Secundae  nervorum  in- 
temperiem creaverant  calamitates,  quas  mater  gra- 
vida erat  perpessa:  huic  suppar  medebatur  medi- 
cina eademque  puerulum  sanavit  patre  genitum 
iracundo  et  matre  mobili  et  alterum  natum  capite 
grandi  et  educatum  molliter.  Quinto  aegrotulo 
morbum  suscitaverat  lac  vitiosum  nimis  tenue,  su- 
stulit victus  mutatio.  Gemellis  sororibus  observa- 
tionis sextae  alteri  ex  ira,  ex  terrore  alteri  con- 
vulsiones obortas  sedavit  medicina  ex  zinci  oxyd. 
et  hyosc.  extr.  pedibusque  suppositus  sinapismus. 
Alter  obs.  8.  psychica  medicina  sanatus  est.  Alio- 
rum eclampsiam  ex  capitis  congestione  amoverunt 
hirudines.  Aliis  vermes  in  aurium  meatu  mor- 
bum creaverant:  aliis  morbilli,  variolae  erupturae, 
aliis  catarrhus,  vulnus  punctum,  calculus  vesicae, 
abscessus,  dentium  eruptio,  ira  nutricis,  cicuta 
aquatica,  medicina  acris,  cathartica,  vermes,  ven- 
triculi phlogosis  ; aliis  ex  haemorrhagia  nimia  aut 
ex  manustupratione  inanitio,  aliis  cachexia  sero- 
fulosa,  syphilitica,  alia.  In  tanta  multitudine  et 
diversitate  potentiarum  nocentium,  plurimi  profe- 
cto interest , convulsionum  caussam  indagare  pro- 
ximam eoque  consilio  vir  doct.  anatomen  practi- 
cam  consuluit,  initio  facto  a Morgagno,  ex  quo 

hanc  notavit  aegrotantis  historiam,  Ep.  X.  art.  7. 
» Puella  quinquemestris  febre  et  alvi  fluxu  corri- 
pitur. Postridie  febris  duntaxat  permanet.  Ter- 
tio die  magna  ingruit  superiorum  artuum  clonica 
convulsio  , quae  ad  thoracis  quoque  posteriores 
musculos  extendebatur,  sed  leviter,  levissime  au- 
tem ad  glutaeos.  Ad  quinti  diei  finem  remissa 
convulsio  est,  per  intervalla  tantum,  nullo  autem 
modo,  quum  puella  dormiebat,  se  prodens,  succe- 
dente interim  per  universum  corpus  morbo  regio. 
Mortuae  cutis  ubique,  sed  praesertim  in  dorso  ma- 
culis erat  distincta  e sub-atro  rubentibus.  In  ventre 
nihil  annotatione  dignum,  praeter  rectum  intesti- 
num atra  nigredine  infectum.  In  thorace  pericar- 
dium plenum  erat  aqua  eaque  flava  , cordis  autem 
ventriculus  dexter  concretionem  habebat  polypo- 
sam in  pulmonarem  arteriam  pertinentem,  concre- 
ti muci  instar.  Sanguis  reliquus  erat  omnino  flui- 
dus : tamen  aeri  expositus  post  aliquod  tempus 
concrescebat.  Intra  cranium  denique  omnia  con- 
specta sunt  secundum  naturam  se  habentia,  nisi 
quod  inter  crassam  tenuemque  meningem  serosus 
inventus  est  humor,  qui  circa  sanguifera  vasa  ge- 
latinae  in  modum  concreverat. 

Lubet  huic  a doct.  Brachet  citatae  addere  al- 
teram proxime  sequentem:”,  Puellus  matre  genitus 
valetudinaria  et  quae  praesertim  cum  ipsum  utero 
gereret,  variis  et  complicatis  obnoxia  morbis,  cre- 
brius ut  hos  sedaret , muliebri  consilio  generosi 

vini  potionibus  usa  fuerat , achoribus  primum  ; 
dein  scabie  affectus , cum  pustulae  non  made- 
rent amplius , febribus  correptus  est.  His  cum 
iterum  pustulae  ichore  scaterent,  abeuntibus,  gra- 
vius saevire  scabies  coepit  infansque  macescere. 

Denique  multis  interjectis  diebus,  siccatis  rur- 
sus pustulis,  alvi  fluxu  et  convulsivis  motibus  cre- 
bro intra  octiduum  vexatus,  circa  mensis  octavi 
finem , cum  incisores  dentes  superiores  jam  essent 
erupturi,  vivere  desiit.  Ventris  sana  omnia  erant 
viscera  ipsiusque  hepatis  magnitudo  caeteris  pro- 
portione respondebat.  In  thorace  pulmo  dexter 
undique  pleurae  tenaciter  adhaerebat , et  dexter 
tamen  et  sinister  nullis  distincti  erant  maculis  et 
omnino  illaesi.  Cor  nullam  polyposam  concretio- 
nem habebat.  Inter  cerebri  meninges  mediocris 
seri  stagnabat  copia.  Cerebri  autem  ipsius  poste- 
rior pars  non  rotundata  ad  cubicam  potius  formam 
videbatur  accedere.” 

Ex  his  aliisque  consimilibus  Lallemandi  praeci- 
pue et  AbercROMBII  extispiciis  effici  existimat  Bra- 
chet,  caussam  proximam  convulsionum  esse  repe- 
tendam ab  irritato,  aut  aegrotante  cerebro,  in  mus- 
culos reagente.  Quae  certe  pathogenia  latiori  sen- 
su accepta  reprobari  non  potest;  strictiori  contra 
eo,  quo  in  omni  convulsione  cerebri  ponitur  irri- 
tatio ( ex  more  seculi  irritationem  tanquam  Deum 
ex  machica  continuo  invocantis)  vix  admittenda. 
Eo  enim  modo  quae  haemorrhagias  et  inanitionem 

sequuntur,  convulsiones  nemo  probabiliter  explica- 
bit ac  proculdubio  sub  unius  irritationis  imperio 
ingens  ista  spasmorum  convulsionumque  cohors  re- 
digi et  militare,  nisi  per  vim  coacta,  non  poterit. 
Verum  theoriam  mittentes  ad  praxin  revertamur: 
postquam  illud  circa  Morgagni  historias  monuimus: 
ex  meningum  inflammatione  explicare  convulsio- 
nes in  iis  qui  voluerit,  indicandas  ei  esse  remis- 
sionis et  intermissionis,  morbo  ad  exitum  lethalem 
progrediente , caussas  et  in  casu  altero  , cur  inter 
cerebri  meninges  mediocris  seri,  quae  stagnabat, 
copia  convulsiones  tantas  ipsamque  mortem  intu- 
lerit 

Ad  convulsionum  pathogeniam  explicandam  cer- 
te opus  foret  cerebri  non  tantum , verum  etiam 
medullae  spinalis  totiusque  generis  nervorum  phy- 
siologia earumque  legum  cognitione , quibus  nervi 
reguntur  et  aequilibrium  servatur  inter  varias  regni 
nervosi  provincias. 

In  curationem  (sunt  verba  Boerhaavii  , jure  ce- 
lebrata a doct.  Brachet)  prius  pervestiganda  est 
caussa  singularis  et  locus  primario  affectus , unde 
convulsio  ortum  habet , dein  ocyus  medicamenta 
applicanda  illa , quibus  acre  leniri , impactum  re- 
solvi, contractum  laxari  possit,  unde  diluere,  laxa- 
re, revellere,  lenire,  fere  sanare  solent  convulsio- 
nes hasce ; nec  unquam  specioso  antispasticoruin 
titulo  fides  adhiberi  debet,  Aph.  712. 

Horum  autem  antispasticoruin  copias  ingentes  ex 

naturae  caussaeque  ignoratione  repetens,  non  mi- 
nus apte  haec  Baconis  laudat : medicamentorum 
varietas  ignorantiae  filia  est. 

Duae  autem  sunt  curandi  viae  in  convulsionum 
medicina:  altera  nervorum  cerebrique  sensum  se- 
dare , altera  potentias  corrigere  nocentes,  docet. 
Ad  illam  referre  nervina  oportet,  ex  quibus  efficax 
maxime  et  salubre  zinci  oxydum  est  expertus  doct. 
Braciiet  ; qui  ex  narcoticis  extr.  hyosc.  nigr. , ex 
stimulantibus  sp.  c.  c.  caeteris  anteponere  videtur, 
propter  virtutem  et  antispasmodicam  et  diaphore- 
ticam, quamvis  succinum , ambram  griseam,  casto- 
reum, moschum,  asam  foetidam,  camphoram  ne- 
quaquam rejicienda  esse  putet:  quod,  me  saltem 
judice,  de  moscho  potissimum  tenendum  est.  Con- 
vulsionibus vero  intermittentibus,  corpore  debili, 
opponendum  esse  cort.  Peruvianum. 

Inter  diaetetica  denique  simplicissima  praestan- 
tissimum  est,  Hoffmanno  monente,  aqua  simplex, 
qua  sola  atrocissimas  convulsiones  proiligatas  vidit. 

Magnae  praeterea  utilitatis  sunt,  quae  revellunt 
ac  derivant  remedia:  balnea,  semicupia  , cataplas- 
mata, fomenta  calida,  rubefacientia,  vesicantia , 
simul  cum  lotionibus,  fomentis,  epithematibus  ca- 
pitis frigidis.  Etiam  enemata,  purgantia  leniora 
eodem  fine  data ; circa  quae  cuncta  et  singula  pru- 
dens prudentis  medici  praeceptum  servandum  est: 
ex  antispasmodicis  leniora , antiphlogistica  stimu- 
lantibus aut  narcoticis  praeferenda  esse  et  effica- 

ciora  primum  parciori  dosi  tentanda  et  paulo  post 
largius  exhibenda. 

Antiplilogistica  illa  : depletiones  , mercurialia 
caet.  praesertim  cerebro  irritato  ex  sanguinis  con- 
gestione adhibenda , nec  studiis  praecocibus  in 
dispositis  revocanda  congestio  est. 

Varia  denique  earum  convulsionum  therapeia 
erit,  quarum  sedes  sit  in  locis  a cerebro  remotis. 

Dolor  sopiendus,  inflammatio  debellanda,  vul- 
nera puncta  dilatanda,  nervi  lacerati  perscinden- 
di , peregrina  extrahenda , morbi  cutanei , ulcera 
renovanda,  lux,  sonus  temperandus,  moderanda 
dentitio,  corrigendae  digestionis  turbae,  venenum 
expellendum,  colluvies  gastrica  subducenda,  flatus 
carminantibus,  vermes  anthelminticis  pellendi,  her- 
nia, prolapsus  intestini  recti,  luxatio,  fractura  chi- 
rurgia restituenda , respirationis  laesiones  emen- 
dandae, evacuationes  suppressae  revocandae  sicque 
sua  singulis  caussis  et  caussarum  generibus  adcom- 
modanda  auxilia  sunt. 


DE  CATALEPSI. 

Mirabilem  hunc  morbum  catalepsin  vocari,  mo- 
net Swietenius,  quia  eo  correpti  in  eodem  corpo- 
ris statu  manent,  quem  habebant,  dum  morbus  in- 
grueret: simili  plane  modo  ua  finxerunt  poetae  de 

illis,  qui  Medusae  capite  viso,  exanimes  obrigue- 
rant , torvo  vultu , elevato  brachio  ictum  minitan- 
tes adverso  hosti. 

Ipsum  alii  rarum  esse,  crebrum  satis  alii  perhi- 
bent. Illi  propriam  veramque  morbi  mirabilis  ima- 
ginem, hi  spurias  etiam  et  hybridas  formas  cogi- 
taverunt multisque  jactatoribus  medicis  Heersii 
regerenda  reprehensio  est,  qui  medico  glorianti, 
se  plus  mille  catalepticos  vidisse,  respondit,  ipsum 
igitur  plures  vidisse  unum , quam  reliqui  cuncti  a 
rerum  inde  initio:  aut  Sennerti  testimonium,  ex 
centum  medicis  ne  unum  quidem  fore,  qui  cata- 
lepticum  viderit. 

Vos  autem,  quam  parum  accurate  plerique  ea  in 
re  versati  sint,  ut intelligatis , primo  simplicem  tra- 
demus morbi  speciem,  deinde  quam  ab  hac  defle- 
ctant auctorum  relationes , ipsis  rerum  exemplis 
propositis,  demonstrabimus. 

En  N.  Pisonis  adpositam  morbi  definitionem. 
» Catoclie  seu  catalepsis  quaedam  tum  animae  tum 
corporis  detentio  est,  qua  qui  corripiuntur,  repen- 
te in  illo  permanent  habitu,  quo  correpti  sunt. 
Mens  enim  sensusque  omnes  detinentur  et  omnis 
eorum  facultas  velut  consumpta  videtur;  repente 
muti  fiunt,  neque  tamen  concidunt:  stantes  per- 
jmanent , si  stabant , sedentes , si  sedebant , oculi 
sunt  aperti,  si  prius  erant  aperti.”  Distinguitur 
a tetano  catalepsis,  quod,  recte  praecipiente  Sxvie- 
tenio , in  tetano  om?es  articuli  rigidissimi  fiant  et 

nulla  vi  flecti  vel  extendi  possint ; cum  in  catalepsi 
cerea  quasi  flexilitate  cedunt  omnia  et  maneant 
in  situ,  qui  ipsis  datus  fuit.  In  hac  autem  re  (sic 
idem  paullo  infra  perspicue  admodum  et  probabili- 
ter disputat)  in  hac  re  mirabilis  hujus  morbi  in- 
doles inprimis  est,  quod  sopiantur  omnes  sensus 
interni  et  externi,  superstite  tamen  efficacia  causae 
muscularis  motus.  Ut  hoc  melius  intelligatur,  con- 
siderentur illa  maxime  miranda,  quae  in  exercitio 
motuum  muscularium  contingunt.  Homo  proponit, 
per  milliaris  spatium  pedibus  incedere:  domo  exit 
et  saepe  in  toto  itinere  non  amplius  cogitat  de 
motu  corporis,  quem  inceptum  continuat,  amico- 
rum colloquiis  itineris  taedia  fallens,  vel  diversis 
objectis  obviis  novas  continuo  ideas  in  mente  ex- 
citantibus ; tamen  pergit  ambulando , licet  omni 
momento  non  renovetur  voluntas  hunc  motum  fa- 
ciendi ; licet  non  habeat  distinctam  cognitionem 
causae,  a qua  ille  motus  producitur,  nec  instru- 
mentorum, per  quae  ille  motus  fit  et  continuatur. 
Verum  antea  jam  saepius  dictum  fuit,  sensorium 
commune  esse  illud  organum  corporeum,  per  quod 
hoc  velle  in  mente  producit  motum  in  corpore;  si 
ergo  uno  momento  immobile  fiat  illud  sensorium 
commune,  nec  transmittat,  ut  ita  dicam,  hoc  im- 
perium mentis  in  corpus,  manent  omnia  in  eodem 
statu,  ut  ante  erant  et  sic  videtur  haberi  optima 
catalepsis  idea.  Novi  hoc  contigisse  nobili  aegro  , 
qui  domum  medici , quem  de  suo  morbo  consu- 

luerat,  egressurus,  in  ipso  limine  haesit,  per  ali- 
quot minuta  horae  catalepticus  et  dein  soluto  pa- 
roxysmo, domum  abiit,  immemor  sibi  hoc  conti- 
gisse.” 

Perfecta  catalepsis  fuisse  videtur  (quaedam  enim 
desunt  scitu  necessaria)  Juvenis  Britanni  apud  Tul- 
pium  Obs.  Medicar,  lib.  I.  cap.  XXII.  pag.  45.  il- 
liusque  litterarum  studiosi  apud  Ferneeium,  » qui 
dum  litteris  et  chartis  sedulo  invigilaret,  repente 
hoc  vitio  perculsus,  ita  quidem  obriguit,  ut  se- 
dens calamumque  prehendens,  oculis  in  libros  de- 
fixis, putaretur  in  eorum  studia  incumbere,  donec 
vocatus  ac  impulsus  deprehensus  est  omni  sensu 
motuque  carere.”  Nisi  hanc  velis  ad  exstasin  re- 
ferre, quod,  quia  brevior  justo  relatio  est,  ego 
non  recusabo.  Perfectam  omnibusque  numeris  ab- 
solutam aegrae  historiam  dedit  Tissotus  (pag.  10 
sqq. ) matronae,  quae  litis  brevi  judicandae  caus- 
sa tristis  et  anxia  a medicis  reperta  est  sedens  im- 
mobilis instar  statuae , oculis  apertis,  fixis,  bra- 
chiis sublatis,  manubus  junctis,  vultu  magis  flori- 
do, quam  pallido,  ut  erat  antea,  et  tristi,  spiratio- 
ne libera,  pulsu  leni,  molli,  membris  in  omnem 
sensum  flexilibus  atque  ex  arbitrio  flectendis  eas- 
que  servantibus  posituras  , quascunque  fecerat  , 
denique  ad  quosvis  stimulos  doloris,  ignis,  cla- 
moris insensilis,  immobilis,  surda. 

Itaque  sensuum  absentia  cum  flexilitate  artuum 
stabili,  absque  ulla  aliarum  actionum  laesione,  ad 

maxime  constantes  referunt  morbi  characteres.  Im- 
perfecta catalepsis  condiscipuli  fuit  Galeni,  quem 
nimis  studiis  fatigatum  , dixit  jacuisse  instar  ligni 
rigidum,  oculis  apertis,  nunquam  conniventibus: 
quippe  audiebat  ille  et  quorundam  memor  erat;  vi- 
debat, sed  nec  loqui  poterat,  nec  ullum  membrum 
movere. 

Perfecta  quidem,  neque  omnino  simplex  tamen 
fuit  Lambecii  catalepsis  puellae  eademque  perio- 
dica, quae  statutis  diebus  obrigebat  toto  corpore, 
omnis  sensus  expers  oculisque  apertis  et  cum  leni 
tantum  aliquo  motu  convulsivo  in  eodem  jacebat 
situ  , quasi  quaedam  statua ; adeo  ut  ne  acu  qui- 
dem puncta  dolorem  perciperet , nec  brachia  ab 
aliis  elevata  sponte  sua  labarent;  sed  monstroso  ri- 
gore in  eadem  positura  ferme  et  stabiliter  perma- 
nerent.” Ut  lenis  ille  motus  convulsivus  morbi  est 
non  prorsus  simplicis,  ita  nec  periodica  ratio  exqui- 
sitae catalepseos  est,  cujus  certa  esse  et  constans 
periodus  non  consuevit.  Nec  simplex,  nec  perfecta 
fuit  catalepsis  illius  virginis,  cujus  meminit  de  la 
Mettrie  : siquidem  et  hysterica  esset  et  sentiret 
spirituosa  naribus  supposita  et  manu  celerrima  na- 
ribus admota  illas  comprimeret:  quandoque  dimi- 
dium corporis  latus  tantum  corriperetur  catalepsi : 
postea  vero  in  gravem  eclampsiam  incideret.  Sin- 
gularis plane  casus  fuit  apud  IIaenium  Rat.  MecL 
Pars  IV.  cap.  5.  pag.  200  sqq.  in  qua  ex  taciturna 
quae  prius  fuerat,  facta  est  garrula  puella,  super- 

slitc  ea,  quae  erat  antea,  flexilitate  artuum  sta- 
bili. Verum  perdignus  casus  est,  quem  vobiscum 
lioc  loco  communicem.  » Puella  12  ann.  frigida, 
mucosa  tota,  catalepsi  bis  ter  nychthemeri  spatio 
repetente  , corripitur ; idque  integro  ferme  mensis 
spatio.  Catalepsis  quacunque  corporis  positione 
eam  prehenderet,  jacentem,  stantem,  incedentem, 
in  manducatione  cibos  potusve  ad  os  ducentem , 
semper  illam  in  eadem  positione  servabat ; nisi 
forte  quis  alius  mutaret.  Vix  per  octiduum  hic 
fuerat  morbi  status,  quin  ingentem  subiret  muta- 
tionem. Quae  enim  taciturna  olim  in  paroxysmis, 
jam  fit  garrula  tantaque  cum  rapiditate  loquax,  ut 
sana  nunquam  tam  precipitanter  loqueretur ; sed 
distincte  tamen  et  ad  rem.  In  plurimis  paroxysmis 
praesens  audivi  eam  Psalmos  Davidicos  cantantem , 
ritu  protestantium  , quorum  fide  a teneris  imbuta 
erat.  Cantus  autem  ille  notas  musicas  recte  obser- 
vabat, ut  asseverabant  adstantes.  Tum  audivi 
recitantem  catechismum,  quem  tenuerat  memori- 
ter, una  cum  pluribus  textibus  ex  Sacris  Bibliis,  ad 
quaestionem  catechismi  quamlibet  adpositis.  Cum 
ad  textus  hos  librum  adjungeret  sacri  auctoris  et 
caput  et  versiculum,  illico  ego  in  catechismo  id 
examinans  ad  li teram  omnia  prolata  esse  stupebam. 
Sed  neque  hic  finis.  In  vitia  hominum  acriter  in- 
ferebatur et  occasione  textuum  laudatorum  inve- 
hebatur in  adulteros  et  impudicos  homines,  prae- 
primis  autem  in  hominem  viduum,  in  vicinia  ha- 

bitautem , quod  pellicem  domi  aleret;  qui  tamen 
ipse  , paroxysmum  visurus  advolaverat  atque  ita 
praesens  praesentem  audiebat  has  diras  impreca- 
tiones in  sese  proferentem,  quanquam  ipse  nulla- 
tenus puellae  sub  conspectum  caderet.  Saepius 
contigit , ut  tum  familia , tum  ego  maxime  quid 
doli  subesse  suspicati,  varia  explorandi  gratia  ten- 
taverimus ; sed  nihil  simile.  Nunc  unguibus  tene- 
ram cutim  ita  vellicabam , ut  multis  post  diebus 
impressa  vestigia  gereret;  nunc  lumen  ipsis  pupil- 
lis admovi , visurus  an  se  contraherent : acicula  va- 
rias corporis  plagas  pupugi,  ita  ut  sanguis  inde 
exsiliret , verum  omnia  incassum.  Interim  per  to- 
tum paroxysmi  tempus  quotiescunque  ego  bra- 
chium , crus , manum , digitum , caput  situ  muta- 
bam, perfecte  sic,  ut  posueram,  mansit,  idque  tam 
longo  temporis  spatio  , quo  ego  sanus  partes  ex- 
tensas eodem  in  situ  neutiquam  servarem.  Perfecte 
curata  est  iis , quae  mucosam  ac  flaccidam  tempe- 
riem emendarent.” 

Etiam  singularum  partium  catalepsis  observata 
fertur.  Cum  intermittentibus  aliisve  morbis  febri- 
libus observarunt:  ipse  in  typho  affectum  catale- 
pticum  vidi.  Eandem  esse  quae  Hippocrati  cato- 
che  dicitur,  censet  Tissotus,  comati,  quam  cata- 
lepsi magis  adfinem.  In  eo,  quem  observavi,  ae- 
gro proprios  non  desideravi  catalepsis  characteres. 

Duae  maxime  caussae  sunt,  quae  catalepsin  cre* 

ant : animi  allectus  tristis  altaque  rei  meditatio. 
Tristitia  caussa  fuit  catalepseos  matronae,  cujus 
casum  exposuit  Tissotus  et  juvenis  Brittanni  in  ca- 
su Tulpii  et  puellae  apud  Rondeletium  , quae  quum 
nupserat  :uveni,  quem  parum  amabat,  prae  moero- 
re octo  diebus  post  initum  matrimonium  catalepsi 
corripiebatur  et  cui  redibat  paroxysmus,  si  vel  de 
marito  cogitaret.  Tristitia  cataiepticum  fecerat 
senem  et  militem,  quos  memoravit  Bidierius  et  an- 
cillam Reyrellii  et  alterum  Sauvagesii  aliorum- 
quc , quoium  casus  collegit  Tissotus. 

Alta  meditatio  litteratorum,  mathematicorum, 
eruditorum  catalepsin  facit;  quorum  aliquot  exem- 
pla notarunt  rei  medicae  scriptores.  Haec  caussa 
fuit  catalepsis  imperfectae  condiscipuli  Galeki  et 
VieTAE  litteras  incognitis  notulis  scriptas  Galliarum 
regi  explicantis  et  studiosi  Ferneliani  et  religiosae 
apud  Hoffmanjnum ; de  quorum  tamen  pluribus  du- 
bitari posset , an  catalepsis  , an  exstasis  eos  corri- 
puerit, quas  saepius  medici  confuderunt:  confudit 
etiam  doct.  Hirschel  in  ea,  quam  edidit,  hujus 
morbi  monographia.  . - . 

Praeter  has  caussas  cerebrum  proxime  tangen- 
tes, duae  aliae  cognoscendae  sunt:  vermes  nimi- 
rum, ventriculum  irritantes  et  fluxus  menstrui  sup- 
pressio. Prioris  exemplo  sit  mulier  quadragenaria 
stricti  habitus,  quae,  narrante  Swietejnio  , nuces 
castaneas  in  sartagine  torrebat  illasque  tudicula 


lignea  movebat  continuo,  ne  nimis  adurerentur: 
duinque  haec  agit,  vera  catalepsi  corripitur.  In  vi- 
cinia dum  habitaret,  vocatus  adfuit  ilico  et  se  prae- 
sente subito  vomit  binos  vermes  teretes  vivos  ; 
moxque  pergit  in  opere  incepto,  nullo  modo  me- 
mor, sibi  quid  mali  contigisse;  pluribus  annis  post- 
ea illam  vidit  sanam  et  nunquam  simile  quid  pas- 
sam. 

Alterius  generis  observatio  est  Celeb.  de  la  Met- 
trie  , quam  supra  vobiscum  communicavi  quaeque 
virginem  spectat  menstruorum  suppressione  labo- 
rantem. 

Animadvertendum  est  etiam , longe  plurimas  ca- 
talepseos  historias  feminarum  fuisse. 

De  paroxysmi  longitudine : vidi , Swietenius  in- 
quit, ubi  per  tria  quatuorve  minuta  non  durabat  pa- 
roxysmus ; e contra  per  octodecim  horas  mulierem 
catalepticam  mansisse  observavi  coram.  Per  tres  dies 
observaverat  Aenus : hanc  tamen  non  catalepsin , 
sed  phrenitidem  fuisse,  Swietenii  conjectura  est. 
Matrona  Tissoti  primum  paroxysmum  passa  est  ho- 
rarum quatuor  aut  quinque;  universe  breviores  vel 
brevissimi  sunt;  brevissimi  exemplum  notabile  pro- 
tulit Tissot  1.  1.  p.  57  sq. 

Intervalla  autem , monente  Swietenio  , inter  pa- 
roxysmos admodum  varia  sunt:  quandoque  per  plu- 
res  menses  silet  malum ; et  contra  ultra  centum 
vicibus  quadraginta  dierum  spatio  aegram  hoc  mor- 

bo  afflictam  fuisse , observavit  Hoffmannus. 

Boerhaavio  teste , in  mortem  plerumque  finitur. 
Eandem  fere  sententiam  pronuntiant  Piso , Sen- 
nert  , Vogel.  Nos  si  minus  auctoritates  audiamus , 
quam  observationes,  magis  faustam  habebimus  pro- 
guosin.  Nam  ut  plures  convaluerunt , ita  pauci 
interempti  sunt  iique  fere  ex  morbo  accedente  ; 
aliorum  casus  dubius , ut  in  hac  relatione  Jacotii  : 
vidi  pauperem  senem,  exsuccum  et  extenuatum, 
hoc  malo  raptum,  qui  mensae  accumbebat  / apertis 
oculis , erecto  ac  firmo  corpore  , manu  dapibus 
admota,  ut  vivere  et  prandere  mortuus  videretur.’' 
Curatio  spontanea  per  largam  narium  haemorrha- 
giam, citata  a Boerhaavio,  Aph.  1042.  annon  per- 
tineat ad  AeTii  casum  dubium , haud  immerito 
quaeri  posset.  Quae  artis  auxilio  fit  curatio , va- 
ria traditur:  de  qua,  ut  ex  veritate  exponamus,  pa- 
rum creduli,  quaeque  a medicis  quamvis  magni  no- 
minis in  libris  practicis  traduntur,  non  curantes, 
sola  rogemus  rerum  testimonia.  Ea  autem  decla- 
rant , effacissima  catalepticorum  auxilia  in  pharma- 
copoliis  frustra  quaeri:  neque  aliter  docebit  ratio, 
ea  in  neurosi , quae  ex  animi  affectu  tristi  plerum- 
que nascitur.  Adsentiuntur  Swietenius  et  Hoff- 
mannus  , quorum  hic  ingenue  fatetur , variis  et  qui- 
dem generosissimis  remediis  incassum  tentatis,  per- 
stitisse morbum  , sed  mutato  aere  aegraque  ad  alia 
loca  peregrinante,  sensim  evanuisse.  Hoc  remedii 

genere  sanata  fuit  matrona  illa  saepius  citata,  cu- 
jus historiam  celebravit  Tissot.  Virgini  hystericae 
catalepticae  apud  de  la  Mettrie  intermissum  est 
malum  usu  lactis  caprilii,  aeris  rusticani  et  exerci- 
tii praesertim.  Migratione  pariter  in  alium  locum 
convaluit  cataleptica  Sauvagesii. 

Sub  paroxysmo  venaesectiones , frictiones,  ene* 
mata  praecipue  laudant.  Ilaec  vix  adhiberi  posse 
animadvertit  Tissot.  Venaesectiones  nisi  aegro  ple- 
thorico  capitis  congestionem  patienti  non  conve- 
nire , ac  observationes  legentes  utplurimum  fru- 
straneas  fuisse,  intelligetis.  Frictiones  supersunt, 
quas  certe  si  non  prosint,  minus  nocituras  existi- 
mo. Acriora  vitanda  esse  , post  XI off mannum  prae- 
cepit IJirschel  et  quid  vel  acerrima  prodessent, 
quando  ne  ignis  quidem  catalepsin  discutere  po- 
tuit. Profuere  spirituosa,  si  senili  torpore  jam 
langueret  corpus.  Dodonaeo  auctore , in  moniali 
virgine  jam  septuagenaria  morbus  curatus  fuit  spi- 
ritu vini,  repetita  destillatione  purissimo  reddito, 
quo  adsumto  mox  ad  se  rediit:  nec  aliis  remediis 
opus  habuit,  praeter  illa,  quibus  effoetae  per  se- 
nium vires  refocillarentur.  Etiam  per  diuturnas 
febres  intermittentes  exhausto  corpore , si  catale- 
psis prehenderit , reficientia  , replentia  , cardiaca 
sola  prodesse , testatur  Swietenitjs.  Cui  subest  in- 
termittens , ea  cortice  Peruviano  curabitur.  Ae- 
gra Swietenii  , cui  a vermibus  ventriculum  vel- 
licantibus obortus  videbatur  morbus,  post  spon- 

taneam  vermium  expulsionem  ad  se  rediit.  Puella 
Loudinensis , cujus  curationem  scripto  mandavit 
doct.  Marx  , convaluit  per  epispastica  toti  spinae 
imposita  et  balneum  frigidum. 

Ex  quibus  omnibus  sequitur  , catalepseos  cura« 
tionem  optimam  esse,  quae  simplicissima  , psychica, 
diaetetica;  brevi  ea,  quae  mali  caussas  aggre- 
ditur. 

Catalepsis  alii  somnambulismum  (*),  incubum 
alii  similem  dicunt.  In  illo  liberior  musculorum 
motus  est,  ut  insomniis  duci  movcrique  videan- 
tur, in  hoc  non  tam  sentiendi,  quam  movendi  po- 
testas impedita  est  ; uterque  somni  species  imper- 
fecti est.  Ille  puerorum  est  ac  puellarum  ex  ea- 
que  saepenumero  metamorphosi  oboritur  , quam 
puberes  subeunt : hic  omnis  aetatis  omnisque  pe- 
riodi vitae , neque  unius  originis  variaeque  hinc 
significationis,  ut  in  senectutem  usque  protrahi, 
vel  etiam,  aliarum  neurosium  intermittentium  mo- 
re, altera  jam  accessione  jugulasse  aegrotantem, 
accipiamus. 


( * ) » Somnambuli  forte  quid  simile  habentes  in  nonnullis 
iterum  differunt.  His  corporis  cum  anima  commercium  silet  t 
sed  non  inter  animam  et  gradatorios  musculos.  Imo  cum 
quidam  studiose  evitent  mensas,  sedes,  obstacula  in  via 
posita  idque  in  tenebris , videntur  tactu  valere  et  mentis 
commercio  eo  usque  uti , ut  ad  latus  declinantes  evitent  ob- 

Be  incubo  plura  scire  cupientibus  cumulate  sa- 
tisfaciet Jo.  Chr.  Reilius  , in  libro  eximio  de  digno- 
tione  et  curatione  Febrium , Vol.  IV.  cap.  4.  §.  94 
sqq.  pag.  583  sqq. 


DE  EPILEPSIA. 

Epilepsiam  propter  saevam  atque  horrendam  fa- 
ciem ad  morbos  daemoniacos  relatam  esse , mirum 
profecto  non  est.  Etenim:  » homo  subito  conci- 
dit, ex  ore  spumae  moventur,  deinde  interposito 
tempore  ad  se  redit  et  per  se  ipsum  consurgit.” 

Haec  brevis  morbi  descriptio  Celsi  est:  longior  est 
magisque  perspicua  et  adcurata  Eoerhaavii  ejus- 
que  interpretis  Swietenji,  quam  justis  meritisque 
laudibus  extollit  Tissotus  , probatissimus  de  hae 
neurosi  auctor,  qui  duumvirorum  Batavorum  labo- 
res emendavit  cujusque  monographiam  excellentem 
nonnullis  partibus  auxit  atque  complevit  Antonius 
Portal.  Quapropter  vos  iisdem  ita  fruimini , ut  a 
Boerhaavjo  Swietenioque  incipientes  hosce  Tisso- 
to  , Tissotum  Portallio  explicetis. 

» Epilepsia  adesse  dicitur,  ita  Boerhaavius,  quo- 
ties homo  subito  prosternitur,  amissis  sensibus  ex- 
ternis internisque , cum  concursu  violento  involun- 
tario musculorum  omnium,  vel  aliquorum,  reci- 
proco, alterna  cum  requie  et  novo  paroxysmo.” 

In  quem  Boerhaavii  aphorismum  hacc  animad- 
vertit Swietenius:  » Epilepsia  praesens  cognosci- 
tur, si  omnes  sensus  interni  et  externi  aboliti  sint 
et  simul  motibus  convulsivis,  ab  arbitrio  mentis  mi- 
nime pendentibus , agitentur  musculi.  Distinguitur 
sic  a paralysi,  in  qua  flaccida  immobilitas  muscu- 
lorum est : a catalepsi  pariter , in  quo  morbo  sen- 
sus abolentur  quidem , sed  corpus  illum  situm  reti- 
net , quem  primo  momento  accedentis  morbi  ha- 
bebat: ab  apoplexia,  quia  in  apoplecticis  cum  abo- 
litione sensuum  et  motuum  arbitrariorum  adest 
imago  profundi  et  perpetui  somni  absque  convul- 
sivis motibus.  Adeoque  signa  diagnostica  epile- 
psiae praesentis  redigi  possunt  ad  haec  bina : sen- 
suum nempe  abolitionem  et  perturbationem  mo- 
tuum muscularium.  Concussus  autem  illi  violenti 
et  involuntarii  musculorum  reciprocis  vicibus  fiunt: 
ubi  enim  convulsi  musculi  rigent,  nec  relaxantur, 
tunc  tetanus  dicitur  si  universum  corpus  sic  obri- 
guerit, spasmus  vero  si  in  parte  singulari  quadam 
corporis  idem  obtinuerit ; ab  hysterica  passione 
discerni  sensuum  abolitione  perfecta,  cum  hysteri- 
cis sensus  stimulorum  nec  plane  abolitus  est,  ne- 
que omnium  rerum  oblivio , quae  epilepticorum 
esse  solet. 

Oportet  autem  medicus  cautus  sit  in  diagnosi 
hujus  morbi,  quia  recte  monente  Swietenio,  sae- 
pe contingit  scelestos  homines  se  epilepticos  fingere 
in  publicis  plateis,  ut  largas  a praetereuntibus  coh 

ligant  eleemosynas , posteaque  in  sinu  rideant , 
quod  etiam  ipsos  medicos  simulato  morbo  fefelle- 
rint. Facile  autem  fraus  detegitur  (inquit)  si  pul- 
sum tangendo,  cutis  unguibus  intercepta  subito  et 
fortiter  vellicetur;  signa  enim  doloris  percepti  tunc 
ilico  videmus,  si  morbum  simulent',  cum  caetero- 
quin  in  epilepsia  sensus  tam  perfecte  aboleantur, 
ut  tempore  paroxysmi  in  ignem  delapsi  miseri  ta- 
les aegri  ad  ossa  usque  partes  combusserint  absque 
ullo  doloris  sensu.  Talem  casum  habuit  celeb. 
Boerhaavius  in  juvene  nobili,  sed  pessimae  indo- 
lis , qui  si  negarentur  ipsi  a parentibus,  quae  de- 
siderabat, mox  fingebat  hunc  morbum:  dum  au- 
tem vocatus  jubebat  chirurgum,  ut  ferro  candenti 
tangeret  pedis  pollicem,  mox  exsiliit  et  postquam 
noverat  in  primo  futuro  paroxysmo  cauterium  ap- 
plicandum esse,  non  amplius  ausus  fuit,  morbum 
fingere. 

Similia  his  refert  IIaenius:  maturae  virginis,  quae 
procorum  penuria  epilepsiam  artificiose  fingere  de- 
dicit,  quo  cogat  parentes  se  viro  jungere ; monachi 
eadem  fraude  a jejuniis  aliaque  vitae  monasticae 
asperitate  vindicare  se  sperantis;  puellae  et  surdae 
et  epilepticae,  cujus  fraudem  detexere  oculi  et  pul- 
sus; et  adolescentis  et  feminae  scelestissimae,  quae 
morbum  ita  simulavit,  ut  vel  plagas  sibi  inuri  tran- 
quille passa  sit,  quemadmodum  postea  fatebatur. 

» Melius  profecto,  inquit  Maenius , in  hac  sceles- 
tissima muliere  Parisinum  successisset  experimen- 

Ium.  Cum  enim  quisquam  ad  epilepsiam  in  platea 
adstantium  fucum  subolfecisset , jussit  convulso 
paleam  substerni,  ne  sibi  laederet:  quo  facto  ut- 
rumque  paleae  extremum  flamma  incendit  effecit- 
que,  ut  vaferrimus  homo  fulmine  citius  fugam  ca- 
pesseret.” 

Chronicus  an  acutus  morbus  sit,  de  hoc  uti  de 
apoplexia  disputant : perperam  tamen.  Nam  licet 
exempla  ferantur  epilepsiae  primo  paroxysmo  le- 
thalis,  longe  contra  sunt  numerosiora  cum  homine 
consenuisse  , neque  febrilia  habere  symptomata , 
qualia  acuti,  solet. 

» In  omnium  pessima  specie , sunt  verba  Swiete- 
Hli,  qui  Aretaeum  praesertim  imitatus  videtur,  abs- 
que ullo  signo  praemonente  cadunt  ilico ; et  expe- 
rimenta practica  docuerunt , illam  fere  semper  in- 
curabilem esse.  Frequentius  primo  sentiunt  verti- 
ginem, scintillas  oculis  obvolitantes , colorem  pur- 
pureum , nigrum  , vel  et  variegatos  iridis  colores  ; 
quibusdam  miri  soni  auribus  percipiuntur  ; aliis 
molestus  odor  in  naribus,  vel  sapor  ingratus  in 
ore  nascitur.  Quosdam  vidi,  quibus  scintilla  luci- 
da apparebat  ante  oculos,  quae  subito  augebatur, 
donec  in  immensum  jubar  cresceret  et  tunc  cade- 
bant, Alii  omnia  objecta  incipiebant  videre,  ac  si 
densa  nebula  obfuscaientur  et  subito  crescente  hac 
caligine  concedebant.  Quidam  sentiunt  a digito 
pedis  manusve,  vel  et  ab  alio  quodam  corporis  loco 
auram  quasi  frigidam  adseendere  , quae  ubi  ad 

praecordia  venit,  corruunt.  Horum  omnium  aegri 
adhuc  memores  sunt,  quando  a paroxysmo  resur- 
gunt; reliqua  autem,  quae  paroxysmi  tempore  con- 
tigerunt , ignorant  omnino.  Unde  postea  dum  plu- 
res  jam  paroxysmos  passi  fuerunt,  ex  praeviis  illis 
signis  futuram  calamitatem  praevident  et  quantum 
possunt , sibi  cavent , vel  adstantium  auxilium  im- 
plorant. Plerique  ipso  momento  dum  cadunt,  va- 
lidum clamorem  edunt,  cujus  tamen  conscii  non 
sunt:  sequuntur  tunc  mirabiles  et  variae  plerum- 
que in  singulis  epilepticis  partium  musculosa- 
rum convulsiones.  Frons  enim  et  cutis  capilla- 
ta capitis  miro  quandoque  agitantur  modo;  pili 
eriguntur  , supercilia  moventur , deprimuntur  et 
ad  se  mutuo  accedunt  simul,  ut  fit  in  hominibus 
indignantibus:  oculi  tunc  fixi,  tensi,  prominuli,  ut 
in  iratis  apparent.  Palpebrae  agitantur  et  clau- 
duntur plerumque,  sed  palpantes  et  tremulae,  ra- 
ro integre  clauduntur,  sed  inter  palpebrarum  di- 
stantes limbos  oculi  album  adparet.  Saepe  et  sub 
palpebris  semiclausis  bulbi  oculi  magna  velocitate 
rotantur,  ita  tamen  ut  fere  semper  pellucida  cor- 
nea sub  palpebra  superiori  occultetur.  Quando- 
que his  motibus  convulsivis  tanta  vis  oculorum 

musculis  infertur,  ut  postea  semper  vitium  quod- 

. 

dam  maneat ; et  plurimos  observamus  luscos  et 
strabones , qui  in  prima  infantia  convulsionibus 
epilepticis  tentati  hoc  vitium  contraxerunt. 

Quandoque  celerrima  vicissitudine  omnes  animi 


190 


DE  EPILEPSIA. 


affectus  exprimuntur  in  his  miseris,  labia  contra- 
cta et  elonga ta  in  acutum  porriguntur  rostrum  ; 
mox  retrotracta  oris  rictum  ad  aures  fere  usque 
producunt:  quod  tam  celeri  reciprocatione  factum 
vidit  cel.  Boerhaavius  in  muliere  Judaea  epilepti- 
ca , ut  in  vertiginem  raperet  videntem. 

Maxilla  inferior  quandoque  a superiori  abduci- 
tur tanta  vi,  ut  luxetur  antrorsum.  Lingua  tur- 
gida et  elongata  ex  ore  hiante  prominet  et  con- 
vulsi vo  motu  ad  se  mutuo  adductis  maxillis,  lin- 
gua intercepta  graviter  vulneratur  ac  foedo  spe- 
ctaculo una  cum  spuma  sanguis  exit:  dentium  stri- 
dor ingratissimus  percipitur  et  non  sine  horrore 
recordor,  quod  coram  viderim  in  tenera  satis  puel- 
la dentium  molarium  fragmenta  exsiliisse  cum  im- 
petu. 

Caput  miris  modis  rotatur , flectitur ; quando- 
que collum  riget  infiexile , aliquando  pronum  in- 
curvatur, ut  maxilla  pectori  adhaerescat,  in  aliis 
versus  scapulas  retroflexum  caput  haeret,  velut  in 
illis,-  qui  per  vim  crinibus  trahuntur. 

In  brachiis,  manibus,  digitis  fiunt  omnes  motus 
extensionis,  flexionis,  rotationis,  pronationis,  supi- 
nationis et  cum  pollex  plures  et  validiores  habeat 
musculos  flexores  et  versus  manum  adducentes, 
quam  reliqui  digiti,  hinc  solet  versus  volam  ma- 
nus adduci , quod  multi  pro  signo  validi  paroxysmi 
habent  et  quia  vident  remittente  paroxysmo  addu- 
ctam in  pugnum  manum  denuo  explicari , ideo  sae- 

pe  magna  vi  nituntur  in  paroxysmi  vigore  pollicem 
abducere  sicque  aliquando  partes  illas  miserrime 
distrahunt.  In  femoribus , cruribus , pedibus  hi 
motus  non  adeo  observari  possunt , quia  vestibus 
teguntur ; sed  similes  adesse  vel  ex  eo  constat , 
quod  pedibus  calcitrent  validissime : quo  sensu  hoc 
genus  calamitatis  jugulatis  tauris  haud  absimile 
dixit  Aretaeus. 

Verum  et  interiores  corporis  partes  similiter  agi- 
tari , docent  ructus , borborygmi , vomitus , alvi  et 
urinae  excretio  insciis  facta:  seminis  expressio  per 
musculos  libidinosos. 

Sed  et  vitales  actiones  quam  maxime  turbantur: 
'in  initio  enim  pulsus  celeres,  parvi,  in  fine  vero 
paroxysmi  majores,  sed  languidi  ac  tardiores  et,  ut 
optime  monuit  Aretaeus,  in  universum  inordinati. 
Pariter  et  respiratio  miris  turbatur  modis : primo 
paroxysmi  initio  solent  affici  musculi  vocales,  nam 
omnes  fere  cum  clamore  cadunt ; postea  oritur 
nixus  validus  respirationis , ut  in  illis  quibus  suf- 
focatio imminet  et  edunt  talem  sonum,  qualem  au- 
dimus in  robustissimis  hominibus,  dum  valido  nixu 
grave  pondus  elevare , vel  obstaculum  quoddam  re- 
movere conantur. 

Impedita  respiratione  et  circulatione  venae  con- 
spicuae turgent:  incipit  tunc  livescere  facies,  fe- 
reque nigrescere , primo  sub  oculis  circa  palpebram 
inferiorem,  ubi  laxa  admodum  cutis  est;  uti  etiam 
circa  labia,  simili  fere  modo  ac  fit  illis,  qui  in  la* 

queo  haerent;  quod  optime  notavit  Aretaeus  di- 
cens: malae  rubent  quidem,  in  augmento  autem 
mali  et  faciei  livor  accedit , cervicis  vasa  disten- 
duntur, vox  ut  in  strangulatu  aufertur:  etiamsi 
vehementer  inclames , non  sentiunt : eorum  vox 
nil  nisi  gemitus  et  suspirium  est  et  respiratio  et 
suffocatio,  veluti  in  iis,  qui  laqueo  suffocantur.  — 
Ingratus  auditur  rhonchus  et  foedo  spectaculo  per 
os  et  nares  spuma  viscidissima  exit,  quandoque  et 
sanguinolenta,  si  lingua  paroxysmi  tempore  a den- 
tibus vulnerata  fuerit. 

Ex  dictis  patet,  circa  finem  paroxysmi  adesse 
periculosissimum  statum , dum  suffocatio  imminet 
et  quandoque  sic  unico  paroxysmi  pereunt.  Fre- 
quentius tamen  tali  modo  finitur:  post  suffocatio- 
nem illam  imminentem  et  expressionem  spumae  ex 
ore  ac  naribus,  incipiunt  minui  motus  convulsivi, 
respiratio  liberior  fit , sed  stertorosa  cum  somno 
profundo,  quasi  apoplectico,  qui  vario  tempore  in 
variis  durat:  deinde  ab  hoc  somno  evigilant,  om- 
nium illorum , quae  paroxysmi  tempore  contige- 
runt, immemores : tunc  autem,  ut  Aretaeus  opti- 
me notavit:  ab  initio  membris  segnes  sunt,  caput 
grave  sentiunt,  dissoluti,  languidi,  pallentes,  con- 
sternati animo , ob  lassitudinem  morbique  verecun- 
diam contristantur.  In  multis  et  sensuum  hebe- 
tudo et  memoriae  debilitas  manent : tauien  post 
binos  tresve  dies , per  bonum  victum  et  quietem 
refocillatis  corporis  viribus,  saepe  tam  perfecta  re- 

dit  sanitas,  ut  nullum  tanti  morbi  vestigium  su- 
persit; et  post  aliquod  temporis  intervallum  saepe 
satis  longum,  idem  malum,  similibus  symptomati- 
bus stipatum,  redit.” 

Quem  vestrum  non  percellit  in  liac  tabula  dia- 
gnostica veterum  morbos  depingendi  artificium  ! 
Jam  mecum  perpendite , quae  huic  picturae  re- 
centiorum  addiderit  observatio. 

Et  reversio  et  duratio  paroxysmorum  varia  est. 
Aliis  prompta  est,  aliis  tarda  simulque  longa  ac- 
cessio. Iiarum  varietatum  complures  notavit  Tis- 
sotus.  Cuidam  a clamore  ordiebatur  paroxysmus 
per  horae  minutum  primum,  sequebantur  convul- 
siones per  horae  minuta  septem  aut  octo,  pituitae 
tandem  excretione  terminatae,  porro  syncope  mi- 
nutorum decem  aut  duodecim , denique  sopor  mi- 
nutorum viginti  quinque  aut  triginta:  ut  adeo  om- 
nis paroxysmus  esset  trium  horae  quadrantum.  Alii 
noctu  accidebat,  quem  tristis  sequebatur  dies;  ex- 
cipiebat in  aliis  morbum  caducum  hydrophobia. 

Quandoque  nonnullarum  tantum  partium  est  bre- 
visque convulsio  capitis,  brachiorum,  crurum;  com- 
munis tamen  cunctis  rerum  oblivio  sensuumque 
abolitio:  quod  ideo  probe  notandum,  quia  exinde 
morbi  nascentis  primordia  prudens  praesentiet  me- 
dicus observator:  qualia  sunt  levis  capitis  concus- 
sio inque  labii  angulo  spumae  bulla  aut  celerri- 
mus capitis  in  utrumque  latus  sine  conscientia 
raptus , aut  rerum  oblivio  cum  labiorum  aliqua 

contractione  , aut  brevissima  oculorum  contorsio , 
aut  brachii  jactatio  cum  repentina  mentis  impo- 
tentia, ex  quibus  sagax  naturae  scrutator  Tissotus 
parentibus  futuram  praenuntiavit  epilepsiam,  quae 
etiam,  rem  parum  curantibus  illis,  biennio  post  ac- 
cidit et  gravis  et  vehementi  semper  brachii  con- 
vulsione stipata.  Puellam  musculorum  faciei  con- 
vulsiones collique , aliam  laryngis  cum  clamore  in- 
sciam patientem  observavit , tanquam  prima  epile- 
lepsiae  saevae  initia  et  virum  uno  quasi  ictu  pro- 
stratum , omnium  rerum  per  plures  horas  immemo- 
rem  absque  clamore,  absque  convulsionibus  prae- 
ter spasmum  maxillae  et  pugnorum  validum.  Haec 
ea  est  varietas  morbi,  quam  apoplecticam  non- 
nulli nuncupaverunt.  Aliam  mulieris  epilepsiam 
commemorat  Morgagnus  , cujus  accessiones  saepe 
ad  hunc  modum  recurrebant : leviter  primum  tre- 
mebat, dein,  quasi  rigida,  immobilis  et  taciturna 
jacebat,  donec  ad  se  rediret.  Sunt  qui  retrogra- 
do aut  rotatorio  motu  rapti  cadunt : aut  quibus 
palpebrarum  convulsio , loquendi , ambulandi  per- 
breve impedimentum  epilepsiam  subindicant.  Est 
ubi  morbus  intra  haec  initia  subsistat;  est  ubi  ab 
iis  summa  capiat  incrementa:  id  quod  pueri  sarto- 
ris exemplo  perspicuo  monstravit  Tissotus,  cui  pri- 
mo fiebant  motus  involuntarii  ac  quasi  argutiae 
digitorum  saepius  redeuntes : hic  primus  morbi 
gradus.  Alter  erat  digitorum  spasmus  cum  sopo- 
re, sed  inquieto  illo,  ex  quo  aeger  evigilabat  ira- 

tns , credens  se  dormivisse:  tertio  gradu  convul- 
siones erant  stupendae  ex  iisque  aeger  resurgebat 
iratissimus. 

Epilepsiae  paroxysmorum  intervalla  quod  atti- 
net : » vidi , inquit  Swietenius  , qui  semel  in  anno 
tantum  corripiebantur ; alii  vere  et  autumno , plu- 
res  singulis  mensibus  insultum  habent:  circa  mag- 
nas mutationes  lunae  alii , circa  novilunium  et 
plenilunium  adeoque  bis  in  mense:  plures  vidi,  qui 
plurimos  paroxysmos  patiebantur  intra  viginti  qua- 
tuor  horarum  spatium.” 

Caussae,  quae  epilepsiam  creant,  tanto  citantur 
numero,  ut  crederetis,  morbum  Herculeum  ex  qua- 
cunque posse  generari  punctiuncula  corporisque 
vellicatione.  Medicis  fucum  fecit  neglecta  seminio- 
rum observatio.  Quocirca  in  caussarum  interpreta- 
tione non  a potentiis  nocentibus,  ut  vulgo  fit,  sed 
a seminiis  ordiamur,  necesse  est.  Est  autem  se- 
minium illud  in  cerebro  quaerendum:  id  de  quo  ab 
antiquo  jam  aevo  principes  medicorum  convene- 
runt. Ne  Galeni  pluriumque  veterum  testimonia 
proferam , vel  unum  citabo  Carolum  Pisonem  con- 
cludentem, omnium  symptomatum  unum  cerebrum 
esse  parentem  idque  non  per  sympatheiam,  sed  per 
idiopatheiam  male  affectum  et  perculsum  eos  mo- 
tus universum  corpus  concutientes  ciere.  Quam 
Pisonis  sententiam  postea  idoneis  argumentis  de- 
fendit Ant.  Portal  cum  Willisio  cerebri  medi- 
tullium semper  hujus  morbi  sedem  primariam  con- 

stituens.  Et  profecto  cerebri  munera  cum  sympto- 
matibus epilepsiae  exquisitae  conferentibus  vobis 
res  perspicua  videbitur,  ut  miremur  11  a rle sium, 
virum  eruditissimum , epilepsiam  spinalem  cerebrali 
tanquam  aliquomodo  oppositam  sibi  fingere , nisi 
limites  epilepsiae  latius,  quam  par  est,  extendere 
voluerit.  Nam  si  reputemus,  epilepsiam  veram  men- 
te integra  esse  non  posse,  ipsius  sedem  in  medulla 
spinali  non  collocabimus.  Quamobrem  epilepsiam 
interpretaturi  in  cerebrum  ante  omnia  mentem  con- 
vertant oportet  et  in  cerebro  etiam  seminium  epi- 
lepticum quaerant.  Illud  autem  interdum  connasci, 
interdum  serius  demum  succrescere , opinantur. 

Swietenius  ex  Hildano  exemplum  profert  matro- 
nae gravidae,  quae  mirum  in  modum  perterrita,  dum 
epilepticus  fere  ad  ipsius  pedes  procideret,  post 
menses  aliquot  primipara  puellum  feliciter  enixa 
est,  qui  non  diu  post  comitiali  morbo  correptus 
fuit  et  multis  remediis  frustra  tentatis  periit  hoc 
morbo,  antequam  primum  aetatis  annum  implevisset: 
quem  casum  juremerito  dubium  habuit  Tissotus. 
Minus  dubia  est  morbi  per  haereditatem  propaga- 
tio, numerosas  quamvis,  ut  mecum  observarunt  alii, 
patiens  exceptiones.  Potissimum  pueritiae  et  pu- 
bertatis tempore  nascitur  morbus : etiam  infantum 
et  feminarum  esse  inprimis  censet  Tissotus,  illum 
autem  eclampsiam,  hanc  hystericam  fuisse  passio- 
nem, crediderim.  Scio  equidem,  omnium  aetatum 
omnisque  sexus  esse : nec  minus  scio , saepius  affi- 

nes  neuroses  cum  hac  confundi  ac  Celso  cogor  ad- 
sentiri,  ex  veterum  observatione  statuenti:  id  ge- 
nus saepius  viros,  quam  feminas  occupare;  quan- 
doquidem ipsam  in  hisce  epilepsiam  numquam  sine 
quadam  vidi  hystericae  passionis  miscela. 

Vultus  attonitus,  cujus  meminit  Tissotus  , et  stra- 
bismus et  peculiaris  decursus  ac  habitus  corporis  cre- 
brius morbi  in  corpore  jam  radicati  et  habitualis  fa- 
cti, quam  ejusdem  futuri  aut  nascentis  sunt  indicia. 
Ipsum  autem  seminium  epilepticum  in  cerebri  pe- 
culiari quadam  intemperie  ponerem,  quae  qualis 
s t,  non  ego  definivero:  id  tantum  animadvertens, 
ut  duabus  vitae  periodis  praesertim  cernitur  epi- 
lepsia, sic  quae  sub  priori  nata  erat  metamorpho- 
si, altera  saepenumero  tolli. 

Anatome  practica  in  epilepticorum  cadaveribus 
crebras  ostendit  cerebri  laesiones , de  quibus  ta- 
men num  caussae  an  effectus  morbi  haberi  de- 
beant, medicus  philosophus  haesitabit;  eoque  ma- 
gis, quo  crebrius  ex  apoplexia  aut  encephalitide 
epileptici  intereant  et  horum  morborum  vestigia 
in  mortuorum  corporibus  detecta  legantur. 

Morgagisi  observationes  etiam  Valsalvae  obser- 
vationibus additis  perpaucae  sunt,  rem  tamen  satis 
probantes : prima  viri  sexagenarii  epilepsiae  ob- 
noxii, qui  lebre  corripitur  et  ex  improviso  super- 
veniente epilepsia  moritur.  Inter  crassam  tenuem» 
-que  meningem  praeter  seri  ubique  copiam,  portio 
etiam  efiusi  sanguinis  ad  latus  invenitur:  item  ven- 

triculi  sero  oppleti  in  iisque  turgidae  glandulae 
plexus  choroidis.  Quis  credet,  haec  ex  epilepsia 
esse  ? Quis  pueri  hydrocephalici  casum  huc  re- 
feret? Quis  adolescentis  hydropici?  Quis  viri  co- 
quinariam exercentis , qui  die  febris  duodecimo  epi- 
lepticus mortuus  est  : capitis  venulis  rubicundis 
valde  et  turgidis?  Quis  bajuli,  in  quo  par  fuit  va- 
sorum cerebri  turgentia?  Quis  mulieris,  quae  con- 
cidens caput  alliserat  et  ex  hac  laesione  obierat  ? 
Superest  igitur  vir  brevi  statura,  gracili  habitu, 
comitiali,  quo  prehendi  solitus  erat,  morbo  gravius 
recurrente  intra  paucissimos  dies  sublatus,  in  quo 
ad  extremam  partem  utriusque  thalami  nervorum 
opticorum  color  e fulvo  nigricans  indicium  fecit 
vitii  subjectae  medullae.  Nam  virum  crasso  ligno 
in  caput  incidente  percussum  et  mulierem  syphili- 
ticam et  virum  alterum  cephalaea  correptum , qui 
postquam  inciderat  in  narium  haemorrhagiam,  or- 
batum olfaciendi  facultate  et  prehensum  deinde 
epilepticis  insultibus  cujusque  in  cerebro  sanguis 
effusus  est : hos  inquam  nemo  epilepsiae  culpa  has 
laesiones  et  mortem  subiisse,  cum  quadam  veri  spe- 
cie affirmaverit. 

Praeter  has  plurimas  undique  epilepticorum  dis- 
sectiones collegit  Portal  , quas , si  lubet , legen- 
tes, quaeque  in  priores  Morgagni  illas  et  Valsal- 
vae  animadverti , tenentes  vix  credo  ad  morbi  na- 
turam cognoscendam  vos  multum  profecturos,  prae- 
sertim si  cogitetis,  ut  ipse  fatetur  Portallius,  in 

pluribus  epilepticorum  corporibus  nullam  luisse 
laesionem  manifestam,  aut,  quod  culpari  potuis- 
set, vitium.  Saepius  etiam  hanc  eodem  fuisse  loco , 
quem  in  apoplecticis  laedi  postea  videbimus:  quod 
utrum  ex  utriusque  morbi  affinitate  repeti  debeat, 
an  alio  explicari  modo , dicere  non  ausim. 

Seminium  illud  epilepticum,  quo  magis  sit  evo- 
lutum, eo  leviori  potentia  opus  erit,  ut  excitetur. 
Ea  tamen  vulgo  gravis  est  exque  gravioribus  hisce 
vix  ulla  est  sive  crebrior,  sive  efficacior  terrore. 
Hunc  pervolventes  historias  epilepticorum  reperie- 
tis  tot  fere  fecisse  epilepticos,  quot  reliquae  caus- 
sae universae  ; altera  seminis  jactura  est ; tertia 
alcoholis  abusus ; quarta  laesio  capitis  mechanica. 
Hae  genus  nervorum  ipsumque  cerebrum  proxime 
afficiunt  ac  laedunt:  quo  ex  genere  sunt  etiam  ira 
aiiaeque  perturbationes  animi  altaque  mentis  me- 
ditatio, quae  interdum  morbum  creasse  leguntur. 
Haec  ultima  caussa  Julio  Caesari,  Petrarchae, 
Francisco  Redi  epilepsiam  suscitasse  videtur. 

Sunt  autem  potentiae  interdum  a cerebro  remo- 
tissimae, ut  ex  artubus  facto  in  caput  impetu  pro- 
dirent. Hinc  epilepsiae  sympathicae  et  notio  et  no- 
men ductum  est,  quam  alia  aliaque  signa  prodro- 
ma  praenotant  ac  minus  intractabilem  medici  cre- 
bro experiuntur. 

Itaque  de  hac  nunc  videamus  , ut  absolvamus 
tandem  epilepsiae  historiam. 

Ex  sympathicis  epilepsiis  nulla  crebrior,  quam 

quae  ex  prima  officina  nascitur : sive  acribus  inges* 
lis , sive  colluvie  biliosa,  gastrica,  saburrali,  sive 
vermibus  irritata  aut  male  affecta,  sive  spasmo  con- 
stricta. Plura  quae  huc  spectant,  exempla  collegit 
Tissot;  unum,  Morgagno  debetur,  propter  summam 
tam  observandi  curandique  , quam  narrandi  artem 
exhibebo  : » Anastasius  Poggius  gravis  probusque 
sacerdos  annum  agebat  duodeseptuagesimum , sub- 
pingui  habitu  et  florido  colore  praeditus,  cum  pri- 
mum comitiali  morbo  correptus  est,  qui  summam 
pulsuum  raritatem  itemque  corporis  perfrigeratio- 
nem  post  se  reliquit:  Sed  haec  intra  horas  et  se- 
ptem victa  est,  nec  saepius  redeunte  morbo,  am- 
plius redit ; illa  usque  perstitit:  Prima  epilepsia 
dolori  successerat  hypochondrii  dextri , per  biliosas 
dejectiones  soluto;  caeterae  , qnae  leviores  erant, 
fere  succedebant  sensui  cujusdam  quasi  fumi  ad 
caput  ascendentis  ex  hypochondriis,  quorum  tur- 
gentia assidue  aegro  molesta  erat  et  facile  ab  as- 
sumptis, liquidis  praesertim  augebatur.  Cum  haec 
ita  essent , dolor  autem  capitis  omnesque  hujus 
perse  affecti  notae  abessent,  seniores  medici,  qui 
me  sibi  socium  in  refractarii  morbi  curatione  haud 
minus,  quam  aeger  optaverant,  quin  ex  hypochon- 
driorum esset  irritatione , minime  dubitabant.  Et 
sane  exstat  apud  Galenum  historia  illa  grammatici , 
qui  cum  diutius  a cibo  abstineret,  epilepticus  fie- 
bat, non  aliam  ob  caussam,  quam  bilem : et  per- 
vulgata exempla  sunt  adultorum , non  puerormn 

modo , epilepsia  vexatorum  a lumbricis  intestina 

obsidentibus.  Verum  etsi  Poggio  nostro  ea  cura- 

« 

tio  me  adstipulante  adhibebatur , quae  reseran- 
dis, emundandis,  leniendis  hypochondriis  conveni- 
ret; tamen  accessiones  nihilominus  frequentes  re- 
dibant, ut  jam  vereri  inciperemus,  ne  caput  quo- 
que ipsum  noxam  contraheret , praesertim  cum  ad 
hujus  celeriorem  conversionem  illae  nunc  reverte- 
rentur et  sensum  in  capite  ponderis  cum  hebetu- 
dine relinquerent,  nec  raro  cum  mucis  aliquid  san- 
guinis emungeretur.  Itaque  cum  jam  inde  ab  ini- 
tio ad  minuendam  plenitudinem  sanguinem  a bra- 
chio semel  atque  iterum  eduxissent,  nec  ea,  quae 
capiti  auxiliari  solent , dare  omisissent,  auctor  fui, 
ut  sanguis  ex  iis  quoque  venis  detraheretur,  quae 
sunt  ad  anum  et  alia  atque  alia,  quae  adversus  id 
morbi  ut  maxime  propria  ab  nobilissimis  laudantur 
medicis , exhiberentur ; quorum  haec  nulli  usui 
fuerunt,  illa  autem  sanguinis  detractio  seu  caput, 
sive  ea  potius  viscera  levarit,  quibus  vena  porta- 
rum inservit,  hactenus  profuit,  ut  breve  ad  tem- 
pus insultus  quieverint.  Cum  iterum  frequentius 
recurrerent,  saepe  ex  usu  fuit  aegrum  ad  sedendum 
erigere  artusque  inferiores  modo  fricare , modo  al- 
terne vinculis  injectis  adstringere , modo  cucurbi- 
tulis sine  ferro  affixis  et  mox  detractis  vexare : sic 
enim  illi  diutius  intermittere  videbantur.  Certior 
quoque  factus  sum , cum  aliquando  vel  multo  sae- 
pius ingruerent,  arcuisse  ipsos,  imo  jam  quasi  in- 

choatos  spiritum  salis  ammoniaci  ad  nares  admo- 
tum, etsi  aeger  carebat  olfaciendi  facultate.  Erant 
ii  plerumque  perbreves,  sed  minime  leves.  Ocu- 
lorum enim  distorsiones  et  artuum  agitationes  sem- 
per  et  interceptio  sensuum  omnium,  saepe  stran- 
gulatio eaque  interdum  cum  stertore,  nonnum- 
quam urinae  effluxio  comitabatur.  Pessime  autem 
habuit  eo  die,  in  quem  solstitium  incidit  eoque 
pariter,  in  quem  defectus  solis.  Sed  ut  casu  id 
factum  credas ; non  tamen  credes , fortuito  acci- 
disse, ut  accessiones  uon  modo  non  leviores,  sed 
graviores  saepius  ingruerent , quando  urina  sive 
naturae  sive  artis  ope  aucta  erat.  Nam  et  hoc  cu- 
rare aliquando  debuimus,  cum  aegrum  dormire  in- 
cipientem subita  difficultas  spirandi  excitaret  ac 
sedere  cogeret ; quae  res  nimirum  hydropis  thora- 
cis suspicionem  eo  magis  ingerebat , quod  aeger 
narrabat,  jamdiu  crus  dextrum  sibi  plerumque  hu- 
more subtumidum  esse  consuevisse , nunc  vero  id 
quod  admoniti  conspiciebamus,  tumorem  jam  per 
femur  adscendere.  Facile  autem  fuit  obviis  inno- 
xiisque  remediis  urinas  augere  eoque  hunc  tumo- 
rem  illamque  suspicionem,  quae  et  postea  omnino 
sublata  est,  minuere;  non  sic  insultuum  vim,  quae 
urinis  fluentibus  hisque  per  se  opacis  nonnunquam 
nigricantibus , adeo  non  minuebatur , ut  contra 
etiam,  quemadmodum  dicebam,  invalesceret.  Cum 
haec  atque  alia,  quae  promissae  brevitatis  gratia 
praetereo,  adversus  comitialis  morbi  incursus,  ni- 

hil  valerent,  neque  ea,  quae  ad  hos  retardandos 
supprimendosque  profuisse  aliquando  dixi,  praesta- 
re id  pergerent,  unum  fuit,  quod  constanter  pro- 
desset, opium  datum  sub  noctis  initium  pondere 
dimidiati  grani.  Insultuum  enim  frequentia  et  vis 
et  ad  has  adjectae  vigiliae  ita  aegrum  alioquin  de- 
bilitabant , ut  induciae  nobis  quovis  pacto  quae- 
rendae fuerint.  Sic  autem  nocturna  quies  et  som- 
nus conciliabantur  tantumque  aberat,  ut  inde  ca- 
put grave  aut  hebes  fieret,  gravitas  atque  hebe- 
tudo, quas  diurni  insultus  reliquerant,  tolleban- 
tur; quae  caeteroquin,  cum  opii  usus  intermitte- 
batur , perstabant  et  pristinae  inquietae  vigiliae 
urgebant.  Quin  post  noctem  quandam  ejusmodi 
longe  prae  caeteris  molestiorem,  cum  ad  eam,  de 
qua  initio  dictum  est,  summam  pulsuum  raritatem 
inaequalitas  repente  accessisset,  sic  ut  persaepe  vel 
multo  rariores,  deinde  non  magis  quam  solerent, 
mox  rariores  multo  perciperentur  eaque  res  nos 
magis  sollicitos  haberet  propterea,  quod  tunc  mor- 
bus solebat  pulsus  primum  omnino  obscurare  , et 
deinde  continuo  invadere  cumque  frustra,  quae 
ad  solvendum  sanguinem  promovendumque  laudan- 
tur, experti  essemus;  opio  iterum  dato,  iterum 
quieta  nox  rediit  eamque  pulsuum  inaequalitatem 
minuit,  quam  continuatus  quotidie  sub  noctem 
opii  usus  omnino  sustulit  et  priorem  raritatem 
etiam  imminuit.  — Postquam  nulla  jam  accessione 
per  dies  tredecim  redeunte,  opii  intermissus  est 

usus,  nocte  quidem  prima  non  mala,  sed  insequen- 
tibus,  ob  vigilias  eamque  tandem,  de  qua  supra 
dictum  est,  spirandi  difficultatem  valde  molestis, 
nil  nisi  opium  quietas  noctes  restituebat.  Atque 
ut  multa  in  pauca  contraham,  quod  morbi  aggres- 
siones de  frequentissimis , ut  erant  quotidie  m.  Ju- 
nio, eo  redierint,  ut  una  quintili,  una  aut  altera 
sextili,  nec  plures  Septembri  fuerint,  nullae  deni- 
que proximis  saltem  duobus  mensibus  et  quod  ex- 
currit, donec  ad  medicinam  publice  profitendam 
discessi , opio  tribuendum  censuimus  opportune  da- 
to , modo  singulis  noctibus,  interdum  alternis,  de- 
nique pluribus  intermissis.  Eo  enim  tumultuarios 
motus,  qui  ab  hypochondriis  manifesto  haud  raro 
sensu  ad  thoracem  caputque  pergebant , compescere 
ct  inducias  naturae  atque  arti  conciliare  potuimus 
ad  hypochondriorum  viscera , ut  initio  statutum 
fuerat , sed  incassum  inter  primas  illas  assiduas  tur- 
bas tentatum,  satis  emundanda  et  confirmanda,  a 
quibus  duntaxat  ipsas  fuisse  repetendas  historia 
haec,  aut  ego  quidem  fallor,  praeclare  ostendit.” 

Est  vero  haec  aegri  historia  non  tantum  hanc  ob 
caussam , sed  ob  multas  alias , memoratu  perdi- 
gna: nam  ostendit  praeterea,  quo  pacto  sit  ordien- 
da, quo  perficienda  curatio:  ut  a caussis  incipias 
irritantibus  ab  iisque  transeas  ad  praedisponentes  , 
aut  ipsum  cerebrum  sopiendum.  Sic  stimulo  ab- 
lato videbis  interdum  tolli  morbum : quo  autem 
non  sublato , cerebro  medicandum  erit.  Prioris 

exemplum  dedit  Tissotus  pueri  et  plethorici  et  bi- 
liosi methodo  antiphlogistica , victu  et  cremore  tar- 
tari  a morbo  liberati;  ipse  juvenis  epilepsiam  ex 
cardialgia  profectam  magisterio  bismuthi  suppressi. 

Opium  quantum  valeat  in  ea  etiam  epilepsia  op- 
primenda, quae  habitualis  facta , nec  sine  organico 
vitio  est,  docuit  H aenius  Rat.  Med , P.  V.  cap.  IV. 
exemplo  hocce : sexennis  puer  sanissimus  insilien- 
te in  se  cane  molosso  ita  terretur,  ut  integro  tri- 
duo convellatur  horrendosque  postmodum  epile-* 
psiae  insultus  fere  quotidie  patiatur.  Morbus  ad 
omnia  rebellis  ac  per  sexennii  spatium  perdurans , 
ignoto  parentibus  remedio  paululum  mitescebat;  sed 
novo  irritatus  pavore , nec  ultra  ignoto  remedio  mo- 
riger , puerum  vario  modo  quotidie  eodemque  die 
multoties  adoritur.  Tandem  inter  pauperes,  qui  ma- 
ne Nosocomium  consilii  causa  petunt,  mihi  sistitur. 
Radicem  Phu  trium  septimanarum  spatio  ipsi  de- 
di, sed  ab  eadem  desistere  increscens  vis  morbi 
me  compulit.  Quo  autem  securior  medicina  esset, 
illum  in  Nosocomio  locavi.  Sedulo  examine  constitit 
vigesies  et  ultra  die  inchoari  paroxysmos,  sed  se- 
mel tantum  bisve  compleri  eosdem:  idque  hoc  mo- 
do singulis  diebus  ac  noctibus.  Virus  castorei 
copiosioris  me  explorantem  itidem  effectus  elusit. 
Quemadmodum  etiam  aliorum  foetidorum  et  acrem 
spiritum  rectorem  habentium  usum.  Morbus  va- 
Jietate  terribilis  nunquam  graviores  suos  insultus 

modo  perficiebat  eodem.  Alio  enim  tempore  tor- 
tum corpus,  medium  autem  alio  convellebatur, 
altera  sui  parte  obrigescens.  Nunc  opisthotonus, 
emprosthotonns  utcunque  alio  tempore  fuit.  Jam- 
que  una  vice  vehemens  calcitratus,  alia  vice  ma- 
nuum in  proprium  pectus  caputve  tanta  agitatio  , 
jactatio,  vibratio,  ut  ni  cautum  fuisset,  sibi  no- 
cuisset vehementer.  Sudor  perquam  foetidus  insul- 
tum comitabatur,  copiosus  ita,  ut  indusium  lectus- 
que plurimum  maderent ; tenax  itidem  adeo , ut 
corpori  ceu  quopiam  glutine  adhaereret.  Mugitus, 
ululatus , rugitus , gemitus  vultusque  omnem  in 
modum  horridus  et  urinae  profluvium  paroxysmum 
frequenter  concomitabantur.  Interim  morbo  quo- 
tidie in  pejus  verso,  nascuntur  signa  vehementis 
humorum  rarefactionis , quam  ipsa  natura  haud 
levi  narium  haemorrhagia  testabatur.  Sed  saepius 
me  mater  monuerat,  nunquam  ipsi  graviores  fuisse 
frequentioresque  paroxysmos , quam  qui  haemor- 
rhagiis  ejusmodi  successissent.  Re  nihilominus  cre- 
scente admodumque  urgente,  sanguinem  pede  bis 
detraximus,  diluimus,  moderavimus,  sed  morbum 
hinc  vehementer  augeri  doluimus.  At  vero  dies 
diem  docet.  Animum  quippe  quamcunque  in  par- 
tem vertentes  constanter  demum  observavimus  pue- 
ro jacenti  frequentique  somno  obrepto  morbum 
frequentiorem  esse,  quam  aut  sedenti  aut  vigili. 
Hanc  ob  causam  majore  diei  parte  illum  in  sedili 

locavimus  vigilemque  variis  objectis  mentem  grate 
occupantibus  servare  annisi  sumus.  Sensim  hinc 
insultus  rariores. 

Verum  soporosus  erat.  Et  tandem  somno  qui- 
dem capto  paroxysmum  accedere,  nunquam  autem 
vigili  advertimus.  Ergone  causa  tetri  mali  aptio- 
res in  somno  nervos,  ut  agitaret  invenit,  quam 
vigiliarum  tempore?  Utique  experientia  convince- 
bamur, quo  adolescentem  diutius  vigilem  servaba- 
mus, eo  rariores  contingei  e paroxysmos.  Sic  libe- 
ros quidem  dies  integros  nanciscebamur;  noctur- 
nos vero  insultus , cum  tamen  dormiendum  erat , 
averruncare  non  poteramus.  Aliud  igitur  consilium 
arripuimus,  vigili  insultus  ultra  non  fiunt:  fiunt 
autem  dum  stertorosus  eum  somnns  capit.  Ergo 
causa  latens  invenit  nervos  somni  stertorosi,  quam 
vigiliarum  tempore  ad  convulsiones,  ad  tetanos,  ad 
spasmos  aptiores.  Ipseque  ille  stertor  somnum  mi- 
nime naturalem  esse  demonstrat.  Quid  igitur,  si 
opio  nervos  insensiles  redderemus , ne  causa  illa 
ignota  nobis  irritare  eosdem  posset?  Sed  contra  nun- 
quid  opium  in  dispositione  adeo  comatosa  somnum 
non  posset  aeternum  facere , aut  per  omnem  vitam 
stupiditatem?  Sed  periculo  saltem  vacabit  minima 
dosis.  Igitur  tentavimus.  Jamque  minima  dosis 
iu  corpore  opio  neutiquam  assueto  nec  soporem 
augebat  et  tamen  boni  praestabat  quidquam.  Do- 
sin  ideo  prudenter  auximus  ; omnem  omnino  paro- 
xysmum averruncavimus ; pro  sopore  somnum  natu- 

ralem  produximus;  puerum  brevi  agilem,  alacrem* 
sanum  salutavimus , matri  reddidimus. 

4 

Postquam  integra  per  tres  menses  valetudine 
usus  erat,  ex  dysenteria  male  curata  periit.  In  ca- 
davere nodus  durus  nervo  diaphragmatico  in  me- 
dio suo  itinere  arcte  circumcretus  inveniebatur  ali- 
usque  similis  illi  ejus  loco,  ubi  in  diaphragma  ab- 
iturus  erat.  Thalami  opticorum  emarcidi. 

Idiopathica  epilepsia  (ita  hunc  casum  commen- 
tatus est  Haenius)  a terrore  genita,  aut  cum  male 
affecta  medulla  cerebri  orta,  aut  demum  invinci- 
bilis deuteropathica  ex  male  affecto  nervo  diaphra- 
gmatico  nata,  arte  medica  si  non  curabilem,  sopiri 
.saltem  ita,  acsi  penitus  abesset,  se  posse  ostendit. 
Cui  commentationi  nos  subjungimus,  neque  cere- 
bri , neque  nervi  diaphragmatici  vitium  epilepsiam 
esse , sed  peculiarem  illius  intemperiem ; cui  in  hoc 
casu  medebatur  opium.  -Vos  autem  ne  putetis,  opio 
semper  et  ubique  utendum  esse  ad  delendum  in 
cerebro  characterem  epilepticum:  immo  quam  plu- 
rimos laedet,  praecipue  plethoricos  inque  apoplexiam 
proclives.  Verum  de  hoc  postea.  Nunc  eo,  unde 
digressi  sumus,  id  est  ad  epilepsias  sympathicas, 
quas  vocant , redeamus. 

Ex  vermibus  quae  moventur  epilepsiae  has  ipsas 
esse,  quibus  medetur  valerianae  radix,  opinatur 
post  Swietenium  Tissotus  : quod  ita  equidem  acci- 
pio, ut  hanc  radicem  simul  vermibus  adversam,  si- 
mul cerebro  proficuam  esse  existimem.  Nec  facile 

credam  sive  vermes,  sive  calculos  aut  bilis  aut  uri- 
nae creaturos  esse  epilepsiam,  nisi  in  corpore  ad 
ipsam  plurimum  disposito. 

Ut  his  caussis  minus,  quam  vulgus,  tribuo,  ita 
plurimum  iis  tribucP,-  quae  ex  generationis  officina 
proveniunt,  partim  propter  convulsivum  sub  coitu 
motum  nervorum  genus  valide  concutientcm,  par- 
tim propter  morbi  sub  pubertate  in  plurimis  nata- 
lia. Et  sane  abundant  medicinae  annales  exemplis 
hanc  originem  testantibus.  Ilis  tamen,  quas  adnu- 
merant,  puellarum,  gravidarum,  parturientium,  puer- 
perarum convulsiones  plurimae  alio  attinent , ad  hy- 
stericam videlicet  passionem  aut  eclampsiam. 

Etiam  ex  pulmone  aegro  per  sympatheiam  cieri 
hos  motus,  observatio  est.  Ipse  in  puero  mihi  vi- 
sus sum  observasse : saltem  ex  spirandi  officina  ner- 
vorum affectio  videbatur  ordiri:  quam  zinci  oxydo 
et  cito  et  feliciter  oppugnavi.  Haec  autem  ut  ra- 
rior origo  est,  ita  creberrima  ab  artubus  corporis- 
que extremis;  de  qua  Swietenius:  » observaverat 
jam  suo  tempore  hanc  epilepsiae  causam  Galenus, 
quum  nempe  in  parte  aliqua  corporis  incipit  affe- 
ctus, qui  deinde,  sentiente  aegro,  ad  cerebrum 
usque  ascendit.  In  puero  decimum  tertium  aeta- 
tis annum  agente  hoc  primo  viderat  Galenus  , ipse 
tunc  temporis  adolescens;  puer  ille  simpliciter  af- 
firmabat, se  primum  affectionis  initium ‘in  tibia 
sentire;  hinc  recta  ascendere  per  ferum  , ilium,  la- 
tera , ad  cervicem  et  caput  usque.  Ubi  hucusque 

pervenerat , tunc  non  amplius  erat  suae  mentis 
compos.  Postea  alterum  viderat  epilepticum,  sed 
jam  adultiorcm  priori,  similiaque  passum,  qui  dice-^ 
bat  frigidam  quasi  quandam  auram  esse  id  quod  ad- 
scenderat.  Comparavit  hinc  Calenus  miram  hanc 
epilepsiae  causam  venenatorum  animalium  morsi- 
bus. Ut  enim  tales  morsus,  apici  etiam  digiti  in- 
Hieti  turbant  omnia,  sic  et  a tali  fomite  epileptico 
fit : pariter  uti  ligaturae  validissimae  pone  locum 
demorsum  impositae,  vel  et  subita  resectio  partis 
demorsae  tollunt  totum  malum,  dum  impediunt  ne 
ad  alias  partes  pergere  possit,  sic  idem  toties  in 
epilepticis  observatum  fuit , uti  postea  dicetur. 
Plures  tales  casus  vidi  et  apud  observatores  multa 
similia  leguntur.  Quandoque  frigidam  auram  ascen- 
dere sentiebant;  quandoque  nihil  distincti  deter- 
minare poterant:  in  quibusdam  oriebatur  talis  sen- 
sus ac  si  formicae  sub  cuiC  reperent  versus  supo~ 
riora;  verum  boc  fere  in  omnibus  obtinet,  quod 
illa  aura  versus  superiora  vergat.  Raro  enim  con- 
tingit illud , quod  Bonetus  se  observasse  testatur 
in  viro  quinquagenario , cui  per  intervalla  inguen 
sinistrum  intumescebat ; deinde  formicationis  sen- 
sus per  totum  crus  lento  gradu  ad  pedis  plantam 
usque  progrediebatur;  quo  ubi  pervenisset,  citissi- 
me recurrebat  inde  superiora  petens  et  cerebrum 
invadebat.  Nolebat  aeger  pati,  ut  medici  ferro  aut 
igne  fomitem  illum  epilepticum  destruerent,  sed 
ligatura  tibiam  arcte  stringebat  ilico,  dum  prima 

mali  initia  perciperet  siccjue  impediebat  paroxys- 
mos. Ubi  autem  quodam  tempore  non  satis  cito 
ligare  crus  potuerat,  tam  valido  paroxysmo  corre- 
ptus fuit,  ut  exstingueretur  mali  toties  feliciter 
suppressi  vehementia.” 

Atque  haec  de  epilepsiis  sympathicis : in  quibus 
discernendum,  an  ex  cerebro  ad  partem,  an  a parte 
ad  cerebrum  deferatur  malum.  Saepius  enim  falli 
medicos  cum  Pisone  crediderim : numquam  vero 
nasci,  nisi  propter  cerebri  ipsius  aegritudinem.  Hacc 
vulgo  cum  alia  aliarum  partium  aegritudine  com- 
ponitur : de  qua  compositione  more  suo  uberius 
exposuit  Portal  ; hic  tamen , quemadmodum  in 
rhachitide,  subtilior,  quam  verior  mihi  visus  est: 
quo  fit,  ut  satellitum  turba  ipsum  abscondat  prin- 
cipem. Id  ne  temere  dictum  putetis,  en  caussarum 
mediatarum  catalogum!  1 erethismus,  2 plethora, 
polychymia,  obesitas,  3 excessus , defectus  evacua- 
tionum, 4 macies  post  phy sconiam  , 5 febres,  6 ex- 
anthemata, 7 cachexiae,  8 vesaniae,  9 hydropho- 
bia. Quem  fugit  harum  alias  conditiones  ad  com- 
plicationes, alias  ad  coincidentia  fortuita,  alias  ad 
communem  cum  epilepsiae  caussa  originem  debere 
revocari,  nec  nisi  magno  scientiae  detrimento  con- 
fundi. Haec  ut  reprehendo,  ita  laudo  hujus  peri- 
tissimi  medici  collocatam  in  singulis  conditionibus 
illis  ad  therapeuticen  universalem  adpiicandis  in- 
dustriam. Quandoquidem  refert  plurimum,  inter- 
noscere corpora  ab  epilepsia  prehensa  atque  com- 

positam  valetudinem  reddere  simplicem,  praesertim 
quia  sic  sublato  sanationis  obstaculo , natura  sibi 
ipsa  plerumque  sufficiet,  nisi  malo  adsueverit 

Lubet  liujus  therapeutices  naturalis  res  gestas 
referre  , ut  imitari  eas  per  artem  naturae  imitatri- 
cem atque  famulam  discatis.  Solent  enim  tales  sa- 
nationes longe  tutiores  esse , quam  vulgares  heroi- 
cae, quibus  vis  infertur  naturae  hacque  repugnari- 

/ ✓ 

te  interdum  mors  aegroto. 

iMori  possum,  quin  hoc  loco  vulgarem  medicorum 
artem  redarguam , qui  cum  per  fas  et  nefas  sua 
heroica  anti-epileptica  praescribendo  aegrum  mise- 
rum vexaverint,  morbum  incurabilem  proclamant 
illumque  suae  sorti  permittunt.  Ea  qualis  pleros- 
que  maneat,  quam  calamitosa,  docent  atrocis  mali 
effectus:  mentis  alienatio,  apoplexia,  paralysis,  sen- 
suum infirmitas,  extinctio , artuum  luxationes,  fra- 
cturae, vulnera  vitaque  omni  modo  non  vitalis  ac 
miserrima.  Quotus  igitur  quisque  vestrum  est,  qui 
tot  tantasque  miserias  ac  calamitates  avertere  ac 
praepedire  non  cupiat 

Incipiamus  ab  Hippocrate,  fortunato  naturae  ad- 
ministro. » Quibus  epilepsiae  ante  pubertatem  con- 
tingunt, mutationem  habent.  Quibus  vero  acci- 
dunt viginti  quinque  armis  natis,  his  plerumque 
commoriuntur:  quem  locum  ita  interpretatur  Cel- 
sus: in  pueris  veneris,  in  puellis  menstruorum  ini- 
tium tollit  Et  alio  loco  sic  vaticinatur  Asclepia- 
darum  princeps : epilepticis  pueris  mutationes  ma- 

lime  aetatis  et  regionum  et  vitarum  liberationem 
faciunt.  Aph.  45.  Sect.  II.  coli.  c.  Aph.  7.  Sect.  V . 

Ab  his  praesagiis  excipiendos  credit  Tissotus  eos , 
quibus  a prima  aetate  morbus  inceperat,  quos  ni  un- 
quam pubertate  sanatos  vidit  : eosque  tantum  pu- 
bertate sanari  perfecta,  quibus  ipsa  incipiens  hanc 
valetudinem  fecerat.  An  sanetur  matrimonio  rogan- 
tibus respondebit  ille,  spem  esse  sanationis,  ubi  ex 
menstruis  sive  suppressis  seu  difficulter  fluentibus 
provenerit  nimioque  veneris  desiderio , in  reliquis 
omnibus  matrimonium  augere  atque  evolvere  semi- 
nium epilepticum.  Esse  ubi  vel  nondum  apparen- 
tibus menstruis  vel  suppressis  iisdem  nascatur  epi- 
lepsia, neque  tunc  sanari  quamdiu  deficiant:  nec  ta- 
men prodeuntibus  illis  epilepsiam  certo  aut  sciri- 
per  fugari.  Addit,  epilepsiam  post  pubertatem  na- 
tam non  magis  incurabilem  esse  , quam  aliam  , nisi 
ad  caeteras  quoque  adtendas  rerum  conditiones  : 
quam  medicorum  peritorum  discrepantiam  ita  fa- 
cile conciliabitis,  si  utriusque  conferatis  aetatem  et 
sanationes  cogitetis  spontaneas.  Epilepsia  sympa- 
thica recens  magis  curabilis,  quam  idiopathica  ha- 
bitualis ac  potissimum  caussas  respiciendas  esse 
Tissoto  videtur : semper  tamen  curationem  dubiam 
pronuntians. 

Alterum  remedium  Hippocratis:  mutationem  re- 
gionis et  victus  Swietenius  probat  sequentibus : 
» Novi  epilepticos  qui  in  Indiam  orientalem  trans- 
migraverant, immunes  fuisse  ab  hoc  morbo  postea, 

quamdiu  ibi  vixerunt:  in  patriam  reduces  et  su- 
bito abligurientes  iila  (ut  solet  saepe  hoc  homi- 
num genus)  quae  magno  labore  nec  minori  peri- 
culo sibi  comparaverant , recidivam  passi  fuerunt 
quidam,  alii  manserunt  ab  hoc  morbo  liberi.  Ne- 
que opus  esse  in  ludias  mittere  epilepticos  exem- 
plum pueri  monstrabit  apud  Lentinum,  qui  cum  ex 
regione  depressa  iiumida  maritima  in  altam  siccam- 
que  migrasset,  actutum  consanuit. 

Tertium  naturae  remedium  in  neurosibus  aliis  est 
positum,  praesertim  in  quartana,  quod  exemplis 
probavit  Swietenius  veterum  medicorum  doctrina 
enutritus. 

Liberavit  alios  casus  fortuitus,  quod  hoc  exemplo 
idem  vos  docere  poterit:  » puella  circa  pubertatis 

i 

tempus  incepit  laborare  epilepsia,  quod  malo  omine 
fieri  antea  jam  dictum  fuit:  sola  dum  esset  in  aedi- 
bus, paroxysmo  corripitur  et  corruens  supra  carbo- 
nes accensos  miserrime  faciem  et  synciput  combu- 
rit, ita  ut  non  tantum  integumenta,  sed  et  calvariae 
os  ipsum  fuerit  exustum  adeo,  ut  postea  exterior 
cranii  tabula  ad  magnitudinem  palmae  manus  deci- 
deret. Quamdiu  autem  loca  haec  combusta  sup- 
purata manabant  saniei  et  puris  copiam , libera 
erat  a morbo : qui  rediit,  simulae  cicatrice  obducta 
erant  haec  ulcera.” 

Sic  sponte  ad  eum  pervenimus  locum , qui  est 
de  curatione  epilepsiae,  quem  nemo,  me  quidem 
judice,  tanta  arte  interpretatus  est  quam  eximius 

medicus  Tissotus  : quod  ut  ipsi  intelli-gatis , quae 
hac  de  re  praecepit  ille , compendio  tradam , si- 
mulque  more  meo  commentabor. 

Ut  rite  tractetur  morbus,  disceraendum  est  inter 
epilepsiam,  quam  vocant,  sympathicam  et  idiopa- 
thicam: inter  potentias  nocentes  et  seminium  epi- 
lepticum. 

Ex  sympathicis  nervorum  affectibus  alii  a vago 
sunt,  alii  a sympathico,  alii  a spinalibus.  Et  visce- 
ra quod  attinet,  ex  pectore,  abdomine,  pelvi  sub- 
nascuntur ac  praeter  viscera  ex  corporis  extremis, 
artubus  potissimum.  Idiopathicae  caussae  haben- 
tur capitis  cerebrique  laesiones  et  vitia:  porro  ple- 

i 

thora  , vini  abusus,  humorum  dyscrasiae,  animi 
perturbationes,  sanguinis  nervorumque  irritamenta. 

Incipiendum  est  a potentiis  nocentibus  motus 
epilepticos  cientibus,  quos  cum  negligant  medici , 
neque  attendant  ad  aegri  rerumque  circa  aegrum 
conditiones,  toties  infortunate  medentur. 

Ad  ea,  quae  ventriculum  et  nervum  vagum  at- 
tinent, emetica  refero.  Ex  pluribus  exemplis  cura- 
tionis unum  citabo;  Swietemo  debetur.  » Vidi  epi- 
lepticum juvenem  , cui  ante  paroxysmum  incipie- 
bat tremere  inferius  labium  (symptoma  vomitum 
futurum  saepe  praecedens)  mox  cadebat  epilepti- 
cus et  si  paroxysmi  tempore  vomebai , brevi  finie- 
batur insultus.  Cum  autem  singulo  mense  circa 
plenilunium  insultum  morbi  pateretur,  datum  fuit 
vomitorium  lene  omni  mense,  triduum  ante  pleni- 

lunium  et  eodem  die  vesperi , leve  diacodiatum : 
reliquis  diebus  roborantibus  utebatur  remediis  et 
sex  mensium  spatio  tali  medela  usus  liber  evasit  a 
morbo.”  Suppar  est  exemplum  alterum  Haenii: 
» inexpugnabilis  multis  ab  annis  epilepsia  tandem 
et  ante  paroxysmum  nauseas  et  in  paroxysmo  vo- 
mitus exhibet  violentos.  Illustr.  Baro  van  SwiE- 
ten  egoque  ad  emeticum  ante  futurum  paroxys- 
mum, deinde,  ne  emetici  turbae  nocerent , ad  pa- 
regoricum  exhibendum  facile  devenissemus,  ni  gra- 
viditas obstetisset.  Considerantes  tamen  postea,  et 
praegnantem  et  foetum  paroxysmis  gravius  laedi, 
quam  emetici  actione,  emeticum  dedimus,  emeti- 
cum repetivimus:  idque  eo  cum  successu,  ut  mor» 
bus  integro  decennio  siluerit.  Praesentiebat  qui- 
dem illa  aliquoties  quaedam  veluti  futuri  insultus 
inchoamenta , sed  et  haec  usu  sequentis  remedii  pe- 
nitus compescuit : sp.  sal.  amm.  tinct.  cast,  succ. 

as.  foet.  aa  3 3.  c.  3,  4.  dd.  gtt.  60.  Exacto  vero 
decennio  summis  animi  moeroribus  confectam  re^ 
petens  epilepsia  occidit.” 

Animadvertite  quaeso , in  utroque  exemplo  na- 
turam quasi  digito  monstrasse  remedium,  pluribus 
profecto  epilepticis  nequaquam  profuturum.  Sub- 
inde cathartica  proderunt,  ubi  colluvies  intestino- 

i 

rum  culpanda,  ut  binis  exemplis  puellarum  osten- 
dit Tissotus,  solo  pulv.  cornach.  post  intervalla  men- 
sis, aut  sex  septimanarum  repetito  ab  hoc  morbo 
liberatarum.  Aliis  profuit  pluribus,  biliosis  tar- 

tari  cremor  : aliis  medicina  anthelmintica. 

Alius  fons  generandi  officina  est.  Venere , manu- 
stupratione  fractis  parva  spes  superest  eaque  ex 
cortice  et  martialibus  petenda.  Quae  ex  catame- 
niis  anomalis,  haec  moderando  curabitur  (*):  quae 
ex  pubertatis  metamorphosi , cavete  ne  acribus  me- 
dicinis faciatis  insanabilem : sub  prudenti  regimine 
vitae  curabitur  optime,  quod  quale  sit,  ex  Tissoto 
discite. 

Tertius  fons  ex  artubus  nervisque  spinalibus  ar- 
tuum , quales  horum  nervorum  curatione  sanari  pos- 
se, chirurgia  praecipue,  quamplurimis  medicorum 
testimoniis  firmatur.  Unum  sit  instar  omnium , a 
Swietenio  prolatum  ex  Medie.  Essays : mulier  tri- 
ginta annorum  per  duodecim  annos  laboraverat  epi- 
lepsia: primo  tempore  morbi  singulis  mensibus  pa- 
roxysmum patiebatur;  postea  adeo  invaluerat  ma- 
lum, ut  singulis  diebus  quatuor  vel  quinque  vali- 
das invasiones  toleraret,  quae  singulae  per  horam 
et  ultra  durabant;  unde  hebes  et  stupida  reddita 
rem  familiarem  ultra  curare  non  valebat.  Omnis  ge- 
neris medicamenta  adhibita  fuerant  absque  ullo  le- 
vamine, semper  ingravescente  morbo.  Interim  ta- 
men semper  paroxysmus  incipiebat  a crure , circa 
partem  inferiorem  gastrocnemiorum  ; mox  caput  pe- 
6 tebat  tuneque  cadebat  miserrime  convulsa,  ore  spu- 


( * ) An  lnijus  loci  sit  rad.  artemisiae  vulg. , an  ad  sudo- 
rifera pertineat,  virorum  doctorum  controversia  est. 

mante.  Medicus  praesens  tempore  paroxysmi  con- 
ferebat crus  affectum  cum  altero  et  nullam  diver- 
sitatem distinguere  poterat:  audaci  consilio  scal- 
pellum adegit  ad  binorum  circiter  pollicum  profun- 
ditatem et  in  fundo  vulneris  invenit  corpus  du- 
rum, cartilaginosum,  pisum  majus  aequans  sua  mo- 
le; separavit  illud  a musculis  et  invenit  nervo  in- 
sidere; discidit  nervum  et  forcipe  prehensum  cor- 
pus illud  heterogeneum  eduxit:  quod  simul  ac  fa- 
ctum fuit,  mox  resurrexit  ex  paroxysmo  aegra  se- 
que optime  habere  clamavit  et  postea  a diro  mor- 
bo libera  vixit  pristinamque  mentis  aciem  et  cor- 
poris vigorem  recuperavit. ’’ 

- Idiopathicae  vulgo  dictae  curatio  pariter  varia 
est.  Quae  ex  capitis  laesione  est,  chirurgia  sanan- 
da , interdum  terebra  : cujus  caussa  laudatur  casus 
apud  Marcellum  Bonatum  et  alii , quorum  meminit 
Tissotus  1.  1.  pag.  241  sqq.  Plethorae  sanguinis  de- 
tractiones, dyscrasiis  corrigentia  eas  remedia  mede- 
buntur. Iliarum  salubritatem  pluribus  plurium  me- 
dicorum observationibus  indicavit  Tissotus:  ima  no- 
tabilis ex  liivERio,  puellae  epilepticae  est,  quae  cum 
pleuritica  facta  esset,  venaesectionibus  repetitis  et 
a receote  pleuritide  et  a vetere  epilepsia  libera- 
ta fuit.  Cachexiae:  syphilitica,  scrofulosa,  alia 
suas  singula  curanda  auxiliis : mercurio , an  limonio 
caet.  quibus  quidem  remediis,  atque  fonticulo  in 
utroque  brachio  suscitato  mihi  contigisset  sanare 
epilepsiam,  quam  praecesserat  herpes  scrofulosus, 

si  aegram  habuissem  praeceptis  diaeteticis  magis 
auscultantem. 

Quae  in  corpora  cadit  chlorotica,  medelam  cache- 
xiae chloroticae  postulat:  praecipue  per  martialia. 

Denique  seminium  primum  curandum  est  regi- 
mine eoque  praevertenda  polyehymia , capitis  con- 
gestio, generis  nervorum  irritatio:  victu  igitur  levi, 
refrigerante,  vegetabili,  in  plurimis  ex  oleribus,  fru- 
ctibus, parumque  animali,  ex  carnibus  tenerioribus 
aut  lacte:  etiam  emendando  cutis  functionem,  per 
balnea  saepius  repetita  corporisque  motum  modera- 
tum ac  animi  cura:  de  qua  parte  curae  etiam  cf. 
Celsus  lib.  3.  cap.  23. 

Ex  specificis  anti- epilepticis  nulli  magis  confidit 
Tissotus  , quam  rad.  valerianae  sylv.  Haec  veteri- 
bus jam  adhibita  et  quidem  ab  Aretaeo  summam 
fam  ae  celebritatem  nacta  est  sanatione  Fabii  Co- 
lumnae Itali  nobilis,  qui  cum  epilepsia  laboraret  ac 
Veterum  scripta  evolveret,  rad.  valeriana  usurpata 
se  ab  hoc  morbo  liberatum  fuisse,  memorat.  Exin- 
de  ab  alio  Italo  feliciter  data  et  a Crugero  et  Len- 
tilio  et  Marcii  and  o et  Chomellio  et  IIallero  ipso- 
que  Tissoto,  qui  plores  ei  deberi  sanationes  a se 
peractas  fatetur.  Ipsam  tamen  exhibere  vetat , nisi 
corpore  antea  ad  eam  recipiendam  idoneo  facto  ac 
praeparato:  quod  mulieris  exemplo  illustrat,  quae 
postquam  frustra  hoc  remedio  usu  fuerat , propter 
phlogisticam  sanguinis  conditionem,  hac  per  venae- 
sectioncs,  refrigerantia,  balnea  emendata  ad  ean«* 

dem  medicinam  rediit  idque  eventu  maxime  spe* 
rato.  Inprimis  pulveris  forma  aut  tincturae  hoc 
medicamine  utendum  idque  reliquis  cunctis  prae- 
ponendum existimat:  iis  autem,  qui  sive  hoc  sive 
aliud  specificum  esse  volunt,  respondet  verbis  Boer- 
haavit  Aph.  1085:  » ex  his  (caussis  numerosis 
scii.)  vanitas  apparet  omnium  specificorum,  quae 
inanis  jactantia  contra  hoc  malum  laudat.” 

Illud  autem  neque  poeoniae  radicem  esse,  ne- 
que viscum  quercinum,  neque  moschum,  neque 
opium,  neque  aurantiorum  folia,  ipse  arbitratur : 
etsi  a moscho  morbi  sanati  testimonium  profe- 
rens (*)  opio  ubi  ex  animo  perturbato  aut  dolore 
est  vim  salubrem  tribuens  huj usque  commendandi 
gratia  citans  casum  Haenii  prius  a nobis  relatum. 
De  foliis  aurantiorum  citat  eundem  auctorem  Rat. 
Med.  P.  VI.  cap.  7.  §.  4.  Corticem  Peruvianum  et 
praesertim  chininum  sulphuricum  epilepsiis  perio- 
dicis utile  fore  opinatur  Portallius  : martialia  vero 
ac  thermas  martiales  chloroticis. 

Reliquis  quae  dicuntur  anti-epilepticis : cam- 
phorae , castoreo , asae  foetidae  non  magnas  vi- 
res tribuit  Tissotus:  aliorum  tamen  citans  testi- 
monia. Illud  generandi  officinae  laesae,  hoc  spi- 
randi ac  verminosae  complicationi  opponi  haud  si- 
\ 


( * ) CfT.  similia  testimonia  Hoffma.NNi  et  Swiet£KII 
Comm,  III.  in  Aphor.  1080.  pag.  437. 


DE  EPILEPSIA. 


221 


ne  spe  successus  posse  videtur  (*).  Mercurium» 
stibium  ei , quae  ex  syphilitica  et  scrofulosa  cache- 
xia proficiscitur  aut  ea  saltem  fovetur  epilepsiae  me- 
deri, raecum  alii  observaverunt. 

De  arcanis  non  habeo , quae  dicam.  Si  juvarunt , 
diaeta  inprimis  juvasse  tenendum  est:  quae  pars 
curationis  ut  primaria,  ita  in  epilepticis  difficillima 
est:  siquidem  hi  morbi  sui  magnitudinem  ignoran- 
tes suumque  malum  occultare  cupientes  diaetam 
aut  negligunt  prorsus , aut  parum  curant. 

Lactis  usum  quod  ex  diaetetico  genere  est  ipse 
suo  exemplo  probavit  medicus,  cujus  mentionem 
fecit  doct.  Cheyise.  Is  cunctis  remediis  incassum 
tentatis  observaverat,  quo  tenuiore  uteretur  cibo, 
eo  debiliores  esse  paroxysmos : quapropter  tandem 
eo  alimenti  detractione  pervenit , ut  solo  vescere- 
tur lacte  cum  aqua,  quo  evenit  ut  quatuordecim 
annos  continuos  ab  omni  paroxysmo  immunis  vi- 
xerit. 

Balneorum  et  calidorum  seu  potius  tepidorum  et 
frigidorum  utilitatem  indicavit  Tissotus  quaeque  ea 
jubent  aut  vetant  conditiones,  notavit:  frigidum  ca- 
tamenia  auxisse  in  puella,  ex  iis  parcius  fluentibus 
epileptica,  Sadvagesius  retulit.  1.1.  T. II.  pag.  306. 

Acida  tum  vegetabilia  tum  mineralia  praecipue 
emendando  nervorum  erethismum  et  humorum  or- 
gasmum,  prodesse  ideoque  utiliter  una  cum  valeria- 


( * } An  oleum  animale  JDippelii  lmjus  census  est? 

nae  radice  adhiberi,  quo  hujus  temperetur  vis  sti- 
mulans, idem  nobis  auctor  est  1 issotos. 

inter  remedia  externa  juremerito  celebrantur 
vesicatoria,  fonticuli,  setacea  , cauteria,  evacuando, 
derivando  , stimulum  avocando  a partibus  internis 
ad  externas:  quorum  remediorum  salubritatem  pro- 
bant testimonia  Cratcnxs  , Montani,  Fabr.  IIilda- 
ni,  Paraei,  Mercati,  W illisii , C.  Pisonis,  Mee- 
kreni  : de  quibus  Tissotus  monet , cauteria  cranio 
admovere  , minus  tutum  esse,  propter  metum  inflam- 
mandi meninges  ; tutum  contra  nuchae  laudatque 
Maenii  magnanimitatem  sua  infortunia  ingenue 
confiteiitis  : qui  candor  virorum  magnorum  est: 
vulgi  medicorum  esse  non  solet. 

Duo,  quae  supersunt,  remedia:  cuprum  ammo- 
niacum  et  sanguis  calidus  epotus:  prius  minus  usu 
comprobatum  et  sane  ex  acrioribus  , nec  nisi  pru- 
denter tractandum  nescio,  an  idem  sit,  de  quo 
Swietenius  : » longo  labore  ex  cupro  praeparatum 
remedium  vidi , quod  assum  tum  nullam  faciebat 
nauseam  , sed  meram  quandam  formicationem  qua- 
si per  totum  corpus  ad  extremos  digitorum  api- 
ces usque  : et  illud  quibusdam  profuisse  novi.”  Scio 
tamen  optimo  illud  eventu  fuisse  datum.  Alterum 
ne  quidem  lentandum  puto  atque  casuum  infeli- 
cium  testem  vobis  cito  Turpium  Ohs.  Meclic.  iib.  IY. 
cap.  4.  Quod  auxilii  genus  ne  veteribus  quidem 
ignotum  fuisse,  haec  Celsi  verba  declarant:  » Qui- 
dam jugulati  gladiatoris  calido  sanguine  poto  tali 

morbo  se  liberarunt.  Apud  quos  miserum  auxilium 
tolerabile  miserius  malum  fecit/’ 

Sub  paroxysmo  quiescendum  medico  cavendum- 
queduntaxat,  ne  aeger  sibi  noceat,  ne  linguam  vul- 
neret aut  praescindat , ut  factum  legimus:  linteami- 
na si  possit  ori  intrudendo;  ne  caput  allidat,  sup- 
ponendo pulvinaria,  ne  brachiorum  ictibus  faciem 
laedat.  Comate  convulsionibus  succedente,  in  ple- 
thoricis , ad  apoplexiam  inclinantibus , vena  secanda 
,est.  Post  paroxysmum  vires,  siquidem  opus  sit, 
prudenter  refocillandae.  Spirituosa,  errhina  fugien- 
da , quae  paroxysmum  revocasse  leguntur. 

Caeterum  scitote : epilepsiam  habitualem  heroi- 
cis quidem , minime  vero  therapeuticis  illis , recte 
tractari. 


DE  APOPLEXI  A. 

Comatum  perfectissima  species  apoplexia  Boer- 
haavio  adesse  dicitur  (Aph.  1008.)  quando  repente 
actio  quinque  sensuum  externorum , tum  internorum 
omnesque  motus  voluntarii  abolentur , superstito  pul- 
su plerumque  forti  et  respiratione  difficili , magna , 
sternente , una  cum  imagine  profundi  perpetuique 
somni.  Eaque  imago  tam  perfecta  Swietenio  ha- 
betur, ut  difficulter  a somno  profundo  distinguatur. 
Verum  quidem  est,  inquit,  quod  profundo  etiam 

somno  sepultus  homo  plerumque  excitari  possit  ta- 
libus, quae  validissime  sensuum  organa  afficiunt; 
apoplexia  correptus  autem  minime.  Tamen  quan- 
doque laboribus  et  diuturnis  inprimis  vigiliis  ex- 
hausti homines  tam  profundo  opprimuntur  somno, 
ut  nullis  fragoribus  excitentur;  imo  ne  igne  com- 
bustis corporis  partibus,  a dolore  evigilent.  Stre- 
nuissimum  bellatorem  novi , qui  in  urbe  obsessa 
per  quadraginta  et  octo  horas  nullum  somnum  ce- 
perat; tandem  pallio  involutus  humi  procubuit, 
medius  inter  bina  tormenta  bellica,  ex  quibus  glo- 
bi missiles  majores  projiciebantur  continuo:  ta- 
men nec  turba  circumstrepentium  militum,  nec 
horrendi  et  continui  fere  machinaruum  ignivoma- 
rum  fragores  illum  a placidissimo  somno,  quo  per 
decem  horas  fruebatur,  excitare  potuerunt.  Vidi 
aliquot  casus,  ubi  dum  in  lecto  vasa  ferventi  aqua 
plena,  sub  stragulis  reposuerant,  ut  ab  acerrimo 
frigore  homines  se  defenderent , crura  miserrime 
combusta  fuerant,  absque  eo  quod  evigilassent  per 
tantum  dolorem,  profundo  tali  somno  sepulti.  Ve- 
rum quidem  est,  quod  sani  homines  a profundissi- 
mo etiam  somno  sponte  evigilent,  apoplectici  au- 
tem pergant  dormire , sed  agitur  tantum  de  hac 
re,  quomodo  quis  profundissime  dormientem  homi- 
nem ab  apoplectico  distinguere  possit,  dum  et  si- 
miles rhonchos  imo  de  pectore  ducit  et  a tam  va- 
lidis caussis  sensus  afficientibus  excitare  nequit. 
Idem  adhuc  magis  verum  est  in  ebriis  hominibus 

et  hanc  difficultatem  videtur  agnovisse  Hippocra- 
tes, dum  dicit:  si  quis  ebrius  derepente  obmutescat 
convulsus  7noritur , nisi  eum  febris  corripuerit , 
aut  ad  horam  perveniens , qua  crapula  solvitur , 
vocem  edat.  Ubi  apparet , quod  prognosis  certitu- 
dinem distulerit  ad  illud  tempus,  quo  crapula  solvi 
solet.  Nolat  autem  Galenus  in  commentariis  ad 
hunc  locum , quod  Hippocrati  satis  consuetum  fue- 
rit, vocare  obmutescentes  illos,  qui  toto  corpore 
privabantur  sensu  et  motu  sicque  nominaverit  in- 
tegram affectionem  ex  uno  symptomate.  Tanto  au- 
tem difficilius  profundissimus  somnus  in  ebriis  ab 
apoplexia  distinguitur , quia  numerosis  observatis 
constitit,  satis  frequenter  summam  ebrietatem  in 
lethalem  apoplexiam  abivisse.”  Nos , quae  diagno- 
sin juvent,  in  alium  locum  remittentes,  nunc  illud 
unum  spectavimus , ut  vobis  apoplexia  quam  simi- 
lis somno  sit , ostenderemus.  Et  quae  tandem  so- 
poris hujus  caussa  est?  Ad  hanc  quaestionem  au- 
diamus anatomen  respondentem.  Nam  vix  ullus  est 
morbus  eorum , qui  genus  nervorum  tangunt , in 
quo  quid  jure  ab  ipsa  sperari  possit,  magis  lucu* 
lenter  adpareat. 

Quamquam  non  defuerunt,  qui  apoplecticorum 
cadavera  secuerunt  ante  Wepferum,  tamen  hunc 
primum  nominandum  esse  censeo,  quia  primus  fuit, 
qui  consilio  secuit  locum  in  apoplexia  affectum  in- 
dagandi. 

Itaque  primam  operis  partem  orditur  a tradendis 

quatuor  historiis  apoplecticorum:  quarum  tres  prio- 
res sanguinem  in  cerebrum  effusum,  quarta  serum 
copiosissimum  tam  inter  meninges,  quam  in  cere- 
bri ventriculis  monstravit:  ex  quibus  historiis  edi- 
cit, apoplexiam  fieri  propter  cerebri  compressio- 
nem sive  a sanguine , sive  a sero:  locum  autem  af- 
fectum esse  ipsius  substantiam  medullarem.  Hisce 
igitur  sectionibus  Wepferianis  eorum  firmari  vide- 
batur sententia,  duas  esse  species  apoplexiae:  alte- 
ram sanguineam  , serosam  alteram , quam  prius  pi- 
tuitosam nuncupabant.  Minus  firmabatur,  quae  pro- 
poni solet  utriusque  diagnosis.  Nam  etsi  in  altera 
sanguineae  apoplexiae,  quae  huic  propriae  dicun- 
tur, notae  nonnullae  proferuntur,  in  altera  eum 
in  modum  deerant,  ut  ex  pallore  livescentem  ae- 
grum , nisi  respirantem  vidisset  Wepferus,  primo 
intuitu  leipothymia  vel  omnino  syncope  affectum 
dixisset,  adeo  exsanguis  facies  erat  ac  livebant 
extrema  et  cum  naribus  ad  tactum  perfrigebant. 
Aliae  tamen  aderant  notae  in  quarta , quae  non 
aderant  in  reliquis  : crudelissima  cephalalgia , de- 
liria, artuum  paralyses  ante  ipsum  apoplexiae  in- 
sultum: nam  quae  memoratur  caecitas,  in  secunda 
etiam  aegra  fuit,  fuit  linguae  paralysis  aut  tituba- 
tio , nec  tamen  perpetua  illa. 

Quae  cum  ita  sint,  rem  dubiam  incertamque 
habentes  a Morgagno  petamus  opem.  Is  quatuor 
epistolas  integras  de  apoplexia  scripsit , primo  Vaj> 
salyae , tum  suos,  ut  solet,  observationes  produ» 

eens  de  iisque  copiose  disputans : has  disputatio- 
nes si  demamus  (neque  enim  par  erat  in  eo  na- 
turae interpretandae  ac  perscrutandae  felicitas)  su- 
persunt observationes  numero  quadraginta,  de  qui- 
bus jam  videamus. 

In  secunda  epistola,  quae  prima  est  de  apople- 
xia , sanguineae  apoplexiae  habentur  exempla  ea- 
demque  in  altera,  de  quibus  igitur  primo  loco  ex- 
ponemus. Iis  exemplis  docemur,  cerebri  haemor- 
rhagiam hujus  apoplexiae  caussam  in  eo  hemis- 
phaerio fuisse , quod  lateri  paralytico  erat  opposi- 
tum ; fuisse  fere  ad  thalamos  nervorum  opticorum 
corporave  striata  , nec  defuisse  tam  cerebri , quam 
arteriarum  vitia.  Unum  excipio  Petri  Fasolati 
exemplum,  qui  congestione  sive  ictu  sanguinis, 
quem  vocant,  interemptus  est.  Ex  his  igitur  pro- 
clive est  credere , vulgarem  apoplexiae  caussam  es- 
se cerebri  haemorrhagiam,  factam  forsitan  ex  vi- 
tio arteriarum.  Hanc  autem  ne  perpetuam  apo- 
plexiae caussam  dicamus,  vetant  cum  alia,  tum 
ea , quae  continuo  sequuntur.  Nempe  in  quarta 
epistola  serosae,  quae  vocatur,  apoplexiae  produ- 
cuntur exempla,  quae  non  a sanguine,  sed  a sero 
esse  videbantur:  in  nonnullis  quamvis  nec  perfe- 
cta, nec  simplex  apoplexia  fuerit;  neque  deerant 
aut  cerebri  aut  vasorum  vitia.  In  quinta  denique 
(in  qua  praeclarum  emollitionis  memoratur  exem- 
plum , a Lallemakdo  traductum ) compressionem 

neque  sanguine,  neque  sero,  sed  cum  aliis  tum 

aere  vasis  sanguiferis  conterito  factam  ut  Morgagno 
visum  est,  sic  mihi  etiam  videtur.  Quodsi  igitur 
'W^iTERi  et  Morgagni  observationem  audiamus  y 
tres  maxime  cerebrum  in  apoplecticis  prementes 
caussas  esse  crederemus:  sanguinem,  serum  et  ae- 
rem venas  replentem:  ad  quas  ideo  tres  species 
apoplexiae  possent  revocari:  sanguinea,  serosa,  ner- 
vea  et  tres  medendi  rationes,  antiphlogistica,  eva- 
cuans, nervina.  Haec  sane  egregia  et  facile  reti- 
nenda, medico  practico  medendi  vias  monstrant. 
Nec  tamen  cito  nimis  ea  de  re  statuamus:  verum 
prius  alios  quoque  audiamus  scriptores  medicos. 
Portallius  , ut  ad  Francos  transeam,  qui  Itali 
anatomici  laborem  continuarunt,  Portallius  que- 
ritur ac  dolet,  ex  quo  cadaverum  reclusione  apo- 
plecticorum,  jam  sanguis,  jam  aqua,  seu  serum  in- 
ventum est,  medicos  a veterum  medendi  via  de- 
llexisse  in  eamque  venisse  opinionem , in  utraque 
apoplexia  differre  genera  medicinae : nunc  sangui- 
nem detrahendum  esse,  nunc  contra  serum  emesi 
aut  catharsi  esse  subducendum:  hoc  cognosci  vul- 
tu aegrotantis  pallido,  pulsu  molli-,  parvo,  tardo, 
eupnoea:  illud  vero  rubente  facie,  pulsu  pleno,  spi- 
ratione stertorosa ; se  ipsum  falsum  esse  , sed  er- 
rorem anatome  detexisse  inque  iis , quibus  propter 
pallorem  et  pulsum  sanguinem  demere  non  ausi 
sunt , sanguinem  in  cerebro  vidisse  effusum : in 
aliis  contra  vultu  rubro  pulsuque  pleno  non  san- 
guinem fuisse  in  cranio  et  cerebro,  sed  serum  eva- 

enatum  : neque  in  ipsis  hydropicis  ex  apoplexia  pe- 
reuntibus hanc  serosam  semper  fore,  rerum  testi- 
moniis docemur:  denique  aerem  apoplecticorum  ve- 
nas replentem  sive  putredinis  incipientis  indicium 
esse,  sive,  ut  in  emphysemate  v.  c. , venas  et  cere- 
bri sinus  subiisse,  hujus  auctoris  conjectura  est. 
Congestionem  aut  haemorrhagiam  eorum  quoque 
monstrasse  cadavera,  qui  ex  animi  pathemate  in 
apoplexiam  inciderant;  nec  tamen  deesse  casus, 
ubi  nihil  neque  in  cranio,  neque  in  cerebro  re- 
pertum est.  Sanguineam  fuisse,  quam  frigus  fece- 
rat apoplexiam  et  venus  nimia.  In  ea  vero,  quae 
a febre  est  autumnali,  nihil  in  cerebro,  nihil  in 
spinae  medulla  quod  culpari  posset,  inventum  esse: 
etsi  cuncta  apoplexiae  exquisitae  symptomata  ipsa- 
que  hemiplegia  fuerit  animadversa.  Ex  quibus  om- 
nibus concludit  Portallius,  maxime  vulgarem  apo- 
plexiae caussam  esse  cerebri  compressionem  potissi- 
mum a sanguine  maximeque  universalem  ineiho- 
dum  sanguinis  depletionem. 

A Pqrtallio  ea  in  parte  non  multum  discrepat 
doctissimus  excellentis  monographiae  de  hoc  morbo 
auctor  Rqciioitx.  Is  non  a symptomatibus , sed  ab 
anatome  morbi  characterem  ac  definitionem  repe- 
tens, solam  haemorrhagiam  cerebri  nomine  apople- 
xiae dicendam  esse,  contendit.  Hunc  characterem 
constantem  esse  ac  stabilem  probat  observationum 
serie,  quibus  efficitur,  apoplecticos  cujuseunque 
habitus,  sexus,  aetatis,  a quibusvis  caussis  occasio- 

nalibus,  jejunos  et  bene  pastos,  animo  tranquillo 
aut  perturbato , valetudine  bona  aut  mala , osten- 
disse haud  dubia  haemorrhagiae  cerebralis  vesti- 
gia: quandoque  etiam  superveniente  haemorrhagia 
spinali.  Iloc  auctore , apoplexia  vulgo  sine  prodro- 
mis signis  subito  prehendit  citoque  increscit,  lae- 
sa semper  sensuum  integritate  cum  paralysi  muscu- 
lorum, subinde  cum  convulsionibus.  Reliqua:  pul- 
sus , respirationis,  vultus  symptomata  eaque , quae 
prodroma  vocantur,  varia  esse  multumque  incerta: 
ita  ut  videamus  crebro  homines,  qui  valetudine 
fruuntur  optima,  prandii,  coenae,  somni  tempore 
derepente  apoplexia  correptos  eosque  inprimis  tan- 
gat Celsi  monitum:  si  plenior  aliquis  et  speciosior 
et  coloratior  factus  est,  suspecta  habere  bona  sua 
debet. 

Firmare  ea  videtur  calculus  casuum  apoplecticc- 
rum  subductus,  quo  aegrotantium  pars  decima  tan- 
tum ea  prodroma  signa  experta  erat.  Symptomata 
vero  cerebralia  praeter  soporem  et  paralysin:  deli- 
ria, convulsiones,  si  perstent  atque  increscant,  in- 
dicare plilogosin  capitis  apoplexiae  subvenientem. 
Sensuum  mentisque  perturbationem  non  omnibus 
pariter  gravem  esse  ac  praecipue  notandam  esse 
paralysin , circa  quam  observare  oportet , ■ vulgo 
hemiplegiam  esse  crurisque  promptius,  quam  bra- 
chii motum  reverti:  aliquando  ore  paralytico  aerem 
eo  modo  expelli,  ut  a tabaci  fit  fumigatoribus , quod 
pravis  signis  adnumerant : ipsam  autem  hemiple- 

giara  solere  esse  ( si  cerebellum  excipias ) in  latere 
haemorrhagiae  opposito.  Copia  sanguinis  profusi 
est  a drachma  una  ad  uncias  sex  plerumque  ab  ea- 
que  maxime  pendet  morbi  gradus,  a levi  obnubi- 
latione singulaeque  partis  paralysi  ad  eam  usque  , 
quae  fulminis  ictu  hominem  prosternit.  Sanguis 
effusus  sacco  sive  cystide  includi  ac  pedetentim  re- 
sorberi solet,  superstito  cicatrice,  quarum  cicatri- 
cum numerus  insultuum  apopleeticorum  numero 
respondet. 

Videtur  ea  haemorrhagia  cerebri  fieri  ex  vasis 
ruptis  propter  praecedentem  textus  encephali  lae- 
sionem : quae  qualis  sit,  ingenue  ignorare  sese  fa- 
tetur vir  doctissimus.  Pariter  ignorare  fatetur,  cur 
crebro  apoplexiam  sequatur  effusio  seri , ex  qua  al- 
tera pars  apopleeticorum  moritur,  cur  interdum  se- 
quatur emollitio  cerebri , quanquam  longo  demum 
post  tempore. 

Itaque  ex  hujus  auctoris  opinione  sola  cerebri 
haemorrhagia  apoplexiae  nomine  insignienda  est: 
cui  utut  recentissimo  et  peritissime  de  ea  scripto- 
ri adsentiri  nequeo,  priusquam,  quo  modo  discer- 
nam ab  alia  quacunque  morbi  specie,  doceat.  Ner- 
vosae, quae  dicitur,  apoplexiae,  deesse  paralysin 
opinatur.  An  recte,  perpensis  aegrotantium  histo- 
riis ab  aliis  traditis,  mecum,  nisi  fallor,  dubitabi- 
tis. Nullum  autem  morbum  apoplexiae  esse  simi- 
lioiem,  quam  ictum  sanguinis , qui  dicitur  ( coup 
de  saug ) aut  congestionem  cerebri : ac  ne  quidem 


232 


DE  APOPLEXIA. 


principio  alterum  ab  altero  discerni  posse.  Hunc 
eorum  esse  hominum , qui  crebras  patiuntur  ver- 
tigines: signa  esse  apoplexiae  sanguineae  ipsamque 
paralysin,  verum  jam  post  aliquot  horas  plurimum 
minui , post  sex  vel  octo  dies  evanescere  prorsus. 
Hanc  autem  afFectionem  numquam  gravem  esse  aut 
periculosam,  nisi  subsit  organica  cerebri  laesio, 
pluresque  casus  felicis  sanationis  non  apoplexiae 
fuisse,  sed  ictus  sanguinis  sanati. 

Haec  etsi  demus  (nec  vero  facile  rerum  testimo- 
niis omnibus  congruere  dabimus ) tamen  ea  super- 
est  diagnoseos  difficultas  , ut  nisi  post  aliquot  de- 
mum horas  aut  dies  etiam  certa  ea  reputari  pos- 
sit. Vos  autem  nolite  credere,  me  has  observatio- 
nes parvi  pendere.  Contra  summo  eas  pretio  ha- 
beo: siquidem  indicant  et  justas  sperandi  metuen- 
dique  caussas  et  probabilem  morbi  naturam  opti- 
mamque  curandi  viam. 

Hydrocephalum  sive  febrem  hydrocephalicam  se- 
num, eodem  auctore,  ab  apoplexia  distinguunt  ce- 
phalaea, mentis  perturbatio,  debilitas,  torpor,  quae 
vulgo  praecedunt , porro  coma  ad  mortem  usque 
perennans,  sudores  in  vultu,  cutis  calida,  pulsus 
plenus,  magnus  primum,  deinde  creber,  debilis, 
urinae  , faeces  involuntariae  , deglutitio  impedi- 
ta, pupula  immobilis,  artus  relaxati  magis,  quam 
quidem  paralytici.  Exempli  loco  haec  sit  histo- 
ria cx  Morgagno  Ep.  IV.  art.  2.  » Valerius  Za- 

nius,  cujus  patrem  apoplexia,  patruum  vesicae 

Iapis  abstulerat,  habitu  corporis  obeso,  carnibus 
mollibus , collo  toroso  et  brevi  , facie  valde  ru- 
bente, vitae  sedentariae  et  assiduis  litterarum  stu- 
diis in  lauta  , ut  nobiles  viri  solent , victus  ra- 
tione deditus , quadragesimo  exacto  anno  calcu- 
lis tentari  coepit , quos  excernebat  simulque  sal- 
sae salivae  copia , quae  postea  dentes  omnes  e 
suis  alveolis  excussit.  Cum  annum  ageret  sexage- 
simum primum,  defecit  ea  salivae  excretio,  dolores 
autem  vexare  interdum  coeperunt  caput  gravantes. 
Circa  annum  tandem , quem  non  complevit  sexa- 
gesimum tertium,  postquam  solemne  dierum  qua- 
draginta jejunium,  id  quod  annis  superioribus  du- 
biae valetudinis  caussa  non  fecerat,  religiose  ser- 
vaverat, queri  incepit  de  dolore  in  mingendo,  qui 
postea  factus  est  acerbior  atque  utplurimum  perio- 
dicus. Nam  singulis  fere  mensibus,  aliquando  etiam 
crebrius  post  multam  aqueae  urinae  excretionem 
sub  hujus  finem  recurrebat  cum  mingendi  difficul- 
tate conjunctus  diesque  aliquot  perstabat.  Quibus 
accesserunt  post  animi  affectiones , dolores  caput 
gravantes  et  his  novissime  sensus  hebetudo  motus- 
que debilitas  in  parte  corporis  dextra.  Autumno 
adveniente  oedemate  pedes  intumuerunt , quorum 
dexter  cute  erosa  ingentem  copiam  emisit  seri  lim- 
pidi, quod  ignis  calore  concrescens  ovi  albumen 
referebat.  Ab  hac  tanta  seri  excretione  adeo  non 
levatus  est  aeger,  ut  contra  etiam  in  pejus  rueret. 
Nam  primum  factus  est  somniculosus,  deinde  hie- 


234 


DE  APOPLEXIA. 


mali  accedente  solstitio  austroque  flante  sine  lo- 
quela inventus  est,  parte  autem  dextera  fere  im- 
mobili, neque  enim  nisi  acrius  vellicata  movebatur 
idque  etiam  leviter.  Et  a sumtis  quidem  guttis  plu- 
ribus sp.  sal.  ammon.  loqui  iterum  potuit  et  dexte- 
ram partem  quasi  expedite  movere.  Sed  quadrante 
horae  interjecto  aphonia  iterum  captus  est,  sic  ta- 
men, ut  omnia,  quae  dicerentur,  se  mtelligere  os- 
tenderet, imo  interdum  verbum  etiam  aliquod,  sed 
cum  conatu  et  submissa  voce  proferret.  Quinto 
tandem  ab  affectione  ejusmodi  apoplectica  die  vi- 
vendi finem  fecit.” 

Duas  adjiciam  ex  eodem  Moro  agno  historias,  quas 
vos  si  ex  diagnosi  a viro  doct.  Rochoux  proposita 
rite  explicaveritis,  magnum  habebitis  ejus  certitu- 
dinis et  veritatis  documentum.  » Antonius  Tita,  is 
qui  a.  1713.  catalogum  hic  vulgaverat  plantarum 
horti  Mauroceni,  inter  primos  obiit  ex  iis,  qui  Pata- 
vii sub  Maji  initium  a.  1729.  pene  quotidie,  magno 
omnium  terrore,  ex  improviso  aut  statim , aut  certe 
intra  horas  non  multas  commoriebantur,  cum  post 
diuturnas  subfrigidas  humidasque  tempestates,  plu- 
viosus enim  autumnus,  pluviosa  hiems,  pluviosum 
hactenus  ver  fuerat , tunc  primum  idque  repente 
aeris  calor  rediisset.  Erat  Tita  tres  et  septuaginta 
annos  natus,  robustus  tamen  etiam  tum  et  lacerto- 
sus, quadratoque  corpore  et  subpingui,  sub  sole 
degere  et  meracioribus  uti  vinis  citra  ebrietatem 
solitus,  oculorum  inflammationibus  ab  annis  alb 

quot  obnoxius  factus  et  de  capitis  plenitudine  nu- 
per questus  apud  cel.  collegam  meum  Ant.  Vallis- 
nerium.  Cum  IV.  nonas  Maji  totum  diem  exegis- 
set sub  sole,  eo  die  praeter  solitum  fervente,  ves- 
pere autem  suo  more  coenasset  , ecce  ibi  subito 
se  magno  morbo  corripi  exclamat  et  cum  dicto  ar- 
tuum sinistrorum  motum  amittit,  linguae  quoque 
usum  hactenus,  ut  verba  pleraque  intelligi  vix  pos- 
sent. Statim  rogatus,  statim  ad  eum  quippe  vici* 
nus  accurro  et  haec,  quae  dicta  sunt,  invenio  at- 
que hominem  quidem  mente  constantem  et  colore 
faciei,  respiratione,  calore  corporis  secundum  na- 
turam se  habentem,  ut  pulsu  quoque,  nimirum 
vegeto  et  resistente,  nullo  insuper  de  dolore  aut 
molestia  capitis  querentem,  nisi  quod  sibi  somno* 
lentus  videretur.  Hoc  vero  et  magis,  quae  supra 
narravi,  alia  cum  attenderem,  multo  graviorem  in- 
sultum metuens,  alterum  qui  sacerdotem,  alterum 
qui  chirurgum  advocet,  mitto:  sanguinem  de  bra- 
chio sano  ad  justam  copiam  statim  educi,  subacre 
clysma  apparari , deinde  succini  oleum , quod  ad 
nares  subinde  admoveretur,  afferri  jubeo;  spiri- 
tum vero  salis  anunoniaci  diserte  renuo  veritus, 
ne  plus  aequo  sanguinis  motum  concitaret,  a quo 
exitium  instare  posse,  praedico:  caetera  ejus  medi- 
cis , quos  adventare  sciebam,  permitto  domumque 
redeo.  Eorum  aiicui  placuit  vomitum  ciere,  quod 
nec  mihi  antea  displicuisset,  si  ea  duntaxat,  quae 
ipse,  spectassem.  Verum  post  vomitionum  agita- 

tionem  mox  hora  noctis  circiter  quinta  morbus  eo, 
quem  descripsi,  tanto  gravior  accessit,  ut  loquela 
prorsus  amitteretur,  stertor  inciperet  cum  magnis 
iisque  ut  opinor,  convulsivis  corporis  motibus  at- 
que conatibus.  Itaque  postridie  mane  mortuus  est.” 

Haec  prima,  quam  vobis  promisi  historia,  ecce  al- 
teram : ” Sculptor  Patavinus  anno  exacto  sexagesi- 
mo primo,  habitior  adhuc  nullique  incommodo  va- 
letudinis obnoxius , illa  eadem  tempestate  atque 
adeo  postridie,  quam  l ita , mortuus  est  ad  hunc  mo- 
dum. JNullum  tulerat  laborem , nullis,  quibus  alias 
cacteroquin  pluries,  agitatus  fuerat  curis,  nulla  de 
re  questus  erat.  Imo  cum  plene  coenasset  (abun- 
dare enim  solebat  in  alimentis)  et  maturius  solito 
lectum  se  petere  velle  dixisset,  ac  petiisset;  dua- 
bus postquam  petierat  horis  ab  uxore  . quae  una 
dormiebat,  forte  expergefacta  non  solum  jam  mor- 
tuus, sed  frigidus  inventus  est  ita,  uti  se  primum 
in  lecto  composuerat." 

Vos  his  historiis  animo  perlectis  et  cum  placitis 
viri  doct.  Rochoux  collatis  efficere  conemini,  quale 
tandem  vitium  in  corpore  latuerit  utriusque  aegri: 
quo  facto,  quae  cadaveris  reclusio  docuerit,  ex 
Morgagno  discite. 

Tali  modo  singulos  lustrantes  casus  de  veracita- 
te  signorum  diagnosticorum  ab  illo  scriptore  medico 
propositorum  ipsi  poteritis  statuere. 

Quandoquidem  antea  aut  sanguinem,  aut  serum, 
aut  aerem  in  capite  apoplecticorum  repertum  esse 

monuimus  deque  sanguine  et  sero  nonnulla  anno- 
tavimus, de  aere  quaedam  animadvertenda  super- 
sunt. En  duas , quae  hujus  loci  sunt  Morgagni 
historias  : » Aethiops  erat  Venetiis  annos  ad  tri- 
ginta natus,  torosus  et  bene  valens,  nisi  quod  in 
ultimis  mensibus  factus  erat  obnoxius  languori 
cuidam  ventriculi , levi  cum  sudore  conjuncto,  qui 
tamen  languor  cibo  sumto  iilico  tollebatur.  Is  cum 
circa  medium  quintilem  a.  1 70$.  hilariter  cum  ami- 
cis versaretur , jentaculo , nam  matutinum  erat 
tempus,  jam  usus  in  eoque  esset,  ut  stans  tuba, 
sicuti  facere  solebat,  cum  ipsis  caneret,  sensim 
lenteque  adeo  retrorsum  cecidit,  ut  amici  factum 
id  ludendi  gratia  fuissent  facile  credituri , nisi  in- 
ter cadendum  tremores  quosdam  totius  trunci  cor- 
poris animadvertissent.  Homo  autem  eodem,  quo 
cadebat,  puncto  temporis  est  mortuus.”  Altera, 
brevibus  verbis  hunc  in  modum  narratur:  » Pisca- 
tor Xenetus,  armum  superans  quadragesimum,  pro- 
cerus, herniosus,  ventris  affectionibus  flatulentia 
obnoxius,  cum  repente  hisce  sua  in  navicula  cor- 
reptus esset,  iilico  ibi  mortuus  est.” 

Animadvertite,  obsecro,  in  utroque  aegrotante 
supparem  fuisse  flatulentiam  atque  addite  alterius 
casus  explicationem  valdequam  probabilem  a Bau- 
mesio  in  scriptione  de  hoc  genere  affectionum  pro- 
positam : aerem  scilicet  ex  intestinis  in  venas  re- 
sorbtum  vitam  tam  subito  oppressisse;  quam  ex- 
plicationem probabiliorem  facit  physiologia  experi- 


238 


DE  APOPLEXIA. 


mentalis , quae  aerem  in  venas  canum  aliorumqu^ 
animalium  inflando  similia  prorsus  mala  suscitavit. 

Jam  hunc  de  diagnosi  locum  celeb.  Cruyeilhierii 
observationibus  absolvam. 

Harum  una  est , quae  quantum  diligens  ana  to- 
mes pathologicae  studium  conferat  ad  morborum 
scientiam  perficiendam , manifesto  declarat. 

» Vir  athleticus  e plebe  ex  animi  aegritudine  ab 
aliquo  inde  tempore  cephalalgiam  passus  subito  in 
via  publica  sine  ullo  rerum  sensu  corruit.  Exa- 
men medici  ostendit  paralysin  perfectam  dextri  la- 
teris. Aeger  immobilis,  mentis  tamen  compos,  in- 
terrogatus respondet,  facie  vero  stupida,  urinis 
involuntariis , pulsu  spirandiqne  motu  naturali. 
Ex  his  signis  sequentem  edit  diagnosin  et  progno- 
sin  Cruveilhxerius  : fomes  apoplecticus  notabilis 
thalami  optici  sinistri,  vcrosimiliter  in  proximum 
ventriculum  lateralem  pertinens.  Mors  ante  diem 
octavum.  Obiit  aeger  quinto  die  pulsu  et  respira- 
tione acceleratis  inter  largos  sudores. 

Cadaveris  sectio  firmavit  diagnosin,  ut  mors  pro- 
gnosin  firmaverat.  Ipse  rem  miram  ingenue  ita 
interpretatus  est  vir  sagacissimus.  Thalamum  opti- 
mum denotavi  , quia  haec  vulgaris  apoplexiae  se- 
des et  perfectissimam  infert  hemiplegiam  cum  cor- 
pus striatum  nascatur  ex  ipso  thalamo:  in  ventri- 
culum pertinere  fomitem  , stupor  et  immobilitas 
mihi  indicare  videbantur : perfecta  paralysis  ma- 
gnam apoplexiam  ejusque  symptomata,  praesertim 

plenaria  sensuum  abolitio  sub  ipso  insultu  , mor- 
tem proximam  significabant  et  quidem  ante  diem 
octavum,  quoniam  a die  quarto  ad  octavum  sana- 
tionis opus  incipit , cui  sustinendo  imparem  fore 
aegrum  praevidebam. 

Altera  observatione  docemur,  sanguine  in  hemis- 
phaeria profuso  minores  longe  fore  turbas  : altera 
delirium  et  convulsiones  arachnoideae  et  medullae 
spinalis  accusare  irritationes:  altera  apoplexiam  se- 
rosam funestam  sub  opere  medicatrice,  sanguineae 
apoplexiae  succedente,  exortam  esse. 

Apoplexiae  capillaris  (quam  interdum  sinuum  et 
venarum  cerebralium  inflammatio  comitatur ) et 
emoilitionis  cerebralis  signa  ab  haemorrhagia  cerebri 
hoc  nomine  differre  scribit,  quod  lente  nec  sine  pro- 
diomis  procedat,  quod  major  sensus  laesio  sit,  quod 
semper  increscat,  quamvis  symptomata  remittere 
subinde  aut  intermittere  videantur.  Has  Cruveil- 
hierii  observationes  cum  iis,  quae  scripto  consi- 
gnarunt viri  clar,  Rostan  et  Lallemand,  conferatis 
oportet.  Ultimo  controversia  opinionum  notanda 
est  circa  utriusque  apoplexiae  frequentiam,  quam 
dirimere  fortasse  poterit  cognitio  aegrotantium,  qui- 
bus singuli  singulis  mederi  auctores  consueverant. 
Nam  calculus  tunc  demum  perfectus  esse  poterit , 
quum  unusquisque  non  suam,  ut  fit,  sed  aliorum  prae- 
terea nec  cixiurn  tantum  aut  aequalium,  sed  pere- 
grinorum etiam  et  majorum  experientiam  rogabit : 
verum  huic  tanto  labori  pauci  hercle  ! pares  sunt. 

Apoplexiae  quae  caussae  sint,  si  veteres  adeatis  i 
facile  cognoscetis  : si  recentiores,  difficulter.  Nam 
quo  subtilior  lacta  est  illius  indagatio , eo  simul 
obscurior  facta  est  scientia  caussarum.  Ex  his  ut 
nos  expediamus  difficultatibus  , observationes  con- 
sulendae sunt. 

Inter  caussas  primo  loco  nativam  corporis  fabri- 
cam nominare  oportet : quam  his  .verbis  descripsit 
Boerhaavius:  caput  magnum,  collum  breve  et  saepe 
sex  modo  vertebris  exstructum  ; corpus  valde  cras- 
sum et  pingue ; temperies  plethorica ; cacochymia 
pituitosa  multum  excellens.  Atque  hac  fabrica  a 
parentibus  ad  liberos  translata  nititur  haereditaria 
ad  morbum  proclivitas.  Porro,  teste  experientia, 
apoplectici  fiunt  maxime  aetate  ab  anno  quadrage- 
simo ad  sexagesimum  per  eas  maxime  caussas,  quae 
sanguinem  in  cerebrum  alliciunt:  veluti  animi  pathe- 
mata,  litterarum  cultus,  vinum,  epulae,  aliarum  par- 
tium valetudo  , praesertim  cordis  hypertrophia.  Ia 
hanc  aetiologiam  animadvertit  IIochoux,  facta  ca- 
suum computatione,  omnia  temperamenta  pariter 
esse  ad  apoplexiam  disposita  nullumque  esse  signum 
manifestum  seminii  apoplectici  citatque  doct.  Fode- 
re scribentem:  » at  pari  numero  et  forsan  majori 
apoplectici  observantur  inter  macilentos,  sobrios, 
exercitatos  naturaque  biliosos;”  quod  ego  etsi  ob- 
servationum lectione  convictus  non  nego , indu- 
ctionem tamen  perfectam  haberi  numero  casuum 
69  nequaquam  crederem.  Perfectior  est  respectu 

sexus,  indicans  viros  potissimum  apoplexia  prehen- 
di. In  hypertrophiam  cordis  tunc  solummodo  apo- 
plexiae culpam  conjici  posse,  si  nullum  sit  in  aor- 
tae principio  ad  sanguinem  transmittendum  obsta- 
culum, post  alios  animadvertit  IIochoux;  quem  ca- 
sum omnino  rarum  esse.  Nobis  sufficiat  et  obser- 
vationem notasse  et  ei  adpositum  commentarium. 
Atqui  utriusque  morbi  nexum  in  duumviris  Italis 
observarunt  praeclaris  Malpighio  et  IIamazzino. 

Illius  historiam  narrante  Raglivio  accipite : » Mar- 
cellus Malpighius  ann.  aetat.  66.  temperamenti  ad 
siccum  vergentis,  mediocri  corporis  habitu  et  me- 
diocri pariter  statura  praeditus  cum  per  decur- 
sum antecedentium  plurium  annorum  cbnoxius  fuis- 
set vomitibus  et  secessibus  biliosis , exinde  vero 
palpitationibus  cordis,  calculis  renum  et  vesicae, 
affectionibus  podagricis,  demum  25  Jul.  a.  1694, 
praecedentibus  curis  et  animi  passionibus  apoplexia 
correptus  fuit,  hora  fere  meridiana,  accedente  pa- 
ralysi totius  dextri  lateris  corporis , tortura  oris 
et  oculi  pariter  dextri,  Varia  statim  adhibuimus 
remedia,  quorum  usu  post  40.  dies  gravissimorum 
laborum,  vaniloquii,  capiplenii  aliorumque  acci- 
dentium liber  evasit  ab  apoplexia  et  paralysi.  Ni- 
hilominus vi  antecedentis  morbi  memoria  et  ratio- 
cinatio laesae  magna  ex  parte  remanserunt.  In 
lacrymas  minima  de  caussa  solvebatur,  inappetcri- 
tia , indigestionibus  ventriculi,  subsultu  musculo- 
rum et  levibus  vertiginum  invasionibus  per  inter- 

Lib.  II.  Pars  II.  16 

■valla  afficiebatur ; his  denique  aliisque  symptoma- 
tis miserrime  lacessitus  fuit  usque  ad  29  d.  m. 
INovembr.  ejusdem  armi,  quo  circa  horam  matu« 
tinam  post  injectum  consuetum  clysterem,  post- 
quam per  octiduum  vertigines  fuerant  gravissimae 
et  gravior  allectio  calculosa  vesicae , correptus 
fuit  novo  insultu  apoplcctico  ; qui  adeo  vehe- 
mens fuerat , ut  irritis  quibuslibet  remediis,  post 

quatuor  ab  invasione  horas,  ultimum  diem  obierit. 

% 

Cor  citra  consuetum  erat  mole  sua  auctum  et  prae- 
cipue parietes  sinistri  ventriculi,  qui  duorum  digi- 
torum latitudinem  aequabant.  In  dextro  cerebri 
ventriculo  duas  libras  circ.  sanguinis  nigri  et  gru- 
mosi  extravasatas  deprehendimus.  In  sinistro  re- 
sidebat aqua  subflava  cique  intermixtae  minimae 
arenulae.  Yasa  cerebri  erant  imdequaque  varico- 
sa ; dura  mater  fortiter  adhaerebat  cranio.’* 

De  Piamazzino  haec  refert  Morgagnus  : » apople- 
xiam quae  intra  duodecim  horas  sustulit  collegam 
nosirum  clariss.  Bernard.  Ramazzinum  duo  praeces- 
serant aneurysmata  faba  non  majora  in  dorso  utri- 
usque  manus..  Ea  saepe  nobis  optimum  senem  os- 
tendere solitum  meminimus  et  commemorare  tum 
vehementem  cordis  palpitationem  tum,  quae  hanc 
excepit,  non  minus  saevam  hemicraniam,  in  qua  chi- 
rurgum ajebat  rem  in  se  grandaevo  admirabilem  de- 
prehendisse, calvariae  suturarum  discessum,  prae- 
cesserat demum  RaMazzini  apoplexiam  ilia,  quae 
abeuntibus  palpitationi  et  hemicraniae  successit  et 

ad  vitae  usque  exitum  perstitit  unius  primum , mox 
et  alterius  oculi  caecitas.”  Hujus  autem  quia  ca- 
daver non  est  dissectum;  illius  vero  quia  in  sectio- 
nis relatione  nulla  orificii  aortae  mentio  facta  est, 
aliquod  superesse  dubium  posset,  quod  tollent  ta- 
men traditae  a Bertino  aegrotantium  historiae,  in 
quibus  cum  cordis  sinistri  hypertrophia  fuit  cere- 
bri haemorrhagia,  integris  valvulis  et  orificiis  (obs. 
74,  75,  76),  aut  saltem  (in  obs.  78,  80)  non  jus- 
to arctioribus. 

Aeris  vicissitudines  quod  attinet,  tempestate  au- 
strina calida  magis  crebras  fuisse  apoplexias,  scri- 
ptores rerum  epidemicarum  memoriae  mandarunt. 
Operae  pretium  est,  legisse  Baglivii  et  Morgagni 
editas  hac  de  re  observationes  (hic  Epist.  III,  VI. 
ille  in  annot.  praecedenti  historiae  addita). 

Animi  pathemata  esse  quidem  apoplexiae  caussas 
posse  fatetur  idem,  quem  modo  citabam,  vir  doct. 
litterarum  cultu  contra  et  studiis  cerebrum  non  de- 
bilitari, sed  roborari  atque  adversus  hunc  morbum 
praemuniri , non  aliter  atque  aliarum  partium  ro- 
bur auget  exercitium. 

Portallii  observatio  est,  ex  quo  tempore  coenare 
desierunt  Parisienses,  numerum  apoplecticorum  no- 
tabiliter Lutetiae  decrevisse.  Hanc  observationem 
spectare  sanguinis  ictum,  nequaquam  vero  apople- 
xiam, advertit  Roceoux.  Quid  igitur?  An  quas  cre- 
dunt apoplexiae  caussas,  credemus?  An  cum  hoc 

faciemus  viro  eruditissimo  easque  rejiciemus?  Pro- 
le *• 

lecto  negari  non  potest,  quam  ipse  vocat  a pople - 
xiam,  longe  ante  in  corpore  praeparari quam  ma- 
nifestetur insultu  tumque  levem  utique  noxam  , ut 
fiat,  sufficere:  hujus  autem  qualis  sit  pathogeriia, 
ignorari  hactenus  confitendum  est  (*).  Minus  con- 
tra latere,  quae  ictum  sanguinis  provocant  poten- 
tias in  eumque  convenire  plerasque  auctorum  de 
caussis  apoplexiae  disputationes. 

Praesagia  quoque  ab  antiquioribus  posita  recen- 
tiorum  indagatione  limitanda  sunt.  Nempe  primo 
loco  non  tam  infaustam  esse  praesensionem  illius 
etiam  apoplexiae,  quae  cerebri  haemorrhagiam  se- 
quitur, ut  insanabilis  reputanda  sit,  reccntiorum 
inventa  monstrarunt.  Nec  levis  tamen  morbus  est: 
immo  gravissimus  ac  propter  crebram  reversionem 
tandem  ut  plurimum  lethalis.  Porro  ipsa  sanatio 
etiam  spontanea  computanda  est,  quae  caussa  mor- 
tis , nisi  lente  ac  rite  fiat,  esse  poterit.  Denique 
actas  memoranda,  qua  vitae  sumina  brevis  spem 
vetat  inchoare  longam. 

])e  febre  dubitant,  quam  si  levis  sit  apoplexia, 
salutarem  dixerat  Cous:  haec  observatio,  quam  se 


( * ) Ut  ignoratur  patliogenia  emollitionis , aneurysmatum 
caet.  unde  verosimiliter  petenda  est.  Nam  aneurysmata,  hae- 
morrhagia, malacia  unius  ejusdemque  processus,  nutritiouis 
morbosae  , effectus  esse  videntur  ex  iisque  Ramazzini  , Mal- 
EiGiui  aliorumque  casus  explicari  ct  apoplexia  tam  alia  quam 
capillaris  ipsaque  cerebri  emoliiiio , quas  genere  affines  esse 
jsuspicor.  Verum  haec  ad  forum  pathologicum  deferamus® 

veram  expertura  esse  testatur  Portallius,  proculdu- 

/ 

bio  aut  ad  congestionem  et  ictura  sanguinis  perti- 
net, aut  si  Morgagnus  audiendus,  ad  serosam:  cura 
in  sanguinea  potius  abesset : apoplexiam  per  fe- 
brem ipsi  supervenientem  rarissime  solvi,  experien- 
tissimi  quoque  Werlhofii  sententiam  esse,  admo- 
nens. Caeteruin  uti  ex  malis  signis  sunt:  pulsuum 
et  respirationum  frequentia  et  anomalia,  coma  gra- 
ve, perfecta  paralysis,  sic  ex  bonis:  nulla  in  pulsu 
et  respiratione  mutatio,  coma  et  paralysis  levior 
aut  decrescens.  Magnitudo  apoplexiae  censetur 
( sunt  verba  Boerhaavii)  aetate,  temperie,  fabrica 
aegri : tura  vehementia  symptomatum  et  inprimis 
absoluta  destructione  sensuum  motuumque , respi- 
ratione valida  cum  profundo  stertore;  spuma  circa 
os  copiosa  viscidaque ; sudore  tenui  guttatim  hae- 
rente frigidiusculo;  ortu  ex  debili  primo  paraple- 
xia praegressa:,  ortu  ex  epilepsia  ingenti  praemissa, 
vel  ex  caussa  nota  vehementiori. 

Apoplexiae  curationem  tradituri  medicorum  prin- 
cipum  cujnscunque  loci  et  temporis  in  adhibenda 
et  laudanda  phlebotomia  concordiam  celebrabimus, 
quae  inter  medias  systematum  vicissitudines  stabi- 
lem monstrat  illius  medicinae  rationem,  quae  a 
naturae  studio  proficiscitur.  Nam  qua  veteres  uti 
solebant  depletione  , eandem  optimi  quique  medici 
reliquis  auxiliorum  generibus  praetulerunt.  Aucto- 
ritatum testimonia  collegit  Portallius,  suae  quo- 
que experientiae  testimonia  subjiciens,  quibuscum 

•\ 

consentiunt  testimonia  Tissoti,  Burserii,  Culleni» 
alio  licet  et  tempore  et  loco  artem  facientium.  Ve- 
terum observationem  his  verbis  comprehendit  Cel- 
sus : » Si  omnia  membra  vehementer  resoluta  sint , 
sanguinis  detractio  vel  occidit , vel  liberat.  Aliud 
curationis  genus  vix  umquam  sanitatem  restituit : 
saepe  mortem  tantum  differt  ; vitam  interim  infe- 
stat. Post  sanguinis  missionem  si  non  redit  et  mo- 
tus et  mens,  nihil  spei  superest;  si  redit,  sanitas 
quoque  prospicitur.”  Huic  veterum  observationi 
quam  pulchre  consonet  observatio  recentiorum,  tes- 
tatur Portallius,  qui  hunc  de  usu  phlebotomiae 
locum  optime  interpretatus  est.  Eam  autem  etiam- 
si  sanguineae  apoplexiae  tollendae  aptam  censeant, 
serosae  et  nerveae  ineptam  censent  plurimi:  quan- 
to aegrotantium  damno , docuit  Portallius.  At 
pallidus  est  aeger,  at  grandaevus;  post  animi  per- 
turbationem, post  epulas  prehenderat?  Tum  quo- 
que sanguinis  detractionem  liberasse  saepenumero 
eaque  omissa,  reliqua  remedia  cuncta,  praesertim 
emetica , quae  serosae  et  crapulari  convenire  cre- 
duntur, occidisse,  et  post  obitum,  sanguinem  in 
cranio  effusum  fuisse,  crebris  ille  rerum  exemplis 
ostendit.  Portallio  adsentitur  Morgagnus  , sic 
praecipiens,  » Ubi  cum  aqua  turgentiarn  vasorum 
esse  conjeci,  sanguinem  mittere  non  distuli.  Sic  in 
sacerdote  cive  meo , obnoxio  quotannis  convulsivis 
hypochondriorum  affectibus  ab  hisque  per  dejectio- 
nes aquosas  liberari  solito,  cum  anno  1711.  hae  ince- 


DE'  APOPLEXIA. 


247 


pissent  quidem,  sed  mox  substitissent,  dolor  autem 
caput  gravans  supervenisset  et  huic  accessisset  re- 
pentinus mentis  stupor  atque  aphonia,  ego  statiin 
atque  accersitus  sum,  in  cubito  venam  incidi  jussi: 
ex  qua  sanguis  adhuc  fluebat  cum  loquendi  facul- 
tatem recuperavit , ut  vigorem  quoque  mentis,  post- 
quam caeteris,  quae  conveniebant,  non  omissis,  san- 
guis iterum  missus  est  eodem  die.  Sic  in  aliis  quo- 
que feci,  eodem  exitu;  sic  etiam  in  plerisque  eorum 
facturus,  quorum  proximas  subjiciam  historias,  si 
ad  eos  forte  advocatus  essem,  aut  potius  si  prae- 
ceps morbus  tempus  dedisset,  ut  quisquam  ad  eo- 
rum curationem  advocaretur.”  In  praeclaro  zoo- 
logo  Daubenton,  cujus  historiam  relatam  lege  a Pi- 
Inellio  1.1.  Tom.  III.  pag.  60  sqq.  propter  aetatem, 
et  pallorem  in  vultu  pulsuumque  imbecillitatem  et 
fortasse  quod  coenam  secutus  erat  insultus,  venam 
secare  praetermiserunt:  quam  pravo  id  quidem  con- 
silio, monstravit  cadaveris  sectio  et  monstrare  po- 
tuisset observatio  Eancisii  ( de  Subitan . Mort . 1.  II. 
cap.  51. , 8. ) senis  septuagenarii  haemorrhagia 
per  nares  largissima  liberati.  Ea  dummodo  larga 
sit,  ut  prodest,  ita  cur  non  saepius  prosit,  intel- 
ligitur,  si  vesicantium,  si  stimulantium,  si  Ionico- 
rum aliorumve  cogitetur  remediorum  farrago,  qua 
heroici  auxilii  potestas  frangitur.  Marcelli  Mal- 
piGHii  reputate  curationem,  cui  post  sanguinis  mis- 
sionem, cucurbitulas  scarificatas  scapulis,  pulverem 
cornachiiii  et  sinapismos  plantis  pedum,  alia  quam 

plura  spirituosa  cephalica  et  in  apoplecticis  speci- 
fica remedia  fuisse  a Baglivio  praescripta  legimus: 

quae  reputantes  perspicietis  facile  , cur  ex  antece- 

/ 

dente  morbo  memoria  et  ratiocinatio  laesae  magna 
exparte  remanserint,  neque  omnem  symptomatum, 
quibus  miserrime  colluctatus  fuit  usque  ad  novum  in- 
sultum eumque  letliaiem , culpam  in  morbum  unum 
conjicietis.  Vesicantium  inprimis  abusum  recolite, 
quem  merito  reprehendit  Tissotus  , ea  apoplexifera 
potius  quam  apoplexifuga  vocans.  Nec  praetermittite 
abusum  nutrientium,  quibus  paralyticorum  vires  in- 
staurare conantur.  » Vidi  (ejusdem  sunt  verba  Tis- 
soxi ) dum  obsequiosi  aegri  diaetae  tenui  sese  ad- 
stringebant  et  impeditos  apoplexiae  reditus  et  fu- 
gatas illas  capitis  aegritudines,  quae  per  plures  an- 
nos gravioris  morbi  prodromi  fuerant.  Nec  inde  me- 
tuatur animalium  virium  lapsus;  melius,  ut  dixi, 
valent  et  omnibus  animalibus  functionibus  parati 
magis.” 

Post  venaesectiones  seu  depletiones  generales  tum 
topicae  per  cucurbitulas  potissimum,  tum  evacua- 
tiones alvinae  faciendae  sunt.  Nam  sectio  venae 
jugularis,  (de  qua  cf.  Morgagno  Epist.  II.  art.  10.) 
propter  auxilii  hujus  incommoda  fere  relicta  est. 
Altera  per  cucurbitulas  depletio  ab  Hoffmanno  , 
Meadio,  Morgagno,  Walthero  probata,  his  verbis 
a Morgagno  laudatur:  Hoffm  annus  recte  fecit,  quod 
hoc  quoque  auxilii  genus  suis  commemorare  lecto- 
ribus non  omisit,  quod  in  apoplexia  necessarium  ex 

Zacuti  observatione  cognosces.  Apoplecticum  enim 
juvenem  resoluto  pulsu , ut  in  horas  moriturus  vi- 
deretur , ad  ferenda  vehementiora  auxilia  incapa- 
cem , restituit  cucurbitula  bis  in  occipite  profunde 
scarificata.  Meadius  quoque , illustris  Anglorum  me- 
dicus, permagnum  auxilium  hoc  esse  confirmat,  in 
maxime  periclitantibus  apoplecticis  magnopere  ju- 
vasse , non  semel  expertus.  Nemo  autem  fusius  di- 
ligentiusque  de  praesidio  hoc  scripsit,  quam  cele- 
berrimus inter  Germanos  professor,  nec  minus  quam 
Meadius  erga  me  humanus , Aug.  Frid.  Walthe- 
rus  , qui  dissertatione  edita  de  scarificatione  occi- 
pitis , plurium  capitis  morborum  auxilio  cum  in 
aliis  morbis,  tum  in  sanguinea  apoplexia  cum  alio- 
rum, tum  suis  praesertim  observationibus  compro- 
bat. Quod  vero  ad  hanc  ultimam  spectat,  praeter 
auctores  hos  duos  recentissimos , velim  Aretaeum 
legas,  magnum  inter  veteres  medendi  magistrum, 
haec  in  apoplexiae  curatione  praecipientem:  cum 
morbus  diu  trahitur  et  caput  in  causa  est,  cucur- 
bitula occipitio  affigenda  et  sanguis  largiter  hau- 
riendus: plus  enim  quam  venaesectio  projicit  et  vi- 
res nequaquam  labefactat 

Post  sanguinis  depletiones  efficax  alvi  purgatio 
est,  de  qua  Tissotus  exemplum  protulit  hocce  : » vir 
octoginta  et  quatuor  annos  natus,  negotiosae  quon- 
dam vitae,  nunc  sedentariae  addictus  et  lautae  diae- 
tae , noctu  insultum  apoplecticum  , qui  mentis  le- 

vem  obnubilationem  et  linguae  imperfectam  para-* 
lysin  relinquebat,  experiebatur;  enemata  permitte- 
re noluit;  sed  prouti  tamarindi,  manna,  cremor  tar- 
tari,  succus  citri  intestina  emungebant,  mentis  et 
linguae  functiones  restituebantur , pristinaque  re- 
dibat valetudo.”  Nec  disparia  Portallii  sunt  de 
purgantibus  monita , qui  per  ipsa  somnum  quoque 
morbosum,  facta  intestinorum  irritatione,  discuti 
posse  sperat.  Nobis  et  evacuatione  et  revulsione 
prodesse  videntur : nec  tamen  , quae  acriori  armata 
sunt  stimulo,  pletlioricis  recte  praescribi. 

Revellendi  fine  ut  sinapismi  vesicantibus  tutio- 
res, ita  haec  nonnumquam  admoventur  utiliter:  id 
quod  ejusdem  Tissoti,  qui  ea  in  apoplexia  sangui- 
nea damnaverat,  auctoritate  malo  commendare,  ne 
ipsum  proscripsisse  eadem  in  omni  apoplexiae  cu- 
ratione existimaretis.  » Femina  septuagenaria  laxi 
habitus  apoplexia  corripiebatur,  quae  integram  pa- 
ralysin linguae,  dimidiae  faciei,  brachii  et  cruris 
sinistri  lateris  relinquebat.  Largiter  evacuatis  pri- 
mis viis,  apponebantur  cantharides  et  potu  con- 
gruo et  diaphoreticis  fixis  excitabantur  sudores,  qui 
novem  solidas  dies  permissi,  immutato  fere  positu, 
iinmutatisque  linteis , aegram  dimiserunt  omni  pa- 
ralysi prorsus  liberam,  sanitate,  robore  acieque  ocu- 
lorum jam  diu  ignotis  fruentem ; et  specillos  di- 
mittere potuit,  quibus  jam  dudum  utebatur.”  No- 
tetis haec  cui  aegrae,  quo  tempore  sint  adhibita; 

nam  neque  plethorico , neque  sub  insultu  profuis- 
sent. 

Caeterum  aeger  exTisson  monitis  erecto  trunco, 
declivibus  cruribus,  nudo  capite,  parum  tecto  re- 
liquo corpore  ponendus  est:  quo  minuatur  impetus 
in  caput.  Nugae  hae  videntur,  expertae  fidem  ob- 
tinebunt. Laudant  alii  actu  gelida,  glaciata  capiti 
imponenda:  quae  res  quantas  habeat  cautiones,  apo- 
plexia ex  frigore  et  exemplum  monere  poterit , sub 
hoc  titulo  a Portallio  art.  16.  relatum. 

Be  emeticis  audiendus  praeter  hunc  Burserius: 
qui  » non  semel , inquit , sed  pluries  ipse  oculis 
vidi  datum  ab  aliis  emeticum  et  vehementer  dolui , 
hemiplegiam  levem  et  particularem  apoplexiam  il- 
lico  in  validam  et  universalem  transiisse,  fortem 
vero  atque  exquisitam  intra  paucas  horas  esse  mor- 
talem.” Suppar  de  errhinis , spirituosis , cephali- 
cis judicium  esto. 

Hucusque  antiquiorum  medicorum  medendi  me- 
thodum exposui.  Sequatur  ut  de  recentissimorum 
curatione  videamus,  unde  quid  profecerit  ars  me- 
dendi horum  inventis,  intelligamus. 

Rockoux  tria  posuit  consilia  medendi:  primum 
haemorrhagiam  oppugnare:  alterum  ne  recurrat, 
praevertere : tertium  absorbtionem  sanguinis  pro- 
movere, jubet.  Ad  primum  refert  sanguinis  deple- 
tiones, nec  tamen  nimias,  ex  latere  non  resoluto 
et  erectum  capitis  situm ; ad  alterum , superve- 
niente phlegmasia  mcdicatrice,  quam  denotat  san- 

guis  pleuriticus,  hirudines  ad  caput,  cucurbitulas 
scarificatas,  fomenta  frigida,  enemata  purgantia, 
potus  diluentes,  regimen  tenue,  corporis  animique 
quietem , verbo  apparatum  antiphlogisticum  : ad 
tertium  denique  diaetam  levem,  lenem  corporis  mo- 
tum, rusticationem:  subinde  curam  famis , suis  ta- 
irien  limitibus  circumscribendam : damnans  et  vesi- 

i 

cantia,  moxas  , setacea , electricum  fluidum  et  re- 
liqua antiparalytica , quibus  medici  nonnulli  mira 
utuntur  fiducia  ac  si  crederent , sanguinem  hos  sti- 
mulos ut  magnes  ferrum  sequi ; noxam  electrici  flui- 

• 

di  Haenii  exemplo  indicat.  Rat.  Mecl . IV.  pag.  185. 
Frophylaxis  optima  unaque  certa  .a  vitae  regimine 
speranda  est:  neque  amuletis,  arcanis  aut  exuto- 
riis  fidendum  7 quae  ut  apoplexiam  praevertere  non 
poterunt,  ita  corpori  nocere  diaetae  negligentia , 
aut  animo  , tranquillitatis  perturbatione  poterunt. 

Spectant  ea,  quae  diximus,  apoplexiam  sangui- 
neam. An  alia  sit  serosa  et  quae  huic  curatio  con- 
veniat (nam  de  ictu  sanguinis,  quae  congestio  ce- 
rebralis est,  dicere  rril  attinet  (*))  an  igitur  serosa 
sit  et  quae  ejus  medendae  ratio,  si  ex  me  quaera- 
tis, dicendum  est,  quod  sentio,  non  unam  essey 
quam  hoc  nomine  medici  nuncupaverunt.  Etenim 
hydrops  capitis  vel  antiphlogisticam,  si  calidus  aut 
inflammatorius,  vel  diureticam,  tunicam  variaeque 


(*)  (Jf.  caput  do  congestionibus  Parte  I.  iib.  I, 

cachexiae  adversam  methodum  postulabit,  pro  di- 
versitate caussarum,  unde  nascitur,  ut  critico  ju- 
dicio ei  opus  sit,  qui  singulis  casibus  adcommodare 
cupiat  medicinam,  Jacobi  Reutinger  historia,  quae 
ad  apoplexiam  serosam  referri . solet , ab  eo,  qui 
eam  tradidit , Wepfero  hydrocephali  nomine  ad- 
pellatur.  Ejusdem  generis  fuit  apoplexia  Valerii 
Zanii  et  publici  juris  professoris  apud  Morgagnum 
et  virorum  et  mulieris  surdae  et  feminae,  in  quo- 
rum nonnullis  manifesta  febris  fuit,  quae  vulgo  fe- 
bris cerebralis  senum  nuncupari  .solet : nec  complu- 
ribus defuit  arachnitidis  aut  aculae  aut  chronicae 
in  capite  indicium.  In  stabulario  arteriarum  in 
capite  aneurysmata;  in  aliis  sinuum  aut  venarum 
concretiones  polyposae:  in  aliis  aliorum  auctorum 
tumores  varii  fuere:  ut  hydropis  hujus  multiplex 
origo  et  multiplex  medela  vel  exinde  efficiatur, 
neque  supervacaneum  fuerit , quae  tum  de  arach- 
nitide  , tum  de  hydrope  prius  monuimus , repetere, 
atque  iiscum  conferre , quae  supra  de  cephalalgia 
a nobis  dicta  sunt. 

At  quaenam  illius  apoplexiae  curatio  est,  quam 
ab  aere  in  sanguinem  infuso,  aut  sanguine  saltem 
comprehenso  nasci  conjecimus?  Ejus  propbylaxis 
(nam  iherapeiam  nullam  fore  credo)  ejus  prophy- 
iaxis  ventriculi  et  intestinorum  atque  universe  me- 
dela dyspepsiae  continetur,  id  est  prudenti  aptoque 
regimine  vitae.  Nam  rogantibus  quid  primum,  quid 
alterum,  quid  tertium  sit  in  primae  officinae  ae- 

gritudine  curanda  semper  et  iterato  respondendum 
erit : regimen . 

Apoplexia,  quae  neurosis  intermittens,  ut  haec 
ipsa,  febrifugis  discutienda  est. 

Haec  de  apoplexia  dicta  sufficiant:  cujus  theo- 
riam a perfectiori  cognitione  cerebri  hujusque  phy- 
siologia exspectamus. 


DE  TETANO  ET  TRISMO. 

» Dolcndum  est,  ita  doct.  Curling,  nuperus  de 
tetano  scriptor,  utplurimum  tantummodo  exempla 
fortunatae  curationis  vulgari,  ut  perarduum  sit,  ra- 
tionem mortalitatis  a morbo  et  auxiliorum  efficaci- 
tatem exacte  definire:  quod  uti  verum  est  de  aliis, 
ita  verissimum  de  tetano.  Equidem  centum  vi- 
ginti  octo  casus  ex  variis  scriptis  nullo  facto  dele- 
ctu mutuavi  et  quanquam  notissima  res  est,  ple- 
rosque  ex  eo  mori , tamen  ex  hoc  numero  aegro- 
tantium quinquaginta  octo,  id  est  altera  fere  pars, 
sanati  feruntur.  Nempe  eam  ob  caussam  singuli  ca- 
sus vulgari  solent,  ut  auxilia,  quae  juvarint  publi- 
ci juris  fiant,  raro  contra,  ut  vel  minus  animad- 
versa plurimumque  animadvertenda  phaenomena 
morbi , aut  vel  notabiles  observationes  pathologicae 
cognoscantur.”  Minus  igitur  exspectat  auctor  sive 
prognosin  sive  therapeiam  eo,  quem  adjecit  horum 

casuum  catalogo  posse  perfici,  quam  quidem  exi- 
stimari signa,  quae  sanationem  comitantur,  virtu- 
tes remediorum  singulorum  aliaque  nonnulla  hunc 
locum  doctrinae  spectantia. 

Verum  auctoris  ad  exemplar  a definitione  inci- 
piamus. 

Tetanus  est  spasmus  tonicus,  sive  contractio  per- 
tinax musculorum  arbitrio  parentium  : quae  con- 
tractiones per  inaequalia  tempora , parte  quidem 
aliqua,  vix  tamen  totae  remittunt  aut  intermittunt. 
Haec  auctoris  definitio  emendanda  est  ea , quam 
protulit  vir  cl.  Suringar  : » tetanus,  nervorum  ri- 
gor, distentio,  continua  est  et  involuntaria  muscu- 
lorum ad  vitam  animalem  pertinentium  contractio 
et  rigiditas,  ita  ut  corpus  instar  ligni  rectum  et 
immobile  jaceat.’'  Nimirum  praetermiserat  prior  vo- 
cem involuntaria , quae  addenda  , ne  ludum  gym- 
nasticum cogamur  vocare  tetanum,  in  gratiam  vi- 
tiosae definitionis,  aut  hanc  ipsam  repudiare.  Nec 
tamen  altera  definitio  adaequata  est , non  omnes 
tetani  species  comprehendens.  Etenim  » illius  (sunt 
verba  ejusdem  viri  cl.  mox  definitionem  sequentia) 
si  figuram  corporis  spectes,  species  sunt  tres:  recta 
corporis  extensio  i.  e.  tetanus  str  icte  dictus  ( cor- 
pore instar  ligni  recto)  inclinatio  corporis  in  ante- 
riora, emprosthotonus  Graecis  dicta;  corpus  cur- 
vatum in  posteriora,  opisthotonos.  Quibus  quar- 
tam addiderunt  recentiores,  corporis  in  alterutrum 
latus  curvaturam,  nomine  recens  condito,  pleuros- 

tliotomim  dictam.”  (Hanc  ultimam  nonnulli  hypo* 
theticam  speciem  habent.)  Pariter  in  hanc  alteram 
definitionem  animadvertimus,  eam  musculorum  con- 
tractionem nonnullas  habere  pro  tempore  sive  in- 
termissiones, seu  remissiones  saltem,  quemadmo- 
dum reperietis  a Curlingio  notatum. 

» Tetanum  incipientem  declarant,  sic  pergit  vir 
cl.,  oscitatio  frequens  ,•  contractio  spasmodica  mus- 
culorum laryngis  atque  cervicis,  deglutitio  difficilis , 
vox  mutata,  sensus  rigiditatis  in  musculis  manduca- 
tioni dicatis.  In  morbo  provectiori  os  obseratur,  fa- 
cies detorquetur,  buccae  et  labia  inaequaliter  retra- 
huntur, oculi  rigent  introrsum  convoluti,  aut  in  su- 
periora defixi.  Spasmi  et  sensus  rigiditatis  a cervice 
ad  spinam  vergunt,  corpus  in  rectum  extenditur  et 
omni  motu  caret  ad  voluntatis  arbitrium.  Musculi 
abdominales  in  interiora  trahuntur,  alvus  constipa- 
tur, urinae  excretiovel  parca,  vel  nulla  est:  sudores 
saepe  sunt  copiosi  et  symptomatici.  Subinde  etiam 
partium  rigor  cum  convulsionibus  ct  doloribus  com- 
mutatur, ita  ut  quandoque  crampi  adsint  intolera- 
biles, aut  dolor  dorsi  aegros  ejulare  cogat.  Vigi- 
liae pertinaces  sunt,  et  si  dormitur,  somni  sunt  pau- 
ci, br  eves , terrifici  cum  rigidorum  tendinum  sub®* 
sultu.  Denique  integris  utplurimum  sensibus  ex- 
ternis et  internis,  diaphragma  afficitur,  respiratio 
difficilis  fit,  circuitus  sanguinis  turbatur  et  moritur 
aeger  ex  asphyxia  aut  syncope.  Pulsuum  natura 
variat.  Quibusdam  a principio  “febris  adest,  aliis 

in  decursu  morbi  major,  mirior,  nonnunquam  prae- 
grandis, pluribus  vero  nulla.” 

Lubet  brevem  hanc  at  graphicam  morbi  descri- 
ptionem quibusdam  Cuulingii  animadversionibus 
amplificare. 

In  principio  accusat  aeger  rigorem  aut  dolorem 
mandibularum,  colli,  cervicis,  putans  ex  refrigerio 
esse.  Tum  caput  verti  molestum  fit,  aut  os  ape- 
rire atque  ubi  linguam  jubetur  ostentare,  res  dete- 
gitur. Brevi  stricturae  sensus  est  in  praecordiis,  in 
dorsum  usque  pertinens,  tenduntur  musculi  trunci, 
ultimo  artuum.  Sudat  immodice,  ac  sitit;  frustra 
vero  quid  deglutire  conatur.  Attolluntur  larynx, 
oris  anguli,  alae  narium;  oculi  fixi  sunt  et  protu- 
berantes, supercilia  contracta,  frons  rugosus,  vul- 
tus anxius,  subinde  risus  sardonius;  linguaque  in- 
tra dentes  pressa  vulneratur , unde  ore  cruentato 
horribilis  aegri  adspectus;  humeri  antrorsum  tra- 
huntur, corpore  subinde  ingenti  vi  musculorum  an- 
tagonistarum  retropulso,  spiratio  brevior  fit  et  mo- 
lestior, pulsus  crebrior  et  irregularis.  Morbo  vi- 
gente accessiones  et  cito  recurrunt  levi  de  caussa 
simulque  atrociores  fiunt,  livescit  facies  ac  sive  in- 
ter medias  convulsiones,  sive  solutis  hisce  ac  pro- 
stratis viribus  , exstinguitur  vita. 

Nolite  vos  putare,  eandem  esse  ac  constantem 
seinper  morbi  faciem.  Ea  crebro  variat,  ut  singu- 
lis observationibus  demum  hae  varietates  rite  co- 
gnosci possint.  Musculi  artuum  non  semper  con- 

Lih.  II.  Pars  II.  17 

trahuntur,  neque  contractionum  immanes  semper 
musculi  organici  feruntur.  Sed  de  his  tamen,  au- 
ctore Curlingio,  dubia  res  est.  Observatum  est, 
somni  tempore  musculos  esse  relaxatos,  mox  vero, 
evigilante  aegro,  contrahi.  Febris  a tetano  trauma- 
tico abesse,  idiopathicum  vero,  si  hic  cum  myeli- 
tide sit,  comitari  solet. 

Convalescentia  tarda : subinde  post  hebdomades 
plures,  aut  menses:  nec  raro,  superstite  quadam 
rigiditate.  Mors  aut  asphyctica  , aut  paralytica : ilia 
ex  laryngis  spasmo , haec  ex  virium  resolutione. 

Caussae  utplurimum  vulnera  eaque  contusa,  prae- 
sertim manuum  aut  pedum.  Saepenumero  post- 
quam haec  coaluerant,  morbus  invadit.  Regionum 
calidarum  potissimum  morbus  est  (*):  idiopathi- 
cum faciunt  acris  vicissitudines,  praecipue  humi- 
dum  frigidum. 

Prognosis  tetani  acuti  infausta:  pro  climatis,  se- 
xus, vulneris  discrimine,  ingressu  aut  citiori  aut 
Tardiori  post  vulnus  inflictum,  alia  et  alia:  tetani 
chronici,  morbo  leviori,  interveniente  subinde  som- 
no , minus  infausta  est. 

Ana  tome  pathologica  nihil  certi  hucusque  do- 


(*)  Jacobi  Bontii  de  Med.  Indor,  libr.  III.  cap.  II.  J, 
Lind  , an  Essay  on  diseases  incidcntal  to  Europeans  in  hot 
climates . P.  III.  cap.  1.  S.  IV.  L.  Ciialmers  an  ^deeount  etc. 
Vol.  II.  pag.  23  sqq.  B.  Moseley  a Treatise  etc.  pag.  457 
sqq. 

Cttit.  Caussam  morbi  proximam  positam  esse  in 
medullae  irritatione , verosimile  est : quam  tamen 
ab  ipsa  inflammatione  revera  differre , recte  putat 
CuRLiiSGitrs.  De  hujus , sive  congestionis  indiciis  post 
mortem  repertis  probabili  admodum  ratiocinatione 
ostendit,  magis  nimiae  contentionis  sequelam  esse, 
quam  caussam : quamvis  in  tetano  traumatico  ner- 
vos vulnere  laesos  inflammatione  saepius  tactos  fuis- 
se fateatur,  neque  neget,  posse  ex  myelitide  fieri 
tetanum.  In  priori  casu  videtur  ex  nervo  vulnera- 
to irritatio  in  spinae  medullam  traduci , in  altero 
ex  medulla  ad  nervos  motorios  transire.  Raro  ta- 
men morbum  esse  inflammatorium  perhibet.  Strych- 
nino  eadem  provocantur  phaenomena.  Aliquando  ex 
nervis  ligatis  concitatum  viderunt,  alii  ex  tuber- 
culis cerebri,  alii  ex  vermibus  intestinorum,  alii 
in  mulieribus  post  partum.  A refrigerio  qui  est, 
a nervis  cutaneis  provenire  creditur.  Saepenumero 
plures  caussae  coeunt. 

Nullum  esse  morbum,  cujus  curatio  magis  empi- 
rica, quam  tetani  fuit,  testis  nobis  est  Curlingius 
eaque  propter  certam  medendi  methodum  ipsius 
indicari  non  posse.  Itaque  rerum  testimoniis  opus 
esse,  verum  novam  nasci  confusionem  ex  turba  re- 
mediorum , quibus  singuli  ex  eo  aegrotantes  usi 
sunt,  ut  ubicunque  fortunatus  fuerit  eventus,  cui 
remedio  hunc  adseribas , aut  quid  vires  aegri  effe- 
cerint tam  ad  morbum,  quam  ad  pravam  artem 

vincendam,  nescias.  Nempe  casus  esse  naturae  so- 

17  * 

lius  beneficio  sanatos,  medicorum  testari  observa- 
tiones, cujus  rei  una  instar  omnium  nobis  sufficiat 
auctoritas  veracissimi  Astlest  Cooper  , qui : » novi 
homines,  inquit,  sanatos,  quin  ullam  fere  sumpse- 
rint medicinam.” 

Ex  topicis  auxiliis  partis  vulneratae  amputatio- 
nem magni  facit  Larrev,  aliis  tamen  ipsum  refutan- 
tibus contraque  adferentibus  exitus  infelicis  exem- 
pla. Sectionem  nervi,  nec  sine  caussa,  ubi  fieri 
possit,  praeferunt  alii.  Quatuor  tantum  casus  nu- 
merat Curlingius,  quibus  medebatur  inque  vulne- 
ribus punctis  partes  tendineas  magis,  quam  ner- 
Ycas  accusandas  esse,  arbitratur  Cooperus. 

Ex  remediis  internis  a drasticis  incipiendum  es- 
se, nonnulli  judicaverunt,  quem  in  finem  laudant 
ol.  crotonis:  praesertim  id  fieri  oportet,  ubi  stimu- 
lus ex  vermium  aut  faecum  irritatione  ex  intestinis 
amovendus.  Mercurium,  quem  alii  laudant,  cul- 
pant alii;  utilem  esse  in  myelitide,  opinatur  Cfrlin- 
gius  atque  exemplo  probat:  in  qua  pblogistica  con» 
ditione  etiam  prodesse  posse  censet  venaesectionenl 
ac  contra-stimulos.  A plurimis  opium  fuit  adhibi- 
tum: saepe  maxima  dosi,  eventu  jam  bono,  jam 
malo,  jam  nullo;  hoc  ne  miremini,  notetis,  aliquan- 
do in  ventriculo  repertum  esse  opium  integrum  . 
Abernethy  drachmas  30.  in  ventriculo  ex  tetano 
mortui  non  solutas  invenisse,  fertur.  Ubi  spasmus 
idiopathicus  est,  hunc  in  regionibus  nostris  tem- 
peratis opio  post  alvi  evacuationem  sedari  saepe- 

numero , Curlingii  observatio  est:  in  acuto  tetano 
autem  minime  certum  auxiiii  genus  esse : nec  si 
semel  aut  bis  plena  dosi  frustra  sit  adhibitum,  eam 
esse  repetendam.  Nicotianam  (scr.  1.  in  enem, 
une.  viij.)  ex  optimis  remediis  esse  contendit  ei- 
que  proximum  esse , aquae  gelidae  affusionem. 

Ipse  tres  distinxit  morbi  formas:  acutam  simpli- 
cem, cujus  auxilia  efficacissima  sunt  nicotiana  et 
affusiones  frigidae ; tetanum  inflammatorium  cui 
medentur  antiphlogistica  methodus,  contra- stimu- 
li, mercurius;  tetanum  chronicum,  curandum  pur- 
gantibus , opio , antimonio  , balneis  calidis , sub- 
carbon.  ferri,  tonicis,  fl.  electrico,  aegrotantis  con- 
ditioni adeommodatis. 

Affinis  tetano  est  infantum  recens  natorum  tris- 
mus:  cujus  caussae  hucusque  parum  cognitae  sunt» 
Alii  aerem,  alii  laesiones  funiculi  umbilicalis  , alii 
matris  gravidae  pathemata  animi  accusant. 

Monographiam  hujus  neuroseos  edidit  vir  doct. 
Jos.  Schneider,  qui  matris  iracundae  prolem  eo 
maxime  maxillae  spasmo  tentari  existimat , ex  hac 
caussa  praesagiisse  crebro  hoc  tenellorum  infor- 
tunium, nec  tamen  ipsi  potuisse  mederi , propositis 
aegrotantium  historiis,  confitetur.  Symptomata  il- 
lius sunt:  oculi  fixi,  moesti,  lachrymantes,  vox  par- 
va, debilis,  spiratio  anxia,  molesta,  sibilans,  pul- 
sus durus,  creberrimus,  facies  aut  collapsa,  aut 
rubra,  vultuosa,  pupula  ampla,  mandibulae  rigi- 
dae, venter  tumidus. 

Primis  vitae  diebus  oboritur,  ante  diem  octavum, 
aut  decimum  quartum  fere.  Reliquis  nervinis  an- 
teponit tinct.  ex  ambra  et  mosclio.  Exempla  ta- 
men , quae  profert , curationis  fuerunt  infelicis. 
Quod  ne  medicinae  tribuatis,  monendum  est,  qui- 
buscunque  etiam  medicinis  datis,  longe  plurimos  ex 
eo  infantes  mori : idque  crebro  die  morbi  septimo. 
Praecipue  Indiae  occidentalis  hanc  calamitatem  es- 
se, eorum  medicorum,  qui  in  ea  artem  fecerunt, 
ostendunt  observationes.  Nec  tamen  Europaeis  igno- 
tus est.  Praecaveri  eundem  ventilatione  in  nosoco- 
miis aerisque  salubritate  alvique  evacuatione  non- 
nulli observarunt ; sanari  vero  tam  balneis  calidis , 
quam  laudano  subinde.  Laudanum  ad  guttulam 
unam  omni  trihorio,  balneum  quater  de  die  adhi- 
buerunt. Illud  si  ore  ingeri  non  possit,  enemate 
injiciunt.  Stutzii  methodum,  qua  vicibus  alternis 
alcalia  et  opium  administratur,  inefficacem  exper- 
ti sunt. 

Haec  notata  breviter,  mali  naturam  et  natalia 
ignorari,  neque  hujus  melius,  quam  tetani  auxilia 
certa  cognosci , ostendunt.  Quocirca  Schneidero 
adsentiendum  est  scribenti,  trismum  hoc  quod  vi- 
vimus tempore,  morbum  esse  insanabilem;  Qui  si 
ex  matre  iracunda  sit,  auscultandum  erit  et  obse- 
quendum prudenti  prudentis  Werlhofii  praecepto, 
cujus  meminit  vir  cl.  Suriingar:  » sex  hebdomades 
sunt,  quod  femina  quaedam  feliciter  lactat  infan*» 
tem  suum,  postquam  meo  consilio  per  duas  primas 

a nativitate  hebdomades  alieno  lacte  enutriverat. 
Tres  jam  ipsa  lactare  tentarat  liberos,  ea  cum  in- 
felicitate, ut  omnibus  nono  die  perniciosa  illa  con- 
vulsio evenerit.  Haec  observatio  ad  similem  pre- 
cautionem  aliquando  forte  usu  esse  potest.  Sed 
neque  ad  omnem  apta  est,  neque  ad  curationem 
pertinet , quam  aliquam  publice  nosci  pervelim , 
ne  hunc  in  insanabilium  morborum  classe  relinque- 
re cogamur , qui  inter  haud  infrequentes  passim 
est.” 

ilabies  canina,  aliis  hydrophobia , Celso  miserri- 
mum dicitur  genus  morbi,  in  quo  simul  aeger  et 
siti  et  aquae  metu  cruciatur.  Ob  furorem  saepe 
comitem  vocatur  rabies  et  quia  a canum  morsu 
utplurimum,  rabies  canina,  tum  a symptomate  ter- 
ribili, aquae  metus,  hydrophobia.  Boerh.  Aph.  1129. 

Propter  justum  tanti  mali  timorem , quod  ex 
morsu  canis  rabiosi  nasci  solet,  initio  praecipien- 
dum est  de  canum  rabiei  signis,  quorum  quae  vul- 
go traduntur,  alia  parum  certa  sunt,  alia  mendacia 
prorsus.  In  iis  igitur  exponendis  ita  versabor  , ut 
immortalem  nostrae  scholae  conditorem  ducem  se- 
cutus , quae  ipse  prodidit , iis  , quae  serior  aetas 
detexit,  augeam  atque  emendem. 

» Incipientis  rabiei  signa  sunt  haec  in  primis , 
quibus  telrae  luis  cautela  nititur  : fiunt  tristes , soli- 
tarii, se  abscondentes , muti  quoad  latratum , mur- 
murantes tamen , cibum  potumque  omnem  adversan- 
tes , in  ignotos  quoslibet  irati  et  irruentes , heri  ad- 
huc et  memores  et  reverentes , aures  caudam  que  di- 
mittentes , somnolentorum  instar  incedentes : hacte- 
nus primus  gradus  mali  iis  adest : morsusque  tum 
exceptus  periculosus  quidem , non  vero  pessimus  est: 
dein  anhelare , linguam  exserere , spumam  pluri- 
mam emittere , hiare  , segniter  ut  semisopiti , 

nunc  subito  celeidter  incedere , n ec  reda  semper 
via , rce  herum  quidem  amplius  agnoscere , 

oculos  habere  demissos , lachrymosos , pulverulentos , 
linguam  plumbeo  habere  colore  , subito  gracilesce- 
re, insanire  furere:  hic  secundus  est  gradus  mali , 
quem  vix  triginta  horis  ferunt,  quin  moriantur. 
M orsus  hoc  tempore fere  insanabilis : quo  vero  animal 
vehementius  furit,  diutius  malo  laboravit,  morti 
propius  est,  eo  morsus  lethalior , acutior  et  sym~ 
ptomata  citissime  creans  violentissima , et  contra 
Aliud  signum  rabiei  a reeentiore  auctore  memora- 
tum his  subjunxit  Boerhaavii  commentator,  nem- 
pe quod  canes  alii  omnes  fugiant  instinctu  natura- 
li et  cum  signis  magni  terroris  canem  rabiosum. 
Itaque  cum  de  prioribus  tum  de  hoc  singulatim 
videamus,  quia  ex  quo  tempore  medicina  veterina- 
ria majori  studio  culta  est,  adeuratius  etiam  morbi 
teterrimi  symptomata  indagari  coeperunt. 

F.x  hujus  medicinae  cultoribus  de  hac  scientiae 
medicae  parte  optime  meruit  peritissimus  illius  in 
schola  Berolinensi  professor  Hertwig,  quem  apho- 
rismi  Boerhaaviani  adhibebimus  interpretem.  Is 
primo  loco  praecipit,  multam  esse  symptomatum 
in  canibus  ex  gente,  temperamento,  aetate,  sexu, 
vitae  genere  discrepantibus  varietatem,  nec  non 
ex  multiplici  partium  organicarum  sympatheia,  qua 
si  ad  phlogosin  increverit,  eas  post  mortem  notas 
obfert , unde  multi  rabiei  pathogeniam  repetive- 
runt. Omnes  tamen  istas  varietates  ad  duas  hasce 
summas  revocari  posse,  docet,  alteram  erethismi, 
quam  rabiem  furiosam , narcoseos  alteram , quam 
rabiem  tacitam  nuncupavit.  Alteram  insigniunt 
alacritas,  agilitas,  inquietudo,  mordendi  deside- 
rium currendique  cum  multo  latratu  et  ejulatu: 
alteram  tristitia,  moeror,  morositas,  neque  morden- 
di neque  currendi  praemagnum  desiderium , maxil- 
la inferiore  atonica,  paralytica,  immobili  fere.  Si- 
gna prodroma  nulla  certa  sunt  quaeque  talia  ha- 
bentur, ipsius  morbi  jam  nati  symptomata  sunt. 
Prioris,  erethicae  formae  signa  haec  sunt:  morum 
mutatio,  inquietudo;  nec  herum  ignorare,  neque 
ei  obsistere  omnino  solent,  nisi  irritati,  aut  brevi 
ante  mortem.  Appetitus  depravatus  est  , nullus 
vero  aquae  metus,  rmllus , ut  in  homine  hydro- 
phobo , lucis,  splendoris  auraeque  adfiantis,  ne- 
que major  coeundi  cupido:  alvus  pertinax,  stricta. 
Ex  maxime  vero  characleristicis  indiciis  est  pecu- 

liaris  vocis  et  latratus  mutatio,  jam  acutior,  jam 
gravior  simulque  rauca , anxia , querula ; latratus- 
que non  sonis  claris  repetitis  editur , sed  pri- 
mum sonum  mox  brevis  sequitur  ejulatus,  ut  inter 
utrumque  medius  aut  ex  utroque  compositus  sit , 
ore  quidem  paululum  erecto  et  voce  magis  magis- 
que rauca,  tandem  porcina  fere.  Mordendi  desi- 
derium nec  perpetuum,  nec  idem:  irritatis  cani- 
bus summum ; neque  os  spumosum  , nec  depressa 
aut  contracta  cauda,  ultimo  tandem  tempore  ex  in- 
firmitate pendula : nec  recta  semper  via  currere 
solent. 

Alteram  formam  manifestant:  habitus  moestus, 
tristis,  maxilla  inferior  depressa,  pendula,  ore 
hiante,  deglutitio  aut  molesta,  aut  nulla,  salivae 
ex  ore  effluxus,  vix  ullum  aut  mordendi  aut  cur- 
rendi aufugiendique  desiderium,  vocis  eadem  mu- 
tatio; saepe  nullam  edunt,  ut  mutos  crederes.  In- 
tra paucos  dies  et  hi  et  illi  occumbunt,  a sexto  fere 
ad  octavum  diem:  interdum  ocjus,  interdum  tar- 
dius, vix  tamen  post  decimum  morbi  diem. 

Intelligitis , differre  hanc  ab  ea,  quae  vulgo  pro- 
ponitur, rabiei  caninae  tam  erethicae  quam  narco- 
ticae forma;  utrique  tamen  commune  esse  maxi- 
meque  certum,  quod  vox  praebet,  indicium. 

Nunc  postquam  rabiei  caninae  speciem  conspexi- 
mus, conspiciamus,  quae  ex  ea  oritur,  humanam, 
eodem  duce  Boerhaavio  , quem  recentiorum  ob- 
servationibus commentabimur. 

» Homo  optime  sanus  contagio  hoc  infectus , post 
varium  tempus  incipit  hoc  ordine  fere  aegrotare  : 
dolet  locus , cui  impressa  contagii  labes  primo  fuit  ; 
dein  vagi  per  alia , maxime  vicina  loca  dolores ; 
lassitudo , gravitas , tarditas  in  toto  muscidorum 
genere : somni  inquieti , turbati , terribiles  cum  con- 
vulsionibus et  subsultibus  ; inquietudo  assidua  ; su- 
spiria ; tristitia ; solitudinis  studium ; atque  his 
fere  primus  mali  incursus  incipit , his  ferrne  pri- 
mus ejus  gradus  finitur  : sanguis  tunc  venis  emis- 
sus omni  nota  bonus.  Tum  postea  priora  augentur 
acceditque  porro  ingens  circa  praecordia  angustia , 
respiratio  difficilis  , suspiriosa ; horror  ad  con- 
spectum  aquae , liquorum  quorumcunque  et  rerum 
vel  pellucidarum , vel  instar  speculi  reflectentium 
horripilatio , tremor  ; prostratus  adpetitus  ; deglu- 
titio tamen  solidae  cuj  usque  offae  possibilis ; atta- 
ctus humoris  cujuscunque  maxime  labiis  vel  lin- 
gua incredibilem  anxietatem  , tremorem , convulsio- 
nes immanes  atque  furorem  fere  creans : vomitus 
glutinis  fusci  biliosi , aut  bilis  porraceae  : incale- 
scentia ; febris : vigiliae  assiduae , priapismus  ; co- 
gitationum alienarum  et  insuetarum  perturbata 
valde  series.  Sic  procedit  medum  , atque  hic  solet 
secundi  gradus  limites  ponere.  Postea  autem  om- 
nia enarrata  exacerbantur  continenter  soletque  se- 
qui linguae  asperae  exsertio ; hiatus  oris,  vox  rau- 
ca, sitis  ingens , furor  ad  conatum  bibendi,  humo- 
rum adspectum  contactumve : spumae  in  ore  colle - 

ctio ; eam  in  alios  exspuendi  conatus  vel  invitus  ; 
ardor  obvia  quaeque  mordendi  invitus , nec  tamen 
a voluntate  comprimendus , spumante  rictu  fren- 
dit; pulsus  et  respiratio  deficiunt ; sudor  gelidus  ; 
rabies  summa , dum  inierim,  quod  mirabile,  mens 
prudens , constans  , aliis  a se  metuens  adest : hinc 
intra  quartum  fere  semper  a primo  gradu  diem, 
7nors  convulsiva , cum  summa  in  respirando  an- 
gustia.” 

Haec  morbi  ad  naturae  veritatem  expressa  ima- 
go tria  obfert  stadia,  infectionis,  melancholiae,  hy- 
drophobiae, quae  nonnulli  auctores  distinxerunt, 
aliis  affirmantibus  distingui  difficulter  posse,  siqui- 
dem alterum  pedetentim  in  alterum  transeat.  Caete- 
rum  hydrophobiam  ex  maxime  characteristicis  si- 
gnis esse  animadvertit  vir  eruditissimus  v.  Lenhos- 
sek  : contra  medicus  criticus  v.  Rrugelstein  eara 
essentialibus  symptomatibus  non  adnumerat,  quia 
nec  semper  morbum  comitatur,  neque  ab  aliis  mor- 
bis abest,  rem  non  negante  illo,  verum  contenden- 
te, maxime  vulgare  esse  morbi  hujus  indicium, 
sed  simul  hortante , ne  symptomata  morsum  secuta , 
propter  unicam  hydrophobiam  absentem,  ab  alia  va- 
letudine repetamus,  aut  omnem  hydrophobiam  huic 
caussae  imputemus.  Quae  cum  ita  sint,  duo  fa- 
ciemus morbi  nati  tempora:  alterum  erethicum, 
quo  xigentis  ipsius  symptomata  pertinent,  alterum 
paralyticum,  quo  comprehenduntur  symptomata  exi- 
tus. Hydrophobia,  aliorum  morborum  symptoma,  re- 

liquis  ipsorum  signis  manifesta  fiet.  Verum  res  est 
“ulteriori  examine  perdigna  : quapropter  aegrotan- 
tium historias  lustrabimus,  quae  quia  Germaniae 
medici  vel  nullas,  vel  truncatas  dederunt,  a Fran- 
cis nobis  petendae  erunt. 

St.  Martin  complures  retulit , quarum  licet  non 
Omnes  laudandae,  praesertim  antiquiores,  multis  sci- 
tu perdignis  rebus  carentes;  sunt  tamen  nonnullae 
diligenter  scriptae.  Nec  miramur,  esse  paucas: 
nam,  quod  gaudemus,  morbus  est  ex  rarissimis. 

Itaque  in  omnibus  fuit  erethismus  nervorum,  in 
longe  plurimis  hydrophobia,  in  paucioribus  morden- 
di desiderium.  Hydrophobia  fuit  in  puero  (obs.  13.) 
in  femina  utraque  (obs.  14  sq. ) in  viro  (obs.  18.) 
et  altero  (obs.  19.)  in  sene,  in  caussarum  patrono, 
in  viro  altero  inque  aegris  obs.  23,  24,  25:  neque 
ullis,  quorum  accurate  tradita  est  morbi  historia, 
defuit  manifesta  nervorum  erethismo  affectorum  si- 
gnificatio. Nolite  autem  putare,  aquam  bibentibus 
res  securas  esse : contra  solutum  spasmum  sequitur 
paralysis  et  mors  tantorum  malorum  finis.  Haec 
autem  vel  mediis  sub  convulsionibus  aegrum  prae- 
cipitat, vel  nervis  resolutis  perimit. 

Ratio , cur  non  omnes  ab  eodem  cane  vulnerati 
fiant  rabiosi,  partim  a vulnere  est,  partim  a vul- 
neris cura,  partim  etiam  a seminio:  nec  enim  sem- 
per,  quo  gravior  laesio,  aut  quo  pars  vulnerata 
nobilior , eo  majus  periculum:  cum  ex  levi  vulnere 
rabiem  lethalem  accidisse,  observatum  sit.  Certe 

vulnera  gravia , aut  numerosa , aut  in  facie  eove 
loco  inflicta,  quae  curationem  legitimam  non  ad- 
mittunt , inprimis  timenda  : sed  praeter  haec  om- 
nia , esse  homines  aut  minus  aut  magis  ad  virus 
suscipiendum  proclives,  negari  profecto  non  potest: 
quamvis  quale  sit  isthoc  seminium , nesciamus. 

An  rabies  canina  sponte  existere  possit,  quaesi- 
tum est.  Rabiosos  fieri  canes  ex  tempestatis  ca- 
lore, ex  aquae  defectu,  ex  coeundi  cupidine,  opinio 
est:  nec  tamen  has  potentias  aut  solas  aut  prae- 
cipuas accusaverit,  qui  legerit  rabiem  vere  et  au- 
tumno magis,  quam  aestate,  abundante  potu,  inque 
ipsis  tenellis  catulis  visam  esse.  Accusant  alii  vi- 
tam domesticam,  luxuriosam:  ex  quibus  cognosce- 
re cuperem , cui  tandem  caussae  tribuant  luporum 
rabiem.  Certe  licet  harum  potentiarum  vim  agno- 
scam lubenter,  iis  tamen  rem  confectam  esse  vix 
credo.  In  homine  rabiem  aliquando  sponte  natam 
esse , rerum  testimoniis  perquam  verosimile  fecit 
St.  Martin.  Neque  unum  est  aut  alterum,  ut  cre- 
di posset,  subfuisse  errorem,  sed  exempla  sunt 
duodecim  eaque  testium  peritorum  ac  fide  dignis- 
simorum : ex  animi  perturbatione , ira , terrore  in- 
primis aliave  caussa  quacunque  incognita  in  aegris 
sexu,  aetate,  temperamento  variis  morbum  absque 
contagio  fuisse  suscitatum  , symptomatibus  omni- 
que  forma  ipsaque  morte  et  moriendi  ratione  ra- 
biei prorsus  similem. 

Hoc  morbi  genere  oppressis  in  augusto  spem  cs- 

se,  Celsus  scripsit  scribentique  adsentitur  posteritas 
omnis.  Scio  equidem  aliquot  felicium  circumferri 
sanationum  historias:  morbum  tamen  vigentem  do- 
mari non  posse,  consentiens  medicorum  principuin 
vox  est:  quo  minus  vero  adolescat,  posse  praeverti, 
peritus  nemo  negabit. 

Quocirca  quid  a prophylaxi  vel  sperandum  vel 
exspectandum  sit,  paucis  declarabimus. 

Canum  domesticorum  prophylaxis  justo  vitae  re- 
gimine praesertim  continetur,  iis  vitandis  poten- 
tiis , quae  ad  morbum  suscitandum  idoneae  sunt. 
In  operationibus  chirurgicis  nullam  spem  ponen- 
dam esse , ratio  et  experientia  suadent  ( * ).  Prae- 


( * ) »Est  vermiculus,  ita  Peinius  llist.  Nat.  1.  29.  c.  32. 
in  lingua  canum,  qui  vocatur  a Graecis  Lytta  , quo  exempto 
infantibus  catulis,  nec  rabidi  fiunt,  nec  fastidium  sentiunt.” 
Esse  autem  hunc  vermiculum  tendinem , alii  nervum  perhi- 
bent : neque  enim  ab  omnibus  eadem  pars  exscindi  videtur. 
Huic  affinis  alia  operatio  est , quam  vulgavit  chirurgus  Mosco- 
viensis  Marociietti  : acceperat  autem  ab  agricola.  Ea  cau- 
terio actuali,  acu  ignita  scii,  delentur  parvi  tumores;  papu- 
las alii  aut  vesiculas  vocant,  ac  simul  decoct.  summit.  et 
flor,  genistae  luteae  tinctoriae  tam  potionis  , quam  colluto- 
rii  loco  utitur  aegrotans,  cui  ex  morsu  canis  rabies  futura 
timetur  : canibus  etiam  cauterium  admovisse  alium  in  Hun- 
garia  rusticum,  notavit  doct.  Krugelstein  1.  1.  pag.  116. 
Cf.  St.  Martin  1.  1.  pag.  352  sqq.  Alii  tumores  illos  frustra 
quaesiverunt ; putarunt  alii  vel  cryptas  muciparas , vel  orifi- 
cia ductuum  gland.  salivalium  fuisse.  Cf.  inprimis  doct.  V. 
Lenhossek  op.  laud.  pag.  199  sqq.  coli,  c,  pag.  78. 

copta,  quae  dedit  vir  doct.  v.  Lenhossek,  spectant 
tam  cutis  valetudinem , quae  curanda , quam  vi- 
ctus rationem  et  generationem  denique.  Cavendum, 
ne  nimium  refrigescant  aut  exaestuent  canes,  ne 
famem  aut  sitim  patiantur,  ne  ad  iram  excitentur, 
ne  prohibeantur  a coitu,  ne  catulis  orbentur  ma- 
tres, ne  oberrent,  praesertim  ubi  aegrotaverint , 
aut  vel  minima  fuerit  suscepti  contagii  suspicio  : 
quae  suspicio  in  omnem  canem  morsu  vulneratum 
cadat,  oportet.  Rabiosum  autem  canem  occidere 
statim  ac  caute  sepilire , quisque  teneatur. 

Hominum  vulneratorum  prophylaxis  requirit  vul- 
neris purgationem,  ablutionem,  cautionem,  ne  san- 
guis nimis  cito  sistatur,  corporis  animique  quietem. 
Sanguinis  fiuNu  cessante,  remedia  laudantur,  quae 
venenum  deleant  ac  puris  secretionem  promoveant: 
praecipue  quae,  quominus  cito  coalescat  vulnus, 
impediant.  De  cauteriis  dissensio  est.  Ea  commen- 
dat St.  Martin,  tum  potentiale,  tum  actuale.  Re- 
probat, actuale  potissimum  v.  Lenhossek  atque 
exemplum  profert  ( pag.  242.)  rabiei  mortiferae 
post  remedium  adhibitum  erumpentis;  is  caute- 
rium potentiale  auxilium  certum  magis,  quam  ac- 
tuale habet:  a qua  sententia  neque  ipse  St.  Mar- 
tin alienus  est , docens  tamen , esse  conditiones , 
quibus  positis  , actuale  potentiali  praecellit. 

Omnis  curationis  topicae  finis  est , praepedire , ne 
virus  absorbeatur  et  sanguinem  inquinet.  Curatio 
reliqua,  incerti  omnino  eventus,  ab  aliis  alia  pro- 

ponitur.  Frictiones  mercuriales  potissimum  in  vi- 
cinia plagae  factas,  ea  tamen  lege,  ut  salivationem 
non  excitent,  fore  utiles,  arbitratur  St.  Martin,  una 
cum  sudoriferis  medicinis,  nec  neglecta  animae  me- 
dicina. 

Incubationis  tempus  prorsus  incertum  est.  Quae 
feruntur  exempla , post  annos  complures  demum 
ab  inflicto  vulnere  rabiem  natam  esse , quamquam 
mira,  nec  facile  credenda,  tamen  recte  praecipien- 
tibus, quos  citavi,  auctoribus,  propter  virus  inco- 
gnitum , nulla  possunt  argumentatione  aut  ratioci- 
natione probabili  refutari. 

An  post  virus  absorbtum  sanari  possit  rabies  , 
nec  sine  caussa,  dubitant.  Tria  sanationum  exem- 
pla citat  St.  Martin,  in  quibus  post  largas  et  re- 
petitas venaesectiones  factas  dataque  magna  dosi 
narcotica  exque  iis  opium  praesertim,  aegrotantes 
servati  sunt.  Medicamina  ad  morbum  debellandum 
celebrata  numeravit  St.  Martin:  ex  regno  minerali 
39,  ex  regno  vegetabili  213,  ex  regno  animali  86, 
quibus  numero  338  si  compositas  formulas  adda- 
mus, tot  habebimus,  ut  non  inopiam  accusare, 
sed  divitias  oportuerit.  Affusiones  aquae  frigidae, 
inmersiones  caet.  vix  commendabiles  sunt.  Bella* 
donnae  virtus  dubia , nec  certa  magis  cantharidum , 
aut  laurocerasi , aut  camphorae , aut  ex  talibus 
compositarum  formularum,  quales  nonnullae  ab  au- 
ctoribus laudatis  traduntur. 

Beliadonnae  vim  prophylacticam  et  therapeu- 

Lib.  II.  Pars  II.  18 

ticam , quam  observationibus  probare  tentarant 
viri  doct.  Munch  , pater  et  filius , nequaquam  cer- 
tam esse,  reeentiorum  observationes  docuerunt: 
nisi  topica  simul  curatione  adhibita,  cui  idcirco 
ego  successum  adscriberem.  Neque  sane  negari  po- 
test , observantibus  sagacioribus , belladonnae  ve- 
nenum hydrophobiae  symptomata  excitare , quo 
fieri  potuit,  ut  quod  huic  debebatur  vegetabili, 
perperam  morsui  virulento  tributum  sit.  Operae 
pretium  est,  ea  legere,  quae  hac  de  re  disputavit 
doct.  v.  Lenhossek  1.1.  pag.  171  sqq.  imprimis  vero 
pag.  175.  sqq. 

Pro  viribus  therapeuticis  opii  et  mercurii  dulc. 
observatio  relata  in  diario  practico  Kufelandi  Vol. 
49.  pag.  5.  militare  videtur,  cujus  etiam  mentio- 
nem fecit  vir  doct.  de  Pinto  in  Specim.  inaug  de 
Rabie  a.  1836.  in  hac  Acad.  defenso  pag.  90  sq. 
Circa  quam  observationem  notandum  est,  prius  da- 
tam fuisse  belladonnam  , nec  tamen  magna  dosi  : 
frictiones  dein  mercuriales  factas  ad  salivationem 
usque : nihilominus  vero  erupisse  hydrophobiam 
quarto  mense  et  una  cum  mercurio  et  opio  largam- 
que  sanguinis  detractionem  etiam  curationem  topi- 
cam  factam  fuisse. 

Nuper  virtutem  anti-hydrophobam  cantharidum 
pulv.  celebravit  chirurgus  Viennensis  Axter;  in 
quam  prophylaxin,  idem  quod  supra  in  aliam,  ani- 
madvertendum est,  simul  adhibitam  fuisse  curatio^ 
nem  lopicam  ac  quam  primum  rabies  eruperat,  ipso 

confitente  Axtero,  opem  rmllam  ad  tulisse. 

Iis  igitur , quae  hujusque  disputavimus , effici- 
tur , nullum  adhucdum  atrocis  veneni  aut  reper- 
tum , aut  saltem  vulgatum  esse  antidotum. 

— 

i 

DE  CHOREA  SANCTI  VITI. 

Seculo  XIV  et  XV.  in  provinciis  Germaniae  Rhe- 
nanis epidemia  saeviit  saltatoria , qua  aegri  Bac- 
chantium  veterum  more  tanquam  numine  quodam 
abrepti  insanire  ac  furere  omnino  videbantur.  Cho- 
reas agebant,  horas  integras  saltabant,  donec  lassi 
tandem  et  exhausti  procumberent:  summeque  an- 
xii , anhelosi  et  quasi  suffocati , non  prius  reficie- 
bantur, quam  ventre  vestibus  ligato  propter  tym- 
paniticum, quo  intumebat,  tumorem.  Quae  vulga- 
ris esse  desiit,  deposita  ferocia,  sporadica  facta  est 
ac , mutata  licet  forma , eodem  Choreae  Sancti  Viti 
nomine  nuncupatur.  Epidemiae  historiam,  more  suo, 
id  est  egregie , perscripsit  Meckerus  vir  cl. ; de  spo- 
radica exstant  monographiae  doctae  medici  Franci 
Bouteilee  et  Germani  Sohler  ejusque  imaginem 
ea,  qua  excelluit,  arte  expressit  magnus  Sydenha- 
mus. 

En  Sybenhami  picturam ! » Chorea  Sl  Viti  con- 
vulsionis est  species , quae  utplurimum  pueros 

puellasve  a decimo  aetatis  anno  ad  pubertatem  usque 

invadit.  Primo  se  prodit  claudicatione  quadam , 
vel  potius  instabilitate  alterius  cruris,  quod  aeger 
post  se  trahit  fatuorum  more ; postea  in  manu 
ejusdem  lateris  cernitur,  quam  hoc  morbo  affectus 
vel  pectori,  vel  alii  alicui  parti  adplicitam , nullo 
pacto  potest  continere  in  eodem  situ  vel  horae  mo- 
mento, sed  in  alium  situm  aliumque  locum  con- 
vulsione quadam  distorquebitur,  quidquid  aeger 
contranitatur.  Si  vas  aliquod  potu  repletum  in  ma- 
nus porrigatur,  antequam  illud  ad  os  possit  addu- 
cere, mille  gesticulationes , circulatorum  instar,  ex- 
hibebit. Cum  enim  poculum  recta  linea  ori  ad- 
movere nequeat,  deducta  a spasmo  manu  , huc  il- 
luc aliquamdiu  versat,  donec  tandem  forte  fortuna 
illud  labris  propius  apponens , liquorem  derepente 
in  os  injicit,  atque  avide  haurit,  tanquam  misellus 
id  tantum  ageret,  ut  dedita  opera  spectantibus  ri- 
sum moveret.” 

Hanc  generalem  morbi  historiam  ejusque  quasi 
adumbrationem,  more  nostro,  singularium  historia- 
rum relatione  complebimus  ac  magis  perficere  at- 
que absolvere  conabimur. 

Eum  in  finem  iis  utemur  observationibus,  quibus 
is,  quem  citavimus,  medicus  Francus  suam  mono- 
graphiam  ornavit. 

Prioris  aegrae,  puellae  tunc  tredecennis,  histo- 
riam scripserat  mater  et  perscriptam  ad  medicum 
miserat,  qui  ex  ea  morbum  mox  adgnovit  ejusque 
medendi  consilia  scripto  consignavit.  Erat  autem 

haec  historia  ejusmodi:  puellam  undecimo  aetatis 
anno  prehenderunt  convulsiones,  repetitis  vicibus 
brachium  et  crus  dextrum  agitantes:  morbum  gra- 
vis ira  provocaverat.  Capite  doluit , febricitavit 
atque  adpetitu  parumper  laeso,  admodum  palluit. 
Remediis  a chirurgo  adhibitis  et  capitis  dolor  et 
febris  sedatior:  motus  convulsivi  sinistrum  quoque 
brachium  et  crus,  sed  levius  agitarunt.  Inde  sen- 
sim , decrescentibus  hisce  affectibus , convaluit. 
Verum  altero  abhinc  anno  denovo  convelli  brachium 
et  crus  dextrum  coeperunt,  cum  sensu  imbecillita- 
tis, ut  crus  inter  ambulandum  vacillaret  atque  in- 
ter loquendum  parumper  titubaret  lingua,  nec  la- 
boribus fungi,  nec  scribere  posset  aegra  manusque 
aberrans  arbitrio  regi  recusaret.  Notandum,  mor- 
bum eodem,  quo  ante  biennium,  mense  rediisse, 
anno  aetatis  13°.  Morbo  gastrico  evacuantibus  fu- 
gato ; neurosi  levis  tonica  medicina  et  diaeta  tam 
fortunate  medebantur,  ut  sexto  abhinc  mense  ca- 
tamenia  fluere  inciperent  et  aegrotans  optima  dein- 
ceps frueretur  valetudine  ac  dulci  conjugio. 

Puellae  decennis  (altera  ejusdem  auctoris  obser- 
vatio est)  animo  alacri,  corporis  habitu  licet  laxio- 
ri, gestus  motusque  insoliti,  crure  dextro  ad  mo- 
tum tardiori,  parentum  mentem  perculerant:  qui- 
bus motibus  et  fortioribus  factis  et  crebrioribus  et 
oculos  et  linguam  afficientibus , ipsa  delirante  sub- 
inde aegra  , crure  dextero  motu  circulatorio  defle- 
ctente , medicus  consultus  securos  esse  parentes 

jussit,  spem  sanationis  faciens,  eventu  hanc  prae-* 
sensionem  probante.  Nam  postquam  frustra  anthel- 
minticis  purgantibusque  vermium  expulsio  tentata 
est  : cum  valerianac  odor  et  sapor  hujus  remedii 
usum  vetarent,  sero  lactis  medicato  et  iterata  pur- 
gatione convaluit  aegra  ac  postea  sana  sanae  prolis 
mater  facta  est. 

Filiam  mercatoris  (est  observatio  tertia)  undeci- 
mo aetatis  anno,  forma  venusta,  corpore  sano,  tem- 
perie sanguinea , propter  motus  incompositos  bra- 
chii dextri  et  faciei  gestum  distortum  inurbanum 
parentes  reprehendunt.  Brevi  tamen  hos  motus 
praeter  voluntatem  cieri  agnoscunt ; in  dies  ipsi 
graviores  fiunt,  animo  aegrotantis  ex  terrore,  ut 
videbatur,  perturbato.  Vocatus  medicus  sympto- 
mata notabat  haecce : brachium  dextrum  in  perpe- 
tuo fere  motu  erat  ad  digitos  usque,  neque  quo- 
cunque in  situ  retineri  aliquamdiu  poterat  ac  ridi- 
cula prorsus  gesticulatione  movebatur,  quoties  ae- 
gra ori  quid  admovere  tentabat.  Par  erat  muscu- 
lorum faciei,  labiorum,  linguae  mobilitas:  ejusdem 
lateris  crus  et  femur  claudicabant  et  in  circulum 
pes  iis  ductus  movebatur : oculi  scintillantes,  adspe- 
ctus  ut  exterriti  incertus,  mens  integra,  neque  ta- 
men hilari,  uti  prius,  sed  moesto  animo  et  tristi  ac 
prompte  vementibus  lacrymis.  Inprimis  meticu- 
losa erat , ex  quo  terrorem  incusserat  canis  , quem 
rabidum  putabant  quemque  ipsa  noctu  et  tenebris 
in  se  irruentem  lingebat.  Sanguinis  ex  pede  detra- 

ctione  alvique  purgatione  iterata,  sero  lactis  medi* 
cato  per  acidum  boracicum  facto , rediere  artuum 
robur,  in  vulto  venustas  et  constans  in  corpore  sa- 
nitas. 

Eadem  symptomata  monstrabat  rustica  parvula , 
corpore  debili,  macro,  cute  pallida,  pulsu  parvo, 
contracto,  febrili,  ventre  tamen  nec  duro,  nec  tu- 
mido. Caussa  morbi  manifesta  nulla  erat.  Accu- 
sati vermes,  data  antihelmintica , nihil  profectum. 
Ex  Sydenhami  consilio  detractus  sanguis.  Horas 
viginti  quatuor  totas  vehementer  convellitur  cor- 
pus et  tanta  sequitur  ejusdem  imbecillitas,  ut  ve- 
reatur medicus,  ne  aegra  occidat.  Itaque  mutato 
consilio,  humectandum  esse , demulcendum,  inpri- 
iiiis  vero  nutriendum  corpus,  censet.  Alvi  lotioni- 
bus, semicupiis  tepidis,  lacte  ebutyrato , oryza, 
ovis  recenlibus  usa  et  dormire  noctu  et  vires  car- 
nesque resumere  et  hilaris  fieri  coepit  parvula: 
nec  tamen  silebant  motus.  Piemcdiis  caeteris  ad- 
ditus valerianae  sylv.  pulvis  inordinatos  motus  com- 
posuit atque  hujus  morbi  postea  immunis  vixit : 
sed  post  quadriennium  fere , ex  liectica  obiit. 

Illius,  quae  sequitur,  puellae  choream  terrore 
motam,  recurrentem  praesagiebant  immodica  hilari- 
tas inque  risus  effusio.  Evacuante  lenique  sedan- 
te, anodyna,  nervina  medendi  ratione,  infra  dies 
quinquaginta , plene  sedati  sunt  musculorum  motus. 

Leni  pariter  evacuante  et  sedante  medicina  cu- 
rata fuit  aegra  sexta.  Nec  dispar  fuit  curandi  ra- 

tio  in  aegra  septima,  quae  et  yaleriana  usa  est  et 
tinctura  chalybeata,  vires  firmandi  menstruaque  pro- 
vocandi consilio. 

Aeger  octavus,  puer  (reliquae  omnes  fuerunt 
puellae ) simili  fere  genere  medicinae  praeter  tinct. 
chalyb.  et  anthelmintico  Storckii  usus , altero  an- 
no morbum  recidivum  passus  est. 

Puella  observationis  nonae  decimum  sextum  agens 
aetatis  annum  iterumque  ex  hac  neurosi  aegrotans 
prima  vice  ante  biennium  eam  erat  experta.  Cor- 
pore parvo,  tenui,  ut  multo  juniorem  crederes,  de- 
scriptas prius  morbi  notas  monstrabat.  Praeterque 
eas  lingua  deglutionem  impediebat , balbutiebat , 
ut  intelligi , quae  proferret,  vocabula  nequirent, 
stupor  in  vultu , infirma  memoria,  mens  hebes,  co- 
lor cutis  pallidus,  livescens,  et  lacertorum  carneo- 
rum mollitudo  evacuationes  vetare  videbantur:  qui- 
bus tamen  factis  sumptoque  vermifugo , convaluit 
trium  hebdomadum  spatio:  valetudinemque  firma- 
re visa  sunt  catameniorum  molimina  brevique  fu- 
turae signa  pubertatis. 

Decima  aegra  nupta  post  plures  abortus  hoc  mor- 
bo nervorum  prehenditur  eoque  suppari  genere  me- 
dicinae liberata  est. 

Mecum  proculdubio  mirati  estis  similem  in  sin- 
gulis aegris  morbi  faciem  et  mirati  pariter  auctoris 
in  evacuante  methodo  praescribenda  perseveran- 
tiam. De  qua  quid,  aliis  auctoribus  auditis,  sta- 
tuendum sit,  jam  breviter  perquiremus. 


DE  CIIOREA  SANCTI  VITI. 


28* 


Reputantibus,  sub  pubertatis  metamorphosi  sae- 
penumero  hanc  neurosin  oriri  eaque  absoluta  sisti, 
curationis  antiphlogisticae,  evacuantis,  revellentis, 
derivantis,  qua  puellis  suis  aegrotantibus  tam  feli- 
citer medebatur  monographiae  laudatae  auctor,  sa- 
lubritatem, facile  explicabitis:  nec  vermifuga  in 
morbo  ex  vermibus  sive  suscitato,  seu  exacerbato 
toties  profuisse,  mirabimini.  In  simili  aut  pletho- 
rica,  aut  gastrica,  aut  verminosa  complicatione  si- 
milem methodum  ab  aliis  medicis  adhibitam  vide- 
bitis. Nam  ut  alia  est , quae  caussis  remotis , alia 
quae  morbi  naturae  respondeat  medicatio : sic  ab 
illa  incipere  praestabit  morbumque  ex  composito 
reddere  simplicem.  Id  quomodo  fieri  oporteat,  be- 
ne praecepit  doct.  Sohler,  citatis  auctorum  testi- 
moniis, quod  si  recte  feceritis,  eodem  auctore  ac 
teste , ipsum  morbum  crebro  gaudebitis  sublatum ; 
quod  prius  traditae  puellarum  historiae  non  semel 
evenisse,  ostendunt.  Ita  si  pubertatis  advenientis 
impedimenta  auferatis,  evadet,  quae  hanc  impedi- 
tam secuta  erat,  neurosis.  Neque  omnibus  eandem 
profuisse  methodum  , citatae  antea  historiae  tes- 
tantur. Hoc  autem  principio  posito,  cur  alias  ae- 
gras venaesectio,  alias  alvi  purgatio,  alias  balnea, 
nonnullas  chalybeata,  tonica,  actu  frigida  juvarint, 
perspicietis. 

Neurosi  post  caussas  istas  remotas  superstite,  ner- 
vinis locus  est,  quorum  plurima  et  varia  plurimum 
doct.  Sohler  commemorat.  De  omnibus  dissere- 

re,  infinitum  foret.  Caeteris,  si  auctoritates  scri- 
ptorum medicorum  computemus , inter  mineralia 
praecellunt  flores  zinci;  inter  vegetabilia  rad.  Va- 
lerianae sylv.  Illo  remedio  tanquam  arcano  usus 
est  famosus  ille  Ludemankus,  quod  e zinci  floribus 
compositum  Gaubius  cognovit.  Inventi  historiam 
ipse  vobis  narrabit  vir  cl.  » Ludemankus,  caput  be- 
te rocl  itum  , quem  perhibent  ecclesiasten  olim  in  Ger- 
mania fuisse,  sed  ob  heterodoxiam  e communione 
sua  expulsum , profugus  Amstelaedamum  sutorio 
primum  opere  panem  ibi  lucratus,  ex  sutore  deio 
medicus,  astrologus,  chemicus,  dato  personae  prae» 
nomine  annoque  et  die  natali  mantes  praeterito- 
rum , praesentium  et  futurorum  ad  usque  vitae  ter- 
minum, tantam  sibi  demum  famam  comparavit,  ut 
tanquam  Delphicum  oraculum,  magno  confluentium 
undequaque  hominum  numero  quotidie  frequenta- 
retur, in  praxi  medica  non  minus  atque  in  munere 
ecclesiastico  paradoxus,  sed  corradendis  opibus  lon- 
ge felicior.  Is  cum  et  domi  suae  propria  sibi  re- 
media pararet,  quae  consultoribus  suis  soluto  pre- 
tio subministraret,  inter  praecipua  pulvisculum  ven- 
ditavit, lunae  fixatae  nomine,  quo  saepissime  tan- 
toque nonnumquam  successu  usus  est,  ut  etiam 
miracula  praestare  videretur,  nemine  interim  na- 
turam ejus  cognoscente.  Casu  factum,  ut  officii 
ratione  examen  istius  arcarii  suscipere  debuerim. 
Ephorus  quidam  me  convenit  exhibens  pulviscu* 
los  aliquot  chartulis  involutos  rogansque,  vellem 

ipsi  indicare,  utrum  impuber  juvenis  tuto  et  abs- 
que metu  alicujus  detrimenti  iisdem  uti  queat.  Vi- 
deo esse  Ludemannianos : homo  enim  tum  adhuc 
in  vivis  erat:  audio  esse  regeroque  ignorare  me 
eorum  naturam , sed  examinaturum.  Nec  diu  du- 
bius haesi.  Pulvisculus  sine  nitore  albus,  tactu 
mollis , inodorus  , insipidus  , nec  aqua  solubilis , 
nec  leniore  igne  volatilis,  aut  olens,  fumans  fiuens- 
ve,  quum  acido  tamen  facile  liquesceret,  prope 
credebam,  non  esse  nisi  terram  aliquam  calcariam. 
Verum  in  pruna  dein  repositus,  percalefactus,  fla- 
vidum colorem  induit,  refrigeratione  denuo  eva- 
nescentem , restituto  albore : quod  phaenomenon 
cum  zinco  in  flores  sublimato  tam  proprium  sit , 
ut  etiam  pro  criterio  habeatur,  quo  genuinos  a 
spuriis  dignoscimus,  pronum  fuit  concludere,  esse 
florem  zinci.  Id  ipsum  et  docuit  sapor  metallicus, 
quem  acido  soluti  liquor  linguae  impressit,  a peri- 
to facile  dignoscendus.  Ego  quidem  ephoro  ad  me 
reverso  significavi,  detexisse  me  naturam  pulviscu- 
li, nec  habere,  cur  a tantilla  dosi  quotidie  ingesta 
aliquid  noxae  pertimescam. 

Nec  tamen  sola  arcani  hujus  revelatione  conten- 
tus requievi.  Memineram  quippe,  plurimas  mihi 
narrari  sanationes  prope  miraculosas , lunae  fixatae 
tributas:  quarum  etsi  sublestae  fidei  videbatur, 
erant  nihilominus  nonnullae,  quas  in  dubium  vo- 
care non  licuit:  erant  et  una  et  altera,  quarum 
ipse  testis  fueram.  In  morbis  praesertim  spasmo- 

dicis  plus  nonnunquam,  atque  alia  quaevis  remedia 
praestitit.  Infantem  ex  diris  convulsionibus  despe- 
ratissime decumbentem , a medico  ordinario  depo- 
situm, minima  pulvusculi  hujus  dosi  aegerrime  in- 
gesta penitus  liberatum,  quasi  revixisse  scio;  alios 
aetate  grandiores , spasmis  periodicis  obnoxios  uno 
quotidie  pulvisculo  per  aliquot  menses  sumto  prae- 
ter omnem  exspectationem  sanatos. 

Subiit  animum,  propriis  experimentis  me  rei  cer- 
tiorem reddere.  Dedi  igitur  infantibus  ex  acido 
primarum  viarum  convulsis  minima  dosi,  successu 
admodum  fortunato.  Ex  dentitione  laborantibus 
aliquanto  plus  profuit,  quam  sp.  c.  c. , tantopere  a 
Sydenhamo  laudatus..  Cum  vero  his  temporibus  non 
alii  morbi  in  nostro  Belgio  sexum  praecipue  ama- 
bilem frequentius  infestent,  quam  quos  spasmodi- 
cos aut  nervinos  vocamus,  in  puellis  etiam  virgini- 
busque nubilibus  et  feminis  adultioribus  non  pauca 
feci  pericula , quae  fateor  non  omnia  feliciter  eve- 
nerunt : nonnulla  tamen  felicissime.  Puellae  me- 
mini decem  annos  natae,  cui  delicatulae  incussus 
terror  tristissimus  intulerat  nervosi  generis  affectio- 
nes, miras  sensuum  motuumque  alienationes,  omni 
modo  variantes,  tetanos,  convulsiones,  spasmos, 
tremores,  dolores,  sopores,  somnambulationes , de- 
liria, risus,  ploratus,  cantus,  trepudia  , nulla  in- 
terim  febre.  Duraverant  haec  magno  cum  moero- 
re parentum  per  aliquot  menses,  medico  egregio 
remedia  quaevis  praestantissima  , nec  quicquam  ad- 

ministrante.  Consilium  in  re  quasi  desperata  per 
literas  rogatus , cum  usitatae  medicationis  nihil  in- 
tentatum superesse  viderem  , transmitto  pulviscu- 
los floris  zinci  granum  medium  habentes  jubeoque 
duos  tresve  pro  re  nata  quovis  die  exhiberi  prae- 
tereaque  nihil.  Sic  fracta  brevi  saevities  mali  et 
continuato  per  aliquot  hebdomadas  usu  plena  re- 
diit sanitas.” 

Dubitantibus,  utrum  haec  chorea  fuerit,  alte- 
rum proponam  Burserii  testimonium  hocce  : » nu- 
per confirmatam  et  numeris  omnibus  absolutam 
choream  S*  Viti  in  puella  duodecim  annorum , 

quae  ante  aliquot  annos  eodem  morbo  laboravit , 

• ■ • * \ 

solo  florum  zinci  usu  tuto,  cito  et  jucunde  curavi.” 
Bad.  valerianam  sylvestrem,  cui  ab  aliis  adjunguntur 
fol.  aurantiorum,  tam  eximii  medicaminis  virtutes 
et  spasmis  et  vermibus  adversae,  quam  medicorum 
principum  encomia  commendant:  commendant  pa- 
riter supra  notatae  a nobis  aegrotantium  historiae. 

De  chalybeatis,  camphora , moscho  major  dis- 
sensio est.  Illa  chloroticis  catamenia  promovendi 
fine;  camphora  sedando  systema  uterinum,  moschus 
systema  motorium  placando , fortasse  proderunt. 
Universe  tamen  monendum,  nullum  in  hoc  morbo 
nervinum  remedium  hactenus  omnium  suffragia 
medicorum  tulisse  atque  plus  profici  leni  genere 
medicinae,  quam  heroica  illa,  qua  multi  medici 
neuroses  quascunque  tanquam  monstra  horrenda 
aggrediuntur. 

Sunt  vulgo  morborum  nomina  sensus  perquam  vagi 
et  indefiniti,  iisque  affectus  comprehenduntur  gene- 
ris diversi,  difficulter  explicandi,  aut  describendi. 
Horum  ex  numero  est  asthma,  quod  antiquitus  om- 
ne dyspnoeae  genus  designare  videbatur , donec  ar- 
ctius circumscripsit  Cullenus  his  verbis  : spirandi 
difficultas  per  intervalla  subiens , cum  angustiae 
in  pectore  sensu  et  respiratione  cum  sibilo  stre- 
pente ; tussis  sub  initiis  paroxysmi  difficilis  , vel 
nulla , versus  jlnem  libera , cum  sputo  muci  sae- 
pe copioso.  Huic  nominali  definitioni  alteram  ge- 
neticam supposuit  Rqb.  Bree,  quam  quia  simul  et 
brevior  est  et  accuratior,  priori  praeponendam  cen- 
seo. Est  autem  hujusmodi:  asthma  est  vehemens 
contractio  musculorum  spirandi , absque  febre  acu- 
ta , ex  irritatione  eorum  viscerum , quorum  mune- 
ribus hi  musculi  serviunt. 

Nimirum  pari  modo  contractiones  spasmodicae 
intestinorum  concitantur  aliarumve  partium  a sti- 
mulis ipsas  offendentibus,  lege  naturae  medicatrieis. 
Itaque  ex  viribus  nascuntur  motricihus,  quae  re- 
bus nocivis  irritatae  praecipuum  praestant  vitae  ac 
sanitati  praesidium  : unde  ex  Gaxjrii  mente  pro- 
fluunt motus  automatici , irregulares  quidem  multis 

modis,  at  saepe  beneficentissimi  certaque  determi- 
natione ad  salutarem  finem  tendentes.” 

Ex  sententia  Roberti  Rree  ut  iidem  musculi  et 
spirandi  et  digerendi  et  urinarum  officinas  in  suis 
muneribus  juvant,  ita  ex  hisce  provenire  possunt 
irritationis  caussae,  spasmum  asthmaticum  moven- 
tes. Sunt  autem  plures:  hydrops  pectoris,  pericar- 
dii, tubercula,  empyema,  abscessus  sive  vomica, 
aneurysmata,  concrementa  calcarea,  ossea,  tumo- 
res tum  alii,  tum  thymi  glandulae,  pseudomembra- 
nae,  pneumatosis,  tumores  ventris  hydropici,  scir- 
rhosi, steatomatosi , flatulenti,  uterus  gravidus,  mor- 
bi cordis,  morbi  cutanei,  bronchitis,  arthritis  ato- 
nica ipsiusque  cerebri  valetudines , rem  exemplis 
probante  Morgagno  : quin  ipse  anhelitus  ex  nimio 
motu  asthmatis  acuti  casum  vocat  Rob.  Bree.  Ne 
autem  nimis  per  avia  et  devia  erremus,  praestabit 
hujus  asthmatis  species  tres  primo  leviter  adum- 
brare: quarum  prima  sect.  IV.  traditur. 

Jo.  Floyer  in  monographia  de  asthmate,  quem  in 
nosologia  saepius  secutus  est  Cullenus,  distinxit  mor- 
bum a caussa  manifesta  natum,  ab  eo,  cujus  obscu- 
rior caussa  est.  Hunc  vocavit  asthma  periodicum 
ffatulentum ; aliis  convulsivum  , spasmodicum  dici- 
tur ex  eoque  primam  speciem  fecit  Rob.  Bree.  Ejus 
symptomata  sunt  flatus  et  ventris  tumor,  dolor  fron- 
tis et  oculorum  gravis,  ructus  insipidi,  acidi,  aquei. 
Adveniente  vespere  ponderis  sensus  oculos  premen- 
tis molestior,  cum  somnolentia.  Haec  sub  dulci 

amicorum  consortio  fugatur,  sed  brevis  respiratio, 
praecordiorum  anxietas,  inquietudo,  ut  hoc  ipsum 
consortium  molestum  sit , faciunt.  Crebro  idque 
boc  ipso  tempore  tinnitus  est  aurium  et  cervicis 
pectorisque  ardor  alvique  exonerandae  molestia : 
quae  ubi  sentiuntur,  scitote  hostem  prope  esse.  No- 
cturno tempore , post  primum  somniculum , evigilat 
aeger,  cum  magno  spirando  incommodo,  ut  erectus 
sedere  cogatur.  Aeris  liberioris  desiderium , pe- 
ctoris strictura,  pulsus  crebrior,  urinarum  limpida- 
rum excretio  est.  Post  aliquot  horas  anxietas  mi- 
nor, spiratio  plenior,  tardior,  pulsus  sedatior,  mens 
tranquillior  atque  ex  muci  per  tussim  expectoratione 
manifestum  omnium  symptomatum  decrementum. 
Obrepit  somnus,  superstite  tamen  dyspnoea.  Alte- 
ro die  symptomatum  remissio , respiratio  liberior , 
spes  morbi  abeuntis,  quam  fallit  nox  novum  adfe- 
rens  paroxysmum : quem  tamen  excipit  somnus  per- 
fectior magisque  levans.  Die  tertio  manifestior  re- 
missio, expectoratio  copiosior,  motus  facilior.  Post 
paroxysmum  ita  per  tres  noctes  renovatum  expe- 
ctoratio libera  morbique  intermissio,  non  sine  uri- 
narum , sputorum , pulsuum  mentisque  critica  mu- 
tatione. 

En  hujus  asthmatis  historiam,  ab  eo,  quem  sae- 
pius citavi,  exaratum,  medico  perito  ipsoque  asth- 
matico. 

Septi  transversi  difficilis  descensio  musculorum 
intercostalium  aliorumque  scapularium  ac  lumba- 

rium  contentio  ad  pectus  elevandum  ampliandum 
a Floyero  descriptae,  qui  et  ipse  morbum  passus 
est,  docent,  esse  naturae  conamen  ad  noxam  amo- 
vendam, quod  ipsum  haud  notasse  miratur  Bree. 
Hoc  igitur  auctore  subest  irritatio  et  quidem  a sero 
in  pulmonum  vesiculas  effuso.  Ab  eo  sese  libera- 
re natura  conatur  incitando  motus  spirandi  pulmo- 
numque perspirationem.  Prima  igitur  hujus  aucto- 
ris species  quum  hydrops  pulmonum  aut  ejus  ca- 
tarrhus  posset  nuncupari , remotas  caussas  ab  ho- 
rum morborum  caussis  discite. 

Ejusdem  loci  est  asthma  bronchicum  Andrallio 
dictum,  ex  subitanea  mucosae  pulmonalis  congestio- 
ne propter  catarrhum  indeque  nata  stenochoria : ex 
qua  caussa  idem  asthmatis  redeuntes  paroxysmos 
probabiliter  explicat. 

Secunda  species  non  a sero  vesiculas  pulmona- 
les irritante,  sed  ab  aere  est  ( asthma  siccum ) 
Derepente  aegrum  prehendit  ab  aeris  ventique  vi- 
cissitudine idque  diurno  tempore  , nulla  notabili 
insequente  anacatharsi.  Strepitus  in  pectore  mini- 
me perpetuum  est  aut  constans  illius  symptoma. 
Deest  hydropica  diathesis:  contra  saepenumero  ali- 
quis turgor  est  a sanguine:  nec  dyspepsia  est  nisi 
levis.  Proclive  est  convalescenti,  ex  humido  in  sic- 
cum incidere.  Emphysema  pulmonum  descriptum 
ab  excellenti  medico  diagnostico  Laennec  hujus  es- 
se loci  videtur:  cujus  eapropter  hoc  loco  inserere 
historiam  morbi,  nullatenus  incongruum  erit. 

I16.II.  Pars  II.  19 

Hoc  auctore  sequitur  catarrlium  siccum , ut  di- 
lata tio  bronchiorum  sequitur  humidum  ac  fit  ex  ve- 
siculis pulmonalibus  aere  nimio  turgentibus  ; nec 
antiquioribus  prorsus  ignotum  vitium  fuit,  quem* 
admodum  Valsalvae  et  Ruyschii  nostri  observa- 
tiones ostendunt,  iiic:  » in  aliqua  pulmonis  par- 
te, inquit,  inveni  vesicularum  pellucidarum  acer- 
vum, ab  aere  expansarum  et  ita  obstructarum,  ut 
levi  compressione  eas  ab  aere  evacuare  haud  po- 
tuerim. Impulsum  per  asperam  arteriam  flatum 
nullum  commercium  cum  hisce  expansis  vesiculis 
amplius  habere,  propter  earum  obstructionem,  ex- 
pertus sum.  Post  aere  per  asperam  arteriam  ve- 
hementer adacto  disrumpebantur  nonnullae  ex  his 
vesiculis.”  Illius,  quae  apud  Morgagnum  exstat, 
descriptio  haec  est : » sinistri  pulmonis  lobus  supe- 
rior, qua  claviculam  spectabat,  vesiculas,  ex  qui- 
bus constat , mirum  in  modum  auctas  habebat ; ut 
nonnullae  avellanae  magnitudinem  aequarent;  cae- 
terae  multo  minores  erant.  Quaedam  globuli  figu- 
ra , reliquae  oblonga  et  ovali:  omnes  plenae  aeris, 
una  insuper  minima  quaedam  foraminula  per  inte- 
riorem faciem  hiantia  ostendit.” 

Augetur  in  hoc  morbo  dyspnoea,  quae  numquam 
abest  prorsus  , per  paroxysmos  , eos  tamen  irregu- 
lares iisdemque  caussis  motos,  qui  spirationem  lae- 
dere consueverunt:  flatu,  aere,  motu  et  praeser- 
tim catarrho;  morbo  graviori  constitutionis  veno- 
sae cernuntur  signa:  tussim  concitare  solet  raram, 

siccam,  aut  expectoratione  muci  viscidi,  spissi, 
grisei.  Saepe  a prima  aetate  incipit  et  interdum 
cum  eo  malo  senescunt,  nisi  acutis  morbis  gravio- 
ribus intercurrentibus  haec  complicatio  vitain  ab- 
rumpat. Praeterea  magni  perpetuique  conatus  spi- 
randi saepenumero  tandem  cordis  faciunt  sive  hy- 
pertrophiam seu  dilatationem. 

Casus  morbi  a Laenneccio  consignati  morbum  va- 
rio gradu  repraesentant.  In  primo,  mulieris  quin- 
quagenariae, dyspnoea  fuit,  oedema  pedum,  cordis 
ictus  fortiores  , venarum  turgor,  labiorum,  unguium 
livor,  tussis  per  accessus  nec  vehemens.  In  altero 
agricolae  a prima  aetate  tussientis  et  expectorantis 
mucum  praesertim  hyeme:  anno  aetatis  33°.  ex  gra- 
viori tussi  sputum  sanguinis , nullo  inde  malo  se- 
quente, anno  36°.  oedema  sive  anasarca  ventris,  ge- 
nitalium, crurum,  colore  corporis  venoso,  ut  prior, 
spiratione  brevi,  perquam  molesta,  tussis  crebra 
sonora,  expectoratio  muci  spumosi,  pulsus  creber, 
regularis.  Sternum  incurvum  , pectoris  forma  cylin- 
drica, postrorsum  turgente  et  exstante , protuberan- 
te. In  tertio  morbus  fuit  complicatus  cum  catar- 
rho  suffocante  et  peripneumonia  levi.  In  quarto 
morbum  antecesserat  phthisis.  In  utroque  praeter 
alia  non  deerant  notata  prius  emphysematis  indi- 
cia. De  emphysemate  interlobulari  hoc  loco  dice- 
re, ineptum  foret. 

Tertia  species  ex  abdomine  est,  propter  associatio- 
nem sympathicam  contractionum  muscularium,  i.  e. 

19  * 

quia  abdominis  munera  spirandi  motibus  juvantur, 
quem  in  lxiieiri  thoracis  abdominisque  musculi  in  so- 
cietatem veniunt  actionis,  nec  raro  musculi  orga- 
nici abdominis  musculos  animales  pectoris  conci- 
tant. Ex  hoc  fonte  provenit  asthma  dyspepticuin, 
a calculo  biliario,  a vermibus  intestinalibus,  ab 
utero,  tempore  catameriiorum  caet.  Hujus  asth- 
matis abdominalis  exempla  referam  ubi  de  thera- 
peia  verba  fient. 

Quarta  species  est  asthmatis  habitualis  ex  ner- 
vis , cuius  loci  quoque  hystericum  est. 

Quatuor  igitur  sunt  species  asthmatis  ex  doctri- 
na auctoris:  a sero,  ab  aere,  ex  abdomine,  ex 
consuetudine.  In  prima  specie  ipeeacuanhae  rad. 
refracta  dosi  sub  paroxysmo  (nisi  alvus  stricta  le- 
ve purgans  postulet)  dein  inf.  caffeae  aut  colum- 
bo rad.  aut  11.  chamom.  cum  aliquot  gutt.  tinct. 
opii  uti  jubet  monographiae  auctor,  praeterea  mo- 
nens, multos  juvasse  haustum  ex  tinct,  sciil.  gtt.  x. 
ac.  nit.  gtt.  vj.  extr.  hyosc.  gr.  iij.  aq.  pur.  unc.  /3. 
In  secunda  sub  paroxysmo  non  multum  ab  arte 
exspectandum  esse,  docet;  diaphoretica,  salina,  an- 
timonialia  aut  paroxysmo  declinante , ipecac.  c.  opio 
utiliter  posse  adhiberi.  In  tertia  lene  emeticum 
* aut  catharticum  aliaque  morbo  abdominis  apta:  ul- 
timo sive  opiata  sive  absorbentia  potissimum  lau- 
dat. In  quarta  denique  antispasmodica : praeser- 
tim opium  c.  aethere  commendat.  Caeterum  victum 
Ionicum,  roborantem,  stomachicum,  evitatis  tum 

quae  ventriculum  debilitant,  tura  quae  irritant  ner- 
vos, praescribit.  Ventriculi  valetudo  et  motus  corpo- 
ris jurenierito  inter  prima  censentur  prophylactica. 

Prima  species  extra  paroxysmum  curanda  absor- 
bentibus , amaris,  Ionicis,  martialibus  ac  balneis 
frigidis:  curationis  hujus  salubritatem  exemplis  pro- 
bat. 

In  secunda  specie  opiata  parca  dosi : inprimis 
vero  salubris  habitatio  convenire  ipsi  videtur. 

In  tertia  specie  curatio  varia,  jam  ventriculo  ae- 
gro per  absorbentia,  stomachica,  antispasmodica 
jam  hepate  torpente  et  alvo,  per  cathartica  et  ene- 
mata,  jam  adfecto  utero  per  aperientia  salina  et 
sanguinis  detractiones,  addito  subinde  opiato:  jam 
urinarum  officina  laesa,  per  lithontriptica,  opiata, 
diuretica,  alia  conditione  alia. 

In  specie  quarta  curatio  tam  psychica , quam 
physica:  nervina,  tonica,  interposito  subinde  opia- 
to. Ex  tonicis  martialibus  praecipue  leniora:  rubi- 
ginem  sive  oxyd.  ferri  et  subcarh.  ferri  praescri- 
bendum existimat.  Acida  tam  vegetabilia  , quam 
mineralia  utrum  ex  theoria , an  ex  pi  axi  commen- 
daverit, fateor  me  ignorare. 

Etsi  curandi  methodum  minime  tanquam  exem- 
plar quod  imitemini  propono,  tamen  illud  imita- 
tione dignum  judico,  quod  quaesiverit  auctor  pa- 
thogenesin  ex  eaque  petiverit  therapeuticen. 

Hac  autem  ratione  ipsi  fortasse  poteritis  aha  in- 
venire auxilia  asthmaticis  curandis  idonea.  Equi- 

dem  quae  vobis  de  meliori  nota  commendem  vix 
habeo , cum  eorum,  quos  hactenus  aut  ipse  sanavi 
aut  ab  aliis  sanatos  cognovi,  numerus  tam  exiguus 
sit,  ut  cum  numero  eorum,  qui  sanari  non  potue- 
runt, nequaquam  comparare  ausim;  quod  utrum 
medico,  an  morbo,  an  aegro  imputem,  nescio. 

Nec  tamen  cogitate,  me  morbum  huncce  insana- 
bilibus adnumerare.  Quod  quo  minus  faciam,  im- 
pediunt successus,  quos  aegro  docili  ac  praeceptis 
obtemperante  a nonnullis  remediis  anti-asthmatieis 
impetravi. 

Itaque  in  ea  specie  asthmatis,  apud  nos  perquam 
vulgari , qui  ex  catarrho  aut  rheumate  originem  re- 
petit, utiliter  sale  ammoniaco  usus  sum  ; quod  au- 
xilii genus  ob  ingratum  saporem  forma  pilularum 
cum  extr.  liq  uirit.  praescribere  soleo  satisque  ma- 
gna dosi. 

Morbo  in  hydropem  et  paralysin  proclivi  g.  ain- 
mon.  et  polyg.  seneg.  uti,  neque  infructuose  sem- 
per , consuevi.  Asthmati  nervoso  (spasmodicum 
vocant)  quod  longe  rarius  est,  ex  magno  remedio- 
rum catalogo  nulla  magis  apta  esse,  quam  flor,  zinci 
(nec  nimis  parca  dosi)  extr.  hyoscyami  nigri,  acid. 
hydrocyanicum , aut  si  mavelitis , aquam  laurocerasi 
multa  experientia  eaque  repetita  saepius  deprehen- 
di: atque  sicubi  torpente  spirandi  officina  majore 
stimulo  opus  erat,  tinct.  paregoricam  ad  exemplar 
illius  , quae  in  Codice  nostro  pharmaceutico  pro- 
stat, concinnavi,  qua  semel  mulierem  octogenaria 

majorem  ab  asthmate  liberare  prorsus  mihi  contigit. 
Denique  asthmatis  infantilis  ea  in  specie,  quae  asth- 
ma Miliari  dicitur,  moschum  salubrem  expertus  sum: 
de  quo,  priusquam  hunc  locum  mittam,  nonnulla 
tironum  caussa  monebo. 

Subito  invadit  prospere  valentes  fere  ab  anno 
aet.  altero  ad  septimum,  cum  summa  anxietate  spi- 
randique  molestia,  nulla  tussi,  at  vocis  sono  pecu- 
liari, gravi,  clangosa,  motu  anxio,  inquieto,  sum- 
mam dyspnoeam  indicante.  Paroxysmum  excipit  re- 
spirationis integritas : donec  fallacem  hanc  quietem 
intra  24.  horas  novae  turbae  sequantur  , pulsu 
parvo,  veloci,  cum  orthopnoea,  quae  suffocationem 
minatur:  hunc  si  superat  paroxysmum,  prehendunt 
novi , crebriores  semper  et  graviores , vulgo  intra 
liebdomadem  in  apnoeam  ac  mortem  desinentes. 
Primum  aegrum  antiphlogistica  curatione  extin- 
ctum  doluit  Wichmannus,  a quo  hanc  morbi  histo- 
riam duxi  : alios , cognita  Miliari  Commentatione , 
praeter  unum  (in  cujus  cadavere  nulla  supererant 
morbi  vestigia)  servavit  omnes,  dummodo  in  tem- 
pore vocaretur  et  quidem  moschi  auxilio. 

More  suo  hanc  neurosin  cum  angina  polyposa 
infantum  comparavit  Wichmannus  unamque  ab  al- 
tera distinxit,  quem  igitur  consulite;  hunc  enim 
et  in  diagnosi  et  in  curatione  hujus  tam  atrocis 
mali  fidum  ducem  expertus  sum  ( * ). 


(*)  De  asthmate  thymico,  genere  morbi  problematico , docte 

Nomine  tussis  quintae  sive  convuJsivae  nuncupa- 
tur infantum  morbus , quem  alii  ad  neuroses  , ad 
phlogoses  alii  reterunt  , quae  controversia  ut  diri- 
matur, primo  eorum,  qui  disputant,  audiamus  ar- 
gumenta. 

Primum  initio  seculi  XV.  in  Gallia  popularis  fa- 
cta postquam  pulsa  barbarie  cum  litteris  renatis 
recoli  a medicis  coeperat  medicina  Hippocratica , 
ex  hujus  cultoribus  descripta  est  a Gul.  Ballo- 
nio,  qui  ejusdem  gravia  esse  symptomata  ait  ejus- 
que  sedem  in  ipso  pulmone  collocat.  » Pulmo  ita 
irritatur  (sunt  verba  Ballonii)  ut  omni  consen- 
tione  niteris  excutere  id  quod  molestum  est,  nec 
admittat  spiritum,  nec  vicissim  facile  reddat:  in- 
tumescere videtur  et  quasi  strangulabundus  aeger 
inediis  faucibus  haerentes  spiritus  habet.  — Voca- 
re latine  tussim  quintanam  pulant,  quod  certis  ho- 
ris repetat:  id  quod  experientia  verum  probat:  nam 
vacant  ista  tussiendi  molestia  aliquando  horarum 
quatuor  aut  quinque  spatio,  deinde  repetit  iste 
tussiendi  paroxysmus  aliquando  tam  molestus , ut 


et  probabiliter  disputavit  Henr.  van  Daalen  in  Specira. 
inaug.  de  eo  nuper  in  hac  Acad.  edito. 

sanguis  et  per  nares  et  os  vi  excernatur:  saepissi- 
me subversio  ventriculi  contingit.” 

Quam  in  pulmonibus  collocaverat  Ballonius  mor- 
bi sedem,  eandem  accuratius  Jo.Veirac  nostras  in 
Comm.  sua  nostro  idiomate  scripta  ad  mucosam  la- 
ryngis et  asperae  arteriae  refert.  Caussam  vero  pro- 
ximam ejus  accusat  materiem  irritantem  in  cryptis 
muciparis  harum  partium  earundem  papillas  ner- 
veas  tali  modo  afficientem,  ut  primo  species  oriatur 
tussis  catarrhalis , postea  in  tussim  chronicam,  gra- 
vem, convulsivam  transiens,  cujus  paroxysmi  cre- 
bro revertentes  inspirationem  molestissimam,  diffi- 
cillimam , exspirationem  vero  inaequalem  et  inter- 
mittentem faciant.  Ipsius  autem  primam  originem 
a contagio  repetit.  Hanc  etiam  sententiam  medi- 
corum plurimi  profitentur:  donec  nuper  vigente  ac 
florente  medicina  phlogistica  bronchitidem  esse  cla- 
marunt. Rem  demonstrare  conatus  est  peritus  Ger- 
maniae medicus  Adalb.  Fred.  Marcus:  quem  igi- 
tur vos  audite  demonstrantem.  Incipit  a bron- 
chitidis et  tussis  quintae  comparatione  laudatque 
medicum  Glasgoviensem  Vv^hattjum,  qui  postquam 
tres  liberos  hac  extinctos  doluit , cadaverum  inspe- 
ctione mucosam  bronchialem  inflammatam  vidit : 
deinde  tum  ad  primum  stadium  caiarrhale,  tum  ad 
symptomata  respirationis  et  circulationis , tum  ad 
reperta  in  cadaveribus,  tum  denique  ad  morbi  cum 
exanthematibus  febrilibus  cognationem  provocat. 
Comparationem  quod  attinet  bronchitidis  et  tussis 

quintae,  praestitisset  citare  auctorem , ex  quo  morbi 
effigiem  duxit,  quae  mihi  nequaquam  naturae  spe- 
ciem exprimere  videtur.  Alterum  argumentum , 
quod  ducitur  a morbi  stadio  primo  catarrhali,  ma- 
jus certe  pondus  habere  videtur:  haberet  maximum, 
si  status  ille  catarrhalis  per  omnem  morbi  decur- 
sum perennaret  sique  morbo  increscente  incresce- 
ret eoque  decrescente , decresceret.  Sectiones  ca- 
daverum, quarum  meminit  ipse  , quod  demonstran- 
dum erat,  nequaquam  demonstrant.  Nam  in  priori 
convalescenti  ex  tussi  quinta  lethalis  accidit  ex  re- 
frigerio catarrhus;  alterius  relatio  manca  est  pro- 
pter deficientem  anamnesin  : neque  etiam  oedema 
pulmonum  et  bronchi  lidem  synonyma  habuerim. 

Intermissiones  ex  febre  repetit,  quam  nunquam 
abesse  contendit ; exacerbationes  propter  mucum 
collectum  fieri  opinatur.  Prognosin  in  primis  a cri- 
si per  exspectorationem  ducit.  Adparatuin  anti- 
phlogisticum  administrat,  quo  die  undecimo  fere 
aut  decimo  quarto  febris  remissio  fit,  die  vigesimo 
primo  convalescentia:  quae  thesis  quibusnam  nita- 
tur argumentis  practicis,  quia  nullae  adjectae  sunt 
aegrotantium  historiae , ignoramus. 

Antequam  de  Marci  sententia  statuamus,  alte- 
rum audire  oportet  ejusdem  sententiae  patronum , 
medicum  Parisiensem  Besruelles.  Is  bronchitidem 
quidem  esse  arbitratur,  sed  compositam  cum  irri- 
tatione cerebrali,  quae  cum  per  intervalla  renove- 
tur, et  intermissionum  et  paroxysmorum  caussas  ex- 

plicat:  spasticas  autem  stricturas  fibrae  musculares 
annulos  cartilagineos  traccheae  et  bronchiorum  con- 
jungentes efficere  contractione  sua  videntur.  Ea 
vero  , quam  animadvertunt,  irritatio  cerebralis  prima 
caussa  est  tussis  organica  atque  ipsius  mortis  ple- 
rorumque  , qui  ex  ea  pereunt  infantum,  alia  pneu- 
monia est  , aut  enteritis.  Sunt  qui  ipsam  proflu- 
viis morbisve  cutaneis  viderunt  terminatam.  Cura- 
tionem antiphlogisticam , revellentem,  derivantem  a 
pectore  et  capite  potissimum  tam  extra  paroxys- 
mum, quam  eodem  saeviente:  denique  migratio- 
nem,  rusticationem  utilem  praedicat  auctor. 

Jam  si  animo  a praejudicatis  opinionibus  libero 
utriusque  viri  sententiam  et  argumenta  examine- 
mus, eam  stadium  morbi  primum  satis  probabiliter 
explicare  videbimus,  in  stadio  altero  contra  expli- 
cando deficere:  neque  enim  intelligitur,  cur  incre- 
scente inflammatione  perfectior  fiat  accessionum  in- 
termissio , quod  caeterum  neurosibus  proprium  est: 
quemadmodum  ostendit  intermittens , eo  magi?  in 
phlogisticam  inclinans  naturam,  quo  typus  conti- 
nuitati propius  accedat  eoque  longius  ab  ea  defle- 
ctens, quo  exactius  intermittat. 

Vellem  doctis  duumviris  placuisset,  legitimis  re- 
rum testimoniis  probare,  quam  profitentur  de  na- 
tura morbi  inflammatoria  sententiam  : quae  tum 
maxime  verosimilis  nobis  habebitur , si  observatio- 
num serie  efficiatur,  methodo  antiphlogistica  tus- 
sim quintam  ex  plurium  hebdomadum  morbo  mor- 

buin  factum  esse  paucorum  dierum.  Ex  observa- 
tionibus , quas  parvo  numero  retulit  Besruelles 
iisque  parlim  notis  aliorum  medicorum , Marci 
etiam , partim  truncatis  illis  , tres  sunt , in  quibus 
hirudinum  ad  pectus  et  caput  admotione  morbum 
non  tantum  mitigatum,  sed  brevi  sanatum  legimus. 
Primus  casus  puellae  est  quatuor  annorum , cui  ad- 
motis primum  idque  frustra  pectori  et  collo  hiru- 
dinibus spasmisque  diuturnis  tussim  comitantibus, 
cum  capitis  dolore  nariumque  stillicidio  sanguinis, 
duae  hirudines  ad  tempora  singula  tussim  fugarunt, 
die  morbi  duodecimo.  Secundus  et  tertius  puero- 
rum, quibus  et  ad  pectus  et  ad  caput  adpositae  hi- 
rudines sunt,  eodem  successu.  Notandum,  gravem 
in  iis  fuisse  morbum , nec  sine  manifesta  conges- 
tionis capitis  significatione. 

Itaque  his  observationibus  constat , ter  eam  in- 
fantum  tussim  sanguinis  depletione  breviorem  fa- 
ctam esse:  quod  utrum  semper,  utrum  crebro,  ut- 
rum raro  fiat  quaque  rerum  conditione,  demum 
inductione  legitima  cognosci  poterit.  Ilanc  dum  ex- 
spectamus, primo  stadio  sive  tempori,  more  anti- 
quo, adcommodabimus  antiphlogistica,  pectoralia, 
antimonialia  aut  ipecuanham , interposito  subinde 
cathartico  leniori:  alteri  antispasmodica  et  sedan- 
tia, nec  non  epithemata,  rubefacientia,  vesican- 
tia;  tertio  alimenta  et  lichenes  medicatos. 

Equidem  fateor,  nullum  horum  hactenus  spem 
implevisse  ipsumque  morbum,  ex  contagio  ut.  vi' 

detur  natum,  paene  ignotum  esse:  sed  ratiociniis 
hypotheticis  parum  confido : quique  verum  cogno- 
scere cupiant,  illud  quaerant  oportet,  animo  veri 
unius  cupido.  Hoc  igitur  animo  hanc  neurosin  ob- 
servate et  auxiliorum  prudenter  adhibitorum  no- 
tate successus:  cavete  inprimis  a temeritate  empi- 
ricorum, qui  periclitando,  quam  observando  rem 
gerere  malunt. 

Vos  si  observando  rem  geritis , morbum  saepe- 
numero  levatum  videbitis  nanum  haemorrhagia: 
paroxysmum  vero  quemcunque  vomitu  terminatum. 

Altero  indicatur  depletionum  sanguinis,  potissimum 
capitis  salubritas;  altero  emeticorum  usus:  quem 
praesertim  nostras  praedicavit  Veirac  , quemque 
saepius  et  primo  et  altero  stadio  salubrem  fuisse 
cognovi.  Est  etiam  anni  constitutio  in  morbo  epi- 
demico notanda:  inflammatoria,  catarrhalis,  gas- 
trica, alia  ad  eamque  dirigenda  curatio:  cujus  ob- 
servationis momentum  in  Diss.  inaug . de  Const . 

Epid.  doctr . indicavi'  (pag.  148.)  animadvertens 
celeb.  Huxhamum  exinde,  quod  et  febres  intermit- 
tentes et  conyulsiva  tussis  eodem  tempore  invadere 
soleant  atque  suppar  in  utramque  conveniat  medi- 
cina et  communem  habeant  periodicam  accessionem, 
ad  utriusque  morbi  conclusisse  analogiam.  Quem  lo- 
cum IIuxhami  vel  neglexisse,  vel  praetervidisse  vi- 
rum doct.  Besruelles  miror,  quum  Iluxhamianae 
praxeos  fecerit  mentionem,  ita  ut  ignarus  credide-  * 

rit,  eam  duntaxat  antiphlogisticam  fuisse. 

Caeterum  circa  curationem  monendum  est:  in 
stadio  altero  tutius  administrari  r.  ipecacuanh.  flor, 
zinci  similiaque,  quam  narcotica,  cum  quibus  pro- 
pter aegrotantium  aetatem  caute  admodum  mercan- 
dum est.  Tutiora  etiam  esse  epigastrio  imposita 
epithemata,  rubefacientia,  vesicantia  , aut  semicu- 
pia , manuluvia  , pediluvia.  Praecipue  catarrhos 
et  rheumata  timenda  esse  ; corpus  probe  vestien- 
dum morboque  rebelli  ac  pertinaci  peregrinandum, 
rusticandum.  Denique  diaetam  lacteam  convale- 
scentibus crebro  profuisse. 


DE  AMAUROSI. 


Rerum  caussas  cognoscere  , quanti  putandum  sit 
medico  rite  curaturo,  docet  amaurosis,  sive  illa 
caecitatis  species,  quae  a nervo  est.  Nam  qui  sem- 
per  ab  eadem  origine  repetunt  medici  eodemque 
tractant  genere  medicinae,  sive  antiphlogis!ico,  si- 
ve antigastrico  et  antihelmintico , sive  antiparalj- 
tico,  plethoram  culpantes,  aut  infarctus  abdomi- 
nales ac  vermes,  aut  denique  nervi  optici  resolu- 
tionem , artis  dolebunt  in  curanda  amaurosi  im- 
potentiam ipsamque  habebunt  insanabilem.  Contra 
qui  caussarum  scientiam  non  neglexerint,  et  caecis 
compluribus  saluti  esse  et  eventum  futurum  certa 
satis  praevidere  ac  praedicere  poterunt.  — Germa- 

norum  opthalmologorum  Richteri,  Beerii  quique 
huiic  secutus  est,  Jujngkeni  libros  pervolventes,  me- 
dicus doctus  et  peritus  quantum  indocto  imperito- 
que  praestet,  intelligetis. 

Praesertim  Beerio  ea  laus  debetur,  quod  subtili 
caussarum  distinctione  artem  empiricam  rationis  lu- 
mine collustraverit. 

Hoc  auctore  (quem  eapropter  lubentius  seque- 
mur, vobisque  ducem  proponemus,  quia  suppar 
est  experientiae  prudentia  et  sapientia  viri ) hoc 
auctore  igitur  pluribus,  antequam  perfecta  sit  cae- 
citas, futura  praecognoscitur  indiciis,  quae  scripto- 
res perperam  propria  habuerunt  vitia  visus  et  ad 
peculiares  titulos  revocarunt:  cujusmodi  sunt  visus 
interruptus,  dimidiatus,  visus  muscarum,  visus  re- 
ticulatus , photopsia,  photophobia  cum  oxiopia  al- 
ternans, visus  nebulosus , diplopia,  visus  coloratus, 
visus  defiguratus,  nyctalopia,  hemeralopia;  quae 
nihil  aliud  sunt,  nisi  amauroses  imperfectae,  topi- 
cae, periodicae  ac  multis  modis  variae.  Imprimis 
vero  et  diligenter  discernenda  sunt  erethismi  et 
narcoseos  nervorum  phaenomena  et  amauroseos  sim- 
plicis ab  ejus  complicatae  symptomata. 

Simplicis  signum  subjectivum  unicum  est:  visus 
aut  infirmitas,  amblyopia,  aut  caecitas,  omni  ab- 
sente structurae  mutatione.  Quae  mali  simplicitas 
rara  est.  Objectiva  symptomata  vulgo  feruntur  pu- 
pulae amplitudo  et  rigiditas  iridis.  Neque  tamen 
sive  sola  caecitas  a parte  aegri,  sive  pupula  dila- 

tata,  aut  iris  rigida  unica  habeantur  fidaque  amau- 
roseos  indicia,  quippe  haec  tam  varia  sunt,  ut  caus- 
sae, quae  ipsain  creant. 

Pupula  nunc  lata  est,  nunc  parva,  iris  margini- 
bus nunc  normalibus,  nunc  angulatis,  pupula  ipsa 
sede  varia , sursum  , deorsum , extrorsum  , intror- 
sum variique  coloris:  nigri,  nebulosi,  nigrescen» 
tis,  subviridis,  rubescentis,  flavescentis:  iris  motu 
tardo,  nullo,  aut  celeri,  prompto  ad  lucem  variam; 
etiam  in  oculo  sensationes  multum  variantes  sive 
ponderis  , sive  pulveris  oculum  offendentis , sive 
doloris  ejusque  multiplicis  et  alio  alioque  loco.  Ac- 
cedunt symptomata  alia  aliarum  partium:  vertigi- 
nes , cephalalgiae  , hemicraniae , somnolentia , aut 
pervigilium,  delirium,  paralyses  faciei  et  artuum, 
aut  convulsiones  sensuumque  internorum  laesiones, 
quae  mortem  apoplecticam  eamque  brevi  tempore 
futuram  praesagiunt. 

Oculos  nigros  inprimis,  haereditatem,  annos  cli- 
mactericos, aut  graviditatem , suppressum  haemor- 
rhoidum  fluxum , abusum  medicaminum  amarican- 
tium, narcoticorum,  plumbi,  intemperiem  nervo- 
rum, infarctus  vitiaque  abdominis  organica,  con- 
gestiones capitis,  nimiam  visus  contentionem,  lu- 
cis nimiae  stimulum,  nervorum  generis  commotio- 
nes, humorum  salutarium  jacturam , tristitiam,  af- 
fectionem gastricam  verminosam,  arthritidem  alias- 
que  aut  cachexias  , aut  dyscrasias  , suppressos  ea- 
tarrhos,  ulcera,  exanthemata,  tumores,  ossium  era- 

liii  vitia,  dentem  cariosum,  defectum  pigmenti  ni- 
gri (in  senibus)  alia  oculorum  vitia  caussis  tum 
praedisponentibus , tum  occasionalibus  adnumerat. 
In  tanta  caussarum  multitudine  eas , quae  amauro- 
sin  fecerint,  invenire,  saepe  res  est  perdifficilis: 
quocirca  praestabit,  varias  illius  species  describe- 
re: quarum  singulae  suas  caussas  habent. 

Et  primo  quidem  loco  dynamica  ab  auctore  tra- 
ditur ; cujus  symptomata  sunt  sensus  plenitudinis 
in  oculi  bulbo,  visionum  species  alienatae,  ingens 
capitis  dolor,  corpus  plethoricum;  altero  stadio  vi- 
sus reticulatus , i.  e.  acsi  rete  fuerit  ante  oculum 
expansum:  caussarum  e numero  sunt  visus  mentis- 
que contentio,  nimia  oculi  a luce  nimia  irritatio, 
constitutio  haemorrhoidiaria.  Initio  antiphlogistica 
methodo:  deinde,  facta  jam  paralysi,  excitante,  to- 
nica,  prudenter  adhibita,  rite  curabitur.  Altera 
amaurosis  dynamica,  quae  non  cum  erethismo,  sed 
cum  narcosi  est,  emendatur  post  coenam  corporis- 
que et  animi  incitationem  ; in  ea  nullus  plenitudi- 
nis  dolorisve  sensus , nulla  organica  in  oculo  mu- 
tatio , corporis  habitus  debilis.  Commotio  generis 
nervorum,  inanitio,  habitatio  in  locis  obscuris,  in- 
firmitas senilis,  typhus  hanc  creant.  Ejus  progno- 
sis infausta,  curatio  nervina,  cardiaca,  roborans: 
initio  facto  a stimulis  levioribus  ab  iisque  transitu 
ad  tonica.  Hujus  generis  est  etiam  amblyopia  se- 
nilis, cum  marasmo  vulgo  conjuncta,  ex  deficien- 

tc  pigmento  nigro  forsitan,  cujus  ut  natura  inco- 
gnita, ita  incognita  pariter  auxilia  sunt. 

Amaurosin  ab  amaris,  narcoticis,  plumbo  deno- 
tant sensus  plenitudinis  in  oculo,  rigiditas  iridis, 
pupulae  dilatatio  et  obfuscatio,  visus  nebulosus, 
artuum  tremores  , quibus  deinde  accedunt  spasmi 
inque  veneficio  ex  plumbo  hujus  signa.  Prognosis 
fausta  initio,  infausta  Iit  deinceps,  praesertim  ubi 
organismus  oculi  laesus  est.  Initio  curatio  anti- 
plilogistica , postea  excitans:  inque  amaurosi  satur- 
nina  huic  opposita  remedia  prosunt. 

Amaurosis  hysterica , hypochondriaca,  epileptica 
it  reditque,  nec  desunt  in  ea  reliqua  intemperiei 
nervorum  symptomata:  pupulae  splendore  integro, 
oculorum  dolor  eormnque  motus  convulsivi,  nic li- 
tatio , pupulae  contractio,  strabismus.  Caussae  ejus 
sunt,  quae  passionis  hystericae,  hypochondriacae; 
prognosis  eo  infaustior,  quo  morbus  provectior  et 
pertinacior  ac  sine  intermissione.  Curatio  eadem, 
quae  morborum , unde  pendet. 

Quae  ab  infarctu  est  amaurosis , eadem  in  oculo 
signa  obfert  constitutionis  venosae,  quae  in  vultu; 
nec  desunt  signa  coctionis  vitiatae.  Studia,  lucu- 
brationes, vita  deses,  alimenta  dura  inter  caussas 
sunt.  Nec  fausta  praesensio,  nec  curatio  facilis  : 
per  ea  scii,  quae  infarctus  solvere  poterunt,  exter- 
nis caute  vitatis;  spes  tamen  superest,  si  nulla  sub- 
sint vitia  viscerum  organica. 

Gastricam,  verminosam  morbi  originem  produnt 

notabilis  pupulae  dilatatio,  tardi  iridis  motus,  ocu- 
lorum lacrymatio , ructus  sive  acidi,  sive  nidoro- 
si, lingua  sordida,  nausea,  vomituritio,  mollis  hy- 
pochondriorum contentio:  eaque  signa,  quae  mor- 
bo gastrico  verminoso  propria  sunt.  Eadem , quae 
hujus  caussae  sunt.  Prognosis  fausta : nisi  cum 
vermibus  scrofulae  , cum  acore  primarum  viarum 
arthritis,  cum  dyspepsia  hypochondriasis  sit:  cura- 
tio per  antacida  , evacuantia,  anthelmintica. 

Vicaria  ex  cutis  morbo  caecitas  dignoscitur  exan- 
themate suppresso,  pupula  parva,  at  integra,  iride 
immobili ; turgore  vasorum  conjunctivae  oculi  et 
scleroticae.  Spes  magna  sub  decursu  exanthematis: 
parva  si  huic  supersit.  Quaecunque  hujus  eruptio- 
nem promovent:  cliapnoica,  camphora,  balnea  cali- 
da; ea  oportet  adhibere.  Nocent  topica,  ac  exanthe- 
mati superstes  amaurosis  mercurialibus , antimonia- 
libus  , fonticulis,  exanthemate  artificiali  oppugnan- 
da: quibus,  ubi  corpus  infirmum  est,  addenda  car- 
diaca tonica:  calam.  aromat.  cort.  Peruv.  caet. 

Amaurosin  rheumaticam  manifestant  pupula  ab 
omni  vitio  integra  ; illius  media  inter  contractio- 
nem et  dilatationem  conditio,  iridis  immobilitas, 
oculorum  lacrymatio , photophobia , dolores  vagi 
oculorum,  capitis,  dentium,  colli , intuitus  perver- 
sus, subinde  luscitas  imperfecta,  perfecta,  blcpha- 
roplegia.  Ejus  caussa  praecipua  est  capitis  sudan- 
tis nudatique  ex  tempestate  refrigerium.  Bene  spe- 
rare licet  initio  morbi  (rheumatismus  chronicus 

esse  solet ) nullaque  complicatione  arthritica.  Ex 
remediis  eifacissima  expertus  est  Beerius  g.  guaj* 
c eamphora  atque  alternis  praebiis  pulv.  Bov.  ac 
dolore  leniore  minusque  vago , extr.  aconit.  cum 
antimonio  et  sulph.  tum,  derivandi  fine,  vesican- 
tta,  linim.  volat.,  tinct.  cantharid.  , electr.  fiuid. 
cauteria. 

Ei , quae  coryzam  suppressam  sequitur  amaurosi , 
propria  signa  sunt:  angulus  marginis  pupularis  tem- 
pora versus  conspicuus,  eique  regioni  admota  pu- 
pula, oculi,  narium,  siccitas,  cephalalgia  cum  sen- 
su ponderis  in  capite,  ad  nasi  radicem,  anamne- 
sis  denique  coryzam  suppressam  accusans.  Potissi- 
mum actu  frigida  , coryzae  curandae  caussa  nari- 
bus , capiti  admota  hanc  provocant;  nec  difficulter 
sanatur  vaporibus  et  liquoribus:  solutione  mann. 
cannell.  (*)  lacte  tepido  naribus  hausta;  hisce 
praemissis  pulv.  arom.  c.  calom.  tandem  sternuta- 
toria  hoc  consilio  laudantur;  dum  interim  ab  aura 
frigida  caveant  oportet,  aegrotantes. 

Paralyticam,  quae  et  crebro  et  cito  nascitur, 
contracta  pupula,  iride  immobili,  palpebrarum  aut 
oculorum  musculis  paralysi  tactis,  lacrymarum  stil- 
licidium atque  cum  oculo  mortuo  similitudo  pro- 
dunt. A caussis  provenit  oculum,  cerebrum,  me- 
dullam laedentibus:  quae  sia  sola  oculi  commotio- 
ne est,  rite  curata  sanabitur;  sin  a cerebro,  me- 


( * ) Sit  copia  mannae  parca  $ § ad  unc«  lact.  4 — 6. 

dulla  commotis , aut  ab  insultu  apoplectico  > mors 
in  propinquo  est.  Oculo  commotione  laeso,  ner- 
vina caute  adhibita,  tum  antiparalytica  utilia  fuis- 
se, dicuntur. 

Hydrocephalicam  et  traumaticam  mittentes  ad 
arthriticam  properamus.  Hujus  duos  gradus  di- 
stinxit Beerius.  Priorem  comitantur  arthritidis  sym- 
ptomata , splendor  pupulae  et  corneae , varicosus 
vasorum  conjunctivae  et  scleroticae  habitus,  ejus- 
que  lentus  decursus  est.  Alterum  gradum  visus 
nebulosus , sensus  quasi  reptantium  circum  oculos 
formicarum,  pupula  latissima,  glaucoma,  dolores 
atroces,  aeris  vicessitudine  , lecti  calore,  alimento 
crudo  excitati:  ex  eaque  nascitur  tandem  catara- 
cta glaucomatosa.  Photopsiae  semper  aegrotantium 
spem  fovent ; quae  tamen , ubi  oculus  atrophicus 
heri  incipit,  plane  desinunt.  Hujus  similes  sunt, 
quae  arthritidis  caussae:  in  quam,  auctore  Beerio, 
proclives  ante  alios  scrofulosi , rachitici,  oculi  ni- 
gri plurimaque  contentione  debiles.  Nec  sanatio- 
nis spem  ullam  admittit,  nisi  primo  gradu  sit:  om- 
nique  mutato  genere  vitae ; nec  altero  etiam  gradu 
alia  sit  praeter  diaeteticam  curatio. 

Ex  impitigene  quae  ht , aut  ulcere  chronico , 
rarior  et  arthriticae  suppar;  ab  hac  differt,  ortu 
repentino,  dolorum  absentia,  anamnesi.  Incertus 
eventus:  saepius  tamen  veteri  morbo  revocato,  sa- 
nabitur , quod  nato  ex  ulcere  morbo  vigesies  quin- 
quies Beerio  contigit:  nec  continget  tamen  semel, 

■ubicunque  oculi  jam  laesio  organica  evenerit.  Sa- 
nandi fine  utiliter  admoventur  vesicantia  , unguent, 
stibiat. , sinapismi  acres,  fonticuli,  una  cum  anti- 
monialibus , sulphure  , camphora , thermis  balneis- 
que sulphureis  et  corpore  infirmo,  tonicis  remediis. 

Rarissima  amauroseos  species  ea  est,  quae  iram 
suppressam  sequitur  quamque  congestionis  et  icte- 
ri signa  conjuncta , vulgo  etiam  hemiplegia  pro- 
dunt. In  cholericos  cadit  ac  prognosin  et  sanatio- 
nem dubiam  utique  habet:  semel  emetico,  bis  ar- 
nica  cum  camphora  thermisque  sulphureis  Beerius 
restituit  rem  : tertius  aeger  sanari  non  potuit. 

Rarissima  pariter  species  est,  quae  ex  sinuum 
frontalium  inflammatione , post  coryzam  suppres- 
sam subnascitur  quaeque  reliquis  ad  coryzam  re- 
vocandam frustra  adhibitis,  encheirisi  chirurgica, 
evacuato  ex  sinubus  humore , idque  tempestive , 
curanda  est. 

Ex  lactis  suppressione  quae  oritur,  in  puerperis, 
tentamina  ad  hanc  secretionem  revocandam  postu- 
lat, per  cataplasmata,  epithemata,  caet.  Hanc,  ubi- 
cunque perfecta  amaurosis  est , insanabilem  pror- 
sus doluit  Beerius.  Nec  minus  insanabilis  ea  spe- 
cies est,  quam  vitia  organica  creant:  cerebri,  ner- 
vorum , cranii.  Dignoscuntur  haec  origine  tarda  , 

i 

cephalalgia  atroci,  oculi  mutata  structura , aliorum 
sensuum  tum  externorum,  tum  internorum  laesio- 
ne , delirio , tandem  mania , paralysi.  Denique 
amaurosis  periodica  ex  intermittente  larvata  quae 

dicitur»  hujus  paroxysmos  sive  quotidianos,  sive 
tert  lanarios  sequitur  et  cum  ca  simili  febri  fugo  tol- 
litur. 

Ecce  observationis  clari  ophthalmologi  circa  hanc 
caecitatem  ejusque  species  et  curationes  epitomen  : 
qua  sic  utemur,  ut  aliorum  scriptorum  aliquot  ob* 
servationes  ea  exercitandi  gratia  illustremus. 

Boer  ita  avii  nostri  observatio  viri  sub  crapula 
caeci,  post  crapulam  sanati , a cunctis  fere  scripto- 
ribus commemorata,  ad  eam  speciem  pertinet,  quae 
Beerio  amaurosis  dynamica  dicitur  atque  ex  con- 
gestione oritur  : ab  inanitione  contra  erat  amauro- 
sis  mulieris  asciticae , post  aquas  paracentesi  edu- 
ctas. Gastricae  originis  erat  alterius  mulieris  amau- 
rosis, cujus  meminit  Whyttius,  quae  quoties  acor 
primarum  viarum  ipsam  molestabat,  oculis  capta 
erat.  Plethorica  erat  puerperae , cui  suppressis  Io- 
chiis  venaesectio  in  pede,  et  juvenis,  cui  haemor- 
rhagia medebatur.  Exemplum  amauroseos  nervo- 
sae hysterica  obfert  femina  illa , cui  ex  terrore  na- 
ta caecitate , visum  restituit  valeriana.  Rheuma- 
tica erat  caecitas  viri  (est  ejusdem,  cujus  proxi- 
me antecedens  exemplum,  Richteri)  cum  lacryma- 
tione  magnoque  oculi  erethismo,  vesicante  et  mix- 
tura ex  vino  stib.  lluxliami  et  aconiti  extracto  cu- 
rata. 

Ex  remediis,  quae  ad  ama  uros  in  sanandam  ima- 
^nain  celebritatem  nacta  sunt  , inprimis  ab  Ant. 
ScaRPA  laudantur  evacuantia  tam  emetica , quam 

cathartica.  Is  hoc  loco  Celsum  citat,  dicentem: 
» quidam  sine  ulla  manifesta  caussa  subito  obcae- 
cati  sunt.  Ex  quibus  nonnulli  cum  aliquamdiu  ni- 
hil vidissent , repentina  profusione  alvi  lumen  re- 
ceperunt.  Quo  minus  alienum  videtur  et  recenti 
re  interposito  tempore , medicamentis  quoque  mo- 
liri dejectiones,  quae  omnem  noxiam  materiem  per 
inferiora  depellant.”  Et  in  liaec  Celsi  verba  ita 
commentatur,  ut  animadvertat,  medicos  veteris 
aevi  celeberrimos  hunc  morbum  vulgo  tractavisse 
per  vomitoria  et  resolventia  idque  rerum  testimo- 
niis probat.  Tandem  ad  suam  provocat  experien- 
tiam et  profert  observationes  (sex  numero  sunt)  de 
quibus  breviter  dicamus. 

Prior  est  viri  habitus  corporis  tenuis,  debilis,  cui 
ex  tristitia  dolor  ad  supercilia  ortus  est  gravati- 
vus , anorexia , tensio  hypochondriorum  et  mane 
tertia  hora  postquam  surrexerat,  caecitas  utriusque 
oculi.  Altero  mane  ad  nosocomium  ductus  est.  Pu- 
pulae latae  cernebantur,  ad  lucem  immobiles,  mar- 
gines regulares,  fundus  oculi  niger  et  splendens. 
Praescriptum  emeticum  stibiatum  aqua  dilutum , 
secutus  est  vomitus  bilis  acerrimae  et  alvus  liquida 
flava ; nox  bona , dolor  capitis  et  superciliorum 
minor.  Praescripti  pulv.  resolv.  ex  erem.  tart.  cum 
tart.  stib.,  unde  alvus  promota:  quarto  die  pupulae 
magis  contractae , visus  rediens.  Dati  pulv.  ex  c. 
Per.  et  valer.  rad. ; vapores  ammon.  ad  oculum  ad- 
moti ; post  diem  morbi  12uia  convalescentia.  In  hac 

observatione,  quin  neurosi  retinae  se  junxerit  sta- 
tus gastricus,  quis  dubitaverit:  hinc  composita  me-* 
dicina  evacuaris  et  cardiaca  visum  aegrotanti  re- 
stituit. 

Secunda  observatio  pueri  est,  ex  peripneumonia 
magna,  venaesectione  curata,  convalescentis  et  ex 
convalescentia  oculo  dextro  obcaecati.  Post  bien- 
nium et  alter  oculus  obcaecatus  est,  sed  restitutus 
eadem  methodo.  Qualis  haec  fuerit  amaurosis,  non 
ausim  dicere ; siquidem  symptomata  non  sunt  tra- 
dita, ex  quibus  illud  effici  posset.  Illud  quidem 
commune  est  omnium  historiarum  vitium  , quae  in 
laudem  alicujus  sive  medicinae,  seu  methodi  scri- 
ptae sunt;  ut  adeo  in  eas  cadat  candidi  Svdenhami 
in  observationes  has  particulares  censura  : » obser- 
vationes particulares  in  lucem  dare  ( sunt  viri  ver- 
ba) non  magnam,  me  judice,  adfert  utilitatem. 
3Nam  si  id  tantum  agit  observator,  ut  nos  doceat, 
hunc  morbum  semel,  vel  etiam  saepius  huic  reme- 
dio cessisse,  quid  mihi,  obsecro,  profuerit,  si  in* 
finitae  fere  medicamentorum  decantatissimorum  co- 
piae , qua  jam  diu  obruimur,  adhuc  aliud  mihi 
hactenus  inauditum  adcrescat?  Quodsi  repudiatis 
caeleris  omnibus  remediorum  formulis , huic  me 
unice  addixero,  an  non  innumeris  fere  experimen- 
tis probanda  mihi  venit  ejusdem  vis;  innumerae 
etiam  circumstantiae  trutinandae  tum  aegrum,  tum 
ipsam  methodum  spectantes,  antequam  ex  obser- 
vatione solitaria  fructum  aliquem  queam  decerpe- 

re  ? ” Verum  ad  observationes  viri  celeberrimi  re- 
deamus. 

Tertia  observatio  amauroseos  est  dvnamicae,  ex 

t/  7 

congestione  , in  viro  robusto , cui  post  sanguinis 
depletiones  , incassum  datis  arnica  et  pulsatilia  ni- 
gra , visum  bis  restituerunt  pilulae  Schmuckeri. 
Nam  ex  abusu  alimenti  dyspepti  et  vini  spiritus 
morbum  recidivum  passus  erat. 

Quarta  observatio  senis  est  pariter  robusti,  es 
febre  quartana  sinistro  oculo  amaurotici , deinde 
dextero  etiam  , qui  solutione  emetica  et  pilulis 
Richteri  convaluit.  Videtur  liuic  aegritudini  sub- 
fuisse status  gastricus,  qui  dicitur  idemque  puellae 
morbo  subfuit  ejus,  quae  sequitur  observationis, 
quintae,  eodem  remedio:  emetico  et  pulveribus  sol- 
ventibus prius  memoratis  sanatae. 

Alias  observationes  alio  revocandas  profert  oph- 
thalmologus  Francus  Deviours.  Una  est  feminae, 
ex  inflammatione  intestinarum  imperfecta  amaurosi 
afflictae,  quae,  diaeteticis  praesertim  remediis  ad- 
hibitis, convaluit.  Altera  viri  est,  cui  liquor  spi- 
rituosus  naribus  haustus  coryzam  suppressit;  quam 
suppressam  brevi  secuta  est  affectio  amaurotica , 
quae  tamen  partim  profectu  temporis,  partim  re- 
mediis variis:  evacuantibus,  epispasticis  caet.  cu- 
rata est,  Exemplum  amauroseos  erethicae,  ex  ni- 
mia oculorum  contentione  natae , obtulit  percele- 
bris orator  Mirabeau.  A cutis,  functione  laesa  ori- 
ginem traxerat  eaque  restituta  evanuit , quam  pas- 

sa  est  Regis  Franciae  amica  de  Pompadour. 

Haec  exempla,  credo,  sufficient,  ut  intelligatis, 
varias  esse  posse  amauroseos  caussas,  vario  medi- 
cinae genere  tollendas  eumque  optimum  et  fortuna- 
tissimum fore  amauroticorum  medicum  , qui  caus- 
sarum notitiam  non  neglexerit. 


DE  SURDITATE. 

Morbi  aurium  eapropter  difficulter  curantur,  quia 
eorum  sedes  recondita  saepe  atque  ignota  natura 
est.  Atque  exinde  surditatis  infortunata  curatio 
facilem  habet  intelligentiam.  Rem  vero  ut  vobis 
reddam  faciliorem,  aliorum  consulamus  experien- 
tiam, ut  in  tanta  caussarum  et  originum  turba  quid 
vulgo,  quid  raro  eveniat,  teneatis  ac  singulorum 
vitiorum  tum  signa,  tum  remedia  cognoscatis. 

I tardus,  qui  hanc  ante  alias  medicinae  practicae 
partem  in  Franciae  metropoli  exercuit  ac  nobis  igi- 
tur testis  est  locupletissimus,  multiplices  indagavit 
surditatis  origines,  quas  breviter  persequar. 

Prima  est  ea,  quae  ab  otorrhoea  provenit,  sive  re- 
ctius, quae  hanc  ipsam  comitatur.  Huic  Angli  per 
injectiones  e sulph.  zinci  solutione  medentur.  In 
quam  medicationem  animadvertendum  est,  ei  tunc 
solummodo  locum  esse,  si  vitium  topicum  nullaque 
sive  cachexiae , sive  dyscrasiae  complicatio , nec 

metus  metastasis  aut  gravioris  mali.  Citabo  exem- 
pla quaedam,  quae  hujus  morbi  curationem  legiti- 
mam illustrare  poterunt. 

Puella  matris  surdae  filia  surdaeque  avunculae 
nepta  a decem  inde  annis  ex  otorrhoea  purulenta 
aegrotaverat.  Meatus  auditorius  membrana  fungo- 
sa contractus.  Setaceo  in  nucha,  alvi  purgatione 
ac  postmodum  injectione  adstringente  et  fluxus  ste- 
tit et  rediit  audiendi  facultas.  Juvenis,  cui  actu 
frigidis  Itardus  suppresserat  otorrhoeam,  cephalal- 
giam et  vertigines  passus  est:  quae  demum  revo- 
cato profluvio  cessaverunt. 

Est  ubi  ulcera  et  caries  tanquam  otorrhoeae  fontes 
accusanda;  quam  duobus  exemplis  illustravit  Xtar- 
dus:  altero  felicis  sanationis,  post  ossis  exfoliatio- 
nem factae,  altero,  sanato  licet  osse,  infelicis.  Au- 
ris clausae  excrescentiis  fungosis  exempla  citat  com- 
plura: primum  Fabr.  Hildani  est,  quod  sublato  de- 
structoque  polypo  prosperum  habuit  eventum;  alia 
et  Itardi  ipsius  et  aliorum,  nec  omnia  tamen  sup- 
paris exitus : siquidem  ligato  quamvis  aut  amoto 
polypo,  non  semper  sublata  prorsus  surditas  fuit, 
sive  altiores  radices  egisset  malum , sive  organum 
ipsum  interius  laesisset. 

Aliquando  concrementa  et  corpora  heterogenea 
meatum  obstruunt,  sive  cerumen  induratum,  seu 
calcaria  isthaec  fuerint,  quibus  eductis,  vel  non 
audiunt,  vel  nimis  acute,  vel  imperfecte.  Si  au- 
diant statim , non  cito  nimis  bene  sperandum , ne- 

que  desperandum,  si  non  audiant.  In  illo  casu  sae» 
pe  temporarium  levamen  surditas  insanabilis , in 
hac  propter  superstitem  inflammationem,  tardior 
demum  convalescentia  sequitur.  Rerum  testimonia 
dabit  Itardus. 

Atresia  auris  eadem  habet,  quae  aliarum  partium 
discrimina:  oppositum  nimiae  amplitudinis  vitium, 
alterum  internum  prodens , parum  spei  relinquere 
videtur.  Membrana  tympani  justo  crassior,  si  post 
gravem  otitidem,  surditas  socia  insanabilis  fere,  si 
post  leviorem  eamque  externam,  spes  est,  fore  ut, 
tympano  perforato  , sanetur.  Quam  hujus  laesio 
membranae  sequitur,  non  ab  hac  ipsa,  verum  ab 
aere  tympani  caveam  inflammante  repetendam  es- 
se , recte  censet  Itard.  Ab  ossiculis  cariosis,  quae 
est,  perfecte  sanari  non  poterit.  Ex  Eustachii  tu- 
bis obturatis,  quae  fit,  sive  tumore,  sive  muco 
obstruente,  sive  turgore  inflammatorio ,,  sive  coa- 
litu factis,  nascitur:  unde  varia  prognosis  et  the- 
rapeia.  Tumor  sive  ex  polypo,  sive  ex  amygda- 
lis, si  fieri  possit,  auferendus:  a muco  obstruente, 
eodem  evacuato,  sponte  cessare  consuevit.  Ex  in- 
flammatione oriunda , chronica  erit , quae  sicubi  , 
quod  saepenumero  evenit,  syphilitica  aut  scrofu- 
losa  fuerit,  dignoscitur  faucium  examine.  Ex  coa- 
litu tubarum  surditatem  tollere  tentaverunt  tympa- 
ni membrana  pertusa , eventu  nunc  felici , nunc  in- 
felici; nec  tamen  malo,  ut  repeti  atque  experiri  in 
aliis  dubia,  nec  tamen  periculosa  enclieiresis  possit» 

Vulgaris  maxime  species  est  surditas  catarrhalis, 
cujus  symptomata  sunt  eadem,  quae  catarrhi,  quam- 
que aliarum  etiam  partium:  narium,  faucium  ca- 
tarrhi medico  satis  manifestant ; porro  crebra  affe- 
ctionum vicissitudo  et  incrementum  matutinum  ac 
ventriculo  vacuo , pedibusque  frigidis  , humidis ; 
decrementum  vero  sub  caloribus  aestivis,  sub  usu 
cibi  potionisque  calidae  et  post  vomitus  sive  spon- 
taneos , seu  arte  concitatos  ; meatus  auditorius 
plenus  est  ceruminis  tenuioris,  nec  raro  membra- 
na tympani  pellucida  esse  desiit.  Morbus  refracta- 
rius, crebro  recidivus,  vomitoriis  repetitis  per  e- 
picrasin  i.  e.  parca  dosi , administratis  curandus ; 
pulvere  praeterea  sternutatorio  et  capitis  frictionibus 
balsamicis,  setaceis  ad  nucham,  medicatione  topi- 
ca : denique  per  apophysin  mastoideam , per  mem- 
branam tympani,  per  tubam  Eustachii.  Priorem, 
etsi  sponte  profuisse  fateatur,  arte  factam  et  inu- 
tilem et  periculosam  existimat  I tardus;  alteram  uti- 
liorem atque  interdum  salutarem ; tertiam  caeleris 
praecellentem  et  anteponendam  censet.  Viginti  et 
una  aegrotantium  historiis  hujus  surditatis  catar- 
rhalis  curationem  explicuit.  Prima  aegri  est  juven- 
culi, temperiei  lymphaticae,  repetitis  vomitoriis, 
setaceo  ad  nucham , pelil.  aloet.  et  potione  aro- 
matica curati.  Secunda  feminae  phlegmaticae  pa- 
riter, cui  medebantur  vomitoria,  cathartica,  fri- 
ctiones capitis  aromaticae  et  provocatus  pedum  su- 
dor. Tertia  feminae  nervosae  melancholicae,  cui 

plurimum  setacco  emendatus  est  auditus,  nec  ta- 
men plene  vitio  liberatus  est.  Quarta  pueri  ex 
tussi  quinta  surdi,  quam  sanarunt  frictiones  capi- 
tis , vomitoria , cathartica  repetita , pediluvia  et 
gargarismata  irritantia  duoque  cauteria  ad  nucham. 
Quinta  juvenis  temperiei  lymphaticae  scrofulosae. 
Morbum  refractarium  sustulere  tandem  purgantia  re- 
petita et  vesicans  largum  nuchae  impositum.  Sexta 
viri  podagrici , perforata  tympani  membrana  , feli- 
citer curati.  Suppar  fuit  supparis  curationis  even- 
tus in  aegrotante  septima.  Octavus  aeger  imper- 
fectam tantum  sanationem  expertus  est , propter 
curationem  forsitan  non  absolutam.  Nonae  pluri- 
mum profuit  membranae  tympani  perforatio.  De- 
cimum juvarunt  injectiones  tubae  per  nares:  et  un- 
decimum et  duodecimam  et  decimam  tertiam  et 
quartam  decimam  et  decimam  quintam  et  sextam 
decimam  et  decimam  septimam.  In  aegro  decimo 
octavo,  propter  curam  intermissam,  imperfecta  sa- 
natio : similiter  in  aegro  decimo  nono  et  vigesimo , 
cui  auris  dextra  audiendi  facultatem  recuperavit : 
profuere  quoque  injectiones  aegro  vigesimo  primo. 
Quibus  quidem  exemplis  docemur,  remedium  hoc- 
ce , licet  nequaquam  certum,  tamen  crebro  fuisse 
salutare  in  hac,  de  qua  sermo  est,  specie  surdi- 
tatis. 

Surditas  ex  sanguine  in  aurem  internam  effuso 
et  congesto  , perforatione  membranae  tympani  san- 
guinisque  evacuatione  curanda  est.  Eam  autem 

post  capitis  laesiones  mechanicas  exspectabitis,  ex 
iis  ubi  superest  cophosis. 

A nervo  compresso,  quae  oritur,  surditas,  lente 
oritur  aliasque  conjunctas  habet  sensuum  tum  ex- 
ternorum, tum  internorum  laesiones.  Ex  tali  mor- 
bo periit  Jonathan  Swift  vir  ingeniosissimus,  qui 
ante  saepius  vertiginosus  et  surdus,  senex  factus  et 
perfectam  cophosin  et  morbum  comatosum  passus 
est:  ex  quo  occidit,  cerebro  scilicet  seri  copia  op- 
presso. 

Surditatem  paralyticam  faciunt  cerebri,  aut  ner- 
vi ipsius,  ex  gravi  sono  commotio,  convulsiones, 
apoplexia , febres  tum  aliae , tum  intermittentes , 
aurium  cum  partibus  aegris  sympathiae,  praesertim 
cum  officina  prima ; unde  evacuantium  usus  repe- 
tendus est ; dentitio  , senectus  ; manifestant  decur- 
sus plerumque  tardus,  auditus  sub  gravi  sonitu  et 
fragore  ad  tempus  rediens.  Exempla  ab  auctore 
proposita  decem  numero  sunt ; quorum  prius  mu- 
sici est,  ex  otalgia  surdi,  qui  post  leves  apoplexias 

i 

et  convulsiones , adplicatis  ad  suras  vesicantibus 
corporeque  probe  purgato  , rem  admirantibus  om- 
nibus , perfecte  convaluit,  post  novem  annorem 
surditatem.  Altera  sympathica,  ex  morbo  gastrico, 
evanuit  firmato  intestinorum  tono  per  aquam  Sel- 
teranam  et  c.  Peruv.  magnesiae  junctum.  Tertium 
mulieris  periodo  critica,  sanguinis  periodicis  detra- 
ctionibus, et  fonticulo  in  brachio  excitato  sublatae 
surditatis  exemplum  est.  Quintum  verminosae  est, 

vermifugis  expulsae:  similiter  sextum  et  septimum. 
Aegra  nona  plurimum  profecit  et  martialium  et  cau- 
terii ad  processum  mastoideum  beneficio : erat  au- 
tem temperamenti  lymphatici.  Decimae  denique 
multum  correctus  auditus  est  vaporibus  aethereis 
ad  meatum  auditorium  transmissis.  Plethoricam 
surditatem , quam  dignoscetis  plethorae  capitis  in- 
diciis, sanguine  detracto  abunde  sanabitis,  ut  epi- 
staxi larga  sanavit  natura  in  milite,  cujus  historia 
narratur  observatione  150a  Itardi  et  in  puero  sq. 
obs.  Notanda  etiam  obs.  156.  in  qua  medicus  ne- 
que a venaesectione , neque  a depletione  topica  in 
latere  affecto,  sed  ab  ea  in  opposito  latere  demum, 
per  revulsionem , optatum  successum  impetravit. 

Ad  surditatem  metasticam  eam  refert  Itardus  , 
quae  morbillos,  quae  podagram,  quae  tineam  re- 
percussam sequitur.  Medebuntur  ei,  quae  vel  mor« 
bum  ad  sedes  pristinas  revocant,  vel  revellunt  ac 
derivant  remedia. 

Cachecticae  denique  surditati,  quae  cachexiae  op- 
ponenda remedia  sunt:  syphiliticae  v.  c,  antisyphi- 
litica;  quod  quam  fortunate  fieri  possit,  exemplo 
docuit  Itardus. 

Ne  ipsam  quidem  congenitam  surditatem  sine 
ulla  esse  sanationis  spe , idem  exemplis  monstravit 
auctor.  Primum  puellae  est  vigesimo  tunc  aetatis 
anno,  cujus  mater  gravida  octavo  mense  cum  ma- 
ritum viderat  a famulo  confossum,  tremorem  passa 
est  totius  corporis  et  longas  syncopes  et  haemor- 

Zib.  II,  Pars  II,  21 

rhagiam  uterinam  et  quinto  abindedie,  filiam  enixa 
est  sanam,  robustam,  quam  tamen,  quo  tempore  fari 
incipiunt  infantes,  surdam  et  mutam  esse,  cogno- 
verunt* Morbus  qui  insanabilis  reputabatur  , post- 
quam plures  medici  Hispaniae  incassum  in  auxilium 
vocati  sunt , a septimo  inde  aetatis  anno  naturae 
relictus  est.  Eo  autem,  quo  dixi,  tempore  alter 
medicus  , paralysin  accusans  , proposuit  ad  nucham 
et  sub  mento  prope  linguae  basin  adponere  moxas, 
quarum  beneficio  intra  paucos  menses  audiendi  et 
loquendi  facultate  gavisa  est  puella.  Alter  ipsius 
Itardi  aeger  audire  et  loqui  didicit , perforato 
tympano , verum  non  ita  diu  post  ex  febre  hecti- 
ca,  quae  jam  prius  prehenderat  puerum,  ipse  in 
patriam  redux,  periit. 

Ex  brevi  hacce  operis  Itardi  relatione  perspi- 
cietis , auctori  non  defuisse  opportunitatem  et  ob- 

* 1 i i 

servandi  et  curandi  varias  surditatis  species  et  quod 
volebam,  hujus  medici  experientia  ipsi  frui  poteri- 
tis. An  etiam  arte  fruemini,  equidem  ignoro:  mi- 
hi nec  metasyncritica  methodus,  nec  composita  il- 
la medicina  magnopere  placent  ac  doleo , tantae 
experientiae , ob  id  ipsum  , perexiguos  fructus  esse 
sive  medendi  consilia , sive  paria  nobis  optemus 
tanti  mali  auxilia. 

Quidni  nos  igitur  aliorum  quoque  medicorum 
imploremus  opem,  ut  hoc  optato  fine  potiamur. 

Jo.  H arrisor  Curtis  An  glus  surdorum  medicus  plu- 
res retulit  casus  surditatis,  quorum  nonnullos  com- 

meritabimur.  In  ea,  quae  ab  affecto  genere  nervo- 
rum surditas  est,  derivante  et  revellente  utitur  me- 
dicina: per  vesicantia  pone  aures  et  cathartica  re- 
media. Talis  casus  est  sextus  decimus  et  qui  sequi- 
tur , decimus  septimus , pueri  corpore  gracili , cui 
tamen  opus  fuit  victu  roborante  et  tonica  corticis 
virtute  ad  emendandam  ex  catharsi  superstitem  im- 
becillitatem: talis  viri  juvenis  plethorici , cui  prae- 
terea abunde  sanguis  detractus  est  et  setaceum  ex- 
citatum in  nucha:  deinde  vero  et  huic  cortex  prae- 
scriptus est;  tales  19,  20,  21,  22.  Ubi  cum  he- 
patis aegritudine  morbus  erat,  hunc  per  mercu- 
rium tentavit.  Hystericis  nervina  tonica  praebuit. 
Medicinam  electricam  et  galvanicam  nunquam  cer- 
tam aegris  salutem  adtulisse , testatur.  Hujus  tamen 
auctoris  observationes  adeo  breves  sunt  et  man» 
ceae,  ut  magis  clinici  diarium,  quam  morbi  histo- 
riae esse  videantur,  neque  hunc  auctorem,  qui  ad- 
eant, ab  eo  doctiores  multo  reversuri  sint. 

Itaque  nuperum  etiam  audiamus  de  morbis  au- 
rium auctorem , Gulielmum  Kramerum.  Is  , more 
inter  Germaniae  potissimum  medicos  non  inaudito, 
caeteros  rei  medicae  scriptores  acriter  carpit  ac 
perhibet , in  nullo  hactenus  opere  medico  adeura- 
tam  beneque  factam  inveniri  surditatis  nervosae  ob- 
servationem nullamque  existere  propriam  ejusdem 
curandi  methodum.  Rudem  esse,  quam  adhibere 
solent  medici  idque  jure  suo  optimo  queritur.  Ipse 

praesertim  vapores  aethereos  { acth.  acet,  reliquis 

mitiorem  commendat)  proprio  adparatu  eliciendos 
atque  auri  admovendos  tanquam  salutares  praedi- 
cat. Discernendam  autem  esse  surditatem  erethi- 
cara  a surditate  torpida  (paralytica)  in  illa  cum 
stimulis  caute  mercandum , recte  praecipit.  Ve- 
rum hisce,  quae  universam  spectant  auctoris  do- 
ctrinam , relictis , ut  solemus , rerum  testimonia 
quaeramus.  Peculiares  igitur  observationes  nume- 
ro decem  breviter  interpretemur. 

Prima  aegra,  puella  undecim  annorum,  bona  cor- 
poris valetudine,  absque  caussa  manifesta  jam  mul- 
tis abhinc  annis  baryecoiam  et  tinnitum  aurium 
passa  est.  Meatu  auditorio  utroque  sano  sanisque 
tubis,  initio  m.  Januarii  a.  1832.  vapores  aetheris 
adhibebantur  et  post  curationem  novem  mensium 
perfecte  convaluit. 

Juveni  observationis  alterius  multum  levaminis 
eadem  methodus  adtulit.  Pariter  aegro  tertio ; ma- 
gis etiam  feminae  obs.  4.  (Totius  libri  58.  est)  al- 
terique  obs.  5.  et  aegrae  sextae.  Eodem  balneo  va- 
poris auditus  emendatus  est  juveni  obs.  7.  Eo  ni- 
hil profecit  alter  juvenis  obs.  8.  Multum  contra 
juvencula  obs.  9.  Minus  viro  profuit,  obs  10. 

Hisce  perlectis  atque  perpensis  aegrotantium  hi- 
storiis, de  hujus  methodi  efficacitate  nos  nequa- 
quam certiores  factos  esse,  ingenue  confitemur, 
nec  credimus,  multos  fore  aegros,  qui  tam  diutur- 
nae medicationis  taedia  aequo  animo  ferant;  prae- 
sertim cum,  an  constans  levamen  experturi  sint, 

incertum  sit.  Ouocirca , si  vera  sit  auctoris  que- 
rela, desiderari  hactenus  surditatis  nervosae  thera- 
peiam,  fateamur  necesse  est.  Ea  quamdiu  lateat, 
ecquid  superest,  quam  ut  therapeuticos  universalis 
obtemperemus  praeceptis  et  tam  caussis,  quam  ae- 
gris medicinam  aptemus.  Medicum  enim  , qui  rem 
bene  gerere  cupiat,  et  communia  et  propria  intue- 
ri oportet. 


DE  PARALYSI. 

Vulgo  physiologia  habetur  medicinae  practicae 
interpres  ob  eamqne  rem  medicorum  practicorum 
observationes  a physiologis  negliguntur , quamvis 
ex  iis  discere  plurimum  possint.  Exemplo  sit  pa- 
ralysis, quae  distinctionem  nervorum  motus  et  sen- 
sus longe  docuit  ante  recentiorum  circa  ipsam  fa- 
cta pericula.  Nempe  alias  perire  motuin  super- 
stito sensu,  alias  perire  sensum,  motu  integro, 
observaverunt:  inierim  .tamen  Jo.  Cooke  Anglus  , 
probatissimus  de  paralysi  scriptor,  nunquam  se  no- 
tasse sensum  prorsus  extinctum : saepius  contra  par- 
tes paralyticas  gravi  affectas  dolore,  refert.  Nec 
frigere  semper  eas , verum  aliquando  praeter  mo- 
dum calere,  prouti  ex  aere  rerumque  ambientium 
conditione  mutantur  idque  exemplo  probat  aegri 
cujusdain,  cujus  bracilium  paralyticum  calebat  adeo 

iit  tangere  nequiret  medicus.  Is  rei  novitate  per- 
culsus accepit,  aegrotantem  ex  amici  consilio  adpo- 
suisse  brachio  pannos  fervidos  et  paullo  ante  me- 
dici adventum  amovisse. 

Etiam  laxae  et  hydropicae  fiunt  partes  paraly- 
ticae , quod  tamen , ut  phaenomenon  mutatae  tem- 
peraturae , sine  vitae  plasticae  nervique  sympathici 
laesione  posita  intelligi  nequit : ut  rerum  oblivio 
mentisque  affectio  cerebrum  laesum  ponih 

Morbus  tardi  decursus  est  et  a partibus  a capite 
remotissimis  sanatio  incipit : ut  in  hemiplegia  (unius 
lateris  paralysi)  in  crure  movendi  potentia  longe 
redeat,  antequam  brachium  motum  et  robur  reci- 
piat. 

Distinguunt  inter  hemiplegiam,  unius  lateris  pa- 
ralysin, paraplegiam,  paralysin  trunci  et  artuum, 
et  paralysin  partis  singulae. 

Hemiplegiam  vulgo  antecedit  apoplexia  ej usque 
multiplex  varietas  est  : transversa  , intermittens  , 
jam  motus,  jam  sensus  idque  in  ejusdem  aegrotan- 
tis partibus  oppositis,  quorum  omnium  exempla  ex 
rei  medicae  scriptoribus  citavit  Cooke  : inter  quae 
duo  memoratu  perdigna  virorum  celeberrimorum 
de  Saussure  et  Vieusseux,  quibus  ipse  tertium  ad- 
jecit militum  ducis,  quod  (brevior  enim  hujus  re- 
latio est)  vobiscum  communicare  animus  est.  » Vir 
ille  sexagenarius  a.  1795.  manus  dexterae  robur  mi- 
nui sensit.  Increvit  haec  infirmitas  usque  ad  ana* 
i §00.  quo  per  mercurium  medici  consilio  sumptum 

stetit.  Erat  autem  haec  hujus  aegrotantis  conditio. 
Musculi  brachii  sistri  ab  humero  ad  cubitum  te- 
nues erant  et  imbecilli , musculis  antibrachii  inte- 
gris : in  latere  dextero  contra  musculis  humeri  car- 
nosis et  robustis,  antibrachii  erant  plurimum  exte- 
nuati et  ad  motum  impotentes,  cujus  mali,  ut  caus. 
sa  latuit , ita  nulla  potuit  medicina  reperiri.  Universe 
difficulter  sanatur , nec  nisi  imperfecte : saepius  cito, 
nec  opinato  pereunt.  » Solent  autem  , ita  Celsus,  qui 
per  omnia  membra  vehementer  resoluti  sunt , celeri- 
ter rapi ; si  correpti  non  sunt,  diutius  quidem  vivunt, 
sed  raro  ad  sanitatem  superveniunt  et  plerumque 
miserum  .spiritum  trahunt,  memoria  quoque  amissa. 

Paraplegiam,  quo  nomine  Boerhaavio  adpellatur 
paralysis  omnium  cervici  suppositarum  partium , vul- 
go inferiorum  magis  esse,  quam  superiorum  partium 
animadvertit  Cooke  ejusque  creberrimam  esse  ex 
spinae  morbo  aut  laesione  originem:  cujus  generis 
est  paralysis  Pottii  ex  carie  vertebrarum : alia  ex 
cerebro  est,  alia  ex  spinae  medulla;  quarum  mentio 
facta  est  in  capite  de  apoplexia. 

Paralyses  partium  singularum  numerosissimae : 
nervorum  olfactus,  visus,  gustus,  auditus,  tactus, 
aut  musculorum  palpebrarum,  faucium,  loquelae, 
vesicae;  de  quibus  partim  diximus,  partim  dicemus; 
nec  solius  vitae  animalis  hoc  vitium,  sed  vitae  quo- 
que organicae,  ut  bene  vidit  Boerhaavius  et  ad  pro- 
gnosin,  diagnosin,  aetiologiam  adplicuit.  Subinde 
labiorum,  oris,  palpebrarum,  crebro  linguae  ejusmo- 

di  paralyses  singulares,  aut  brachii,  manus,  digiti. 

Caussarum  in  numero  recensent  refrigerium,  in- 
solationem , abusum  thermarum,  aut  vini  vinique 
spiritus , animi  perturbationes  ac  quaecunque  apo- 
plexiam creant.  Ex  rheumatismo  natam  viderunt 
Galenus,  IIoffmannus , Huxhamus,  Darwinus,  vidi 
ipse  in  anicula  curavique  vesicante  nuchae  impo- 
sito : quo  cutim  urente,  rediit  loquendi  potentia 
verborumque  usus.  Vidit  ex  catameniorum  fluxu, 
propter  aetatem  deficiente,  Portallius.  Ut  crebio 
etiam  in  singularum  partium  paralysi  aut  cerebro 
aut  medullae  spinalis  vitia  reperta  sunt , ita  nec 
raro  abdomen  malorum  fons  est:  id  quod  a Bellio 
animadversum  scripto  mandavit  Cooke:  nempe  pa- 
ralyses brachiorum  , praecipue  infantum  tenellorum 
ex  colica  nasci,  quibus  si  crura  tacta  sint,  a spina 
perperam  repeti.  Supparis  originis  paralysis  satur- 
nina  est , cujus  antea  memini. 

Extispicia  similia  docuerunt  iis , quae  in  apople- 
cticorum  funeribus  conspiciuntur. 

i 

Prognosin  hemiplegiae  aut  paraplegiae  praecipue 
infaustam  pronunciat  experientissimus  Cooke  ac  fa- 
tetur, sese  nonnisi  semel  aut  bis  sensum  et  motum 
in  liemiplegico  redintegratos  observasse.  Etenim 
vel  apoplexiam  sequi , vel  stationarium  fieri  morbum , 
vel  sensim  increscere. 

Hemiplegiae  eadem  fere,  quae  apoplexiae  curatio 
est.  Motus  corporis  moderatus,  victus  tenuis,  rerum 
initantium  amotio  alvique  excretio  regularis  eam 

saepenumero  pracvertent.  Natam  curabunt  omnium 
optime  largae  ac  frequentes  sanguinis  detractiones 
alvique  purgationes;  quam  curandi  methodum  rerum 
exemplo  commendant:  nisi  conditio  corporis  infirma 
hydropica  aliter  jubeat.  His  cathartica  magis  apta 
sunt.  Emetica,  a multis  licet  praescripta,  minus 
secura  sunt,  nec  securiora  ptarmica.  De  utrisque 
Swietenius  audiendus : » satis  patet  validissimos 
illos  concussus  per  vomitoria  et  sternutatoria  adhi- 
beri non  posse,  nisi  viscera  bona  fuerint,  vires  sa- 
tis firmae  et  nullus  metus  sit  apoplexiae  a plenitu- 
dine vasorum , quae  rumpi  possent  in  encephalo  in- 
ter vomendum  vel  sternutandum.” 

Animi  motus  quam  fuerint  efficaces  ad  sanan- 
dam paralysin , testentur  haec  a Swietekio  prolata 
exempla.  »Ira  summa  percitus  herus,  dum  famu- 
lum fuste  excipere  nititur,  liberatur  illicoab  annosa 
contractione  poplitum,  quae  omnem  gressum  im- 
pediverat. Alteri  per  plures  annos  hemiplectico , 
incassum  tentatis  omnibus  auxiliis , dum  domus 
deflagrabat,  in  qua  decumbebat  miser,  ilico  rediit 
motus  et  a summo  aedium  praecipitem  se  dedit 
posteaque  liber  ab  hoc  morbo  vixit.” 

Ex  stimulis  externis  frictiones,  vesicantia,  sina- 
pismi adhiberi  solent.  Illas  laudat  plurimum  Coo- 

/ 

ke;  hos  aegris  sensu  carentibus,  ne  nimis  irritent, 
cum  cautione  admovendos  esse  praecipit;  vesican- 
tia denique  in  plcthoricis,  apoplecticis  ante  san- 

guinem  detractum  reprobat;  ego  hisce  nec  ante? 

nec  post  depletiones  convenire  censeo  ac  Tissoto 
assentior,  ea  potius  apoplexifcra,  quam  apoplexifuga 
dicenti.  Neque  electricum  fluidum  semper  tutum 
esse  existimo:  subinde  juvisse  videtur.  Plurimum 
huic  medicationi  favet  II aenius  nostras  atque  ali- 
quot tradidit  observationes,  quae  illius  testantur  ef- 
ficacitatem. Duas  memorabo,  huc  inprimis  spe- 
ctantes. 

» Yir  50  annum  agens , latus  sinistrum  paralyti- 
cus factus  m.  Aprili  a.  1755.  ad  nos  aestate  media 
1750.  adductus  est.  Remedia  interna  ex  classe  neu- 
roticorum roborantiumque  petita  interpolata  pur- 
gantibus, varii  generis  frictiones,  cucurbitae,  alter- 
nis diebus  numerosae  adplicatae,  rem  equidem  in 
melius  verterant , non  percuraverant.  Ad  machi- 
nam denique  intra  7 septimanarum  spatium  con- 
valuit integre. 

Yir,  quem  alebat  scribundi  peritia,  a binis  retro 
annis  post  arthritidem  vagam  , fiebat  paralyticus , 
ita  ut  aegerrime  pedibus  uteretur  ultraque  cala- 
mum ducere  non  posset  et  infantis  instar  esset 
alendus.  Sesquimensis  spatio  ad  machinam  ita 
convaluit,  ut  et  bene  ambulare  et  victum  iterum 
sibi  calamo  comparare,  scriba  potuerit.” 

Nec  tamen  omnibus  eadem  hoc  auxilio  felicitas 
contigit.  Diemerbkoeckii  relationem  an  ei,  an  ani- 
mo commoto  adscribam , cum  Snvietenio,  qui  ipsam 
citat,  dubito.  Yobis  casum  referam  : » mulier,  quae 
sexto  aetatis  anno  ex  subito  terrore  paralysi  totius 

corporis,  excepto  solo  capite,  correpta  fuerat  et 
postea  extrema  inferiora  per  triginta  et  octo  annos 
habuerat  paralytica  , subito  liberata  fuit  ab  hoc 
morbo , dum  horrenda  tempestate  ingruente , ful- 
men ingens  illam  undique  circumfulsisset.  Testa- 
tur autem  BiemeRbroeckius  , omnium  conspectui  ex- 
positam fuisse  sanatam  illam  mulierem  seque  ipsam 
millies  invisisse  paralyticam  et  postea  per  quinde- 
cim annos  et  plures  vidisse  sanam.” 

Moxam  utrique  spinae  parti  inustam  , prope  pri- 
mam et  secundam  dorsi  vertebram,  ex  consilio  ce- 
leberrimi chirurgi  Bupuitren,  paralysin  sustulisse 
a Cookio  relatum  legimus. 

Alium  paralyticum  juvasse  rhus  toxicodendrum 
trium  hebdomadum  tempore.  Aliis  profuisse  nu- 
cem vomicam:  verum  crebro  ejus  usum,  propter 
convulsiones  ipsumque  tetanum,  quas  concitaverat, 
debuisse  omitti.  Nonnullos  sanasse  fl.  arn.  mont. 
alios  raphanum  rusticanum,  semina  sinapios,  tinct. 
cantharidum  : hanc  autem  propter  vim  acerrimam 
maximas  cautiones  requirere.  Paralysi  Pottii  cau- 
stica opponunt : antiscrofulosa  vero  potissimum  op- 
ponenda esse,  arbitratur  Cooke. 

Ultimo  loco  notandum , sanasse  naturam , Boer* 
ha  avio  teste,  morbum,  qui  sartorem  ter  paralysi 
correptum  et  toties  sanatum , febre  magna  superve- 
niente, vidit.  Nititur  hoc  principio  curatio  per  sti- 
mulantia , acria,  antiscorbutica , g.  ferulacea,  aro- 
mata caet. ; quae  tamen  ne  temere,  nec  nisi  omni- 

bus  perpensis  et  ponderatis,  administretis,  adhor- 
tatos vos  cupio. 


DE  ASPHYXIA  ET  SYNCOPE. 


De  asphyxia  et  syncope , quas  nonnulli , minus 
recte  tamen,  ut  mihi  quidem  videtur,  inter  coma- 
ta numerant,  brevis  esse  eapropter  et  possum  et 
debeo,  quia  et  ab  aliis  quam  plurimis  cum  pridem, 
tum  nuper  tractatae  sunt  et  si  ad  particularia  de- 
scendere vellem , sermonis  exitum  vix  invenirem. 
Tradam  igitur  quaedam  consectaria  practica , qui- 
bus summam  rei  complectar.  Plura  qui  de  illa 
scire  cupiant,  adeant  virum  doct.  Marc,  qui  nu- 
per librum  edidit  practicum  de  submersorum  et 
asphycticorum  curatione,  omni  titulo  commendabi- 
lem: est  enim  docte,  perspicue  et  liberaliter  con- 
scriptus, quemadmodum  exposita  ipsius  epitome  in- 
tclligetis.  In  prima  parte  de  prophylaxi,  in  altera 
de  therapeutice  verba  fiunt.  Haec  quo  simplicior, 
eo  melior  fore , recte  dicitur.  Asphyxia  submer- 
sorum , tamquam  typo  proposito , semper  tria  esse 
notanda  phaenomena  essentialia  animadvertit:  ab- 
sentiam respirationis,  circulationis  et  caloris. 

Quae  ad  respirationem  resuscitandam  proposita 
sunt  auxilia:  aeris  inflatus  ( insufflation ) et  aspira- 
tio, exigunt  solutionem  quaestionis,  utrum  aqua 

pulmones  intret , cui  affirmative  respondetur  et  qui- 
dem experimentis  et  observationibus  virorum  do- 
ctorum Albert,  Viborg,  Piorry,  Scheel  et  Blum- 
hardt  : differre  tamen  monemur  asphyxiae  formam  „ 
pro  discrimine  mortis  sive  citae,  seu  tardae:  in  hoc 
casu,  propter  saepius  repetita  aerem  hauriendi  ten- 
tamina , vias  aerias  pleniores  esse  aquarum , in  illo 
(epilepticorum  est  fere,  et  ebriorum  eorumque,  qui 
sibi  mortem  consciscere  voluerunt ) capite  prono 
et  mox  sub  aquis  pereuntium,  parca  aut  nulla  fere 
in  trachea  et  bronchiis  aqua.  Quemadmodum  igi- 
tur inflatus  ab  hoc  auctore  periculosus  aut  inutilis 
saltem  et  ad  respirationem  suscitandam  ineptus  cen- 
setur, sic  aspiratio  contra  salubris  et  efficax:  id- 
que  rerum  testimoniis  probatur.  Eodem  consilio 
laudatur  compressio  alterna  pectoris  et  abdominis, 
ad  imitandos  motus  alternos  respiratorios. 

Circulatio  restituetur  his  ipsis:  neque  opus  erit, 
venam  aperire  et  detrahere  sanguinem,  immo  no- 
cebit, nisi  subveniente  congestione  et  statu  apo- 
plectico:  sub  renisu  etiam,  corpore  pleno  atque  hu- 
morum mole  oppresso , aut  superveniente  peripneu- 
monia;  quod  ubi  negligitur , atque  ut  fit,  insano 
stimulorum  usu  sensus  sopitos  excitare  tentatur,  vi- 
ta minima  brevi  extinguetur  numquam  revocanda. 
Tutior  per  cucurbitulas  partium  depletio.  Nec  mi- 
nora emeticorum  damna. 

Calor  revocatur,  prompte  commutandis  vestibus 
humidis  frigidis  cum  calidis  de  lana,  leni  corporis 

frictione  , corporis  interni  fumigatione  per  clyste- 
res de  nicotiana,  quos  si  auctoritates,  si  argumen- 
ta theoretica,  si  disputationes  audiatis,  proscri- 
bere , si  exempla , si  observationes , si  experien- 
tiam, defendere  vobis  animus  erit. 

Atque  haec  universe  dicta  sufficiant  de  asphyxia 
submersorum. 

In  asphyxia  per  aerem  mephiticum:  prompta  in 
aerem  liberum  deductio , affusiones  aut  aspersio- 
nes aquae  gelidae ; lotiones  cum  aqua  chloruret , 
atque  aceti  vini  potio  , ubi  latrinorum  mephitis 
culpanda. 

in  asphyxia  ex  fulmine  balnea  telluris : in  ea , 
quae  a frigore  est,  nix,  aqua  glaciata,  nonnisi  pe- 
det en  tim  cauteque  aucta  temperatura,  profuerunt. 

Neonatorum  asphyxia  et  apoplexia  rite  discer- 
nendae: nec,  siquidem  necesse,  nisi  unica  vice  in- 
flandus aer,  praecipiente  Fothekgillio, 

Ordo  auxiliorum  adhibendorum  jubet  incipere  a 

4 

respirationis  cura  in  submersis , suffocatis:  a calore, 
in  asphyxia  ex  frigore  : a nervorum  potestate  redin- 
tegranda, in  asphyxia  per  fulmen.  Tandem  si  nihil 
proficitur,  intermittendae  subinde,  interposita  quie- 
te, sive  frictiones,  seu  alia  remedia  sunt:  nihilque 
per  os  ingerendum  aegro,  nisi  post  recuperatam  de- 
glutiendi  spirandique  facultatem ; redeunte  atque 
evigilante  vita , et  congestionibus  nascentibus  oc- 
currendum et  hypersthenia  potissimum  fugienda  est. 

Praesagia  plurimum  incerta  in  iisque  edendis 

temporis,  complicationum,  medicationis  praesertim 
ratio  habenda.  In  hac  ne  a vulgo  peccetur,  edita 
sunt  a philanthroporum  societatibus  mandata  pu- 
blica , quorum  unum , quae  submersos  spectat  , 
vobis  notum  cupio:  est  enim  ab  Amstelodamens?- 
bus  nostratibus  vulgatum , qui  ejusmodi  societate 
creanda  primum  exemplum  dederunt , quod  secuti 
sunt  Hamburgenses  primum  , deinde  Londinenses , 
tandem  Parisienses  caeteraeque  magnae  orbis  cul- 
tioris civitates.  Hoc  loco  praecipitur,  submersus 
quomodo  portandus  , vestiendus  , calefaciendus  , 
mundandus,  fricandus  leniterque  premendus,  imi- 
tando spirationis  vices,  fumigandus;  quando  exci- 
tandus, reficiendus,  aut  deplendus,  evacuandus, 
idque  eo  perspicuo  ac  simplici  sermone , qui  ho- 
rum esse  mandatorum  debet. 

Hisce  breviter  de  asphyxia  praeceptis  quaedam 
de  syncope  addere  lubet:  siquidem  de  apoplexia 
prius  monuimus.  Nam  hae  sunt  tres  species  mor- 
tis: suffocatio,  inquam,  syncope  atque  apoplexia, 
quae,  ut  recte  viderat  Lancisius,  simul  plerumque 
concurrunt:  idque  de  syncope  observans:  » morbi 
omnes,  scribit,  ex  sanguinis,  aut  cordis  magnorum- 
que  vasorum  vitio  exorti,  si  aegros  ex  tempore  in- 
terimant, id  moliuntur,  quia  alternum  cordi  mo- 
tum celeriter  auferunt  ac  propterea  syncopem  in- 
ducunt, ex  qua  facile  est  concipere,  quomodo  cum 
cerebri,  tum  pulmonum  motus  continuo  sistantur, 
seu  quomodo  apoplexia  et  suffocatio  cx  necessitate 

succedant.”  Hoc  autem  si  uberius  cupiatis  exposi- 
tum, adeatis  virum  celeb.  Bichat  in  ejus  Recher - 
ches  physiologiques  sur  la  vie  et  la  morti  quem 
ipse  potissimum  secutus  sum  in  ultima  parte  Ini- 
tiorum disciplinae  pathologicae  , quae  inscribitur : 
Thanatologia , sive  de  morte  ejusque  genere  vario, 

861  sqq.  pag.  349  sqq. 

Nec  tamen  ita  secuin  cohaerent,  ut  uno  posito, 
mox  alterum  ponatur:  nam,  rem  ostendente  Mor- 
gagno : asphyxia  sine  syncope  esse  potest,  sed  non 
syncope  sine  asphyxia  et  ut  apoplexia  saepenumero 
serius  demum  supervenit,  sic  in  apoplexia  ipsa  non 
continuo  respiratio  et  circulatio  sistuntur,  sed  ali- 
quo demum  post  tempore.  Syncopes  historias  a 
Lancisio  et  Morgagno  memoriae  proditas  percur- 
rentes videbitis,  in  aliis,  ex  ea  mortuis  hominibus 
reperta  fuisse  cordis  majorumque  vasorum  vitia: 
cordis  eurysmata , ulcera,  valvularum  vitia,  aneu- 
rysmata arteriarum  : in  aliis  contra  nihil , quod 
rem  probabiliter  explicaret ; nam  de  polypis  post 
mortem  inventis  nolo  dicere,  quum  non  de  sequelis, 
sed  de  caussis  sermo  est;  ita  ut  crebro  nervorum 
duntaxat  cardiacorum  culpa  animo  linqui  videan- 
tur. De  qua  culpa  legendus  Morgagnus  est,  qui  sa- 
cerdotis historiam,  in  cujus  thorace  nihil  quod 
merito  accusetis  , in  cerebro  nimium  aquae  in  ven- 
triculis cumulatae  inventum  est;  his  verbis  com- 
mentatur: noli  mirari,  si  in  hoc  quoque  homine 
non  sine  interjecta  nervorum  mentione  passim  ani- 

ini  defectionum  caussam  indicari , quando  nihil 
nisi  in  cerebro  et  ad  ventriculum  repertum  est, 
ubi  hanc  fuisse  conjiciamus;  nervi  autem  sive  ad 
originem  compressi,  sive  alibi  irritati  quam  saepis- 
sime et  evidentissime  faciunt,  ut  animo  deficia- 
mus. Constat  id  e tot  deliquiis,  quae  homines  pre- 
hendunt aut  certis  animi  affectibus  de  improviso 
perturbatos,  aut  teterrimis  odoribus  perculsos,  aut 
acerbissimis  nervosarum  partium  et  ventriculi  prae- 
sertim doloribus  correptos.  Nec  obstare  credas , 
quae  de  cordis  motu  hoc  tempore  disputantur, 
quasi  a nervis  minime  penderet.  Aliud  enim  est, 
absque  nervis  posse  ad  tempus  cor  moveri;  aliud 
iis  laesis  et  praesertim  irritatis  non  posse  cordis 
motum  vitiari,  plurimum  minui  atque  adeo  inter- 
rumpi. Iilud  primum  si  cui  alii , certe  amplissimo 
Sejsaco  erat  notum  atque  perspectum.  Sed  num 
propterea  negavit  alterum?  Imo  vero  si  praeclarum 
ejus  de  syncope  caput  leges,  videbis  sane,  haud 
aliter  ac  modo  a me  factum  est,  id  mali  subinde 
ab  nervis  ubi  ubi  irritatis , praesertim  vero  sive  in 
cerebro  compressis , sive  ibi  aut  in  ventriculo  sti- 
mulatis, deducere.” 

Itaque  in  hac  quoque  neurosi  errarent  turpiter, 
qui  semper  laesionem  organicam  culparent:  nec  mi- 
nus errarent,  qui,  ut  fieri  solet,  semper  solos  ac- 
cusarent nervos.  Quid  igitur  ? Caussa  diligenter 
perquirenda  est,  qua  fiat,  ut  cor  facilius  ac  cre- 
brius delinquat:  an  antecesserit  rheumatismus  ar« 

Lib.  II.  Pars  IT,  ™ 

ticularis,  arthritis,  hydrops,  an  vitia  lateant  arte- 
riarum, an  plethora,  an  inanitio,  an  dyscrasia  san- 
guinis cordis  motum  impediverit;  nec  perquirenti 
diligenter  semper  obscura  erit  mali  origo  aut  me- 
dicina: neque  obscura  pariter  praesensio,  quae  sae- 
pe mala,  saepe  vero  minus  gravis  reputabitur.  Ita 
hystericas  (sunt  verba  Lancisij)  et  praefocatas, 
mortuis  quamvis  adseriptas,  per  ipsam,  quae  ne- 
cem intulisse  visa  est,  paroxysmi  diuturnitatem, 
aliquando  revixisse  comperimus  ; unde  prudens  me- 
dicus raro  tam  abjectam  de  istiusmodi  improvisis 
mortuis  habere  debet  spem,  ut  sit  omnino  despera- 
tissimus: nimirum  boni  medici  erit  (dummodo  in- 
ternorum vasorum  rupturae , aut  contumacissimae 
obstructiones,  pressiones  aliaeque  prorsus  invinci- 
biles viscerum  nervorumque  affectiones  abfuerint ) 
subito  fateri , quam  maximum  timorem  ac  minimam 
subesse  spem,  ut  omnem  absque  famae  suae  detri- 
mento movere  lapidem  aegrumque  si  adhuc  vivit, 
ab  orci  faucibus  possit  eripere.  Ita  enim  homo  fit 
homini  Deus,  ut  pulchre  advertit  Tiraquellus,  cum 
medicus  morti  proximos,  ac  veluti  adjudicatos,  at- 
que etiam  quosdam , qui  mortui  putabantur , red- 
didit sanitati/’  Et  paulio  post,  exponens  difficul- 
tatem inveniendi  certa  signa,  quibus  dignoscan- 
tur, qui  natura  , non  arte  pseudomortui  occurrunt  : 
» horret  animus  meminisse  (clamat)  Ves alium  ne- 
glectae olim  anatomes  parentem  ad  mulierem  hy- 
stericam , quae  mortua  credebatur , dissecandam 

accersitum,  eo  negligentia  sua  fuisse  perductum, 
ut  vix  alteram  novaculo  impressionem  adegerit , 
cum  illa  motu  et  clamore  se  vivam  ostendit,  quae 
sane  res  virum  odiosum  ae  detestabilem  reddidit; 
idcirco  nihil  prius  sibi  esse  duxit,  quam  se  fuga 
subtrahere.  Sed  ne  sic  quidem  intestinum  terro- 
rem ac  carnificem,  quo  judice  nemo  nocens  absol- 
vitur , fugare  potuit ; moestitia  enim  confectus , 
non  multo  post , magno  rei  et  publicae  et  medicae 
detrimento,  interiit.” 

Quapropter  vos  cautos  esse  oportet,  neque  su- 
bitaneae mortis  sat  facile  credere  signis , verum , 
ne  vivi  sepeliantur,  certas  exspectare  notas  putre- 
dinis: haec  enim  unicum  certum  mortis  indicium 
est.  Quod  cum  in  aliis,  tum  in  mulieribus  gravi- 
dis teneatis , ne  prolis  servandae  cupidine  matrem 
imprudentia  perdatis. 

]N olite  tamen  putare,  vel  in  hystericis  aut  hypo- 
chondriacis spernenda  temere  esse  crebra  isthaec 
deliquia  animi : nam  praenotant  interdum  subita- 
neam mortem  quod  quando  praesertim  timendum 
sit,  hac  sententia  expressit  Cous:  qui  frequenter, 
ac  fortiter,  sine  caussa  manifesta  delinquunt  ani- 
mo, repente  moriuntur  (Aph.  41.  Sect.  II.) 

Ipsa  syncope  an  stimulantibus,  analepticis  aliis- 
ve  remediis  aut  modis  tuto  semper  abrumpatur, 
equidem  non  facile  dixero  , neque  longe  absum  ab 
opinione  Lancisii,  in  hystericis  potissimum  subinde 

aliquid  critici  aut  salutaris  subesse;  quandoquidem 

22  * 

audivi  has  querentes  , se  longe  melius  revixisse 
sponte,  quam  arte  resuscitatas. 

Nec  tamen  eapropter  artis  auxilia  reprobo,  prae- 
cipue tempore  inter  paroxysmos  medio,  aut  ante- 
quam eo  usque  res  devenerit,  quod  quo  quidem 
successu  fieri  possit,  Lancisii  exemplo  discite,  qui 
cum  tria  ante  lustra  pertinaci  sibique  sensibili  cor- 
dis contractione  indeque  orta  pulsus  intermittentia 
ex  hypochondriorum  consensu  per  sexennium  labo- 
rasset,  plus  in  aliis,  quam  in  se  ipso  diligens  et 
attentus,  usu  tandem  rhabarbari,  chalybis  et  juris 
viperali  perfecte  convaluit. 

Ea  de  syncope  adumbrata  vestrum  alicui  deside- 
rium moveant  rem  retractandi  atque  uberius  inter- 
pretandi: quod  profecto  praeclarum  foret  specimi- 
nis Academici  argumentum. 


DE  IIYSTERLA  ET  H YPOCHONDRI ASI. 

Passio  hysterica  et  hypochondriaca  an  distinctae 
sint  morbi  species,  an  unius  ejusdemque  species 
tantummodo  varietates,  virorum  eruditorum  con- 
troversia est:  de  qua  controversia,  quum  ad  utri- 
usque  cognitionem  plurimum  faciat,  paullo  uberius 
dicendum  erit. 

Praesertim  aetiologicam  hanc  quaestionem  fuisse 
pridem  inter  majores  et  esse  hodieoue  inter?  ae- 

quales,  docere  medicorum  disputationes  videntur. 
Manifesto  rem  declaravit  Sydeniiamits  , cujus  aucto- 
ritate maxime  illorum  opinio  nititur,  qui  harum 
affectionum  similitudinem  defendunt.  Hic,  » quam- 
vis , inquit,  omnis  retro  antiquitas  symptomata  illa 
adfectibus  hystericis  adnascentia,  utero  seinper  vi- 
tio verterit , si  tamen  affectiones  hypochondriacas 
vulgo  dictas,  quas  splenis  aut  viscerum  nescio  quo- 
rum obstructioni  imputamus , cum  mulierum  hy- 
stericarum symptomatis  conferamus  , vix  ovum  ovo 
similius,  quam  sunt  utraque  phaenomena,  depre- 
hendemus.” 

Hoc  auctoris  placitum  ut  morbi  descriptione  pro- 
bandum erat,  ita  de  hac  primo  videamus. 

Postquam  igitur  chronicorum  partem  mediam  ef- 
ficere affectus  hosce  adfirmaverat , ipsos  hunc  in 
modum  depingit:  » nec  spectabilior  est  hujus  mor- 
bi frequentia,  quam  varietas  illa  multiformis,  qua 
se  ostendit  et  nullos  non  aemulatur  ex  iis  affecti- 
bus , quibus  atteruntur  miseri  mortales.  Ouam- 
curique  enim  corporis  partem  insederit , sympto- 
mata, qualia  ei  competunt  parti,  statim  producit: 
et  nisi  medicus  tam  sagaci  quadam  sollertia  et  &i- 
v6xY)Tt,  quam  in  arte  peritia  valeat,  fraus  ei  fiet, 
atque  ista  symptomata  a morbo  aliquo  essentiali 
hujus  vel  illius  partis,  non  vero  ab  affectiorie  hy- 
sterica pendere  arbitrabitur. 

Quandoque  v.  gr.  capitis  arcem  occupans  apo- 
plexiam facit,  quae  similiter  hemiplegia  solvitur, 

eam  omnino  referens  apoplexiam  , qua  tum  aetate 
tum  mole  corporis  grandiores  siderantur. 

Quandoque  spasmos  horrendos  gignit  epilepsiae 
persimiles,  ventre  et  praecordiis  guttur  versus  in- 
tumescentibus et  nixus  ita  fortes  edente  aegra,  ut 
licet  alias  mediocrium  tantum  fuerit  virium  , jam 
omni  adstantium  ope  vix  retineri  queat ; incondi- 
ta interim  atque  inarticulata  cjuaedam  vociferans 
et  pectus  feriens.  Feminae  quibus  haec  species 
quae  uteri  strangulatus  vulgo  audit  familiarior  est, 
temperamento  sunt  utplurimum  plusquam  solet  san- 
guineo et  habitu  corporis  ad  viragines  accedente. 
Nonnumquam  exteriorem  capitis  partem  occupat, 
pericranium  inter  craniumque  dolorem  vix  tolera- 
bilem afferens , in  quadam  tantum  particula  , quae 
transverso  pollice  contegi  possit,  jugiter  defixum. 
Dolorem  hunc  etiam  comitantur  vomitiones  enor- 
mes. Ilacc  species  clavus  hystericus  mihi  est,  istas 
prae  caeteris  fatigans , quae  chlorosi  laborant. 

Nonnumquam  in  partes  incidens  vitales,  ita  ve* 
hementem  cordis  palpitationem  excitat , ut  quae 
eam  patitur  femina  pro  indubitato  habeat,  sonitum 
cordis  in  costas  arietantis  etiam  ab  adstantibus 
omnino  debere  percipi.  Haec  species  eas  maxime 
infestat , quae  extenuato  sunt  corpore  et  erasi  mi- 
nus firma  quaeque  extabescentium  pene  formam 

prae  se  ferunt : tum  etiam  juvenculas  febre  alba 

% 

pallescentes. 

Nonnumquam  pulmones  obsidet,  unde  aeger  cre- 

berrime  tussit  et  fere  sine  intermissione  nihil  pror- 
sus expectorans  et  quantumlibet  haec  tussis  species 
non  ita  valido  nisu  thoracem  concutiat  atque  illa 
quae  convulsiva  dicitur,  explosiones  tamen  longe 
frequentiores  sunt,  aeger  praeterea  non  ita  sensu 
valet.  Haec  autem  tussis  hystericae  species  oppido 
rara  est  et  feminas  pituita  scatentes  prae  caeteris 
exagitat. 

Nonnumquam  in  colon  et  regionem  scrobiculo 
cordis  subtentam  impetum  faciens , dolorem  vix 
ferendum  infligit,  iliacae  passioni  haud  absimilem; 
ubi  immodice  vomit  colluviem  quandam  viridem , 
bili  quam  porraceam  appellant  fere  parem , nunc 
etiam  insoliti  alicujus  coloris  rejiciens.  Saepe  etiam 
postquam  aegra  ad  multos  dies  jam  dicto  dolore 
(qui  vel  Stoicorum  ajtckQeiav  expugnaret)  et  continuo 
vomitui  itionis  conatu  tantum  non  fuerit  enecta,  tan- 
dem ictero  intensiore  omnem  corporis  superficiem 
instar  croci  tingente  solvitur  paroxysmus.  Aegra 
interea  diris  mentis  angoribus  pressa  , omnem  rccu- 

i 

perandae  sanitatis  spem  prorsus  abjicit:  quae  qui- 
dem animi  dejectio  et  quasi  desperatio  quaedam 
non  magis  quantum  ego  observavi,  ab  hac  hyste- 
ricarum affectuum  specie  sejungitur,  quam  sive  do- 
lor sive  vomitus  praememorati.  Atque  hoc  genus 
in  istis  praecipue  locum  habet,  quae  corporis  ha- 
bitu laxiore  crudoquc  sunt,  tum  et  in  iis  quae  in- 
fantes grandiusculos  cum  ingenti  sui  el  naturalium 
vitae  staminum  dispendio  sunt  enixae. 

Quandoque  hoc  malum  in  alterutrum  ex  renibus 
incursans,  atrocissimo  quem  illic  parit  dolore,  pa- 
roxysmum nephriticum  omnino  mentitur  idque  non 
solum  doloris  genere  locoque  quo  saevit , sed  et 
adscitis  vomitionibus  immanioribus  , tum  etiam  non- 
numquam ex  eo  , quod  dolor  per  ureterum  ductus 
propagatur.  Ita  ut  aegre  admodum  dignosci  queat 
utrum  haec  symptomata  ab  incluso  calculo,  an  ve- 
ro ab  affectu  aliquo  hysterico  nascantur,  nisi  forte 
casus  aliquis  aceibior  aegrae  animum  paulo  ante- 
quam corriperetur  discrucians , aut  materiae  viri- 
dis per  vomitum  rejectio  , symptomata  ista  affectio- 
ni potius  hystericae,  quam  calculosae  tribuenda  esse 
docuerit.  Sed  neque  vesica  ab  hoc  pseudosym- 
ptomate  atque  ementito  affectu  immunis  est , cum 
non  tantum  ipsa  ab  eo  doleat,  sed  et  urina  suppri- 
matur, perinde  ac  si  calculus  eam  obstrueret,  qui 
tamen  nullus  est.  Rarissime  autem  cernitur  postre- 
ma haec  species  vesicam  adtingens,  quae  vero  re- 
num calculum  imitatur,  non  ita  raro.  Utraque  eas 
solet  invadere  feminas,  quarum  vires  repetitis  sae- 
pe paroxysmis  hystericis  jam  fractae  sunt,  et  sa- 
nitas corporis  detrita. 

Nunc  in  ventriculum  decumbens  continuas  vo- 
mitiones excitat;  nunc  etiam  diarrhoeam,  quoties 
slilicet  in  intestina  effunditur : at  neutrum  horum 
symptomatum  sequitur  dolor,  licet  in  utroque  per- 
saepe comparcat  dictus  ille  succus  viridis.  Utra- 
que haec  species  iis  familiaris  est,  quas  frequen- 

tiores  paroxysmi  hysterici  debilitaverunt. 

Atque  ut  hic  morbus  omnes  fere  p l*  tes  internas 
infestat,  ita  etiam  nonnumquam  et  exteriores  car- 
nemque musculosam  occupat , maxillas  scii.,  hume- 
ros, manus,  crura,  tibias,  nunc  dolorem  addu- 
cens , nunc  tumorem  : in  quo  genere  is  qui  tibias 
distendit  tumor,  prae  reliquis  conspicuus  est.  Cuiu 
enim  in  hydropicorum  tumoribus  duo  haec  semper 
observari  possunt,  ut  tumor  scii,  sub  vesperam  se 
majorem  exhibeat,  tum  etiam  ut,  pastae  instar 
madentis  vestigium  digiti  fortius  impressi  forinam- 
que  referat;  jam  in  hoc  altero  tumor  matutino 
tempore  proiuberantior  est,  nec  digito  cedit  pre- 
mentis , aut  vestigium  ullum  manet.  Plerumque 
etiam  tibiarum  alterutram  tantum  inflat:  de  cetero 
sive  magnitudinem  spectes,  sive  etiam  superficiem , 
hydropicorum  tumores  ita  ad  amussim  aemulatur, 
ut  aegrae  se  haud  facile  ab  ea  quae  insedit  senten- 
tia, dimoveri  patiantur. 

Sed  neque  ipsi  dentes  (quod  vix  credas)  ab  hu- 
jusce  morbi  insultu  se  possunt  defendere:  licet  ne- 
que vel  minima  cavitas,  neque  humoris  alicujus 
defluxus  saltem,  qui  percipi  queat,  dolori  sive  an- 
sam praebuerit , sive  vehiculum : qui  nihilominus 
nec  mitior  est,  nec  contractior  aut  expugnatu  faci- 
lior. Isti  vero  tum  dolores,  tum  tumores,  quibus 
afficiuntur  partes  exteriores,  quas  supra  memora- 
vimus, eas  praecipue  feminas  adoriuntur,  quae 
longa  paroxysmorum  hystericorum  serie  ac  impetu 

violento  , tantum  non  exanimatae , vitam  ducunt 
vix  vitalem. 

Inter  omnia  vero  morbi  hujus  tormenta  nullum 
se  tam  crebro  ingerit,  quam  dolor  in  dorso,  quem 
certo  certius  persentiscunt,  quotquot  vel  levissime 
hoc  affectu  tanguntur.  Quinimmo  id  habent  effe- 
ctum commune  dolores  praedicti,  quod  illa,  cui  in- 
haeserant regio,  etiari^  post  eorum  discessum  tene- 
ra sit  et  quasi  fustibus  probe  fuerit  dedolata,  ta~ 
ctum  refugiat ; quae  quidem  teneritudo  sensim  eva- 
nescit. 

Hoc  interim  observatu  dignissimum  est,  quod 
non  raro  notabilis  quaedam  externarum  partium  re- 
frigeratio symptomatis  his  omnibus  viam  quasi  ster- 
nit et  plerumque  nonnisi  paroxysmo  finito  dispelli- 
tur: quam  quidem  refrigerationem  haud  semel  isti 
fere,  qua  rigent  cadavera,  parem  reperi,  pulsu  ni- 
hilominus recte  se  habente.  Addo  quod  hystericae 
fere  omnes , quotquot  ego  hactenus  tractavi , de- 
spirituum  dejectione  sive  subsidentia  (ut  cum  il- 
lis loquar)  conqueruntur,  pulmonis  regionem  indi- 
gitantes , quoties  locum , in  quo  haec  spirituum 
contractio  seu  subsidentia  sentitur,  volunt  designa- 
re. Demum  mulieres  affectione  hysterica  laboran- 
tes nunc  in  risum  effundi,  nunc  in  lacrymas  pariter 
immodicas  solvi , nulla  npQtp&aei  manifesta  sive  illum 
sive  has  extorquenti,  nemini  non  est  notum. 

Inter  omnia  vero  quae  in  hoc  morbo  comparent 

phaenomena,  illud  maxime  proprium  est  atque  ab 
eo  fere  in  separabile,  quod  scii,  aegrae  urinam  sub- 
inde reddant  plane  limpidam  adinstar  aquae  e rupi- 
bus scaturientis  idque  satis  copiose ; quod  quidem 
ego  sigillatim  percontando  in  omnibus  fere  didici 
signum  esse  pathognomonicum  eorum  affectuum , 
quos  in  feminis  hystericos,  in  maribus  hypochon- 
driacos adpcllandos  censemus.  Atque  in  musculis 
nonnumquam  observavi,  quod  mox  ab  excreto  lotio 
coloris  citrini  (imo  proximo  fere  temporis  momen- 
to) violentiori  aliquo  motu  derepente  perculsi  sta- 
tim  urinam  crystallum  claritate  aemulantem  magna 
copia  et  impetu  diu  continuato  ej icerint,  eo  usque 
se  male  habentes,  donec  urina  pristinum  colorem 
induerit  et  paroxysmus  simul  evanuerit.  Quin  et 
omnibus  tam  hystericis  quam  hypochondriacis,  qui- 
bus scii,  jam  malum  inolevit  id  accidit,  ut  flatus 
quandoque  nidorosos  e ventriculo  emittant,  quo- 
ties aliquid  comederint,  licet  moderate  tantum  et 
pro  ratione  adpetitus , tum  etiam  aliquando  aci-»’ 
dum  eructent  acetum  sopore  referens , quoties  in 
os  adseenderit ; laesa  nempe  utrobique  concoctione 
et  succis  proinde  a naturali  statu  interversis. 

Aeque  hoc  tantum  nomine  infelices  sunt,  quod 
corpus  ita  male  affectum  et  quasi  conquassatum  ad- 
instar aedium  ruinas  undiquaque  minitantium  tan- 
tum non  corruat  et  fatiscat , cum  magis  adhuc 
animo  aegrotent  quam  corpore.  Cum  enim  despe- 
ratio plane  insanabilis  de  hujusce  morbi  natura 

sit,  indignantur  admodum,  quoties  aliquis  vel  mi- 

1 

liimam  de  sanitate  recuperanda  spem  injecerit,  fa- 
cile interim  credentes,  omnia  se  quaecunque  in 
homines  cadere  possunt  incommoda  quaeque  adeo 
fert  rerum  natura,  perpessuros;  tristissima  quae- 
que sibi  ominantes,  atque  timorem,  iram,  zeloty- 
piam, suspiciones  et  si  quae  atrociora  sunt  animi 
pathemata  vel  ex  levissima  vel  etiam  nulla  data  an- 
sa arripientes  et  sinu  foventes  irrequieto  anxioque 
ab  omni  interim  gaudio,  spe,  laetitia  abhorrentes: 
quae  si  forte  occurrant , quando  hae  rarae  aves 
sunt,  velocissime  avolant,  animum  interim  haud 
minus  vehementer  exagitantia,  quam  solent  moe- 

stiora  ilia  nadr, , ita  ut  nullibi  mediocritatem  ser- 

* 

vent,  in  una  levitate  constantes;  nunc  amant  prae- 
ter modum,  mox  odio  eosdem  sine  caussa  prose- 
quuntur: nunc  hoc  illudve  sibi  agendum  propo- 
nunt , mox  a proposito  resiliunt  et  quod  cum  eo 
pugnat  aggrediuntur,  sed  neque  hoc  peragunt,  ita 
animi  pendentes,  ut  numquam  liceat  quieta  mente 
consistere.  Quodque  de  superstitiosis  adserit  ora- 
tor Piomanos , nostris  hisce  melancholicis  pulchre 
quadrat.  Perfugium  videtur  omnium  laborum  et 
sollicitudinum  esse  somnus , at  ex  eo  ipso  plurimae 
curae  metusque  nascuntur;  dum  funera  tantum  in 
somniis  et  denatorum  amicorum  umbrae  repraesen- 
tantur. Ita  tam  animo  quam  corpore  excarnifican- 
tur, quasi  haec  vita  omnis  esset  ignis  expurgato- 
rius , in  quo  scelera  alio  in  statu  perpetrata  jam 

luerent  atque  expiarent.  Neque  hoc  tantum  ma- 
niacis accidit  et  furiosis,  quos  dicimus,  sed  etiam 
iliis,  qui  si  hos  animi  impetus  excipias,  prudentia 
ac  judicio  valent  quique  et  meditationum  profun- 
ditate et  sapientia  orationis  longe  eos  superant , 
quorum  mentes  his  cogitationum  aculeis  numquam 
fuerint  excitatae.  Ita  ut  non  sine  ratione  obser- 
vaverit Aristoteles,  melancholicos  caeteris  ingenio 
praestare. 

At  vero  tam  horrendus  animi  status,  qualem 

¥ 

supra  delineavimus,  non  aliis  competit,  quam  iis, 
qui  diu  multumque  cum  hoc  moibo  conflictati  tan- 
demque  subjugati  quasi  victas  manus  dant:  maxi- 
me si  res  adversae  , animi  moerores  sollicitudines- 
ve,  nimia  in  litterarum  studio  assiduitas  atque  ani- 
mi contentio  cuin  prava  corporis  diathesi  conspi- 
rantes oleum  camino  adjecerint. 

Dies  me  deficeret , si  omnia,  quae  affectus  hyste- 
ricos gravant  symptomata,  enumerare  velim ; tam 
diversa  atque  ad  invicem  contraria  specie  varian- 
tia, quam  nec  Proteus  lusit  umquam,  nec  colora- 
tus spectatur  Chamaeleon.  Proinde  recte  mihi  vi- 
✓ 

detur  rationem  subduxisse  Democritus  (quantum- 
libet in  morbi  caussa  hallucinaretur ) ubi  in  episto- 
la ad  Hippocratem  missa  diserte  adserit , sexcenta- 
rem  aerumnarum  innumerarumque  calamitatum  au- 
ctorem esse  uterum.  Neque  tantum  multifaria  sunt 
illa  , sed  nec  regula  aliqua  aut  typo  uniformi  se 
contineri  patiuntur,  quod  in  aliis  hominum  adfe- 

ctibus  tamen  usu  venit , sed  quasi  farrago  sunt 
quaedam  «pawop, imv  incomposita  atque  inordinata  ; 
unde  perarduum  est,  hujus  morbi  historiam  descri- 
bere.” 

Quicunque  his  aegrotantibus  medicinam  fecerit, 
mecum  agnoscet , Sydcnhamianam  hanc  morbi  hi- 
storiam magna  fuisse  arte  exaratam.  Quae  pictu- 
ra num  si  propius  stes,  nos  capiet  magis,  an  si  lon- 
gius abstes,  agite,  perquiramus. 

Profecto  speciem  cernimus  atque  imaginem  pas- 
sionis hystericae : cernimus  varium  illud  et  muta- 
bile, quod  hystericis  semper  feminis  proprium  est: 
expressas  cernimus  hypochondriacorum  miserias  ac 
tristia  pathemata  melancholicorum : verum  an  haec 
ita  consentiant,  ut  recte  uni  reddantur  formae,  id 
ipsum  est , de  quo  disputant. 

Sunt  nempe  , qui  perhibent , Sydenhamum  non 
unam  depinxisse  morbi  speciem , sed  plures  una 
sub  forma  comprehendisse,  ut  alia  symptomata  ad 
hystericam , alia  ad  hypochondriacam  passionem 
pertineant , alia  denique  ad  melancholiam : quod 
quo  jure  dicatur,  nunc  dijudicemus  oportet. 

Ex  iis , qui  post  Sydenhamum  iterum  duas  distin- 
ctas fecerunt  valetudines , alteram  hystericam,  hy- 
pochondriacam alteram , praecipue  citandi  sunt  No- 
sologiae  methodicae  auctores  Sauvagesius  et  Cul- 
lenus  atque  hic  in  primis , qui  accuratius  illo  utri- 
usque  characteres  distinxit. 

Secundum  Sawagesix  definitionem  hysteriam  dU 

stinguunt:  symptomata  convulsi va,  fugacia  et  su- 
bito mutabilia,  summa  animae  sensibilitas , pusil- 
lanimitas , quae  a pathematibus  et  caussis  debili- 
tantibus ingravescunt;  quapropter  ipsam  spasmorum 
genere  comprehendit.  Hypochondriasin  contra  ve- 
saniarum et  quidem  hallucinationum  genere  com- 
plexus est , id  est  eorum  morborum , quorum  prae- 
cipuum symptoma  est  animae  error  et  quidem  ex 
depravata  imaginatione  eainque  vocavit : morbum 
chronicum,  quo  affectus  se  in  mortis  periculo  ver- 
sari ex  cordis  palpitatione,  ructu,  borborygmis  aut 
aliis  levidensibus  et  sine  evidenti  principio  muta- 
bilibus malis  imaginatur. 

Cullenus  hysteriam,  ut  Sauvagesius,  ad  spasmos; 
hypochondriasin  ad  adynamias  (quo  nomine  dixit 
motus  involuntarios  sive  vitales,  sive  naturales  im- 
minutos) retulit.  Hysteriae  hos  characteres  adsi- 
gnavit:  ventris  murmura;  sensum  globi  in  abdomi- 
ne se  volventis,  ad  ventriculum  et  fauces  adscen- 
dentis  ibique  strangulantis;  soporem,  convulsiones; 
urinae  limpidae  copiam  profusam,  animum,  nec 
sponte  , varium  et  mutabilem.  Hypochondriasin 
vero  sic  definivit : dyspepsia  cum  languore  , moes- 
titia  et  metu,  ex  caussis  non  aequis,  in  tempera- 
mento melancholico.  Quemadmodum  hoc  loco  mi- 
nus perspicua  videri  posset  morbi  hypochondriaci 
notio,  sic  alio,  in  praxi  medica  scii.,  perdiligenter 
atque  exacte  admodum  explicatur.  » Est,  inquit, 
quorundam  hominum  quaedam  conditio  mentis , 

quam  denotant  languor  animique  ad  res  quasctitf*' 
que  peragendas  incertitudo  et  haesitatio  , ejusque 
habitus  serius,  sollicitus,  timidus  pessima  quaevis 
lutura  metuens.  Hi  homines  religiose  valetudinem 
curant  et  observant  atque  ex  minima  sensationum 
corporearum  mutatione  grave  periculum  ipsamque 
mortem  praesagiunt  iisque  falsis  fictisque  opinio- 
nibus pertinaciter  adhaerent.’'  Perspicitis,  Cflle- 
KUM  inclinare  in  Sauvagesii  de  morbo  sententiam  r 
mentis  hallucinationem  accusantis  in  hypochondria- 
cis. Differre  autem  existimat  ab  hysteria,  in  qua 
spasmi  reliquis  praecellunt  signis,  ut  dyspepsia  in 
liypocliondriasi  superat : differre  porro  corporis  tem- 
perie atcjue  aetate  magis , quam  sexu  quandoqui- 
dem et  viri  hysterici  (*)  sunt  et  hypochondriacae 
feminae,  quibus  ultimis  verbis  manifestum  est,  per- 
peram a nonnullis  scriptoribus  medicis  CuLLEKEiVi  ex 
eorum  haberi  numero,  qui  sedem  hysteriae  in  ute* 
ro  collocant. 

Itaque  a Nosologis  ex  hysteria  et  hypochondria- 
si  duae  factae  sunt  species  morbi : nec  tamen  sic 
composita  lis  est:  vulgaris  contra  medicorum  opi* 
nio  fert,  unius  ejusdemque  esse  neuroseos  varie- 
tates. 

Quae  cum  ita  sint , nequaquam  inutilis  aut  su- 
pervacanea videri  poterit  quaestio  a societate  regia 


( * ) TIoc  an  jure  perhibuerit,  effici  deineeps  a vobis  po- 

medica  Burdegalensi  nuper  proposita,  quae  exami- 
nare et  comparare  jussit  varias  de  utroque  affectu 
opiniones  atque  amborum  sive  similitudinem  seu 
discrimina  exponere.  Ad  quam  quaestionem  ita  re- 
spondit Fredericus  Dujbois  , ut  praemium  reporta- 
verit, cum  eo  licet  concertante  viro  doct.  Brachet. 
De  horum  itaque  duumvirorum  laboribus  expone- 
mus eosque  perpetua  comparatione  alterum  cum 
altero  conferemus,  quo  facto  ipsi  judicabitis,  quo 
doctore  ac  magistro  plus  profeceritis. 

Etsi  doctae  placuit  societati,  aetiologiam  sym- 
ptomatologiae  praemittere : quem  ordinem  serva- 
runt viri  eruditissimi  Dubois  et  Brachet,  nos  ex 
nostri  instituti  ratione,  non  de  pathologia,  sed  de 
medicina  practica  scribentes , a symptomatibus  , 
methodo  analytica,  adscendemus  ad  caussas  morbi- 
que  naturam.  Verum  hoc  opus,  hic  labor.  Nem- 
pe diu  est,  ex  quo  medici  incognitas  quascunque 
aegritudines  sive  hypochondriasis  sive  hysteriae  no- 
mine dixerunt.  Quo  adtinet  hicce  Willisii  locus; 
» Passio  hysterica  inter  morbos  muliebres  pessimae 
adeo  famae  existit,  ut  semidamnati  instar,  plurium 
aliorum  affectuum  culpas  gerat:  siquando  enim  ae- 
gritudo inusitati  moris  aut  occultioris  originis  in 
corpore  femineo  occurrat,  ita  ut  caussa  ejus  lateat 
et  indicatio  therapeutica  sit  prorsus  incerta,  sta- 
tim  uteri  (qui  plerumque  insons  est)  malam  in- 
fluentiam accusamus  et  in  symptomate  quovis  inu- 
sitato aliquid  hystericum  subesse  pronunciamus j 

Lib.  II.  Pars  II.  23 

proindeque  ad  hunc  scopum,  qui  saepe  ignorantiae 
subterfugium  est,  intentiones  medicae  ac  remedio- 
rum usus  diriguntur.” 

Difficultatem  non  sustulit  Sydenhamus,  quem  au- 
dimus asserentem , nullos  non  aemulari  ex  iis  affe- 
ctibus, quibus  atteruntur  miseri  mortales,  neque 
regula  aliqua,  aut  typo  contineri,  sed  farraginem 
esse  incompositam  atque  inordinatam  phaenomeno- 
rum: cui  sententiae  adstipulatur  Whyttius,  qui 
non  tantum  hysteriam  et  hypochondriasin  copula- 
vit, verum  omnes  omnino  neuroses  ipsamque  cata- 
lepsin et  tetanum  et  melancholiam  et  maniam,  et 
incubum,  brevi  dissimillimas  neurosium  formas  uno 
sub  nomine  communique  symptomatum  nervosi  ge- 
neris titulo  complexus  est : qua  quidem  ratione  re- 
vera Proteus,  aut  Chamaeleon  haec  valetudo  vide- 
bitur. 

Quapropter  laudandus  Nosologorum  methodico- 
rum labor,  qui  ordinis  virtute  primum  hysteriam 
ab  hypochondriasi  separarunt,  deinde  proprios  cui- 
que characteres  constituerunt.  Priorem  autem , 
hysteriam  volo,  ad  genus  spasmorum  retulerunt,  si- 
ve convulsionum  rectius : et  revera  convulsiones 
maxime  characteristicum  faciunt  morbi  hysterici 
signum.  Istae  convulsiones  subito  solent  prehen- 
dere aegras;  quae  tamen  tam  ab  eclampsia,  quae 
gravidarum  esse  solet,  aut  puerperarum,  aut  in- 
fantum,  et  mente  inscia  fieri;  quam  ab  epilepsia, 
quae  propter  perfectam  rerum  oblivionem  coma- 

tum  familia  summo  jure  comprehenditur,  distat: 
quae  caussa  est,  cur  hystericae  nequaquam  epilc- 
pticorum  adinstar  in  viis  publicis  morbo  victae  ca- 
dant, quae  viri  acuti  Fbed.  Bubois  ingeniosa  ob- 
servatio est. 

Hysteriam  gradus  varii  , nequaquam  vero  perio- 
di aut  stadia,  eodem  auctore,  distinguunt.  Ini- 
tium fit  utplurimum  a sensuum  anomalia  motuum- 
que:  sensu  ponderis,  frigoris,  aegritudinis,  quo- 
rum prima  in  abdomine  origo  , levioribus  spasmis , 
risu  ac  fletu  involuntariis,  sensu  globi  in  abdomine 

i 

se  volventis  et  ad  fauces  adscendentis,  quem  glo- 
bum hystericum  adpellaverunt.  Hic  primus  morbi 
gradus.  In  gradu  altero,  renitente  medulla  spinali 
et  cerebro  (axi  cerebro-spinali)  musculi  antea  vo- 
luntatis arbitrio  parentes,  praeter  voluntatem  agi- 
tantur, mente  integra,  aut  saltem  non  prorsus  in- 
scia, cum  sensu  stricturae  in  abdomine  , adscenden- 
tis ad  collum , quod  intumescere  videtur , cum  cla- 
moribus, quos  prompte  sequuntur  musculorum  con- 
vulsiones , spasmus  maxillae , carotidum  pulsatio , 
jugularium  tumor,  abdominis  tensio,  cordis  palpi- 
tatio. Post  paroxysmum  languent  artus  ac  dolent  et 
corpus  sudoribus  diffluit.  Tempore  medio  inter  pa- 
roxysmos animo  sunt  mobili,  vario,  lacto,  tristi  ac 
diversimode  affecto;  subinde  etiam  syncope  sum- 
mam virium  contentionem  excipit.  Urinae  tenues, 
limpidae  hysteriam  nec  semper , nec  unam  comi- 
tantur, neque  etiam  judicant. 

Vidistis,  plura  symptomata  ab  Sydenhamo  tradita; 
ab  hujus  quoque  monographiae  auctore  citata  alios* 
que  auctores  pervolventes,  paria  memorari  ab  iis 
videbitis  symptomata:  globum  et  clavum  hystericum , 
uteri  strangulatum,  convulsiones  caet.  atque  adsen- 
tiemini  doct.  Rrachet  scribenti,  nullum  auctorem 
omisisse  characteres  praecipuos  et  essentiales  hujus 
morbi:  quos  eo  tamen  nomine  culpandos  existimat, 
quod  ipsa  ab  utero  repetenda  esse,  opinati  sint. 
De  qua  quidem  opinione  deinceps.  Nunc  hypochon- 
driasin,  iisdem  ducibus,  explicemus. 

Orditur  morbus,  secundum  graphicam  illius  de- 
scriptionem a Fred.  Dubois  exaratam,  a sollicitu- 
dine et  cura  nimia  propriae  valetudinis.  Metus , 
timor , anxietas  animum  perturbant.  A libris  me- 
dicis et  consiliis  medicorum  solatium  quaerunt. 
Postquam  diu  haesitaverunt  inter  morbos  graves 
eosque  lethales,  unum  eligunt,  quo  facto  dele- 
ctu, in  hunc  tota  mens  convertitur  totusque  ani- 
mus. Omnes  vitae  horas  in  corpore  observando 
occupati  (*)  explorant  excrementa,  sentiunt  ven- 
triculum digerentem,  audiunt  venas  pulsantes,  aus- 
cultant pulmones  ducentes  spiritum.  Hac  perpetua 
cerebri  contentione  turbatur  digestio,  creantur  neu- 


(*  ) Iis,  qui  cupiant  cognoscere  varias  illas  hypochondria- 
corum sensationes  ex  medico  eas  experto  , librum  commendo 
viri  doct.  K.  J.  Zimmeemann  de  hac  valetudine  A.  1816* 

roses  et  ex  veteris  Tlippocratici  voce  : cura  in  vis- 
ceribus veluti  spina  fit  iliaque  pungit.  Accedit 
praepostera  victus  mutatio  et  medicamentorum  ab- 
usus et  symptomatum  arte  factorum  turba  ac  na- 
tae inde  irritationes,  congestiones  viscerumque  in- 
flammationes tertiaque  periodo , textu  organorum 
perverso,  vitia,  quae  vocantur,  organica,  sive  ex 
neurosi  secundae  periodi,  sive  ex  ea,  quae  huic 
aliquando  supervenit,  phlogosi  oriunda:  uno  verbo 
propter  depravatam  nutitionem  et  nisum  plasticum 
a typo  deflectentem.  Quae  quidem  vitia  organica 
sive  ventriculum,  intestina,  hepar,  lienem,  sive 
pectoris  viscera  occupabunt. 

Varietates  morbi  ab  auctore  ponuntur  sex  quae 
sequuntur:  hypochondriaca,  pneumocardiaca , en- 
eephalica,  asthenica,  nostalgica,  hydrophobiaca;  se- 
cundum morbi  sedem  aut  caussam , quam  aegri  ac- 
cusant. In  quam  distinctionem  animadvertimus , 
neque  uno  niti  divisionis  fundamento,  neque  om- 
nes comprehendere  varietates.  Nam  si  a sede  du- 
catur divisio,  ultimae  rejiciendae;  si  a caussa,  ad- 
dendae plures  interque  eas  plurimum  notabiles  - 
qualis  v.  c.  ex  syphilide  prius  laborantium  , aut 
manustuprationis  crimen  expiantium  esse  consue- 
vit  (*). 


( * ) Quamplurimas  manustupratorum  historias  apud  Tisso- 
Ttnvr  fuisse  ex  hypochondriasi  laborantium,  recte  arbitratur 

I)UBOl5. 

Sequeretur,  ut  de  symptomatologia  etiam  inter- 
rogaremus virum  doct.  Brachet  : verum  hic  eam 
tantummodo  obiter  memoravit : quare  ad  aetiolo- 
giam nunc  nobis  procedendum  erit. 

Ilysteria  morbus  est  feminarum  puberum,  vigen- 
te vita  uterina,  eaque  compluribus  stimulis,  victu 
lautiori,  vita  non  satis  laboriosa,  fabularum  roma- 
nensium  lectione,  amoris  illecebris,  aut  infortu- 
niis, humorum  ubertate,  aut  dyscrasia,  animi  per- 
turbationibus incitata.  Hypochondriasis  morbus  vi- 
rilis aetatis  est , virorum  potius  , quam  mulierum 
harumque  senescentium:  est  hominis  culti,  otiosi. 
Ex  Aretaei  testimonio  ad  hysteriam  proclives  sunt: 
juvenes  mulierculae,  quae  sunt  sensibilioris  gene- 
ris nervosi,  texturae  tenerioris:  nec  tantum,  au- 
ctore Hoffmanno,  virgines  viro  maturae,  sed  etiam 
viduae  et  feminae  conjugatae  moililerque  in  otio 
educatae:  neque  gravidae,  sanguineo -cholericae  a 
saevissimis  uteri  spasmis  sunt  immunes  (*).  In  al- 
tero sensus , in  altero  intellectus  aegrotat  et  quem- 
admodum adspectus  paroxysmi  hysterici  hysteriam 
saepenumero  provocavit,  sic  hypochondriacorum  col- 
loquia et  consortium  non  minus,  quam  familiarium 
sollicitudo  nimia  nimisque  sedulae  de  valetudine 
suorum  curae  mentes  corrumpent  inque  hypo chori- 
driasin  conjicient:  quae  quibus  nominibus  a me- 


(*)  Rem  probabiliter  explicat  Jorg  in  liando,  der  Krankh • 
des  IFeibes , eap.  6.  §.  255  scjtp 


DE  HYSTERIA  ET  HYPOCHQNDRIASL 


359 


lancholia  differat,  eleganter  expositum  legite  au- 
ctoris monographia  pag.  125  sqq. 

De  caussis,  quae  scripsit  doct.  Brachet,  huc  fe- 
re redeunt,  ut  doceat,  quemcunque  auctorem  ex 
sua  theoiia  aetiologiam  sibi  finxisse  iisque  potissi- 
simum  adhaesisse,  quae  huic  faverent  plurimum: 
quod  ut  non  male  scriptum  est,  an  huic  quaestio- 
nis parti  solvendae  satisfaciat,  vos  ipsi,  qua  estis 
judicii  integritate,  efficere  poteritis. 

Natura utriusque  morbi,  sive  caussa  illa  proxima, 
pro  cujus  determinatione,  Baglivio  monente,  tam 
acerba  vulnera  inter  medicos  quotidie  refricant  et 
singulorum  animi  tam  foeda  dissensione  commoven- 
tur, natura  horum  amborum  affectuum  ab  aliis  aliter 
ponitur.  Utero  hysteriam  tribuunt  plurimi  tam  ve- 
teres, quam  recentiores  medici.  Ex  veteribus  a ci- 
tatae saepius  monographiae  auctore  jure  merito  lau- 
dantur haec  verba  Actii  : » uteri  strangulatio  ab 
utero  quidem  inferne  oritur,  verum  supernae  partes 
et  principales  praesertim  per  consensum  afficiuntur, 
nam  ad  cerebrum  per  nervos  affectio  transit  vi- 
deturque  uterus  velut  ad  supernas  partes  adscen- 
disse.” 

Ex  recentieribus  citavit  Hoffmannitm  , Actio  hunc 
in  modum  consentientem.  » Nos  vero  cum  anti- 
quissimis medicis  symptomatum  hystericorum  pri- 
mam originem  ab  utero  ej usque  membranosa  et 
vasculosa  substantia  et  vasis  ad  illum  spectantibus, 
inprimis  spermaticis  petendam  esse , firmiter  per- 

suasi  sumus;  quarum  partium  spasmodicae  constri- 
ctiones postea  in  nervos  vicinos  ossis  sacri  et  lum- 
borum sese  insinuant  et  ob  consensum  totius  me- 
dullae spinalis,  nerveas  membranas  gradatim  occu- 
pant, a partibus  inferioribus  ad  superiores  sensim 
paulatimque  se  propagando.” 

Ab  LIoffmanno  veteribusque  hac  in  parte  dissen- 
tiebant Willisius  , Sydeniiamus,  Meadius,  quorum 
hic:  » non  unam  sedem  habet,  sed  totius  corporis 
est,  inquit.  Cum  illis  ab  utero  nervisque  uterinis 
irritatis  in  medullam  spinalem  agentibus  huj usque 
renisum  concitantibus:  unde  motus  automatici,  in- 
stinctivi , sympathici  musculorum , hysteriae  origi- 
nem repetit  Fred.  Dubois:  cujus  aemulus  Brachet 
non  ab  utero  ej usque  nervis,  sed  a nervis  cerebra- 
libus seu  rectius  vitae  animalis  affectis  morbum  re- 
petens, ipsum  nomine  barbaro  neurospasmiae  ce- 
rebralis vocavit.  Hypochondriasis  naturam  expres- 
sit idem  vocabulo  sesquipedali,  nec  minus  barbaro 
neurotaxiae  cerebro-ganglionaris.  Ab  hypochon- 
driis, quod  nomen  indicat,  repetiverant  antiquio- 
res (*).  In  vesaniarum  ordinem  recepit  Sauvage- 
sius  ab  ejusque  sententia,  licet  in  alium  adynamia- 
rum  ordinem  redegit,  Cullenus  non  multum  ab- 
est. Errorem  mentis  etiam  accusat  Dubois,  quo 
violatis  organismi  legibus,  intellectus  motus  visce- 


{*)  Zimmermankcts  ex  aetatis , qua  scripsit,  genio  def^- 
©iutti  oxygenii  accusavit. 

Tum  organicos  anxie  prosequitur:  quo  facto  haec 
ex  somno  organico  tanquam  mirabunda  evigilant 
suasque  ad  mentem  sensationes  dolorosas  deferunt , 
quibus  animum  perpetuo  infestantibus,  hujus  tran- 
quillitas perit  et  vita  tandem  vitalis  esse  desinit. 
Rem  expresserat  Hoffmannus,  licet  aliam  sententiam 
profiteatur : passio  hypochondriaca  sub  mucronata 
cartilagine  ac  costis  spuriis  , in  hypochondriorum 
regione  suam  exercet  tyrannidem.  Rei  primam  se- 
quelam explicuit  Baglivius  : » ob  illum  ipsum  va- 
num timorem  non  solum  exiguum  illum  cibum  ma- 
le digerunt,  sed  ob  hoc  in  morbis  incidunt.  Caus- 
sam, utut  alia  cogitans,  monstravit  Aristoteles:  fa- 
cultas, quae  nutrit  et  vegetat,  munus  suum  melius 
consopitis,  quam  vigilantibus  animalibus  absolvit: 
tunc  omnia  probius  et  aluntur  et  augentur , ut 
quae  nihil  adeo  ope  sensus  augeant. 

Eventus  utriusque  affectionis  probabilis  sequenti 
ratione  ab  Hoffmanno  traditur:  » passio  hysterica 
utut  valde  dira  et  terribilis  videatur,  in  se  non 
adeo  periculosa  est,  nisi  praepostera  curatio,  vel 
perversum  regimen  accedat,  vel  in  corpus  incidat 
valde  imbecillum  et  valetudinarium.  Malum  vero 
hypochondriacum  recens  ac  sibi  relictum  plus  mo- 
lestiarum , quam  repentini  exitii  habet : at  invete - 
ratum  difficillimam  admittit  curationem  et  acce- 
dente praesertim  perversa  medicatione , aut  minus 
accurato  regimine,  in  graviora  transit  symptomata, 
viscerum  obstructiones,  scirrhos,  hecticam.” 

Circa  quae  Hoffmanni  -verba  animadvertit  Dijbois: 
hysteriam  summo  gradu  aut  epilepsia  complicatam 
magis  infaustam  habere  praesensionem:  caeterum 
vero  omnino  faustam ; videri  certamen  naturae  me- 
dicatricis,  caussas  erethismi  oppugnantes;  nec  vitia 
organica  eam,  ut  hypochondriasin  sequi.  Hanc  au- 
tem, utut  recens  plus  molestiarum  habere,  quam  pe- 
riculi dicatur,  conditioni  tamen  ab  Hoffmanno  po- 
sitae vix  locum  esse  posse,  neque  umquam  sibi 
relinqui  morbum,  aegro  semper  ejus  curam  molien- 
te. Difficillimam  admittere  curationem  jam  alteram 
ingressam  periodum  factaque  neurosi  : accedente 
praesertim,  ita  scripserat  Hoffmankus,  perversa  me- 
dicatione, aut  minus  accurato  regimine  in  graviora 
transit  symptomata ; rectius  nimium  accurato  re- 
gimine, adposuit  Dubois,  qui  viscerum  obstructio- 
nes, scirrhos  caet.  tertiae  esse  morbi  periodi,  mo- 
net. 

De  hysteriae  praedictione  perbrevis  est  Bra- 
chet  atque  hystericarum  syncopen  notans,  Kleimi 
adhortationem  renovat:  pro  mortuis  habitae  ante 
diem  tertium  terrae  non  sunt  mandandae : quam 
ita  mutatam  cuperemus,  ut  loco:  ante  diem  ter- 
tium, legatur:  ante  putredinis  certa  indicia.  Cae- 
terum idiopathicam,  simplicem,  recentem  spem  sa- 
nationis facere  perhibet:  symptomaticam  vero,  com- 
plicatam, chronicam,  non  item.  De  hypochondria- 
si  praeter  aliorum  auctorum  testimonia  hoc  quoque 
citat  Riverii:  longissimum  esse  consuevit  et  sae« 

pe  toto  vitae  decursu  perseverat.  Ipse  autem,  mo- 
re suo,  leviter  tantum  rem  attigit  nullaque  perio- 
dorum aut  stadiorum,  quorum  praesagia  tantopere 
differunt,  fecit  mentionem. 

Ultimo  loco  explicanda  therapeia  est , in  qua  ex 
communi  medicorum  sententia,  maxime  claudica- 
mus. A Sydenhamo  uti  et  hysteria  et  hypochon- 
driasis  unius  ejusdemque  habebatur  spirituum  ara- 
£iag  affectus,  ita  unum  idemque  utrique  opponitor 
remedium : martiale  seu  chalybeatum.  Quod  chlo- 
roticis  praesertim  convenire , ei  visum  est.  Esse 
tamen  notavit,  quibus  diaeta  lactea  magis  conve- 
niat ; atque  mulieres  aliquot  cum  hystericis  affecti- 
bus diu  conflictatas  tandem  lacte  solo  vescentes 
convaluisse.  Et  quemadmodum  hystericis,  sic  hy- 
pochondriacis pariter  remedium  martiale  seu  cha- 
lybeatum idoneum  esse,  opinatur.  Nolite  tamen 
putare,  ipsum  hoc  remedio  semper  et  ubique  fuis- 
se usum.  Hystericis  saepe  (ut  vidimus)  diaetam 
lacteam  praescripsit : hypochondriacis  vero  equita- 
tionem prodesse  plurimum,  rem  expertus,  testatur 
eamque  methodum  gymnasticam  exemplo  probavit 
hocce:  » nostrorum  quidem  in  sacris  antistes,  vir 
prudentia  atque  eruditione  celeberrimus,  postquam 
diu  studiis  intemperantius  incubuerat  omnesque  ani- 
mi, qui  permagnus  ei  est  atque  excelsus,  nervos 
seriis  cogitationibus  nimio  opere  intenderat,  tan- 
dem in  adfectum  hypochondriacum  incidit ; quo 
diutius  lacescente,  omnia  corporis  fermenta  erant 

vitiata  concoctionesque  penitus  subversae.  Medi- 
camentorum chalybeatorum  taedium  plus  semel  de- 
voraverat. Aquas  minerales  fere  omnes,  cum  ca- 
tharsi  saepe  repetita,  fuerat  expeitus,  uti  etiam 
antiscorbutica  omnium  generum  pulveresque  testa- 
ceos quam  plurimos,  sanguinis  edulcorationem  pro- 
mittentes. Ita  partim  morbo,  partim  medicatione 
per  tot  annos  continuata , tantum  non  fractus  diar- 
rhoea colliquativa  (quae  in  tabe  aliisque  morbis 
chronicis , ubi  omnes  omnino  digestiones  sunt  pro- 
stratae, mortem  anteire  solet)  demum  corripieba- 
tur. Ubi  me  tandem  consuleret,  statim  mecum  re- 
putavi, pharmacis  nullum  amplius  locum  relinqui, 
cum  tot  tantaque  nullo  cum  fructu  deglutiverat. 
Suadebam  itaque  ut  statim  se  equo  vehendum  cu- 
randumque  traderet ; modico  primum  itinere,  qua- 
le ferre  posset  valetudo  ita  infirma;  ut  nisi  judicio 
valuisset,  rerum  interiora  altius  penetrante,  nec 
ad  tentandum  quidem  illud  exercitii  genus  potuis- 
set adduci.  Rogabam  autem,  ut  quotidie  in  eo 
persisteret,  donec  ex  animi  sententia  convalesce- 
ret; majora  in  dies  spatia  gradatim  conficiens,  do- 
nec tandem  ad  tot  miliaria  adseenderet , quot  uno 
die  percurrunt  prudentiores  ac  moderati  viatores, 
qui  iter  longiusculum  negotii  alicujus  gratia  susce- 
peruntr  nullo  interim  sive  ad  cibos,  sive  ad  po- 
tum, sive  etiam  aeris  temperiem  respectu  habito, 
sed  ad  instar  itinerantis  omnia  prout  sors  dederit, 
exciperet.  Ne  longior  sim,  hanc  ille  viam  inces- 

sit,  productis  gradatim  itinerum  spatiis,  donec  tan- 
dem ad  vicesimum,  imo  ad  tricesimum  usque  la- 
pidem quotidie  vectaretur:  cumque  se  longe  me- 
lius habere  post  pauculos  dies  experiretur,  ipso  rei 
eventu  paene  mirabili  animatus,  in  eodem  cursu  ad 
menses  aliquam  multos  perseverabat;  quo  temporis 
spatio  plura  milliarium  millia,  quod  ipse  mihi  nar- 
rabat, emensus  est;  donec  tandem  non  convalue- 
rit modo,  sed  satis  validum  etiam  vegetumque  cor- 
poris habitum  fuerit  indeptus.” 

Paroxysmi  tempore  antihysterica,  quae  dicuntur: 
gummi-ferulacea,  castoreum,  sp.  sal.  amm, : univer- 
se foetida,  sive  intra  corpus  sumenda,  sive  nari- 
bus admovenda,  sive  exterius  adplicanda,  suadet: 
neque  etiam  alia  nervina  sive  cardiaca  tonica , sive 
anodyna  memorare  neglexit  : eoque  maxime  nomi- 

A 

ne  laudem  meruit , quod  uti  in  tradendis  variis 
morbi  formis  corporum  habitum  ac  temperiem  sin- 
gulis formis  recipiendis  aptiorem  probe  distinxerit, 
sic  quae  cuivis  aegrotanti  aptior  medicina , rite  ob- 
servaverit, interdum  simplici,  diaetetica,  aut  leni 
mitique  curatione  usus,  aut  prudenter  cunctando 
restituens  rem.  Et  certe  si  antihystericorum  re- 
mediorum adparatum  ingentem  cogitemus  et  par- 
vos, quos  inde  referunt  aegrotantes,  fructus,  mali 
plus,  an  boni  praestiterit  medicina  antihysterica, 
nec  sine  caussa  quaeremus. 

De  his  tam  antihystericis , quam  antihypochon- 
driacis  remediis  copiose  exposuit  Rob.  Whyte,  cu- 

jus  doctrinam,  quia  etiamnum  inter  medicos  vi- 
get,  paucis  interpretabimur. 

Is  duo  esse  medendi  consilia , docet : alterum 
seminiis,  alterum  potentiis  nocentibus  prospiciens. 

Seminium  ei  habetur  nimia  nervorum  teneritudo 

% 

ac  mobilitas  sive  ventriculi  et  intestinorum,  sive 
aliarum  corporis  partium.  Huic  respondent  robo- 
rantia, amara,  stomachica,  cort.  Peruvianus  prae- 
eipue  ; cujus  loci  est  percelebris  illa  tinct.  compos. 
Whyttii  quam,  formula  licet  temere  mutata,  in 
Codicem  nostrum  Pharmaceuticum  receperunt.  Haec 
formula  est  ab  auctore  proposita. 

1^>  Cort.  Peruvian.  pulv.  unc.  iv. 

Rad.  Genti  an. 

Cort.  aurant.  aa  unc.  i /3. 

Inf.  in  sp.  vin.  Gall.  libr.  IV.  in  balneo  arenae 
per  dies  VI.  cola.  Cui  saporis  gratia  addidit  sub- 
inde sp.  Lavend.  comp.  unc.  j.  Hujus  tincturae  dare 
solebat  cochlear  integrum  cum  quatuor  aut  quin- 
que cochlearibus  aquae,  mane  ante  prandium  et 
vespere  hora  7 — 8.  Ipse  ea  medicina  stomachi  in- 
firmitatem, flatulentiam,  vertigines  , languores , ver- 
bo hypochondriacas  suas  affectiones , ut  plurium 
aliorum  aegrotantium  suorum  curavit  feliciter.  Eo- 
rum usum  excipiant  martialia , praesertim  thermae 
martiales , balneum  frigidum  , adjuvantibus  aere 
frigido,  sicco  ciboque  nutriente  modice,  facilis  so- 
lutionis ac  modico  vino,  ex  Celsi  praecepto:  siquis 

vero  stomacho  laborat,  non  aquam,  sed  vinum  ca- 
lidum bibere  jejunus  debet;  corporisque  exercitio 
uti  iisque  quae  mentem  exhilarant.  Ea  autem  re- 
media quoniam  longo  demum  usu  prosunt,  inie- 
rim ad  ea  recurrendum  erit,  quae  nervos  sedant: 
opium,  hyosciamum , semicupia,  pediluvia,  fomen- 
ta calida  ; aut  quae  eosdem  languentes  reficiunt : 
camphoram , castoreum,  moschum , g.  ferulacea; 
quorum  illa  perspirationi  amica , vigiliis  adversa 
dicitur:  castoreum  hatubus,  moschus  spasmis,  asa 
foetida  asthmati  contraria  abdominali  et  affectibus 
spasticis  intestinorum.  Haec  tamen,  utpote  calidio- 
ra, vasorum  genere  mobili  nocebunt  magisque  sym- 
ptomatibus mitigandis,  quam  nervis  roborandis  pro- 
derunt : etiamsi  nec  desint  exempla  sanationis  per 
ea,  quae  non  roborant,  sed  sedant  ac  sopiunt: 
per  opium  scilicet. 

Potentiarum  nocentium  cura  sive  humoribus  era- 
si, copia  peccantibus,  sive  flatulentiae,  pituitae, 
vermibus,  victui  insalubri,  viscerum  scirrhis,  ani- 
mi pathematibus  adeommodanda , plurimum  varia- 
bit ejusque  interpretatio  aut  commentatio  neque 
hujus  loci  est,  neque  a vobis  desiderabitur. 

Unum  superest  remedium  a vetere  de  morbis  mu- 
lierum scriptore,  his  verbis  propositum:  » optimum 
est,  ut  mulier  in  utero  gestet  et  virgo  cum  viro 
simul  habitet.”  Bc  quo  Meadius:  » sapientissime 
denique  Hippocrates  pro  medico  maritum  esse  vo- 
luit:” alii  vero  tam  magnifice  sentiunt,  ut  specifi- 

cum  esse  antihystericum  credant:  crederem  et  ego* 
si  neque  conjugum  esse  , neque  meretricularum 
hanc  neurosin  cognovissem. 

Hypochondriacis  venus  moderata  ex  Montani 
praecepto  non  mediocriter  conferet.  » Porro,  eo- 
dem praecipiente,  elegat  habitationem  optimi  aeris 
ct  jucundam,  venationibus  corpus  exerceat  atque 
in  aliis  honestis  voluptatibus  occupetur,  cum  ju- 
eundis  amicis  versando , ludendo  et  confabulando  , 
de  nullaque  re  alia  minus,  quam  de  sua  aegritu- 
dine sit  sollicitus , tantum  se  custodiat  et  muniat, 
in  reliquis  morbum  contemnat.”  His  prudentibus 
Montani  monitis  Baglivii  monita  prudentia  addere 
oportet.  » Restant  nunc  dicenda  nonnulla  de  cu- 
ratione illorum  ; et  quidem  in  ipso  limine  faten- 
dum est , illam  paene  omnem  in  aegrotantis  animo 
moralibus  virtutibus,  patientia  nempe,  fortitudine, 
prudentia , tranquillitate  repositam  esse ; quodsi 
non  fiat,  omne  genus  remediorum,  omnes  medico- 
rum conatus  inutiles  propemodum  erunt  ac  vani» 
Quaeque  in  pharmacopoliis  medicamenta  dicunt 
exhilarantia , antimelancolica , cor  aut  memoriam 
confortantia,  ingenium  acuentia  caet.  potius  adju- 
vamenta  sunt  ad  quamdam  veluti  pompam  artis, 
quam  ut  valeant  atras  ab  animo  curas  dispellere  , 
vel  jacentem  illum  attollere.”  Illud  autem  medico 
praesertim  mandatum  cupiat , cujus  summum  est 
in  hypochondriacorum  mentes  animosque  imperium. 
» Caeterum  in  hujusmodi  aegris  curandis  praestare 

inaximopere  debet  medicus,  ut  quaecunque  reme- 
dia aut  praecepta  curationem  spectantia  aegroto 
proponit,  ea  tali  arte  et  intrepida  dicendi  liber- 
tate proponat , qua  illum  ad  patientiam  et  tran- 
quillitatem componere  et  ad  summam  medicamen- 
tis praebendam  fidem  hortari  valeat.  Siquidem  vix 
fateri  possum,  quantum  verba  medici  dominentur 
in  vitam  aegrotantis  ejusque  phantasiam  transmu- 
tent; medicus  namque  in  sermone  potens  et  artium 
suadendi  peritissimus  tantam  vim  dicendi  facultate 
medicamentis  suis  adstruit  et  tantam  doctrinae  suae 
fidem  in  aegro  excitat,  ut  interdum  vel  abjectissi- 
mis remediis  difficiles  morbos  superaverit,  quod 
medici  doctiores , sed  in  dicendo  languidi , molles 
ac  paene  emortui  nobilioribus  pharmacis  praestare 
non  potuerunt.” 

In  therapeuticis  eandem  viam  secutus  est  medi- 
cus philosophus  Dujbois  , quam  inventum  utriusque 
morbi  discrimen  ei  monstraverat.  Ilysteriam  sen- 
sationum moderamine , regimine  morum , hygieines 
denique  legibus  curari  optime,  neque  ab  auxiliis 
pharmaceuticis  multum  bonae  frugis  exspectandum 
esse,  censet.  Nimirum  potentiae  nocentes  amoven- 
dae , stimuli  vitandi , diaeta  strictior  praescriben- 
da, phantasia  coercenda,  utendum  balneis,  corpo- 
ris motu  ac  labore  mentisque  idonea  contentione. 
Hypochondriasis  prima  periodo  animi  medicina,  al- 
tera et  hac  et  neurosium  medicatione  (de  qua  in 
capite  de  neuralgiis  aliisque  pluribus  sermo  fuit) 

Lib.  II.  Pars  II.  M 


370 


DE  HYSTERIA  ET  HYPOCHONDRIASI. 


tertia  praeter  hasce  methodo  symptomatica,  pallia- 
tiva,  rite,  eodem  auctore,  tractabitur:  quare  exi- 
stimat, hypochondriacis  praeter  medicum  philoso- 
phum, recte  mederi  posse  neminem. 

Quae  de  therapeutice  protulit  Brachet,  eo  re- 
deunt , ut  doceat , hysteriae  illam  duplicem  esse , 
alteram  empiricam,  quae  antihystericorum  virtutes 
extollit,  alteram  dogmaticam,  variis  pugnantem, 
adeommodate  ad  unamquamque  theoriam,  armis; 
antispasmodica  non  quidem  morbis  his  mederi,  sed 
sedare , miserisaue  adferre  solamen , neque  eapro- 
pter rejicienda  esse,  cum  hypochondriacorum  etiam 
mentis  agitatio  et  phantasia  pharmacis  tanquam  car- 
minibus aut  incantamentis  lenienda  sint. 

Habetis  responsionum  aemulorum  auctorum  com- 
pendium. Jam  vos  judicate , cui  palma  tribuenda 
fuisset : vel  quod  praestat , ipsi  legite  monographias 
et  aut  fallor  equidem , aut  mecum  perlectis  per- 
pensisque  iisdem , aequam  fuisse  justamque  senten- 
tiam judicum  censebitis. 

Verum  haec  transeuntes,  quaedam  notanda  su- 
persunt circa  observationes,  quibus  vir  doct.  Bra- 
chet rem  illustrare  conatus  est.  Prima  observatio, 
hystericam  spectat  puellam,  quae  ex  animi  commo- 
tione in  hanc  valetudinem  incidit : facie  rnbra , 
vultuosa,  pulsu  pleno  regulari  ac  naturali  cutis  ca- 
lore, oculis  clausis,  convelluntur  musculi  labiorum, 
maxillae  , laryngis , artuum  , pectoris  , abdominis  , 
trunci;  mentis  vero  non  omnino  erat  impos,  nec 

sensus  rerum  perierat,  quamquam  musculi  arbi- 
trio non  parebant.  Sanguine  abunde  detracto  data- 
que potione  antispasmodica  , dormivit  .somno  quie- 
to ex  eoque  surrexit,  crisi  peracta,  superstite  ta- 
men quadam  generis  nervorum  debilitate.  Quam 
commendat  potionis  antispasmodicae  formulam,  baec 
est  aq.  meliss.  Siv.  sjr.  valerian.  oj/3.  laud.  liq. 
Svd.  gtt.  L.  liq.  auod.  min.  Iloff.  gtt.  xxx.  tinct. 
castor,  gtt.  xl.  aq.  naph.  o (3.  ol.  anis.  gtt.  viij. 
cap.  mox  duo  cochlearia,  postea  unum  omni  hora. 
Obs.  secunda  feminae  est  et  ante  et  post  matrimo- 
monium,  tempore  catameniorum,  hystericae,  silen- 
tibus sub  graviditate  paroxysmis  eaque  absoluta  re- 
deuntibus. Obs.  tertia  exemplum  hystericae  pas- 
sionis est  idiosyncrasia  suscitatae.  Obs.  quarta  vir- 
ginis superstitiosae , crisi  imperfecta,  omnibus  vitae 
muneribus  integris  , praeter  somnum , qui  paene  nul- 
lus erat.  Aliae  duae  observationes  aegrotantium  sunt 
hypochondriacorum.  Prima  feminae  ex  hepatitide 
primum,  deinde  ex  gastritide  hypochondriacae;  qui 
casus  perperam  hypochondriasis  simplicis  fuisse  di- 
citur. Secundus  viri  casus  est  quadragenarii , psy- 
chica curatione  sanati. 

An  methodus  Kaempfiana  praecedenti  seculo  per- 
celebris, quae  clysteribus  utitur  visceralibus,  hy- 
pochondriasi  sanandae  par  est?  Ex  historiarum  ae- 
grotantium commentatione,  quibus  ea  methodus  sa- 
luti luisse  dicitur , hos  eorum  ex  numero  esse  in- 

24  * 

telligimus,  quos  adpellant  liacinorrhoidarios  (*),  ex 
turbata  circulatione  venosa  abdominali  atque  im- 
pedita hinc  faecum  excretione  laborantes.  Sub  hac 
igitur  rerum  conditione  hanc  methodum  saluberri- 
mam experturi  estis,  quae  eam  laudem  meretur , 
quod  intacto  ventriculo,  ipsam  mali  sedem  attingit. 
Quocirca  Kaempfii  librum  vobis  notum  cupio  ej us- 
que praesertim  partem  practicam,  nam  theoretica- 
rum  explicationum  taedia  nemo  facile  devorabit : id 
unum  duntaxat  moneo,  auctorem,  ut  fit,  in  sua 
methodo  et  celebranda  et  protrahenda,  nimium 
fuisse.  Nam  quae  initio  veteres  infarctus  solvet, 
deinceps , profectu  temporis , intestina  aut  laxando 
aut  irritando,  creabit  novos. 

Neque  semper  tam  longa  curatione  opus  esse  : sed 
interdum  casu  fortuito  ex  improviso  tolli,  haec  osten- 
det narratiuncula,  a Rjchardo  Mead,  viro  et  arte 
et  facundia  insigni , memoriae  mandata  : » vir  qui- 
dam Academicus  ex  nimia  ignavia  hac  aegritudine 
tam  graviter  laborabat,  ut  tandem  decumberet:  in- 
gravescente indies  morbo , mortem  sibi  instantem 
denuntiat;  jubet  igitur,  ut  moris  est,  campanam  fu- 


( * ) Iis  convenit  hypothesis  Zimmermanni  ox^genii  ino- 
piam in  sanguine  accusantis,  quam  supra  notavi.  Is  methodum? 
pariter  Kaempfianam  atque  inprimis  tart.  tartaris.  laudat,  quae 
basis  est  formulae  decocti  Muzelii  ex  aq.  hordei  5 viip. 
tart.  tartaris.  extr.  tarax.  meli,  comm,  aa  une.  /?.  remedii  an- 
lihypochondriaci  percelebris. 

nebrem  in  templo  aedibus  suis  vicino  pulsari , quasi 
neniam  suam  ante  supremam  vitae  horam  audire  vo- 
lens. Fuerat  autem  ipse  juvenis  exercitii  causa  modu- 
late campanas  pulsare  solitus.  Quid  jam  sequitur? 
Campanarum  pulsator  illi  male  rem  agere  videtur  i 
statim  itaque  iratus  e lecto  surgit,  manibus  suis 
modum  rectius  pulsandi  monstraturus;  quod  cum 
fecerat,  totus  sudoribus  diffluens  ad  lectum  iterum 
se  confert,  mox  expiraturus.  Vitam  autem  reddi- 
dit iste  labor  et  convaluit  (*).  Ita,  quod  obser- 
vavit olim  Hippocrates  contraria  contrariorum  sunt 
medicamina.’' 

Nunc  brevi  harum  affectionum  comparatione,  di- 
cta prius,  memoriae  juvandae  gratia,  repetamus. 

Differunt  hjsteria  et  hypochondriasis  origine,  sym- 
ptomatibus, decursu,  caussis,  natura,  praesagiis  et 
apta  cuivis  medendi  ratione.  Oritur  hysteria  in  fe- 
minis tempore  pubertatis , aut  saltem  ante  annos 
climactericos,  existente  vita  uterina.  Hypochon- 
driasis virorum  morbus  est,  aut  feminarum  sene- 
scentium, inter  vitae  annum  trigesimum  ct  quin- 
quagesimum praesertim  vulgaris.  Hystcriae  insultus 
subitaneus : hypochondriasis  invasio  lenta  est.  Il- 
lius initium  fit  ab  animi  commotione , mutabilita- 
te, hilaritate,  tristitia,  risu,  lacrymis  involuntariis 


( * ) Convalescentiae  opportunitatem  paullo  aliter  tradidit 
Andr.  Marsh  ai.  ; nam  eundem  aegrum  cogitasse  ipsum, 
narrationis  similitudine , ut  credam , inducor. 

suspiriis  levibusque  stricturis  spasticis.  Hanc  prae- 
notant nimia  sollicitudo  ct  valetudinis  cura  , diae- 
tae religiosa  observatio,  librorum  medicinalium  stu- 
dium , medicorum  desiderium , animus  tristis , soli- 
tudinis amans.  Ilysteriae  nulla  certa  stadia,  sed 
morbi  duntaxat  gradus  sunt.  Hypochondriasis  tres 
distinctas  periodos  seu  stadia  decurrit.  Sympto- 
mata hysterica  primi  gradus  sunt  sensus  anomaliae, 
stricturae  spasticae,  clavus  hystericus,  hemicrania: 
alterius  gradus  convulsiones  gravissimae  easque  ex- 
cipiens continuo  perfecta  mentis  integritas.  Hypo- 
chondriasin  primo  stadio  mentis  aegrae,  altero  ner- 
vorum, tertio  viscerum  aegrotantium  signa  comi- 
tantur. Hystericae  nec  morbum  timent , nec  de 
salute  desperant.  Hypochondriacos  et  morbi  peri- 
cula terrent  et  mortis  instantis  metus:  unde  ct  re- 
media perpetuo  venantur  et  pseudomedieis  cre- 
dunt. Ilysteriam  provocant  caussae  dynamicae,  ner- 
vorum genus  laedentes,  vi?am  uteri  stimulantes  hu- 

, .t 

jusque  turbantes  metamorphoses.  Hypochondriasin 
mens  aegra  vano  timore  agitata  parit  inque  corpo- 
re concitat  etiam  prospere  valente.  Hysteriae  pro- 
gnosis  vel  iri  summo  gradu  non  p?  orsus  infausta 
est.  In  hypochondriasis  initio  tantum  bene  spera- 
re licet:  secundae  periodi  praesensio  dubia;  tertiae 
ominosa.  Curatur  illa  optime  medicina  dynamica 
cum  alia,  tum  diaetetica  praesertim.  Huic  animi 
medicina  sola  initio  apta  est;  ad  camque  dirigenda 
h}  gicinc  , gymnastice  , ars  omnis.  Hystericis  opus 

est  medico  physiologiae  perito : hypochondriaco- 
rum miseriis  rmllus  rite  succurret,  nisi  ingenium 
adferat , litteris,  philosophia,  religione  excultum. 

Quae  cum  ita  sint , passionem  hystericam  et  hy- 
pochondriacam non  ejusdem  speciei  varietates,  sed 
revera  distinctas  esse  morbi  species  , naturae  tan- 
quam  voce  monemur. 


DE  VESANIIS. 

Vesaniarum  nomine  Cullenus  nuncupat  mentis 
judicantis  functiones  laesas,  sine  pyrexia  vel  coma- 
te. Latius  extenderat  Sauvagesius,  omnes  morbos 
animi  hoc  vocabulo  comprehendens , etiam  sen- 
suum externorum  et  internorum  fallacias  et  verti- 
ginem et  hypochondriasin  et  somnambulismum  ejt 
adpetitus  depravatos  et  hydrophobiam  variasque 
varii  generis  neuroses ; quae  caussa  fuit,  cur  limir 
taverit  Cullenus  , haec  tantummodo  genera  profe- 
rens: amentiam , melancholiam , maniam , oneiro- 
dyniam : quo  somnia  morbosa  revocavit. 

De  hisce  autem  nosologorum  definitionibus  et 
divisionibus  disputare  nolumus,  ne  disputando  ni- 
mium a vero  aberremus.  Magis  placet , rem  per- 
quirere methodo  historica,  cujus  beneficio  nostram 
ipsius  scientiam  magis  magisque  augere  nos  ac  per- 
ficere posse  speramus.  Nam,  quum  medicina  om- 

nium  aetatum  sit  omniumque  gentium  proles,  hanc 
multis  multorum  laboribus  demum  sese  videmus 
perficientem  ac  quod  gaudemus,  junctis  populo- 
rum diversissimorum  studiis  laete  florentem  et  cre- 
scentem. 

Apud  veteres  Graecos  et  Latinos  ambigua  erat 
insaniae  ac  delirii  notio.  Nam  neque  acute  deli- 
rantes, ex  inflammatione  aut  febre,  ab  aliis  accu- 
rate discriminaverunt,  neque  in  delirii  generibus 
constituendis  satis  diligenter  versati  sunt : quod 
minus  ipsorum  culpam,  quam  temporum  suorum 
fuisse,  judicamus. 

Hippocratem  mittentes,  cujus  scripta  magis  pro« 
gnosin  , quam  diagnosin,  aut  nosologiam  tangunt, 
ab  Aretaeo  incipiamus,  praeclaro  antiquitatis  dia- 
gnostico. 

Is  distinxit  duas  insaniae  species:  melancholiam 
et  maniam.  Illam  hujus  initium  atque  pars  ipsi 
videtur,  neque  semper  ab  atra  bile  fieri,  verum 
etiam  ab  animi  perturbationibus  in  eaque  mentem 
esse  in  una  cogitatione  defixam  atque  inhaeren- 
tem absque  febre : neque  una  tantum  insaniae  spe- 
cie laborare:  sed  aut  venenum,  ne  sibi  detur,  su- 
spicari, aut  hominum  consuetudinem  perosi  in  so- 
litudinem aufugere , aut  ad  superstitionem  religio- 
sam converti,  aut  lucem  hanc  vitamque  odio  pro- 
sequi, monet.  Morbum  esse  aetatis  mediae  atque 
aestate  et  autumno  ipsum  procreari;  maniam  con- 
tra esse  mentis  alienationem  stabilem,  vacantem 

febre : neque  delirium  ebriorum , venenis  sopitorum 
aut  senum  hoc  nomine  dicendum  esse : quandoqui- 
dem fugax  est. 

Alexander  Trallianus  sub  communi  melancho- 
liae vocabulo  omnes  comprehendit  insaniae  spe- 
cies : sive  cum  risu  et  hilaritate , sive  cum  ira , sive 
cum  torpore  animi,  sive  cum  mortis  desiderio , sive 
cum  metu,  sive  per  intervalla  desipiant,  seu  in 
continua  dementia  sint:  quas  omnes  varietates  no- 
tandas inque  curatione  etiam  caussas  sedesque  mali 
discernendas  adcurate , praecepit. 

Ex  Latinis  Celsus  memorandus  est  et  Caelius  Au- 
relianus. Illius  lib.  III.  cap.  XVIII.  inscribitur 
de  tribus  insaniae  generibus:  quorum  primum  phre- 
nitidem  vocat,  quod  et  inflammatorium  et  febrile 
quodcunque  complecti  videtur : ideoque  hujus  lo- 
ci non  est.  Alterum  genus  insaniae  est , quod 
spatium  longius  recipit;  quia  fere  sine  febre  inci- 
pit, leves  deinde  febriculas  excitat  et  consistit  in 
tristitia,  quam  videtur  bilis  atra  contrahere.  Ter- 
tium insaniae  genus  est  ex  his  longissimum , adeo 
ut  vitam  non  impediat:  quod  robusti  corporis  esse 
consuevit.  Hujus  autem  species  duae  sunt.  Nam 
quidam  imaginibus , non  mente  fallunt ; qualem 
insanientem  Ajacem  vel  Orestem  poetarum  fabulae 
ferunt : quidam  animo  desipiunt.  Si  imagines  fal- 
lunt, ante  omnia  videndum  est,  tristes,  an  hila- 
res sint.  In  tristitia  nigrum  veratium,  dejectio- 
nis causa,  in  hilaritate  album,  ad  vomitum  exci- 

^odum  d»ri  debet.  Iclque  si  in  potione  non  acei- 
pit,  papi  adjiciendum  est,  quo  facilius  fallat.  Ne- 
que ignorare  oportet,  leviorem  esse  morbum  cum 
j isu , quam  serio  insanientium. 

Si  vero  consilium  insanientem  fallit,  tormentis 
quibusdam  optime  curatur.  Ubi  perperam  aliquid 
dixit,  aut  fecit,  fame,  vinculis,  plagis  coercendus 
est.  Cogendus  est  et  adtendere  et  edicere  aliquid 
et  ineminisse.  Sic  enim  fiet,  ut  paulatim  metu 
(cogatur  considerare , quid  faciat.  Subito  etiam  ter- 
reri et  expavescere  in  hoc  morbo  prodest;  et  fere 
.quidquid  anjmum  vehementer  perturbat.  Potest 
enim  quaedam  fieri  mutatio,  cum  ab  eo  statu 
mens,  in  quo  fuerat,  abducta  est.  Interest  etiam, 
-si  ipse  sine  causa  subinde  rideat , an  moestus  de- 
missusque  sit.  Nam  dementis  hilaritas  terroribus 
ilis  melius  curatur.  Si  nimia  tristitia  est , prodesjt 
lenis,  sed  multa  bis  die  frictio:  item  supra  caput 

i 

,aqua  frigida  infusa,  demissumque  corpus  in  aquam 
et  oleum. 

/ * i **  4 

Illa  communia  sunt : insanientes  vehementer 
exerceri  debere ; multa  frictione  uti ; neque  pin- 
guem carnem,  neque  vinum  adsumere ; cibis  uti  ex 
media  materia  quam  levissimis;  non  oportere  esse 
vel  solos  vel  inter  ignotos,  vel  inter  eos,  quos  aut 
contemnant,  aut  negligant;  mutare  debere  regio- 
nes et  si  mens  redit , annua  peregrinatione  esse 
jactandos. 

Piaro,  sed  aliquando  tamen  , ex  metu  delirium 

nascitur.  Quod  genus  insanientium,  spccic  simile 
similique  victus  genere  curandum  est:  praeterquam 
quod  in  hoc  insaniae  genere  solo  recte  vinum  da- 
tur. 

Hisce  Celsi  et  animadversionibus  et  praeceptio- 
nibus adjicienda  sunt  Caelii  Aureliani  monita.  In- 
primis  in  diagnosi  laudem  meretur : neque  enim 
solam  febris  absentiam  sufficere  monet , siquidem 
insanientes  etiam  ex  alia  caussa  in  febres  incidunt, 
liaque  primo  notat  phreniticis  atque  furiosis  caput 
magis,  melancholicis  stomachum  pati:  tum  phreni- 
tici acutis,  furiosi  vero  tardis  febribus  adfiei  et  in 
his  alienationem  esse  ante  febrem ; secus  ac  in 
phreniticis;  porro  pulsum,  non  ut  in  his,  parvum 
et  crebrum  , sed  majorem  esse.  Multus  praeterea 
in  tradenda  curatione  est,  de  singulis  cum  reme- 
diis , tum  aegrotantium  conditionibus  diligenter 
praecipiens  aliasque  auctorum  aliorum  curationes 
carpens  vicissim  et  laudans : quae  in  singulis  per- 
sequi non  lubet;  illud  duntaxat  observetis  obsecro, 
magnam  fuisse  horum  medicorum  Romanorum  sol- 
lertiam practicam , qua  in  medicatione  insanien- 
tium sic  versati  sunt,  ut  in  multis  hujus  medicatio- 
nis partibus  exemplum  reliquerint  eximium  quod- 
que omnes  psycbiatriae  cultores  imitentur,  dignissi- 
mum. 

A veteribus  illis  ad  recentiores  transitum  faciat 
eruditionis  classicae  inter  Galliae  medicos  vindex 
Annaeus  Carolus  Lorry,  qui  veterum  tam  docti  i- 

nam,  quam  artem,  praecipue  helleborismum  co- 
piose exposuit : eapropter  autem  inprirnis  laudari 
meretur,  quod  arctam  melancholiae  (quam  libro 
suo  interpretandam  susceperat)  quod  igitur  me- 
lancholiae cum  animi  affectibus  cogualionem  per- 
spicue admodum  indicavit. 

Cum  Boerhaavius  melancholiam  sic  definiverat: 
morbus,  in  quo  aeger  delirat  diu  et  pertinaciter  si- 
ne febre,  uni  et  eidem  fere  cogitationi  affixus ; nec 
ullam  fecerat  mentionem  moeroris  atque  moesti- 
tiae,  quam  huic  morbo  innatam  atque  inhaerentem 
voluerunt  alii  artis  medicae  principes,  animadver- 
tit, illud  licet  vulgo,  tamen  non  constanter  obser- 
vari : hoc  solum  ad  omnes  aeque  pertinere  melan- 
cholicos, ut  aratione  dejecti  firmitateque  mentis 
pessumdata,  jam  animum  regere  dedidicerint;  sed 
brutorum  animalium  more,  instinctu  coeco,  ac  ve- 
luti  impetu  ad  ea , quae  concupiscunt , ferantur 
avertanturque  cum  metu  atque  furore  ab  iis,  quae 
praeconcepta  opinio  ipsis  aut  inimica , aut  odiosa 
effingit.  Hinc  illud  universale  esse,  monet,  ut  a 
melancholia  animus  fiat  imbecillior,  <kSi)[xiav  Graeci 
vocant , quod  nos  mentis  demissionem  vocamus. 
Eo  semel  posito  mentis  vitio,  verti  animosos  in 
pusillanimos , fortes  in  timidos : unde  omnes  debili- 
tatae animae  affectus  melancholicis  competunt,  me- 
tus, moeror,  laetitia  praeter  rationem  nihilque  de- 
esse  praeter  animi  constantiam  eaque  propter  me- 
lancholiam ab  ipso  definiri : illam  mentis  imbecilli- 

tatem , a corporis  vitiato  habitu  oriundam , in  qua 
fortiter  concutimur  ab  objectis  aut  externis  , aut 

j 

ab  imaginandi  vi  effictis  * ita  ut  jam  impossibile 
sit,  ideis  inde  natis  obsistere,  ab  iis  avelli,  aut 
conlra  ratione  tendere.  Illum  non  melancholicum 
dici,  qui  in  vitia  acrius  invehitur,  alienis  vehe- 
menter tangitur  infortuniis  et  ingemit  inopem  mi- 
serans: sed  qui  ab  illorum  objectorum  tristitia  nun- 
quam se  divelli  patitur,  mente  iisdem  praeter  ra- 
tionis modum  inhaerente.  Sic  etiam  qui  leves  ri- 
sus captat,  jocosum  habendum  esse;  si  praeter  mo- 
dum sese  laetitiae  tradit  eaque  totus  occupatur, 
morbosum  quid  habere , in  quo  saltem  illud  est  me- 
lancholici, quod  adest  mentis  error  debilitatae  et 
impotentis  et  de  quo  morbum  depellentibus  dicere 
possit : me  occidistis  , non  servastis. 

Haberi  quidem  hic  levissimae  et  quasi  delite- 
scentis melancholiae  imaginem,  sed  ubi  jam  ali- 
quid vehementiae  adepta  est,  in  verum  delirium 
verti.  » Tunc  homo  (sunt  verba  auctoris,  suam  de- 
finitionem interpretantis ) aut  in  dilectam  ideam 
quasi  conversus  est,  fitque  vel  totus  amor,  vel  to- 
tus odium,  aut  inani  timore  correptus,  ad  mini- 
mum motum  expavescit:  nunc  falsis  imaginibus  so- 
lidam effigiem  obducit;  nunc  fingit  omnia  falsa,  et 
in  factis  et  iis  quae  inde  colligit,  argumentis  desi- 
pit , mere  insanus.” 

Hactenus  veterum  doctrinam  explicuimus,  qui 
prima  posuerunt  medicinae  psychicae  initia,  reccn- 

tiorum  studiis  ac  laboribus  perficienda : de  hisce 
igitur  jam  videbimus. 

Et  ex  hisce  principem  quendam  locum  tenet  Pi- 
NELLius,  quem  tanquam  reformatae  hujus  medici- 
nae practicae  partis  auctorem  veneramur.  Is  do- 
let, veterum  haec  initia  prima  per  seriem  seculo- 
rum  luisse  omnino  neglecta  nihilque  incrementi 
cepisse , propterea  quod  Galeni  dogmata  majoris 
aestumarentur,  quam  naturae  studium.  Deinde  in- 
dicat pathemata  animi , tanquam  praecipuas  insa- 
niae caussas , laudatque  scriptores  medicos  Brittan- 
tios , qui  ante  alios  haec  scriptis  suis  illustrarunt 
eorumque  vim  summam  in  organismum  humanum 
inque  hominum  merites  adeo  ostenderunt : denique 
docet,  eos  praecipue  fortunatos  fuisse  insanientium 
medicos  , qui  no  11  ab  arte  medica , sed  ab  ipsa  ho- 
minis cognitione  moralis  atque  indefesso  insanien- 
tium studio  iis  medendi  methodum  duxerunt.  Ab 
hisce  principiis  profectus  ipse  observare  sibique 
notos  et  familiares  reddere  infelices  istos  ac  mise- 
ros mortales  studuit  ac  brevi  didicit , perperam 
accusari  capitis  laesiones  organicas  ut  vesaniarum 
communes  caussas  hasque  ipsas  haberi  incurabiles , 
eam  vero  curationem  ante  alias  salutarem  esse  et 
efficacem , quae  ut  animo  moribusque  mederi  co- 
natur , ita  adpellatur  moralis. 

Ipse  has  fecit  species  insaniae : melancholiam  , 
in  qua  delirium  circa  rem  unam  versatur,  sive  ani- 
mo sit  incitato,  sive  depresso,  ad  ipsum  ducens 

vitae  taedium*,  maniam  sine  delirio,  id  est  intel- 
lectu integro  soloque  animo  aegro:  maniam  cum 
delirio , cujus  character  ponitur  in  animi  corporis- 
que erethisilio  mentisque  animique  perversitate  : 
dementiam , quam  designant  cogitationum  praeci- 
pitum  nec  cohaerentium  confusio  ac  turba:  idiotis- 
mum , mentis  animique  facultatibus  aut  oppressis 
aut  non  evolutis. 

Eam , quam  Pinellius  ingressus  erat  viam , per- 
secutus est  ejus  discipulus  Esquirollius  , de  cujus 
meritis  summis  postea  in  singulis  vesaniarum  for- 
mis exponendis  dicendi  non  deerit  opportunitas. 
Nuper  Broussaissius  ej usque  schola  veterem  renova- 
vit Francorum  materialismum  , a quo  tamen  non- 
nulli melioris  ingenii  viri , natura  duce , ad  veram 
hominis  scientiam  redeunt.  Angli , more  suo  praxin 
praesertim  cogitantes , simplices  a complicatis  for- 
mis non  satis  discriminaverunt.  Ea  Germaniae  prae- 
sertim medicis  debetur  laus,  quod  medicinam  psy- 
chicam pro  dignitate  coluerunt  et  verum  monstra-* 
runt  vesanias  cognoscendi  ac  distribuendi  princi- 
pium ab  ipsius  hominis  studio  petitum.  Est  autem 
illud  positum  in  libertatis  moralis  privatione  stabili , 
sive  propter  organismi,  quae  plurimorum,  seu  pro- 
pter animi,  quae  quorundam  opinio  est,  valetu- 
dinem laesam.  Inter  eos , qui  animi  valetudinem 
accusant,  commemorandus  est  christianus  philoso- 
phus et  medicus  clarus  Heiinroth,  qui  quanquam  a 
paucis  intellectus  iniquum  tulit  medicorum  aequa- 

lium  judicium,  neque  ipse  ab  errore  sibi  semper 
cavere  fortasse  potuit:  scribendi  denique  genere 
usus  est  minus  perspicuo  et  eleganti,  mihi  tamen 
(si  dicendum  sit,  quod  sentio)  solus  rem  acu  te- 
tigisse veramque  tradidisse  hominis , qualem  cer- 
nimus, imaginem  videtur.  Quod  qui  agnoscere  cu- 
piat, animo  a praejudicatis  opinionibus  libero,  vi- 
ri anthropologiam  psychicam  conferat  cum  an- 
thropologia  ipsa  manu  divina  in  sacris  litteris  exa- 
rata, in  quibus  natura  hominis , tanquam  in  specu- 
lo, cernitur.  Nos  observationis  viam,  ut  in  aliis, 
ita  in  his  quoque  constanter  tenentes,  quaeremus, 
quid  ab  iis  proferatur , qui  organismum  accusant 
mentis  insanae  caussam.. 

Itaque  anatomes  practicae  cultores  adeamus, 
quorum  praeter  antiquiorem  Morgagnum,  praesertim 
citandus  est  medicus  Anglus Marshal:  siquidem  de- 
dita opera  in  eam  rem  inquisivit. 

Morgagnus  sectis  insanorum  capitibus  cerebrum 
semper  invenit  praedurum : eo  tamen , quo  excel- 
lebat, veri  amore  addidit,  in  quibusdam  pariter, 
qui  minime  stulti  erant , cerebrum  se  non  minus 
durum  invenisse,  sed  et  stultitiam  esse  posse  sine 
cerebri  duritie  atque  in  fatuis  et  mente  captis  flac- 
cidum laxumque  cerebrum  fuisse , aliorum  scripto- 
rum testimoniis  probavit. 

Idem,  quod  Morgagnus,  vitium  cerebri  in  stulto- 
rum cadaveribus  animadvertit  Andreas  Marshal 
Scotus  et  aquas  ventriculos  replentes  etiam  inter 


DE  VESANIIS. 


• 385 


meninges,  in  nonnullis  humorem  gelatinosum,  ab- 
scessus, congestiones,  ossificationes  arteriarum,  hy- 
datides,  tubercula,  in  aliis  alia , ut  quandoque  molle 
etiam  et  flaccidum  fuerit-  cerebrum.  Ex  hisce  se- 
ctionibus edici  contendit  vir  doctissimus , abnor- 
mem actionem  vasorum  cerebri  maniam  excitare : 
nec  semper  tamen  hujus  actionis  abnormis  in  cere- 
bro superesse  indicia , nisi  eo  usque  processerit 
malum,  ut  cerebri  structuram  corruperit.  Semi- 
nium vero  exprimi  capitis  forma  prava,  angusta, 
justo  minus  cerebro  cavum  obferente,  cui  acce- 
dunt saepe  arteriarum  cordisque  vitia.  Contra  te- 
statur Pinellius,  se  in  numerosis  sectionibus  non 
alias  reperisse  capitis  laesiones,  quam  quae  in  epi- 
lepticis, apoplecticis,  convulsis,  ex  febribus  ata- 
ctis  occumbentibus  animadvertuntur  ipsasque  ca- 
pitis formas  pravas  cum  idiotismo  congenito  solo 
conjunctas  esse  solere.  Neque  aliter  exspectabitis 
cogitantes,  rem  animadvertente  Pinellio  , insaniam 
esse  aetatis  adolescentis  aut  adultae,  illius  igitur, 
qua  capitis  jam  definita  forma  est. 

Es^jirollius  eandem  profitetur  sententiam.  Esse 
ubi  cerebrum  ejusve  meninges  integrae  sunt,  etsi, 
plures  annos  insanierant : nullamque  esse  rationem 
constantem  inter  laesionum  et  delirii  magnitudi- 
nem : illas  saepius  paralysin  aut  convulsiones  se- 
cum  ferre  , ac  maniae  denotare  complicationes , 
quae  sine  his  esse  potest  atque  sponte  et  derepen- 

Lib.  //.  Pars  //,  25 


386  • 


D K VESANIIS. 


te  sanari:  brevi  visa  atque  reperta  in  cadaveribus 
omnino  varia  esse  ac  repugnantia. 

Quoniam  igitur  parva  spes  superest , fore  ut  ab 
anatome  proficiamus,  neque  multo  certiora  pro- 
mittit physiologia  cerebri,  agite  methodum  sequa- 
mur historicam  atque  caussas,  signa,  auxilia  no- 
tando videamus,  nuin  hanc  viam  ineuntes  nostram 
rei  adeo  obscurae  augeamus  scientiam. 

Illud  autem  , ut  feliciter  perficiamus  iter , a for- 
mis aut  speciebus  singulis  conspiciendis  incipien- 
dum erit.  Sed  nova  hic  suboritur  difficultas  pro- 
pter auctorum  in  formis  hisce  atque  speciebus  de- 
finiendis discernendisque  dissensionem.  Quam  cum 
componere  hactenus  nequeamus , vulgarem  seque- 
mur formarum  distinctionem  a celeberrimis  medici 
observatoribus  positam  et  primo  de  melancholia  et 
monomania,  tum  de  mania,  denique  de  dementia 
et  idiotismo  acturi  sumus.  Nam  etiamsi  haec  di- 
visio suis  non  caret  vitiis  (et  quaenam  in  tanta 
naturae  ignoratione  perfecta  habebitur)  tamen  a 
simplicitate  et  perspicuitate  nobis  prae  caeteris 
commendari  videtur. 

Itaque  a melancholia  et  monomania  perquiren- 
dis incipiamus  : quae  reliquis  notiores  creduntur : 
sunt  saltem  ab  antiquissimis  inde  temporibus  ma- 
jori diligentia  descriptae. 

Non  una  est  hujus  speciei  denominatio  et  defi- 
nitio, id  quod  citata  prius  verba  eruditissimi  de 
melancholia  scriptoris  Lorry  docere  vos  poterunt: 
quocirca  dc  utraque  uno  capite  agere  malui , quam 
inauditis  testibus  litem  judicare.  Pinellius  , nam 
ab  eo  demum  auctore  melioris  classificationis  ori- 
go repetenda  est,  duas,  ut  vidimus,  distinxit  de- 
lirii melancholici  species:  alteram  animo  elato,  su- 
perbo; alteram  eodem  demisso,  dejecto.  Priorem 
monomaniam,  posteriorem  lypemaniam  vocavit  Es- 
quirollius.  Cum  hypochondriasi  saepenumero  con- 
fundunt: confundit  etiam  interdum  Pinellius.  Ab 
ea  tamen  recte  distinxit  praeclarus  de  hypochon- 
driasi scriptor  Dubois  , propositis  duorum  imperan- 
tium Ludovico  XI.  et  Tiberio  exemplis.  Ille  me- 
dicum unum  veretur  et  quamquam  praetermodum 
avarus,  remuneratur  largitur;  neque  dimittere  au- 
sus est.  Scio  equidem,  ei  dixerat  medicus,  te  ut 
alios  mittis,  ita  et  me  dimissurum  esse,  verum  id 
si  facias , ne  octiduum  quidem  supervives : quibus 
verbis  magnum  regi  metum  incussit  medicus.  Ti- 
berius contra  medicos  et  medicinam  contemnit  ad 
ultimum  usque  vitae  terminum:  id  quod  Tacitus, 

more  suo,  his  verbis  expressit:  » jam  Tiberium 

25* 


388 


MELANCHOLIA  ET  MONOMANTA. 


corpus,  jam  vires,  nondum  dissimulatio  deserebat, 
idem  animi  rigor,  sermone  ac  vultu  intentus,  quae- 
sita interdum  comitate , quamvis  manifestam  de- 
fectionem tegebat  mutatisque  saepius  locis  tandem 
apud  promontorium  Miseni  consedit  in  villa , cui 
L.  Lucullus  quondam  dominus.  Illic  eum  appro- 
pinquare supremis,  tali  modo  compertum  est.  Erat 
medicus  arte  insignis , nomine  Charicles , non  qui- 
dem regere  valetudines  principis  solitus,  consilii  ta- 
men copiam  praebere.  Is  velut  propria  ad  nego- 
tia digrediens  et  per  speciem  officii  manum  com- 
plexus, pulsum  venarum  attigit:  neque  fefellit.  Nam 
Tiberius  incertum  an  offensus  tantoque  magis  iram 
premens,  instaurari  epulas  jubet  discumbitque  ul- 
tra solitum;  quasi  honori  abeuntis  amici  tribueret. 
Charicles  tamen  labi  spiritum,  nec  ultra  biduum 
duraturum  Macroni  firmavit." 

Animi  habitus  meditabundus,  taciturnus,  sus- 
picax, solitudinis  amans  characterem  efficit  melan- 
cholicum, qui  si  in  vesaniam  increscit,  mens  est  in 
unain  cogitationem  aut  cogitationum  seriem  defixa. 
Lorry  ab  hysterica  passione , Pinel  a passione  hypo- 
chondriaca non  satis  distinxit.  Quocirca  audiamus 
hujus  discipulum  celeberrimum  Esquirol.  Is  ani- 
mi morbum  esse  ab  ejusque  patheiratibus  nasci 
melancholiam,  contendit:  amore,  metu,  vanitate, 
philautia , gloriae  studio  horumque  patheinatum 
characterem  exprimere : jam  gaudio,  hilaritate,  te- 
meritate, audacia,  jam  tristitia,  silentio,  timore. 


MELANCHOLIA  ET  MONOMANIA.  389 

metu  manifestari:  cultus  rationem  sequi  et  cujus* 
que  temporis  genium  ac  mores,  magnasque  rerum 
publicarum  mutationes  (*). 

Melancholiam  propriam  sive  lypemaniam,  Esquirol- 
lio  auctore,  haec  symptomata  manifestant:  corporis 
macies,  capilli  nigri,  color  pallidus,  flavescens,  genis 
subinde  rubentibus,  cutis  nigrescens,  arida,  naso  mul- 
tum rubente  ; vultu  fixo,  immobili,  musculis  faciei 
quasi  tetanicis,  tristitiam,  metum,  terrorem  expri- 
mentibus, oculis  vel  submissis,  vel  in  longinquum  spe- 
ctantibus, immobilibus,  intuitus  obliquus,  inquie- 
tus, suspicax:  manibus  aut  siccis,  bruneis,  luridis, 
aut  tumentibus,  violaceis.  Uno  tanquam  pathemate 
detentus  et  captus  unaque  cogitatione,  dies  transigit 
inertes  unoque  et  immutato  fere  corporis  positu : mo- 
tum vero  corporis,  si  gradiatur,  aut  trahit , aut  prae- 
cipitat, quasi  animo  plurimum  agitato:  eique  in- 
terdiu  nulla  quies  est,  nullus  noctu  somnus.  Nihil 
secernit ; nihil  appetit.  Saepe  a cibo  abstinet  per 
plures  dies , sive  venenum  metuens , sive  infa- 
miam, seu  criminum  poenas  luens,  sive  parentum 
et  amicorum  inserviens  commodis , seu  denique  vi- 
tae taedio  ductus.  Animus  prius  perquam  mobilis , 
corpus  praeter  omnem  modum  sensile , nunc  con- 


( * ) De  qua  conferatis  Diss.  inaug.  de  antmi  pathematibus 
morborum  mentalium  caussis  praecipuis  , conscriptam  a viro 
juvene  egregio  Fraincisco  Ermerins,  cujus  praematuram 
mortem  bonatum  artium  caussa  lugemus. 

tra  cunctis  miseriis  tolerandis  suppar,  nullaque  re 
movetur.  Aliae  amasium  lugent,  alii  furiis  agitan- 
tur , aut  crimina  expiant.  Metuunt  alii  carcerem, 
hostes,  maleficos,  alios  prosequuntur  cacodaemo- 
nes.  Timent  alii  paupertatem  aut  dedecus:  alii  de 
salute  aeterna  desperant.  Alii  mortem  invocant 
aerumnarum  requiem  eamque  multi  sibi  inferunt ; 
suos  trucidant  alii , et  hos  beatos  fore  sperantes 
et  se  capite  mulctatos  ab  hujus  vitae  calamitatibus 
fore  liberos.  Falleretur,  qui  crederet,  melancho- 
licorum animos , ut  corpora  torpere.  Immo  est  in 
perpetua  contentione,  tanta  quidem,  ut  nullis  ra- 
tionum ponderibus  distrahi  divellique  posse  vide- 
antur. Est  animi  spasmus  quasi,  aut  tetanus,  aut 
catalepsis,  interdum  gravissima  duntaxat,  interdum 
nulla  concussione  solvenda.  Circa  unam  tantum 
rem  insanientes  in  reliquis  sapiunt  et  miram  ostem 
dunt  in  opinionibus  suis  pravis  defendendis  alio^- 
rumque  rationibus  et  argumentis  refutandis  saga- 
citatem. 

Melancholiae  aetiologia  ex  plurimoium  auctorum 
opinione  tam  late  patet , ut  omnia  ferme  caussa- 
rum genera  comprehendere  videatur:  cumque  alii 
physicas  proferunt  potissimum , alii  psychicas  prae- 
cipue accusant.  Esquirollius  singulas  inter  se  con- 
ferre cupiens,  tabulam  exaravit,  in  qua  eo,  quo 
proferam , ordine  numerantur  sequentes  : haeredi- 
tas,  amennorrhoea , anni  climacterici,  parttis,  ictus 
capitis,  manustupratio , mores  dissoluti,  abusus  vi- 

ni  , curae  et  aerumnae  domesticae , infortunia , 
amor  infelix,  invidia,  terror,  offensae,  ira:  qua- 
rum caussarum,  inito  calculo,  longe  maxima  pars  ad 
animum  pertinet  commotum  , perturbatum.  Quodsi 
historias  aegrotantium  attento  animo  perlegatis,  vi- 
debitis, ita  se  rem  habere.  Et  profecto,  si  amen- 
norrboea  , si  anni  climacterici , si  partus  , si  quae 
aliorum  mens  est,  morbi  cutanei  aut  ulcera  sup- 
pressa, ut  insanirent  homines,  facerent,  quam 
misera  foret  sors  feminarum,  quanta  plebi,  quanta 
pauperibus  pueris  aut  senibus  immineret  calami- 
tas! In  harum  aliarumve  caussarum  existimatione 
turpiter  falleremini , nisi  ante  alias  notetis  semi- 
nia: animum  praecipue  mobilem,  irritabilem,  fa- 
cile vulnerandum  , caussis  sive  physicis  seu  psy- 
chicis resistendo  imparem , eoque  minus  firmum , 
constantem , stabilem , quo  fuerit  magis  sive  sui 
amans,  sive  genio  indulgens,  seu  vitae  genere, 
aliorum  consortio,  fabularum  romanensium  lectio- 
ne fractus  ac  debilitatus.  Animus  ut  sapientiae  , 
sic  insaniae  origo,  fons,  principium  est.  Hunc  qui 
non  regere,  coercere,  temperare  didicit,  perpe- 
tuum fovebit  seminium  insaniae.  Hac,  quaeso, 
mente  legite  ac  relegite  insanientium  historias,  ne- 
que dubitabitis,  cum  Esquirollio  adseverare  , ani- 
mi commotiones  longe  creberrimas  esse  caussas  me- 
lancholiae. 

Crisibus  solvi  et  criticis  evacuationibus  per  cu- 

tim  aut  mucosas,  nonnulli  arbitrantur,  pluribus  ta- 
men hortantibus,  non  multum  hisce  crisibus  fiden- 
dum esse , nisi  morum  firmentur  animique  aegri 
emendatione.  Transire  in  alios  morbos,  praecipue 
in  vesanias  alias:  maniam,  dementiam,  observa- 
tum est. 

Ex  partium  in  cadaveribus  stultorum  mutationi- 
bus nullam  crebrius  a se  visam  esse , narrat  Esqui- 

9 . 

kollius  , quam  situs  coli  transversi  perversus  et 
quidem  obliquus  aut  perpendicularis:  quod  deinde 
etiam  ab  aliis  animadversum  est , quodque  ipse 
exemplis  probat:  quamvis  rem  non  explicet,  neque 
ejus  cum  insania  nexum  ostendat. 

Praeterea  scripto  mandavit  plures  melancholicos 
perire  phthisicos,  aut  habere  viscera  abdominis  vi- 
tiata : vitia  cerebri  vero  rara  esse. 

Melancholicos  regionum  humidarum  incolas  coe- 
lum mutare , probe  vestiri , acria  vitare , vege- 
tabilibus et  fructibus  vesci,  corpus  exercere,  Es- 
quirolliits  jubet.  Alios  studia  litterarum,  alios 
solitudinem,  balnea,  excretiones,  coitum  juvare : 
praecipue  autem  animo  mederi,  concitando  pa the- 
mata contraria,  fiduciam  sibi  conciliando,  amorem 
medicum  invocando  , pias  fraudes  adhibendo , me- 
dicis imperat. 

Ex  physicis  remediis,  emetica,  emeto-cathartica 
depletiones  topicas,  narcotica  recenset  singulaque 
singulis  casibus  aptanda  monet. 

Melancholiae  varietas  est  daemonomonia  (*), 
quae  quondam  admodum  vulgaris , nunc  vulgaris 
esse  desiit,  ex  quo  magorum  et  lamiarum  supplicia 
abrogata  sunt.  Ejusmodi  aegrotantes  se  diabolo 
servire,  ipso  ad  prava  facinora  instigari,  Leo  ob- 
sistere , in  aeternum  supplicium  servari , credunt. 

Caussae  partim  physicae  dicuntur,  partim  mora- 
les: ex  omnibus  nulla  efficacior  superstitione,  quam 
religionem  vocabant  veteres:  ex  complicationibus 
nulla  passione  hysterica  crebrior : ex  terminationi- 
bus denique  omnium  maxime  vulgares  mania  et 
vitae  taedium.  Corpus  vomitu  concutere,  mentem 
percellere  imaginibus,  pathematibus  suadent.  Sup- 
par miseri  mali  genus  zoanthropia , lycanthropia 
(melancholia  metamorphosis)  est,  in  qua  in  ani- 
malia se  transmutatos  fingunt  horumque  vitam  et 
mores  imitantur.  Alii  caput  sibi  vitreum  esse  ac 
fragile ,*  alii  esse  nullum,  aut  artus  cereae  mollitu- 
dinis, aut  ex  maribus  feminas,  ex  feminis  mares 
factos  esse,  opinantur.  Iramo  vix  ulla  fictio  est  tam 
absurda,  cui  non  addixisse  se  mens  hominum  sub- 
inde legatur. 

Taedium  vitae , melancholiae  species , eorum 
maxime  hominum  est , qui  omnibus  abundantes  vi- 
tae deliciis  et  voluptatibus,  quod  desiderent,  non 
habent,  aut  qui  eo,  quod  ardebant , bono  privati, 
aequam  rebus  in  arduis  mentem  servare  non  didi- 


( * ) Cf»  WiDitus  de  praestigiis  daemonum. 

cerunt.  Ab  eo  non  multum  distat,  quod  voce  mi- 
nus Latina  dixerunt  suicidium  : cujus  tainen  tot 
tamque  diversae  sunt  caussae,  ut  falleretur,  qui 
crederet , semper  insanientium  hoc  facinus  esse , 
quod  crebro  est:  minus  falleretur,  qui  mores  cul- 
paret religionis  ac  rationis  praeceptis  non  auscul- 
tantes. 

Qui  morbis  acquiparant , vel  acutum , vel  chro- 
nicum, vel  continuum,  vel  intermittens  esse  per- 
hibent inque  visceribus  ejus  sedem  se  inventuros 
esse  sperant.  Esqitirollius  se  nullam  constantem  lae- 
sionem in  horum  hominum  cadaveribus  reperire  po- 
tuisse fatetur,  nec  satis  video  justam  esse  ejus  re-^ 
periundae  exspectationem. 

Alii  in  cerebro,  alii  in  pectore,  in  abdomine 
«alii  mali  sedem  ponunt : nec  desunt  singulis  spe- 
ciosae argumentationes  , quibus  opinionem  defen- 
dunt. 

Eorum , qui  fame  voluntaria  pereunt , ventrem 
aegrotare,  contendit  Esqfirollius : affirmant  alii, 
cordis  vitia,  propter  anxietates,  mortem  vita  opta- 
biliorem reddere:  quod  etsi  nequaquam  nego , sci- 
tu tamen  perdignum  puto,  anne  communis  subsit 
et  corporis  et  mentis  aegrae  caussa.  Insanientium 
suicidia  quomodo  praecavere  ac  praevertere  opor- 
teat, Esquirollius  docuit : reliquorum  prophylaxin, 
a morum  doctrina  speramus. 

Institutionem  praesertim  emendandam  esse  recte 
is?  quem  laudabam,  auctor  arbitratur.  An  a legi- 

bus , quae  ejusdem  auctoris  conjectura  est,  mali 
remedium  petendum  sit,  nescio.  In  religione  et 
legibus  divinis  spem  pono  maximam : dixerim  fere 
unicam. 

Monomania , Esquirollio  auctore , a lypemania 
seu  melancholia  differt,  ut  a narcosi  differt  ere- 
thismus  , aut  a virium  oppressione  virium  incita* 
tio : illud  utrique  commune  est,  ut  circa  rem  unam 
unamque  cogitationem  delirent  eoque  posito  prin- 
cipio 7 recte  ratiocinentur. 

Itaque  ut  melancholicus  tristis  est,  sedatus,  sus- 
picax, timidus,  sic  monomaniacus  hilaris,  mobilis, 
impetuosus  , audax:  id  qnod  vultus,  oculi,  motus 
indicant  et  quemadmodum  alterius  ex  abdomine , 
sic  ex  cerebro  alterius  proficisci  delirium  censetur. 
Mens  alienata  est  ac  vana  rerum  specie  delectatur. 
Sunt,  qui  divitiis,  opibus,  potestate  exsultant:  vel 
Beos  se  esse,  vel  prophetas,  vel  reges  bellique  duces 
credunt.  Sunt  qui  orbis  imperium , astrorum  cursum 
se  regere,  opinantur:  superborum  putares,  res  ma- 
gnas animo  volventium  , insomnia.  Et  quemadmo- 
dum , quae  mentem  percellunt,  animumque  gravi- 
ter commovent,  praecipuae  hujus  delirii  caussae 
sunt,  sic  quae  sedant,  componunt,  aliorsum  men- 
tes avocant,  inter  potentissima  illius  remedia  recte 
numerantur. 

llujus  speciei  varietas  erotomania,  ad  naturae  ve- 
ritatem a magno  Germaniae  poeta  Goethe  expressa 
est  in  Werthero.  Ea  saepenumero  febrem  conci- 

tat , qnam  eroticam  adpellaverunt  quaeque , rem 
animadvertente  EsquiROLUO , posset,  ni  cautus  sit 
medicus,  haberi  chlorotica.  Neque  cufn  nympho- 
mania  , aut  satyriasi  confundenda  est.  Non  enim 
ex  genitalibus  est  corporisque  valetudine , sed  ex 
phantasia  nascitur  inque  capite  amor  habitat.  Ca- 
vete, credatis  in  senectute  esse  huj  us  insaniae  re- 
medium. Exempla  profert  Esouirollius  : alterum 
mulieris  octogenariae,  alterum  sexagenariae  juve- 
num insano  amore  deperientium : quae  utrum  aliis 
quoque  aliarum  regionum  testimoniis  medicorum 
firmentur , nescio. 

Amore  medico  si  curari  nequeat  amor,  juva- 
bunt itinera , exercitia  corporisque  labor , animi 
denique  medicina. 

Citatur  etiam  monomania  sine  delirio  , cujus 
exemplum  ex  Pinellio  producitur  hocce:  filius  uni- 
cus matris  debilis,  obsequiosae,  genio  indulgere , 
nec  impetuosos  voluntatis  temerariae  motus  refrae- 
nare  didicerat.  Omnibus  dominari  cupit:  cedit  ne- 
mini ; in  perpetuis  vivit  litibus  et  rixis.  Quae 
ipsi  repugnant  animalia , obtruncat : ubi  festa  cele- 
brantur, quibus  interest,  iratur , pugnat,  ictus 
dat  recipitque  vicissim , nec  sine  vulnere  reverti- 
tur. Reliquis  vitae  officiis  rite  fungitur,  neque  in- 
humanus, nec  illiberalis.  Tandem  mulierem,  quae 
maledictis  eum  lacesserat,  in  puteum  conjicit:  quo 
facto  in  numerum  insanientium  recipitur. 

Hoc  profecto  exemplum,  si  quod  aliud , Heinrothi 

theoriam  probat.  An  igitur  semper  animus,  numquam 
corpus  culpandum.  Sunt  sane  casus,  qui  a corpo- 
ris morbo  vesaniam  natam  fuisse  testantur.  Unum 
citabo  narratum  a viro  Cl.  Schroeder  van  der  Kolk 
( Geneesk.  Bijdr.  I.  D.  bl.  144.  en  volgg. ) nec  ta- 
men communicare  vobiscum  propterea,  quod  tam 
longa  narratio  est,  licet.  Plura  quoque  retulit  W. 
Perfect  , in  Annals  of  Insanity  : verum  haec  fere 
morbi  fuere  complicati:  illud  ut  rite  cognoscatur, 
anamnesin  perfectiorem  vellem : nec , quod  probe 
notandum,  nisi  animo  ^emendato , aegra  peifecte 
convaluit. 

Pieliquae  varietates  ab  ebrietate,  quae  est,  tum 
incendiaria,  sive  pyromania,  et  homicida,  hoc  lo- 
co notari  duntaxat  e nobis  possunt,  siquidem  par- 
tim  alio  attinent,  partim  antea  verbulo  de  iis  dixi- 
mus. 


MANI  A. 


Maniae  character  a Pinellio  exprimitur  his  ver- 
bis: erethismus nervorum,  laesio  mentis  varia,  ani- 
mo lacto,  tristi,  furioso.  Alio  loco  veterum  illud 
maniae  adplicat:  ira  furor  brevis  est;  simul  ta- 
men animadvertens,  esse  accessus  sine  furore,  sed 
numquam  fere  sine  quadam  morum  perversitate. 
Eandem  sententiam  profitetur  Pijsellii  discipulus 

Esquirollius  , quem  reprehendit  Heinroth,  furo- 
rem inter  pathognomica  maxime  numerans  hujus 
insaniae  symptomata.  Et  certe  vetere  maximeque 
vulgari  vocis  significatione  mania  adpellatur : deli- 
rium vagum  sine  febre,  cum  audacia,  impetu,  fu- 
rore, robore  conjunctum. 

Verum  ne  ab  ipso  sermonis  exordio  irretiamur 
definitionum  argutiis  , malumus  graphicam  vobis 
proponere  historiam  Pinellii  manu  exaratam.  Ab 
episgastrii  regione  impetu  facto  in  capitis  arcem 
insilire  hostis  videtur.  Initio  querelae  de  strictura 
epigastrii,  anorexia,  alvi  duritie,  ardore  intesti- 
norum: inquietudo,  anxietas,  terror  panicus,  agry- 
pnia , mentis  brevi  perturbandae  praeludia  sunt. 
Nunc  gestus  motusque  insoliti.  Caput  erectum  est, 
adspectus  coelum  intueris,  verba  submissa  voce  pro- 
fert, obambulat' rursusque  tamquam  admirabundus 
aut  meditabundus  gressum  cohibet.  Alii  in  risus 
immoderatos  effunduntur,  alii  tristes,  taciturni  il- 
lachrymantur.  Aliis  rubores  et  fulgores  oculorum  et 
vultus  et  loquacitas  accessum  futurum  praenotant. 
Apud  alios  ecstasis , visiones , insomnia  furorem 
praemonent.  Inde  mores  mutantur:  nulla  jam  li- 
berorum pietas , nulla  caritas  parentum ; tamquam 
malo  daemone  ad  prava  facinora  instigantur,  rixan- 
tur, pugnant,  decerpunt,  diffringunt,  destruunt 
ac  coeco  instinctu  in  res  quascunque,  in  homines, 
in  semet  ipsos  saeviunt:  ut  vel  alios  obtruncasse, 
vel  se  ipsos  momordisse  ac  mutilasse  ferantur. 

En  irae  efTraenis  imaginem!  Tantae  quidem, 
ut  vix  nisi  ingenti  ministrorum  manu , aut  magno 
metu  incusso  possit  reprimi.  Vulgo  mira  vocum 
et  cogitationum  turba  est ; subinde  vero  increvisse 
dixisses  mentis  energeiam,  ut  magna  facilitate  ac 
facundia  de  rebus  gravissimis  disputent,  aut  tam- 
quam numine  quodam  afflati  vaticinia,  preces,  mi- 
nas fundant. 

Calores  et  frigora  et  famem  impune  tolerare  cre- 
duntur maniaci  : quae  tamen  regula  quominus  ha- 
beatur universalis  , numerosae  vetant  exceptiones. 
Post  paroxysmum  vero  exantlatum  magna  solet  esse 
virium  prostratio,  ut  saepenumero  ipsa  vita  peri- 
clitetur. 

Praesagia  minus  ominosa  sunt  ac  vulgo  censen- 
tur: immo  multi  insaniae  paroxysmi  Pinellio  salu- 
taria habentur  naturae  medicatricis  conamina:  qui- 
bus nervi  sympathici  valetudo  ejusmodi  valido  re- 
nisu redintegratur  et  sanitas  redit  eo  firmior,  quo 
gravior  accessio  fuerat.  Itaque  ex  mente  Pinellii 
hic  paroxysmus  ipse  foret  species  criseos  minus  aut 
magis  perfectae:  unde  morbi  vel  prompta  sanatio , 
vel  tardior;  subinde  uno  quasi  ictu  mentem  tor- 
pentem, languentem  instaurans.  Cui  conjecturae 
favet  aliarum  neurosium  analogia : convulsionum 
spasmorumque  potissimum,  nec  non  similia  homi- 
nis vitae  psychicae  atque  moralis  phaenomena. 

Esquirollius  maniam  vocat  affectionem  cerebri 
chronicam,  vulgo  sine  febre  existentem , quam  in- 

signiunt  perturbatio  et  erethismus  sensus , intelle- 
ctus et  voluntatis  inque  ea  praesertim  mentem  in 
culpa  esse  arbitratur  atque  hoc  sensu  praecipuum 
symptoma  delirium  esse,  non  furorem  existimat, 
contra  ac  Heinrotiio  placuit,  qui  huic  primas  in 
inania  partes  tribuit.  Nec  semper  prodromis  si- 
gnis praenuntiari;  subinde  subito  invadere:  quo 
facto  in  summam  atrocitatem  escendit  sibique  ip- 
si mortem  consciscunt  furentes,  sive  delirantes, 
seu  desperantes;  quia  (sunt  ipsius  Esquirollii 
verba)  conscii  sunt  ejus  conditionis,  in  qua  ver- 
santur. 

Nonne  hic  ipsum  suae  definitionis  oblivisci  cre- 

deretis?  Quae  enim  deliranti  suae  esse  potest  con- 
ditionis conscientia : praesertim  in  tanta  paroxysmi 
maniaci  saevitia?  In  extrema  rapitur,  omnia  re- 
pagula frangit,  manu,  gladio,  igne  quaevis  deva- 
stat, negat  jura  sibi  nata,  nihil  non  arrogat  armis; 
plorat,  ridet,  cantat,  saltat,  clamat,  vociferatur, 
nulla  verecundia , nullo  pudore,  nullo  neque  justi, 
neque  honesti,  neque  sancti  sensu  retinetur:  hinc 
maniacorum  doli , mendacia  , calumniae  , minae  , 
rixae,  crimina. 

Interea  temporis  habitus  corporis  extenuatur,  con- 
vellitur facies,  capilli  exstant,  intuitus  perverti- 
tur: perit  in  vultu  species  humana.  Tandem  re- 
dit quies,  mentis  integritas,  morum  honestas ; spas- 
mi in  facie  solvuntur,  emendatur  corporis  habi- 
tus,  longior  est  et  sedatior  somnus  : quodsi  enica- 

dato  habitu  perstet  insania  , justus  est  mali  chro- 
nici futuraeque  dementiae  metus. 

Decursus  morbi  varius  est : continuus , remit- 
tens, brevis,  longus;  nec  raro  cum  phthisi,  h y- 
pochondriasi , melancholia  alternat. 

Maniae  simplicis  ac  recentis  minus  ominosa, 
quam  aliarum  insaniae  specierum  praesensio.  Quo 
diuturnior , eo  spes  sanationis  minor.  Neque  ex 
cerebri  morbo,  sed  ex  febre  typhoidea,  phthisi, 
convulsionibus  pereunt:  interdum  subito , quasi  ex- 
tincto  protinus  sensu:  quo  facto  nulla  exstitere  lae- 
sionis cerebri  aut  meningum  indicia. 

Curatio  fit  stimulorum  amotione,  diaeta  refrige- 
rante, solitudine,  interdum  reprimendo  audaciam, 
interdum  libero  in  aere  motu  , nec  Cibo  nimis  te- 
nui, denique  morum  regimine , metum,  admiratio- 
nem, fiduciam  concitando:  quibus  quidem  reme- 
diis psychicis  quomodo  utendum  sit  a Pinellio, 
Esquiroelio  , Heinrotho  , Leureto  aliisque  insa- 
nientium medicis  discite:  neque  unius  duntaxat 
placitis  obtemperate , sed  singula  inter  se  conferte 
aliaque  aliis  circumscribere  atque  exactius  sem- 
per  definire,  perlectis  aegrotantium  curationum- 
que historiis,  studete. 

An  medicus  ipse  metu  ac  timore  insanientes 
coercere  ac  reprimere  debeat , litigant.  Negant 
Pinellius,  Esqi  irollius  : ajunt  Heinrothus  , Leure- 
tus.  Nos  rem  non  ex  theoria  , verum  ex  praxi  ju- 
dicantes hisce  adsentiri  debemus.  Immo  theoria 

sanaque  ratio  huic  praxi  consonare  videntur : nam 
ut  liberi  esse  insani  desierunt,  sic  alterius  imperio 
regundi  sunt  eorumque  refraenanda  voluntas  est. 
3Nec  tamen  omnibus  pariter  convenire  hanc  metho- 
dum, censeo. 

Physica  remedia  ex  therapeutices  universalis  do- 
ctrina adhibere  oportet  eaque  nunc  antiphlogistica 
(quibus  tamen  moderate  utendum,  ne  in  demen- 
tiam transeat  insanabilem)  revellentia,  derivantia, 
emetica,  purgantia,  balnea  calida,  frigida  affusio- 
nesque frigidae,  nunc  contra,  viribus  exhaustis, 
nutrientia,  cardiaca,  nervina;  nunc  sedantia  prae- 
scribenda, corrigenda  corporis  valetudo,  nec  tur- 
bandae crises  (quod  exemplo  notabili  probat  Esqui- 
rollius  ) ex  alterantibus  emetica , affusiones  frigi- 
dae; ex  nervinis  camphora  et  acetum  reliquis  effi- 
caciora  experti  sunt  medici ; de  quibus  nervinis  eo- 
rumque formulis  concinnandis  Cff.  Esquirol  1 1. 
II,  pag.  214.  et  Voltelen  1.  1.  I,  pag.  237.  et  II  , 
pag.  150. 


DEMENTIA. 

Dementia,  amentia  mentem  proxime  tangit,  ut 
melancholia  , mania  animum.  Hujus  insaniae  se- 
minium cerni  in  charactere  Menalcae  apud  Britye- 
rium  animadvertit  Pinellus:  ipsam  vero  sequenti 

exemplo  illustrat:  » vir  nobilis  vix  attigerat  aeta- 
tis annum  quinquagesimum,  cum  opinionibus  prae- 
judicatis generis  et  proavorum  enutritus,  praeceps 
ferebatur  in  hanc  speciem  vesaniae  ; mobilis  ad 
excessum  et  puerilis  prorsus  ingenii,  domi  suae  in- 
ter suos  agitabatur  perpetuo,  loquebatur,  clama- 
bat levique  de  caussa  iratus  famulos  jussis  minu- 
tissimis , familiares  moribus  imparibus,  impetuosis 
molestabat,  rerum  gestarum  nullam  servans  me- 
moriam : sermone  plurimum  versatili  de  aula , de 
capillamento  , de  equis  suis , de  hortis  confabu- 
labatur , nullum  neque  responsum  , neque  tempus 
fere  exspectans  ad  prosequendam  cogitationum  dis- 
parium  seriem:  uxorem  ejus,  mulierem  ingeniosam 
hoc  infortunatum  conjugium  in  summam  conjecit 
melancholiam.” 

Est  in  dementia  idearum  nascentium  et  evanescen- 
tium turba:  imaginum,  sensuum,  affectionumque  et 
pathematum  fluxus  et  refluxus,  itus  reditusque , re- 
rum externarum  impulsus  non  sequentium  , neque 
ullum  relinquentium  in  mente  vestigium  cumque 
maniacus  notiones  utut  erroneas  comparat,  dementi 
nulla  superest  judicandi  potestas.  Alium  aliumque  ei 
obvium  compellat,  iram  colligit  ac  ponit  temere, 
omnia  subvertit,  currit,  recurritque  vicissim:  ipsa- 
rumque  commotionum  et  cogitationum  pullulantium 
obliviscitur,  nec  amicos,  neque  affines  agnoscens 
nullique  dissimilior,  quam  sibi;  automatum  esse  ac 
perpetuum  mobile  crederetis. 

En  graphicam  dementiae  imaginem,  cujus  com- 
mentaria ab  Esquirollio  ducamus! 

Hic  rerum  impulsus  nimis  debiles  esse,  neque 
eam  mentis  contentionem,  docet,  qua  conferre  se- 
cum  invicem  possint:  deesse  etiam  memoriam  ideo- 
que  senum  esse  praecipue , infirmorum  hoc  vi- 
tium. Cognosci  autem  vultu  pallido , oculis  moes- 
tis,  laerymantibus , pupula  lata,  adspectu  vago 
nullaque  in  facie  animi  expressa  imagine. 

Vulgo  vitae  organicae  munera  vigent : somnus , 
digestio,  nutritio;  ut  multum  habitiores  fiant, 
quod  ubi  maniacis  accidat,  aut  monomaniacis,  de- 
mentiam praenuntiari , scitote.  Hujus  tamen  varii 
gradus  sunt.  Primum  Tabula  XII.  Tom.  II.  Op. 
Esquirollii  repraesentat,  secundum  Tab.  XIII.  ibid. 
sequentes  reliquae  XIV,  XV.  hisque  adjunctae  hi- 
storiae aegrotantium.  Inprimis  senescentibus  pro- 
prium hoc  genus  est  et  aliarum  vesaniarum  exitus 
ac  saepenumero  cum  paralysi  componitur:  quo  fere 
attinent,  quae  in  corporibus  dementium  inventae 
sunt  laesiones  capitis.  Ex  levi  ejusdem  in  loquela, 

t ' 

vultu  animique  habitu  indicio,  magna  arte,  morbi 
- recentis  et  ad  speciem  minime  gravis  naturam  in- 
curabilem praedixit  Esquirollius.  Is  virorum  ma- 
gis esse  , quam  mulierum  hanc  compositionem  ob- 
servat ac  medicos  jubet , ne  oesophagi,  intestini  re- 
cti , aut  partium  ad  urinae  officinam  pertinentium 
paralyses  negligant;  nec  permittant  cos  sive  prope 
ignem  assidere,  seu  sellis  totos  dies  alligari. 

Etiam  illud  teneatis  oportet:  esse  crebro  demen- 
tiam medico  imputandam  ej usque  arti  nimium  san- 
guinariae : quando  nimirum  depletionibus  maniam 
aut  monomaniam  opprimere  initio  lentaverat.  Sed 
ne  tum  quidem  desperandum  est.  Nam  interdum 
maniam  postmodum  redeuntibus  viribus  redeuntem, 

A 

tanquain  facta  crisi,  sanasse  aegrum  notaverat  Pi- 
IvELf.ius  quodque  in  casu  Pinellii  natura  fecerat,  id 
in  altero  Esqujrollii  casu  fecit  ars  naturae  imitatrix. 
Nam  dementi , postquam  cauterium  actuale  ad  nu- 
cham adplicatum  est,  hoc  delirium  suscitavit  ma- 
niacum, quo  aeger  ad  se  rediit  atque  convaluit. 

Universe  tamen , ut  acuta  dementia  regimine  ac 
tonico  auxiliorum  genere:  frictionibus,  inotu,  bal- 
neo, china , moscho , valeriana  curabilis  est,  ita 
chronicam  dementiam  potentissima  arma  atque  ef- 
ficucissimi  stimuli  expugnare  non  poterunt. 


IDIOTISMUS. 

Idiotismus  ab  aliis  aliter  delinitur.  Pinellio  ha- 
betur summus  dementiae  gradus.  Verum  ejus  cha- 
racterem in  impedita  evolutione  Esquirollius  po- 
suit eumque,  qua  excellit,  graphica  arte  naturae 
coloribus  depinxit.  Dementia  ab  idiotismo,  inquit, 
essentialiter  diiTert.  Incipit  pubertate,  increscit 
pedeteniim:  nec  tamen  omnem  adimit  spem  salu- 

tis.  Demeris  homo  est  ex  divite  pauper  factus; 
idiota  pauper  fuit  ab  initio.  Illius  conditio  varia- 
bil  is  : hujus  eadem  semper.  In  illo  adulti  hominis 
vultus  cernitur:  in  hoc  infantis.  In  utroque  ani- 
mi sensus  fere  nulli  sunt,  verum  dementi  praete- 
riti temporis  aliqua  fortunatior  species  superest  : 
idiotae  nullum  felicioris  aevi  praeteriti  vestigium , 
nulla  spes  futuri. 

Est  autem  probe  discernendum  inter  idiotismum 
adparentem  et  idiotismum  verum.  Illum  terror, 
pathemata  gravia  creant:  est  stupor,  est  virium 
oppressio  : sed  minime  ipsarum  est  defectus. 

Primus  idiotismi  gradus  ei  dicitur  unbecillitas  (fa»  * 
tuitas)  fabricatione  corporis  non  magnopere  a sana 
abludente.  Hujus  exemplar  obfert  Tab.  XVI.  (T.  II. 
pag,  294.)  Animi  dotibus  referebat  ea  infantem  se- 
ptennem. 

Alter  idiotismus  proprie  vocandus , talis  est  ani- 
mi dotum  conditio,  qua,  ob  impeditam  earum 
evolutionem,  instinctu  coeco  feruntur.  Hunc  pluri- 
bus iconibus  illustravit  Esquirollius  , quibuscum 
conferte  iconem  ap.  Pinellium,  idiotae  summo  gra- 
du. Vulgo  rhachitici  sunt,  scrofulosi,  epileptici, 
paralytici,  surdi,  muti,  voraces,  manustupratores, 
sensibusque  imperfectis : nonnullas  tantum  voces 
edunt : plerique  tamen  satis  facile  cantilenam  ali- 
quam canere  discunt.  Gradus  varios  idiotismi  prae- 
cipue loquela  cognosci , auctor  est  Esquirollius. 

Caussae  ejus  esse  feruntur  animi  pathemata  ma- 

Iris,  laesiones  capitis  sub  partu,  post  partum  con- 
vulsiones, epilepsia,  hydrocephalus  acutus,  chro- 
nicus, meningitis,  caet. ; interdum  nimis  praecox 
intellectus:  haec  acquisiti  caussa  idiotismi. 

Saepe  microcephali  sunt , saepe  symmetriae  est  in 
cranio  defectus ; nec  semper  externa  cranii  species 
ac  forma  cerebri  formae  respondet.  Hoc  Cruveil- 
HiERii  observationes  probant:  de  quibus  antequam 
videamus,  inseramus  historiam  juvenis  microcepha- 
li ex  Supell.  Anat,  Bonn.  in  G.  Sandifort  , V,  CU 
Descjdpt.  Musei  Anat . Acad.  Lugd,  Bat.  Vol.  III. 
pag.  365.  N°.  443.  » Hic  juvenis  semper  fuit  amens , 
ferox,  alimenta  atque  potulenta  cum  summa  voraci- 
tate adpetens  atque  ad  eorum  aspectum  summum 
gaudium  plaudendo  indicans ; visus  auditusque  acies 

erat  magna;  sonum  peculiarem,  validum  edebat, 

/ 

nunquam  vero  verba  pronuntiare  potuit.  Alvum 
atque  urinam  insciens  quasi  evacuabat.  Mortuus 
est  ex  inflammatione  pulmonum  et  superficiei  ex- 
ternae cordis. 

Cerebri  membranae  nihil  praeter  naturam  offe- 
rebant. Gyri  cerebri  longe  minori  numero  adsunt, 
quam  in  adultis  hominibus  et  in  superficie  hemi- 
sphaeriorum processui  falciformi  opposita, paucissimi 
et  valde  magni  sunt.  In  basi  cerebri  fossa  Sylvii 
desideratur,  ita  ut  vix  ejus  vestigium  in  utroque 
latere  adsit.  Corpora  candicantia  et  crura  cerebri 
ad  medullam  oblongatam  sibi  invicem  valde  sunt 
adpressa ; sublata  pia  matre , uterque  ventriculus 

lateralis  fissura  oblonga  magna  in  inferiore  et  po- 
steriore parte  cerebri  hiabat.  Fissura  inter  corpo- 
ra pyramidalia  solito  est  profundior.  Nervi  omnes 
se  manifestant,  et  inter  hos  nervi  quinti  paris  val- 
de crassi  sunt.  Corporis  callosi  margo  posterior 
arcuatus  est  et  in  media  parte  vix  ultra  lineam 
posteriorem  corporum  striatorum  prominet,  ita  ut 
ventriculos  cerebri  minime  in  totum  adhuc  tegat. 
Corpora  striata  solito  sunt  minora;  thalami  nervo- 
rum opticorum  vero  solito  majora;  longitudo  ven- 
triculorum lateralium  = 62-liu  belg.  2 poli.  47. 
lin.  rhen.  eorum  superficies  interna  valde  est  tu® 
berculosa ; pedes  hippocampi  minores  desiderantur, 
in  majoribus  deficiunt  ungues;  corpora  quadrige- 
mina in  medio  magis  complanata , sex  tubercula 
potius  referunt.  Cerebellum  deformitatem  non  ex- 
hibet. 

Omnia  ergo  probant,  cerebri  evolutionem  fuisse 
impeditam  et  diversas  partes  in  eo  versari  statu  , 
in  quo  in  junioribus  foetibus  observantur.” 

Cranii  et  cerebri  species  exprimitur  ibid.  Vol.  IV. 
Tab.  63  et  64.  Posse,  cranio  licet  bene  conformato, 
latere  ejusmodi  cerebri  vitium,  demonstrant  exem- 
pla prolata  a Cruveilhierio  in  Anat.  Pathol.  du 
Corps  Humain.  Livr.  VIII.  Pl.  VI.  et  Livr.  V.  Pl. 

Idiotismi  varietas  Cretinismus  est,  de  quo  prae- 
ter Fsquirolljum  , libro  laud.  Cff.  Monographiae 
virorum  eruditissimorum  J.  F.  Ackermann , F.  E Fo- 
dere ct  fratrum  J.  et  C.  Wenzee,  quae  quia  pa- 

thologici  magis  aut,  si  mavelitis,  anthropologici , 
quam  practici  argumenti  sunt,  hoc  loco  eas  dunta- 
xat  citabimus. 


DE  NEUROSIBUS  UNIVERSE. 

Nervorum  morbi , neuroses  vocant , quinam  sint 
et  quales  tandem  , postquam  singulas  eorum  for- 
mas descripsimus , definiendum  est. 

Hoc  igitur  consilio  ex  specierum  contemplatione 
ad  generis  cognitionem  escendere  conabimur. 

Ut  sensus  motusque  instrumenta  sunt  nervi,  sic 
his  aegrotantibus  vel  sensum , vel  motum , vel  utrum- 
que laedatur,  necesse  est.  Sensus  aegri  signa  ob- 
ferunt  neuralgiae,  motus  laesi  convulsiones  et  spas- 
mi : neuralgiis  opposita  comata , spasmis  paraly- 
ses. Sensus  motusque  laesi  symptomata  monstrat 
liysteria:  quae  miscela  in  hac  quidem  plurimum 
manifesta  , in  aliis  tamen  quam  plurimis  cernitur  , 
ut  adeo  plures  neuroses  sint  ab  aliis  laesionum 
sensus,  ab  aliis  laesionum  motus  genere  compre- 
hensae. Catalepsis,  epilepsia,  apoplexia  exemplo 
esse  poterunt.  Nec  desunt  profecto  exempla  alte- 
rius in  alterum  genus  transitus:  spasmorum  in  co- 
mata, comatum  in  spasmos,  neuralgiarum  in  pa- 
ralyses , caet. 

Hac  varia  ct  mutabili  neurosium  forma  efficitur 

difficilis  ipsarum  classificatio : cujus  cum  quaedam 
esset  eligenda,  nos  eam  elegimus,  qua  neuralgiis 
comata  opposuimus,  spasmis  paralyses,  ultimo  loco 
tum  quae  universum  magis  genus  nervorum  affi- 
ciunt, tum  quae  mentis  dotes  laedunt,  collocavi- 
mus : ad  illas  hysteriam  et  hypochondriasin , ad 
has  vesanias  revocantes.  Non  quasi  hanc  optimam 
haberemus : nam  ea  nobis  firma  stat  sententia , 
eos,  qui  sibi  persuadent,  venisse  tempus  reforman- 
dae classificationis  nosologicae , errare  turpiter;  nos 
autem  non  scientiae  umbra  delectari,  sed  scientiam 
adsequi  optamus.  Atque  haec  caussa  est,  cur  de 
arte,  quam  de  scientia  medica  dicere  maluimus; 
necdum  pathologiae  historicae  nos  tradere  ausi  su- 
mus, de  qua  ut  magnam  spem  concepimus,  ita  ex- 
spectabimus, donec  togam  virilem  sumserit. 

Ante  omnia  vero  morborum  perquirendae  sunt 
origines  et  significationes,  quibus  cognitis  medicus 
artem  salutarem  facere  cupiens  hoc  fine  potiatur. 
Vulgo  enim  quae  morbos  credimus,  non  sunt,  sed 
morborum  symptomata.  Percurrite  quaeso  morborum 
catalogum , nec  tantum  dyspepsiam , dysphagiam  , 
diarrhoeam  hoc  nomine  vocabitis,  sed  icterum,  hy- 
dropem , immo  chronicos  plerosque  et  longe  plurimas 
neuroses.  Quae  tanti  reputanda  est  observatio,  ut 
quos  adpellamus  nervorum  morbos , saepenumero 
anne  rectius  adpellari  mereantur  nervorum  remedia, 
nesciamus.  Rem  testatur  critica  hemicraniae  ra- 
tio, animadvertente  Tissoto,  et  spasmorum  multo- 

mm  ex  systemate  nervorum  in  aequilibrium  niten- 
te : insultuum  epilepticorum  v.  c.  origo  et  pube- 
rum chorea  Sancti  Viti  et  hysteria  virginum  et  pa- 
roxysmi maniaci  virorum  sensu  animoque  languen- 
tium ; quas  medicina  curare , ars  insanientis  foret. 
Ea  nervorum  molimina  salutaria  omnium  optime 
interpretatus  est  Reilius,  acuti  vir  ingenii,  neque 
eximios  latuere  naturae  observatores  Pinellium  et 
Es^uirollium  : nec  latuerunt  pariter  poetarum  prin- 
cipem Bilderdykium  nostrum  (*). 

Itaque  id  ante  omnia  medico  neuroses  curanti 
optandum  est,  ut  quid  significent,  intelligat,  ut  ea- 
rum sensum  capiat  easque  rite  interpretetur:  quae 
profecto  magis  ardua  res  est,  quam  nervorum  do- 
lentium symptomata  nervinis  oppugnare  remediis. 

Praesagia  ex  hoc  praecepto  bene  intellecto  inpri- 

« 

mis  pendent.  Nam  quae  ex  ea,  quam  aetas  vitae- 
que metamorphosis  infert,  nascitur  neurosis  longe 
aliam  habebit  praesensionem  , quam  quae  ex  vitio 
organico  proficiscitur.  Quae  rationem  criticam  aut 
salutarem  prodit,  ab  ea,  quam  aut  dyscrasia  creat, 
aut  cachexia,  distabit  plurimum.  Habitualis,  quae 
facta  est , malis  aegrotantium  rebus  opprimetur : 
nec  morbo  medebitur  recte  , qui  caussarum  scien- 
tiam neglexerit:  quo  non  tantum  potentias  refero, 
sed  seminia  inprimis  omnemque  pathogeniam. 


( * ) I)e  zitkk  is  hedingskracht}  en  geen  verdervingzucht. 

Denique  pravam  faciet  artem  , qui  naturae  res 
gestas  ignoret  iliiusque  singulis  neurosibus  meden- 
di methodum:  quae  monita  tantopere  abhorrent  a 
medicina  vulgari,  ut  exponere  ea  uberius  et  copio- 
sius oporteat. 

Si  reputaveritis,  quam  tenera  nervorum  fabrica , 
quam  subtilis  natura  sit , obscurum  esse  non  pote- 
rit, neurosium  curandarum  artem  omnium  esse  dif- 
ficillimam. Et  sane  numquam  gravius  peccatur , 
quam  nervinis , quae  dicuntur  , medicaminibus  , 
quorum  praepostera  administratione  neuroses  sana- 
biles aut  vel  salutares  in  morbos  intractabiles  per- 
niciososque  transmutantur.  Idcirco  illotis  manibus 
ne  rem  tantam  aggrediamini.  Ante  omnia  quid 
velit  natura,  quid  moliatur  his  nervorum  turbis, 

a> 

perquirite,  fd  quo  melius  perspiciatis,  rem  ex  com- 
posita reddere  simplicem  oportet,  id  est,  neurosin, 
quantum  fieri  potest,  ab  omni  complicatione , quae 
morbi  speciem  obscurant , liberare.  Hoc  facto  vide- 
bitis saepenumero  sponte  cessare  malum  (*),  Com- 
plicatio catarrhalis , rheumatica,  arthritica,  scor- 
butica, syphilitica,  gastrica,  scrofulosa,  vermino- 
sa ubi  apto  regimine  aptaque  medicatione  aut  tol- 
litur , aut  emendatur,  crebro  hanc  non  tantum  sa- 
nationis impedimentum,  sed  vel  aegrotandi  fuisse 


( * ) Exinde  vesaniarum  plurium  felices  per  pharmaca  sana- 
tiones explicari  debent  et  neurosium  bene  multarum  per  re- 
media non  nervina. 

opportunitatem,  videbitis.  Nam  complures  neuro- 
ses  harum  aegritudinum , dyscrasiarum  , caehexia- 
rum  larvae  sunt,  quae  illarum  sub  persona  in  sce» 
nam  prodeunt.  \ 

Secundo  loco , quae  a vitae  metamorphosibus 
originem  repetunt , hisce  peractis , sponte  evane- 
scent. Hujus  generis  sunt  numerosae  convulsiones, 
spasmi,  comata:  eclampsiae,  epilepsiae,  catale- 
pses , hysterici  paroxysmi  ipsaeque  vesaniae : unde 
nonnulla  medicinae  Hippocraticae  placita  satis  com- 
modam habent  intelligentiam. 

Tertio , nervis  non  raro  facilius  et  aptius  mede- 
mur iis  remediis,  quae  petuntur  ex  fonte  diaete- 
tico,  quam  pharmacis.  Lustrate  quaeso  neurosium 
cohortem  ac  notate,  quae  bene  multis  locis  de  re- 
gimine vitae  , de  diaeta,  summorum  medicorum 
testimonio  et  auctoritate,  praecepta  sunt,  nec  du- 
bitabitis, huic  sententiae  suffragari. 

Quarto,  quae  nervina  veri  nominis  sunt,  efficacia 
illa,  si  non  medicorum  singulorum  laudes,  sed  fi- 
dam consulatis  seculorum  experientiam,  perpauca 
esse  comperietis:  quae  ut  non  multa  sunt,  tamen 
magnam  merentur  fidem : quandoquidem  his  niti- 
tur parentum  et  majorum,  quam  plurimi  facimus, 
traditio  medica. 

Quinto,  hoc  quoque  tenendum  est,  in  admini- 
stratione  remediorum  tempora  iis  opportuna  et  oc- 
casiones venandas  esse.  Nam  tum  demum  utiliter 
et  fructuose  adhiberi  poterunt , si  corpus  invene- 

rint  iis  recipiendis  idoneum.  Quamobrem  errant  „ 
qui  cognito  vix  morbi  nomine,  sine  delectu  alia 
post  alia  remedia  praescribunt , neque  a certamine 
desistunt , antequam  omnem  nervinorum  supelle- 
ctilem exhauserint.  Saepe  cunctandum,  saepe  re- 
mittenda aut  intermittenda  curatio  est,  saepe  in 
alia  tempora  differenda  , saepe  naturae  res  com- 
mittenda: interdum  contra  vim  vi  opponenda;  nec 
physico  duntaxat , sed  psychico  etiam  genere  re- 
mediorum pugnandum:  quod  eo  efficacius  et  po- 
tentius erit,  quo  magis  psychicas  caussas  accusa- 
verit malum,  aut  iisdem  exasperatum  fuerit.  In 
hypochondriasi , in  hysteria , in  vesaniis  quantum 
valeat  haec  methodus,  principes  medicorum  testes 
sint  locupletissimi. 

In  horum  remediorum  delectu  praestabit  natu- 
ram magistram  sequi , quae  spontaneis  motibus 
quo  pacto  sit  agendum  saepius  indicat,  quod  hae- 
morrhagiae et  vomitus  critici  ostendere  poterunt, 
quibus  vel  praevertuntur , vel  terminantur,  vel  mi- 
tigantur paroxysmi. 

Ultimo,  iis,  quae  vim  habent  medicatricem , sa- 
lutarem, neurosibus  resistere  non  licet,  cum  prae- 
stet nullam  facere , quam  pravam  medicinam.  Hoc 
monitum  quia  spernunt  multi,  toties  levior  neurosis 
in  graviorem  transit  , aut  vitae  animalis  fines  trans- 
greditur ipsamquehaematosin  ac  nutriiionem  perver- 
tit atque  febre  hectica  accensa  mortem  praecipitat. 

Vos  igitur  O Amici  ! ne  taedeat  naturae  ministros 

esse , si  salutarem  nervorum  aegritudinibus  facere 
artem  cupiatis  vobisque  semper  resonet  aurea  illa 
vox  Senis  : copeAeew  yj  fildxTuv. 


DE  THERAPEUTICE  NATURALI. 

Hactenus  artem  medicam  vobis  eam  facturis  ex- 
plicui. Ea  quam  longe  absit,  a perfecta,  quam 
cogitatis  vobisque  optatis  specie , ipsi , vel  me  ta- 
cente, intelligitis.  Nam  hercle  manifesta  res  est. 
Et  vos  si  dubitetis  , brevi  ipsam  artem  facientes , 
proculdubio  cognoscetis.  Quod  nolui  vos  ignorare , 
ne  fallat  exspectationem  vestram  eventus.  Nihil 
enim  minus  hominem  decet  liberalem , quam  aut 
falsis  opinionibus  duci,  aut  histrionum  more  fabu- 
lam agere. 

Quamobrem  ut  nulla  ars  est  aut  scientia  quin 
suos  fontes  ac  sua  habeat  principia,  qualis  tan- 
dem fons  hujus  nostrae  medendi  artis  sit  quo  ve 
principio  nitatur,  nobis  indagandum  est.  Hoc  au- 
tem principium  in  ipso  esse  organismo  positum , 
fatendum  est.  Scilicet  ipsam  naturam  morbis  me- 
deri , hac  repugnante  aut  deficiente  irrita  esse  ar- 
tis conamina , optimi  quique  medici  uno  ore  cla- 
mant. 

De  hac  autem  natura  medicatrice  cum  non  una 
omnibus  sit  sententia,  eamque  multi  nisi  disertis 

verbis,  tamen  re  et  opere  negare  videantur,  haud 
supervacuum  erit,  pauilo  accuratius  disputare.  Est 
enim,  me  judice,  talis  ea  quaestio,  ut  ex  ea  me- 
dicina omnis  pendeat. 

Quum  antea  in  physica  aut  chymia  omnem  spem 
rerum  suarum  medici  dogmatici  ponerent,  nunc 

multi  anatomen  rerum  arbitram  fecerunt,  alii  con- 

«• 

tra  in  physicorum  castra  se  receperunt.  Anatome 
autem,  eam  volo,  quam  pathologicam  nuncupant, 
utut  praeclara  ei  plurimaque  deberi  inventa  gratus 
ac  lubens  agnosco,  nemini  habebitur  artis  magistra, 
cogitanti  neuroses,  in  quibus  interpretandis  medi- 
corum spem  nequaquam  implevit.  Et  sane  ineptum 
foret,  talia  ab  ipsa  exspectare,  qualia  praestare 
nequit.  Nobis  erum  non  viventes  morborum  spe- 
cies tradit,  sed  vita  orbatas  quaeque  in  mortuo- 
rum corporibus  conspicimus,  saepius  mortis,  quam 
morborum  caussas  indicant.  Igitur  aliunde  opem 
petamus  necesse  est,  ubi  artis  praesidia  et  fontes 
nobis  cognitos  optamus. 

Et  hic  quidem  primo  ad  pharmaceuticen  nos 
convertimus,  cujus  stupendam  miramur  ubertatem. 
Hac  exsultantes  Croeso  nos  ditiores,  aut  Persarum 
Rege  beatiores  existimabimus.  Sed  manum  operi 
admoventes  brevi  experiemur,  nos  in  tanta  phar- 
macorum abundantia  vere  pauperes  esse  atque  in- 
opes ac  postquam  crebro  mendaces  doluerimus  me- 
dicinas, prope  aberit,  quin  adsentiamur  Voltairio 
dicenti : se  medicorum  mirari  temeritatem , qui  cor- 

pori  ipsis  ignoto  alia  corpora  minus  etiam  cognita 
infundere  audent. 

Fateor,  sunt  nobis  certa  morborum  quoque  ma- 
gnorum et  gravium  auxilia,  quibus  in  salutem  ae- 
grotantium utimur:  verum  ea  quam  pauca  sunt  et 
morbi  quam  multi , adversus  quos  nulla  habemus ; 
quam  multi,  quorum  ne  coercere  quidem,  aut  mi- 
tigare saevitiam  novimus ! Et  quum  veritatis  stu- 
diosi atque  liberi  ab  opinionibus  praejudicatis  ob- 
servationis auctoritatem  atque  experientiae  testi- 
monia quaeramus,  quibus  medicamentorum  virtu- 
tes nobis  cupimus  probatas,  tot  tantaque  ea  in 
parte  deesse  videbimus,  ut  vix  rem  inchoatam,  ne- 
dum perfectam  esse,  nobis  confitendum  sit. 

Praeclare  igitur  nobiscum  actum  esse  judicabi- 
mus, quod  in  ipso  corpore  aegro  potentissima  re- 
periantur  morborum  auxilia.  Quod  negabit  nemo, 
qui  in  vulneribus,  fracturis  aliisque  id  generis  lae- 
sionibus medici  illius  in  corpore  habitantis  res  ges- 
tas reputaverit.  Ecquis  enim  chirurgorum  est,  qui 
non  ultro  fateatur,  hunc  esse  medicum,  corporis 
organici  incolam,  qui  vulneribus,  qui  fracturis, 
qui  laesionibus  istis  medetur.  Nos  autem  an  cre- 
demus vulneribus  sanandis  parem  esse , aliis  morbis 
non  es$e,  quaeque  in  iis,  quae  oculis  subjecta  sunt 
fieri  cernimus,  ea  in  iis,  quae  sensus  fugiunt,  fieri 
negabimus.  Non  ea  profecto  Stahlii,  viri  summi, 
non  ea  Boerhaavii  nostri  sententia  fuit,  quorum 
ille  motus  hosce  organicos  persecutus  est,  hic  eo 
lib.  //,  Pars  IL  ^ 

maxime  nomine  veterum  studium  medicorum  disci- 
pulis suis  commendare  non  desiit. 

Verum  aliud  quid  est,  hanc  naturae  autocrateiam 
aut  laudibus  extollere,  aut  imitandam  proponere; 
aliud  quid , ab  eo  tanquam  principio  ac  fonte  om- 
nem artem  repetere.  Hoc  a nemine,  quod  novi, 
pro  rei  dignitate  factum  est;  quum  tamen,  ut  ego 
quidem  arbitror,  summum  et  haberi  et  dici  debeat 
bene  medendi  principium. 

Agite  igitur , o optimi ! periclitando  illud  qui- 
dem efficere  canemur:  initio  facto  a morbis  acutis; 
quorum  cum  inflammationes  et  febres  censeantur  ; 
primo  de  inflammationibus,  tum  de  febribus  vi- 
deamus. 

Acutorum  morborum  natura,  quia  in  sanguine 
sedem  habent  et  originem  , arcte  cum  therapeutice 
illa  organica  conjungitur.  Nam  febres  et  inflam- 
mationes inter  efficacissima  esse  naturae  artificis 
auxilia,  vel  vulnerum  sanatio  docet:  ac  febris  in 
sua  simplicitate  si  spectetur,  nihil  aliud  est,  quam 
vitae  viriumque  renisus.  Hoc  posito , intelligitis , 
medicum  artis  salutaris  professorem  decere,  sym- 
ptomata isthaec  activa  a morbi  symptomatibus  ad- 
curate  discernere,  ne  morbum  aggredi  dum  opi- 
natur, cum  morbi  remediis  pugnet:  quod  vulgo 
fieri,  jure  suo  optimo  monet  Ferdin.  Jahn  , acuti 
vir  ingenii  naturaeque  idoneus  interpres  (*).  Ca- 

umm  ■ 


( * ) » Riickeu  wir  zuruck  auf  clen  weiten,  grossen  Ivreis 

vete  tamen,  credatis,  illud  semper  male  Heri.  Nam 
sive  nimius  est  liic  vitae  impetus,  seu  justo  debi- 
lior : tumque  vel  coercendus  vel  incitandus;  quo 
omnis  fere  acutorum  praxis  refertur.  Crebro  na- 
tura sibi  sufficit  ac  testatur  Greiner,  fidelis  natu- 
rae sacerdos,  in  febribus  epidemicis  plures  ex  ple- 
be sponte , sine  medicis  , sanari  multisque  aliorum 
auctorum  testimoniis  hanc  observationem  confir- 
mat : immo  non  deesse  exempla  , eorum , qui  sine 
pharmacis  aegtotarunt , ante  alios  fortunate  con- 
valescentium idque  proculdubio  non  aliam  ob  caus- 
sam, quam  quod  talibus  non  indigeret  morbus,  aut 
naturae  iisdem  turbarentur  molimina. 

Nec  facilis  profecto  res  est,  morborum  sensum 
capere  eosque  rite  interpretari.  Illud  autem  in- 
primis  tenendum , acutorum  naturam  hac  reactione* 
sive  renisu  potissimum  contineri:  quod  tenentes  fa- 


der  von  uns  erorteten  merkwurdigen  Naturerscheinungen  und 
sehen  wir  gleichzeitig  auf  das  arztliche  Wirken  und  Schaf- 
fen , wie  es  gestaltet  und  gehaltenist,  so  muss  uns  sonnen- 
klar  werden,  dass  die  Zufalle  , gegen  welche  der  Artzt  beim 
gegenwartigen  Stande  der  Binge  gewuhnUch  zu  Eelde  zieht 
und  die  er  zu  tilgen  sich.  abmuht,  beim  llknmel  nicbt  Krank- 
lieitsersclieinungeu  , -wofur  sie  gehalten  werden,  sondern  ver- 
kannte  Reactionsei scheinungen  und  heilsame  Naturbemiihungen 
sind.”  Lib.  laud.  Seet.  III.  cap.  II.  Cff.  citata  ibi  Stol- 
is ii  , Fabricii  ab  Aquapendente  , Blumenbachii  , Reilii  , 
SyDENHAMI  , StAHLII  , BacONIS,  IIuEELANDI,  PARACEESI, 
IIe LMOts  tu  verba  ac  placita. 

27  * 

cile  perspicietis  , illos  fuisse  fortunatos  maxime 
acutorum  medicos , qui  naturam  observari  imitari- 
que  studuerunt.  Itaque  ut  morbum  cognoscatis  , 
inflammatio  , febris  , unde  pendeant , quid  signifi- 
cent, quid  moliantur,  indagandum  est  naturaeque 
instinctus  organici,  quo  vergant,  quid  velint,  ani- 
madvertendum» 

Mucosae  inflammationes,  catarrhos  vocant,  cur 
per  alias  mucosas,  per  cutim  judicentur  et  a cutis 
valetudine  prodeant , cur  nervos  in  mali  societa- 
tem facile  trahant,  perspecta  organismi  mucosi  na- 
tura , facile  explicabitis , neque  in  iis  curandis  de- 
erit vobis  naturam  observandi  imitandique  oppor- 
tunitas. Quanta  vero  in  his  quoque  eorumque  se- 
quelis sanandis  valeat  natura,  docent  ulcerum  ven- 
triculi et  intestinorum  cicatrices  et  gastritidis  chro- 
nicae et  gastro-aut  entero-malaciae,  si  prudens  re- 
gimen et  abstinentia  ei  opitulentur , medicatio ; 
membranarum  spuriarum,  verarum  secessus,  aegro 
superstite  : docet  febris  mucosa,  aphthosa  quaeque 
depuratoriae  veteribus  et  dictae  sunt  et  habitae. 

Caeterum  haemorrhagias  spontaneas,  alvi  fluxus, 
sudores  has  inflammationes  aut  tollere,  aut  prae- 
vertere, aut  mitigare,  sciendum  est. 

Nec  tantum  evacuando  medetur  natura , sed 
transponendo  irritationis  sedem  sive  in  cutem  , ut 
in  angina,  sive  in  partes  vicinas,  aut  cognatas,  ut 
in  hepatitide  factum  notarunt.  Abscessus  autem 
quam  fortunate,  facta  praeter  naturam  partium 

concretione , evacuentur , antea  pluribus  locis  in- 
dicatum est. 

De  spontaneis  mucosae  pulmonalis  inflammatae 
sive  bronchitidis  sanationibus  conferte  1.  1.  P.  I. 
pag.  230.  quo  praeter  alia  tanquatn  propriam  ei 
anacatharsin  refero  inque  senibus  quotidianam  mu- 
ci excretionem,  non  temere  supprimendam:  quod 
praeceptum  si  cum  iis,  quae  de  asthmate  Part.  II. 
lib.  II.  sunt  tradita,  comparetis,  quam  salubre  sit, 
tenebitis,  atque  in  memoriam  redibitis  eorum,  quae 
de  vomitu  seroso  tum  in  hoc , tum  in  hydrothora- 
ce  salutari,  et  in  tussi  quinta  etiam,  dicta  sunt. 
Exanthematum  indolem  depuratoriain  exemplis  lib.  I. 
Part.  I.  pag.  297.  memoratis  probavimus:  inque  mor- 
billis alvi  fluxum  subinde  salutarem  esse.  Hic  nec 
non  salivatio  variolosis  proficua  est.  Denique  no- 
tandum , inter  crises  palmarias  inflammationum 
principe  loco  recensendas  esse  haemorrhagias , quae 
etiam  synochi  sunt  inque  feminis  catameniorum 
vice  ac  munere  funguntur,  in  pueris  ac  puberibus 
comitantur  partium  evolutiones:  unde  quam  pravo 
saepius  sistantur  consilio  , intelligitur. 

Verum  haec  vulgo  abunde  cognita  sunt.  Neque 
satis  est,  singula  quaeque  naturae  salutiferae  per- 
specta habere  conamina , sed  leges , quantum  fieri 
possit,  indagandae,  quas  in  medendo  ipsa  sequitur. 

Itaque  spectandus  est  organismus  tanquam  ex 
pluribus  aliis  organismis  compositus.  Quorum  alii 
in  aliis  morbis  praesertim  aegrotant.  Acuti  gene- 

ris  vasorum  et  sanguinis  morbi  sunt,  in  quibus  vi- 
rium vitaeque  renisus  maxime  cernitur.  inflam- 
matio et  s.ynochus  horum  quasi  exemplaria  sunt 
ac  typi , quibus  sive  noxas  avertere , sive  laesior 
nes  sanare  , seu  sanguinis  crasin  corrigere , instin- 
ctus organicus  conatur.  Symptomatum  igitur  pars 
maxima  officina  sanguinis  continetur:  partim  au- 
tem liberatur  ea  ac  depletur  haemorrhagiis,  par- 
tim emendatur  variorum  emunctoriorum  secretio- 
nibus : sudoris  , muci , urinae , quarum  haec  per- 
actae in  sanguine  metamorphosis  indicia  praebet. 
Quodsi  hoc  modo  res  restitui  nequeat,  lymphae 
plasticae  exsuclatione,  membranarum  spuriarum  ge- 
nesi, puris  denique  generatione  terminabitur:  aut 
partis  ad  vitam  ineptae  jactura.  Inflammationes 
porro  uniuscujusque  contextus  aut  sympathiae  , 
aut  antagonismi , aut  associationis  leges  sequuntur. 
Quae  caussa  est,  cur  per  mucosas  cutis  phlegma- 
siae , per  cutim  mucosae  judicentur,  aut  alia  or- 
ganismi mucosi  pars  alius  aegrotantis  partes  susci- 
piat aut  eidem  opituletur.  Attamen  universe  mo- 
nendum est,  ut  cutis  externum,  sic  apparatum  mu- 
cosum internum  esse  oeconomiae  emunctorium : 
neque  emunctoria  duntaxat,  verum  simul  utraque 
esse  atria  morborum. 

Graviores  esse  solent  membranarum  serosarum 
phlogoses:  quemadmodum  ab  una  parte  major  ner- 
vorum dolentium  querela , ab  altera  intensior  vi- 
tae plasticae  contentio  declarare  videntur.  Nec  mi- 

T«m  , si  organismi  serosi  fabricam  , si  cum  nervis 
vitaque  animali  cognationem,  reputemus.  Eas  au- 
cta perspiratio  interna  et  lymphae  plasticae  secre- 
tio comitantur : quae  altius  ad  vitae  penetralia  ma- 
lum devenisse,  manifestant.  Praeterea  cum  visce- 
rum sint  nobiliorum  involucra  , haec  quoque  ex 
earum  valetudinibus  male  habere  solent:  unde  rara, 
pulmone,  corde,  cerebro  aut  abdominis  visceribus 
integris,  pleuritis,  pericarditis,  arachnitis,  perito- 
nitis est  majorque  et  depletionum  et  auctarum  se- 
cretionum necessitas  eorumque  etiam  auxiliorum  , 
quae  vitam  nisumque  plasticum  exuberantem  re* 
fraenent.  Eo  quidem  praecepto  neglecto  cur  tot 
hydropes  succrescant,  perspicitis:  quibus  tamen  vel 
ipsa  natura  per  absorbtionem  lymphaticorum  sae- 
pius fortunate  medetur,  humorum  prementium  ir- 
ritatione suscitatam  : minus  fortunate  medebitur  , 
ubi  ex  scroiulosi  lymphatica  aegrotent. 

Fibrosi  organismi  phlogoses  vix  nisi  cutim  per 
vesicantia  inflammando  tolluntur  : quorum  po len- 
tissimo stimulo  ab  internis  partibus  ad  externas  par- 
tes avocatur  irritatio  : quali  etiam  auxilio  sponte 
rheumatismos  sanatos  esse , observavimus. 

Nervis  dolentibus  vasa  praesto  esse,  quampluri* 
mis  exemplis  docemur.  Ita  neurosin  intermitten- 
tem tollit  febris  (caloris  stadium  vocant)  et  per 
febrim  cum  sudor,  tum  urina  critica.  Etiam  con- 
vulsionibus , spasmis , comatibus , paralysibus  fe- 
bres mederi  sacpenumero , testantur  medicorum 

observationes , quorum  non  pauci  negatam  sibi  do* 
luerunt  febrem  concitandi  potestatem. 

In  neurosibup  bene  multis  a sympathico  princi- 
pium est,  aut  a vago,  et  sive  in  spinae  medullam, 
sive  in  cerebrum  traducitur  eoque  pacto  et  horro- 
res fiunt  et  rigores  et  spasmi  et  convulsiones  et 
cephalalgiae  et  agrypniae  et  deliria  et  insomnia  et 
somnambulismi  : quibus  haud  raro  inest  indoles 
critica  ; et  saepe  unde  aegrotandi  factum  est  ini- 
tium , ibi  aegrotandi  fit  finis.  Cogitate  hemicra- 
nias , pertusses,  asthmata,  vomitu  terminatas,  pa- 
roxysmos hystericos,  epilepticos,  convulsionibus  so- 
lutos , dementiam  insultu  maniae  sublatam : quo- 
rum omnium  prius  exempla  protulimus. 

Ea  autem  therapeia  organica  quo  pretio  aestu- 
manda sit,  vel  in  iis  affectibus,  quos  insanabiles 
putaremus,  testatur  spontanea  haemorrhagiae  ce- 
rebralis sanatio  a Cruveiehierio  , sanatio  phthiseos 
a Laenneccio,  sanatio  herniae  incarceratae  ab  An- 
tonio Scarpa  memoriae  prodita.  Quos  naturae 
processus  quicunque  ignoret,  crebro  rem  pessime 
aget. 

Quae  cum  ita  sint,  nostra  plurimi  interest,  hu- 
jus medicinae  organicae  therapeiam  cognoscere  ad 
eamque  nostram  artem  dirigere.  Nam  idem  ille  in- 
stinctus, quem  in  animalibus  totoque  regno  viven- 
tium miramur,  et  vitae  custos  est  et  salutis  auctor 
et  sanationum  mirabilium  artifex. 

Quare  vos  illud  inprimis  agite,  ut  quomodo  in 

singulis  morbis  ad  hunc  typum  curationes  compo- 
nere oporteat,  cognoscatis.  Illud  enim  agentes, 
magis  in  dies  Codicis  hujus  Pharmaceutici  vobis 
scientiam  augebitis,  quam  si  perfectam  omnibus» 
que  numeris  absolutam  teneremus,  theoriam  artis 
haberemus  fidam  et  suum  tam  methodis  therapeu- 
ticis , quam  virtutibus  medicamentorum  statuere 
possemus  et  locum  et  pretium.  Est  enim  hoc  Ae- 
sculapii aedibus  inscriptum:  vzi>am  yixjteg  Irizpol. 

pag.  32.  /in.  2 sq.  adhibemus  lege:  adhibebimus 


39.  — 

4 adflectissimam  — 

— addictissimam 

60.  — 

16  media  — 

— medica 

62.  — 

12  sq.  historiarum 

aegrotantium  — 

— aegrotantium 

— — 

— • quarum  — 

— quorum 

67.  — 

ultima  in  nota  lib.  II.  — 

lib.  I. 

71.  — 

15  facie  — 

— faciei 

74.  — 

21  sq.  neuralgias  ac  — 

— neuralgiae  ac 

hemicraniam 

hemicraniae 

82.  ~ 

15  filicium  — 

— felicium 

93.  — 

18  vicariam  — 

— vicarium 

94.  — 

23  modescere  — 

— madescere 

132.  — 

15  disjecti  — 

— dissecti 

198.  — 

17sq,  qui  postquam  — 

213.  — 

1 Epilfpsia  — 

— Epilepsia 

— — — 

25  pronuntians  — 

215.  — 

17  quos  — 

— quas 

239.  — 

29  quae  — 

— quas 

247.  — 

14  Jege  — 

— legite 

264.  — 

22  rabiei  — 

— rabiei 

309.  — 

24  impitigine  — 

— impetigine 

327.  — 

2 sistri  — 

— sinistri 

336.  — 

ult,  passim  - — 

— possim 

pag.  337.  lin.  I indicari 

347.  — 2 in  separabile 

— 21  sopore 

348.  — 22  Komanos 

361.  — 1 HOPOCHON- 

DRIASI. 

363.  — 23  quidem 

376.  — 18  Illam 

389.  in  nota  lin.  1 animi 

396.  — 1 qnam 

397.  — 2 culpandum. 

419.  — 13  turbarentur 

424.  — 27  1808 , 

•—  430.  — 18  naturalis. 

Romanus 

quidam 

animi 

quam 

turbarentur 

